
Prefaţă 


Cu ceva ani în urmă, într-o perioadă când cercetătorii care studiau istoria comunismului ro- 
mânesc şi a Securităţii erau solidari în suferinţa lor, a păşit în biroul pe care îl împărţeam cu un 
prieten un tânăr polonez care îşi anunţase în prealabil vizita în Bucureşti. Nu era timid, dar nici 
expansiv. Mai degrabă extrem de atent cu cei din jur. Vorbea limba română, era un bun cunos- 
cător al istoriei comunismului românesc şi dornic să cunoască felul în care şi noi, colegii din 
Bucureşti, ne desfăşuram munca. Îmi aduc aminte că la prima noastră întâlnire i-am pus mai 
multe întrebări despre Polonia decât el mie despre România, întrebări la care mi-a răspuns cu 
acurateţea cercetătorului atent la detalii şi interesat de găsirea unor explicaţii potrivite, judicioase. 

Odată cu trecerea anilor m-am împrietenit cu Adam Burakowski, căci despre autorul acestei 
cărţi este vorba. Tânărul polonez a devenit între timp un specialist consacrat în istoria comunis- 
mului din Europa Centrală şi de Est. De asemenea, Burakowski este un excelent cunoscător al 
istoriei serviciilor secrete din fostele ţări comuniste europene, dedicând timp preţios cercetării 
arhivelor poliţiilor politice din aceste ţări. Urmăreşte permanent şi îndeaproape reformele care 
au loc în cadrul acestor structuri şi nu ezită să critice, să interpreteze sau să aprecieze evoluţiile 
acestor reforme. Nu în ultimul rând, ca orice intelectual responsabil, Burakowski practică acti- 
vismul social, fiind prezent în temele mari de dezbatere ale societăţii civile poloneze, teme cu 
care ne-am obişnuit deja şi noi, românii: deschiderea arhivelor comunismului şi ale serviciilor 
secrete comuniste, lustraţia, reforma din lumea politică, din Biserică şi din administraţie, precum 
şi lupta anticorupţie. De câteva ori, el a devenit prezent şi în societatea românească cu luări de 
poziţie pe care le consider corecte la adresa scenei noastre politice. Cu alte cuvinte, Adam 
Burakowski a devenit o voce respectată. Pentru că scrie şi vorbeşte temeinic, aşa cum şi-a con- 
struit cariera. 

Cu siguranţă, unul dintre motivele care m-a determinat să-i fiu alături a fost faptul că se an- 
gajează cu plăcere în proiecte ambiţioase apelând de fiecare dată la argumente ştiinţifice. Dictatura 
lui Nicolae Ceauşescu este unul dintre acestea, un volum dedicat integral comunismului românesc 
din perioada lui Ceauşescu. Cartea apare la mai bine de două decenii după dispariţia dictatorului, 
completează scrieri apărute deja şi care au un subiect similar, dar iese în evidenţă din mai multe 
motive. În primul rând, pentru că ne împărtăşeşte nouă, românilor, perspectiva cercetătorului 
neromân. Adam Burakowski intră în categoria istoricilor străini, veniţi sau nu din ţări cu experi- 
enţe comuniste, care semnează cărţi de referinţă despre comunismul românesc. Din fericire, 
această categorie începe să se lărgească, iar produsele pe care le oferă le completează pe cele ale 
scriitorilor români. 

Astăzi încă nu există un biograf consacrat al lui Nicolae Ceauşescu. Nu este locul aici să 
analizăm motivele, dar pot spune că nu cred în teoria potrivit căreia Ceauşescu încă face parte din 
prezentul nostru, acesta fiind motivul pentru care intelectualii români nu au cum să fie ademeniţi 

de personalitatea acestuia. În acelaşi timp, nu pot să nu observ că particularităţile dictaturii cea- 
uşiste şi personalitatea dictatorului în sine le oferă autorilor străini destule motive pentru un astfel 
de demers. Să ne oprim doar la câţiva dintre cei care au scris în ultimii ani pe această temă. De 
exemplu, pentru Thomas Kunze, autor al unui volum biografic - incomplet, este adevărat - 
despre ultimul şef de stat comunist român, Ceauşescu a fost ultimul mare dictator din Europa se- 
colului nostru, iar lipsa unei lucrări de acest gen, crede Kunze, ar putea fi explicată de impactul 
pe care îl mai poate avea „coşmarul Ceauşescu” în rândul istoricilor români. Peter Siani-Davies, 
autorul englez care semnează o amplă lucrare despre evenimentele din decembrie 1989 petrecute 
în România, vine cu argumente similare: cu excepţia lui Dracula, Ceauşescu rămâne singurul 
român cunoscut aproape în întreaga lume. El devine interesant pentru omenire pentru că, aşa cum 
Stalin întruchipează terorile comunismului sovietic, Ceauşescu reprezintă acelaşi lucru pentru 
Europa de Est. Britanicul Dennis Deletant, devenit în ultimele două decenii unul dintre cei mai 
respectaţi autori străini în mediul cultural românesc, cu lucrări de referinţă despre România co- 
munistă şi Securitate, descrie cum Ceauşescu şi predecesorul lui, Gheorghe Gheorghiu-Dej, au 
dovedit lumii că sunt profesionişti ai terorii. Toate acestea par să fie motive suficiente pentru a 
dedica timp şi energie studiului perioadei regimului comunist din România şi al celor doi lideri 
de partid. 

Alături de Siani-Davies, Deletant, Kunze şi alţii se aşază acum Adam Burakowski, care a 
prins în adolescenţa sa ultimele spasme ale comunismului polonez. Pentru istoricul polonez 
Ceauşescu şi sistemul său nu au fost inovatori, cele mai multe dintre soluţii şi elementele de bază 
regăsindu-se şi în alte ţări foste comuniste. Spectaculos şi dramatic rămâne felul în care Ceauşescu 
a reuşit să intensifice fenomenele ce se regăseau mai mult sau mai puţin în toate ţările comuniste 
din Europa, spune Burakowski. 

În al doilea rând, prin truda autorului care se respectă, Adam Burakowski îi oferă cititorului 
interesat informaţii noi, publicând documente de arhivă care le-au lipsit cercetătorilor până în 
acest moment. Este vorba despre documente diplomatice poloneze, confidenţiale sau secrete, note 
verbale sau telegrame trimise la Varşovia de diplomaţii polonezi aflaţi în misiune la Bucureşti. 
De cele mai multe ori, aceste documente foarte importante s-au dovedit, aşa cum mărturiseşte şi 
autorul, surse de informare pertinente. De-a lungul perioadei regimului ceauşist, Ambasada 
Republicii Populare Polone la Bucureşti a informat Varşovia permanent despre situaţia politică, 
economică şi socială, oferind o gamă largă de date. Un exemplu în acest sens este demonstraţia 
studenţilor din Bucureşti din 24 decembrie 1968, eveniment foarte puţin cunoscut astăzi, care 
aproape că nu se regăseşte în arhivele româneşti, dar care este descris în detaliu într-o notă în- 
tocmită de lucrătorii Ambasadei RPR la Bucureşti publicată de Adam Burakowski. 

Am ţinut să adaug acest amănunt referitor la eforturile de documentare ale autorului pentru 
că ne-am obişnuit deja să ne plângem de faptul că în special studiile despre comunismul târziu şi 
poliţia politică din România au întâmpinat dificultăţi în documentare. Din fericire, în ultimii ani 
arhivele comunismului şi Securităţii au început să fie accesibile. Demersurile istoricilor şi cerce- 
tătorilor români ajung astfel să fie completate de munca autorilor străini. 

Cartea lui Adam Burakowski este o carte despre o dictatură şi un dictator, dar nu numai. 
Dictatura lui Ceauşescu se consolidează într-un peisaj politic al Europei de la sfârşitul mileniului. 
Pentru simplul motiv că Ceauşescu a trăit 71 de ani şi a reuşit să se menţină la putere timp de 
un sfert de veac, istoria dictaturii ceauşiste înseamnă şi o serie întreagă de evenimente politice 
majore petrecute la nivel internaţional. Apoi, în tot acest răstimp, din momentul preluării puterii 
de la predecesorul său şi până la execuţia sa, Ceauşescu a văzut cum Uniunea Sovietică îşi schimbă 
patru conducători, Brejnev, Andropov, Cernenko şi Gorbaciov, în timp ce la conducerea Statelor 
Unite se perindă şase preşedinţi : Johnson, Nixon, Ford, Carter, Reagan şi Bush senior. La aces- 
tea putem adăuga calculele făcute în aceeaşi notă de Pavel Câmpeanu: dictatura lui Ceauşescu a 
fost cea mai îndelungată din seria dictaturilor româneşti din acelaşi secol, a durat de 12 ori mai 
mult decât cea a lui Carol al II-lea, de şase ori mai mult decât cea a lui Antonescu şi de două ori 

mai mult decât cea a lui Gheorghiu-Dej. Aceste cifre, înşiruiri de nume sau statistici arată evi- 
denţa : viaţa şi „opera” lui Ceauşescu poartă o amprentă personală, dar nu pot fi descrise fără 
să se ţină cont de schimbările politice majore la nivel internaţional. Dictatura lui Nicolae Ceauşescu 
ne oferă şi această perspectivă de istorie politică, alături de explicaţiile necesare privind felul în 
care a funcţionat regimul ceaușist folosindu-se frica, manipularea şi falsul naționalism. 

Adam Burakowski preferă precizia pentru că prezintă informaţii verificate, pe care adesea le 
compară din multiple surse. Volumul său este structurat în patru capitole, „Începutul ” „Consolidarea 
puterii”, „Stagnarea sistemului” şi „Prăbuşirea”, titlurile fiind sugestive în acest sens. Primul 
capitol se axează pe perioada de activitate subterană a comuniştilor din România, venirea lor la 
putere şi guvernarea lui Gheorghiu-Dej, începutul carierei lui Nicolae Ceauşescu şi alegerea sa 
în funcţia de secretar general al partidului. Al doilea capitol examinează felul în care Ceauşescu şi- 
a consolidat puterea, perioada 1965-1971 şi liberalizarea firavă cu care au fost ademeniţi românii — 
inclusiv momentul de glorie al dictatorului din august 1968 -, precum şi instituirea formală a 
dictaturii la începutul anilor '70. Al treilea capitol tratează criza sistemică ce se consolidează în 
România, trecând prin domenii diverse: cel economic, politic, cel al relaţiilor internaţionale şi 
al structurilor de forţă, autorul prezentând şi o analiză a defecţiunii lui Ion Mihai Pacepa. Ultimul 
capitol se concentrează asupra etapei finale a crizei, atât cea din societate, cât şi cea din interio- 
rul partidului, autorul prezentând şi contextul mai larg al schimbărilor din 1989 în încercarea de 
a oferi explicaţii privind evenimentele sângeroase din România. 

Aşadar, volumul se prezintă şi ca o analiză comparată de tip istoric şi politic. Tema îşi păs- 
trează importanţa şi actualitatea, iar fiecare apariţie editorială ce are o astfel de temă poate fi 
considerată serioasă atunci când îi oferă cititorului surse arhiviste inedite şi, implicit, teorii solide 
privind natura regimului ceauşist din perspectiva politico-ideologică. Pe lângă acest aspect, pe 
care îl regăsim în cartea lui Burakowski, observăm grija autorului de a scoate în evidenţă felul 
în care a fost abordată tema în România. 

Fără îndoială, cititorul acestei cărţi va fi răsplătit. Volumul are la bază surse bibliografice 
numeroase, româneşti şi străine, ceea ce demonstrează o abordare atentă pentru că, până la urmă, 
tema istoriei regimului ceauşist este provocatoare, dar şi anevoioasă, complicată prin capcanele 
pe care le poate întinde. În faţa acestor capcane, Adam Burakowski nu se grăbeşte, nu aproxi- 
mează, nu este scriitorul aventurier. Păşind pe un drum deschis deja, la rândul lui deschide alte 
cărări pentru că - nu-i aşa? - şi acesta este rostul unei scrieri. 


Stejărel Olaru 


Cuvânt înainte la ediţia în limba română 


Această carte reprezintă o versiune mai dezvoltată a lucrării de doctorat pe care am redactat-o 
sub îndrumarea profesorului Andrzej Paczkowski şi pe care am susţinut-o în iunie 2007 în cadrul 
Institutului de Studii Politice al Academiei Poloneze de Ştiinţe. În noiembrie 2008 a apărut la 
Editura Trio versiunea în limba polonă a acestei cărţi, care s-a bucurat de o primire binevoitoare 
şi a suscitat un interes semnificativ din partea cititorilor. Iar acum am deosebita plăcere de a o 
prezenta şi publicului românesc, care va fi probabil cel mai motivat să-i afle conţinutul. 

Lucrarea a fost scrisă vizând în mod special cititorul polonez şi conţine anumite elemente ce 
ar putea părea mai puţin importante pentru tematica acestei cărţi în ansamblul ei, dar, pentru ci- 
neva care priveşte lucrurile din perspectiva Poloniei, ele sunt esenţiale. Pentru a o putea evalua 
mai uşor, cititorul ar trebui ca de-a lungul lecturii să aibă în minte faptul că relaţiile româno-po- 
lone nu au fost atât de importante pentru desfăşurarea evenimentelor, aşa cum ar putea reieşi la 
o simplă lectură a textului. Nu este lipsit de importanţă nici felul în care mi-am selectat informa- 
tiile. Pentru elaborarea lucrării am beneficiat într-o mare măsură de materialele din arhiva 
Ministerului Afacerilor Externe al Republicii Polone. Am procedat astfel din două motive. În 
primul rând, în ciuda faptului că de la răsturnarea „Geniului din Carpaţi” au trecut deja mai bine 
de douăzeci de ani, este în continuare dificil să ajungi la documente de arhivă româneşti - în 
Polonia acest lucru este mult mai uşor. În al doilea rând, rapoartele Ambasadei Republicii Populare 
Polone la Bucureşti s-au situat la un nivel calitativ foarte înalt, acordând o atenţie deosebită tutu- 
ror detaliilor, şi asta de-a lungul întregii perioade a regimului Ceauşescu. Ele constituie o sursă 
de informare de maximă importanţă pentru cercetarea istoriei comunismului românesc. De altfel, 
afirmaţia este valabilă şi în legătură cu documentele provenind din celelalte ţări de „democraţie 
populară”, dovadă fiind cercetările întreprinse de unii istorici români!. 

Singurele elemente faţă de care, odată cu trecerea timpului, am tot mai multe rezerve sunt 
datele economice citate în rapoarte, deci şi în această carte. Trebuie să ne amintim în primul rând 
că ele reflectă o realitate comunistă absolut diferită de situaţia actuală şi că la vremea respectivă 
creşterea economică reprezenta cu totul altceva decât astăzi. De altfel, pe vremea lui Ceauşescu, 
calculul indicatorilor economici era grevat de o doză tot mai mare de manipulare, la toate nive- 
lurile posibile, astfel încât datele reproduse în prezenta lucrare nu pot fi identice nici măcar cu 
cele care ar putea fi obţinute calculându-le efectiv prin metoda comunistă. Problema constă în 
faptul că alte date practic nu există şi nici nu vor exista vreodată. 


1. Vezi, spre exemplu: S. Olaru, G. Herbstritt, Stasi şi Securitatea, trad. de V. Buta, M. Alecu, 
Editura Humanitas, Bucureşti, 2005; M. Retegan, 1986 - Din primăvară până în toamnă. Schiţă 
politică externă românească, Editura RAO, Bucureşti, 1998. 

Din momentul în care a fost scrisă cea mai mare parte a acestei cărţi, pe piaţa românească 
au apărut câteva titluri foarte interesante referitoare la regimul lui Nicolae Ceauşescu. Pregătind 
această ediţie în limba română, m-am străduit să nu pierd din vedere ceea ce au adus ele nou. 
Dintre cele mai importante putem menţiona : raportul aşa-numitei Comisii Prezidențiale’, o carte 
cu interviuri luate martorilor epocii în legătură cu „Scrisoarea celor şase”2, memoriile destul de 
enigmatice - nu putem omite adjectivul - ale lui Ion Ioniţă”, fragmente din dosarul lui Silviu 
Brucanf, cronologia evenimentelor din decembrie 1989 sub semnătura lui Alex Mihai Stoenescus 
şi, în sfârşit, o descriere exactă şi cu multe elemente de noutate a aceloraşi evenimente, semnată 
de redactorul-şef al ziarului Adevărul, Grigore Cartianu“. 

Trebuie menţionat însă în primul rând un lucru unic la scara întregii Europe Centrale şi de 
Est: în anul 2008, Institutul de Investigare a Crimelor Comunismului din România a editat un 
manual de liceu referitor la istoria comunismului în România”. Această carte nu conţine, desigur, 
nici un fel de revelații, dar le prezintă tinerilor, într-un mod accesibil, ce a însemnat comunismul, 
care a fost adevărata lui natură. 

În Polonia, Dictatura lui Nicolae Ceauşescu a fost percepută în primul rând ca o carte despre 
putere. Vasile Patilineţ, Virgil Trofin sau Manea Mănescu sunt nume fără nici o semnificaţie 
pentru cei din ţara mea. Nimeni nu ştie cine au fost, cum arătau sau cu ce se ocupau. Tocmai de 
aceea cititorii polonezi, chiar şi cei care-şi mai amintesc de perioada comunistă sau cărora aceasta 
le provoacă încă anumite stări emoţionale, s-au apropiat de Dictatura lui Nicolae Ceauşescu din 
dorinţa de a afla cum arăta un regim ce cultiva puterea pentru putere. Puterea absolută, al cărei 
unic scop este consolidarea la nesfârşit a puterii. Puterea ca narcotic care îl marchează nu numai 
pe dictatorul însuşi, ci şi pe cei din jurul său şi chiar întreaga societate, pe fiecare cetăţean care 
încă din copilărie era obişnuit să trăiască într-un fel de sclavie. Cartea este un avertisment faţă 
de încredințarea puterii unor persoane iresponsabile, care nu sunt în stare să-şi stăpânească 
slăbiciunile. 

De asemenea, este o carte care vorbeşte despre faptul că sclavia e o stare de spirit, şi nu o 
realitate ca atare şi că a-i rămâne tributar, indiferent de valorile morale pe care le împărtăşeşti, 
este ceva nerentabil. Eroii acestei cărţi, cei care n-au fost pervertiţi, care şi-au păstrat libertatea 
morală, au învins. N. Steinhardt, Corneliu Coposu şi mulţi alţii care au supravieţuit în libertate 
(adeseori în pofida încarcerării fizice) de-a lungul întregii epoci comuniste s-au dovedit a fi adevă- 
raţii învingători. Ion Mihai Pacepa, care la un moment dat s-a săturat de sclavie şi a ales liberta- 
tea, a învins şi el. În schimb cei care au preferat sclavia, cum au fost Emil Macri sau Dumitru 
Popescu „Dumnezeu”, au pierdut, pentru că o viaţă petrecută în grosolanul „lux” comunist, într-o 
clică de profitori şi în perspectiva unei lupte cotidiene neîncetate cu mustrările de conştiinţă nu 
poate fi considerată decât un eşec. 

Eu trăiesc într-o ţară în care rămăşiţele comuniste, din păcate, încă nu s-au stins, ba chiar 
reînvie ca nişte spectre care-şi iau o nouă înfăţişare şi alt nume. În unul dintre interviurile pe 
care le-am acordat cu ocazia lansării în Polonia a Dictaturii lui Nicolae Ceauşescu, spuneam că 


1. Comisia Prezidenţială pentru Analiza Dictaturii Comuniste din România, Raport Final, Bucureşti, 
2007. 

2. I Jianu, Gheorghe Apostol şi Scrisoarea celor şase, Editura Curtea Veche, Bucureşti, 2008. 

I Ioniţă, Însemnări, Editura Curtea Veche, Bucureşti, 2008. 

4. Dosarul Brucan. Documente ale Direcţiei a III-a Contraspionaj a Departamentului Securităţii 

Statului (1987-1989), Editura Polirom, Iaşi, 2008. 

A.M. Stoenescu, Cronologia evenimentelor din decembrie 1989, Editura RAO, Bucureşti, 2009. 

G. Cartianu, Sfârşitul Ceauşeştilor. Să mori împuşcat ca un animal sălbatic, Bucureşti, 2010. 

7. În cursul anului 2009 a apărut chiar ediţia a doua - M. Stamatescu, R. Grosescu, D. Dobrincu, 
A. Muraru, L. Pleşa, S. Andreescu, O istorie a comunismului din România. Manual pentru liceu. 
ediţia a II-a revăzută, Editura Polirom, Iaşi, 2009. 

este o carte care vrea să arate că nu e rentabil să fii sclav şi, dacă, citind ce am scris eu, fie şi 
numai o singură persoană renunţă la statutul de sclav, atunci consider că a meritat să consacru 
şase ani de muncă pentru a o scrie. Cu aceeaşi speranţă aştept şi ediţia în limba română. 


Aş vrea să mulţumesc cu această ocazie celor fără aportul cărora ediţia românească a Dictaturii 
lui Nicolae Ceauşescu n-ar fi fost posibilă. Este vorba în primul rând de profesorii: Jadwiga 
Staniszkis, Andrzej Paczkowski, Wojciech Roszkowski şi Jan Kofman de la Institutul de Studii 
Politice din cadrul Academiei Poloneze de Ştiinţe, care ani în şir mi-au îndrumat paşii pe calea 
cercetării ştiinţifice. Ţin în mod deosebit să le adresez un cuvânt de mulţumire directorilor şi an- 
gajaţilor Institutului Polonez din Bucureşti care m-au ajutat în repetate rânduri în strădania mea 
de a înţelege realităţile româneşti. Aş vrea să-i mulţumesc, de asemenea, doamnei Bogustawa 
Radziwon, şefa editurii varşoviene Trio, care a editat Dictatura lui Nicolae Ceauşescu în limba 
polonă. Şi aş mai vrea să le mulţumesc în cele din urmă Joannei Najfeld, lui Stejărel Olaru, pă- 
rinţilor mei, soţiei Agnieszka şi copiilor mei Julia şi Antoni, care ştiu foarte bine pentru ce le 
mulţumesc. 


Introducere 


Prezenta lucrare este consacrată dictaturii lui Nicolae Ceauşescu. Ea îşi propune 
să analizeze perioada cuprinsă între momentul când acest activist de partid a ajuns la 
putere (22 martie 1965) şi căderea lui (22 decembrie 1989). Am împărţit această pe- 
rioadă în trei etape : creşterea, stagnarea şi căderea. Ca elemente de cezură internă am 
adoptat următoarele evenimente : Congresul al XI-lea al Partidului Comunist Român 
din 1974, ocazie cu care s-a găsit soluţia juridică în măsură să-i garanteze lui Ceauşescu 
autoritate deplină în toate domeniile de activitate ale partidului şi statului ; apoi apa- 
riţia la Kremlin a echipei lui Mihail Gorbaciov, începutul simbolic al sfârşitului pentru 
regimurile comuniste din Europa de Est şi, implicit, pentru dictatorul român. 

Conceptul de dictatură pe care îl utilizăm aici este în acord cu definiţia filosofului 
britanic Roger Scruton : 


[...] termenul „dictatură” defineşte regimul în care o persoană, o instituţie a statului, o facţi- 
une politică sau un partid concentrează în mâinile sale întreaga putere politică şi are dreptul 
să ceară supunere de la toţi ceilalţi cetăţeni!. 


În lumina acestei definiţii, „dictatura lui Ceauşescu” înseamnă deci concentrarea 
întregii puteri nu în mâinile partidului sau ale vreunui grup de decizie restrâns, la fel 
ca în majoritatea ţărilor comuniste din vremea aceea, ci în mâna unui singur om. Şi, 
cu toate că soluţia formală care sancţiona o atare situaţie a fost adoptată abia în 1974, 
nu încape nici o îndoială că, încă din prima clipă în care a devenit conducătorul Partidului 
Comunist Român, Ceauşescu a făcut în aşa fel încât să-şi elimine cât mai repede con- 
curenţii, apoi persoanele care formulau vreo îndoială de orice fel în legătură cu linia 
adoptată. În acest sens putem vorbi de dictatură încă din anul 1965, deşi în mod formal 
ea n-a fost instituită decât aproape un deceniu mai târziu. 

Istoria dictaturii lui Ceauşescu a constituit obiectul de studiu al multor cercetători, 
politologi şi sociologi. Cu toate acestea, perioada guvernării comuniste în România încă 
n-a fost suficient analizată. Printre studiile referitoare la întreaga perioadă a regimului 


1. R. Scruton, A Dictionary of Political Thought. Macmillan, Londra, 1982 (Stownik mysli politycznej, 
trad. de T. Bierof, Poznań, 2002, p. 79). 

Ceauşescu trebuie să enumerăm lucrările istoricului britanic Dennis Deletant!, ale 
politologului român Vladimir Tismăneanu?, ale sociologului şi pitorescului politician 
român Adrian Cioroianu?, ale istoricului român Ion Petcu“, ale jurnalistului german 
Thomas KunzeS şi ale istoricului ceh Miroslav Tejchman$. În afara acestor mono- 
grafii trebuie să mai menţionăm două cronologii” şi alte câteva monografii biografice 
consacrate unor personalităţi ale sistemului comunist. Mai există o serie întreagă de 
monografii interesante referitoare la diferite aspecte punctuale ale dictaturii. Relativ 
bine reprezentate din punctul de vedere al cercetării ştiinţifice sunt începutul epocii 
Ceauşescu şi evenimentele din 1968. Din lucrările referitoare la această problematică 
putem menţiona cartea istoricului român Mihai Retegan” şi pe cea a jurnaliştilor fran- 
cezi Pierre Accoce şi Daniel Pouget, care încă din anii '70 au descris activitatea servi- 
ciilor române de spionaj şi politica externă românească!0. N-au fost zgârcit prezentate 
nici evenimentele din anul 1977 - moment de răscruce pentru echipa lui Ceauşescu, 
mai ales din punctul de vedere al disidenţilor de la vremea respectivă. Din perioada 
ulterioară, respectiv până în 1989, doar unele probleme au beneficiat de monografii 
mai cuprinzătoare. 

` Există numeroase lucrări referitoare la fiecare problemă din întreaga perioadă a câr- 
muirii lui Nicolae Ceauşescu. În primul rând este vorba de serviciile speciale comuniste, 
Securitatea, căreia i-au fost consacrate multe lucrări elaborate la un nivel mai mult sau 
mai puţin profesionist. Printre acestea se remarcă în mod deosebit cărţile lui Marius 


1. D. Deletant, Ceauşescu and the Securitate. Coercion and Dissent in Romania 1965-1989, New 
York, 1995 [ed. rom. Ceauşescu şi Securitatea. Constrângere şi disidență în România anilor 
1965-1989, trad. de G. Ciocâltea, Editura Humanitas, Bucureşti, 1998). 

2. V. Tismăneanu, Stalinism for All Seasons : A Political History of Romanian Communism, University 
of California Press, 2003 [ed. rom. Stalinism pentru eternitate. O istorie politică a comunismului 
românesc, trad. de C. Petrescu şi D. Petrescu, Editura Polirom, Iaşi, 2005). 

3. A. Cioroianu, Pe umerii lui Marx. O introducere în istoria comunismului românesc, Editura Curtea 
Veche, Bucureşti, 2005. 

4. I. Petcu, Ceauşescu, un fanatic al puterii. Biografie neretuşată, Editura Românul, Bucureşti, 
1994. 

5. T. Kunze, Nicolae Ceauşescu. Eine Biographie, Berlin, 2000 [ed. rom. Nicolae Ceauşescu. O bio- 
grafie, trad. de A. Teodorescu, Editura Vremea, Bucureşti, 2002]. 

6. M. Tejchman, Nicolae Ceauşescu. Život a smrt jednoho diktátora, Praga, 2003. 

7. C. Păiuşan, D.N. Ion, M. Retegan, Regimul comunist din România. O cronologie politică (1945-1989), 
Editura Tritonic, Bucureşti, 2002; D.C. Giurescu (coord.), Istoria României în date, Editura 
Enciclopedică, Bucureşti, 2003. 

8. Membrii CCal PCR 1945-1989. Dicţionar, CNSAS, Bucureşti, 2004 ; G. Crişan, Piramida puterii, 
vol. I: Oameni politici şi de stat, generali şi ierarhi din România (23 august 1944 - 22 decembrie 
1989), Editura Pro Historia, Bucureşti, 2004; M. Pelin, Un veac de spionaj, contraspionaj şi 
poliție politică, Editura Elion, Bucureşti, 2003; D. Jela, Lexiconul negru. Unelte ale represiunii 
comuniste, Editura Humanitas, Bucureşti, 2001. 

9. M. Retegan, In the Shadow of the Prague Spring. Romanian Foreign Policy and the Crisis in 
Czechoslovakia 1968, laşi, Oxford, Portland, 2000 [ed. rom. 1968 - Din primăvară până în toamnă, 
Editura RAO, Bucureşti, 1998]. 

10. P. Accoce, D. Pouget, Le Réseau Caraman - Treize Roumains ont fait trembler L'OTAN, Paris, 
1972 [ed. rom. Reţeaua Caraman - cei treisprezece români care au zguduit NATO, trad. de 
M. Pătraşcu, Editura Compania, Bucureşti, 1999). 


INTRODUCERE 19 


Oprea!, Cristian Troncotă? şi lucrarea rezultată din colaborarea lui Stejărel Olaru cu 
Georg Herbstritt”. Interesante sunt de asemenea amintirile ofițerului de spionaj refugiat 
în Occident Ion Mihai Pacepa“, deşi acestea trebuie abordate cu deosebită prudenţă, 
printre altele pentru că el îşi face cunoscute opiniile şi în legătură cu teme politice de 
actualitate. O anumită valoare au şi lucrările lui Mihai Pelin, care a recunoscut că a 
fost informator al serviciilor speciale comunistes. O prezentare pe scurt a istoriei 


Securităţii a propus şi Dennis Deletant, despre care am amintit deja, într-o lucrare co- 
lectivă editată de Institutul Memoriei Naţionale din Varşovia. 

Relativ puţin cercetat este domeniul politicii externe promovate de Ceauşescu. Există 
câteva monografii bune referitoare la relaţiile României cu Statele Unite”. Mult mai rău 
se prezintă situaţia lucrărilor referitoare la relaţiile României cu ţările din blocul sovie- 
tic8. Celelalte direcţii ale politicii externe nu beneficiază decât de abordări vagi. Cel 
mai puţin cercetat a fost probabil domeniul istoriei economice a epocii Ceauşescu. 
Puținele lucrări consacrate acestei tematici tratează în principiu doar partea finală a pe- 


rioadei la care ne referim”. 


1. M. Oprea, Banalitatea răului. O istorie a Securităţii în documente, 1949-1939, Editura Polirom, 
Iaşi, 2002; M. Oprea, Moştenitorii Securităţii, Editura Humanitas, Bucureşti, 2004. 

2. C. Troncotă, Duplicitarii. O istorie a Serviciilor de Informaţii şi Securitate ale regimului comunist 
din România, Editura Elion, Bucureşti, 2003 ; C. Troncotă, Torționarii. Istoria instituţiei Securităţii 
regimului comunist din România (1948-1964), Editura Elion, Bucureşti, 2006. 

3. S. Olaru, G. Herbstritt, Stasi şi Securitatea, trad. de V. Buta şi M. Alecu, Editura Humanitas, 
Bucureşti, 2005. 

4. I.M. Pacepa, Czerwone horyzonty, prawdziwa historia zbrodni, życia i upadku Nicolae Ceauşescu, 
trad. de M. Fabianowska, Varşovia, 1990 [ed. rom. Orizonturi roşii : memoriile unui şef al spio- 
najului comunist, trad. de R.G. Toader, New York, 1988; Orizonturi roşii : crimele, corupţia şi 
moştenirea Ceauşeştilor, trad. de H. Gănescu şi A. Ştefănescu, Editura Humanitas, Bucureşti, 
2010]; I.M. Pacepa, Moştenirea Kremlinului, Editura Humanitas, Bucureşti, 1993; I.M. Pacepa, 
Cartea Neagră a Securităţii, vol. I-III, Editura Zin-Omega, Bucureşti, 1999. 

5. Dintre numeroasele lucrări ale lui Pelin, în afară de dicţionarul biografic pe care l-am amintit deja, 
merită menţionate: M. Pelin, Culisele spionajului românesc. DIE : 1955-1980, Editura Evenimentul 
Românesc, Bucureşti, 1997, şi încă două lucrări consacrate comunităţilor româneşti din emigrație 
şi activităţilor de spionaj legate de acestea: Opisul emigrației politice. Destine în 1222 de fişe 
alcătuite pe baza dosarelor din Arhivele Securității, Editura Compania, Bucureşti, 2002 ; Operațiunile 
„Meliţa” şi „Eterul”. Istoria Europei Libere prin documente de Securitate, Editura Compania, 
Bucureşti, 1999. 

6. D. Deletant, „Romania”, [în] A Handbook of the Communist Security Apparatus in East-Central 
Europe 1944-1989, red. K. Persak, L. Kamiński, Varşovia, 2005, pp. 285-328; D. Deletant, 
„Studiu introductiv”, [în] M. Oprea, Banalitazea răului..., pp. 21-55. 

7. J.F. Harrington, B.J. Courtney, Tweaking the Nose of the Russians. Fifty Years of American-Romanian 
Relations, 1940-1990, New York, 1991 [ed. rom. Relaţii româno-americane 1940-1990, trad. de 
M. Sadoschi, Editura Institutul European, Iaşi, 2000]; M. Răceanu, Cronologie comentată a 
relaţiilor româno-americane, Editura Silex, Bucureşti, 2005. 

8. Merită amintită lucrarea, destul de slabă de altfel, referitoare la amintirile militarilor: C. Olteanu, 
A. Duţu, C. Antip, România şi Tratatul de la Varşovia. Istoric. Mărturii. Documente. Cronologie, 
Editura Pro Historia, Bucureşti, 2005; câteva informaţii aduce şi D. Deletant, M. Ionescu, 
„Romania and the Warsaw Pact 1955-1989”, Cold War International History Project, Working 
Paper 4 43, aprilie 2004; la relaţiile cu R.P. Polonă se referă I. Constantin, Din istoria Poloniei 
şi a relaţiilor româno-polone, Editura Biblioteca Bucureştilor, Bucureşti, 2005. 

9. Dintre acestea merită amintită: C. lonete, Criza de sistem a economiei de comandă şi etapa sa 
explozivă, Editura Expert, Bucureşti, 1993. 

Alte aspecte din istoria României comuniste constituie tema unor monografii intere- 
sante. Bine reprezentată din acest punct de vedere este viaţa culturală a epocii, dar există 
şi câteva lucrări valoroase referitoare la societate şi la viaţa cotidiană’. În schimb, cultul 
lui Ceauşescu şi propaganda comunistă oficială? sunt destul de sărace în studii, dacă 
luăm în considerare condiţiile istorice. 

Cu totul altfel arată situaţia cercetării în cazul revoluţiei din decembrie 1989. 
Viziunea acestor evenimente influenţează şi astăzi viaţa politică şi de aceea cerce- 
tările privind prăbuşirea dictaturii lui Ceauşescu sunt mai avansate decât cele referitoare 
la alte perioade ale aceleiaşi dictaturi. Cele mai multe evenimente au fost recon- 
stituite cu o exactitate mergând până la minut, s-au dat răspunsuri la multe întrebări, 
dar rămân în continuare deschise anumite probleme. Lucrări pe tema revoluţiei au apă- 
rut multe şi de valori diferite. Dintre ele trebuie menţionate contribuţiile membrilor 
Comisiei senatoriale pentru cercetarea evenimentelor din decembrie 1989, ale lui 
Marius Miocf, care a luat parte la revoluţie, ale purtătorului de cuvânt al Ministe- 
rului Apărării Naţionale din anii '90, Alex Mihai Stoenescu’, ale istoricului în emi- 
graţie Radu Portocalăf, apoi cele scrise de doi militari, Constantin Sava şi Constantin 
Monac’, ale istoricului Stelian Tănase şi ale jurnalistei Ruxandra Cesereanu”, care 
a făcut un bilanţ al situaţiei cercetărilor şi discuţiilor în legătură cu toate aceste 
evenimente. 


1. Printre altele merită menţionate: A. Neculau (coord.), Viaţa cotidiană în comunism, Editura 
Polirom, laşi, 2004 ; G. Kligman, The Politics of Duplicity. Controlling Reproduction in Ceauşescu''s 
Romania, Berkeley, 1998 [ed. rom. Politica duplicității. Controlul reproducerii în România lui 
Ceauşescu, trad. de M. Dumitrescu, Editura Humanitas, Bucureşti, 2000). 

2. Cele mai interesante lucrări: A.U. Gabanyi, The Ceauşescu Cult. Propaganda and Power Policy 
in Communist Romania, Editura Fundaţiei Culturale Române, Bucureşti, 2000 [ed. rom. Cultul lui 
Ceauşescu, trad. de I. Vamanu, Editura Polirom, Iaşi, 2003); L. Boia (coord.), Miturile comu- 
nismului românesc, Editura Nemira, Bucureşti, 1998; A. Cioroianu, Ce Ceauşescu qui hante les 
Roumains. Le mythe, les representations et le culte du Dirigeant dans la Roumanie communiste, 
Editura Curtea Veche, Bucureşti, 2005. 

3. Preşedintele ei, Sergiu Nicolaescu, a scris mai multe lucrări, dar adeseori el se repetă şi de aceea 
e suficient s-o cităm pe ultima : S. Nicolaescu, Lupta pentru putere. Decembrie '89, Editura ALL, 
Bucureşti, 2005; $Ş. Săndulescu, Decembrie '89. Lovitura de stat a confiscat revoluția română. 
Editura Omega Press, Bucureşti, 1996. 

4. Marius Mioc a scris mai multe lucrări despre revoluţia din 1989. Dintre ele putem menţiona : 
Revoluţia, fără mistere. Începutul revoluţiei române : cazul Lásló Tőkés, Editura Almanahul 
Banatului. Timişoara, 2002 ; Revoluţia din Timişoara aşa cum a fost, Editura Brumar, Timişoara, 
1997; Revoluţia din 1989 şi minciunile din Jurnalul Naţional. Mitul agenturilor străine. Mitul 
Securităţii atotputernice, care l-a dat jos pe Ceauşescu, Editura Marineasa, Timişoara, 2005. 

5. A.M. Stoenescu, Istoria loviturilor de stat în România, vol. 4 (I-II): „Revoluţia din decembrie 
1989” - o tragedie românească, Editura RAO, Bucureşti, 2004-2005. Alex Mihai Stoenescu a re- 
cunoscut că în anii '80 a fost colaborator al Securităţii. Vezi A. Simina, „Omul lui Becali şi-a 
asumat relaţia cu Securitatea”, Evenimentul Zilei, | noiembrie 2006. 

6. R. Portocală, România. Autopsia unei lovituri de stat - în ţara în care a triumfat minciuna, trad. 
de I. Cantacuzino, Editura Continent-Agora, Timişoara, 1991. 

7. C. Sava, C. Monac, Adevăr despre decembrie 1989. Conspiraţie, diversiune, revoluţie..., Editura 

Forum, Bucureşti, 1999. 

S. Tănase, Miracolul revoluţiei, Editura Humanitas, Bucureşti, 1999. 

R. Cesereanu, Decembrie '89. Deconstrucţia unei revoluţii, Editura Polirom, laşi, 2004. 

În limba polonă, despre dictatura lui Ceauşescu a scris de fapt numai Józef Darski!, 
însă, din mai multe puncte de vedere, cartea lui nu mai e de actualitate - imediat după 
editarea ei au ieşit la iveală fapte noi şi au fost date publicității documente descoperite 
între timp. S-ar mai putea apela însă şi la manualul doamnei Małgorzata Willaume, care 
analizează istoria României de-a lungul secolului XX?. Sumare trimiteri la istoria co- 
munismului din România mai pot fi găsite şi în lucrările unor cercetători care s-au ocu- 
pat de istoria R.P. Polone. 

Pe piaţa cărţii din Polonia au apărut două titluri româneşti care ating într-un fel şi 
problemele dictaturii lui Ceauşescu şi care poartă semnăturile lui Pavel Câmpeanu”, 
respectiv Lucian Boia*. Amândouă se caracterizează printr-un conţinut de înalt nivel, 
dar, din păcate, nu sunt cărţi cu specific istoric sau politologic. Prima are mai degrabă 
un caracter polemic şi se ocupă în principal de perioada anterioară celui de-al doilea 
război mondial. În schimb, a doua este o descriere a conştiinţei naţionale şi a culturii 
româneşti, astfel încât epoca lui Nicolae Ceauşescu este analizată doar din acest punct 
de vedere. 

În principiu, se poate afirma că istoria comunismului românesc mai ascunde multe 
secrete şi că o parte din problemele importante, în general, nu au fost cercetate sau au 
fost analizate doar în mod superficial. Principala cauză a acestei stări de fapt o consti- 
tuie accesul dificil la sursele de informaţie. În România, istoricilor nu le este permis 
accesul la documente care în celelalte ţări din fostul bloc sovietic sunt publice. Este 
vorba în primul rând de arhiva Secretariatului CC al Partidului Comunist Român, care 
se află în Arhivele Naţionale Istorice Centrale (ANIC) din Bucureşti. În momentul de 
faţă (a doua jumătate a anului 2007) cercetătorilor nu le este permis accesul decât la 
arhivele (şi aşa incomplete) ale primei jumătăţi a anilor '70. Şi mai rău se prezintă lu- 
crurile cu arhivele MAE al României - în principiu istoricii au acces la documentele 
emise până la sfârşitul celui de-al doilea război mondial. În plus, procedurile în vigoare 
în cazul ambelor arhive îngreunează foarte mult munca de cercetare, mai ales când e 
vorba de cercetători străini. Această situaţie urma să se îmbunătăţească odată cu numi- 
rea în 2005 a lui Marius Oprea, adept al libertăţii accesului la sursele de informare, ca 
director al Arhivelor Statului, dar această tentativă de schimbare a fost blocată de oa- 
menii vechiului sistem şi totul s-a încheiat cu un scandal’. Cu toate acestea, unii cerce- 
tători au reuşit să ajungă la anumite materiale din arhivele respective şi le-au publicat. 

Ceva mai bine arată situaţia documentelor fostei Securităţi. Întrucât importanţa lor 
politică este incomparabil mai mare decât a altor materiale emise de regimul comunist, 
presiunea socială exercitată în favoarea liberalizării accesului la arhive a fost mai pu- 
ternică. În temeiul unei legi din decembrie 1999, a fost creat Consiliul Naţional pentru 
Studierea Arhivelor Securităţii (CNSAS), care avea misiunea de a prelua colecţiile de 
documente care se aflau în arhivele Serviciului Român de Informaţii (SRI). Dar pro- 
blema n-a fost rezolvată cu adevărat nici până astăzi, deşi s-a făcut un mare pas înainte 


1. J. Darski, Rumunia, historia, wspotczesnosc, konflikty narodowe, Varşovia, 1995. 

2. M. Willaume, Rumunia, Varşovia, 2004. 

3. P. Câmpeanu, Ceauşescu. Lata odliczane wstecz, trad. de H. Mirska-Lasota, Varşovia, 2004 [ed. 
rom. Ceauşescu. Anii numărătorii inverse, Editura Polirom, Iaşi, 2002). 

4. L. Boia, Rumuni. Świadomość, mity, historia, Cracovia, 2003. 

5. Pe această temă, vezi „Intelectuali hărțuiți de Securitate ? ”, 22, nr. 800, 5-11 iulie 2005. 

în acest domeniu. Oricum, Arhivele Securităţii se vor deschide tot mai mult, măcar ca 
efect al luptei politice de zi cu zi. 

În această situaţie au căpătat o mare importanţă pentru cercetători amintirile marto- 
rilor evenimentelor respective. Şi-au publicat amintirile: activişti comunişti, ofiţeri 
superiori din armată şi Securitate, diplomaţi străini acreditaţi la Bucureşti, membri ai 
„Curţii” lui Ceauşescu şi, în sfârşit, persoane care pot fi încadrate în categoria „simpli 
cetăţeni” (în cea mai marte parte intelectuali). Presa românească din vremea comunistă 
nu constituie un material documentar prea important, întrucât sarcina ei principală era 
crearea cultului personalităţii lui Ceauşescu şi tocmai din această cauză ea aduce puţine 
informaţii despre situaţia politică şi economică a României. 

Pentru această lucrare am utilizat şi un material informativ care nu a mai fost intro- 
dus niciodată până acum în circuitul ştiinţific: este vorba de rapoartele Ambasadei 
Republicii Populare Polone (RPP) la Bucureşti din anii 1965-1989, care în momen- 
tul actual se găsesc în Arhivele Ministerului Afacerilor Externe al Republicii Polone 
(A MSZ RP). Aceste rapoarte au fost întocmite pe baza unor materiale accesibile ori- 
cui, a unor informaţii destinate exclusiv diplomaților din ţările socialiste şi, în sfârşit, 
a discuţiilor cu reprezentanţi ai autorităţilor române, ai administraţiei de partid şi de 
stat, respectiv ai intelectualităţii bucureştene. Uneori am reprodus diferite glume şi in- 
formaţii neverificate, dar întotdeauna acest lucru a fost menţionat în mod explicit. 
Trebuie să mai adăugăm, de asemenea, că de-a lungul întregii perioade aflate în dis- 
cuţie activitatea ambasadei a fost foarte apreciată la nivelul centralei de la Varşovia!. 
Documentele care provin de la A MSZ RP au fost utilizate în prezenta lucrare ca surse 
de informaţie de prim rang, mai ales în ceea ce priveşte istoria economică a comunis- 
mului românesc. În legătură cu partea referitoare la evenimentele din august 1968 au 
fost utilizate documente similare provenind de la Ambasada Cehoslovaciei la Bucureşti, 
care sunt păstrate actualmente în Arhivele Ministerului Afacerilor Externe al Republicii 
Cehe. 


Încă din perioada când se afla la cârma partidului şi a ţării, Nicolae Ceauşescu era 
perceput ca un eveniment printre conducătorii comunişti din Europa Centrală şi de Est. 
La început România era o excepţie datorită poziţiei speciale pe care o ocupa în cadrul 
blocului sovietic şi acest lucru era legat în principal de relaţiile sale internaţionale. Cu 
timpul însă ţara a alunecat treptat spre o formă de dictatură în exercitarea puterii con- 
jugată cu un cult al personalităţii tot mai radical şi cu un naționalism din ce în ce mai 
agresiv. La care, mai târziu, s-au adăugat nivelul de trai scăzut până la dramatism şi 
tendinţa spre autarhie. Ceauşescu s-a remarcat cel mai mult în 1989, când, spre deose- 
bire de omologii săi din celelalte ţări, nu s-a putut hotărî să accepte o pensie de lux, fi- 
ind în cele din urmă împuşcat de noile autorităţi. Această imagine stereotipă conţine 
multe elemente adevărate, dar trebuie totuşi să prezentăm situaţia mai amănunţit. 


1. Unul dintre angajaţii Ambasadei RPP la Bucureşti, Łukasz Szymański, a acordat un interviu coti- 
dianului Gazeta Wyborcza: „Rewolucja w posepnym baraku” („Revoluţie în coliba posomorâtă”), 
Gazeta Wyborcza, | decembrie 2004. Szymański nu a fost însă o figură reprezentativă pentru co- 
lectivul diplomaților polonezi din România, fiind unul dintre cei care au sprijinit activ mişcarea de 
opoziţie şi disidenţă din această ţară. Ceilalţi angajaţi ai ambasadei poloneze nu s-au angajat în 
viaţa politică românească: 

Prin ce se deosebea regimul lui Nicolae Ceauşescu de al altor şefi de stat din cele- 
lalte ţări europene comuniste ? După părerea cunoscutului cercetător polono-american 
Bartłomiej Kamiński, „cele mai importante diferenţe între ţările comuniste au fost re- 
zultatul strategiilor aplicate de comunişti în scopul de a confirma legitimitatea statutului 
lor de for conducător”!. Afirmația pare întemeiată şi merită cercetat în acest sens cazul 
României, mergând pe aceeaşi metodă de lucru. 

În martie 1965, când Ceauşescu a ocupat funcţia de secretar general al partidului, 
puterea comunistă se legitima utilizând mai multe argumente. În primul rând, se bucura 
încă de actualitate o tradiţie de sorginte stalinistă, potrivit căreia comunismul se justi- 
fica pe baza sloganului dreptăţii sociale şi al dictaturii alianţei dintre clasa muncitoare 
şi țărănimea muncitoare. Acest lucru şi-a găsit expresia în numele oficial al ţării - 
Republica Populară Română - şi al partidului - Partidul Muncitoresc Român (PMR). 
În acelaşi timp, se făcea simţit tot mai clar argumentul naţionalist al legitimării, care 
avea în plus o dimensiune inexistentă în celelalte ţări ale Tratatului de la Varşovia: 
atitudinea antisovietică. Manifestarea cea mai cunoscută a acestei linii a fost „declaraţia 
din aprilie” (1964), denumită neoficial şi „declaraţia de independenţă”. 

La puţin timp după moartea lui Gheorghe Gheorghiu-Dej, legitimarea de tip „drep- 
tate socială” a început să piardă tot mai mult din importanţa pe care o avea înainte. Au 
fost schimbate atât numele partidului, cât şi cel al statului, iar noile denumiri subliniau 
două lucruri. În primul rând, încheierea etapei de „construire a socialismului” prin schim- 
barea denumirii statului în „Republica Socialistă”, iar în al doilea rând, indicarea sco- 
pului, „construirea comunismului”, prin noua denumire a partidului ca Partidul Comunist 
Român (PCR). Această a doua schimbare reprezintă de fapt revenirea la numele tradi- 
tional al partidului din perioada interbelică, aceasta trebuind să semnifice, în afară de 
indicaţia referitoare la țelul urmărit, respectiv „construirea comunismului”, şi o subli- 
niere a continuității mişcării muncitoreşti din România. În mod paradoxal, faptul că în 
perioada interbelică PCR nu era în principiu decât o agentură sovietică nu a împiedicat, 
în 1965, revenirea la această denumire, însă de data aceasta sub sloganuri naţionaliste. 
După părerea cercetătoarei americane Katherine Verdery : 


[...] dacă a existat în România lui Ceauşescu o ideologie care să prezinte o potenţială forţă 
de hegemonie, aceea a fost ideologia naționalistă. Practic toţi românii acceptau şi încă acceptă 
[1989] importanţa ideii naţionale, însoţită de ideea unificării universului social?. 


Unul dintre elementele constitutive ale naţionalismului, aşa cum era el promovat de 
comuniştii români, era atitudinea antisovietică, prin distanţarea limitată faţă de politica 
Kremlinului. Iniţial totul era motivat în primul rând prin argumente economice (inde- 
pendenţa faţă de directivele CAER şi ale Uniunii Sovietice care impuneau României o 
formulă de dezvoltare dezavantajoasă, după părerea şefilor de la Bucureşti), dar curând 
această atitudine a devenit unul dintre elementele fundamentale în legitimarea pe criterii 


naţionaliste a puterii. Fără îndoială, un rol important l-a jucat în această privinţă istoria. 
Încă de la apariţia concepţiei naţionale moderne a statului român, în secolul al XIX-lea, un 


1. B. Kamiński, The Collapse of State Socialism. The Case of Poland, Princeton, 1991, p. 5. 
2. K. Verdery, National Ideology under Socialism. Identity and Cultural Politics in Ceauşescu's 
Romania, Berkeley, Los Angeles, Londra, 1995, p. 11. 

element inseparabil al acesteia era trăsătura antislavă şi antirusească. La închegarea unei 
asemenea concepţii au contribuit factori de tot felul, dar printre cei mai importanţi pu- 
tem enumera anexarea Basarabiei de către Rusia, adoptarea alfabetului latin în Principatele 
Române şi tendinţa de apropiere faţă de Occident (Orientul, asociat cu ideea de înapo- 
iere şi ignoranță, era identificat în principal cu Imperiul Țarist şi cu cel Otoman), ex- 
perienţa foarte neplăcută a alianţei cu Rusia din timpul primului război mondial (este 
vorba mai ales de faptul că ruşii au pus mâna pe tezaurul regal al României şi nu l-au mai 
restituit ; când armata germană a ocupat Bucureştiul, tezaurul a fost transportat în Rusia, 
cu care, la momentul respectiv, România era aliată) şi, în cele din urmă, faptul că Uniunea 
Sovietică nu a recunoscut integralitatea teritorială a României, ci a ocupat Basarabia şi 
nordul Bucovinei în înţelegere cu Germania hitleristă. N-a fost lipsită de importanţă 
nici perioada stalinistă, cu promovarea insistentă a culturii sovietice în prima parte a 
epocii Dej. Trăsătura antirusească era un element constitutiv atât de important al gân- 
dirii naţionale româneşti, încât practic nu se putea imagina desfăşurarea unei propagande 
naţionaliste în absenţa accentelor antiruseşti. Pe toată durata epocii Ceauşescu, propa- 
ganda antisovietică limitată îşi găsea expresia în creaţii literare, artistice (iar începând cu 
anii '60, inclusiv în cele care se adresau tineretului) şi ştiinţifice - au apărut lucrări de 
istorie în care se demonstra că Basarabia este teritoriu românesc sau se făceau trimiteri 
la Pactul Ribbentrop-Molotov, ceea ce în celelalte ţări comuniste era de neconceput. 

La toate acestea au condus interesele economice şi politice ale Bucureştiului (şi chiar 
ale Moscovei, până la un punct), interese care puneau accent pe întărirea autonomiei 
în interiorul blocului sovietic. Motivele antisovietice au început să se remarce treptat 
dintre celelalte teme ale propagandei oficiale. Primul punct culminant al acestui proces 
a fost anul 1968. Mai întâi, în aprilie a fost mustrat şi îndepărtat fostul şef al ser- 
viciilor de Securitate Alexandru Drăghici, care a încercat să se apere utilizând argu- 
mente internaţionaliste care, în contextul respectiv. au fost interpretate ca fiind de fapt 
prosovietice. 

Apoi s-a înregistrat cel mai mare triumf al lui Ceauşescu - cuvântarea de la balconul 
CC din ziua de 21 august 1968. Acest eveniment a constituit nu numai o subliniere ex- 
plicită şi clară a liniei antisovietice, ci şi începutul unei noi etape în cariera conducăto- 
rului român. Dintr-odată el a devenit un om de stat recunoscut în toată lumea drept acela 
care a adresat o provocare Kremlinului. Şi în acest fel, pe baza naţionalismului şi a po- 
liticii antisovietice, a apărut cel de-al treilea element de susţinere a legitimităţii echipei 
lui Ceauşescu: renumele internaţional. Timp de mai mulţi ani, dictatorul român a putut 
fi văzut alături de cei mai importanţi lideri mondiali, ceea ce i-a întărit poziţia atât în 
ţară, cât şi pe arena internaţională. Dar odată cu trecerea timpului Ceauşescu a abuzat 
tot mai mult de acest mod de a-şi câştiga legitimitatea, ceea ce, în cele din urmă, i-a 
provocat căderea. Îmbătrânit, conducătorul a ajuns să creadă în propria propagandă, 
nefiind în stare să conştientizeze că nu mai e cel care fusese în a doua jumătate a anilor 
"60. Ceauşescu şi-a construit cu perseverenţă o imagine de conducător responsabil de 
care ţin seamă până şi cele mai importante personalităţi din lume, iar până în 1977 acest 
portret era în concordanţă cu realitatea. Însă în anii următori, printre altele din cauza 
prăbuşirii economiei, poziţia dictatorului român pe arena internaţională a slăbit, dar el 
trăia în continuare cu iluzia că nu s-a schimbat nimic, ceea ce a făcut posibilă continu- 
area aceleiaşi propagande pentru scopuri de politică internă. 

Al patrulea şi ultimul pilon al strategiei de legitimare a regimului Ceauşescu a fost 
succesul economic în legătură cu care era utilizată sintagma societate socialistă multi- 
lateral dezvoltată. În primul deceniu al epocii Ceauşescu, nivelul de trai al populaţiei 
nu se deosebea prea mult de nivelul de trai din celelalte ţări comuniste, ba chiar în multe 
privinţe era mai ridicat (mai ales în ceea ce priveşte accesibilitatea bunurilor de consum 
şi, la început, libertatea de a călători în Occident). Dar, cu timpul, economia româ- 
nească a început să dea tot mai multe semne de slăbiciune. Primul simptom resimţit de 
populaţie a fost lipsa mărfurilor de pe piaţă - ceea ce, mai târziu, va ajunge o regulă. 
În 1977, echipa de la guvernare a trăit un adevărat şoc în legătură cu evenimente de 
tipul : apariţia opoziţiei (chiar aşa, firavă cum a fost), incapacitatea administraţiei lo- 
cale de a gestiona criza provocată de cutremurul din martie şi neaşteptata grevă a mi- 
nerilor din Valea Jiului. Toate acestea l-au obligat pe Ceauşescu să întreprindă anumite 
schimbări. Dar reformele economice începute în anul următor n-au avut efectele scon- 
tate - dimpotrivă, au provocat un adevărat haos, complicând şi mai mult problemele 
existente. Cu toate acestea, s-a continuat aceeaşi propagandă care trâmbiţa succesul 
economic. 

Situaţia de-a dreptul catastrofală din economia ţării şi nivelul de trai al populaţiei - 
ajuns la limita disperării în anii '80 - n-au fost de natură să provoace decât corecţii 
nesemnificative în politica propagandistică a regimului, fără să schimbe însă nimic sem- 
nificativ în principiile fundamentale de funcţionare. La vremea respectivă se făcea mult 
caz de măreţele înfăptuiri ale socialismului : clădiri, noul centru civic al Bucureştiului, 
alte şi alte fabrici (care nu numai că erau depăşite moral, ci nu-şi puteau atinge nici 
măcar propria capacitate de producţie din cauza lipsurilor cronice în aprovizionarea cu 
materii prime şi materiale). În aprilie 1989 a fost declarată cu surle şi trâmbiţe achita- 
rea în întregime a datoriilor externe. Spre deosebire de celelalte echipe de conducere 
din ţările comuniste, conducătorii români nu s-au chinuit să ascundă problema credi- 
telor, ci au folosit-o ca pe un atu propagandistic. Deşi era conştient că situaţia econo- 
mică a ţării este dezastruoasă - iar stenogramele şedinţelor Comitetului Politic Executiv 
sunt o dovadă indiscutabilă în acest sens -, Ceauşescu n-a recunoscut niciodată acest 
lucru. 

Regimul dictatorului român se legitima aşadar pe forţa a patru argumente : naţiona- 
lismul, atitudinea antisovietică, recunoaşterea internaţională şi succesul economic. În 
comparaţie cu celelalte ţări din blocul sovietic (cu excepţia, desigur, a Coreei de Nord 
sau Albaniei), toate cele patru argumente ale legitimării regimului lui Ceauşescu au fost 
împinse până la forme foarte radicale. În probleme de naționalism, Ceauşescu n-a fost 
întrecut decât de Jivkov - persecutarea turcilor din Bulgaria în anii '80 a fost mai dras- 
tică decât ceea ce li s-a întâmplat maghiarilor din România. Atitudinea antisovietică 
absentă în celelalte ţări contrasta în primul rând cu situaţia din Bulgaria, unde atitudinea 
prorusă era unul dintre elementele cele mai importante ale tradiţiei naţionale şi era ex- 
ploatat în corelaţie cu naționalismul pentru legitimarea echipei conducătoare. 

Succesul economiei era un argument utilizat şi în alte ţări, în primul rând în Ungaria, 
unde el constituia de fapt elementul fundamental în legitimarea echipei lui Kâdâr. Dar 
nicăieri nu s-a ajuns la o contradicţie atât de dramatică între sloganurile trâmbiţate 
(„Epoca de aur”) şi realitate. Spre sfârşitul anilor '80 România era cea mai săracă ţară 
din blocul sovietic, iar populaţia trebuia să investească tot mai mult timp pentru 

procurarea produselor de bază. Nivelul de trai urma să scadă şi mai mult din cauza ha- 
osului administrativ şi a obligativităţii prezenţei populaţiei active la tot mai frecventele 
mitinguri şi manifestații, ceea ce însemna de fapt din partea statului un furt sistematic 
al timpului liber de care dispunea cetăţeanul. Katherine Verdery numea acest proces 
„etatizarea timpului”, definindu-l ca „rezultatul comun intenţionat al proiectului urmărit 
de echipa de guvernanţi, al consecinţelor neintenţionate ale acţiunilor întreprinse cu 
scopul rezolvării altor probleme şi al trăsăturilor structurale ale socialismului românesc 
ca ordine socială sui generis”!. „Etatizarea timpului”, unul dintre cele mai supărătoare 
efecte ale politicii economice promovate de echipa lui Ceauşescu în ceea ce priveşte 
calitatea vieţii, a constituit factorul care a scos în evidenţă statul român prin contrast 
cu celelalte ţări ale blocului sovietic, unde tendinţe de această natură existau, fără în- 
doială, dar n-au căpătat forme atât de drastice. 

Alte aspecte care diferenţiau sistemul românesc de situaţia existentă în celelalte ţări 
comuniste au fost comentate într-o lucrare intitulată Ceauşescu. Anii numărătorii in- 
verse, scrisă de sociologul şi politologul Pavel Câmpeanu, care într-o anumită perioadă 
a fost şi activist al Partidului Comunist. Merită să ne referim la câteva dintre afirmaţiile 
lui. Foarte importantă pare a fi, spre exemplu, prima din tezele prezentate de el: 


Printre conducătorii ţărilor staliniste din zonă, Ceauşescu a fost singurul care nu a dobândit 
funcţia supremă într-o situaţie de criză, ci în una de relativă relaxare a tensiunilor sociale, 
economice şi politice, deci într-o situaţie care indică o tendinţă prevalentă spre consolidarea, 
şi nu spre slăbirea regimului. Circumstanţele nu îi cereau să salveze regimul, ci doar să con- 
tinue consolidarea lui?. 


Salvarea sistemului în cazul lui Kádár sau al lui Gomułka presupunea concesii în 
favoarea societăţii, presupunea o anumită liberalizare. Nimic asemănător nu s-a întâm- 
plat însă în cazul lui Ceauşescu - el a preluat puterea într-un moment când sistemul 
era stabil, iar liberalizarea începută de Gheorghiu-Dej îşi îndeplinise deja misiunea şi 
nu mai era necesară. Noul conducător a continuat însă această linie numai cu scopul de 
a o utiliza împotriva celor mai apropiaţi colaboratori ai lui Dej. Lipsa vreunei amenin- 
ţări interne imediate a făcut posibilă o consolidare a sistemului fără a fi nevoie să se 
recurgă la sprijinul social. Ceauşescu nu s-a adresat societăţii decât în momentul în care 
a apărut pericolul real (cel puţin în optica autorităţilor române) al intervenţiei sovietice, 
adică în august 1968. Entuziasmul general din acel moment a fost exploatat în scopuri 
propagandistice timp de mulţi ani după ce evenimentele respective se consumaseră. 
Într-un moment critic, în decembrie 1989, Ceauşescu a încercat să repete formula de 
succes, dar aceasta a degenerat în farsă, iar apoi în tragedie în primul rând pentru el 
însuşi. 

De mare importanţă sunt observaţiile lui Câmpeanu şi în ceea ce priveşte cultul 
personalităţii : 


Dacă pentru un deţinător al acestui tip de putere utilitatea propriului cult constă în obţinerea, 
consolidarea sau simularea legitimităţii acestei puteri, pentru Ceauşescu instituirea cultului 


1. K. Verdery, What Was Socialism and What Comes Next ? , Princeton, 1996, p. 41. 
2. P. Câmpeanu, Ceauşescu..., pp. 7-8. 

său nu are această utilitate ori nu are iniţial o utilitate politică, ci una psihologică - aceea a 
propriei satisfacţii. [...] Ceauşescu îşi instaurează cultul în contratimp cu epoca, adică la peste 
zece ani după ce, ca urmare a morţii lui Stalin, noii conducători stalinişti din estul continen- 
tului trecuseră de la vechile, zaomotoasele ritualuri la procedee sensibil mai discrete de per- 
sonificare a puterii. El se bazează tot mai mult pe un instrument de guvernare a cărui perimare 
istorică fusese recunoscută chiar de către elita stalinismului european. Prin urmare, cultul lui 
frenetic nu este doar inutil, ci şi vetust!. 


Nu avem de unde să ştim la cine se gândea autorul când vorbea despre „elita stali- 
nismului european”, dacă-i avea în vedere pe „umaniştii” occidentali sau mai degrabă 
pe activiştii comunişti din estul Europei. Dar acest aspect nu este totuşi prea important, 
de vreme ce cultul personalităţii instituit de Ceauşescu trezea în cel mai bun caz senti- 
mente de milă, pentru că de cele mai multe ori era vorba pur şi simplu de o silă expri- 
mată explicit şi de unii, şi de alţii (Jean-Paul Sartre a protestat chiar în 1977 împotriva 
persecuțiilor la care era supusă opoziţia politică din România). În celelalte ţări din blo- 
cul sovietic, un cult al personalităţii dus până la o scară mai mare a existat doar în 
Bulgaria şi, până la un anumit punct, în Uniunea Sovietică (Brejnev), respectiv în 
Ungaria, dar în nici una din aceste ţări el n-a ajuns la manifestări atât de absurde ca în 
România. Interesant de remarcat e faptul că Nicolae Ceauşescu era atât de legat de acest 
cult, încât n-a vrut să renunţe la el nici chiar în situaţia în care cultul personalităţii de- 
venise o piedică reală în atingerea ţelurilor sale politice. Şi ne referim aici în primul 
rând la sfera informaţiilor. Impunând mijloacelor de informare în masă lansarea agre- 
sivă a cultului personalităţii, Ceauşescu a dus la pierderea credibilităţii acestora. Şi era 
vorba în primul rând de televiziune, care (din motive de economie) şi-a tot redus pro- 
gramul de funcţionare în aşa fel încât la sfârşit se ajunsese la doar câteva ore de emisie 
pe zi, şi acelea aproape în întregime dedicate dictatorului şi soţiei sale. În această situ- 
aţie, românii îşi adaptau antenele pentru a primi semnal de la televiziunile maghiară, 
iugoslavă sau chiar bulgară, făcând astfel ca autorităţilor să le scape din mâini o foarte 
importantă armă propagandistică?. Cultul personalităţii impus orbeşte a depăşit graniţele 
absurdului şi în alte domenii - în 1989, în condiţiile atacului masiv declanşat de mass-me- 
dia, atât în Răsărit, cât şi în Apus, împotriva autorităţilor române, Centrala de la 
Bucureşti le-a cerut inclusiv agenţilor săi responsabili cu influențarea mijloacelor de 
difuzare în masă din Occident să utilizeze sintagma „tovarăşul Nicolae Ceauşescu, se- 
cretar general al PCR” de fiecare dată când se refereau la conducător, ceea ce automat 
îi demasca pe respectivii agenţi, făcând astfel ineficientă orice inițiativă’. 

O altă diferenţă între Ceauşescu şi colegii lui din ţările comuniste, asupra căreia a 
atras atenţia tot Pavel Câmpeanu, a fost faptul că la un moment dat conducătorul român 
a început să se sprijine în exercitarea autorităţii în primul rând pe membrii propriei fa- 
milii, şi nu pe o clică de activişti devotați, aşa cum procedau alţii”. În celelalte ţări din 
blocul sovietic - şi mai ales în Bulgaria - s-au manifestat de asemenea tendinţe de ne- 
potism, dar nicăieri ele n-au căpătat totuşi un caracter atât de radical. Merită să observăm 


1. Ibidem, pp. 8-9. 

2. Mai pe larg pe această temă, vezi A. Cioroianu, Pe umerii lui Marx..., pp. 462-466. 
3. A.M. Stoenescu, Istoria loviturilor..., vol. 4 (II), p. 108. 

însă că, în momentele cu adevărat critice, Ceauşescu n-a lăsat sarcinile de răspundere 
corespunzătoare pe seama membrilor familiei sale, ci le-a transferat unor persoane pe 
care le considera specialiste, ceea ce până la urmă s-a terminat rău pentru el, deoarece 
oamenii convocați în asemenea momente (Iulian Vlad, Ştefan Guşă, Victor Atanasie 
Stănculescu) l-au trădat. 

Câmpeanu atrage atenţia şi asupra diferenţelor ideologice existente între ţările din 
blocul comunist: 


În consonanţă cu mitul exacerbat al personajului, fervoarea naționalistă formează nucleul unei 
confuze ideologii alternative, de esenţă populistă, care se demarxizează păstrând un jargon 
cu vagi reminiscenţe pseudomarxiste. Incluzând invocarea aşa-numitului marxism-leninism 
în ritualul propriului cult, Stalin îşi recunoștea filiaţiunea cu ideologia care îl precedase, pe 
când cultul lui Ceauşescu îşi improvizează o ideologie ad-hoc - în fapt, devine ideologia ace- 
lui regim!. 


Până la un anumit punct ne putem declara de acord cu această afirmaţie, dar ni se 
pare totuşi că autorul a supraapreciat coerenţa ideologică din celelalte ţări ale blocului 
sovietic în anii '70 şi '80. Comunismul îşi epuizase puterea de mobilizare, aşa încât 
peste tot s-a ajuns la hibrizi eclectici, combinaţi de altfel în principal cu un naționalism 
militant, la fel ca în România. Aşa că, din acest punct de vedere, Ceauşescu n-a con- 
stituit o excepţie. 

Se deosebea în schimb, lucru subliniat şi de Câmpeanu?, de vecinul său Tito, a cărui 
atitudine antisovietică se manifestase şi prin încercarea de a crea un sistem socioecono- 
mic alternativ faţă de URSS, caracterizat prin îmbinarea unor soluţii de tip capitalist cu 
cele utilizate în comunism. Şi pe plan internaţional Iugoslavia a fost mai activă, deşi 
România se străduia în fel şi chip s-o ajungă din urmă cel puţin în acest domeniu. Tito 
a fost unul dintre creatorii mişcării ţărilor nealiniate, ceea ce, indiferent de sensul exis- 
tenţei unei astfel de organizaţii, însemna că rangul său era mai înalt, iar ambițiile mai 
mari decât ale lui Ceauşescu, care s-a străduit doar să oscileze între URSS, China, SUA 
şi ţările europene, dar fără să creeze o alternativă capabilă să atragă şi alte ţări. 
Conducătorul român nu dorea să rivalizeze cu nimeni din punct de vedere ideologic, 
iar acţiunile lui se caracterizau mai degrabă prin pragmatism. Când însă pragmatismul 
lui a început să dispară, acest lucru s-a întâmplat din cauza hipertrofierii personalităţii 
sale, şi nu a cine ştie căror ambiţii ideologice. Spre deosebire de majoritatea celorlalţi 
dictatori (nu numai comunişti), „Geniul Carpaţilor” n-a lansat nici o doctrină personală, 
fie ea oricât de incoerentă, pentru satisfacerea propriului eu fiindu-i suficientă puterea, 
respectiv recunoaşterea din partea liderilor mondiali. 

Diferențe foarte interesante între situaţia României şi cea a celorlalte ţări din blocul 
sovietic a relevat sociologul polonez Jadwiga Staniszkis. Luând ca termen de comparaţie 
condiţiile economice, ea a prezentat evoluţia relaţiei fiecăreia dintre ţările-satelit cu 
URSS. Această relaţie a fost unul dintre elementele fundamentale care au influenţat 
dezvoltarea situaţiei interne (iar România nu a constituit o excepţie din acest punct de 
vedere) şi tocmai de aceea merită să-i urmărim evoluţia. 


1. Ibidem. 
2. Ibidem. 

În Europa de Est am avut de-a face cu o secvenţă de trei paşi care s-a repetat ciclic: izolarea 
politică faţă de Occident ; provocarea intenţionată şi silită a unor probleme economice care 
duc mai întâi la dependenţă, apoi la adâncirea ei (de exemplu, tocmai alocarea impusă a unor 
factori de producţie) ; stabilizarea structurilor organizatorice în măsură să execute politica de 
dependenţă!. 


Doamna Staniszkis a observat patru astfel de cicluri. După părerea ei, România a 
făcut notă discordantă încă de la început în comparaţie cu celelalte ţări ale blocului 
sovietic : 


Modelul de exploatare specific primului ciclu al dependenţei, constând în valorificarea - spre 
interesul Uniunii Sovietice - a rezervelor sale locale, a permis României să iasă din perioada 
stalinistă fără un bagaj atât de mare (comparativ cu alte ţări) de structuri impuse, împovără- 
toare pentru echilibrul economiei?. 


Întrucât în acest ciclu cele mai importante instituţii, întreprinderile mixte sovieto-ro- 
mâne, aşa-numitele sovromuri, nu fuseseră integrate în economia naţională, lichidarea 
lor după moartea lui Stalin a făcut posibilă recăpătarea rapidă a autonomiei economice 
faţă de centru. 

Cel de-al doilea ciclu, iniţiat de Hruşciov, care s-a folosit de CAER (şi aşa inactiv 
până în momentul respectiv) ca de un instrument, presupunea împărţirea economiilor 
socialiste în două categorii: „industriale” şi „agrare”. România fusese clasată în cea 
de-a doua categorie şi de aici a luat naştere revolta împotriva unei astfel de clasificări. 
Misiunea echipei lui Dej a fost cu atât mai uşoară cu cât economia românească nu fu- 
sese transformată atât de mult ca în celelalte ţări comuniste şi, în plus, gradul ei de de- 
pendenţă faţă de economia Uniunii Sovietice era cu mult mai redus. Răspunsul Bucureştiului 
la iniţiativa sovietică a fost încercarea de a realiza un model autarhic de industrializare, 
dar preluând totuşi soluţiile staliniste. Aşa încât Ceauşescu a realizat ceea ce nu reuși- 
seră să facă în România Sovietele : a transformat într-atât economia naţională, încât a 
făcut-o dependentă de materiile prime naturale din import şi în primul rând de petrol. 

Al treilea ciclu, în anii '70, a constat în aparenta deschidere față de Occident în pri- 
mul rând prin atragerea unor credite şi achiziţia de tehnologie. În acest caz România a 
urmat acelaşi parcurs ca şi celelalte ţări comuniste. Iată ce scrie doamna Staniszkis pe 
această temă : 


Mijloacele financiare occidentale nu funcționau ca un capital şi, în consecință, nu au dus la 
transformarea structurii economice dezechilibrate a statelor respective (în acord cu logica 
echilibrului dintre cerere şi ofertă). Ca urmare, în anii '70 a crescut dependența față de 
Occident (prin datorii şi import cooperativ), iar „insulele de modernitate”, care se bazau pe 
tehnologia importată, erau izolate de celelalte ramuri ale industriei sau agriculturii ce nu erau 
dotate cu noua tehnologie?. 


|. J. Staniszkis, Ontologia socjalizmu, Varşovia, 1989, p. 41. 
2. Ibidem, p. 43. 
3. Ibidem, p. 44. 

Aceasta a fost şi experienţa românească. În plus, competitivitatea tot mai scăzută a 
producţiei naţionale a obligat echipa lui Ceauşescu să se reorienteze spre Răsărit pentru 
a căuta pieţe de desfacere. Către sfârşitul anilor '70 schimburile României cu ţările din 
CAER şi în special cu URSS au început să crească rapid, în ciuda tot mai pronunţatei 
distanţări a Bucureştiului faţă de Moscova pe arena internaţională. 

Cele două tendinţe se vor adânci şi mai mult în cursul celui de-al patrulea ciclu, 
care, după părerea doamnei Staniszkis, a început în anul 1981 şi a constat în pierderea 
autonomiei în sectoarele strategice şi în presiunile pentru lichidarea deficitului din 
schimburile comerciale dintre Uniunea Sovietică şi ţările-satelit. Din punct de vedere 
politic, Ceauşescu se îndepărta tot mai mult de ceilalţi conducători comunişti europeni, 
în timp ce dependenţa României faţă de URSS creştea, la fel ca şi contactele comerciale 
reciproce. Spre sfârşitul anilor '80, Moscova devenise cel mai important partener eco- 
nomic al Bucureştiului, în ciuda încercărilor dramatice ale lui Ceauşescu de a revigora 
colaborarea cu Lumea a Treia. Echipa care a ajuns la putere după căderea dictatorului 
a fost în schimb una dintre cele mai pronunţat filoruse (şi conservatoare) din regiune. 
E suficient să amintim că această echipă s-a adresat autorităţilor de la Moscova pentru 
a solicita ajutor, ceea ce nu s-a mai întâmplat în Europa de Est din 1968. Nicolae 
Ceauşescu, cu viziunea lui despre o Românie independentă, bazată pe o economie au- 
tarhică, a condus aşadar ţara nu numai spre o catastrofă economică totală, ci şi către o 
dependenţă strivitoare faţă de Uniunea Sovietică şi, mai târziu, faţă de Rusia. 

Toate aspectele, neîndoielnic esenţiale, care deosebeau România lui Ceauşescu de 
celelalte ţări ale blocului sovietic nu au fost de natură să elimine faptul că în acest caz 
avem de-a face cu o versiune doar uşor modificată a aceluiaşi fenomen : comunismul 
est-european. Şi în alte ţări au existat asemenea soluţii instituţionale şi asemenea prac- 
tici de guvernare. Conducătorul, partidul, serviciile speciale şi înspăimântarea popula- 
tiei, lipsa libertăţii de exprimare şi monopolizarea canalelor de difuzare a informaţiei, 
îngrădirea posibilităţii de a pleca din ţară - toate acestea constituiau temelia funcţionării 
Statului comunist atât în România, cât şi în celelalte ţări din regiune. Echipa lui 
Ceauşescu se deosebea de cele din alte ţări, mai ales în anii '80, în principal prin gra- 
dul de intensitate a diferitelor fenomene, deşi e greu să vorbim aici de forme extreme 
(aşa ceva se petrecea şi se mai petrece şi astăzi în Coreea de Nord), fiind vorba mai de- 
grabă de forme foarte radicale. În ce fel şi de ce în România lui Ceauşescu s-a ajuns 
tocmai la o practică atât de radicală a comunismului constituie tema principală a pre- 
zentei lucrări. 


Cartea a fost structurată în patru capitole. Primul capitol are ca temă istoria Partidului 
Comunist Român de la crearea lui, continuând cu preluarea puterii după al doilea răz- 
boi mondial şi perioada guvernării lui Gheorghe Gheorghiu-Dej, respectiv până la pre- 
luarea succesiunii de către Nicolae Ceauşescu. A fost prezentată şi discuţia - nelipsită 
din activitatea de cercetare istorică - despre felul în care şi motivele pentru care tocmai 
acest activist a devenit şeful statului român. Ceauşescu nu era unul dintre cei mai apro- 
piaţi colaboratori ai predecesorului său, iar alegerea lui a constituit o surpriză atât pen- 
tru activiştii de partid, cât şi pentru societate. Al doilea capitol prezintă preluarea treptată 
a puterii de către Nicolae Ceauşescu. Au fost comentate diferitele etape ale acestui pro- 
ces: eliminarea concurenţilor, inocularea cultului personalităţii şi, în cele din urmă, 

instaurarea dictaturii cu ocazia Congresului al XI-lea al PCR din 1974. Capitolul 3 este 
consacrat perioadei de stagnare a sistemului politic din România. Data convențională a 
încheierii acestei perioade este 11 martie 1985 - odată cu alegerea lui Mihail Gorbaciov 
ca secretar general al CC al PCUS. O atenție deosebită a fost acordată problemelor eco- 
nomice, întrucât această perioadă s-a caracterizat atât prin prăbuşirea economiei națio- 
nale, cât şi prin importanța acordată achitării datoriei externe. Capitolul 4 şi ultimul 
vorbeşte despre căderea lui Ceauşescu şi a sistemului comunist din România. Sfârşitul 
simbolic al comunismului din România a fost momentul fugii cuplului dictatorial din 
clădirea CC din data de 22 decembrie 1989, la ora 12.06. 

Mişcările de opoziţie şi disidenţa nu se înscriu în sfera tematică a acestei lucrări, 
motiv pentru care aceste probleme nu apar decât în contextul unei reale influenţe exer- 
citate asupra puterii. 


În forma în care a fost publicată, această carte reia în cea mai mare parte lucrarea 
de doctorat scrisă sub îndrumarea prof. Andrzej Paczkowski şi susţinută la Institutul de 
Studii Politice din cadrul Academiei Poloneze de Ştiinţe în iunie 2007. Pe tot parcursul 
redactării acestei lucrări numeroase persoane mi-au acordat un ajutor imens şi 
dezinteresat. 

În primul rând aş vrea să-i mulţumesc profesorului meu Andrzej Paczkowski, care 
mi-a supervizat cercetările şi m-a ajutat să obţin accesul la documente de natură să îm- 
bogăţească semnificativ prezenta lucrare. Îi datorez, de asemenea, recunoştinţă doamnei 
profesor Jadwiga Staniszkis, care m-a ajutat extraordinar de mult în etapa introductivă 
de acumulare a materialului documentar. Aş vrea să le mulţumesc şi domnului profesor 
Wojciech Roszkowski, domnului profesor Jan Kofman, precum şi colegelor şi colegilor 
din cadrul Institutului pentru Europa Centrală şi de Est al ISP PAN, ale căror valoroase 
observaţii au constituit un aport semnificativ la conturarea formei finale a acestei cărţi. 

Aş dori să le mulţumesc şi celor care se ocupă de studierea Europei Orientale de la 
Universitatea din Varşovia, unde am învăţat limba română şi am aprofundat problema- 
tica legată de situaţia României. Este vorba în special de dr. Jerzy Targalski şi prof. 
Constantin Geambaşu. 

Trebuie să le adresez un cuvânt de mulţumire cu totul special domnului Krzysztof 
Darewicz şi fiului său, tot Krzysztof, pentru ajutorul nepreţuit pe care mi l-au acordat 
pe tot timpul şederii mele la Washington, în anul 2003. Aş vrea, de asemenea, să îi 
adresez mulţumiri speciale doamnei Dorota Leonowicz, care în vara anului 1996 m-a 
îndemnat să fac prima călătorie din viaţa mea în România, călătorie care mi-a declanşat 
interesul pentru această ţară. 

Doresc să le mulţumesc şi prietenilor mei români care şi-au făcut întotdeauna timp 
pentru mine, care nu m-au dezamăgit niciodată şi fără ajutorul cărora această carte ar 
fi mult mai săracă. Este vorba de Stejărel Olaru, Marius Oprea, Nicolae Videnie, Monica 
Voitovici şi Mihai Preda - tuturor le datorez foarte mult. În plus, aş vrea să le mulţu- 
mesc domnului Armand Goşu şi domnului Mircea Munteanu de la Cold War International 
History Project din Washington. 

Şi, în sfârşit, aş vrea să le aduc mulţumiri persoanelor cărora le datorez cel mai 
mult: soţiei mele Agnieszka, fiicei mele Julia şi fiului meu Antoni. Fără sprijinul lor 
necontenit nimic n-ar fi fost posibil. 

Începutul 


Mişcarea comunistă românească 
înainte de al doilea război mondial 


Începutul mişcării revoluţionare româneşti se situează în a doua jumătate a secolului 
al XIX-lea, dar până la sfârşitul celui de-al doilea război mondial impactul real al for- 
telor de extremă stânga a rămas neglijabil. Partidul Social-Democrat al Muncitorilor 
din România (PSDMR), creat în 1893, era o organizaţie neînsemnată numeric şi lipsită 
de sprijin!. La început, nucleul întregii mişcări îl constituia intelectualitatea, rolul 
muncitorilor fiind redus, deşi în timp el a început să aibă tot mai multă greutate. Un 
anumit impuls la acţiune l-a constituit răscoala ţărănească din 1907, care s-a bucurat 
de sprijinul unora din mediile muncitoreşti. Represiunea a cărei ţintă au devenit acti- 
viştii din sânul mişcării muncitoreşti după înăbuşirea răscoalei a dus însă din nou la 
slăbirea grupărilor revoluţionare. Aşa încât Partidul Social-Democrat a renăscut practic 
abia în 1910. 

Cauzele fundamentale ale slăbiciunii mişcării muncitoreşti au fost nivelul scăzut al 
industrializării României (la începutul secolului XX muncitorii constituiau abia 2% din 
populație), precum şi faptul că intelectualitatea era la rândul ei relativ puţin nume- 
roasă şi preocupată cu precădere mai degrabă de ideea naţională decât de problemele 
sociale. În aceste condiţii, nucleul PSDMR era constituit din reprezentanţii unor mino- 
rităţi naţionale, în primul rând evrei, nu de puţine ori imigraţi din Rusia. Tocmai din 
această categorie provenea primul conducător al partidului, Constantin Dobrogeanu-Gherea, 
cunoscut şi sub numele Nahum Katz?. PSDMR s-a împotrivit participării României la 
primul război mondial, fapt pentru care, după ce România a ieşit din neutralitate, în 
1916, membrii acestui partid au fost supuşi multor forme de represiune. Ca să scape 
de urmăriri, mulţi activişti au fugit pe teritoriul Rusiei, dar printre cei care au rămas 
s-a remarcat în mod deosebit fracțiunea probolşevică a „maximaliştilor”, denumită şi 


1. J. Demel, Historia Rumunii, Wrocław, 1986, pp. 338-339. 

2. R. Levy, Gloria şi decăderea Anei Pauker, trad. de C. Pupeza, I. Gagea, Editura Polirom, Iaşi, 
2002, p. 37. 

3. Ibidem, p. 37. 

„Sfatul Secret”. Activiştii din această categorie năzuiau ca în cel mai scurt timp să în- 
făptuiască schiribărea totală a sistemului politic din România!. 

Izbucnirea revoluţiei din Rusia a întărit poziţia bolşevicilor în partid, iar concomi- 
tent dificultăţile economice cauzate mai întâi de susţinerea războiului, apoi de încheierea 
lui au potenţat orientarea favorabilă stângii din sânul societăţii, ceea ce s-a concretizat, 
între altele, printr-o serie întreagă de greve în anii 1919-1920. Tulburările sociale au 
fost însă înăbuşite şi în scurt timp s-a dovedit că de fapt comuniştii nu aveau o susţinere 
prea mare. În sânul partidului, în schimb, tendinţele bolşevice au început să câştige te- 
ren. În mai 1921, la congresul PSDMR, majoritatea delegaților au votat pentru aderarea 
la Comintern, ceea ce a provocat scindarea efectivelor, astfel încât activiştii moderați 
s-au retras din partid, ocazie cu care acesta şi-a schimbat numele în Partidul Socialist 
Comunist din România, iar mai târziu în Partidul Comunist din România (PCR). 
Datorită faptului că activiştii comunişti au adoptat o poziţie deschis antistatală, la scurt 
timp după congres poliţia i-a arestat pe mulţi dintre ei, inclusiv pe preşedintele parti- 
dului, Gheorghe Cristescu (care a fost însă eliberat un an mai târziu). Consecința ares- 
tărilor operate de guvern a fost faptul că în fruntea PCR au ajuns alţi oameni, cei mai 
mulţi dintre ei având poziţii şi mai radicale decât predecesorii lor. 

Pe 11 aprilie 1924 PCR a fost interzis, iar activitatea lui a trecut în ilegalitate. Din 
această cauză, mulţi activişti şi adepţi moderați au părăsit partidul. Statutul ilegal al 
acţiunilor desfăşurate de PCR a dus la apropierea lui de lumea infractorilor şi a perife- 
riei sociale. Multe figuri care au devenit mai târziu cunoscute în cadrul mişcării comu- 
niste proveneau tocmai din aceste medii sau aveau la vremea respectivă contacte cu ele - iar 
Nicolae şi Elena Ceauşescu nu fac excepţie. 

Interzicerea activităţii a slăbit partidul, al cărui număr de aderenţi şi a cărui influ- 
enţă în societate erau la cote minime. Comuniştii nu erau în stare să câştige un sprijin 
mai larg. Românii tratau Partidul Comunist ca pe un exponent al spionajului sovietic, 
de vreme ce, printre altele, el solicita „retrocedarea” Basarabiei şi a nordului Bucovinei 
(regiunea în care este situat oraşul Cernăuţi şi care actualmente se află între graniţele 
Ucrainei) în favoarea Uniunii Sovietice, a Transilvaniei în favoarea Ungariei, respectiv 
a Dobrogei în favoarea Bulgariei. Probabil că tocmai din această cauză etnicii români 
erau o minoritate în Partidul Comunist. În anii '30, dintre membrii de partid, 28% erau 
maghiari, 18% evrei, 10% ruşi şi ucraineni, 10% bulgari şi numai 23% români”. Chiar 
şi în conducerea partidului erau puţini români. Înainte de primul război mondial, dintre 
primii secretari, doar unul fusese român - Gheorghe Cristescu. Ceilalţi se numeau: 
Elek Köblös - ungur, Vitali Holostenko - ucrainean, Alexander Ştefanski-Gorun - polonez, 
Boris Ştefanov - bulgar şi Ştefan Foriş - ungur. PCR era considerat în general un ele- 
ment străin, antinaţional şi antistatal. 

Comuniştii nu aveau sprijin nici chiar în rândul intelectualilor, deşi în alte ţări din 
această regiune a Europei cel puţin o parte a intelectualităţii manifesta simpatii de ex- 
tremă stânga. Ceea ce, în România, era consecinţa nu numai a lipsei de forţă a comu- 
niştilor propriu-zişi, ci şi a imensei forţe de atracţie a ideologiei naţionaliste, ai cărei 


1. Ibidem, pp. 37-38. 

principali exponenţi în perioada interbelică erau organizaţiile care gravitau în jurul 
Gărzii de Fier. Garda combătea în primul rând PCR şi pe reprezentanţii lui - pe care 
îi considera trădători de patrie şi popor -, şi nu neapărat comunismul ca idee, ceea ce 
îi permitea să atragă chiar şi intelectuali de stânga. 

Încă de la început, mişcării revoluţionare din România i-a lipsit unitatea. După elimi- 
narea în 1921 a grupului moderaţilor, fracţiunile rămase în Partidul Comunist au început 
să ducă o luptă îndârjită unele împotriva celorlalte, luptă care uneori, mai ales după 
preluarea puterii, căpăta forme sângeroase!. Destul de timpuriu s-au detaşat două gru- 
pări principale pe care le deosebea atitudinea faţă de centrala din Moscova. Fracţiunea 
mai puternic ataşată de Hotelul „Lux” (sediul Cominternului) era constituită în principal 
din reprezentanţii români ai minorităţilor naţionale şi în primul rând din evrei, dar şi 
slavi. Încă de la începutul anilor 20, în fruntea acestei grupări denumite a „moscoviţi- 
lor” s-au instalat soţii Ana şi Marcel Pauker. 

A doua grupare o constituiau reprezentanţii proletariatului şi ai lumpenproletariatului 
din câteva oraşe mai mari. În această fracțiune intrau mai mulţi români decât în tabăra 
„moscoviţilor”, dar erau şi muncitori unguri, evrei şi chiar germani. De regulă ei erau 
mai puţin şcoliţi decât rivalii lor de la Hotelul „Lux” şi mai degrabă se declarau împo- 
triva aderării României la URSS, preferând să construiască un comunism specific, cu 
mijloacele pe care le permiteau resursele naţionale. Grupul principal în cadrul acestei 
fracțiuni erau aşa-numiţii ceferişti - lucrătorii de la Căile Ferate Române -, iar condu- 
cătorul, atât al grupului „ceferiştilor”, cât şi al întregii fracțiuni „naţionale”, a devenit 
Gheorghe Gheorghiu-Dej, unul dintre principalii organizatori ai grevelor de la Atelierele 
CFR Griviţa din Bucureşti, în anul 1933. 

În afară de linia principală de separație între partizanii comunismului internaţional 
(sovietic) şi cei ai comunismului naţional existau şi alte grupări în Partidul Comunist, 
constituite pe criterii naţionale - şi anume existau grupul românilor, cel al evreilor, cel 
al maghiarilor şi cel al bulgarilor. De asemenea, în PCR mai existau : fracțiunea transil- 
vănenilor, unde numeric erau preponderenţi ungurii, cea a basarabenilor, unde dominau 
ucrainenii, şi, în sfârşit, cea a dobrogenilor, în rândul cărora un procent semnificativ îl re- 
prezentau bulgarii. 

După intrarea în ilegalitate, activitatea Partidului Comunist a suferit o restrângere 
şi mai accentuată. Un anumit impuls favorabil intensificării activităţilor desfăşurate de 
PCR l-a adus marea criză economică de la sfârşitul anilor '20 - dar iniţial, în principal 
create de înrăutățirea drastică a situaţiei economice. În 1929 a izbucnit greva minerilor 
de la Lupeni, dar participarea comuniştilor la aceste mişcări de protest a fost practic 
nulă, lucru pentru care au fost aspru criticaţi de Comintern?. În anii '30 activitatea PCR 


1. Luptele intestine dintre diferitele fracțiuni ale PCR din perioada interbelică constituie subiectul 
multor lucrări, dintre care merită amintită: S. Tănase, Clienţii lu’ tanti Varvara. Istorii clandes- 
tine, Editura Humanitas, Bucureşti, 2005. 

2. Evreii din PCR îşi schimbau deseori numele ca să sune mai româneşte - spre exemplu, Ernst 
Neulander a devenit Valter Roman. Numele şi le mai schimbau şi ungurii, dar mult mai rar. În 
schimb, bulgarii şi le modificau doar atât cât să fie adaptate pronunţiei limbii române - spre exem- 
plu, Dimitar Kolev a devenit Dumitru Coliu. Pe această temă, vezi P. Câmpeanu, Ceauşescu..., 
pp. 182-183. 

a cunoscut o uşoară intensificare, în 1933 comuniştii reuşind să declanşeze greva la 
Atelierele CFR Griviţa, dar manevra respectivă a provocat partidului mai multe daune 
decât beneficii, întrucât activiştii de frunte ai acestuia, printre care şi Gheorghiu-Dej, 
au fost trimişi în judecată şi condamnaţi, prin sentinţe definitive, la ani grei de puşcărie 
sau la muncă forţată. 

În a doua jumătate a anilor '30, PCR a pierdut complet contactul cu ceea ce se în- 
tâmpla în România din cauză că o jumătate din cadrele de conducere ale partidului se 
găseau la Moscova, iar cealaltă jumătate în puşcării, puţinii activişti rămaşi în libertate 
fiind nevoiţi să se ascundă. Foarte dificilă era şi comunicarea între diferitele grupuri, 
ceea ce a determinat instaurarea unui climat de concurenţă şi suspiciune între ele. Între 
timp, poziţia dominantă în interiorul fracțiunii „naţionale” a fost cucerită de Gheorghe 
Gheorghiu-Dej, care a reuşit să-şi fructifice cu dibăcie legenda de conducător al grevei 
ceferiştilor şi s-a priceput cum nu se poate mai bine să inducă animozităţi reciproce în- 
tre activişti. În 1936 ajunge şi Ana Pauker în închisoare. După perioada petrecută la 
Moscova, ea se întorsese în ţară, probabil cu scopul de a promova o nouă linie strate- 
gică a Cominternului, politica antifascistă!. 

În anii 1937-1938 sovieticii au făcut curăţenie în rândul membrilor PCR, însă această 
măsură i-a afectat doar pe acei activişti care se aflau în momentul respectiv pe teritoriul 
Uniunii Sovietice - printre care şi pe Marcel Pauker”. Acest val de represiuni a lovit aşadar 
numai fracțiunea „moscoviţilor”, întrucât „naţionaliştii”, care se găseau atunci în majo- 
ritate în pușcăriile din România, rămâneau în afara razei de acţiune a autorităţilor de la 
Moscova. Nu putem şti dacă aceasta a fost şi intenţia lui Stalin, însă consecinţele epu- 
rării au fost întărirea aripii naţionaliste a PCR şi consolidarea poziţiei lui Gheorghe 
Gheorghiu-Dej. În acelaşi timp, datorită acestei operaţiuni, Ana Pauker a devenit principalul 
şef al fracțiunii moscovite. Poziţia ei era mai solidă decât aceea a lui Ştefan Foriş, care 
în 1940 a fost numit prim-secretar al PCR, iar pe data de 31 decembrie a aceluiaşi an 
a trecut clandestin graniţa sovieto-română şi a intrat în ţară. Foriş era însă străin de 
ambele aripi învrăjbite ale partidului, aşa încât nu era susţinut practic de nimeni’. 

Declanşarea celui de-al doilea război mondial a schimbat situaţia comuniştilor ro- 
mâni pe plan internaţional, deşi nu a provocat şi modificări în ierarhia interioară a par- 
tidului. În 1941, după intrarea României în război, Moscova a început activitatea de 
organizare a mişcării comuniste româneşti compuse din activişti aflaţi pe teritoriul 
Uniunii Sovietice şi din soldaţii români căzuţi prizonieri. În acest Scop, sovieticii au 
recurs la serviciile Anei Pauker, pe care în mai 1941 au luat-o la schimb cu unul din 
conducătorii ţăranilor prinşi pe teritoriul Basarabiei”. În anul 1942, Ana Pauker, îm- 
preună cu alţi activişti, a lucrat la Moscova la constituirea Frontului Naţional Democratic 
Român, iar mai târziu a organizat Divizia „Tudor Vladimirescu”, care a luptat împo- 
triva nemților sub conducerea Armatei Roșii’. Împreună cu această divizie, Ana Pauker 
a apărut în ţară în 1944. 

Între timp, al doilea centru al PCR, concentrat în jurul lui Gheorghiu-Dej, se pre- 
gătea la rândul său pentru preluarea puterii. La 23 august 1944 a avut loc o lovitură de 
Stat prin care a fost înlăturat de la putere dictatorul progerman Ion Antonescu. La această 
lovitură de stat - organizată de partidele istorice din perioada interbelică şi de rege - au 
luat parte şi comuniştii, prin intermediul lui Lucrețiu Pătrăşcanu, care a fost cooptat în 
organizarea complotului probabil pe considerentul că avea legături de rudenie cu per- 
soane din anturajul monarhului’. Potrivit afirmațiilor unor cercetători, comuniştii s-au 
alăturat complotiştilor deoarece Gheorghiu-Dej se temea că, dacă Antonescu ar fi re- 
zistat până la sosirea Armatei Roşii, gruparea „naţionaliştilor” din PCR ar fi fost eli- 
minată complet de „moscoviţi”?. 

La sfârşitul războiului, în Partidul Comunist existau aşadar patru lideri principali : 
Foriş, Pătrăşcanu, Pauker şi Dej. Primul pe lista celor eliminaţi a fost Foriş?. Pe data 
de 4 aprilie 1944, înarmat cu un pistol şi cu un ciocan, Emil Bodnăraş a pătruns în as- 
cunzătoarea secretă a acestuia şi i-a comunicat că a fost înlăturat de la conducerea par- 
tidului. Foriş n-a opus rezistenţă, iar următoarele câteva luni şi le-a petrecut în detenţie. 
Pe 23 august a fost eliberat pentru scurt timp, după care a fost din nou arestat. În vara 
anului 1946 a fost lichidat. În locul lui a fost instituit un triumvirat compus din Emil 
Bodnăraş, Iosif Rangheţ şi Constantin Pârvulescu. Conducerea PCR a fost colectivă 
până în septembrie 1945, când în mod oficial Gheorghiu-Dej a fost ales secretar gene- 
ral*. De fapt însă, până atunci, partidul a fost condus nu de cei trei care alcătuiau tri- 
umviratul, ci de cuplul Pauker-Dej. 


Primele două decenii de guvernare comunistă în România 


După răsturnarea lui Antonescu, România s-a retras din războiul contra Uniunii Sovietice 
şi a îndreptat armele împotriva Germaniei. Cu toate acestea, încă din 30 august 1944 
Armata Roşie a intrat în Bucureşti, ceea ce însemna că nici nu se putea pune problema 
unei politici externe independente a României şi că, mai devreme sau mai târziu, pu- 
terea avea să fie preluată de comunişti. Moscova a aplicat şi în acest caz aceeaşi schemă 
care fusese utilizată în fiecare din ţările cucerite : la început un guvern de coaliţie, în care 
însă comuniştii au dispus de postul de ministru al Afacerilor Interne. După care coaliția 
se reducea din ce în ce mai mult, activiştii din opoziţie erau arestaţi, în aşa fel încât în 
cele din urmă Partidul Comunist prelua în întregime puterea în ţară şi trecea la înfăptu- 
irea unei revoluţii de sus în jos (prin lichidarea proprietăţii private, colectivizare etc.). 
În fruntea primului guvern, aşa-numitul guvern provizoriu (care a funcţionat de la 
23 august la 4 octombrie 1944 şi apoi, după câteva remanieri, până la 6 decembrie 

1944!) a fost numit generalul Constantin Sănătescu. Funcţia de ministru al Justiţiei a 
fost preluată de Lucrețiu Pătrăşcanu. Sovieticii au cerut eliminarea „elementelor fas- 
ciste” din cadrul organelor române de Securitate, precum şi reducerea forţelor armate. 
Au încurajat în schimb Gărzile Patriotice (este vorba de unităţi de luptă de sorginte co- 
munistă organizate de Emil Bodnăraş), care şi-au intensificat tot mai mult activitatea. 

Următorul guvern a fost condus de generalul Nicolae Rădescu. Între timp comuniştii 
au început să preia încet-încet controlul asupra serviciilor de Securitate. Poliţia secretă 
din România apăruse în 1907, după înăbuşirea teribilei răscoale ţărăneşti. Ea a căpătat 
trăsături mai profesioniste după o serie de reforme cărora le-a fost supusă în anii 
1924-1929, când a şi primit denumirea de Direcţia Poliţiei de Siguranţă, în limbaj cu- 
rent - Siguranţa. România mai dispunea şi de un serviciu militar de spionaj care în anul 
1940 a fost denumit Serviciul Special de Informaţii (SSI. În timpul războiului, anumiţi 
ofiţeri din Siguranţă şi de la SSI, prevăzând eşecul Germaniei, le-au adresat oferte de 
colaborare comuniştilor, lucru pentru care mai târziu au fost răsplătiți cu funcţii înalte?. 
După ocuparea ţării de către sovietici, în rândurile agenţilor de la serviciile speciale au 
început să se infiltreze unii membri ai Gărzilor Patriotice. După ianuarie 1945, Rădescu 
a emis ordinul de dizolvare a acestor formaţiuni, care însă nu a fost executat. 

Între timp comuniştii organizau uriaşe demonstraţii antiguvernamentale. Procesul de 
sovietizare era condus de Andrei Vişinski, care în perioada 1944-1946 a venit de trei 
ori în România”. Sub presiunea amenințărilor ruseşti, Rădescu a capitulat, iar pe 6 mar- 
tie 1945 s-a format un nou guvern sub conducerea lui Petru Groza, care înainte de răz- 
boi se afla în fruntea unui partid țărănesc cu tendinţe comuniste numit Frontul Plugarilor’. 
În acest cabinet comuniştii aveau 14 ministere din 18 - printre care cele mai importante 
pentru ei: Afacerile Interne, Justiţia, Apărarea şi Economia. S-a demarat imediat re- 
organizarea Siguranţei şi a SSI. Această misiune le-a fost încredinţată agenţilor NKVD 
Emil Bodnăraş şi Serghei Nikonov (pentru SSI), respectiv Gheorghe Pintilie şi Boris 
Grunberg, mai cunoscut sub numele Alexandru Nicolschi (pentru Siguranţă). În această 
perioadă, în ciuda faptului că Gheorghiu-Dej ocupa principala funcţie de conducere în 
partid, factorul de decizie în mişcarea comunistă îl constituiau „moscoviţii”, care îşi 
rezervaseră posturile cele mai importante şi promovau, în acord cu ordinele emise de 
centrala de la Moscova, politica preluării puterii de către Partidul Comunist. În prima 
fază a sovietizării României, Moscova voia să se bazeze pe oamenii cei mai de încre- 
dere care fuseseră şcoliţi pe teritoriul Uniunii Sovietice. 

Guvernul Petru Groza urmărea să elimine opoziţia şi să introducă „dictatura prole- 
tariatului” cât mai repede posibil. În noiembrie 1946 au avut loc alegeri în care comu- 
niştii au obţinut oficial 84% din voturi, dar de fapt rezultatele au fost falsificate!. La 
începutul anului 1947 mulţi membri ai partidelor de opoziţie au fost arestaţi, iar în vara 
aceluiaşi an şi şefii acestora au luat calea puşcăriei. Tot atunci au fost declarate ilegale 
partidele din opoziţie. Pe 30 decembrie 1947 regele Mihai a fost obligat să demisioneze 
şi a fost declarată Republica Populară Română. În februarie 1948 a avut loc un congres 
în cadrul căruia PCR s-a unit cu Partidul Social-Democrat (PSD era un mic partid creat 
înainte de al doilea război mondial, dar care după război a căpătat o importanţă tot mai 
mare, întrucât era folosit de comunişti ca partid-paravan), constituind împreună Partidul 
Muncitoresc Român (PMR), care încă de la creare număra peste un milion de membri”. 
Secretar general al noului partid a fost proclamat Gheorghe Gheorghiu-Dej, dar în cadrul 
Secretariatului majoritatea o constituiau „moscoviţii”S. În cursul aceleiaşi luni România 
a semnat tratatul de prietenie, cooperare şi ajutor reciproc cu Uniunea Sovietică. În 
august 1948 denumirea de Siguranţă a fost schimbată în Direcţia Generală a Securităţii 
Poporului (DGSP), care va fi cunoscută mai pe scurt ca Securitatea. 

Odată cu comuniştii, în instituţiile româneşti şi-au făcut apariţia şi consilierii sovie- 
tici. Opinia lor avea putere de decizie în absolut toate problemele. Pe lângă aceasta, 
încă din 1945, în virtutea acordului de cooperare economică dintre România şi URSS, 
s-au creat întreprinderi mixte sovieto-române cunoscute sub denumirea de sovromuri. 
Ele practicau o economie de jefuire sistematică a produselor de pe teritoriul României, 
toate profiturile fiind expediate către URSS. 

În interiorul partidului se ducea o luptă pe viaţă şi pe moarte între diversele fracţi- 
uni. Prima victimă a acestor lupte a fost Lucrețiu Pătrăşcanu - pentru eliminarea lui 
s-a ajuns la alianţa conjuncturală de moment între partizanii lui Dej şi cei ai Anei Pauker. 
Cu ocazia congresului de unificare, Pătrăşcanu nu a mai fost ales în Secretariatul parti- 
dului, ceea ce anunţa de fapt că sfârşitul lui este foarte aproape“. În martie 1947 a fost 
exclus din partid un colaborator al lui Pătrăşcanu, Herbert Zilber, căruia i se reproşa 
faptul că „a deviat de la linia partidului” şi că este de fapt „spion anglo-american”$. 
Speriat, Pătrăşcanu a cerut sfatul ambasadorului sovietic, care i-a spus să aştepte deci- 
zia Biroului Politic”. A fost arestat în aprilie 1948, iar ancheta în cazul procesului său 
a început în ianuarie 1949. 

În 1949 a fost operată o reducere drastică a efectivelor PMR ; în anul 1950, după 
încheierea epurărilor, numărul membrilor de partid ajunsese la numai 720.000 de per- 
soane. A fost primul şi cel mai mare val de excluderi din PMR, însă şirul epurărilor 
a continuat şi mai târziu, în aşa fel încât în decembrie 1955, cu ocazia celui de-al II-lea 

Congres al PMR, când s-a încheiat măsura excluderii unor membri din partid, Dej a 
anunţat numărul membrilor de partid - PMR număra în acel moment aproximativ 
600.000 de persoane!. În cursul epurărilor, după cum spunea Gheorghiu-Dej, au fost 
eliminaţi „carieriştii, elementele oportuniste şi mic-burgheze”?. 

În luna martie a anului 1949 a fost demarat procesul de colectivizare a agriculturii, 
care pe teritoriul României s-a realizat cu o brutalitate ieşită din comun. Desfăşurarea 
acestei operaţiuni cădea mai ales în sarcina aripii moscovite a PMR, căreia şi mai îna- 
inte îi fuseseră încredințate toate sarcinile cu grad mare de dificultate. Şefa comisiei 
agrare create special pentru realizarea acestui obiectiv era, desigur, Ana Pauker. În 
componenţa comisiei figura şi un consilier sovietic”. La început s-a pornit de la pre- 
zumţia că ţăranii, cel puţin o parte dintre ei, vor adera de bunăvoie la nou-createle 
gospodării colective, dar în scurt timp s-a dovedit că adeziunea lor trebuie impusă cu 
forţa - aşa încât, în vara anului 1950, au fost antrenate în această acţiune şi forţele 
Miliției şi ale Securității‘. Îndârjirea cu care ţăranii se opuneau colectivizării i-a surprins 
pe comunişti, care, deja în cursul lunii octombrie a aceluiaşi an, au încetinit ritmul. 

Între timp s-a ajuns la ciocnirea finală dintre gruparea lui Gheorghiu-Dej şi cea a 
Anei Pauker. Încă din 1944 Dej lucra intens la strângerea unor materiale compromiţă- 
toare în legătură cu gruparea moscovită şi îşi pregătea cu atenţie lovitura finală’. Dar 
principalul impuls declanşator al atacului l-a constituit campania antisemită care a în- 
ceput în Uniunea Sovietică încă din primii ani ai deceniului şase. Gheorghiu-Dej consi- 
dera - şi pe bună dreptate - că este cel mai potrivit moment ca să scape de concurenţă. 
La o plenară a Comitetului Central care a avut loc la sfârşitul lui februarie şi începutul 
lui martie 1952 au fost atacați Vasile Luca, Teohari Georgescu (cei mai apropiaţi cola- 
boratori ai Anei Pauker) şi însăşi Ana Pauker. Lor li s-a imputat „devierea spre dreapta” 
şi simpatia faţă de Partidul Naţional-Ţărănesc, care la acel moment nici nu mai exista. 
În plus, cei mai apropiaţi colaboratori ai lui Vasile Luca au fost acuzaţi de „activităţi 
duşmănoase” şi de „sabotaj”$. La următoarea plenară, care a avut loc în luna mai a 
aceluiaşi an, Vasile Luca a fost exclus din partid, iar împotriva lui Teohari Georgescu 
şi a Anei Pauker a fost avansată o lungă listă de acuze, printre care şi faptul că au luat 
măsuri prea brutale pentru colectivizarea satelor româneşti”. La sfârşitul lunii mai 1952, 
Teohari Georgescu a fost îndepărtat din funcţia de ministru al Afacerilor Interne, în lo- 
cul lui fiind instalat Alexandru Drăghici. În iunie 1952 Ana Pauker a încercat să inter- 
vină în interesul cauzei sale pe lângă ambasadorul sovietic, dar acest lucru nu s-a soldat 
cu nici un rezultată, ceea ce părea să fie dovada faptului că la Moscova decizia fusese 
luată deja mai devreme. 

În luna iulie a aceluiaşi an, Ana Pauker şi-a pierdut portofoliul de ministru al 
Afacerilor Externe, iar în septembrie şi-a pierdut şi funcţia de vicepreşedinte al Consiliului 
de Miniştri!. Cu o lună mai înainte fusese arestat Vasile Luca, urmând ca Ana Pauker 
şi Teohari Georgescu să fie şi ei reţinuţi, dar ceva mai târziu : în februarie 1953. Vasile 
Luca a murit în închisoare în iulie 19637. Ana Pauker a fost eliberată în aprilie 1953, 
dar n-a mai jucat nici un rol politic şi a murit în 1960 din cauza unui neoplasm. În ceea 
ce-l priveşte pe 'Teohari Georgescu, după ieşirea din închisoare, în aprilie 1956, el a 
obţinut postul de corector, apoi de director la Editura „13 Decembrie 1918”, unde a 
lucrat până la moartea sa, survenită în ianuarie 19765. 

După eliminarea Anei Pauker şi a grupului ei, în iulie 1952, Gheorghiu-Dej a grăbit 
din nou ritmul colectivizării. Din această cauză s-a ajuns chiar la răscoale ţărăneşti pe 
scară largă, ceea ce a necesitat din nou utilizarea unor mijloace drastice - dar, din mo- 
ment ce conducerea partidului a devenit mai unitară, şi utilizarea mijloacelor coercitive 
era mai la îndemână. După moartea lui Stalin procesul de colectivizare a fost totuşi 
suspendat timp de câţiva ani“. 

În martie 1954 Biroul Politic a luat decizia de a iniţia o acţiune în justiţie împotriva 
lui Lucrețiu Pătrăşcanu. Procesul n-a durat mult, aşa încât o lună mai târziu Pătrăşcanu 
a fost împuşcat“. Motivul cel mai probabil pentru soluţionarea atât de rapidă a cauzei 
acestui activist, care zăcea în închisoare încă din 1948, erau temerile lui Gheorghiu-Dej 
legate de propria poziţie în partid după moartea lui Stalin. Gheorghiu-Dej ar fi putut pre- 
supune că sovieticilor le-ar putea da prin cap să-l scoată pe Pătrăşcanu din puşcărie şi 
să-l instaleze ca prim-secretar (unii îl compară pe Pătrăşcanu cu polonezul Władysław 
Gomulka, deşi în cazul acestuia situaţia era mai complicată). Profitând de situaţia tul- 
bure de la Kremlin, Gheorghiu-Dej s-a hotărât să anticipeze cursul evenimentelor şi s-a 
debarasat de un eventual rival. 

Încă dinainte de moartea lui Stalin, în februarie 1953, Biroul Politic al PMR luase 
deja decizia de a trimite o delegaţie la Moscova cu scopul de a discuta despre viitorul 
sovromurilor. În cursul negocierilor părţile au convenit ca românii să răscumpere de la 
sovietici cota-parte care le aparţinea acestora din întreprinderile respective. Delegaţia 
nici nu apucase să se întoarcă de la Moscova, că românii au şi început să preia condu- 
cerea în unele sovromuri. După un an, o parte dintre acestea erau deja lichidate. În ia- 
nuarie 1954 a avut loc o a doua rundă de negocieri. În cele din urmă, până la sfârşitul 
anului 1956 au fost lichidate toate aceste întreprinderi, partea română răscumpărând 
integral de la URSS cota-parte sovietică$. 

După referatul lui Hruşciov din februarie 1956, cu ocazia celui de-al XX-lea Congres 
al PCUS şi după declanşarea destalinizării, Gheorghiu-Dej a încercat să se apere de 
acuzele de stalinism, argumentând că staliniştii cei mai înfocaţi au fost de fapt Ana 
Pauker, Teohari Georgescu şi Vasile Luca, care au şi fost eliminaţi încă din 1952. Lucru 
care, potrivit lui Gheorghiu-Dej, a permis excluderea din PMR a tuturor celor care se 

făceau vinovați de „greşeli”. O discuție pe această temă a avut loc cu ocazia Plenarei 
CC al PMR de la sfârşitul lui martie 1956, ea fiind continuată la şedinţele Biroului 
Politic de la începutul lunii aprilie a aceluiaşi an. Gheorghiu-Dej a fost atacat dur de 
Miron Constantinescu şi de Iosif Chişinevschi!. Ei au criticat represiunile din perioada 
stalinistă şi au cerut ca partidul să-şi extindă şi să-şi exercite complet controlul asupra 
activităţilor Securităţii, ceea ce a provocat riposta imediată a lui Alexandru Drăghici 
(care era la momentul respectiv şeful serviciilor speciale). De altfel, cei mai mulţi din- 
tre membrii Biroului Politic s-au situat tot de partea lui Gheorghiu-Dej, aşa încât criti- 
cile lui Constantinescu şi Chişinevschi au fost retrase?. 

Destalinizarea şi „dezgheţul” care au urmat în majoritatea ţărilor din blocul sovietic 
ca urmare a referatului lui Hruşciov au avut ecou şi în România. Spre sfârşitul lunii 
octombrie 1956 au izbucnit proteste ale muncitorilor şi studenţilor în multe oraşe din 
ţară, printre care Bucureşti, Cluj, Iaşi şi Timişoara?. În Bucureşti s-a ajuns la proteste 
ale muncitorilor de la Atelierele Griviţa, adică în aceleaşi unităţi economice în care, în 
anul 1933, însuşi Gheorghiu-Dej organizase greve de protest. Cel mai furtunos caracter 
l-au avut însă incidentele din Banat şi din capitala acestei regiuni, Timişoara, unde stu- 
denţii răsculați, care iniţial demonstrau doar împotriva hranei de proastă calitate de la 
cantine şi împotriva programelor de învăţământ eronate, după părerea lor, şi-au radi- 
calizat cererile în scurt timp. În această regiune a ţării locuiau într-o mare măsură un- 
guri, aşa încât nu e de mirare că au fost organizate şi mitinguri de sprijin pentru revoluţia 
anticomunistă în curs de desfăşurare la Budapesta şi că erau proclamate postulate susţi- 
nând creşterea autonomiei pentru minoritatea maghiară. Ca să nu se ajungă la repetarea 
scenariului din ţara vecină, autorităţile române au obligat UTM (Uniunea Tineretului 
Muncitor) să organizeze mai multe întâlniri cu studenţii, cu scopul de a „explica eve- 
nimentele din Ungaria”?. A fost mobilizată şi armata, care a dat o mână de ajutor Miliției 
pentru arestarea celor mai activi studenţi. Autorităţile au fost obligate să creeze un 
Comandament General special al cărui scop îl constituia înăbuşirea protestelor“. Fermentul 
social din România nu a căpătat totuşi forme atât de radicale ca fenomenele asemănă- 
toare din Ungaria sau chiar din Polonia, aşa încât după câteva săptămâni spiritele s-au 
potolit. 

Gheorghiu-Dej ştia foarte bine care sunt riscurile legate de o liberalizare a sistemu- 
lui dusă prea departe şi poate tocmai de aceea a participat activ la înăbuşirea revoltelor 
din Ungaria. Lângă el, cu rol de coordonator al acţiunilor, se afla Emil Bodnăraş, care 
se bucura de o mai mare încredere din partea autorităţilor sovietice. Românii au oferit 
ajutor logistic şi sprijin din partea serviciilor de informaţii. Membrii fostei conduceri 

a Ungariei au fost transferați la Snagov, unde au fost luaţi în custodie de Securitate!. 
Această operaţiune a fost supervizată de Valter Roman, care în anii '30 luptase de par- 
tea Republicii în războiul civil din Spania?. În aprilie 1957 Imre Nagy a fost dus înapoi 
în Ungaria, după care, în iunie 1958, a fost lichidat. Sub conducerea lui Bodnăraş, ro- 
mânii au dat o mână de ajutor şi la reorganizarea serviciilor maghiare de securitate, 
care fuseseră răvăşite de evenimentele survenite în cursul revoltei. În rândurile agen- 
ţilor unguri au fost astfel introduşi un mare număr de membri ai Securităţii româneşti, 
care fuseseră recrutaţi dintre maghiarii transilvăneni?. 

După înlăturarea pericolului unei contrarevoluţii, Gheorghiu-Dej a hotărât să se de- 
baraseze şi de ultimii oponenți pe care îi mai avea la vârful conducerii partidului. În 
cursul Plenarei CC al PMR care a avut loc la sfârşitul lui iunie şi începutul lui iulie 
1957, Chişinevschi şi Constantinescu au fost destituiţi din posturile pe care le ocupau. 
Spre deosebire însă de epurările precedente, nici unul nu a fost trimis la închisoare, 
nici împuşcat, ceea ce dovedea că sistemul a cunoscut totuşi o anumită liberalizare. 
Chişinevschi a primit un loc de muncă în cadrul Ministerului Culturii, iar mai târziu a 
devenit chiar directorul combinatului poligrafic Casa Scânteii, unde a şi rămas angajat 
până la moartea sa, survenită în anul 19624. În schimb Constantinescu a fost transferat 
pentru câţiva ani la Institutul de Istorie a Partidului, după care şi-a continuat cu succes 
cariera ştiinţifică şi politică în perioada ceauşistă?. 

Încă înainte de izbucnirea crizei din Ungaria a apărut ideea retragerii trupelor sovie- 
tice din România. În anul 1955, ca urmare a Conferinţei de la Geneva, sovieticii au 
promis să reducă prezenţa militară sovietică în România cu o cincime şi, cu destulă uşu- 
rinţă, au propus autorităţilor române această soluţie“. În amintirile sale, Nichita Hruşciov 
afirma că încă din 1953 Emil Bodnăraş le prezentase conducătorilor sovietici un plan 
de retragere a trupelor’, dar e îndoielnic ca o iniţiativă în această problemă să fi venit 
dinspre partea română. Evenimentele din Ungaria şi destabilizarea pe care acestea au 
provocat-o au avut ca efect amânarea tratativelor pe tema retragerii trupelor, dar în 
aprilie 1958 Hruşciov a dat de înţeles în mod explicit că staționarea armatei sovietice 
în România va fi curând ceva de domeniul trecutuluit. Decizia definitivă a fost luată la 
întâlnirea Comitetului Politic Consultativ al Tratatului de la Varşovia din luna mai a 
aceluiaşi an, iar retragerea propriu-zisă a trupelor a avut loc în perioada iunie-august 
19589. Mai multe motive au determinat Uniunea Sovietică să treacă la retragerea tru- 
pelor. În primul rând România, ca ţară care nu se învecinează nemijlocit cu Occidentul, 
nu juca un rol semnificativ în strategia militară a Sovietelor, iar în caz de necesitate ar- 
mata Uniunii Sovietice era în măsură ca în curs de câteva zile să ocupe întregul teritoriu 

al ţării. În al doilea rând, pe toată perioada crizei maghiare, echipa lui Gheorghiu-Dej 
a dovedit nu numai că reuşeşte să fie un aliat de încredere, ci şi că este capabilă să înă- 
buşe revolta din propria ţară. 

Când a fost comunicată decizia de retragere a trupelor sovietice, autorităţile române 
au renunţat la orice tentativă de liberalizare şi au trecut din nou la politica de represiune 
severă. Fără îndoială că Gheorghiu-Dej nu se simţea prea sigur şi stăpân pe situaţie, 
iar în momentul în care armatele Uniunii Sovietice au părăsit teritoriul României, el s-a 
hotărât să-şi întărească poziţia, să arate societăţii că retragerea armatei sovietice nu va 
însemna în nici un caz abandonarea comunismului, iar aparatului de partid să-i întă- 
rească o dată în plus convingerea că orice încercare de reformă „de jos în sus” este 
inutilă. 

În iulie 1958, când armatele sovietice şi-au încheiat operaţia de retragere de pe teri- 
toriul României, Marea Adunare Naţională (MAN) a votat un decret referitor la schim- 
barea Codului penal şi a Codului de procedură penală. Acest decret fusese pregătit la 
începutul lunii de Biroul Politic!. Schimbările au constat de fapt într-o înăsprire semni- 
ficativă a pedepselor, scurtarea procedurilor judecătoreşti şi atribuirea caracterului penal 
unor forme de activitate care până atunci erau permise. La scurt timp după introducerea 
noului Cod penal au şi început primele arestări?. 

Tot în vara anului 1958 a fost reluat planul de încheiere a procesului de colectivizare 
a agriculturii. Planul fusese elaborat cu un an înainte şi îşi propunea trecerea aproape 
completă la forma de proprietate colectivă la sate prin utilizarea unor metode foarte 
brutale?. În mai multe regiuni s-a ajuns la revolte ţărăneşti chiar pe scară mai largă de- 
cât se întâmplase în perioada primului val al colectivizării. Operaţiunea s-a încheiat spre 
sfârşitul anului 1961 şi a fost considerată de autorităţi un mare succesf. 

În afară de ţărani, ţinta măsurilor represive au fost şi intelectualii, care, de prin anul 
1953, beneficiaseră de o anumită liberalizare în domeniul culturii. Însă de la începutul 
anului 1958 era clar că situaţia respectivă va suferi schimbări drastice, întrucât atât în 
presa literară, cât şi în cea de partid apăreau tot mai des articole care sugerau înăsprirea 
condiţiilor. Din decembrie 1958 şi până în ianuarie 1960 au fost arestaţi mulţi intelec- 
tuali de frunte care apoi au fost condamnaţi la ani grei de puşcărie şi la muncă forțată’. 
Concomitent cu arestările a avut loc o epurare de o brutalitate ieşită din comun în in- 
stituţiile culturale româneştiS. De-a lungul întregii perioade petrecute în penitenciare, 
intelectualii au fost supuşi unui proces de „reeducare” -— cu alte cuvinte, au fost deter- 
minaţi să accepte fără rezerve sistemul comunist şi directivele PMR, mulţi dintre ei fiind 
înregimentaţi în masa colaboratorilor Securităţii”. Unul dintre puţinii care nu s-au dat 
bătuţi a fost Nicolae (numit în general Nicu) Steinhardt. În închisoare, acest intelectual 
de origine evreiască a trecut la religia creştină. După ce a fost pus în libertate, a dus o 

viaţă foarte evlavioasă şi în cele din urmă s-a călugărit. El şi-a descris căutările spiri- 
tuale în Jurnalul fericirii, lucrare publicată în foarte multe ediţii după 1989 şi care s-a 
bucurat de o uriaşă popularitate!. 

O altă categorie de persoane care au avut de suferit în 1958 o constituie foştii mem- 
bri ai PCR din perioada interbelică, aşa-numiţii ilegalişti. Cu ocazia Plenarei CC al 
PMR care a avut loc între 3 şi 9 iunie 1958, Nicolae Ceauşescu a prezentat un referat 
foarte cuprinzător care de fapt nu era altceva decât un denunţ la adresa respectivilor 
activişti. Cu o înverşunare ieşită din comun, viitorul dictator îl ataca pe Grigore Răceanu - 
care însă, mulţi ani mai târziu, se va răzbuna, cel puţin simbolic, semnând un manifest 
disident, „Scrisoarea celor şase”. Plenara a luat decizia de a-i exclude din partid pe 
„ilegaliştii” menţionaţi în referatul lui Ceauşescu?. 

S-a acutizat şi lupta cu ultimele rămăşiţe ale rezistenţei anticomuniste. Membrilor 
acestor mişcări de rezistenţă nu li s-a dat nici o şansă de „reeducare”, ei fiind ucişi pe loc, 
aşa cum a fost cazul lui Toma Arnăuţoiu, de exemplu, şeful celei mai mari unităţi de 
partizani. În mai 1959 el a fost condamnat la moarte, fiind executat în iulie, acelaşi an’. 

Represiunea declanşată împotriva creatorilor din domeniul culturii în combinaţie cu 
mijloacele de constrângere ideologică utilizate împotriva aceleiaşi categorii sociale con- 
stituiau probabil începutul pregătirilor pentru uriaşa ofensivă propagandistică legată de 
intenţia lui Gheorghiu-Dej de a-şi modifica linia politică, adoptând o atitudine mai in- 
dependentă faţă de Uniunea Sovietică. În consecinţă, această schimbare urma să conducă 
la respingerea „suprastructurii” internaţionaliste şi la promovarea uneia noi, de sorginte 
naţională. Din anul 1958 începuse de fapt un proces la început de limitare a activităţii, 
apoi, ceva mai târziu, de lichidare a instituţiilor culturale sovieto-române, aşa cum s-a 
întâmplat cu Muzeul Româno-Rus din Bucureşti sau cu Editura Cartea Rusă“. 

După o scurtă perioadă de represiune (scurtă în comparaţie cu precedenta), la înce- 
putul anilor '60 autorităţile au decis să treacă la o liberalizare generală a tuturor dome- 
niilor vieţii. Aşa încât, din ianuarie 1963, deţinuţii politici au început să fie eliberaţi, 
la început într-un ritm mai lent, dar pe urmă în proporţii de masă. În baza a trei decrete 
de amnistiere, în prima jumătate a anului 1964 au fost eliberate în jur de 9.000 de per- 
soane, ceilalţi deţinuţi politici, adică aproximativ 4.000 de persoane, întorcându-se şi 
ei la casele lor până la sfârşitul anului 19645. Această liberalizare pe scară foarte largă 
însemna de fapt schimbarea metodelor de lucru ale aparatului de constrângere. Pe mă- 
sură ce puşcăriile se goleau, creştea numărul colaboratorilor sub acoperire ai Securităţii. 
În anul 1960 pe statele de plată ale DSS figurau în jur de 37.000 de informatori, pe 
când în 1964 această cifră ajunsese deja la 62.000, ceea ce însemna o creştere cu aproape 
100% în decursul a doar patru ani de practicare a amintitei politici de liberalizare“. 

În aprilie 1962 au fost simplificate procedurile de aderare la Partidul Comunist. 
Această modificare, ce consta în principal în lichidarea statutului de candidat şi renun- 
tarea la obligativitatea de a dovedi că ai origine socială sănătoasă, avea drept scopuri 
atragerea în rândurile partidului a unor categorii sociale noi şi o mai largă înrădăcinare 
a PMR în societate!. În perioada aprilie 1962 - decembrie 1965, în rândurile Partidului 
Comunist au fost primiţi 600.000 de noi membri, ceea ce însemna o creştere numerică 
a partidului cu aproape 70%. S-a modificat astfel şi structura socială a partidului. A 
scăzut semnificativ numărul muncitorilor, crescând în schimb numărul reprezentanţilor 
ţărănimii. A crescut şi procentul de intelectuali şi, în general, de persoane cu pregătire 
superioară. În 1964, în rândurile PMR exista o suprareprezentare a intelectualităţii faţă de 
nivelul reprezentării sale în societate, ceea ce până atunci nu se întâmplase în România?. 

În a doua jumătate a anilor '50 s-au manifestat primele divergențe mai serioase între 
Uniunea Sovietică şi România. Ele au apărut în primul rând în legătură cu ideea sovie- 
ticilor de a pune în mişcare Consiliul de Ajutor Economic Reciproc (CAER). Înainte, 
CAER se limita, cel puţin din punctul de vedere al României, la rolul de instituţie cu 
caracter în primul rând propagandistic, însemnătatea ei reală fiind destul de redusă’. În 
1959 sovieticii au sugerat efectuarea unor schimbări fundamentale în structura Consiliului, 
ceea ce constituia un prim semn prevestitor al unei noi politici faţă de această institu- 
ţie“. La începutul anului următor a avut loc la Moscova întâlnirea reprezentanţilor par- 
tidelor comuniste, având pe ordinea de zi problema agriculturii. La această întâlnire, 
delegatul român s-a opus pentru prima dată concepţiei sovietice de intensificare a cola- 
borării în cadrul CAER, ceea ce din punctul de vedere al reprezentantului român ar fi 
însemnat că ţării sale i s-ar fi atribuit statutul de „bază de aprovizionare cu produse 
alimentare”5. Planurile elaborate de sovietici presupuneau distribuirea activităţilor eco- 
nomice între ţările membre ale CAER ; în acest context, României i-ar fi revenit rolul 
de ţară agrară, pe când RDG şi Cehoslovacia s-ar fi situat la polul opus, ca ţări puter- 
nic industrializate. Documentul ce reglementa politica viitoare a CAER în această di- 
recţie a fost semnat de toate ţările membre (inclusiv de România) în iunie 19626, însă 
Gheorghiu-Dej s-a străduit să dea de înţeles că intenţionează să promoveze o politică 
economică independentă în ţara lui şi să continue procesul de industrializare. În august 
1962, conducătorul român a repetat aceleaşi teze cu ocazia vizitei pe care Hruşciov a 
întreprins-o în România’. 

Începând din anul 1960, România a trecut la extinderea relaţiilor sale diplomatice. 
Până atunci nu dusese o politică independentă pe arena internaţională, iar poziţia 
României se suprapunea întotdeauna cu poziţia Uniunii Sovietice. În 1959 au avut loc 
însă o serie de convorbiri între reprezentanţii României şi diferite ţări din Occident ; 
de asemenea, au fost reînnoite relaţiile diplomatice cu Japoniat. Aşa încât în 1960 a 

fost semnat primul acord de după război (de colaborare în domeniul educaţiei şi cultu- 
rii) cu Statele Unite!. Unii afirmă că, în acelaşi an, în cadrul Securităţii a fost creată 
prima secţie de contraspionaj în scopul contracarării agenturii sovietice?, dar acest lucru 
pare puţin probabil, întrucât la vremea respectivă în serviciile speciale româneşti încă 
aveau un cuvânt greu de spus consilierii sovietici, iar o acţiune atât de ambițioasă cum 
ar fi fost crearea unei secţii noi n-ar fi scăpat atenţiei acestora. În orice caz, din 1961 
n-au mai fost trimişi ofiţeri români pentru perfecţionare în URSS?. 

Semnalul schimbărilor în politica românească l-a constituit numirea unui nou minis- 
tru la portofoliul Afacerilor Externe în persoana lui Corneliu Mănescu, care şi-a luat 
postul în primire în martie 19614. Acest resort, căruia înainte i se acorda o mai mică 
însemnătate, sub conducerea lui Mănescu a devenit unul dintre ministerele cele mai 
importante din Guvernul României. 

Primele divergențe serioase în politica externă între România şi Uniunea Sovietică 
au fost semnalate cu ocazia congresului partidelor comuniste de la Moscova, desfăşurat 
în noiembrie 1960, ocazie cu care delegaţia chineză a criticat deschis Uniunea Sovietică. 
Aproximativ în aceeaşi perioadă românii începuseră să poarte tratative separate cu chi- 
nezii5. Anterior România îşi îmbunătăţise relaţiile cu Albania - aliatul Chinei în Europa. 
În următorii câţiva ani relaţiile româno-chineze au devenit tot mai strânse, România 
străduindu-se să joace rolul de mediator în diferendul Beijingului cu Moscova. Astfel, 
în martie 1964, premierul Ion Gheorghe Maurer a efectuat o vizită în China, iar la în- 
toarcere s-a oprit în localitatea Piţunda [în Abhazia, Georgia, pe ţărmul răsăritean al 
Mării Negre - n.tr.], unde a informat conducerea sovietică despre poziţia chinezilor$. 
erau foarte limitate. Nu e mai puţin adevărat însă că promovarea activităţii sale diplo- 
matice ca încercare de „mediere” a înlesnit României posibilitatea de a adopta o atitu- 
dine independentă faţă de Uniunea Sovietică. După cum recunoştea chiar Maurer, 
autorităţile române îşi dădeau foarte bine seama de imposibilitatea medierii acestui con- 
flict, dar ele tratau problema în primul rând ca o posibilitate de a-şi promova propria 
poziţie „aparte””. 

Izbucnirea crizei cubaneze în octombrie 1962 a permis României să se distanţeze şi 
mai mult de URSS. În luna noiembrie a aceluiaşi an, Corneliu Mănescu l-a informat pe 
omologul său american că, în eventualitatea unui conflict armat, România îşi va păstra 

neutralitatea!. Această declaraţie care nu crea aproape nici un fel de obligaţii a fost 
semnalul de început al dezvoltării tot mai accentuate a relaţiilor româno-americane. În 
iunie 1963, preşedintele SUA, Kennedy, într-o cuvântare ţinută în Berlinul occidental, 
s-a referit la România ca la un „disident economic şi politic în cadrul blocului sovie- 
tic”2. În acelaşi timp americanii au trecut treptat la facilitarea schimburilor comerciale 
între cele două ţări?. | 

Pe baza unui şir întreg de succese atât pe scena internaţională, cât şi în politica in- 
ternă, conducerea românească a decis să-şi continue linia de emancipare de sub tutela 
sovietică. La începutul anului 1964 a fost astfel iniţiată o uriaşă acţiune de propagandă 
care consta în pregătirea cadrelor de partid pentru schimbările ce urmau să aibă loc în 
curând. La Plenara CC al PMR, ale cărei lucrări s-au desfăşurat între 15 şi 22 aprilie 
1964, a fost adoptată o declaraţie care, având în vedere importanţa ei, a fost numită 
apoi istorica „Declaraţie din aprilie” sau chiar „Declaraţia de independenţă”, şi nu nu- 
mai în înscrisurile propagandistice ale epocii Ceauşescuf. 

În Declaraţie erau stabilite principalele priorităţi ale politicii româneşti, atât la nivel 
intern, cât şi la nivel internaţional. Era vorba, printre altele, despre intenţia de a con- 
strui o versiune proprie a socialismului („construirea noii societăţi este opera istorică 
a poporului din ţara respectivă”), despre trecerea la procesul de industrializare („hotă- 
râtoare pentru dezvoltarea ţărilor care au moştenit de la capitalism o stare de înapoiere 
economică este industralizarea socialistă”), despre respingerea planurilor de dezvoltare 
ale CAER („suveranitatea statului socialist presupune ca el să dispună efectiv şi integral 
de mijloacele îndeplinirii practice a acestor atribuţii, deţinând în mâinile sale totalitatea 
pârghiilor de conducere a vieţii economice şi sociale”) şi, cel mai important, despre 
suveranitatea unei ţări şi a unui partid comunist ( „elaborarea, alegerea sau schimbarea 
formelor şi metodelor construcţiei socialiste constituie un atribut al fiecărui partid mar- 
xist-leninist, un drept suveran al fiecărui stat socialist”5). 

„Declaraţia din aprilie” a reprezentat respingerea definitivă a liniei de până atunci 
a Partidului Comunist Român, adică internaţionalistă şi strâns legată de URSS, respec- 
tiv amorsarea unui nou curs, complet diferit şi orientat spre independenţă în cadrul 
blocului sovietic. În textul Declaraţiei apărea şi un proiect de accelerare a industriali- 
zării şi de transformare a României într-o ţară puternic dezvoltată şi, pe această cale, 
de trecere a României spre vârful ierarhiei ţărilor din CAER, cu care deocamdată s-a 
hotărât reducerea ritmului colaborării. Declaraţia mai prezenta şi anumite accente anti- 
sovietice, întrucât se angaja în polemică cu atitudinea Moscovei pe probleme de politică 
externă. 

Independenţa faţă de URSS a devenit unul dintre pilonii de susţinere a politicii pro- 
movate de România şi aşa a rămas până la căderea comunismului. Nivelul atins în le- 
gătură cu acest deziderat a fost diferit. În anumite perioade Bucureştiul se afla foarte 


Ibidem, p. 35. 

Citat după J.F. Harrington, B.J. Courtney, Relaţii româno-americane..., p. 220. 

În legătură cu „Declaraţia din aprilie”, vezi F. Banu, L. Ţăranu (coord.), Aprilie 1964. „Primăvara 
de la Bucureşti ”. Cum s-a adoptat „Declaraţia de independență” a României, Editura Enciclopedică, 
Bucureşti, 2004. 

5. Citat după [storia României în texte, red. B. Murgescu, Bucureşti, 2001, pp. 381-383. 

aproape de Moscova, în alte momente, în schimb, sovieticii suspectau România de in- 
tenţia de a ieşi din Tratatul de la Varşovia. În 1968, temându-se că trupele sovietice 
vor invada ţara, Ceauşescu a înfiinţat Gărzile Patriotice - un fel de unităţi de apărare 
teritorială. Câţiva ani mai târziu, el îşi afişa în mod ostentativ prietenia cu Brejnev şi 
îşi sublinia, chiar la Chişinău, recunoştinţa faţă de Uniunea Sovietică. Politica de inde- 
pendenţă n-a împiedicat nici dezvoltarea contactelor comerciale dintre cele două ţări. 
În acelaşi timp, activitatea României în cadrul Tratatului de la Varşovia s-a redus din 
ce în ce mai mult. Dar ţara nu-şi putea permite totuşi să părăsească definitiv blocul so- 
vietic, pentru că într-o astfel de situaţie n-ar mai fi prezentat nici un interes pentru ţările 
occidentale şi s-ar fi autoclaustrat, ajungând în situaţia Albaniei. 

Această politică de independenţă a avut ca efect faptul că Bucureştiul a început să 
fie tratat preferenţial de capitalele occidentale şi mai ales de Washington. În afară de 
diferitele facilităţi pe arena internaţională, Statele Unite au transmis României şi cea 
mai recentă tehnologie. Problema nu a fost suficient cercetată până acum şi provoacă 
destule controverse din perspectiva a două întrebări: cât de important a fost ajutorul 
american şi dacă românii le-au transmis şi sovieticilor tehnologiile obţinute în acest fel. 
Un răspuns ferm la aceste întrebări ar putea schiţa o imagine mai clară asupra politicii 
externe adoptate oficial în cadrul „Declaraţiei din aprilie”. Până când vor fi lămurite 
aceste probleme, nu ne rămâne decât să utilizăm, pentru caracterizarea politicii 
Bucureştiului, conceptul de „independenţă în cadrul blocului sovietic”, care delimitează 
explicit graniţele acestei independenţe. 

Cel mai important atac propagandistic antisovietic din vremea respectivă l-a consti- 
tuit publicarea în decembrie 1964 a unei cărţi care conţinea o colecţie de note ale lui 
Karl Marx referitoare la România (Însemnări despre români). Prima ediţie, într-un tiraj 
de peste 20.000 de exemplare, s-a vândut cât ai clipi!. Lucrarea apărută sub semnătura 
acestui clasic al comunismului conţinea numeroase observaţii pe tema relaţiilor româ- 
no-ruse, inclusiv afirmaţia că în 1812 Rusia şi-a anexat Basarabia fără nici un drept. În 
plus, în notele sale, Marx dădea de înţeles în mod explicit că pe locuitorii Basarabiei 
vorbitori de limbă română el îi tratează ca români, şi nu ca „moldoveni”, aşa cum erau 
numiţi oficial în URSS cetăţenii din Republica Sovietică Socialistă Moldovenească. 
Publicarea cărţii lui Marx, cea mai mare autoritate în lumea comuniştilor, avea ca scop 
să sublinieze că noua linie adoptată de conducerea României nu reprezintă o deviere de 
la principiile socialismului, ci, dimpotrivă, o dezvoltare creatoare a lor, o împlinire a 
ideilor lui Marx. În acelaşi timp se sugera că forurile de conducere de la Bucureşti ar 
putea să nu accepte graniţa postbelică cu URSS, ceea ce a constituit o foarte mare reu- 
şită propagandistică. Pentru că majoritatea populaţiei româneşti împărtăşea puncte de 
vedere antiruseşti, şi în acest sens activase o îndelungată tradiţie şi practică a politicii 
externe româneşti. În acelaşi timp, Gheorghiu-Dej apărea drept cel care a aruncat o 
provocare Moscovei şi, la fel ca Tito, acum încearcă să-şi cucerească independenţa faţă 
de URSS. 

Între timp, autorităţile sovietice păreau destul de neliniştite din cauza veleităţilor de 
independenţă ale satelitului lor. Astfel, în anii 1963 şi 1964, Uniunea Sovietică a lansat 

un atac propagandistic virulent la adresa Bucureştiului, utilizându-i în acest scop pe fi- 
delii tovarăşi din Bulgaria. În iunie 1963, cu ocazia uneia dintre ceremoniile solemne 
de la Sofia, a apărut pe neaşteptate, ca oaspete de onoare, Boris Ştefanov, secretar al 
PCR în perioada interbelică, dar care de mulţi ani numai apăruse în public!. Evenimentul 
putea fi interpretat ca un avertisment pentru Gheorghiu-Dej, în sensul că Uniunea 
Sovietică l-ar putea schimba fără dificultate cu un conducător mai obedient. În februarie 
1964, în drum spre Moscova, Todor Jivkov a vizitat Chişinăul, ceea ce nu era o prac- 
tică normală pentru cârmuitorii din Europa Orientală?. În aceeaşi lună a apărut aşa-nu- 
mitul Plan Valev (Valev era un economist de la Universitatea din Moscova) - un plan 
sovietic de creare a unui „complex economic suprastatal” special, care ar fi urmat să 
cuprindă o parte din Republica Sovietică Moldovenească, aproape jumătate din România 
şi o parte din Bulgaria”. Poate că planul respectiv nici nu fusese destinat înfăptuirii în 
realitate, deşi unii consideră că, din punct de vedere economic, el era rentabil“, ci tre- 
buia să servească doar ca sperietoare pentru conducătorii de la Bucureşti sau să dea 
impresia că există un conflict real între Moscova şi Bucureşti. 

Planul Valev a fost respins cu fermitate de România. În iunie 1964, în revista Viaţa 
Economică a apărut un articol nesemnat care sublinia independenţa şi principiul „nea- 
mestecului” în afacerile interne ale altor ţări”. Câteva săptămâni mai târziu, sovieticii 
s-au retras din Planul Valev - la începutul lui iulie 1964, în ziarul Izvestia a apărut un 
articol care critica planul ca fiind „inutil şi provocând proteste pe deplin justificate”6. 

Pe 14 octombrie 1964 Nichita Hruşciov este înlăturat, locul lui fiind ocupat de Leonid 
Brejnev. Poate tocmai pentru a profita de momentul schimbării conducătorului de la 
Moscova, doar cu o săptămână mai târziu, adică pe 21 octombrie, Gheorghiu-Dej l-a 
Chemat în audienţă pe ambasadorul Uniunii Sovietice şi i-a transmis rugămintea ca toţi 
consilierii sovietici să fie retraşi cât mai repede din România. La început, şefii servici- 
ilor speciale sovietice au reacţionat nervos (consilierii în cauză erau agenţi ai acestor 
servicii), dar până la sfârşitul lui decembrie 1964 consilierii au fost retraşi din toate in- 
stituţiile, inclusiv din armată şi Securitate”. 

Anul 1964 a fost o perioadă de cotitură pentru România. Deoarece în cursul acestui 
an, datorită adoptării „Declaraţiei din aprilie”, respectiv faptului că URSS a renunţat 
la politica agresivă pe linie de CAER şi a acceptat să-şi retragă consilierii din România, 
s-a putut trece la construirea propriei versiuni a comunismului. Dar lichidarea parţială 
a influenţei autorităţilor de la Moscova nu însemna şi devierea de la doctrină, ci doar 
sporirea autonomiei factorilor de decizie din România în domeniul economic şi al rela- 
iilor internaţionale. 

Gheorghe Gheorghiu-Dej, principalul autor - se pare - al noului curs în evoluţia 
României, n-a mai apucat să vadă însă deplina dezvoltare a ţării. Moartea lui este destul 


1. Ibidem, p. 215. 
. Ibidem, p. 214. 
3. G. Preda, „Reacţia oficialităților româneşti la «Planul Valev»”, în Analele Sighet, nr. 9, Anii 
1961-1972 : ţările Europei de Est, între speranțele reformei şi realitatea stagnării, Bucureşti, 2001, 
pp. 505-506. 
Vezi A.M. Stoenescu, Istoria loviturilor..., vol. 4 (I), pp. 30-31. 
Istoria României în texte..., pp. 383-384. 
W.P. van Meurs, The Bessarabian Question..., p. 214. 
I.M. Pacepa, Moştenirea Kremlinului... pp. 253-255. 

de misterioasă. Cauza oficială a morţii a fost cancerul. Încă de la începutul lui ianuarie 
1965 el s-a îmbolnăvit grav!, dar pe 19-20 ianuarie s-a dus la Varşovia la întâlnirea 
Comitetului Politic Consultativ al Tratatului de la Varşovia?. În cursul lunii următoare 
starea de sănătate a conducătorului român s-a înrăutățit simţitor. La începutul lunii mar- 
tie a fost chemat un medic de la Londra ca să se ocupe de Gheorghiu-Dej, însă terapia 
aplicată de acesta n-a dat rezultatele aşteptate. Gheorghiu-Dej a apărut în public pentru 
ultima dată pe 7 martie, cu ocazia alegerilor”, după care starea lui s-a înrăutățit atât de 
mult, încât n-a mai putut părăsi spitalul. A murit pe 19 martie 1965. 

Încă de la început, moartea lui Gheorghe Gheorghiu-Dej a părut destul de suspectă. 
Potrivit lui Pacepa, îndoieli legate de atacul fulgerător al bolii avea însuşi conducă- 
torul român: „«M-a otrăvit KGB-ul» a spus chiar el şi nu glumea decât pe jumătate”$. 
Aceasta era şi convingerea lui Ceauşescu, care, la câteva luni după moartea lui Gheor- 
ghiu-Dej, i-ar fi mărturisit lui Pacepa că are dovezi că sovieticii l-au iradiat. La fel s-a 
exprimat şi medicul lui Ceauşescu, care, la puţin timp după ce i-a făcut cunoscute bă- 
nuielile sale lui Pacepa, în nişte împrejurări destul de neclare, a căzut de la un geam şi 
a murit. 

Versiunea unui atentat şovijetic a fost repetată şi mai târziu de diferiţi istorici. După 
părerea lui Cristian Troncotă, Gheorghiu-Dej se bucura de o stare foarte bună a sănă- 
tăţii până la vizita la Moscova din iunie 1963 (mai precis, momentul când la Sofia a 
apărut pe neaşteptate Boris Ştefanov), ocazie cu care starea sănătăţii sale s-a înrăutățit 
brusc. Atribuţiile de -supraveghere a stării de sănătate a conducătorului român îi reve- 
neau la vremea respectivă doctorului Molin, un om de încredere al Moscovei. Cristian 
Troncotă consideră că el nu le-a permis celorlalţi medici accesul la bolnav în momen- 
tele-cheie ale terapiei, iar la sfârşitul anului 1963 i-a permis lui Gheorghiu-Dej să facă 
o ieşire la munte, ceea ce a putut grăbi dezvoltarea cancerului”. O poveste asemănătoare 
relatează de altfel şi controversatul istoric de scandal Vladimir Alexe. 

Această versiune pare totuşi puţin verosimilă, din mai multe motive. În primul rând, 
fiecare din cei trei autori avea propriile motive să vorbească despre amestecul Uniunii 
Sovietice tocmai în legătură cu acest subiect”. În al doilea rând, dacă în spatele morţii 
lui Gheorghiu-Dej s-ar fi aflat într-adevăr sovieticii, atunci probabil că s-ar fi străduit 
să influenţeze în favoarea lor alegerea noului secretar, împingându-l în faţă pe Ştefanov 
sau sprijinind candidatura lui Bodnăraş, în aşa fel încât, mai târziu, când într-adevăr 
linia partidului promovată de Gheorghiu-Dej ar fi devenit deranjantă, să poată obliga 
noua conducere (aleasă datorită sprijinului lor) să opereze schimbările necesare. 

O versiune foarte interesantă referitoare la moartea lui Gheorghiu-Dej prezintă în 
amintirile sale Gheorghe Apostol. După spusele lui, în 1961, în biroul lui Gheorghiu-Dej 
a venit Chivu Stoica şi i-a adus cadou prima bucată de uraniu produsă de o uzină care 
până nu demult fusese sovrom. Şeful statului a luat obiectul respectiv şi l-a pus pe un 
raft. Câteva zile mai târziu, în acelaşi birou a intrat Gheorghe Rădoi, pe atunci direc- 
torul fabricii „Steagul Roşu” din Braşov, şi i-a atras atenţia că păstrarea unui astfel de 
obiect în apropiere poate fi dăunătoare pentru sănătate. Gheorghiu-Dej şi Rădoi au ho- 
tărât să-l cheme pe Bujor Almăşan, ministrul Minelor şi al Energiei Electrice. Acesta 
a venit şi, cu un contor Geiger, a testat nivelul de radiaţie, care s-a dovedit într-adevăr 
periculos. Almăşan a luat bucata de uraniu, dar Gheorghiu-Dej fusese deja iradiat, mu- 
rind din cauza unui cancer provocat tocmai pe această cale!. Povestea pare destul de 
neverosimilă, însă trebuie să ne amintim că orizontul comuniştilor români şi în special 
al lui Chivu Stoica era foarte îngust şi poate că acesta chiar nu ştia că păstrarea în apro- 
piere a unei bucăţi de uraniu poate constitui un pericol de moarte. Totuşi, nu putem 
crede că inginerii de la mina de uraniu nu l-ar fi informat pe Chivu Stoica despre felul 
cum trebuie să manipuleze acest metal. 

Totuşi, nu putem trece cu vederea faptul că în 1965 Gheorghiu-Dej nu avea nici un 
rival mai serios în partid, iar situaţia economică şi politică a ţării era stabilă. Sovieticii 
ar fi putut avea rezerve în ceea ce priveşte politica promovată de România, iar acest lu- 
cru putea constitui un motiv pentru eliminarea conducătorului - dar, dacă s-ar fi întâm- 
plat un asemenea lucru, atunci probabil că aceiaşi sovietici s-ar fi străduit să determine 
preluarea puterii de către un activist cu atitudine prosovietică ; or, lucrurile nu s-au în- 
tâmplat aşa - sau, în orice caz, nu există dovezi în acest sens. Aşa încât, în cele din 
urmă, se pare că diagnosticul oficial al morţii lui Gheorghe Gheorghiu-Dej a fost co- 
rect. Cel puţin pe acest ton se exprimă alţi martori ai evenimentelor, ca Siviu Brucan?, 
Corneliu Mănescu’, Ion Gheorghe Maurer“, Alexandru Bârlădeanu’ sau Paul Sfetcu, 
şeful de cabinet al lui Gheorghe Gheorghiu-Dej€. 


Moartea lui Gheorghe Gheorghiu-Dej 


Forurile conducătoare de la Bucureşti nu erau pregătite pentru un eveniment ca dispa- 
riţia lui Gheorghiu-Dej, care în prima jumătate a anilor '60 îşi asigurase poziţia de 
conducător necontestat. Ceilalţi membri ai Biroului Politic se obişnuiseră să vadă în el 
un şef şi încetaseră să mai ia iniţiative individuale, ceea ce se întâmpla destul de des în 

anii '50, când încă existau disensiuni serioase în sânul echipei conducătoare. Agonia 
lui Gheorghiu-Dej a durat trei luni şi în tot acest timp activitatea Biroului Politic a fost 
practic paralizată, nefiind luată nici o iniţiativă importantă deoarece se instaurase o stare 
de aşteptare (în timp ce, cu un an înainte, fusese pus pe roate un uriaş program de 
reforme). 

Potrivit unor surse din cadrul Ambasadei Republicii Populare Polone, primele zvo- 
nuri despre boala lui Gheorghiu-Dej au început să circule din momentul în care s-a întors 
de la Varşovia, unde participase la sesiunea Comitetului Consultativ al Tratatului de la 
Varşovia. Această sesiune a avut loc pe 19 şi 20 ianuarie 1965. Zvonurile s-au ampli- 
ficat în perioada preelectorală. Era aşteptată cu nerăbdare cuvântarea lui Gheorghiu-Dej 
la un miting, dar intervenţia lui s-a realizat prin intermediul radioului şi televiziunii, 
direct de la locuinţa sa. Vorbitorul părea obosit, iar dificultatea evidentă cu care vorbea 
n-a făcut decât să încurajeze zvonurile. Unii au început chiar să vorbească despre moar- 
tea lui iminentă!. 

Pe 7 martie 1965, în ziua alegerilor pentru MAN, Gheorghiu-Dej a apărut pentru 
ultima dată în public?. La Plenara CC al PMR din 17 martie el nu a mai participat. În 
aceeaşi zi, şefii misiunilor diplomatice ale ţărilor socialiste au fost invitaţi la CC, unde 
Ion Gheorghe Maurer, în prezenţa lui Chivu Stoica şi a lui Nicolae Ceauşescu, i-a in- 
format despre starea gravă a sănătăţii lui Gheorghe Gheorghiu-Dej. Cu această ocazie, 
ei au insistat asupra faptului că CC doreşte ca despre boala lui Gheorghiu-Dej să fie 
informate toate ţările-surori încă înainte de transmiterea comunicatelor de presă. În ziua 
următoare a apărut în presă primul comunicat medical oficial, care a provocat o mare 
emoție în societate”. Pe 18 martie a avut loc şedinţa inaugurală a MAN. 

După cum a informat Ambasada RPP, „la această sesiune domnea o atmosferă de 
deprimare şi în acelaşi timp de omagiu pentru Dej”. Într-un mod foarte solemn, s-a dat 
citire scrisorii lui Dej adresată MAN, scrisoare care chiar din acel moment „a fost con- 
siderată testamentul lui politic”?. În acest mesaj, conducătorul sublinia justeţea direcţiei 
pe care s-a angajat echipa lui în domeniul politicii externe. Întrucât sesiunea respectivă 
a avut loc într-un moment în care Dej era încă în viaţă, organele de conducere au fost 
alese din nou aproape în aceeaşi formulă ca mai înainte. Nesemnificative schimbări au 
fost totuşi operate în principal prin înlocuirea unor activişti bătrâni cu unii mai tineri. 

Moartea conducătorului, care a survenit în ziua de 19 martie, a avut un larg ecou 
în întreaga Românie. Ambasada RPP transmitea cu această ocazie : 


[...] în ciuda tuturor zvonurilor care circulă, vestea morţii lui Dej a provocat în societate un 
sentiment de surprindere : nimeni nu se aştepta ca decesul lui să se producă atât de repede. 
Această veste a provocat regrete generale şi sincere, dar în acelaşi timp a dat frâu liber unor 
speculaţii şi presupuneri de natură să provoace nelinişte. Mai ales printre intelectuali a apărut 
un climat de nehotărâre şi de controverse: pe de o parte, în mod indiscutabil, lumea se 

pronunţă pentru continuarea direcţiei politice de până acum şi se teme de eventuale schimbări 
fundamentale, dar, pe de altă parte, există şi temeri în eventualitatea că la putere ar ajunge 
vreo grupare cu tendinţe de mână forte care să lichideze firava atmosferă de liberalizare a 
relaţiilor interne!. 


În zilele următoare a fost ales un nou prim-secretar al PMR. În afară de Ceauşescu, 
în cercurile politice şi în societate erau vehiculate şi numele altor candidaţi: Alexandru 
Drăghici, Gheorghe Apostol, Ion Gheorghe Maurer, Emil Bodnăraş, Chivu Stoica. 
Merită să facem câte o scurtă prezentare a biografiei fiecăruia. 

Cel mai serios rival al lui Ceauşescu era Alexandru Drăghici. Acest activist era răs- 
punzător pentru cele mai mari crime ale aparatului represiv comunist?. Potrivit relată- 
rilor unor persoane care l-au cunoscut, era un individ brutal, primitiv şi narcisist (se 
spune că despre sine vorbea întotdeauna la persoana a treia). În schimb nu era prea 
inteligent. Pavel Câmpeanu afirmă chiar că mulţi membri ai conducerii vorbeau despre 
el folosind termenul „prostul” (deşi au început să facă asta abia după căderea lui)”. În 
ciuda competenţelor sale intelectuale limitate, el a ridicat totuşi nivelul activităţii din 
cadrul Securităţii, ducând la creşterea profesionalismului serviciilor speciale, care îna- 
inte de sosirea lui se situau la un nivel destul de scăzut. Nu încape nici o îndoială că 
i-a fost devotat fără rezerve lui Gheorghiu-Dej, fiind unul dintre cei mai apropiaţi co- 
laboratori ai lui. Ce şef al Securităţii pentru o lungă perioadă, a reuşit să strângă o bo- 
gată documentaţie compromiţătoare pentru fiecare dintre pretendenţii la succesiunea lui 
Gheorghiu-Dej. 

Drăghici îl detesta din toată inima pe Ceauşescu şi tot timpul se contrazicea cu el 
mai ales când era vorba să intre în grațiile lui Dej şi în ciuda faptului că oficial fiecare 
era animat de sentimente de prietenie faţă de celălalt. Se detestau inclusiv soțiile lor, 
Elena Ceauşescu şi Marta Drăghici, care la un meci de fotbal şi-au aruncat public una 
alteia fel de fel de injurii, ceea ce a provocat un adevărat scandal“. 

Un alt candidat serios la demnitatea de prim-secretar era Gheorghe Apostol. După 
cum relatează o notă a Ambasadei RPP: 


Această atmosferă [speranţa în menţinerea cursului liberalizării] s-a putut crea în primul rând 
datorită speranţei generale că prim-secretar al partidului ar putea ajunge G. Apostol, care se 
bucură de o popularitate considerabilă printre membrii activului de partid”. 


În ultimii ani ai vieţii lui Dej, Apostol devenise unul dintre colaboratorii lui cei mai 
apropiaţi, omul de încredere, dar care nu era tratat doar ca un instrument, ca Drăghici. 
Un lucru esenţial în cariera lui Apostol îl constituia faptul că în anii '50 el ocupase 
funcţia de prim-secretar - motiv pentru care cei mai mulţi membri ai conducerii partidului 

considerau că acesta ar fi un argument pentru Dej ca să desemneze tocmai în persoana 
lui pe eventualul său înlocuitori. După părerea lui Bârlădeanu, Dej îl trata pe Apostol 
de-a dreptul „ca un copil al său, un băiat nu prea strălucitor, dar în care se putea avea 
încredere că nu va ieşi din cuvânt până la capăt”?. Şi Ion Gheorghe Maurer confirmă 
faptul că Dej l-ar fi desemnat pe Apostol ca succesor?. La fel se exprima şi Silviu 
Brucan”. Însuşi Gheorghe Apostol menţionează că „după moartea lui Gheorghiu-Dej, 
pentru membrii Biroului Politic, ca şi pentru o mare parte din Comitetul Central, era clar 
cine va ocupa funcţia de prim-secretar al PMR”S. Evident că se referea la sine însuşi. 

Drăghici şi Apostol erau candidaţii cei mai serioşi la succesiunea lui Gheorghiu-Dej. 
Dar în afară de ei doi se mai vorbea şi de alţii, în primul rând despre Ion Gheorghe 
Maurer. 

După părerea lui Maurer, Gheorghiu-Dej i-ar fi propus şi lui să preia funcţia de 
prim-secretar : 


În timpul bolii lui Dej, eu mă duceam în fiecare zi pe la el. Să văd cum se simte şi să mai 
stăm de vorbă. Discutând problema succesiunii sale, discuţie deschisă, normal, de Dej, la un 
moment dat, el mi-a propus să iau eu conducerea partidului. Eu i-am răspuns că ar fi o mare 
greşeală politică, deoarece eu sunt primul român din neamul meu. [...] Deci alţii, mă gân- 
deam, care ar fi dorit conducerea politică, ar fi făcut mare caz de acest lucru. Şi, pentru a-şi 
atinge scopul de a-mi lua locul în conducerea partidului, ar fi apelat la orice. Adică, în pri- 
mul rând, la ruşi. Dacă aş fi ajuns eu în locul lui Dej, cream posibilitatea ca ruşii să se în- 
toarcă înapoi sub pretextul cine ştie cărei contrarevoluţii. [...] După ce i-am explicat acest 


lucru lui Dej, un timp n-a mai adus vorba de succesiunea sa. 


Nu ştim dacă, în acest fragment dintr-un interviu pe care l-a acordat în anii '90, 
Maurer a spus adevărul. Poate că Gheorghiu-Dej s-a gândit şi la el ca la un posibil 
succesor, dar cauzele refuzului, aşa cum au fost ele prezentate de Maurer, trimit parcă 
la cunoaşterea nu numai a situaţiei politice reale, ci şi a evenimentelor de mai târziu 
(cum ar fi răsturnarea lui Ceauşescu). Versiunea lui Maurer este însă aspru discreditată 
de Silviu Brucan: 


Povestea lui Ion Gheorghe Maurer, pretinzând că ultima dorinţă a lui Gheorghiu[-Dej] a fost 
ca „tovarăşul Maurer să fie succesorul meu”, este cusută cu aţă albă. Maurer a fost un tipic 
„tovarăş de drum” [...], era un tip de patrician, cu o formaţie cosmopolită, total străin de 
viaţa de partid, şi ca atare putea fi orice, numai lider de partid nu, iar Gheorghiu-Dej ştia 
foarte bine acest lucru şi nu i-ar fi trăsnit prin cap să-l pună pe Jenică Maurer secretar”. 


Într-un fel sau altul, un lucru e sigur: Maurer a fost unul dintre candidaţii la funcţia 
de prim-secretar. 

Un om cu o cu totul altă biografie decât cei prezentaţi până acum era Emil Bodnăraş, 
care putea pretinde şi el să preia succesiunea la conducerea partidului. Întregul parcurs 
biografic al lui Bodnăraş este plin de neclarităţi. Spre deosebire de ceilalţi membri din 
grupul restrâns de la vârful puterii comuniste, Bodnăraş nu era legat nemijlocit de frac- 
ţiunea „naţionalistă” din partid şi pe deasupra era un om destul de independent. Probabil 
că era singurul activist care avea şi calitatea de agent NKVD încă dinainte de război. 
Era considerat de toată lumea iniţiatorul politicii prochineze a României de la începutul 
anilor '60. Unii cercetători consideră de-a dreptul că Bodnăraş ar fi fost cooptat în cadrul 
serviciilor speciale chineze!. Imensa lui influenţă asupra lui Gheorghiu-Dej era probabil 
consecinţa faptului că acesta din urmă se temea de legăturile lui Bodnăraş cu Moscova. 
Bodnăraş a fost de altfel singurul membru al fracțiunii „moscovite” care a rămas în 
conducere, bucurându-se în continuare de poziţii foarte înalte în ierarhia de partid. După 
părerea lui Bârlădeanu, Bodnăraş nici nu ascundea faptul că e spion sovietic, toţi din 
conducere fiind conştienţi de acest lucru?. Unii consideră că Bodnăraş ar fi fost în reali- 
tate un fost spion român, trecut la NKVD. După război însă el a pus fără echivoc inte- 
resele ţării sale înaintea intereselor puterii de la Moscova?. Dar această versiune pare 
destul de neverosimilă. 

Printre pretendenţii la funcţia de prim-secretar a fost menţionat uneori şi numele lui 
Chivu Stoica, dar el era un candidat mult mai slab decât rivalii lui. Stoica făcea parte 
din grupul colaboratorilor celor mai apropiaţi ai lui Gheorghiu-Dej, care îl considera 
un „tehnocrat”, încredinţându-i misiuni legate de industrializarea ţării. După părerea 
majorităţii populaţiei, a activului de partid, ca şi a membrilor echipei de conducere, el 
era însă destul de limitat din punct de vedere intelectual. Şi în plus, după cum informa 
Ambasada RPP : 


N. Ceauşescu şi Chivu Stoica, în ciuda faptului că erau cei mai apropiaţi faţă de Gheorghiu-Dej, 
suscitau rezerve serioase, întrucât şi unul, şi celălalt sunt consideraţi aici adepţi ai „liniei 
dure”. 


Şi mai nemilos îl defineşte Bârlădeanu : 


Chivu Stoica era un primitiv. Era mai în vârstă şi mai sus decât Ceauşescu în partid. De 
altfel, când a venit la putere partidul, după alegerile din '46, Chivu era membru în Biroul 
Politic, pe când Ceauşescu era un începător. [...] Nicolae Ceauşescu era, la rându-i, limitat 
şi primitiv ca nivel de cultură şi caracter, dar nu ca isteţime. Chivu era limitat şi ca 
isteţime5. 


Cam în acelaşi fel l-a caracterizat şi unul din principalii responsabili cu propaganda 
ai lui Ceauşescu, Dumitru Popescu, numit şi „Dumnezeu” : 

Chivu Stoica - nul şi pe plan uman, şi pe plan politic, păstrat pe sitele epocii doar ca balast 
pentru manevrele echilibristice ale vicleanului Dej!. 


Ultimul dintre candidaţii demni de luat în considerare era Ceauşescu, dar puţini 
s-ar fi aşteptat ca el să fie câştigătorul. Se miza în principal pe Apostol, Drăghici sau 
Maurer şi nimeni nu l-a apreciat corect pe cel care, aşa cum se va dovedi mai târziu, 
a condus partida cu mână de maestru, pentru ca apoi să-i elimine pe rând pe toţi foştii 
săi concurenţi. 


Cariera lui Nicolae Ceauşescu până în martie 1965 


Întocmirea unei biografii precise a lui Nicolae Ceauşescu, mai ales când e vorba de 
primii săi ani de activitate, pune anumite probleme, întrucât această temă a constituit 
multă vreme un subiect de propagandă, iar biografia lui a fost modificată în mai multe 
rânduri, în funcţie de conjunctură. Situaţia s-a normalizat cât de cât după 1989, dar ră- 
mân în continuare multe aspecte necunoscute din cauză că foştii colegi ai conducătorului 
român 'care îşi exprimă punctul de vedere în problema biografiei sale deseori se strădu- 
iesc să ofere, dintr-un motiv sau altul, o versiune favorabilă lor înşişi, fie reducând, fie 
amplificând rolul lui Ceauşescu în anumite evenimente. Totuşi, anumite lucrări referi- 
toare la Ceauşescu au un pronunţat mesaj politic de natură să servească unor scopuri 
imediate, cel mai bun exemplu în acest sens fiind lucrarea lui Vladimir Alexe Jon Iliescu. 
Biografia secretă. Candidatul manciurian, în care autorul oferă diferite detalii a căror 
veracitate este greu de evaluat. 

Nicolae Ceauşescu s-a născut pe 26 ianuarie 1918 în satul Scornicești, judeţul Olt, 
fiind unul dintre cei zece copii ai unei familii de ţărani mijlocaşi. După absolvirea celor 
patru clase ale ciclului primar în localitatea natală (a fost un elev mediocru?), în 1928 
a venit la Bucureşti, unde locuia la sora sa, care l-a şi ajutat să-şi găsească un loc de 
muncă într-un atelier de cizmărie. 

Nu este clar când anume şi în ce împrejurări tânărul Ceauşescu a început să desfă- 
şoare o activitate în cadrul Partidului Comunist. Ştim însă că în 1933 a fost arestat pentru 
o scurtă perioadă, dar nu se cunosc cauzele pentru care a făcut puşcărie. Unii cercetă- 
tori consideră că tocmai în anul respectiv a devenit membru al Uniunii Tineretului 
Comunist şi a luat parte la conferinţa Comitetului Internaţional Antifascist’. 

Ceauşescu însuşi n-a oferit niciodată amănunte referitoare la începuturile activităţii 
sale, utilizând doar fraze de tipul: „Împrejurările în care am intrat în mişcarea revolu- 
ţionară au avut o mare şi puternică influenţă asupra vieţii mele viitoare şi activităţilor 
mele revoluţionare şi politice”. Într-un fel sau altul, viitorul conducător român şi-a 
petrecut în partid practic întreaga viaţă - el aproape că nici nu cunoştea altă lume, ceea 

ce i-a influenţat într-un mod destul de serios atât cariera, cât şi deciziile politice. Pe de 
o parte, educaţia primită în cadrul partidului i-a oferit o perfectă iscusinţă în arta de a 
desfăşura intrigi şi de a reuşi în lupta pentru putere, dar, pe de altă parte, nu avea nici 
o idee despre viaţa majorităţii populaţiei, problemele acesteia necunoscându-le în prin- 
cipal decât din propaganda de partid. Încă de la bun început, viitorul preşedinte al 
României s-a remarcat şi printr-o imensă ambiţie. Sora lui, cea la care locuia în 
Bucureşti, a povestit o întâmplare când tânărul Nicolae i-a mărturisit la un moment dat 
că în viitor el vrea să devină „Stalinul României”!. Aceste trăsături de caracter ale lui 
Ceauşescu au căpătat o mare importanţă în momentul în care el a preluat puterea în ţară. 

În 1934, ca membru al organizaţiei de tineret a Partidului Comunist, Ceauşescu şi-a 
făcut apariţia la vestitul proces al şefilor partidului. Împreună cu alţi câţiva colegi, a 
intrat în clădirea unde avea loc procesul şi a încercat să perturbe desfăşurarea acestuia, 
lucru pentru care a şi fost arestat pentru scurt timp?. După ce a fost pus din nou în li- 
bertate, tânărul activist a început să fie urmărit de Poliţie şi Siguranţă, ceea ce a făcut 
ca, în următorii câţiva ani, să fie arestat de mai multe ori pentru activitate comunistă. 

În 1935, după o scurtă şedere în satul natal Scorniceşti, Nicolae Ceauşescu se duce 
din nou la Bucureşti, unde locuieşte tot la sora lui. În această perioadă pătrunde tot mai 
mult în activitatea conspirativă comunistă şi, datorită unor cunoştinţe, obţine funcţia de 
secretar UTC pe judeţul Prahova?. Organizațiile comuniste nu erau prea numeroase la 
vremea respectivă, aşa încât, în realitate, funcţia respectivă nu avea nici o putere. În 
1936 a fost din nou reţinut pentru răspândirea unor manifeste de propagandă comunistă, 
fiind apoi condamnat la doi ani şi jumătate privare de libertate. 

Cea mai mare parte a pedepsei a ispăşit-o la închisoarea Doftana, unde, printr-o 
decizie de guvern, au fost transportaţi toţi comuniştii deţinuţi în acea perioadă“. Era o 
închisoare cu regulament foarte aspru şi condiţii deosebit de rele pentru vremea aceea. 
Stând la Doftana, Ceauşescu a avut ocazia să-i cunoască pe mulţi dintre activiştii de 
frunte ai mişcării comuniste din România care atunci aveau şi ei de ispăşit condamnări, 
printre care Gheorghe Gheorghiu-Dej, Chivu Stoica, Gheorghe Apostol, Emil Bodnăraş, 
Timofei (Pantiuşa) Bodnarenko şi László Luca. În răstimpul celor doi ani şi jumătate 
de închisoare, Ceauşescu a încercat să se apropie de Gheorghiu-Dej. Unii au atras aten- 
ţia asupra faptului că circula zvonul unor relaţii homosexuale între Ceauşescu şi Dej, 
dar această problemă n-a fost niciodată lămurită definitiv’. În orice caz, Ceauşescu a 
reuşit atunci să-i câştige încrederea lui Dej, ceea ce mai târziu i-a înlesnit posibilitatea 
de a face rapid o carieră în partid. 

Viitorul dictator a fost eliberat din închisoare în decembrie 1938 deja ca un activist 
destul de cunoscut al mişcării revoluţionare. S-a instalat la Bucureşti, unde a şi început 
să se ocupe de reorganizarea unei mişcări UTC slăbite, devenind secretarul acestei or- 
ganizaţii. În 1938 a cunoscut-o pe viitoarea sa soţie, Elena (uneori este folosită versiu- 
nea diminutivală a numelui acesteia, Lenuţa), născută Petrescu, membră a PCR încă 
din 1937. 

Izbucnirea celui de-al doilea război mondial a înrăutățit situaţia comuniştilor din 
România, autorităţile străduindu-se să-i izoleze pe toţi activiştii importanţi. În iunie 
1940, pentru activităţi îndreptate împotriva ordinii publice, Ceauşescu a fost condamnat 
la trei ani şi două sute de zile privare de libertate!, trezindu-se astfel din nou printre 
cei care, doar câţiva ani mai târziu, aveau să decidă distribuirea celor mai importante 
funcţii în stat şi în partid. 

Locul detenţiei lui Ceauşescu în timpul războiului a fost schimbat de câteva ori. La 
început a fost trimis la închisoarea Jilava, de lângă Bucureşti, apoi, în 1942, a fost trans- 
ferat împreună cu alţi comunişti la penitenciarul din Caransebeş, după care a fost adus 
la Bucureşti, la închisoarea Văcăreşti, pentru ca mai târziu să fie trimis în lagărul de 
muncă de la Târgu-Jiu. Însuşi Ceauşescu a subliniat că anii petrecuţi în închisori au 
constituit pentru el „şcoala revoluţiei”, deşi s-a ferit să dea prea multe amănunte refe- 
ritoare la această etapă a vieţii sale?. Între timp, din cauza situaţiei de pe front, rolul 
PCR a crescut treptat, iar în interiorul partidului a început următoarea etapă a luptei 
pentru putere. Şi, cu toate că Nicolae Ceauşescu se afla în centrul evenimentelor, el 
n-a luat parte activă la ele, întrucât poziţia lui era deocamdată prea slabă. 

În primăvara anului 1944, când armatele sovietice se apropiau de graniţa României, 
comuniştii au fost rând pe rând eliberaţi din închisori. Imediat după ce s-a văzut liber, 
Ceauşescu s-a dus la Bucureşti, unde a început să se ocupe de problemele partidului şi 
de consolidarea propriei poziţii. Cu ocazia întoarcerii armelor din 23 august 1944 el 
n-a jucat un rol semnificativ, însă, o săptămână mai târziu, pe 30 august, făcea parte 
din delegaţia de patru persoane care întâmpinau la porţile Bucureştiului unităţile Armatei 
Roşii’. 

În această perioadă Ceauşescu a strâns mai mult relațiile cu gruparea „moscovită” 
care petrecuse perioada războiului pe teritoriul Uniunii Sovietice şi-şi făcuse apariţia în 
tară odată cu Armata Roşie. După părerea lui Alexandru Bârlădeanu, în acea perioadă, 
viitorul conducător român şi-a câştigat simpatia Anei Pauker, figura principală a frac- 
tiunii „moscovite”*. 

Dar, în ciuda unor asemenea cunoştinţe, Ceauşescu tot n-a ajuns să joace un rol im- 
portant în viața PCR, ocupându-se în continuare în principal cu organizarea unor mitin- 
guri UTC. În vara anului 1945 s-a însurat cu Elena PetrescuS. Un moment de răscruce 
în cariera lui Ceauşescu l-a constituit primul congres al PCR de după război, care a 
avut loc în octombrie 1945. Cu această ocazie, viitorul conducător al României a fost 
ales membru al Comitetului Central, ocupând locul 30 dintre cei treizeci şi cinci de 
candidaţi”. Ceea ce înseamnă că se găsea în unul dintre cele mai importante organe de 
conducere din stat, chiar dacă nu făcea încă parte din grupul restrâns de persoane care 
exercitau cu adevărat puterea în stat. În calitate de membru al CC, Ceauşescu a fost 
trimis în perioada respectivă ca instructor de partid la Constanţa, apoi în judeţul său 

natal, Olt, fiind practic îndepărtat de centru în perioada în care în PCR se dădea o luptă 
brutală pentru putere. În noiembrie 1946 Ceauşescu a fost ales deputat în Marea Adunare 
Naţională. 

La începutul anului 1947 s-a întors la Bucureşti pentru a-şi continua activitatea în 
cadrul UTC. În perioada respectivă răspundea de eliminarea organizaţiilor de tineret 
necomuniste şi de unificarea tuturor celor de stânga sub însemnele Partidului Comunist. 
Dar, în ciuda anumitor succese în acest domeniu, în februarie 1948 poziţia lui Ceauşescu 
a slăbit, în timpul procesului de creare a noului partid PMR, care îşi propunea să unească 
PCR cu celelalte partide de stânga, mai mici. La congresul de unificare el n-a mai fost 
ales decât membru supleant al CC!, deşi o lună mai târziu era ales din nou deputat în 
MAN. Dar slăbirea poziţiei lui Ceauşescu nu avea probabil nici o legătură cu elimina- 
rea lui Lucrețiu Pătrăşcanu, eveniment care a avut loc la puţin timp după congres, ci 
cu faptul că, pentru o vreme, fusese detaşat în provincie, ceea ce în mod firesc a făcut 
să slăbească legăturile sale cu centrul. 

În 1948 Ceauşescu a primit o primă misiune mai serioasă, fiind numit subsecretar 
de stat la Ministerul Agriculturii. În februarie 1949 i s-a încredinţat funcţia de adjunct 
al ministrului Agriculturii, iar în luna martie a aceluiaşi an a fost însărcinat cu problema 
desfăşurării procesului de colectivizare a satelor. În controversa cu privire la metodele 
de realizare a colectivizării dintre Gheorghiu-Dej, care voia ca această acţiune să se des- 
făşoare lent, şi Ana Pauker, care era adepta încheierii cât mai grabnice a întregii opera- 
ţiuni, Ceauşescu se situa hotărât de partea celei de-a doua variante. Dar acest lucru nu 
i-a dăunat cu nimic în carieră, deşi în cele din urmă s-a impus opţiunea lui Dej. Poate 
că tocmai angajarea de care a dat dovadă Ceauşescu în problema colectivizării i-a per- 
mis să avanseze în continuare şi să treacă la un resort mai important decât agricultura. 

În martie 1950 a fost numit general-maior şi locţiitor al ministrului Forţelor Armate 
(tot în martie 1950 Ministerul Apărării Naţionale şi-a schimbat numele, devenind 
Ministerul Forţelor Armate) şi şeful direcţiei politice din armată. Ion Mihai Pacepa su- 
gera că această avansare i-a fost acordată lui Ceauşescu la recomandarea explicită a 
autorităţilor sovietice, care, în momentul respectiv, îl considerau o persoană devotată 
lor?. Ipoteza aceasta nu poate fi exclusă, întrucât prima jumătate a anilor '50 era o pe- 
rioadă în care consilierii sovietici erau practic pretutindeni şi decideau cine ce post 
ocupă, pentru cea mai mare parte a funcţiilor importante din stat. Acest post de la Minis- 
terul Forţelor Armate a fost primul relativ independent pe care l-a ocupat în cariera sa 
viitorul conducător al României. Ca şef al direcţiei politice în armată, el putea lua sin- 
gur multe decizii pentru care nu era nevoie să se consulte cu nimeni. Şeful său nemij- 
locit, ministrul Forţelor Armate, era la vremea respectivă Emil Bodnăraş, reprezentantul 
tracţiunii strâns legate de Kremlin. Prima jumătate a anilor '50 a fost aşadar o perioadă 
in care Ceauşescu s-a apropiat cel mai mult de centrul de la Moscova. 

imediat după numire, Ceauşescu a fost trimis la un curs de două luni la Academia 
Mihtară „M. Frunze” din Moscova’. Despre șederea viitorului conducător român în capi- 
tala Uniunii Sovietice nu se ştiu prea multe, întrucât mulţi ani acest amănunt era omis în 

biografiile sale oficiale şi chiar mai târziu s-a vorbit laconic despre adevărata influenţă 
a centralei asupra elitei politice din România. Unii sugerează că perioada petrecută în 
capitala Uniunii Sovietice a durat de fapt doi ani şi că în tot acest timp el ar fi făcut o 
instruire în cadrul KGB!, însă mai verosimilă pare în acest caz o eventuală instruire a 
lui în cadrul spionajului militar decât în cel civil. Problema şederii lui Ceauşescu la 
Moscova n-a fost prea des luată în discuţie nici măcar de cei mai aprigi adversari ai lui 
şi de aceea este greu să evaluăm veracitatea acestor ipoteze. 

La puţin timp după întoarcerea de la Moscova, Ceauşescu a avut ocazia să-şi pună 
în aplicare priceperile dobândite acolo. În ianuarie 1951, la ordinul lui Stalin a început 
o rapidă dezvoltare materială a armatei în paralel cu o creştere numerică a personalului 
militar. Probabil că Nicolae Ceauşescu s-a evidenţiat prin anumite succese cu această 
ocazie (deşi, ca ofiţer cu funcţie politică, el răspundea în principal de instruirea solda- 
ilor din punctul de vedere al doctrinei marxist-leniniste şi de activitatea de propagandă), 
astfel încât poziţia lui a devenit din ce în ce mai solidă. 

În mai 1952, în perioada intensificării luptelor dintre fracţiunile din cadrul PMR, 
Ceauşescu s-a exprimat fără echivoc de partea lui Gheorghe Gheorghiu-Dej, rupând 
astfel legăturile cu gruparea de care se străduise să se apropie în primii ani de după 
război. O asemenea decizie a determinat consolidarea poziţiei sale în conducerea parti- 
dului. La acelaşi congres la care au fost excluşi membrii grupării Anei Pauker, Ceauşescu 
a fost din nou ales membru cu drepturi depline în Comitetul Central?. 

Din acel moment, viitorul conducător de stat s-a aflat numai în preajma lui Dej, care 
la ora respectivă nu mai avea rivali demni de luat în seamă în partid. Odată cu înche- 
garea dictaturii personale a lui Gheorghiu-Dej, a început să crească şi rolul lui Ceauşescu. 
În octombrie 1952 a avansat la rangul de general-locotenent. În iulie 1953 a obţinut 
numirea ca prim-adjunct al ministrului Forţelor Armate, iar în aprilie 1954 a devenit 
secretar al CC şi membru supleant al Biroului Politic. N-a protestat împotriva condam- 
nării la moarte a lui Lucrețiu Pătrăşcanu şi a lui Remus Koffler, survenită cu câteva 
zile înaintea cooptării sale în cercul restrâns al conducerii. În CC, printre altele, 
Ceauşescu răspundea de problemele organizatorice ale partidului, ceea ce s-a dovedit 
foarte important pentru următoarea etapă a carierei sale. 

Ca membru cu drepturi depline în Biroul Politic, Ceauşescu a fost primit la Congresul 
al II-lea al PMR din decembrie 1955. În acelaşi timp cu el a mai fost primit în Biroul 
Politic şi unul dintre principalii săi adversari: Alexandru Drăghici, pe atunci ministru 
al Securităţii Statului. Ca membru al Biroului Politic, lui Ceauşescu i se încredinţau 
multe sarcini care ţineau în acelaşi timp de problemele de partid, de controlul ideologic 
şi de resortul Forţelor Armate - adică, practic, făcea în continuare ce făcuse şi înainte, 
numai că domeniul competenţelor sale se lărgise. Pacepa considera că în spatele avan- 
sării lui Ceauşescu stăteau şi de data asta tot ruşii, care ar fi dorit ca de resortul Forţelor 
Armate să se ocupe cineva care a urmat cursuri corespunzătoare la Moscova”. Iar dacă 
sovieticii au gândit aşa, atunci nu s-au înşelat, întrucât în perioada crizei din Ungaria, 

care a izbucnit la mai puţin de un an după Congresul al II-lea al PMR, Ceauşescu a re- 
acţionat exact ca şi şeful său, Dej, adică solidar cu autorităţile de la Moscova. 

După cooptarea sa în Biroul Politic, Ceauşescu se ocupa şi de problemele organiza- 
torice ale partidului. Datorită acestei funcţii, el a început să-şi construiască propriul 
sistem de relaţii feudale, promovându-i pe cei devotați lui şi dându-i la o parte pe sus- 
ţinătorii celorlalţi membri din conducerea de partid şi de stat. A creat astfel o piramidă 
clientelară de care s-a servit apoi, câţiva ani mai târziu, pentru a ajunge la funcţia de 
conducător, iar după ce a obținut-o, pentru a-şi elimina adversarii. 

În timpul operaţiunilor din Ungaria din 1956, Ceauşescu s-a angajat puternic pentru 
a ajuta Uniunea Sovietică şi pe susţinătorii maghiari ai intervenţiei. După cum scria 
Pacepa, Ceauşescu, Dej şi Bodnăraş au participat la Moscova la o consfătuire cu 
Hruşciov şi Malenkov la care s-a discutat problema intrării trupelor sovietice în Ungaria. 
După părerea lui Pacepa, Ceauşescu ar fi propus şi participarea trupelor româneşti la 
această operaţiune, dar oferta lui a fost refuzată!. Povestea pare mult exagerată, pentru 
că o asemenea propunere ar fi putut-o face în momentul acela Dej, eventual Bodnăraş, 
dar în nici un caz Ceauşescu, care nu făcea parte din cercul restrâns al conducerii decât 
de un an şi nu putea avea o poziţie suficient de puternică. În orice caz, el a intrat în 
componenţa Comandamentului General, un fel de stat-major de criză, care a fost creat 
în legătură cu evenimentele din Ungaria. În afară de Ceauşescu, în acest Comandament 
mai intrau şi Emil Bodnăraş, Alexandru Drăghici şi Leontin Sălăjan?. Ca membru al 
acestui grup, el a coordonat brutala acţiune de înăbuşire a protestelor care izbucniseră 
la Cluj după intervenţia sovietică în Ungaria?. 

În decembrie 1955, în CC a fost luată hotărârea de a redemara colectivizarea. Poate 
datorită faptului că avea deja o anumită experienţă în acest domeniu, Ceauşescu a avut 
un rol important atât în luarea deciziei, cât şi în ducerea ei la îndeplinire“. În afară de 
pregătirea acestei operaţiuni din punct de vedere organizatoric, el a participat activ la 
măsurile cu caracter represiv aplicate ţăranilor revoltați din judeţul Vrancea, unde, po- 
trivit afirmațiilor unor martori la aceste evenimente şi ale unor foşti membri ai autori- 
tăţilor centrale, el ar fi tras cu pistolul în mulţimea răzvrătită”. 

Următorul eveniment important din cariera lui Ceauşescu a avut loc la sfârşitul lui 
iunie şi începutul lui iulie 1957, când, la o plenară a CC al PMR, din conducerea par- 
tidului au fost înlăturați Iosif Chişinevschi şi Miron Constantinescu. De data aceasta, 
spre deosebire de momentul când au fost eliminaţi Pauker, Georgescu şi Luca, Ceauşescu 
n-a mai fost un simplu martor pasiv al evenimentelor, ci s-a exprimat în mod foarte 
hotărât împotriva celor doi activişti, acuzându-i de aţâţarea disensiunilor între membrii 

echipei de conducere, ceea ce, după părerea lui, ar putea duce la dezmembrarea parti- 
dului!. Potrivit lui Alexandru Bârlădeanu, viitorul conducător a jucat un rol esenţial în 
îndepărtarea lui Chişinevschi şi a lui Constantinescu?. Atitudinea hotărâtă a lui Ceauşescu 
i-a plăcut foarte mult lui Dej, aşa încât după plenara amintită a început să-i acorde mult 
mai multă încredere?. 

În noiembrie 1957 Ceauşescu era cât pe ce să moară într-un accident de avion. Împreună 
cu alte personalităţi importante, printre care şi Leonte Răutu, el s-a dus într-o vizită la 
Moscova, dar în timpul unei escale la Kiev avionul cu delegaţia la bord a suferit o colizi- 
une. În acest accident a murit ministrul român al Afacerilor Externe, Grigore Preoteasa”. 

Congresul al III-lea al PMR, care a avut loc în iunie 1960, a confirmat poziţia lui 
Ceauşescu în sânul partidului. A fost ales din nou secretar al CC şi membru al Biroului 
Politic. De asemenea, i-au fost sporite competențele şi independenţa în problemele or- 
ganizatorice5. Principalul său protector, Gheorghe Gheorghiu-Dej, îşi trăia perioada de 
apogeu a puterii, iar această situaţie nu s-a schimbat până la moartea lui, survenită în 
1965. În martie 1961 Ceauşescu a devenit membru al Comisiei constituţionale a MAN, 
funcţie pe care a îndeplinit-o până în august 1965. În august 1964 i-a fost acordat titlul 
de „Erou al muncii socialiste”6. 

Biografia lui Ceauşescu până în anul 1965 ne permite să stabilim câteva trăsături 
care îl definesc pe acest om atât din punctul de vedere al caracterului, cât şi din cel al 
modului său de a acţiona. În cursul carierei, el şi-a schimbat de câteva ori opţiunea faţă 
de „fracţiunea” din partid preferată, ceea ce îl deosebeşte de alţi activişti care, în ma- 
joritate, erau fideli clanurilor lor, în unele cazuri moştenite chiar din tată-n fiu. Fără 
nici o umbră de ezitare, el s-a ridicat împotriva unor oameni cărora le datora recunoş- 
tinţă. Se orienta perfect în desfăşurarea intrigilor, ştia când trebuie să atace şi când să 
rămână în umbră. 


Alegerea prim-secretarului PMR 


Circumstanţele morţii lui Gheorghiu-Dej - indiferent dacă aceasta s-a produs din cauze 
naturale sau cu participarea activă a sovieticilor - au făcut ca succesiunea lui să fie un 
act paşnic (mai ales dacă o comparăm cu debarcarea precedentului prim-secretar, Foriş, 
sau a următorului - Ceauşescu). Deşi moartea lui Dej era un lucru sigur încă din ianu- 
arie-februarie 1965, nu au fost luate nici un fel de măsuri pentru pregătirea din punct 
de vedere formal a alegerii urmaşului său. După cum consideră Câmpeanu, n-a avut loc 
nici o discuţie esenţială în legătură cu eventualii candidaţi : „o asemenea discuţie, ine- 
vitabil improvizată, nu va avea loc decât sub presiunea decesului [lui Dej] şi a impera- 

Pe 19 martie 1965, la ora 19, a avut loc o scurtă întâlnire a celor mai apropiaţi co- 
laboratori ai lui Dej, în cursul căreia s-au luat decizii legate de modul cum i se vor 
acorda ultimele onoruri conducătorului decedat, decizii aprobate în şedinţă comună de 
CC al PMR, Consiliul de Stat! şi Consiliul de Miniştri pe data de 22 martie. Pentru 
această misiune a fost aleasă o comisie în fruntea căreia se afla Chivu Stoica?. Originalul 
procesului-verbal al acestei şedinţe n-a fost semnat decât de Ceauşescu, ceea ce în- 
seamnă că acesta preluase deja de facto obligaţiile funcţiei de prim-secretar. În cursul 
discuţiilor referitoare la modul cum vor fi acordate ultimele onoruri fostului prim-se- 
cretar Gherghe Gheorghiu-Dej, Bodnăraş a propus un scurt text care urma să constituie 
necrologul şi să apară în presă în ziua următoare. Ceauşescu s-a opus violent, voind să 
amâne publicarea necrologului cu o zi, probabil cu scopul ca el, şi nu Bodnăraş să fie 
autorul lui şi să poată introduce în text ceea ce-i era util lui, şi nu altora. În cele din 
urmă însă necrologul a apărut în Scânteia pe 20 martie“. 

Timp de încă două zile, discuţiile s-au prelungit în cadrul cercului restrâns al mem- 
brilor conducerii. Din păcate, în legătură cu acestea, nu dispunem de alte surse accesi- 
bile în afara puţinelor informaţii furnizate de martorii acestor evenimente. După Maurer, 
care oferă o descriere destul de exactă, Gheorghiu-Dej s-ar fi gândit chiar înainte de a 
muri la problema succesorului său şi i-a recomandat lui Maurer ca în legătură cu această 
propunere să se pună de acord cu ceilalţi membri ai conducerii, dar iniţiativa lui a fost 
torpilată de Ceauşescu şi Drăghici : 


Eu i-am spus [lui Dej]: „Bine. Ar trebui însă ca, înainte de a-l propune pe Apostol în Biroul 
Politic, să vezi ce părere au ceilalţi. Viitorul conducător al partidului nu trebuie impus ca o 
soluţie ce vine din mintea ta personală”. Rând pe rând, membrii Biroului Politic au trecut pe 
la Dej pe acasă şi după câteva zile Dej mi-a spus că lucrurile s-au aranjat. Nici unul nu obiec- 
tase la ideea ca Apostol să fie secretar general. Atunci am strâns Biroul Politic în calitatea 
ce-o aveam acolo şi în cea de preşedinte al Consiliului de Miniştri, am spus că trebuie să ne 
gândim la alegerea unui alt secretar general, Dej fiind bolnav, pe moarte. În legătură cu 
aceasta am propus să-l promovăm pe Apostol secretar al Biroului Politic al CC al PMR. În 
momentul decesului lui Dej, din acea funcţie putea fi promovat secretar general al CC. S-au 
ridicat „contra” Drăghici şi Ceauşescu. Ceilalţi n-au spus nimic. [...] Ceauşescu nu şi-a mo- 
tivat împotrivirea în nici un fel. Drăghici a spus că nu e bine să facem ceva înainte de moartea 
lui Dej. [...] Aşteptam un ajutor de la cineva. În primul rând de la Apostol, care ştia că toţi 
au trecut pe la Dej cu această discuţie, că Dej însuşi a iniţiat-o şi că n-avea nici un rost aş- 
teptarea. Dar nimeni nu a spus nimic. [...] Cred că au tăcut pentru că aşa era obiceiul. Vezi 
că şi prima dată s-au împotrivit doar cei care erau mai tineri: Drăghici şi Ceauşescu. Ceilalţi 
nu prea erau învăţaţi să se împotrivească$. 


1.' Consiliul de Stat era, potrivit Constituţiei din 1965, „cel mai înalt organ al puterii de stat cu acti- 

vitate continuă, subordonat MAN”. Componenţa Consiliului de Stat era stabilită de MAN la prima 

şedinţă din cadrul fiecărei legislaturi. Consiliul de Stat avea rolul de a înlocui MAN în perioada 

dintre sesiuni. În realitate, rolul lui era minor, la fel ca şi rolul parlamentului. 

Notă. România în perioada..., p. 7. 

P. Câmpeanu, Ceauşescu..., pp. 447-448. Câmpeanu confundă scurta şedinţă în cerc restrâns din 

19 martie cu plenara din 22 martie. 

4. L. Axente, „Schimbarea liderului PMR reflectată în Scânteia (martie 1965)”, Analele Sighet, nr. 9, 
2001, pp. 267-268. 

5. L. Betea, Maurer şi lumea..., pp. 206-209. 


P 


64 DICTATURA LUI NICOLAE CEAUŞESCU (1965-1989) 


Cu totul altfel a prezentat Alexandru Bârlădeanu problema pregătirilor pentru de- 
semnarea succesorului : 


În ianuarie-februarie 1965 Dej, bolnav fiind, începuse să lipsească. Şi la una din şedinţele 
Biroului Politic, la care Dej nu se afla, Ceauşescu ne comunică faptul că a fost adusă o echipă 
de medici din Franţa care l-au consultat pe Dej, au constatat că e bolnav de cancer şi-i mai 
dau de trăit şase luni de zile. Şi mai cere Ceauşescu să nu se ducă nimeni la el [adică la Dej], 
să nu-l deranjeze. Iar noi, ca nişte copii necopţi la minte, acceptăm propunerea, din disciplină 
de partid. [...] Ceauşescu era singurul care avea dreptul să-l vadă [...] în calitate de secretar 
cu problemele organizatorice. El să fie singurul care să-i expună problemele ce apar şi să-l 
izoleze de noi, iar pe noi de el. Şi am acceptat acest lucru. Ba mai mult, asta mi-a povestit-o 
Lica, fiica lui Dej, mai târziu, Ceauşescu a convins-o pe ea - care era vigilentă păzitoare a 
lui Dej - să plece cu soţul într-o excursie în ţările scandinave. Până a murit Dej, ea nici n-a 
ştiut că acesta este bolnav de cancer. [...] Ceauşescu propusese în Biroul Politic să nu-l vadă 
nimeni [pe Dej], noi am acceptat şi acest lucru a devenit o hotărâre a Biroului [Politic], ce 
trebuia îndeplinită ca oricare alta. [...] Lica tot telefona din călătorie : Ce face tata? Ce-i cu 
tata? - şi nu putea să dea de tata. I se spunea că are o răceală!. 


Relatarea lui Bârlădeanu nu pare prea verosimilă pentru că, spre exemplu, Pacepa 
afirmă că s-a văzut cu Dej pe 21 februarie 1965, iar acesta l-a informat că e în agonie. 
La această întâlnire ar fi fost de faţă şi Chivu Stoica, potrivit lui Pacepa, „prietenul său 
[al lui Dej] nedespărţit”?. 

Toate descrierile acestor evenimente au ca element comun lipsa de iniţiativă a ce- 
lorlalţi membri ai conducerii. Doar Ceauşescu şi Drăghici s-au ridicat la luptă pentru 
putere. Apostol - care, potrivit celor mai multe din sursele de informaţie, fusese de- 
semnat de Gheorghiu-Dej ca succesor - s-a comportat absolut pasiv, ca unul care e si- 
gur de victorie. Nu s-au opus nici Maurer, nici Bodnăraş. Nu este exclus că Bârlădeanu 
să indice adevărata cauză a unui asemenea comportament al politicienilor de frunte ai 
României. Ultima împotrivire în cadrul Biroului Politic avusese loc cu opt ani înainte 
de moartea lui Dej, în 1957, şi s-a soldat cu eliminarea celor nemulţumiţi (Chişinevschi 
şi Constantinescu). Rezultatul precedentei lupte care avusese loc în cadrul conducerii 
partidului (lichidarea grupării Anei Pauker) fusese de asemenea o şcoală a oportunis- 
mului. A te opune, a avea iniţiative - toată viaţa lor, activiştii români fuseseră învăţaţi 
că asemenea atitudini nu sunt rentabile şi tocmai de aceea n-au ştiut cum să procedeze 
în momentul când a dispărut cel care înainte îşi asuma toate deciziile în numele lor. 
Doar aşa putem explica pasivitatea lui Apostol, a lui Stoica, a lui Maurer, oameni care 
de-a lungul întregii lor vieţi n-au fost niciodată obligaţi să facă opţiuni dificile şi nici 
să-şi asume responsabilităţi prea mari. 

După părerea lui Silviu Brucan, chiar Dej a remarcat, înainte de a muri, atitudinea 
activă a lui Ceauşescu: 


Dej era îngrijorat în ultimele zile ale lui de manevrele lui Ceauşescu şi mi-a spus acest lucru. 
Chiar din momentul în care s-a stabilit medical că Gheorghiu[-Dej] este bolnav de un cancer 
incurabil, Ceauşescu a început să se agite şi să pună la cale tot felul de maşinaţiuni spre a 


1. L. Betea, Alexandru Bârlădeanu..., pp. 179-180. 
2. I.M. Pacepa, Moştenirea Kremlinului... p. 255. 

obţine puterea, iar unele dintre acestea i-au ajuns la urechile lui Dej. Bătrânul [Dej] se temea 
că Ceauşescu este prea impulsiv şi prea răzbunător pentru poziţia supremă în partid!. 


Nu se ştie cât adevăr conţine relatarea lui Brucan, pentru că, la fel ca toţi ceilalţi 
care şi-au publicat amintirile, susţine că tocmai el a fost omul cel mai de încredere al 
lui Dej - ceea ce în cazul lui este greu de crezut, fie şi din cauză că pe atunci Brucan 
era un activist din eşalonul secund. Nici un alt martor al epocii n-a mai amintit acest 
amănunt. Citatul aminteşte într-o oarecare măsură aşa-numitul testament al lui Lenin şi 
nu e exclus ca Brucan să fi scornit totul, folosindu-se tocmai de acest model. 

Lupta pentru putere s-a înfierbântat de-a binelea imediat după moartea lui Dej. 
Interesant e modul cum o prezintă Cornel Burtică, un activist cunoscut din anii '70, 
care însă n-a luat parte nemijlocit la negocieri, ci reproduce doar o relatare a lui Maurer 
pe care ar fi auzit-o, după cum afirmă el, pe vremea când era ministru : 


Ceauşescu a dorit să fie prim-secretar al partidului şi în acest sens i-a dat telefon lui Maurer 
ca să întrebe: „Ce facem”? Trebuie să alegem un prim-secretar! ”. La care Maurer i-ar fi 
răspuns : „Cred că nu te gândeşti să fii tu ăla! ”. La care Ceauşescu i-a spus: „Şi de ce n-aş 
putea să fiu ? ”. „Bine”, a zis Maurer. „Atunci, să discutăm şi cu Bodnăraş.” [...] Ceauşescu 
a vorbit şi cu Bodnăraş, care a agreat ideea de a fi propus Ceauşescu dept prim-secretar. Între 
timp, Chivu Stoica, care probabil aflase ce se punea la cale, a venit la Ceauşescu să-l averti- 
zeze că Gheorghiu-Dej l-a propus pe Apostol [ca prim-secretar). În acest context s-au întâlnit 
cei patru şi au stabilit cum să procedeze pentru a asigura alegerea lui Ceauşescu. S-a convenit 
ca fiecare dintre ei să discute cu 1-2 membri ai Biroului Politic pentru a-i convinge să-l spri- 
jine pe Ceauşescu. [...] Când s-a convocat şedinţa Biroului Politic, Apostol, care se aştepta 
să se spună că el va fi viitorul prim-secretar, a rămas uimit când Maurer l-a propus pe 
Ceauşescu şi când toţi ceilalţi au fost de acord cu propunerea?. 


Această prezentare a faptelor pare foarte veridică, întrucât ne arată un Ceauşescu 
deosebit de interesat de a prelua conducerea partidului. Felul în care a procedat el pen- 
tru a-l scoate din joc pe Apostol, în versiunea prezentată de Burtică, pare de asemenea 
verosimil. Dacă lucrurile s-au petrecut într-adevăr aşa, atunci eventualul contracandidat 
al lui Ceauşescu - Alexandru Drăghici - nu mai avea nici o şansă, pentru că nu mai 
putea conta decât pe sprijinul unor membri ai Biroului Politic mai puţin importanţi 
(Borilă, Moghioroş), ale căror voturi nu însemnau mare lucru şi în plus erau şi mai pa- 
sivi decât Apostol, Stoica şi Maurer. Aşa încât în acest moment Drăghici nu mai avea 
nici o şansă în confruntarea cu Ceauşescu. 

Evenimentele relatate de Burtică s-au desfăşurat cel mai probabil pe 19 martie seara 
şi în cursul nopţii. În ziua următoare, la ora 9.00 dimineaţa s-a întrunit Biroul Politic. 
Alexandru Bârlădeanu a relatat cu exactitate această întâlnire : 


Am fost convocați la 9.00 dimineaţa la Biroul Politic. Însă, venind în sala Biroului Politic 
am constatat că se ţine şedinţa întâi la Ceauşescu şi-am înţeles că la această şedinţă au fost 
convocați membrii plini ai Biroului Politic, cu excepţia lui Borilă şi Moghioroş. După aceea 


|. S. Brucan, De la capiralism..., p. 131. 
2. R. Chelaru, Culpe care nu se uită. Convorbiri cu Cornel Burtică, Editura Curtea Veche, Bucurezu, 
2001, pp. 89-90. 


66 DICTATURA LUI NICOLAE CEAUŞESCU (1965-1989) 


întrebându-l pe Maurer de ce n-au fost convocați şi ei. el a zis că Ceauşescu n-a vrut pentru 
că ei nu erau români!. [...] A durat şedinţa lor nu ştiu cât, un ceas. am tot aşteptat şi-au venii 
în sala de şedinţe. Maurer, spre stupoarea mea şi cred că şi a altora, anunţă : „lată, noi ne-am 
sfătuit în Biroul Politic şi-l propunem în locul lui Dej pe Nicu Ceauşescu! Este tânăr, este 
energic” [...] totul a fost hotărât de votul lui Maurer. Erau Drăghici, Ceauşescu şi Chivu 
[Stoica] pentru Ceauşescu şi erau Maurer, Bodnăraş şi Apostol pentru Apostol?. 


După cum s-a dovedit mai târziu, tocmai Maurer s-a răzgândit. 

Pe 22 martie 1965, la trei zile după moartea lui Dej, a avut loc plenara solemnă co- 
mună a CC al PMR, Consiliului de Stat şi Consiliului de Miniştri-la care, cu unanimi- 
tate de voturi, Nicolae Ceauşescu a fost ales prim-secretar, el fiind de altfel şi singurul 
candidat anunţat. La această plenară au fost luate şi importante decizii cu privire la po- 
litica de personal. În Biroul Politic a fost ales Alexandru Bârlădeanu, care, potrivit 
Ambasadei RPP, era „considerat aici drept cel care dă tonul în problemele de politică 
economică a ţării”?, iar ca secretar al CC a fost votat Leonte Răutu“. În plus, în funcţia 
de preşedinte al Consiliului de Stat a fost ales Chivu Stoica”. Plenara a hotărât de ase- 
menea, „în interesul asigurării unor condiţii bune pentru exercitarea obligaţiilor legate 
de activitatea în Comitetul Central, Biroul Politic şi Secretariat”$, că nu pot fi cumulate 
funcţiile de prim-secretar şi preşedinte al Consiliului de Stat, ceea ce de fapt făcuse Dej 
încă din 1961. Această schimbare avea ca scop slăbirea poziţiei noului conducător. 

După cum apreciau membrii Ambasadei RPP : 


Alegerea lui Ceauşescu şi a lui Chivu: Stoica în cele mai înalte demnități din stat, în ciuda 
rezervelor din perioada anterioară faţă de persoanele lor, se bucură totuşi de aprobarea popu- 
laţiei, “pentru că această opţiune este percepută ca o garanţie a continuării „liniei lui Dej”. 
Cu toate acestea, se simte o anumită nelinişte în aşteptarea acţiunilor concrete ale noii con 
duceri. Printre celelalte schimbări, a provocat însă uimire numirea lui Răutu ca secretar al 
CC pentru că se spune că între el şi Ceauşescu n-a existat până acum o colaborare armoni- 
oasă. De altfel toată lumea ştie că Nicolae Ceauşescu l-a dezavuat pe Răutu în repetate 
rânduri”. 


La aceeaşi plenară a mai fost luată decizia de a onora memoria lui Dej, de a-i ridica 
monumente la Bucureşti şi la-Cluj, de a-i edita operele, de a da-ntimele lui oraşului 
Oneşti, combinatului siderurgic din Galaţi, ca şi multor altor uzine, pieţe şi străzi. C 
semnificaţie deosebită avea acordarea numelui lui Dej combinatului siderurgic din Galati. 
care constituia „expresia ambițiilor economice justificate şi-a refuzului eficient al 


1. Petre Borilă era bulgar, iar Alexandru Moghioroş - maghiar; dar şi Maurer, care din cele relatate 
de Bârlădeanu a fost prezent la şedinţă, era de origine germană. 

2. Apud M. Conovici, „Martie 1965 - Nicolae Ceauşescu, noul lider al comuniştilor români”, Analele 

României de a se conforma presiunilor URSS, care se spune că i-a rezervat rolul de 
bază de aprovizionare cu materii prime”!. 
CC al PMR a editat şi o lucrare specială cu amintiri dedicate persoanei lui Dej, în 


care erau prezentate viaţa şi realizările lui. După cum atrăgea atenţia Ambasada RPP : 


[În acest text] erau de două ori amintite meritele deosebite ale lui Dej în demascarea şi lichi- 
darea în trecut a „trădătorilor şi laşilor”, ceea ce a fost interpretat ca un avertisment Ja adresa 
tuturor acelora care ar îndrăzni să se opună liniei partidului”. 


Pe 24 martie 1965 a avut loc ceremonia solemnă de înmormântare a lui Gheorghe 
Gheorghiu-Dej. Rând pe rând au rostit cuvântări Chivu Stoica, Gheorghe Apostol, Ion 
Gheorghe Maurer şi în cele din urmă Nicolae Ceauşescu, care a şi vorbit cel mai mult. 
Rămăşiţele pământeşti ale conducătorului comunist au fost apoi transportate la un mau- 
soleu din Parcul Libertăţii, special construit în acest scop în partea de sud a Bucureştiului?. 
Aşa s-a încheiat „epoca” Gheorghe Gheorghiu-Dej şi a început „epoca” Nicolae 
Ceauşescu. 

La scurt timp după moartea lui Dej a început să fie pusă tot mai des întrebarea: de 
ce tocmai Ceauşescu, un om mai degrabă modest din punctul de vedere al competenţei 
şi mărginit din punct de vedere spiritual, chiar şi în comparaţie cu ceilalţi colegi ai lui 
din conducerea partidului, de ce tocmai el a fost ales pentru funcţia de prim-secretar ? 
Destul de rar se nimerea ca la cârma ţărilor comuniste să ajungă nişte „titani intelectuali”, 
dar Ceauşescu se situa la nivelul celor mai răi tirani, neavând termen de comparaţie decât 
în ţări din spaţiul extraeuropean (el a fost comparat cu Kim Ir Sen sau chiar cu Pol Pot), 
pentru că pe continent nu avea rival decât poate pe Enver Hoxha (vecinul lui Ceauşescu, 
Todor Jivkov, deşi era în general mai brutal - şi e suficient să amintim acţiunile lui anti- 
turceşti din anii '80 -, avea o image cu mult mai bună). De ce aşadar, într-o ţară în care 
(cu toate că era una dintre cele mai sărace din Europa) nu lipseau elitele intelectuale de 
nivel mondial (deşi mai târziu se va dovedi că şi acestea erau dispuse să accepte cola- 
borarea cu sistemul totalitar al lui Ceauşescu), la putere ajunge totuşi un om caracterizat 
printr-o lipsă de educaţie ieşită din comun şi cu un orizont atât de mărginit? 

Unii consideră că alegerea lui Ceauşescu a fost un fel de compromis încurajat de 
cei care preferau să rămână în umbră, crezând, în naivitatea lor, că vor fi în stare să-l 
controleze pe acest nou prim-secretar şi să-şi atingă prin intermediul lui propriile țeluri. 
O astfel de teză este susţinută de Vlad Georgescu în Istoria românilor editată pentru 
prima dată în 1984 în Statele Unite: 


„Baronii” lui Dej, Maurer, Bodnăraş, Stoica, Apostol, au crezut fără îndoială că îl pot con- 
trola pe tânărul Ceauşescu şi au alcătuit cu acesta o alianţă în vederea înlăturării ultimilor 
stalinişti, în primul rând a lui Al. Drăghici, ministru de Interne din 1952. [...] Grupul „ba- 
ronilor”, Maurer în primul rând, nu pare să fi socotit ascensiunea lui Ceauşescu periculoasă 
pentru linia sa de treptată destindere internă şi dezanga jare faţă de ruşi”. 


Notă. România în perioada..., pp. 8-9. 

La fel gândeau şi mulţi alţi cercetători din aceeaşi perioadă. Cu titlu de exemplu, 
istoricul şi politologul ceh Miroslav Tejchman scria : 


Unii autori consideră că alegerea lui Ceauşescu a fost un fel de compromis, întrucât din cauza 
dificultății de a-i departaja pe vechii funcţionari cu merite deosebite a fost preferat un tânăr 
despre care toţi credeau că va fi suficient de elastic şi în primul rând nepericulos!. 


Un astfel de raţionament se baza pe premisa că Nicolae Ceauşescu fusese în condu- 
cerea statului român o figură de mică importanţă. „Baronii” lui Dej, în schimb, se pu- 
teau mândri cu realizări mult mai mari decât tânărul Ceauşescu, care nu primise decorația 
„Erou al Muncii Socialiste” (conferită celor mai merituoşi dintre activişti) decât în au- 
gust 1964, în timp ce rivalii lui erau deja „Eroi” de câţiva ani buni. Aceşti oameni, la 
fel ca şi Ceauşescu, îşi începuseră şi ei cariera înainte de război, dar, în principal din 
considerente de vârstă, au ajuns mai repede în poziţii superioare, mai întâi în ierarhia 
PCR şi apoi în aceea a statului român. În schimb Ceauşescu s-a situat întotdeauna în 
eşalonul secund şi nu i-au fost încredințate misiuni prea spectaculoase. Rolul lui se limita 
la organizarea activităţii aparatului de partid, comunicarea cu nivelul mediu şi cu cel 
inferior ale funcţionarilor, în timp ce „baronii” se ocupau de misiunile dificile (Drăghici, 
Bodnăraş - serviciile speciale ; Stoica - industrializarea ; Maurer, Bodnăraş - politica 
externă) sau exercitau funcţii esenţiale la nivel reprezentativ (Apostol). 

Şi, în ciuda faptului că poziţia lui a crescut ca importanţă în mod constant şi neîntre- 
rupt, Ceauşescu nu făcea parte din primul eşalon al puterii nici în ochii cetăţeanului 
mediu, nici în ochii funcţionarilor de partid. Aparent era unul dintre numeroşii activişti 
din eşalonul secund al conducerii centrale, dar lipsit de iniţiativă proprie şi care nu se 
deosebea cu nimic de colegii săi. El nu era prea cunoscut opiniei publice nici în ţară şi 
nici în străinătate. Avea o image de funcţionar de partid şters, de instrument de care se 
foloseau activiştii mai populari. Cu toate că în ultimii ani ai epocii Dej el a avansat 
destul de repede, încă nu apucase să devină unul dintre „baroni”, iar părerea lui nu 
conta prea mult în discuţiile pe probleme politice importante, după cum reiese şi din 
documentele care s-au păstrat. 

În schimb concurenţii lui erau persoane cunoscute, numele lor erau ştiute nu numai 
de activul de partid şi de cetăţenii statului român, ci şi de politicienii străini atât din 
Est, cât şi din Vest. Susţinătorii tezei că alegerea lui Ceauşescu a fost de fapt rezultatul 
unui compromis arată că în rândul „baronilor” nu exista un lider unic, poziţia fiecăruia 
fiind relativ egală cu a celorlalţi. Apostol şi Maurer susțineau că Dej i-ar fi desemnat pe 
ei ca urmaşi, dar, chiar dacă unul dintre ei ar fi ajuns prim-secretar, el ar fi trebuit să 
împartă puterea cu ceilalţi colegi şi n-ar fi putut să devină decât cel mult primus inter 
pares. 

Puterea fiecăruia dintre „baroni” nu era superioară faţă de a celorlalţi (Bodnăraş, 
Drăghici, Stoica), aşa încât ar fi trebuit probabil să accepte o anumită formulă de con- 
ducere colegială, ceea ce ar fi putut duce însă la conflicte dure atât în sânul conducerii, 
cât şi în întregul partid. Tocmai acest lucru au încercat să-l evite responsabilii din PMR, 
cel puţin începând din perioada când a fost eliminat grupul Anei Pauker. „Lupta 

fracţionistă” a fost oficial condamnată în repetate rânduri şi realmente cei mai mulţi 
dintre activişti se temeau foarte tare de o asemenea perspectivă, pentru că-şi aminteau 
foarte bine la ce dusese ea în trecut. În plus, unitatea Partidului Comunist reprezenta 
deja o normă general acceptată încă de pe timpul lui Lenin. 

Compromisul legat de persoana lui Ceauşescu ar fi trebuit deci să ducă la transfera- 
rea eventualelor lupte interne într-un spaţiu inaccesibil publicului larg, făcându-le deci 
mai puţin periculoase (într-o astfel de configuraţie ar fi fost mai greu să se recurgă la 
arbitrajul societăţii şi chiar la eşaloanele inferioare ale partidului ca armă îndreptată 
împotriva rivalilor, ceea ce dădea speranţa că luptele ar putea fi nesângeroase - mai 
exact, fără procese publice etc.). În plus, Ceauşescu ar fi trebuit să fie uşor de ma- 
nipulat şi să nu devină o ameninţare pentru nici unul dintre activiştii care deţineau cu 
adevărat frâiele puterii. Înainte, el se dovedise un executant exemplar al ordinelor pri- 
mite : la început de la Dej, apoi de la Ana Pauker, pe urmă de la Bodnăraş, iar la sfârşit 
din nou de la Dej, ceea ce putea sugera că nu va încerca să-şi cucerească o poziţie 
independentă. 

Alegerea lui Ceauşescu putea fi în cele din urmă un compromis între linia promos- 
covită şi cea naționalistă. Cu toate că iniţial făcea parte din fracțiunea lui Dej, Ceauşescu 
a trecut mai târziu prin şcoala Anei Pauker şi a lui Emil Bodnăraş, a urmat de aseme- 
nea un curs la Moscova, ceea ce i-a putut înlesni relaţiile cu autorităţile sovietice. Ceilalţi 
membri ai conducerii României, cu excepţia lui Bodnăraş, nu aveau astfel de experi- 
enţe, pentru că proveneau din fracțiunea „naţionalistă”. Din acest punct de vedere putea 
fi deci încheiat un compromis între Bodnăraş şi ceilalţi, iar „monitorizarea” noului 
prim-secretar urma să fie colectivă. Veriga slabă a unui asemenea raţionament, cel pu- 
ţin după părerea lui Alexandru Bârlădeanu, ar fi faptul că în realitate Bodnăraş sprijinea 
foarte mult candidatura lui Apostol!. Numai că Bârlădeanu nu oferă neapărat adevărata 
versiune a cursului evenimentelor. 

Alţi cercetători, ca de altfel şi o parte dintre militanţii politici activi la vremea res- 
pectivă, consideră în schimb că alegerea lui Ceauşescu nu a fost decât consecinţa logică, 
pe de o parte, a propriei cariere, iar pe de altă parte, a schimbărilor din PMR. Primul 
care l-a indicat pe Ceauşescu drept posibil succesor al lui Dej a fost un politolog în 
emigrație, la vremea aceea şeful secţiei române a BBC, Ghiţă Ionescu?. Chiar şi mai 
târziu, multe alte persoane au ajuns la concluzii asemănătoare. E ceea ce afirmă, de 
exemplu, Paul Niculescu-Mizil : 


În martie, apoi în iulie 1965 [Ceauşescu] fusese desemnat, prima oară de către Comitetul 
Central, a două oară de către Congres, drept secretar al partidului. Modul în care s-a destă- 
şurat această promovare în funcţia supremă a consolidat poziţia lui Ceauşescu. [...] el a avut, 
atât în Comitetul Central, cât şi în Congres, unanimitate deplină. Mai mult, în ambele cazuri 
nu a existat, cel puţin public, o alternativă. Ceauşescu a venit la putere ca un conducător 
necontestat’. 

În altă parte, acelaşi activist amintea că, încă din perioada când Dej era bolnav, el 
a fost convocat la şeful lui de atunci, Leonte Răutu, care i-a comunicat că în momentul 
respectiv activitatea partidului „este coordonată de Ceauşescu”!, ceea ce constituia un 
mod destul de echivoc de a spune că viitorul conducător era cel care îndeplinea atunci 
funcţia de şef al secţiei organizatorice a Comitetului Central. 

La fel gândea şi Cornel Burtică : 


Îmi amintesc un episod care este, cred, semnificativ pentru poziţia pe care Ceauşescu o deţi- 
nea încă din anii '50. Am participat la o şedinţă a Biroului Politic al PMR, în calitate de pre- 
şedinte al UASR [Uniunea Asociaţiilor Studenţeşti din România], unde se discutau şi probleme 
de tineret. Fiindcă Gheorghiu-Dej lipsea, şedinţa a fost condusă nu de un veteran, ci de 
Ceauşescu. Am avut prilejul să văd încă de atunci cum îi punea la punct pe mulţi din condu- 
cerea partidului, cum îşi arogase deja rolul de şef şi părea stăpân pe situaţie. [...] Dacă vă 
uitaţi la componenţa Biroului Politic, nici unul nu avea atuurile lui Ceauşescu?. 


Susţinătorii acestei teorii enumeră câteva argumente : enorma ambiţie a lui Ceauşescu, 
accelerarea evoluţiei carierei sale spre sfârşitul vieţii lui Dej, pasivitatea sau imposibi- 
litatea de a avansa pentru contracandidaţii săi şi eventualele temeri ale conducătorilor 
români legate de Moscova, dacă nu chiar intervenţia indirectă a Kremlinului în favoarea 
noului prim-secretar. 

Indiscutabil, Ceauşescu a fost un om de o ambiţie enormă care-l împingea să meargă 
cu hotărâre drept la ţintă - el nu accepta niciodată o înfrângere şi era absolut convins 
de superioritatea lui din orice punct de vedere posibil. Asupra acestui aspect al carac- 
terului lui Ceauşescu a atras atenţia şi Pavel Câmpeanu, care l-a cunoscut pe viitorul 
şef al statului român în închisoare : 


În celula de la Jilava, ca şi la congresele partidului, comportamentul lui transmitea în esenţă 
acelaşi mesaj, care nu semnifică: „Lăudaţi-mă chiar şi când nu am dreptate ! ”, ci „Lăudaţi-mă 
pentru că nu pot să nu am dreptate”?. 


Practic toţi cei care l-au cunoscut personal pe Ceauşescu au confirmat această am- 
biţie pur şi simplu patologică. În repetate rânduri, în cariera lui anterioară preluării 
conducerii, s-a dovedit capabil de orice pentru a-şi atinge scopul propus. Pentru cei mai 
mulţi dintre colegii lui din conducerea partidului ar fi trebuit să fie clar că, mai devreme 
sau mai târziu, o să-şi dorească funcţia de prim-secretar. Şi, după cum s-a văzut, şi-a 
dorit-o cu prima ocazie care s-a ivit. 

De asemenea, cariera fulgerătoare a lui Ceauşescu în ultimii ani ai vieţii lui Dej ar 
fi putut constitui pentru unii un indiciu că şansele sale de a fi ales sunt mari. De la 
sfârşitul anilor '50, el şi-a consolidat neîncetat poziţia la vârful piramidei. Nu e lipsit 
de interes să remarcăm astfel că, în timp ce alţi membri ai echipei restrânse de condu- 
cere ocupau funcţii de prestigiu, dar în fond lipsite de importanţă (spre exemplu, după 
moartea lui Petru Groza în ianuarie 1958, funcţia de preşedinte al Marii Adunări 


1. P. Niculescu-Mizil, O istorie trăită. Memorii, vol. 1I, Editura Enciclopedică, Bucureşti, 2002, 

Naţionale a fost ocupată de Maurer’; dar nu era un secret pentru nimeni că această 
funcţie nu avea nici o influenţă politică), Ceauşescu a preferat să rămână în umbră, dar 
îndeplinind funcţii care-i ofereau o reală putere. 

Cheia succesului său, după părerea susținătorilor teoriei că alegerea lui Ceauşescu 
a fost singura variantă posibilă, a fost faptul că în 1954 el a preluat funcţia de secretar 
al CC responsabil cu problemele organizatorice, iar în 1960 a primit competenţe sporite 
ca titular al acestui post?. Funcţia respectivă îi înlesnea nu numai un contact mai strâns 
cu eşaloanele inferioare ale partidului, ci şi posibilitatea de a avea sub control schim- 
bările de personal la nivelurile inferioare ale ierarhiei. Aşa se face că el cunoştea per- 
fect problemele partidului şi într-o anumită măsură şi pe cele ale populaţiei, nu era rupt 
de realitate, aşa cum erau cei mai mulţi dintre colegii săi din Biroul Politic, care se 
ocupau în principal de elaborarea şi implementarea soluţiilor strategice şi care nu cu- 
noşteau starea societăţii decât în cel mai bun caz din raporturile Securităţii furnizate de 
Drăghici. În plus, funcţia respectivă îi permitea lui Ceauşescu să-şi construiască un grup 
al lui în interiorul partidului prin promovarea unei politici de cadre corespunzătoare. 
Ceauşescu îi promova repede pe cei care dovedeau că îi sunt devotați necondiţionat, 
dar le îngreuna avansarea celor care nu manifestau suficient entuziasm faţă de persoana 
sa. Tocmai de aceea, în 1965, la nivelurile mediu şi inferior în ierarhia partidului el 
dispunea deja de un mare număr de susţinători gata să-l sprijine în orice situaţie, în aşa 
fel încât, ca recompensă, ei să obţină anumite posturi ocupate până atunci de oameni 
care gravitau în jurul altor membri ai Biroului Politic. 

După cum se pare, toţi eventualii concurenţi ai lui Ceauşescu, poate cu excepţia lui 
Drăghici, şi-au neglijat situaţia, soliditatea poziţiei lor în partid - sau, în orice caz, nu 
i-au acordat suficientă atenţie. De aceea clientela politică a lui Ceauşescu a proliferat, 
pe când clientela celorlalţi membri ai conducerii a stagnat. Ceauşescu era conştient de 
faptul că se află în avantaj din acest punct de vedere şi ştia foarte bine că în caz de ne- 
voie se poate adresa activului de partid. El era de asemenea conştient că alegerea lui în 
funcţia de prim-secretar nu va stârni un ecou negativ nici în cadrul nomenclaturii, nici 
în societate, ci, dimpotrivă, se va bucura de sprijinul majorităţii activiştilor de partid. 
Pe lângă aceasta, bunele relaţii cu aparatul de partid din eşalonul secund i-au permis 
lui Ceauşescu să strângă informaţii compromiţătoare în legătură cu diferite persoane, 
printre care, probabil, şi concurenţii săi direcţi din cadrul Biroului Politic. 

O altă cauză a victoriei lui Ceauşescu ar putea fi faptul că cei trei pretendenți serioşi 
la succesiunea lui Dej - Apostol, Stoica şi Maurer - au dat dovadă de o pasivitate totală 
nu doar în cele câteva ore în care s-a hotărât viitorul ţării, ci şi de-a lungul celor câ- 
teva luni cât Dej s-a aflat în agonie. Apostol se comporta ca unul care, mulţumită indi- 
caţiilor lui Dej, era absolut sigur că va câştiga şi abia după încheierea plenarei şi-a dat 
seama că nu el era ales. Nu a protestat de la bun început, când prima propunere a fost 
nu persoana lui, ci Ceauşescu, iar singurul semn de interes a fost faptul că, în momen- 
tul în care a fost pronunţată candidatura lui, a ridicat mâna. De asemenea, după toate 
aparențele, Stoica nu credea că ar putea câştiga, aşa încât nu s-a angajat în bătălie, deşi 
poziţia deţinută i-ar fi permis măcar să intre în finală. În schimb Maurer afirmă că s-a 

retras în mod intenţionat din această confruntare din cauză că era de origine germană, 
ceea ce l-ar fi împiedicat oricum să ocupe funcţia de prim-secretar. El spune, de ase- 
menea, că l-a informat pe Dej (care era deja pe moarte) despre această decizie, pentru 
că Dej îl îndemnase să preia conducerea!. Din cu totul alte motive a renunţat la lupta 
pentru putere Emil Bodnăraş. El era un caracter independent şi un bun organizator, în 
trecut avusese de rezolvat sarcini de mare dificultate, ocazie cu care a dovedit această 
tendinţă spre autonomie. Dar întotdeauna i-a plăcut să rămână în umbră, ceea ce s-a vă- 
zut cel mai bine după îndepărtarea lui Stefan Foriş, când, cel puţin teoretic, ar fi putut 
deveni prim-secretar cu puteri depline, dar s-a mulţumit să fie doar unul din cei trei 
membri ai triumviratului conducător. După cum de asemenea se ştie, el nu ascundea 
faptul că întreţine legături cu spionajul sovietic şi din această cauză nu era persoana 
potrivită să devină şef al statului, un stat care abia cu un an în urmă îşi exprimase ofi- 
cial independenţa faţă de URSS. Înscăunarea unui agent bine-cunoscut (care în plus era 
Singurul reprezentant al fracțiunii „moscovite” promovat în conducere) în funcţia de 
prim-secretar n-ar fi fost la momentul respectiv o mişcare profitabilă nici pentru români, 
nici pentru sovietici. Acest lucru a fost perfect sintetizat de Alexandru Bârlădeanu : „În 
URSS [Bodnăraş] a fost pregătit ca spion, nu ca şef de partid”?. 

Bodnăraş nu avea cum să ignore aceste circumstanţe defavorizante şi probabil toc- 
mai de aceea nici n-a forţat lucrurile în favoarea candidaturii sale, care oricum nu avea 
şanse, iar o campanie în favoarea lui nu ar fi făcut decât să-i slăbească poziţia. Aşa în- 
cât a preferat să joace doar rolul de arbitru, ceea ce i-a şi permis să aibă controlul situ- 
aţiei, punându-l automat pe noul prim-secretar în situaţia de a-i rămâne îndatorat. 

Singurul care nu s-a dat în lături şi l-a concurat pe Ceauşescu a fost Alexandru 
Drăghici. Şi el era ambițios, impertinent şi lipsit de orice scrupule. În mod neîndoielnic 
avea la îndemână cele mai serioase atuuri dintre toţi pretendenţii - ca şef al Securităţii 
de atâta vreme, strânsese fără îndoială documente compromiţătoare mai mult decât su- 
ficiente pentru toţi concurenţii. De nenumărate ori Drăghici a dovedit că nu-i este frică 
de sarcinile cele mai grele şi de răspundere. În timpul crizei maghiare şi al mişcărilor 
protestatare din ţară ocazionate de aceasta, el a dat dovadă de o atitudine fermă, câşti- 
gând atât aprecierea lui Dej, cât şi a sovieticilor. Printre membrii conducerii de partid 
se ştia că este limitat din punct de vedere intelectual, dar acest lucru nu constituia un 
obstacol pentru obţinerea funcţiei de prim-secretar, lucru dovedit cu prisosinţă de 
Ceauşescu. Pentru el nu constituiau piedici nici dovezile „exceselor” pe care şi le-a 
permis resortul controlat de el, cel puţin atât timp cât a rămas Singurul care avea acces 
la astfel de documente. 

Se pare totuşi că în 1965, ca şef al serviciilor speciale, Drăghici nu putea ocupa cea 
mai înaltă funcţie în stat. Cei angajaţi în resorturile militarizate au ajuns la putere în 
sistemele comuniste abia în anii '80: în Uniunea Sovietică, în Polonia şi, într-o anu- 
mită măsură, în Iugoslavia (gen. Nikola Ljubičić). În anii '60 doar în Cehoslovacia au 
ajuns la putere reprezentanţii resorturilor militarizate (Svoboda), dar biografiile lor se 
deosebeau fundamental de a lui Drăghici, plus că aceştia au ajuns la putere în condiţii 
speciale. 

Eventuala promovare a lui Drăghici putea fi interpretată ca sfârşitul liberalizării - cu 
alte cuvinte, îndepărtarea de „linia lui Dej”, despre care toată lumea era însă de acord 
că trebuie continuată. Invers decât în perioada perestroikăi, liberalizarea era realizată 
în principal în sânul partidului şi nu în servicii - rolul acestora urmând să fie modificat 
şi limitat parţial, deşi în prima jumătate a anilor '60 numărul informatorilor s-a dublat. 
Probabil că Drăghici n-ar fi găsit prea mult sprijin nici printre membrii conducerii, nici 
în aparatul de partid şi nici în societate, care îşi mai amintea foarte bine valurile de re- 
presiuni din anii 1958-1962. Şi, cu toate că făcuse şi el câţiva ani de armată, Ceauşescu 
nu provoca astfel de temeri. 

De altfel, nu poate fi exclusă în întregime nici intervenţia sovietică în favoarea lui 
Ceauşescu. Unii, cum ar fi Pacepa, susţin că el se bucura de mare încredere din partea 
Moscovei pentru că fusese instruit acolo şi pentru că în trecut avusese relaţii bune cu 
Ana Pauker şi Bodnăraş. Din punctul de vedere al sovieticilor, Ceauşescu era probabil 
cel mai bun candidat dintre cei care puteau intra în discuţie, dar, dacă ar fi vrut cu 
adevărat să facă presiuni în legătură cu alegerea noului conducător, n-ar fi fost exclus 
să-l promoveze pe altul, pe cine ştie ce activist trecut pe linie moartă. Nu era obligato- 
riu ca presiunile Moscovei să fie exercitate în mod direct, pentru că membrii conducerii 
de partid din România puteau să se gândească şi singuri, încă înainte de momentul ale- 
gerilor, dacă o anumită candidatură va fi sau nu acceptată. 

Se pare totuşi că mai multă dreptate au susţinătorii tezei potrivit căreia preluarea 
puterii de către Ceauşescu nu a fost un eveniment întâmplător. Poate a fost vorba şi de 
un element de compromis, Apostol abţinându-se în mod exemplar să-şi impună cu forţa 
candidatura tocmai pentru a evita un conflict deschis. Nu este exclus nici ca membrii 
conducerii să nu fi fost conştienţi de adevărata hotărâre a lui Ceauşescu şi poate li s-a 
părut că alegerea au făcut-o ei, când de fapt problema fusese rezolvată încă dinainte de 
moartea lui Dej. Probabil cei mai mulţi contau pe faptul că Ceauşescu va fi uşor de 
controlat şi astfel ei îşi vor putea păstra poziţiile de până atunci şi vor continua „linia 
lui Dej”, cu care, în momentul respectiv, erau toţi de acord. 

Indiferent care au fost motivele ei, alegerea lui Ceauşescu le-a dat satisfacţie tuturor 
membrilor conducerii, poate cu excepţia lui Drăghici, care însă, cel puţin din spusele 
lui Bârlădeanu, nu se aştepta să fie îndepărtat atât de repede!. În mod sigur această ale- 
gere a fost bine primită la nivelurile mediu şi inferior ale aparatului de partid, întrucât 
era o garanţie că oamenii devotați lui Ceauşescu vor fi avansați, iar cei care au servit 
vechiul sistem vor fi eliminaţi. Chiar şi în societate, deşi noul prim-secretar nu prea 
era cunoscut, alegerea lui a provocat o reacţie pozitivă, în ciuda faptului că, după cât 
se pare, majoritatea populaţiei se aştepta mai degrabă la alegerea lui Apostol. 

Ceauşescu s-a bucurat de o primire bună şi în Occident. Fiind născut în anul 1918, 
în momentul în care şi-a preluat funcţia, Ceauşescu era cel mai tânăr conducător al unei 
ţări comuniste, toţi ceilalţi fiind mai în vârstă decât el cu aproape o generaţie. Brejnev 
era născut în 1906, Gomulka - în 1905, Novotný - în 1904, Ulbricht - în 1893, Tito - 
în 1892, Hoxha - în 1908. Ceva mai tineri mai erau doar Kâdâr (n. 1912) şi Jivkov 
(n. 1911), dar şi ei erau mai în vârstă decât Ceauşescu, plus că se aflau deja la condu- 
cere de ceva vreme şi se făcuseră cunoscuţi prin trăsăturile lor nu cele mai bune. 

Alegerea unui activist relativ tânăr, de 47 de ani, pentru cea mai înaltă funcţie într-un 
stat care nu cu mult timp în urmă îşi declarase o anumită independenţă faţă de URSS a 
fost primită ca o garanţie că va duce tocmai o astfel de politică. Un atu în plus pentru 
Ceauşescu a fost faptul că el nu era prea compromis prin participarea la crimele stali- 
nismului. În cadrul blocului sovietic, Ceauşescu era considerat continuatorul „liniei lui 
Dej” - cu alte cuvinte, alegerea noului prim-secretar nu a influenţat relaţiile României 
cu celelalte ţări comuniste. 

Ceauşescu şi-a început aşadar cârmuirea creditat cu un mare bagaj de încredere din 
partea fruntaşilor activului de partid, precum şi din partea majorităţii membrilor socie- 
tăţii româneşti, dublată de aceeaşi încredere din partea politicienilor din ţările occiden- 
tale. După cum se va dovedi mai târziu, acest lucru a fost posibil datorită succesului 
obţinut în politica internă, datorită rezultatelor pozitive înregistrate la început în eco- 
nomie şi mai ales succeselor spectaculoase pe arena internaţională, alături de eliminarea 
destul de rapidă a concurenţei şi de iniţierea unei guvernări dictatoriale cu caracter 
personal. 


CAPITOLUL 2 


Consolidarea puterii 


Începutul regimului Nicolae Ceauşescu 


Ceauşescu şi-a început guvernarea într-un moment foarte favorabil. Situaţia în ţară era 
cea mai bună din momentul preluării puterii de către comunişti. Populaţia îşi făcea mari 
speranţe în legătură cu liberalizarea tot mai accentuată a regimului şi începea să simtă 
efectele benefice ale acesteia. Deţinuţii politici se întorceau acasă, cei care în anii pre- 
cedenţi fuseseră daţi afară au început să fie primiţi din nou la muncă, iar în unele ca- 
zuri, mai ales intelectualii, se bucurau şi de o reabilitare parţială. Încă din 1964, situaţia 
deţinuţilor eliberaţi era prezentată în felul următor de Ambasada RPP : 


Cei eliberaţi erau lăsaţi iniţial să se descurce, nimeni nu se ocupa de ceea ce se întâmplă cu 
ei în continuare, dacă au unde locui sau dacă au un loc de muncă. În ultima vreme aflăm că 
a fost eliberat un grup mai mare, de circa patru mii de persoane, condamnate în trecut pentru 
tot felul de contacte sau pentru colaboraţionism cu Occidentul. În acest caz însă celor eliberaţi 
din închisori li se asigură :: locuinţă şi sunt îndreptaţi în general spre locul de muncă pe care 
l-au avut înainte de detenue!. 


Cunoscând condiţiile bune de care se bucură deţinuţii eliberaţi, pentru că vestea s-a 
răspândit repede, populaţia a început să-şi mai amelioreze starea de spirit. 

În cadrul măsurilor de liberalizare, în 1964 s-a renunţat la bruia jul staţiilor de radio 
din străinătate care emiteau în limba română?, ceea ce a făcut ca populaţia să poată afla 
despre buna impresie pe care o făcuse în ţările din Apus alegerea lui Nicolae Ceauşescu, 
încurajând în plus speranţa într-o îmbunătăţire semnificativă a situaţiei interne şi inter- 
naţionale. A fost de asemenea simplificată procedura privind călătoriile în străinătate şi 
emigrarea, ceea ce a dus la intensificarea schimburilor culturale şi a circulaţiei infor- 
maţiilor cu ţările occidentale?. 

În 1965 s-a trecut cu un elan înflăcărat la liberalizare în domeniul culturii. A fost 
reeditată într-un tiraj de 20.000 de exemplare şi vândută cât ai clipi cartea lui Marx 
despre români - şi trebuie să subliniem că era ediţia a doua’. S-au făcut pregătiri pentru 
publicarea operelor multor clasici ai literaturii române, printre care Lucian Blaga, cu 
toate că anterior el fusese supus represiunilor. S-a permis, de asemenea, revenirea la 
activitatea culturală a unor creatori renumiţi din perioada interbelică, dar care fuseseră 
marginalizaţi pe vremea lui Dej. Oamenilor de cultură care au intrat din nou în grațiile 
autorităţilor li se punea totuşi o condiţie, şi anume să-şi facă publică autocritica şi să 
accepte noua linie a partidului. În acest sens Constantin Noica, filosoful român cel mai 
cunoscut care trăia în ţară (înainte de război el întreținea strânse contacte cu Emil Cioran 
şi Mircea Eliade, care au ales mai târziu calea emigrației), a publicat în aprilie 1965, 
în revista Glasul Patriei un articol intitulat „Rândurile cuiva care n-a avut dreptate”, 
unde scria, printre altele: 


Sunt unul din intelectualii care, înainte de 1944, au susţinut unele idei greşite. Într-un fel sau 
altul a trebuit deci, la fel ca şi ceilalţi, să răspund pentru ele. Dar nici o pedeapsă nu e mai 
aspră pentru un intelectual decât tocmai faptul de a vedea că nu a avut dreptate. [...] Întâi 
am crezut [...] că socialismul ar putea deznaţionaliza neamul românesc, pur şi simplu. E ab- 
surd astăzi şi grotesc. [...] Adevărul lumii noastre poartă numele socialism?. 


Asemenea texte au publicat în această perioadă mulţi artişti importanţi şi oameni de litere. 

În 1965, exigenţele impuse intelectualilor nu erau totuşi foarte dure, în afară de 
mărturisiri compromiţătoare ei nefiind obligaţi la alte declaraţii mai explicite, dar în 
schimb primeau funcţii înalte, locuinţe şi o destul de mare libertate de creaţie. Pro- 
gresul adus de liberalizare era evident, dar nu egala progresele obţinute în alte ţări din 
blocul sovietic - spre exemplu, în Polonia. După cum observau analiştii de la Ambasada 
RPP: 


Renunţarea la ceea ce este vechi se produce neobişnuit de încet şi este un proces coordonat 
şi dozat până în cele mai mici amănunte de aparatul central al puterii în funcţie de necesităţile 
pe care le impun situaţia internă a ţării şi politica ei externă’. 


Încă de pe atunci se remarca în mod explicit linia de propagandă naționalistă : „se 
observă de asemenea tendir'a de scoatere în evidenţă a rădăcinilor latine în limbă şi a 
tradiţiilor romanice în cultura românească”*. 

Această atmosferă de liberalizare trebuie pusă în legătură cu extinderea 
semnificativă a bazei sociale a partidului şi cu aprofundarea conştiinţei ideologice 
a membrilor de partid. După cum apreciau analiştii Ambasadei RPP, la sfârşitul 


anului 1964 PMR număra 1.377.847 de membri şi candidați’. În perioada Congresului 


Notă în legătură cu cartea lui Marx, 20 11 1965, D-I-R-50/1/65, A MSZ RP. 

Raport politic... pentru perioada anilor 1963 şi 1964, pp. 1-17. 
Ibidem. 
Statutul de candidat era acordat unui număr tot mai mare de persoane, iar durata candidaturii a 


fost redusă. 

al III-lea! (1960), partidul avea circa 807.000 de membri şi candidaţi?. Creşterea nu- 
merică a rândurilor partidului în decurs de cinci ani a atins astfel aproape 50%. În anii 
1963 şi 1964 s-a înregistrat cea mai accentuată creştere numerică a partidului - „peste 
o treime din membri şi candidaţi au intrat în partid în ultima perioadă, mai ales odată 
cu înviorarea, în felul ei specific, a vieţii politice din RPR”?. 

Situaţia cadrelor şi structura socială ale partidului se prezentau în felul următor : 
muncitori - 44,16%, ţărani - 32,98%, iar intelectuali - 22,86%. În anii precedenţi fu- 
sese înregistrată o creştere numerică importantă a membrilor PMR în rândul ţărănimii. 
Astfel, în comparaţie cu situaţia din anul 1962, numărul membrilor de partid şi al can- 
didaţilor din rândul ţărănimii a crescut de peste două ori. Ceea ce a permis crearea unui 
mare număr de organizaţii de partid în multe localităţi în care până atunci n-au existat. 
Activul de partid număra circa 276.000 de persoane. Potrivit normelor de reprezentare 
din perioada respectivă, în activul de partid erau incluşi membrii resorturilor de con- 
ducere de la toate nivelurile, inclusiv organizatorii grupelor de partid. Din acest total, 
122.000 de activişti îşi exercitau funcţia abia de la ultima campanie de dare de seamă 
şi alegeri - cu alte cuvinte, de la sfârşitul anului 1964. Dintre lucrătorii pe linie de par- 
tid, peste 90% au absolvit şcoli centrale sau judeţene de partid ori cursurile serale ale 
universităţilor de marxism-leninism. Potrivit unei declaraţii a lui Dej din 1964, 93% 
dintre membrii şi candidaţii de partid au făcut parte din diferite grupe ale unei şcoli de 
partid*. 

O îmbunătăţire semnificativă a cunoscut şi situaţia economică. După încheierea co- 
lectivizării n-a mai fost nevoie să se utilizeze mijloacele economice în lupta cu ţărăni- 
mea, ceea ce a dus la îmbunătăţirea aprovizionării cu produse agroalimentare. Potrivit 
statisticilor oficiale, încă din 1960 producţia agricolă depăşea nivelul atins în perioada 
interbelică şi creştea în continuare”. Preţurile produselor alimentare au scăzut, ceea ce 
a făcut ca pentru acestea să se aloce o parte tot mai mică din bugetul casnic, în ciuda 
faptului că acest indicator se ridica în continuare la aproape 50%, la sate ajungând chiar 
la 70%6. Populaţia a putut să constate însă o reală îmbunătăţire a condiţiilor de trai. 

Cu toate acestea, progresul economic, deşi evident, nu reprezenta de fapt un succes 
ameţitor, lucru asupra căruia atrăgeau atenţia şi analiştii din cadrul Ambasadei RPP. Ei 
subliniau faptul că industria nu utilizează la un nivel competitiv capacităţile de produc- 
ţie, iar din acest punct de vedere situaţia nu s-a ameliorat în ultimii câţiva ani. Produc- 
tivitatea muncii în industrie era în continuare foarte scăzută, la fel ca şi nivelul calităţii 
produselor realizate”. 


1.  Numerotarea aparent inconsecventă a congreselor partidului în documente rezultă din faptul că, de 
la Congresul al IX-lea, când s-a revenit la denumirea de PCR, au început să fie luate în calcul şi 
congresele interbelice. Astfel, au avut loc trei congrese PMR, după care s-a trecut direct la 
Congresul al IX-lea al PCR. 

2. N. lonescu-Gură, „Studiu introductiv”, în Membrii CC al PCR..., p. 21. 

Partidul Muncitoresc Român în ajunul celui de-al IV-lea Congres (deschiderea lucrărilor pe 

19 iulie 1965), D-I-R-0-24181, A MSZ RP, pp. 1-2. 

Ibidem, p. 2. 

Enciclopedia de istorie a României, vol. Il, pp. 358-359. 

Ibidem, p. 349. 

Raport politic... pentru perioada anilor 1963 şi 1964, pp. 1-17. 

În momentul în care Nicolae Ceauşescu a ajuns la putere, pe arena internaţională 
România îşi consolida imaginea de „disident în tabăra sovietică”. În anii 1964-1965 au 
fost stabilite relaţii diplomatice cu multe ţări din Lumea a Treia şi s-a intensificat şi ac- 
tivitatea României în cadrul forumurilor ONU. În 1964 au avut loc două vizite la nivel 
înalt (efectuate de premierul Maurer) în China, ceea ce s-a interpretat în general ca o 
continuare a politicii de echilibru între cele două centre principale ale comunismului 
internaţional. Alegerea lui Ceauşescu, cel mai tânăr prim-secretar din întregul lagăr 
comunist şi pe deasupra mai puţin ataşat Moscovei în comparaţie cu ceilalţi conducă- 
tori, ar fi urmat să constituie confirmarea tendinței de modernizare rapidă a României 
şi a continuării procesului de distanţare faţă de centrul de la Kremlin. Analiştii de la 
Ambasada RPP numeau această politică „maximum de libertate între graniţele lagăru- 
lui” şi subliniau în acelaşi timp că „România îşi manifestă independenţa şi autonomia 
fără a lua prea mult în seamă cerinţele solidarităţii, uneori cu preţul compromiterii unor 
acţiuni comune”!. Această linie a politicii externe s-a bucurat totuşi de un mare sprijin 
în Occident, iar slăbirea contactelor din interiorul blocului sovietic a produs la.vremea 
respectivă efecte pozitive pentru România. 

O importanţă deloc neglijabilă pentru imaginea României în Occident a avut-o des- 
chiderea ţării pentru turiştii străini. Începând din 1964, în ziarele occidentale apăreau 
reclame româneşti sponsorizate de guvernul de la Bucureşti?. Turiştii erau îndemnați să 
viziteze România, o ţară cu un climat bun şi prietenos pentru străini. Încă din primul 
an de promovare, în România au venit 200.000 de turişti occidentali, iar în 1965 nu- 
mărul acestora s-a ridicat la 400.000 şi a tot crescut an de an, astfel încât în 1971 s-a 
ajuns la peste un milion?. Turiştii, primiţi călduros atât de autorităţi, cât şi de populaţie, 
se puteau familiariza cu un regim comunist „deschis”, însă problemele societăţii nu le 
puteau cunoaşte decât într-o măsură mult mai redusă. 

Această situaţie internă şi internaţională extrem de favorabilă i-a permis lui Ceauşescu 
să pună repede pe picioare realizarea unui larg program de reforme, marginalizându-i - şi 
ceva mai târziu eliminându-i complet - pe adversarii săi din conducere. Merită să re- 
marcăm faptul că reformele impuse de noul prim-secretar erau de cele mai multe ori 
concepute în aşa fel încât să servească atât la consolidarea poziţiei sale, cât şi la slăbi- 
rea influenţei rivalilor săi. Acest tip de practică s-a făcut remarcat deja în cursul adop- 
tării primului pachet de reforme, la congresul partidului din iulie 1965, când, ca urmare 
a schimbărilor operate în structura statului şi a partidului, respectiv a schimbării con- 
cepţiei propagandistice, şi-a pierdut poziţia de excepţie vechiul şef al Securităţii, 
Alexandru Drăghici, iar forţa „baronilor” din epoca lui Dej a fost atenuată semnificativ 
în favoarea lui Ceauşescu şi a oamenilor lui. 


1. Ibidem. 
2. P. Accoce, D. Pouget, Reţeaua Caraman..., p. 133. 
3. Ibidem, pp. 133-134. 

Congresul al IX-lea al PCR - iulie 1965 


Congresul a fost pregătit cu mult timp înainte, după cum informau lucrătorii Ambasadei 
RPP, activităţile pregătitoare de bază fiind executate încă sub conducerea lui Dej, de- 
cesul acestuia nefăcând decât să amâne data desfăşurării lui!. La Congres au fost plani- 
ficate schimbări esenţiale în constituţia, propaganda şi organizarea partidului şi statului. 
Cea mai mare parte a echipei conducătoare lucra la elaborarea liniei partidului, inclusiv 
Ceauşescu, care era membru al Comisiei constituţionale. Lucrările asupra Constituţiei 
au fost începute sub îndrumarea şi cu aportul neprecupeţit ale lui Dej, cu toate că textul 
ca atare a fost elaborat de specialişti în drept constituţional?. 

Moartea lui Dej a influenţat totuşi desfăşurarea Congresului al IX-lea într-o măsură 
mai mare decât afirmă autorul notei de la Ambasada RPP. Încă înainte de Congres s-au 
făcut schimbări care n-ar fi fost posibile în timpul vieţii precedentului conducător. În 
primul rând, imediat după încheierea perioadei de doliu, a început procesul de abando- 
nare a cultului personalităţii - acesta se prelungise pe tot timpul vieţii lui Dej, în forme 
aproape identice cu cele de pe vremea lui Stalin. Renunţarea la cultul personalităţii s-a 
desfăşurat la început fără declaraţii prea sforăitoare : 


În continuare se menţine „conspirația tăcerii” în jurul persoanei lui Dej. Portretele lui au fost 
scoase de peste tot, dar n-au fost înlocuite cu altele. Fragmente din cuvântările lui sunt citate 
ca exprimând punctul de vedere al „conducerii”. După spusele unui tovarăş cu funcţie de 
răspundere în partid, se intenţiona încă de mai multă vreme să se elimine în mod consecvent 
orice rămăşiţe ale cultului personalităţii, dar din respect pentru D.[ej] nu s-a dat curs acestui 
proiect, pentru că se ştia că oricum el n-o mai duce mult. Aşa încât, chiar dacă imediat după 
moartea lui D.[ej] numele lui era invocat pentru consolidarea autorităţii noii conduceri, era 
evident că foarte curând se va ajunge la eliminarea completă a oricăror urme ale cultului fos- 
tului conducător’. 


De atacul la imaginea până acum neştirbită a lui Dej a profitat Ceauşescu, care s-a 
putut debarasa astfel de „baronii” încă destul de puternici. Se pare totuşi că aceştia din 
urmă nu erau conştienţi de pericol, deşi chiar înainte de Congres Ambasada RPP in- 
forma că „circulă în continuare zvonuri cum că ar exista diferenţe de păreri în sânul 
conducerii, Apostol şi chiar Chivu Stoica fiind citați ca având deseori păreri diferite”!. 

Încă înainte de Congres, Ceauşescu a început să-şi promoveze oamenii devotați lui. 
Pe 22 martie 1965, deci chiar în ziua când a devenit prim-secretar, el i-a adus în 
Secretariatul CC pe Paul Niculescu-Mizil şi pe Ilie Verdeț, care mai târziu, timp de 
mulţi ani, au făcut parte din cercul colaboratorilor săi celor mai apropiaţi. În 1981 
Niculescu-Mizil a fost trecut oarecum pe o linie moartă, în schimb, cu o mică pauză, 
Verdeț a rămas alături de Ceauşescu până în ultimele zile ale acestuia, iar după căderea 


1. Notă - Congresul al IX-lea al Partidului Comunist Român, D-l-R-0-24/9/65, A MSZ RP, 
pp. 12-19. 

2. Ibidem. 

3. Mesaj cifrat din Bucureşti, 3 VI 1965, D-l-R-0-241/12/65, 4-6, A MSZ RP. 

4. Mesaj cifrat din Bucureşti, 14 VII 1965, D-I-R-0-241/12/65, 1-2, A MSZ RP. 

dictatorului a încercat chiar să formeze un guvern care n-ar fi fost, probabil, decât con- 
tinuarea sistemului comunist. 

Niculescu-Mizil şi Verdeț erau reprezentanţii unei părţi a aparatului de partid pu- 
ternic legate de Ceauşescu. Mai târziu, această fracțiune a fost denumită „ienicerii”, 
subliniindu-se astfel încrederea totală pe care activiştii respectivi o aveau în conducăto- 
rul lor, precum şi felul în care Ceauşescu se folosea de ei. Avansarea celor doi „ieni- 
ceri” în Secretariatul CC reprezenta o creştere importantă a forţei noului prim-secretar, 
ceea ce-i mărea şansele de izbândă în confruntarea cu Drăghici (care rămânea în conti- 
nuare adversarul principal al lui Ceauşescu) şi cu ceilalţi „baroni”. Superioritatea lui 
Ceauşescu consta şi în faptul că pe Niculescu-Mizil şi pe Verdeț el putea conta în orice 
situaţie, în timp ce „baronii” învrăjbiţi nu erau în stare să constituie un front unitar. 

Înainte de Congres, Ceauşescu s-a străduit să-şi consolideze la maximum atât pro- 
pria poziţie, cât şi pe cele ale colaboratorilor săi. Într-unul din rapoartele Ambasadei 
RPP se atrăgea, spre exemplu, atenţia asupra „accentuării rolului conducător al lui 
C.[eauşescu] în comportamentul şi modul de a vorbi ale celorlalţi membri ai conducerii, 
între altele prin transmiterea de «salutări din partea lui C.[eauşescu] personal»”!. Se 
pare aşadar că Nicolae Ceauşescu a tratat Congresul ca pe o bătălie importantă în lupta 
pentru putere, în timp ce rivalii lui bagatelizau această problemă - lucru dovedit atât 
prin felul cum s-au desfăşurat lucrările, cât şi prin hotărârile luate. 

Campania de pregătire a Congresului s-a desfăşurat calm şi s-a observat că are loc 
într-o ambianţă mult mai modestă decât pe vremea lui Dej. În timpul campaniei, 
Ceauşescu n-a ieşit în public decât de patru ori : la întâlnirea cu reprezentanţii oameni- 
lor de ştiinţă, cu cei din cultură şi artă, la consfătuirea cu lucrătorii din MAI şi la con- 
ferinţa organizaţiei de partid a oraşului Bucureşti : 


Declaraţiile lui C.[eauşescu) care întreţin un climat plăcut între partid şi diferitele medii so- 
ciale, anunţul că este în curs de elaborare o nouă Constituţie care garantează multe drepturi 
cetăţeneşti, ambițiosul plan de dezvoltare economică a ţării prezentat în formă de proiect de 
directivă - toate acestea au făcut ca acest Congres să fie aşteptat cu mult interes de întreaga 
societate. [...] În materialele şi declaraţiile din perioada de pregătire a Congresului foarte rar 
a fost rostit numele lui Dej, iar între timp - cu discreţie - au fost scoase portretele lui de 
peste tot. Pavoazarea capitalei în ziua Congresului s-a limitat la drapelele de partid şi de stat 
şi la afişe; modestă a fost de altfel şi pavoazarea sălii în care s-a desfăşurat Congresul prin 
lipsa portretelor conducătorilor de partid şi de stat?. 


În ciuda atmosferei în care s-a desfăşurat Congresul, destul de puţin festivistă pentru 
vremurile respective, la Bucureşti au sosit delegaţiile partidelor comuniste din ţările 
blocului sovietic, din ţările occidentale, dar şi din Lumea a Treia. În capitala României 
au sosit de asemenea Leonid Brejnev, dar şi Deng Xiaoping’. În timpul lucrărilor 
Congresului au primit acreditare pentru prima dată în România ziarişti din ţările occi- 
dentale“. Brejnev l-a invitat pe Ceauşescu să viziteze URSSS. 


1. Ibidem. 

2. Notă - Congresul al lĂ-lea..., pp. 12-13. 

3. T. Kunze, Nicolae Ceauşescu..., p. 200. 

4. Notă - Congresul al LX-lea..., pp. 12-14. 

5. P. Niculescu-Mizil, O istorie trăită..., vol. II, p. 15. 

Principala sarcină a Congresului al IX-lea al Partidului Comunist Român a fost apli- 
carea hotărârilor „Declarației din aprilie”, care fusese luată de plenul lărgit al CC al 
PMR cu un an înainte. De asemenea, a fost primul congres la care Ceauşescu a apărut 
în calitate de conducător. Din aceste considerente s-a apreciat că a fost şi cel mai im- 
portant congres al partidului de pe toată durata „epocii Ceauşescu”. Mai târziu a fost 
sărbătorită cu multă pompă aniversarea acestui congres, chiar şi atunci când nu era 
vorba de un număr „rotund” - spre exemplu, a şaptesprezecea!. Ca un alt exemplu care 
să ilustreze importanţa Congresului al IX-lea, putem aminti faptul că în 1985, într-o 
suplică adresată lui Ceauşescu?, Adrian Păunescu scria : „Trăiască spiritul Congresului 
al IX-lea al Partidului Comunist Român! ”?. 

Congresul s-a desfăşurat între 19 şi 24 iulie 1965, deci nu se deosebeşte ca durată 
de precedentele congrese ale PMR (congresul anterior a avut loc între 20 şi 25 iunie 
1960%). După cum informau lucrătorii Ambasadei RPP, „Congresul s-a desfăşurat sub 
semnul mobilizării întregului popor român pentru înfăptuirea sarcinilor conţinute în di- 
rectivele dezvoltării economiei naţionale. După părerea noastră, din acest punct de ve- 
dere, Congresul şi-a atins pe deplin scopul propus”5. După părerea reprezentanţilor 
Ambasadei RPP, la Congres cele mai importante referate au fost prezentate de : Nicolae 
Ceauşescu - darea de seamă pentru perioada dintre Congresele al VIII-lea şi al IX-lea; 
Chivu Stoica - despre dezvoltarea sectorului energetic ; Ion Gheorghe Maurer - despre 
planul de dezvoltare a economiei naţionale pentru perioada 1966-1970; şi Gheorghe 
Apostol - despre statutul PCRS. Tocmai în domeniile la care se refereau aceste prezentări, 
ca urmare a hotărârilor Congresului al IX-lea, au avut loc schimbări de mare anvergură. 

În timpul lucrărilor Congresului o atenţie deosebită s-a acordat economiei naţionale, 
dar, ţinând cont de prezenţa delegaţiilor străine, vorbitorii s-au străduit să prezinte 
România ca o ţară a succesului economic şi ca un loc potrivit pentru investiţii de suc- 
ces. Acest tip de propagandă era direcționat atât spre ţările din Răsărit, cât şi spre cele 
din Apus. De o atenţie deosebită s-a bucurat delegaţia chineză, care era alcătuită din 
personalităţi de cel mai înalt nivel (era prezent însuşi secretarul general al CC al PCC, 
Deng Xiaoping’) - de remarcat că după Congresul al XXII-lea al PCUS (octombrie 
1961) chinezii n-au mai trimis la congresele partidelor „frăţeşti” un reprezentant de 
rang atât de înaltă. 

Cel mai mult loc în cadrul lucrărilor Congresului a fost consacrat noii Constituţii a 
statului. Legea fundamentală le acorda mai multe drepturi cetăţenilor şi sublinia inde- 
pendenţa României pe arena internaţională. Constituţia precedentă fusese adoptată pe 
24 septembrie 1952? şi era apropiată structural de Constituţia sovietică din anul 1936 


1. A.U. Gabanyi, Cultul lui Ceauşescu, pp. 33-40. 

2. Această chestiune este prezentată mai pe larg în capitolul 4. 

3. Cf. N. Manea, O klownach. Dyktator i artysta, trad. de H. Mirska-Lasota, Sejny, 2001, p. 167 
[ed. rom.: Despre Clovni. Dictatorul şi Artistul, Editura Polirom, laşi, 2005, p. 213). 

4. C. Păiuşan, N.D. Ion, M. Retegan, Regimul comunist..., p. 110. 

5. Notă - Congresul al IX-lea..., p. 15. 

6. Ibidem, p. 14. 

7. L. Yong, Sino-Romanian Relations... p. 203. 

8. Notă - Congresul al IX-lea al PCR în lumina propagandei chineze, D-I-R-241/16/65, p. 4. 

9. C. Păiuşan, N.D. Ion, M. Retegan, Regimul comunist..., p. 79. 

şi de alte constituţii ale unor ţări comuniste!. Dar noua lege fundamentală se abătea de 
la modelele staliniste, fiind o tentativă de adaptare a comunismului la condiţiile concrete 
ale ţării. 

Reforma cea mai vizibilă a fost schimbarea numelui oficial al partidului şi al statu- 
lui. Partidul Muncitoresc Român a revenit la vechiul său nume din perioada interbelică - 
Partidul Comunist Român. În legătură cu această schimbare de nume s-a modificat şi 
numerotarea congreselor partidului, pentru că de-acum au fost luate în calcul şi cele 
din perioada interbelică. La o lună după Congres, respectiv pe 21 august 1965, MAN 
a votat noua Constituţie, în care era schimbat şi numele ţării: Republica Populară 
Română a devenit Republica Socialistă România. Aceste schimbări aveau ca scop să 
arate nu numai că România trece la etapa următoare, şi anume aceea de „construire a 
comunismului”, ci ele făceau posibilă legătura cu perioada interbelică, atunci când 
Partidul Comunist Român era teoretic mai puţin dependent de Moscova decât în anii 
"40 şi '50. 

Schimbarea fundamentală a fost efectuată însă la nivelul organelor superioare de 
conducere ale partidului şi statului. Secretariatul CC, Biroul Politic şi Biroul Organiza- 
toric au fost înlocuite cu un singur corp politic, Comitetul Executiv. În concepţia noului 
statut, Comitetul Executiv era ales de Comitetul Central pentru a exercita funcţia de 
conducere în perioada dintre două plenare consecutive. Acest Comitet era compus din 
25 de membri, dintre care 15 erau membri plini, iar 10 erau membri supleanţi?. 

Au fost efectuate schimbări fundamentale şi în statutul PCR. Aceste schimbări vizau 
descentralizarea aparatului, lărgirea „democraţiei de partid” şi a competenţei organelor 
din eşalonul secund. Una dintre cele mai importante modificări o constituia articolul 13b, 
care prevedea că „membrii de partid nu pot să ocupe decât un singur loc de muncă pe 
o funcţie de conducere, fie în partid, fie în aparatul de stat”?. Era un pas înainte în di- 
recţia separării cadrelor de partid de cadrele de stat, ceea ce constituia o problemă gravă 
în România, mai ales la nivelele inferioare ale administraţiei, după cum subliniau ana- 
liştii Ambasadei RPP : „se manifestă de asemenea într-o măsură semnificativă fenome- 
nul de suprapunere a organelor de partid cu cele administrative”*. Articolul 13b avea 
o importanţă propagandistică, întrucât le demonstra observatorilor străini, atât celor din 
Occident, cât şi celor de la Răsărit, că partidul „se democratizează” şi că se operează 
reforme după modelul celorlalte ţări din lagărul socialist. 

Introducerea clauzei de eliminare a cumulului de funcţii era, după cum se pare, şi 
o încercare de a-l împiedica pe Ceauşescu să-şi rezerve mai multe competenţe. Noul 
conducător a trebuit să accepte anumite concesii, întrucât poziţia lui încă nu era sufici- 
ent de puternică pentru a trece dintr-odată la un atac frontal. După cum s-a văzut mai 
târziu, lui Ceauşescu i-a convenit chiar să accepte această prevedere, întrucât datorită 
ei a putut să-i promoveze la conducere pe unii dintre oamenii care îi erau devotați, slă- 
bind astfel în mod semnificativ tabăra „baronilor” din echipa lui Dej. 


1. W. Brodzifiski, „Introducere”, în Konstytucja Rumunii z 21 listopada 1991 r., Varşovia, 1996, 
p. 6. 

2. N. lonescu-Gură, „Studiu introductiv”, pp. 12-13. 

Cf. T. Kunze, Nicolae Ceauşescu..., p. 201. 

Raport politic... pentru perioada anilor 1963 şi 1964, p. 14. 

Congresul al IX-lea al PCR a efectuat alegerea oficială a noului conducător. La 
propunerea lui Gheorghe Apostol, Nicolae Ceauşescu a fost ales nu prim-secretar, 
aşa cum era titulatura până la momentul respectiv, ci secretar general al CC!. Titlul 
de secretar general fusese deţinut de Gheorghiu-Dej în perioada 1945-1954?, iar re- 
nunţarea la el a fost provocată de presiunile Sovietelor în sensul instituirii conducerii 
colective. Revenirea la utilizarea acestui titlu (ceea ce nu sporea cu absolut nimic com- 
petenţele conducătorului) avea ca scop să sublinieze rolul lui Ceauşescu şi să reducă 
astfel importanţa poziţiei rivalilor săi - cu alte cuvinte, era o contramăsură la elimi- 
narea cumulului de funcţii. Pe 20 iulie, în România liberă a apărut pentru prima dată 
o fotografie uriaşă a lui Ceauşescu, în legenda căreia era utilizată sintagma „Secretar 
General ”?. 

În cursul desfăşurării Congresului s-au făcut multe schimbări de personal, ceea ce 
era un simptom al luptei înverşunate din cadrul conducerii. Cel mai bun exemplu al 
acestei tendinţe este situaţia despre care vorbeam mai sus, ceea ce reprezenta o slăbire 
şi în acelaşi timp o consolidare a poziţiei lui Ceauşescu. Dar la Congres au avut loc şi 
schimbări importante la nivelul conducerii. În primul rând şi-a pierdut postul de minis- 
tru al Afacerilor Interne, pe care îl ocupa de ani de zile, cel mai important rival al lui 
Ceauşescu din perioada precedentă - Alexandru Drăghici. El n-a fost totuşi eliminat şi 
din Comitetul Executiv, organ care până la Congres se numea Biroul Politic. Ca moti- 
vare teoretică pentru înlocuirea lui Drăghici din funcţia de ministru al Afacerilor Interne 
a fost invocat articolul 13b din Constituţie. Pentru a-şi păstra funcţia în partid, a fost 
nevoit să renunţe la funcţia în stat. Teoretic, Drăghici a fost chiar avansat, el fiind făcut 
secretar al CC. După cum afirma Alexandru Bârlădeanu, Drăghici a fost mulţumit de 
această schimbare, considerând-o un fel de consolidare a poziţiei sale [în partid], iar 
Ceauşescu i-ar fi promis, chipurile, că-l face „al doilea om în partid”*. Pentru Drăghici 
efectele acestei decizii au fost totuşi deosebit de defavorabile, pentru că şi-a pierdut 
astfel controlul asupra Ministerului Afacerilor Interne şi asupra Securităţii. Teoretic, 
din partea CC, el exercita în continuare funcţia de control asupra serviciilor speciale, 
dar trebuia totuşi să împartă această funcţie cu proaspăt avansatul Vasile Patilineţ, care 
în perioada respectivă era unul dintre cei mai apropiaţi colaboratori ai lui Ceauşescu. 
Noul ministru al Afacerilor Interne era din acel moment Cornel Onescu, tot un devotat 
al noului conducător. 

Numirea a două persoane din rândul celor mai apropiaţi colaboratori ai lui Ceauşescu 
pe posturi-cheie din Ministerul Afacerilor Interne şi serviciile speciale însemna de facto 
sfârşitul domniei lui Drăghici în acest resort, deşi, teoretic, el mai superviza în parte 
Securitatea. Controlul asupra serviciilor i-a scăpat însă din mâini, ceea ce i-a permis 
lui Ceauşescu, câteva luni mai târziu, să înfiinţeze o comisie specială care să strângă 
materiale compromiţătoare în legătură cu persoana lui Drăghici, ceea ce a şi dus la ex- 
cluderea lui din conducerea partidului. La Congres au mai fost avansați şi alţi colabo- 
ratori apropiaţi ai lui Ceauşescu. Au fost astfel cooptați în Comitetul Executiv Constantin 


T. Kunze, Nicolae Ceauşescu..., p. 201. 
Membrii CC al PCR..., p. 291. 
T. Kunze, Nicolae Ceauşescu..., p. 201. 
L. Betea, Alexandru Bârlădeanu... pp. 182-183. 

Drăgan! şi Virgil Trofin, alţi subordonați ai lui Ceauşescu de pe vremea când lucra la 
secţia organizatorică. 

O a doua categorie de oameni promovați de Ceauşescu în cursul lucrărilor celui 
de-al IX-lea Congres al PCR erau activiştii din generaţia mai veche, cu experienţă şi 
merite în activitatea de partid, dar care, pe „vremea” lui Dej, nu fuseseră promovați 
în cariere la vârful piramidei. Un astfel de caz era Leontin Sălăjan. La Congresul 
al IX-lea Sălăjan a devenit membru titular al Comitetului Executiv. Un alt activist cu 
experienţă avansat cu ocazia Congresului a fost Gheorghe Rădulescu?, numit membru în 
Comitetul Executiv. Aşa încât oamenii de factura lui Sălăjan şi Rădulescu aveau şi ei 
motive serioase de a-i mulţumi lui Ceauşescu. Căci fără ajutorul lui ei probabil că n-ar 
fi ajuns membri ai Comitetului Executiv şi mai mult ca sigur ar fi dispărut de pe scena 
politică. Ei nu-i erau atât de devotați conducătorului ca „ienicerii”, dar îşi dădeau seama 
perfect cui îi datorează avansarea. 

Cu toate acestea, se pare că „baronii” lui Dej erau mulţumiţi la încheierea Congresului. 
După cum se ştie, Drăghici considera că noua lui poziţie în conducere reprezintă de fapt 
o avansare. Chivu Stoica, avansat încă din martie 1965 pe funcţia de preşedinte al Consiliului 
de Stat, a obţinut şi el un loc în Comitetul Executiv. Ion Gheorghe Maurer, deşi a ră- 
mas preşedinte al Consiliului de Miniştri, a intrat şi el, fără nici un fel de probleme, în 
acelaşi Comitet Executiv. La fel şi Gheorghe Apostol, care nu şi-a pierdut funcţia de 
vicepreşedinte al Consiliului de Miniştri, dar a intrat şi în Comitetul Executiv. Emil 
Bodnăraş a rămas membru în Comitetul Executiv, iar o lună mai târziu a ajuns şi vice- 
preşedinte al Consiliului de Miniştri. „Baronilor” li se putea părea aşadar că la Congres 
poziţia lor s-a consolidat, şi nu că s-ar fi şubrezit, aşa cum se întâmplase de fapt în reali- 
tate. Iar acest lucru le-a afectat vigilenţa faţă de ciocnirile ulterioare cu noul conducător. 

Congresul al IX-lea al PCR a fost marele succes al lui Ceauşescu. El a reuşit să se 
prezinte ca noul secretar general, tânăr şi flexibil. Independenţa României în cadrul 


1. Constantin Drăgan s-a născut în 1922 în satul Pietrari, judeţul Dâmboviţa. Era de meserie lăcătuş. 
În partid a intrat în 1945. Iniţial a făcut parte dintr-o organizaţie de bază a unei fabrici din Bucureşti. 
Mai târziu şi-a început studiile la Academia „Ştefan Gheorghiu”, după care a rămas să lucreze acolo 
ca asistent şi secretar al comitetului de partid. Între anii 1954 şi 1959 a fost secretarul comitetului 
regional din Piteşti. La secţia organizatorică a ajuns în 1959, în anii 1961-1962 fiind adjunctul lui 
Ceauşescu. În 1960 a candidat la funcţia de membru al CC. Din 1962 devine prim-secretar în re- 
giunea Oltenia. În acelaşi an a fost decorat cu „Ordinul Muncii” clasa I. Avansarea lui în cadrul 
Comitetului Executiv era legată de faptul că i s-a încredinţat funcţia de preşedinte al UGSR (Uniunea 
Generală a Sindicatelor din România). Membrii CC al PCR..., pp. 226-227 ; G. Crişan, Piramida... 
vol. I, p. 124. 

2. Gheorghe Rădulescu s-a născut în 1914 în Bucureşti. Era economist de meserie ; încă înainte de 
război absolvise cursurile Academiei de Studii Economice din capitală, unde şi înființase o 
organizaţie UTC. În timpul războiului şi imediat după aceea a lucrat în instituţii economice. Formal, 
în partid s-a înscris abia în 1949. În perioada 1949-1952 a îndeplinit funcţia de secretar de stat la 
Comerţul Exterior. În octombrie 1952 a fost exclus din partid pentru „deviere de dreapta”. Calitatea 
de membru de partid i-a fost redată abia în februarie 1957. În anii 1956-1957 a îndeplinit funcţia 
de ministru al Comerţului Interior (cu toate că, formal, el nu mai era membru al PMR), din 1957 
şi până în 1959 a fost secretar de stat, iar în intervalul 1959-1962 - ministru al Comerţului Exterior. 
În 1960 a devenit membru al CC al PMR. Din 1963 a fost vicepreşedinte al Consiliului de Miniştri, 
iar din 1961 - deputat. În 1964 a fost distins cu ordinul „Steaua Republicii Populare Române” 
clasa I. Membrii CC al PCR..., pp. 505-506. 

blocului sovietic a fost remarcată atât de Occident, cât şi de sovietici şi chinezi. Românii 
au reuşit, de asemenea, să-şi scoată în evidenţă succesele economice şi astfel să-şi des- 
chidă accesul spre noi credite şi investiţii. Bine primită peste graniţă a fost şi „demo- 
cratizarea” partidului. Ziarul vest-german Frankfurter Allgemeine Zeitung din 26 iulie 
1965 scria: 


Încheierea lucrărilor Congresului a subliniat o dată în plus două elemente de principiu din 
politica României comuniste. Bucureştiul doreşte să continue politica economică şi politica 
externă, bazându-se pe o independenţă cât mai largă. În această politică, cea mai mare im- 
portanță este acordată interesului naţional. Pe de altă parte, trebuie întărit rolul partidului în 
politica internă. Restructurarea aparatului de partid, noul statut al partidului şi solidaritatea 
conducerii colective pe care se pune un accent deosebit, toate acestea demonstrează dinamis- 
mul şi intensitatea muncii de partid!. 


Unii consideră că după Congresul al IX-lea partidul şi ţara erau guvernate de facto 
de triumviratul Ceauşescu-Maurer-Stoica? sau doar de Ceauşescu şi Maurer”. Indiscutabil, 
până la un anumit punct aşa şi era, cu toate că rolul lui Stoica pare îndoielnic de vreme 
ce, potrivit opiniilor exprimate atât de activiştii vremii, cât şi de istorici, el era un om 
deosebit de limitat şi incapabil de o acţiune independentă. Nu încape îndoială însă că 
Maurer îşi exercita influenţa în configurarea strategiei, atât la nivelul politicii interne, 
cât şi, mai ales, la nivelul politicii externe. Fiind bine educat, Maurer se bucura de mult 
mai multă încredere în cancelariile occidentale decât rigidul activist de partid care era 
Ceauşescu. Dar, în lupta pentru putere, nu el a avut totuşi cuvântul decisiv în problema 
cea mai importantă, adică împărţirea funcţiilor. Rolul lui Maurer, deşi la început era 
imens, a devenit pe parcurs din ce în ce mai neînsemnat. 

Datorită acestei distribuții a sarcinilor, păstrând aparențele conducerii colective şi 
ale lărgirii democraţiei de partid, Ceauşescu a plasat în posturile-cheie un mare număr 
de persoane care îi erau devotate necondiţionat („ienicerii”) şi câţiva activişti care să-l 
sprijine în mod tactic (Sălăjan, Rădulescu). De aceea schema repartizării forţelor în 
cadrul conducerii s-a modificat - evident, în avantajul noului secretar general. A fost 
practic eliminat cel mai important rival, Drăghici, resortul acestuia trecând sub autori- 
tatea „ienicerilor”. 

Ceauşescu a folosit treptat tactica plasării oamenilor săi în toate serviciile, în minis- 
terele-cheie acest lucru fiind realizat încă de la bun început. În cele mai importante re- 
sorturi ale sistemului comunist - afacerile interne şi apărarea naţională -, după Congresul 
al IX-lea, roluri de decizie au început să joace oamenii noului secretar general: Onescu, 
Patilineţ şi Sălăjan. Misiunea acestor resorturi, mai ales a Afacerilor Interne şi a 
Securităţii, era cum nu se poate mai importantă întrucât, prin preluarea controlului asu- 
pra lor, Ceauşescu a putut pregăti următorul atac îndreptat împotriva rivalilor săi. 
Conducerea secţiei organizatorice a partidului i-a încredinţat-o omului său de încredere, 
Virgil Trofim, tocmai pentru a preîntâmpina apariţia vreunui eventual concurent mai 
tânăr chiar de teapa lui Ceauşescu. După cum urma să se dovedească, la puţin timp 


1. Cf. T. Kunze, Nicolae Ceauşescu..., p. 203. 
2. L. Betea, Alexandru Bârlădeanu..., pp. 184-185. 
3. V. Georgescu, [storia românilor..., pp. 274-276. 

după încheierea lucrărilor celui de-al IX-lea Congres al PCR, secretarul general a trecut 
la următoarea ofensivă, de data aceasta cu mult mai periculoasă pentru „vechea gardă” 
de pe vremea lui Dej. 


Înfiinţarea comisiei pentru reabilitarea lui Lucrețiu Pătrăşcanu 


Cu poziţiile consolidate după Congresul al IX-lea, destul de repede, Nicolae Ceauşescu 
s-a hotărât să-şi încheie socotelile cu „baronii” lui Dej. Şi a găsit de cuviinţă să utili- 
zeze în acest scop mijlocul cel mai simplu, dar cel mai larg răspândit dintre cele aflate 
la îndemâna sistemului comunist. După modelul lui Hruşciov, s-a hotărât să condamne 
întreaga epocă Dej, să-i arate cu degetul şi să-i pedepsească pe cei vinovaţi de „greşeli 
şi abuzuri”, ascunzându-şi în acelaşi timp propriul rol în aceste „greşeli”. 

În acest scop, la puţin timp după ce a ajuns la putere, dar înainte de Congresul 
al IX-lea, a iniţiat un proces de ştergere a imaginii lui Dej din conştiinţa socială. De 
peste tot au fost înlăturate portretele fostului conducător, iar numele lui a fost tot mai 
rar menţionat în cuvântările oficiale şi în publicaţii. Şi, în ciuda faptului evident şi greu 
de ignorat că Dej a fost precursorul şi cel care a iniţiat noul curs, „independent”, al 
României atât în politica internaţională, cât şi în cea internă, rolul lui a fost minimalizat 
în această problemă. Dar până în toamna anului 1965 nimeni n-a îndrăznit totuşi să 
condamne în vreun fel nici persoana lui Gheorghiu-Dej, nici perioada guvernării sale. 

În faţa lui Ceauşescu stătea o sarcină deosebit de grea. Pentru a obţine efectele aş- 
teptate, adică pentru a-i îndepărta de la putere pe cei mai apropiaţi colaboratori ai lui 
Dej, deveniți acum rivalii săi, el trebuia să ajungă la condamnarea „exceselor” (cu alte 
cuvinte, era vorba mai ales de teroarea brutală) din perioada stalinistă şi din anii 
1958-1962, respectiv a politicii la început foarte accentuat prosovietice practicate de 
predecesorul său. El însuşi era amestecat până peste cap atât în „excese” grave cu ocazia 
colectivizării agriculturii, cât şi în accentuarea rolului dominant al Sovietelor în viaţa 
politică românească. Odinioară susținătorul Anei Pauker, mai târziu absolvent al unor 
cursuri la Moscova şi acolitul lui Bodnăraş, agentul! sovietic din armata română, 
Ceauşescu trebuia să găsească o modalitate de a-şi elimina adversarii în aşa fel încât el 
însuşi să rămână fără vină. 

Problema care corespundea perfect acestor cerinţe o constituiau eliminarea de la 
conducere, trimiterea în puşcărie şi apoi executarea lui Lucrețiu Pătrăşcanu. Din mai 
multe puncte de vedere, pentru noul secretar general, readucerea în actualitate a acestei 
probleme era comodă. 


În momentul când au avut loc aceste evenimente, Ceauşescu era prea tânăr şi nu 
avea nimic de spus în cadrul conducerii, aşa încât el nu avea nici o vină. Ceauşescu 
devenise membru supleant în Biroul Politic abia pe 19 aprilie 1954, iar Pătrăşcanu 
fusese suprimat cu două zile mai devreme, pe 17 aprilie?. 


|. Aici trebuie să mai subliniem o dată faptul că Bodnăraş nici nu şi-a prea ascuns adevăratul rol, iar 
pentru cei mai mulţi activişti de frunte din perioada postbelică acest rol era firesc. 
2. D. Deletant, „Studiu introductiv”, p. 38. 

e În condamnarea la moarte a lui Pătrăşcanu erau amestecați (în optica specifică regi- 
mului comunist) practic toţi principalii adversari ai lui Ceauşescu: Drăghici, Bodnăraş, 
Stoica şi Apostol. 

e Pătrăşcanu fusese partizanul opțiunii naţionale (sau naţionaliste) din cadrul Parti- 
dului Comunist Român. Multe persoane îşi mai aminteau vestita lui cuvântare din 
iunie 1946 de la Cluj, când s-a pronunţat împotriva naţionalismului maghiar în 
Transilvania!. La puţin timp după aceea, a fost înlăturat de la putere şi arestat. Reabi- 
litarea acestui activist, într-un moment în care România se înscria pe o traiectorie 
naționalistă, era expresia explicită a schimbărilor intervenite în ideologia forurilor 
conducătoare. 

e Procesul lui a fost instrumentat cu încălcarea tuturor principiilor de drept posibile, 
Chiar şi a celor specifice comunismului. O eventuală revizuire a procesului şi reabi- 
litarea lui Pătrăşcanu putea fi semnalul că politica internă a României se orientează 
în direcţia respectării mai accentuate a normelor de drept. 

e Revizuirea procesului impunea studierea unui mare număr de documente din peri- 
oada stalinistă, ceea ce le permitea oamenilor lui Ceauşescu să strângă multe dovezi 
documentare care îi puneau sub acuzare pe membrii fostei conduceri. 


Tocmai din aceste motive secretarul general a hotărât să pornească acţiunea, prima 
de acest gen în procesul de încheiere a socotelilor cu perioada guvernării lui Dej. Comisia 
de anchetă cu privire la reabilitarea lui Lucrețiu Pătrăşcanu a fost înfiinţată printr-o 
decizie a Secretariatului CC al PCR pe data de 21 octombrie 19652. Potrivit afirmațiilor 
lui Pavel Câmpeanu, decizia a fost luată într-un cerc restrâns de colaboratori ai lui 
Ceauşescu şi n-a fost adusă la cunoştinţa celorlalţi membri ai Secretariatului. După 
Câmpeanu, Ceauşescu s-a străduit să păstreze totul în secret, iar lucrările comisiei se 
desfăşurau şi ele tot pe ascuns’. Până în ziua de azi a rămas neclară problema raportului 
intitulat „Notă în legătură cu Lucrețiu Prăşcanu” şi datat 27 octombrie 1965 - mai exact, 
la o săptămână după înfiinţarea comisiei“. Probabil că acest raport a constituit punctul 
de plecare pentru activitatea ulterioară a comisiei, dar el nu este semnat şi deci nu se 
ştie cine l-a întocmit. 

În fruntea comisiei se afla Vasile Patilineţ. Pe acest activist l-a caracterizat foarte 
bine Dumitru Popescu „Dumnezeu” : „Bărbat energic [...], rigid, dur, îşi avea propriul 
călcâi al lui Ahile : nu citise la viaţa lui aproape nimic”. Comisia nu şi-a început acti- 
vitatea imediat. A căutat mult timp oamenii capabili să desfăşoare împreună cu el an- 
cheta. Cel mai apropiat colaborator al lui Patilineţ, Grigore Răduică, amintea : 


Prin primăvara lui 1966, Vasile Patilineţ m-a chemat şi m-a informat că Nicolae Ceauşescu s-a 
hotărât să înfiinţeze în secţia mea [era vorba de secţia armată şi justiţie“) o echipă pe care s-o con- 
duc eu şi care ar urma să se ocupe de clarificarea circumstanțelor condamnării lui Pătrăşcanu?. 


R. Levy, Gloria şi decăderea Anei Pauker, p. 114. 
M. Oprea, Banalitatea răului..., pp. 332-333. 
P. Câmpeanu, Ceauşescu..., p. 435. 
L. Betea, Lucrețiu Pătrășcanu. Moartea unui lider comunist, Editura Curtea Veche, Bucureşti, 
2006, pp. 441-445. 
5. D. Popescu, Cronos autodevorându-se. Panorama..., p. 238. 
6. P. Ştefănescu, Istoria serviciilor secrere..., p. 218. 
7. Cf. P. Câmpeanu. Ceauşescu..., p. 434. 

Răduică a devenit şeful efectiv al acestei echipe, răspunzând direct în fața lui Patilineţ. 

În componenţa comisiei intrau: Ion Stănescu, Ion Medrea, Teodor Vasiliu, Buru 
Lefter şi Tănase Evghenie, mai târziu fiind cooptați Gheorghe Stoica şi Ion Popescu- 
-Puţuri!. Comisia, care la început se ocupa exclusiv de procesul lui Lucrețiu Pătrăşcanu, 
şi-a lărgit treptat aria de interes şi de competenţe. La puţin timp după înfiinţarea ei, 
comisia a început să se ocupe şi de problema eliminării şi uciderii lui Ştefan Foriş, iar 
mai târziu şi-a extins câmpul de interes şi asupra activităţii secţiei de cadre a CC, res- 
pectiv a Colegiului de partid?. Comisia a cercetat arhivele Ministerului Afacerilor 
Interne, ale Ministerului Justiţiei şi ale Procuraturii. După cum se şi aştepta probabil 
Ceauşescu, comisia a găsit destule documente incriminatoare, şi nu numai la adresa lui 
Drăghici. 

Ionel Gal, care a făcut parte din această comisie şi mai târziu a ocupat timp înde- 
lungat funcţia de director al Arhivelor Securităţii, afirma că o direcţie principală în 
cercetarea colectivului lor, în afară de analiza „abuzurilor” în problema condamnării 
lui Pătrăşcanu, iar mai târziu a lui Foriş, o constituiau demonstrarea influenţei evidente 
a Sovietelor în viaţa politică a României pe vremea lui Dej şi participarea lor nemijlo- 
cită la desfăşurarea celor două procese amintite. N-a fost deloc greu, având în vedere 
că pe vremea respectivelor evenimente activitatea Securităţii era supervizată de consi- 
lieri sovietici. Gal considera, de asemenea, că, în afară de eliminarea lui Drăghici şi a 
celorlalţi concurenţi ai lui Ceauşescu, lucrările comisiei mai aveau ca scop şi reducerea 
cât mai accentuată a influenţei sovietice în diferitele resorturi ale organelor puterii şi 
în întreaga administraţie“. Nu este exclus să aibă dreptate, dar mai târziu argumentul 
legăturilor cu Moscova nu a fost utilizat în mod oficial împotriva lui Drăghici sau a al- 
tor activişti eliminaţi cam în aceeaşi perioadă. 

Despre rezultatele activităţii comisiei era informat mai întâi Patilineţ, care apoi îi 
prezenta pe scurt situaţia lui Ceauşescu. Păstrarea secretului în legătură cu lucrările 
comisiei i-a împiedicat pe rivalii lui Ceauşescu să ia contramăsuri eficiente şi astfel le-a 
îngreunat semnificativ apărarea în momentul în care problema a fost făcută publică. Ei 
nu şi-au dat seama cu ce anume se ocupă comisia şi ce fel de materiale incriminatoare 
mai poate folosi Ceauşescu. Oricum, cel puţin la început, problema a fost secretă, iar 
secretarul general n-a utilizat „scurgerile de informaţii” de la comisie în activitatea cu- 
rentă - el s-a hotărât să folosească toate documentele compromiţătoare în acelaşi timp, 
la momentul oportun. 

În primăvara anului 1967 comisia a început audierea martorilor, ceea ce a dus într-o 
anumită măsură la pierderea caracterului secret pe care trebuia să-l aibă. În toamnă a 
fost înfiinţată o comisie de partid oficială şi publică pentru clarificarea procesului 
Pătrăşcanu. Componenţa ei se deosebea într-o oarecare măsură de a comisiei secrete, 
care încă nu-şi încheiase activitatea. Printre membrii ei se numărau : Gheorghe Stoica - 
preşedinte, Vasile Patilineţ, Ion Popescu-Puţuri, Nicolae Guină, Ion Stănescu şi Grigore 


1. M. Oprea, Banaliratea răului..., p. 332. 

2. I. Gal, Raţiune şi represiune în Ministerul de Interne (1965-1989), vol. 1I, Editura Domino, laşi, 
2001, p. 23. 

3. Ibidem, p. 24. 

4. Ibidem, pp. 24-25. 

Răduică. Acesta din urmă, în calitate de şef al comisiei secrete, trebuia să-i prezinte 
omologului său din comisia publică „toate problemele”!. 

Strângerea de materiale compromiţătoare nu constituia pentru secretarul general o 
noutate. Potrivit lui Alexandru Bârlădeanu, prima situaţie în care Ceauşescu a utilizat 
documente incriminatoare a fost îndepărtarea lui Constantinescu şi Chişinevschi în 


anul 1957: 


[Dej] spunea admirativ: „Al dracului Nicu ăsta [Ceauşescu]! De unde-a găsit el toate mate- 
rialele lui Miron [Constantinescu] ? ”. Am înţeles că Nicu scosese extrase din diverse discur- 
suri sau materiale scrise de Miron de-a lungul vremii — din care era evident că poziţia acestuia 
[Constantinescu] nu fusese niciodată alta decât cea a lui Stalin?. 


Documentele adunate atunci de Ceauşescu nu proveneau din arhivele secrete, dar 
planul de acţiune era acelaşi: strângerea dovezilor şi prezentarea lor la un forum mai 
larg pentru compromiterea şi înlăturarea rivalului. În iunie 1958, la Plenara CC al PMR, 
Ceauşescu prezentase un denunţ exhaustiv al „ilegalităţilor”, întocmit probabil în urma 
propriilor cercetări. Materialul conţinea descrierea detaliată a cazurilor de încălcări ale 
liniei partidului săvârşite de activiştii respectivi, precum şi exemple de comportamente 
imorale3. Întocmirea unor asemenea denunţuri a fost fără îndoială o şcoală bună pentru 
tânărul activist de atunci. 

Mai sigur pe poziţii după Congresul al IX-lea, noul conducător era preocupat de 
continuarea liniei trasate de predecesorul său. Ceea ce i-a adus în scurt timp succese 
spectaculoase. 


Schimbări în societatea românească 
în a doua jumătate a anilor '60 


Societatea românească a primit destul de repede şi în mod favorabil aceste tendinţe spre 
liberalism care se manifestau în politica partidului încă de pe la jumătatea anilor '60. 
După „Declaraţia din aprilie”, care a fost interpretată de toată lumea ca o „declaraţie 
de independenţă”, starea de spirit din societatea românească s-a ameliorat, cu atât mai 
mult cu cât, de vreo câţiva ani, se putea constata în mod clar o creştere lentă, dar con- 
Stantă a nivelului de trai pentru majoritatea cetăţenilor. 

După 1965 s-a accelerat simţitor liberalizarea în domeniul culturii, dar trebuie totuşi 
să semnalăm că ea s-a desfăşurat exclusiv sub atenta supraveghere a ideologilor parti- 
dului, care aveau în acest domeniu cuvântul decisiv. Au fost editate masiv operele unor 
scriitori care în perioada precedentă fuseseră interzişi. Oamenii de litere, la rândul lor, 
au abandonat repede realismul rigid care le era impus înainte. Au apărut şi alte teme 
în creaţia literară - au fost publicate multe din aşa-numitele opere de dezvăluire, ce 


|. L. Betea, Lucrețiu Pătrăşcanu..., p. 446. 
2. L. Betea, Alexandru Bârlădeanu..., p. 130. 
3. Amurgul ilegaliştilor..., pp. 14-57. 

zugrăveau nedreptăţile şi abuzurile autorităţilor de pe vremea lui Dej. În domeniul cri- 
ticii literare, în această perioadă a fost lansată sintagma „obsedantul deceniu”. „Obsedantul 
deceniu” înseamnă de fapt anii stalinismului în România. După cum sugerează cuvintele 
care compun această sintagmă, reproşul principal adus „obsedantului deceniu” era graba 
exagerată, graba „nebunească”, „obsesivă” cu care trebuiau inoculate principiile juste 
ale comunismului, ceea ce putea duce la anumite incorectitudini în funcţionarea statului 
şi a partidului. 

Principalul creator în domeniul romanului de dezvăluire a fost Marin Preda, care a 
avansat rapid în panteonul literar pentru ca, după moartea sa, să fie declarat cel mai 
mare scriitor al epocii comuniste din România. În 1967 el a publicat al doilea volum 
din Moromeţii (primul volum a fost publicat în 1955 şi a obţinut calificativul de roman 
al „dezgheţului”!), considerat foarte critic faţă de epoca stalinistă. În romanul său, Preda 
zugrăveşte procesul de introducere a comunismului la sat, cu toate „neajunsurile” sale: 
fanatismul exagerat al activiştilor de partid, lipsurile în aprovizionare, nivelul moral 
scăzut al unor comunişti etc. Cel mai interesant este însă un scurt fragment referitor la 
cel de-al doilea război mondial : 


Un an mai târziu războiul izbucni la graniţa noastră de la răsărit şi ne luă şi pe noi [...]. 
Moromete primi şi el într-o zi cunoscuta hârtie cu chenar negru în care se spunea că Nilă 
pierise în luptă la Cotul Donului. Nu se ştie pe ce căi se află mai pe urmă că regimentul lui 
de dorobanţi trăsese şi în ruşi, şi în nemți, care vruseseră să-i vâre pe ei înainte într-o luptă 
grea, şi de aceea muriseră atât de mulţi. Se spunea că după luptă alte unităţi îi găsiseră pe ai 
noştri aruncaţi într-o fântână şi că printre ei fusese şi Nilă?. 


În acest fragment Marin Preda nu s-a limitat să arate datele fundamentale ale politi- 
cii externe a lui Ceauşescu (pendularea între Răsărit şi Apus), ci a făcut probabil aluzie 
şi la masacrarea civililor români de către NKVD în localitatea Fântâna Albă de lângă 
Cernăuţi la 1 aprilie 1941. Critica antisovietică străvezie din volumul al doilea al ro- 
manului Moromeţii se armoniza aşadar perfect cu politica externă promovată de condu- 
cerea de partid şi de stat. 

Şi alte opere literare care ţin de acest curent al „dezgheţului” l-au ajutat pe Ceauşescu 
să-şi ducă la bun sfârşit jocurile politice. Aşa s-a întâmplat şi cu romanul lui Eugen 
Barbu Princepele, care a fost publicat în 1969. Barbu era un priceput om de litere din 
generaţia tânără care mai târziu, la fel ca şi Marin Preda, avea să facă o uimitoare ca- 
rieră, dar nu sub deviza de creator „nesupus”, ci ca unul dintre principalii ideologi ai 
lui Ceauşescu. Acţiunea romanului se petrece în secolul al XVIII-lea, dar prinţul titular 
avea multe în comun cu Gheorghe Gheorghiu-Dej, printre altele faptul că a construit 
cu costuri enorme un canal care nu-i era nimănui de folos?. Princepele a fost aşadar 
încă o operă de dezvăluire, încă o descriere alegorică a „obsedantului deceniu” şi deci 
un alt instrument în lupta cu oamenii lui Dej, de-acum mai puţini, care rămăseseră la 
nivelul superior al conducerii. 


1. E. Negrici, Literatura română sub comunism, Proza, Editura Fundaţiei Pro, Bucureşti, 2003, 
p. 132. 

2. M. Preda, Moromeţii, vol. II, Bucureşti, 2003, pp. 21-22. 

3. E. Negrici, Literatura română..., pp. 172-178. 

Volumul al doilea al Moromeților şi Princepele au fost cele mai importante romane 
din această perioadă, dar în afara lor au mai fost publicate încă vreo câteva zeci, mai 
puţin reuşite şi mai puţin populare, dar pe teme asemănătoare. Politica de liberalizare 
a servit aşadar în mod evident intereselor lui Ceauşescu, dar, în momentul în care nu 
a mai fost necesară, secretarul general a început să se debaraseze de ea. Iniţial însă 
populaţia a primit în mod favorabil măsurile de liberalizare şi timp de câţiva ani a 
trăit cu iluzia evidentă că acestea vor continua. 

Între timp în România se semnalau tendinţe demografice negative. Încă din 1957, 
sporul natural al populaţiei era într-o permanentă scădere, pentru ca în 1966 să ajungă 
la valori echivalente cu depopularea ţării. În anul la care ne referim, indicele statistic 
al fertilităţii femeilor a scăzut la 1,9, ştiut fiind că valoarea 2,1 caracterizează situaţia 
unui schimb natural al generaţiilor cu spor natural zero!. Autorităţile, foarte îngrijorate 
de regresul demografic, au hotărât să ia măsuri energice..Pe 1 octombrie 1966 a fost 
emis Decretul nr. 770, care interzicea, cu câteva excepţii cu totul speciale, avortul pro- 
vocat?. Din 1957 avortul era în România absolut legal, fiind pedepsite doar persoanele 
care provocau avortul în afara instituţiilor publice de ocrotire a sănătăţii”. Înăsprirea 
prevederilor legale în acest sens a adus la început rezultate uimitoare, indicele fertilităţii 
crescând în 1967 la 3,5 - cel mai ridicat din toată perioada comunistă a României“. 
Copiii născuţi în anul 1967 au fost numiţi decreței - de la Decretul nr. 7705. 

Câteva zile mai târziu, pe 8 octombrie 1966, prin Decretul nr. 778 se înăspreau 
semnificativ condiţiile juridice referitoare la divorţ, care nu mai era acordat din mo- 
mentul acela decât în cazuri „speciale”S. Introducerea noilor reglementări a provocat o 
scădere spectaculoasă a numărului de divorţuri. În 1965 fuseseră înregistrate aproape 
37.000, în 1966 - aproape 26.000, pentru ca în 1967 să nu mai fie pronunţate decât 
48 de divorţuri la nivelul întregii ţări”. 

Introducerea Legii antiavort şi schimbarea prevederilor juridice referitoare la pronun- 
tarea divorţurilor au fost considerate un prim semnal că liberalizarea sistemului socio- 
politic a fost deja abandonată. Analiştii de la Ambasada RPP informau că: 


[...] dispoziţiile Legii de interzicere a întreruperii sarcinii şi de utilizare a mijloacelor anti- 
concepţionale au un caracter atât de intransigent, încât populaţia românească, în general dis- 
ciplinată şi răbdătoare, le-a primit cu o nemulţumire făţişă. Persoana care încalcă în vreun 
fel aceste dispoziţii este pasibilă de pedepse aspre. Astfel încât încep să se manifeste feno- 
mene ca denunţul şi şantajul, cazuri de sinucidere etc. Toate aceste probleme implică în mod 
serios situaţia materială a multor familii care, din cauza veniturilor modeste sau a spaţiului 
de locuit foarte limitat, nu-şi pot permite să facă copii. 


G. Kligman, Politica duplicităţii..., p. 64. 
Ibidem, pp. 64-65. 
Ibidem, p. 59. 
Ibidem, p. 70. 
Mărturii orale : anii '80 şi bucureştenii, ed. îngrijită de Ana Vinea, Editura Paideia, Bucureşti, 
2003, p. 124. 
6. G. Kligman, Politica duplicităţii..., p. 296. 
7. Ibidem, pp. 62-63. 
8. Situaţia internă a României la sfârşitul anului 1967 şi începutul anului 1968, D-I-R-0-2421-2-68, 
A MSZ RP. 

După spusele Laviniei Betea, emiterea decretului şi înmulţirea în acest fel a exigen- 
telor morale impuse societăţii i-au servit lui Ceauşescu drept scut în lupta cu „baronii” 
lui Dej, al căror mod de viaţă era foarte departe de normele de moralitate general ac- 
ceptate!. Această ipoteză pare plauzibilă, întrucât modul în care au fost pregătite aceste 
decrete (cei mai mulţi dintre membrii conducerii erau în acel moment în concediu, iar 
la întoarcere le-au fost prezentate proiectele pentru semnat?) şi faptul că mai târziu pro- 
blema moralității a fost folosită ca argument pentru îndepărtarea lui Chivu Stoica, spre 
exemplu, tind să arate că şi acest scop l-ar fi putut interesa pe Ceauşescu în momentul 
în care s-a hotărât să introducă aceste schimbări. 

Cu toate acestea, s-a păstrat orientarea generală deja stabilită de liberalizare, iar 
societatea, deşi resimțea o anumită înăsprire a liniei partidului, nu s-a răsculat mai ales 
pentru că a doua jumăte a anilor '60 a fost, neîndoielnic, o perioadă de înviorare eco- 
nomică cu efecte vizibile în viaţa aproape a fiecărui cetăţean. La sentimentul de bună- 
stare al locuitorilor au contribuit şi succesele din politica externă pe care România a 
început să le înregistreze după preluarea puterii de către Ceauşescu. 


Continuarea politicii externe independente 


Ceauşescu nu voia să schimbe fundamental cursul independent al politicii externe ela- 
borat în ultimii ani ai vieţii lui Dej, dar s-a hotărât totuşi să-i dea în mod evident mai 
multă anvergură şi să-l îmbogăţească cu câteva idei proprii. Cu toate acestea, prima lui 
călătorie în străinătate a întreprins-o la Moscova, potrivit obiceiului conducătorilor 
nou-aleşi din ţările blocului sovietic. Invitaţia i-a făcut-o însuşi Brejnev cu ocazia 
Congresului al IX-lea al PCR. 

Vizita delegaţiei române în capitala Uniunii Sovietice s-a destăşurat între 3 şi 11 sep- 
tembrie 1965, adică la scurt timp după încheierea acţiunii legate de schimbarea numelui 
partidului şi statului (MAN a votat schimbarea numelui ţării pe data de 21 august). Din 
delegaţie făceau parte aproape toate persoanele importante din conducere: Nicolae 
Ceauşescu, Ion Gheorghe Maurer, Gheorghe Apostol, Alexandru Bârlădeanu, Paul 
Niculescu-Mizil şi Corneliu Mănescu?. Din partea sovietică, la convorbiri au participat : 
Leonid Brejnev, Aleksei Kosighin, Nikolai Podgornii, Alekander Şelepin, Iuri Andropov, 
Anastas Mikoian şi Andrei Gromîko*. Cu alte cuvinte, întâlnirea a fost importantă pentru 
ambele părți’. 

În timpul convorbirilor au fost dezbătute probleme legate de relaţiile bilaterale şi de 
limitele independenţei României în cadrul blocului sovietic, dar în această chestiune nu 


1. L. Betea, „Interzicerea avorturilor (1966-1989) ca fapt de memorie socială”, în A. Neculau (coord.), 
Viaţa cotidiană..., p. 248. 

Ibidem, p. 249. 

P. Niculescu-Mizil, O istorie trăiră..., vol. II, p. 16. 

Ibidem, p. 21. 

Sunt disponibile stenogramele detaliate ale convorbirilor purtate în timpul vizitei delegației române 
în URSS. Vezi M. Anton, I. Chiper, [nstaurarea regimului Ceauşescu. Continuitate şi ruptură în 
relațiile româno-sovietice, INST, București, 2003, pp. 128-211. 

s-a ajuns la o înţelegere. Românii se cramponau de viziunea lor despre CAER şi cola- 
borarea între ţările socialiste, subliniind adeseori teza - cunoscută încă de pe vremea 
lui Dej - că fiecare ţară şi fiecare partid ar trebui să-şi caute propriul drum în construi- 
rea socialismului. În schimb sovieticii insistau pe extinderea colaborării în cadrul unor 
instituţii suprastatale, în principal CAER şi Tratatul de la Varşovia. În această problemă 
existau divergențe importante - şi vizita n-a schimbat nimic, ambele părţi rămânând pe 
poziţiile anterioare. 

Potrivit relatării lui Bârlădeanu, convorbirile au avut loc într-o atmosferă tensionată. 
De fapt au fost abordate şi teme foarte sensibile!, inclusiv chestiunea tezaurului naţional 
al României, care în timpul primului război mondial a fost transportat în Rusia ca ur- 
mare a unei decizii luate de guvernul român, iar în Rusia acesta a fost de facto confis- 
cat. Nici în această problemă nu s-a putut ajunge la o înţelegere, aşa încât tezaurul a 
rămas în continuare la Moscova?. Aproape identic relatează aceleaşi convorbiri Paul 
Niculescu-Mizil’. 

După toate aparențele, sovieticii n-au fost prea mulțumiți de felul cum au decurs 
convorbirile, aşa încât nici măcar în problemele cu adevărat importante delegația română 
n-a reuşit să rezolve nimic. Cu toate acestea, Ceauşescu s-a întors în ţară ca învingător 
sau cel puţin aşa au fost prezentate lucrurile mai târziu în campaniile de propagandă. 
Desigur, Kremlinul a recunoscut poziţia lui ca secretar general şi, cel puţin oficial, nu 
a sugerat posibilitatea înlăturării lui. Indiferent de atmosfera în care s-au desfăşurat 
convorbirile din URSS, Ceauşescu a tratat această vizită ca o invitaţie de a promova în 
continuare politica de deschidere faţă de ţările din Apus. Merită să remarcăm aici că în 
perioada martie-septembrie 1965 nu avusese loc nici o întâlnire importantă cu politicieni 
occidentali. Probabil că noul conducător avea nevoie de confirmarea Moscovei pentru 
a continua linia politică a lui Dej. 

La puţin timp după întoarcerea delegaţiei de la Moscova, conducerea statului român 
şi-a dinamizat simţitor politica externă. Încă din 13 septembrie 1965 Ceauşescu a efec- 
tuat o lungă vizită de aproape o săptămână în Bulgaria, unde a semnat contracte impor- 
tante în domeniul cooperării economice şi al schimburilor comerciale dintre cele două 
ţări“. Până la sfârşitul anului au avut loc vizite la nivel înalt ale unei delegaţii indiene 
la Bucureşti, respectiv ale unor delegaţii române la Teheran, la Viena şi din nou la 
Moscova, cu ocazia unei conferinţe pe tema utilizării paşnice a spaţiului cosmic’. 

În anul următor putem vorbi de o înviorare şi mai semnificativă a contactelor ex- 
terne. Conducerea de la Bucureşti (chiar dacă nu era vorba întotdeauna de persoana lui 
Ceauşescu) a vizitat sau a primit vizita unor delegaţii la nivel înalt din Uniunea Sovietică 
(două întâlniri), China, Iugoslavia (patru întâlniri), Ungaria (două întâlniri), Bulgaria, 
RDG, Vietnam, Franţa (două întâlniri), Marea Britanie, RFG, Italia, Danemarca (două 
întâlniri), Grecia, Turcia, Iran (trei întâlniri), Singapore, Egipt, Birmania şi Etiopia“. 


L. Betea, Alexandru Bârlădeanu..., pp. 164-174. 
Nota bene: tezaurul în chestiune n-a fost restituit nici până astăzi (2008). 
P. Niculescu-Mizil, O istorie trăită..., vol. II, pp. 32-33. 
C. Păiuşan, N.D. Ion, M. Retegan, Regimul comunist..., p. 125. 

C. Păiuşan, N.D. Ion, M. Retegan, Regimul comunist..., pp. 127-130. 


N SP Da 


94 DICTATURA LUI NICOLAE CEAUŞESCU (1965-1989) 


Pe lângă acestea, în iulie 1966, la Bucureşti au avut loc sesiunea CAER şi întâlnirea 
Tratatului de la Varşovia!. Cu Franţa şi Grecia, România a semnat tratate de colabo- 
rare, iar reprezentanţele diplomatice ale Olandei, Nigeriei, Ceylonului şi cea a statului 
Congo (Brazaville) au fost ridicate la un nivel superior?. 

Dinamizarea politicii externe româneşti a fost evaluată de analiştii Ambasadei RPP 
în felul următor: 


RSR a pornit în ultima vreme o adevărată „ofensivă” diplomatică (vizite în Bulgaria, Turcia, 
Grecia, Italia, în proiect Iugoslavia). Formula politică a acestei ofensive poate fi determinată 
pe baza cuvântărilor oficiale sau a diferitelor luări de cuvânt ocazionale informale, a comu- 
nicatelor comune : dezvoltarea unor relaţii de bună vecinătate ca garanţie a păcii şi securităţii 
în Europa şi în lume. În acest fel, în legătură formală şi cu consfătuirea de la Bucureşti 
a Tratatului de la Varşovia, conţinutul de clasă al documentelor ei este anihilat. [...] După pă- 
rerea noastră, ultimele manifestări ale activităţii politice a României ne fac mai mult rău decât 
bine?. 


Ultima frază indică faptul că R.P. Polonă a fost evitată în mod Clar în această „ofen- 
sivă”. În afară de Varşovia, România nu şi-a dezvoltat relaţiile nici cu Praga şi, spre 
deosebire de perioada precedentă, nici cu Washingtonul. Relaţiile cu SUA au fost pentru 
un scurt interval aproape îngheţate din cauza evenimentelor din Vietnam”, dar mai târ- 
ziu au început să revină din nou la normal. Sovieticii le-au spus chiar unor membri ai 
Ambasadei RPP din Bucureşti că ajutorul militar românesc pentru Vietnam este prea 
mic, întrucât în 1966 românii se obligaseră să le trimită doar şapte sute de pistoale-mitrali- 
eră şi şapte sute de mii de cartuşe, ceea ce în ochii Moscovei era categoric insuficient’. 

În ciuda dificultăţilor de moment în relaţiile cu SUA, direcţia pe care s-a orientat 
politica externă a României s-a dovedit corectă şi în scurt timp a început să producă 
efecte. În primul rând, după cum se pare, politicienii români au reuşit să-i convingă pe 
cei occidentali că România este într-adevăr independentă de Kremlin. Într-o discuţie cu 
câţiva reprezentanţi ai Ambasadei RPP, ambasadorul Danemarcei se exprima în felul 
următor în legătură cu vizita la Bucureşti a ministrului danez al Afacerilor Externe, Per 
Christen Haekkerup : 


Haekkerup a venit datorită faptului că „a fost puternic impresionat de hotărârea fermă a ro- 
__mânilor de a-şi păstra libertatea şi suveranitatea”. El considera România „o ţară independentă, 


care e în măsură să opună rezistenţă chiar şi Uniunii Sovietice”f. 


Concluzii asemănătoare trăgea şi jurnalistul britanic T. Hodgkin, corespondentul 
cotidianului The Times : 


Ibidem, p. 128. 

Ibidem, pp. 127-130. 

Mesaj cifrat din Bucureşti 12 IX 1966, D-I-R-0-24-1-66, A MSZ RP, p. 25. 

Mesaj cifrat din Ulan Bator 5 VII 1966, D-I-R-0-2420/14/16, A MSZ RP; Ambasada RPP din 
Ulan Bator a trimis centralei de la Varşovia un mesaj cifrat pe tema convorbirilor cu reprezentanţii 
Ambasadei României, care au confirmat acest lucru. 

5. Mesaj cifrat din Bucureşti 25 X 1966, D-I-R-0-24-1-66, A MSZ RP, p. 24. 

6. Mesaj cifrat din Bucureşti 28 IV 1966, D-I-R-0-24-1-66, A MSZ RP, p. 14. 

Hodgkin era înclinat să atribuie această poziţie a României nu atât influenţei induse de Beijing 
(deşi în mod sigur China are tot interesul ca, după atâtea eşecuri, să slăbească pe cât posibil 
coeziunea ţărilor socialiste europene şi să dea astfel o lovitură Uniunii Sovietice), cât mai 
degrabă influenţei ideilor lui de Gaulle, chiar dacă acest lucru era independent de voinţa 
Franţei. Pentru că România era în mod vizibil atrasă de Franţa din cauza legăturilor culturale 
şi, evident, şi-ar dori să joace un rol asemănător în Europa de Est. [...] Era clar că politica 
românească trezeşte în H.[odgkin] sentimente amestecate. El nu ascundea faptul că slăbirea 
coeziunii - după cum se exprima el - a blocului sovietic, după părerea lui, era un fenomen 
pozitiv din punctul de vedere al ţărilor occidentale, dar, pe de altă parte, considera ca foarte 
periculoasă această slăbire a coeziunii produsă prea repede. [...] Aprecierea lui Hodgkin [...] 
nu este singulară. O împărtăşesc o serie întreagă de politicieni şi ziarişti din Marea Britanie!. 


După cum se vede aşadar, românii au reuşit destul de repede să-i convingă pe poli- 
ticienii occidentali de realitatea intenţiilor lor. 

Această politică a continuat cu şi mai multă amploare în anul următor, 1967, când 
au avut loc multe întâlniri şi la nivel înalt: Uniunea Sovietică (trei întâlniri), Bulgaria 
(două întâlniri), Ungaria, Iugoslavia, SUA (două întâlniri), RFG (două întâlniri), Olanda 
(două întâlniri), Turcia (două întâlniri), Belgia, Spania, Austria, Italia, Danemarca, 
Suedia, Singapore, Pakistan (două întâlniri), Tunisia, Somalia, Nepal, Iran, India?. În 
plus, s-a semnat un tratat comercial cu Spania şi a fost ridicat în rang statutul reprezen- 
tanţelor diplomatice ale Canadei, Venezuelei, Columbiei şi a statului Coasta de Fildeș’. 

În 1967, prioritatea politicii externe româneşti au constituit-o relaţiile cu Statele 
Unite şi cu Republica Federală Germania. Ambele ţări au devenit repede parteneri co- 
merciali importanţi ai României. Pe 26 iulie, premierul Maurer s-a întâlnit cu preşe- 
dintele american Lyndon Johnson. După întâlnire, consilierii preşedintelui au afirmat 
că România urmează un drum „excesiv de independent faţă de Moscova” şi că Maurer 
este „un lider comunist oarecum neobişnuit” - cu alte cuvinte, totul s-a desfăşurat aşa 
cum şi-a dorit Bucureştiul. Maurer a facilitat şi obţinerea sprijinului Statelor Unite pentru 
candidatura lui Corneliu Mănescu la funcţia de preşedinte al sesiunii Adunării Generale 
a ONU’. În plus, a fost semnat contractul de creştere a schimburilor comerciale. 

În august 1967, din motive necunoscute, România a afirmat public că acordă sprijin 
militar autorităţilor de la Hanoif, lucru care era deja cunoscut în mediile diplomatice, 
dar acum informaţia a fost dată publicităţii. Declaraţia respectivă era cu atât mai ciudată 
cu cât Ambasada RPP ştia că din aprilie 1967 România nu mai trimitea nici un fel de 
ajutor militar către Vietnam”. 

Dar acest lucru n-a avut consecinţe notabile asupra relaţiilor cu Statele Unite. Pe 
28 noiembrie 1967 a sosit la Bucureşti emisarul preşedintelui SUA, Averell Harriman, 


1. Apreciera redactorului de la Times în legătură cu poziția României față de Tratatul de la Varşovia, 
D-I-0g-0-2101-1-66, A MSZ RP, p. 13. 

C. Păiuşan, N.D. Ion, M. Retegan, Regimul comunist..., pp. 131-135. 

Ibidem, pp. 131-134. 

Cf. J.F. Harrington, B.J. Courtney, Relaţii româno-americane..., p. 261. 

Ibidem, p. 261. 

Ibidem, p. 262. 

Mesaj cifrat din Bucureşti 2 VII 1967, D-I-R-0-2420/5/67, A MSZ RP, p. 8. 

care la întâlnirea cu Maurer a discutat despre relaţiile bilaterale şi despre războiul din 
Vietnam. Statele Unite vedeau în Bucureşti un potenţial aliat în rezolvarea conflictului 
din Vietnam!. În schimb România vedea în dezvoltarea relaţiilor cu SUA o nouă mo- 
dalitate de lărgire a independenţei sale în cadrul blocului sovietic. 

O dimensiune ceva mai diferită aveau relaţiile României cu RFG. În acest caz, in- 
teresele economice ale Bucureştiului se dovedeau convergente cu interesele politice ale 
guvernului de la Bonn. RFG se străduia de multă vreme să determine ţările din blocul 
sovietic să recunoască existenţa Germaniei Federale şi să nu mai considere RDG sin- 
gurul reprezentant al naţiunii germane. În 1964, autorităţile de la Bonn au descoperit 
că în această iniţiativă România reprezenta un teren favorabil. Din acest an au început 
să crească rapid schimburile comerciale dintre cele două ţări. Participarea RFG la vo- 
lumul total al tranzacţiilor comerciale ale României se situa în 1964 la 6,5% şi a crescut 
mereu ; astfel, în 1965 s-a ajuns la 8%, în 1966 - la 9,1%, iar în 1967 — la 12%?. În 1967, 
REG era deja al doilea partener comercial al României în ceea ce priveşte volumul 
tranzacţiilor (primul fiind URSS ; tranzacţiile comerciale ale Bucureştiului cu această 
ţară reprezentau atunci 27,8% din totalul schimburilor economice”). RFG acorda cu 
generozitate credite României, astfel încât, potrivit estimărilor Ambasadei RPP, în 1967 
statul român avea deja faţă de Germania de Vest o datorie de circa 600-650 de milioane 
de dolari*. După cum observau lucrătorii Ambasadei RPP : 


[...] precedentul a fost confirmarea de către guvernul RFG, în ziua de 25.10.1967, a unor 
credite suplimentare, după refuzul societăţii „Hermes” de a mai acorda alte garanţii în scopul 
creditării firmelor private din RFG care livrau mărfuri în România. 


Germania a ajutat România şi în probleme de tehnologie, în august 1967 semnân- 
du-se un acord referitor la cooperarea tehnico-economică între Bucureşti şi Bonnf. 

Cu toate acestea, în 1966 românii încă nu erau în măsură să stabilească relaţii di- 
plomatice oficiale cu RFG. După vizita la Bonn întreprinsă între 2 şi 6 noiembrie 1966, 
Maurer le declara lucrătorilor de la Ambasada RPP: 


RFG n-ar trebui să-şi facă iluzia că România îi va putea recunoaşte pretenţiile de reprezentare 
exclusivă a Germaniei, respectiv pe cele legate de apartenenţa Berlinului Occidental, pentru 
că România are relaţii bune cu ţările socialiste, inclusiv cu RDG. Problema stabilirii relaţiilor 
diplomatice a fost pusă, se pare, o singură dată. După declaraţia lui Maurer, în sensul că mai 
sunt multe condiţii de îndeplinit pentru ca acest deziderat al Germaniei să se realizeze, [re- 
prezentantul RFG) n-a mai revenit la această temă”. 


Şi totuşi, pe 31 ianuarie 1967, cu ocazia vizitei pe care ministrul Afacerilor Externe, 
Corneliu Mănescu, a întreprins-o la Bonn, România şi RFG stabileau relaţii diplomatice 


J.F. Harrington, B.J. Courtney, Relaţii româno-americane..., p. 263. 
Schimburile comerciale cu RFG, D-I-R-0-24/5/67/5, A MSZ RP, p. 1. 
Ibidem, p. 1. 

Ibidem, p. 2. 

Ibidem. 

Ibidem, p. 3. 

Mesaj cifrat din Bucureşti 20 IX 1966, D-I-R-0-2420/21/66, A MSZ RP. 

la nivel de ambasadă!. Acest act era cu atât mai important cu cât, cam în acelaşi timp, 
RFG propunea soluţii de acelaşi fel Cehoslovaciei şi Ungariei, dar primea ca răspuns 
un refuz categoric?. Stabilirea relaţiilor diplomatice cu Bonnul era aşadar încă o dovadă 
a independenţei României în cadrul blocului sovietic, aceasta constituind o mare reali- 
zare a lui Ceauşescu şi a echipei sale. 

În 1967 România s-a comportat pentru prima dată ca o ţară cu adevărat „disidentă 
în cadrul blocului sovietic. După conflictul dintre Israel şi statele arabe, cunoscut sub 
denumirea de „războiul de şase zile”, spre deosebire de celelalte ţări comuniste, România 
nu a rupt relaţiile diplomatice cu Israelul. Relaţiile dintre Bucureşti şi Tel Aviv au fost 
tradiţional bune încă de la înfiinţarea statului Israel, România neopunându-se emigrării 
evreilor în Israel, ba chiar facilitându-le plecarea în anumite perioade. Deşi era supusă - 
la fel ca toţi ceilalţi cetăţeni - tuturor rigorilor existenţei într-un stat totalitar, populaţia 
evreiască din România se bucura totuşi de o relativă autonomie, mai mult chiar decât 
în alte state comuniste. 

Când puterea de la Bucureşti a fost preluată de Nicolae Ceauşescu, o vreme, emi- 
graţia a fost frânată?, dar relaţiile generale nu s-au înrăutățit, iar schimburile comerciale 
dintre cele două ţări a crescut în perioada 1966-1968 aproape de cinci orit. Când, în 1967, 
relaţiile arabo-israeliene s-au inflamat rapid, România nu s-a situat pe o poziţie explicit 
proarabă, aşa cum au procedat celelalte ţări din blocul sovietic. Chiar înainte de izbuc- 
nirea conflictului şi pe tot timpul desfăşurării lui, Scânteia a publicat articole în care 
se străduia să prezinte punctele de vedere ale ambelor părţi aflate în conflict’. 

Pe 31 mai, la o întâlnire cu generalii, Ceauşescu a rostit o cuvântare în care sublinia 
că „războiul sau conflictul armat între ţările arabe şi Israel n-ar servi nici unora, nici 
celorlalţi, ci doar cercurilor reacționare, imperialismului internaţional”$. Pe 2 iunie 
1967 Scânteia publica un articol cu titlul „Interesele majore ale popoarelor cer micşo- 
rarea încordării şi consolidarea păcii în Orientul Mijlociu””, semnat de V. Iliescu, în 
care erau repetate tezele lui Ceauşescu şi se făcea un apel pentru „pace”?. 

Pe 9 iunie a avut loc la Moscova consfătuirea şefilor statelor membre ale Tratatului 
de la Varşovia. Delegaţia română, cu Ceauşescu şi Maurer, a refuzat semnarea alături 
de celelalte ţări a unei declaraţii comune care condamna Israelul, deşi documentul res- 
pectiv era publicat chiar în ziua următoare în Scânteia, dar fără nici un comentariu. 

Pe data de 10 iunie, URSS, Cehoslovacia şi Bulgaria rupeau relaţiile diplomatice cu 
Israelul, iar două zile mai târziu acelaşi gest era făcut de Ungaria şi Polonia!. România 
nu numai că nu a rupt relaţiile cu Israelul, ci pe 11 iunie a emis chiar o declaraţie pro- 
prie pentru Consiliul de Securitate al ONU, în care se sublinia necesitatea rezolvării 
„paşnice” a conflictelor?. 

Pe 16 iunie, la întâlnirea şefilor statelor membre ale ONU consacrată Orientului 
Apropiat, Ceauşescu s-a situat pe altă poziţie decât ceilalţi şefi de stat din ţările comu- 
niste şi nu a condamnat acţiunile Israelului?, iar pe 23 iunie, în cadrul Forumului ONU, 
premierul Maurer a rostit o cuvântare în care a adoptat aceeaşi poziţie ca şi secretarul 
general al PCR“. 

Atitudinea României în problema „războiului de şase zile” era în consonanţă cu po- 
ziţia foarte binevoitoare a ţărilor occidentale şi în primul rând a Statelor Unite. Acest 
gest al Bucureştiului nu numai că a întărit convingerea privind independenţa lui Ceauşescu 
faţă de centrala de la Moscova, ci a făcut posibil şi următorul mare succes diplomatic 
al României. Pe 19 septembrie 1967, Corneliu Mănescu, ministrul Afacerilor Externe, 
a fost acceptat ca preşedinte al celei de-a XXII-a sesiuni a Adunării Generale ONU. 
Acest lucru s-a întâmplat cu concursul americanilor, care i-au sprijinit candidatura. 
După cum aminteşte Mănescu, principalul motiv pentru care i s-a încredinţat această 
funcţie a fost tocmai poziţia României în legătură cu războiul Israelului împotriva țări- 
lor arabe5. Influenţa lui Mănescu, ca preşedinte al sesiunii, asupra situaţiei din lume şi 
chiar pur şi simplu asupra lucrărilor sesiunii ONU era neglijabilă, dar alegerea lui a 
fost percepută de toată lumea ca o distincţie acordată României. 

În 1968 a avut loc un eveniment care putea înrăutăţi semnificativ relaţiile României 
cu ţările occidentale. În octombrie 1967, un înalt ofiţer KGB, Eugen Runge, a dezertat 
şi a trecut de partea americanilor$. Ca urmare a informaţiilor furnizate de el serviciilor 
de spionaj ale ţărilor occidentale, acestea au reuşit să demaşte reţeaua ofițerului român 
de informaţii Mihai Caraman. Această reţea infiltrase cercurile imigrației politice ro- 
mâneşti din Franţa”, dar se ocupa şi cu strângerea unor materiale referitoare la NATO. 
Aceste materiale erau apoi transmise KGB-ului“. În urma cercetărilor s-a dovedit că 
Securitatea colabora în acest sens încă din anul 1958”. Interesant mai era şi faptul că 
ofiţerul Caraman îşi racola agenţi dintre cetăţenii ţărilor occidentale, dând impresia că 
ar acţiona exclusiv în interesul României şi împotriva Uniunii Sovietice’. În 1968 re- 
teaua Caraman a fost lichidată, iar ofiţerul Caraman s-a întors în România în mai 1969, 

la o lună după demisia lui Charles de Gaulle!. Deconspirarea reţelei de spionaj şi mai 
ales descoperirea rolului ei ca subordonat al KGB-ului putea arunca umbre asupra rela- 
ţiilor României cu ţările occidentale şi în primul rând cu SUA. Dar problema a fost ra- 
pid rezolvată, fără tam-tam, iar importanţa ei a fost bagatelizată, ceea ce a permis 
Bucureştiului să-şi continue aceeaşi linie în politica externă. 

După cum uşor se poate observa, rolul lui Ceauşescu în aceste succese, ţinând cont 
şi de poziţia pe care o ocupa, a fost mai degrabă unul modest sau în orice caz n-a fost 
determinant. Cele mai multe dintre realizările pe arena internaţională au fost elaborate 
de premierul Maurer şi de ministrul de Externe Mănescu. Fără îndoială că rolul lor (la 
fel ca acela al lui Stoica şi Bodnăraş, care de asemenea luau parte la convorbirile di- 
plomatice) a fost tot timpul important, ca şi poziţia lor în conducerea partidului şi a ţă- 
rii. Să nu uităm însă că în tot acest timp comisia secretă pentru reabilitarea lui Lucrețiu 
Pătrăşcanu nu stătea degeaba, iar scopul ei fundamental era să strângă materiale com- 
promițătoare în legătură cu rivalii lui Ceauşescu, din rândul cărora probabil nu erau 
excluşi Maurer şi Corneliu Mănescu. 

Aportul „baronilor” din epoca lui Dej la succesele diplomatice ale României dădea 
impresia că aceştia sunt cei care exercită influenţa decisivă asupra politicii externe a 
statului. Nu e totuşi exclus ca Nicolae Ceauşescu să fi avut un interes ascuns în a-i ex- 
pune pe aceşti activişti pe arena internaţională. Ocupaţi fiind cu problemele de politică 
externă, ei nu mai aveau timp să-şi asigure şi consolidarea propriei poziţii în cadrul 
aparatului de partid. În plus, succesele pe care le-au repurtat în acest domeniu le puteau 
da iluzia că deţin o putere reală, pe care până atunci n-o avuseseră. Dar cel mai impor- 
tant pare faptul că, în momentul în care România a cunoscut cea mai mare creştere a 
importanţei sale pe arena internaţională, meritul pentru această performanţă nu le-a re- 
venit celor care au realizat-o, ci lui Ceauşescu şi celui mai credincios „ienicer” al lui 
la momentul respectiv, Paul Niculescu-Mizil, ceea ce analiştilor de la Ambasada RPP 
nu le putea scăpa, aceştia informând încă din 1966 autorităţile de la Varşovia că el este 


„în ultima vreme foarte avantajat”?. 


Consolidarea poziţiei lui Ceauşescu şi eliminarea lui Drăghici 


In 1967, profitând de faptul că deja operase mai multe schimbări în structurile admi- 
nistraţiei şi în repartizarea competenţelor acesteia, Ceauşescu a eliminat cea mai mare 
parte a vechilor cadre şi a adus în locul lor persoane noi, devotate lui sau „ienicerilor” 


1. M. Pelin, Un veac de spionaj..., p. 75. După căderea lui Ceauşescu, Caraman a încercat să revină 

lui. Totul s-a desfăşurat sub deviza restabilirii şi întăririi legalităţii, respectiv a intro- 
ducerii unor principii mai transparente în administraţie, ceea ce ar fi urmat să fie în 
primul rând în avantajul cetăţeanului, prin facilitarea contactului acestuia cu organele 
statului. Pare ciudat că aceste schimbări au fost operate cu acceptarea tacită, iar uneori 
chiar cu sprijinul deschis al unora dintre „baronii” epocii lui Dej. E greu să-ţi imagi- 
nezi că aceştia n-ar fi fost conştienţi că respectivele reforme sunt îndreptate tocmai îm- 
potriva lor şi a clientelei lor de partid şi de stat, mai ales că persoanele revocate din 
funcţii mai mult ca sigur li s-au adresat, pentru a le cere ajutor, ţinându-i astfel la cu- 
rent cu deciziile de cadre la diferitele niveluri ale administraţiei. 

Un rol neîndoielnic esenţial în acest proces de şubrezire a poziţiei „baronilor” l-au 
jucat propaganda şi în primul rând romanele care prezentau nedreptăţile „obsedantului 
deceniu”, nedreptăţi în care un aport substanţial îl aveau tocmai activiştii revocaţi. În 
cele din urmă, în 1967, Ceauşescu a început lupta cu rămăşiţele epocii Dej. În acelaşi 
an apărea şi volumul al doilea al Moromeţilor lui Marin Preda. Acest roman, pe lângă 
incontestabilele-i merite literare, pe lângă atmosfera specifică de „demascare”, era un 
excelent manual pentru agitatori care ţineau discursuri în care cereau socoteală pentru 
tot ce se întâmplase în perioada conducătorului precedent. Faţă de astfel de argumente 
şi fiind conştienţi că e vorba de o directivă care emana de la nivelul cel mai de sus al 
conducerii, activiştilor revocaţi nu le rămâneau decât şanse minime de apărare. Iniţial 
acest proces a afectat nivelul cel mai de jos al cadrelor, dar încet-încet el a început să 
amenințe şi persoane care ocupau poziţii tot mai sus în ierarhia de partid şi de stat. 
Activiştii revocaţi din funcţii nu obțineau nici un fel de ajutor de la şefii lor aflaţi la ni- 
velurile superioare ale conducerii. Iar mai târziu, când „baronii” erau deja eliminaţi, 
ei nu mai aveau cum să-i ajute de vreme ce rămăseseră deja fără funcţii şi nu mai aveau 
nici o influenţă politică. Cei care, într-un fel sau altul, au reuşit să supravieţuiască re- 
formelor administrative se temeau să le ia apărarea activiştilor eliminaţi din conducere 
pentru că acest lucru i-ar fi expus pericolului de a fi la rândul lor revocaţi imediat din 
funcţii. 

Pe 5 şi 6 octombrie 1967 s-au desfăşurat lucrările plenarei CC, care a hotărât să 
facă schimbări importante în organizarea administrativ-teritorială a ţării şi în adminis- 
trarea economiei naționale’. Imediat după plenară a început o intensă campanie de pro- 
pagandă a cărei misiune era popularizarea hotărârilor adoptate atât în rândul cetăţenilor 
simpli, cât şi în cadrul activului de partid?. Campania a fost sprijinită cu toate mijloa- 
cele propagandistice existente, inclusiv prin numeroase discuţii în legătură cu romanul 
Moromeţii al lui Marin Preda, autorul ei fiind numit în anul următor vicepreşedinte 
al Uniunii Scriitorilor’. Decretul cu privire la titlurile ştiinţifice*, publicat pe 28 octom- 
brie 1967, aparent nu avea o însemnătate prea mare, dar mai târziu s-a dovedit că şi 
mişcarea respectivă era coordonată cu politica lui Ceauşescu, care probabil încă de 
pe atunci construia în universul ştiinţific o „carieră” pentru sine însuşi, dar şi pentru 
soţia sa. 


C. Păiuşan, N.D. Ion, M. Retegan, Regimul comunist..., p. 134. 
Situaţia internă a României..., p. 1. 
G. Crişan, Piramida..., vol. 1, p. 289. 

Între 6 şi 8 decembrie 1967 a avut loc Conferinţa Naţională a PCR, care a tradus 
în viaţă schimbările propuse în organizarea ţării!. Pe 9 decembrie, aceste hotărâri au 
fost confirmate de MAN?. Modul în care s-a desfăşurat Conferinţa, precum şi deciziile 
luate au fost pe larg comentate atât în societate, cât şi în cadrul activului de partid, dar 
şi în cancelariile de peste hotare. La Conferinţă au participat 1.150 de delegaţi şi peste 
1.500 de invitaţi şi, cu toate că la discuţii s-au înscris aproape 400 de vorbitori, nu s-a 
acordat cuvântul decât unui număr de 69 de persoane”. 

Schimbările înregistrate la nivelul conducerii, precum şi la nivelul organizării ad- 
ministrative a ţării erau foarte profunde. Analiştii de la Ambasada RPP informau : 


Printre cele mai importante dispoziţii ale conferinţei naţionale a partidului figurează şi apro- 
barea hotărârii Plenarei CC al PCR de la sfârşitul lui noiembrie şi începutul lui decembrie în 
legătură cu cumularea funcţiei de secretar general al CC cu funcţia de preşedinte al Consiliului 
de Stat, respectiv aprobarea unor deplasări în conducerea Partidului şi a Guvernului, ceea ce 
impunea modificarea unora din dispoziţiile statutului PCR, care interzicea situaţiile în care o 
aceeaşi persoană îndeplineşte funcţii permanente de partid la nivel central şi funcţii de con- 
ducere în aparatul de stat“. 


Concentrarea puterii în mâna lui Ceauşescu prin cumulul funcţiei de secretar general 
al CC al PCR cu aceea de preşedinte al Consiliului de Stat a constituit principala dis- 
poziţie a plenarei, chiar dacă ea avea echivalenţe şi la niveluri inferioare. Ceauşescu îi 
lua astfel locul la preşedinţia Consiliului de Stat lui Chivu Stoica, a cărui poziţie a în- 
ceput să fie tot mai fragilă în 1967. Din guvern a mai fost eliminat şi Gheorghe Apostol - pe 
8 decembrie 1967 el a preluat funcţia de preşedinte al Uniunii Generale a Sindicatelor 
din România (UGSR), iar pe 9 decembrie a părăsit-o şi pe aceea de prim-vicepreşedinte 
al Consiliului de MiniştriS. 

Circumstanţele în care Apostol a fost eliminat din guvern au fost descrise în mod 


pitoresc de Ion Mihai Pacepa: 


Microfoanele care-l supravegheau au arătat că Apostol era marxist-leninist devotat, dar că nu 
avea nici un fel de consideraţie faţă de Ceauşescu. Aceleaşi microfoane au revelat că soţia lui 
Apostol, o tânără actriţă, organiza frecvent petreceri cu colegii ei, la care Apostol participa foarte 
rar. Câteva luni mai târziu, Ceauşescu a dictat noului său ministru de Interne o scrisoare 
„anonimă”, trimisă ca din partea unui prieten intim al lui Apostol, în care Apostol era descris ca 
un burghez al cărui comportament este incompatibil cu poziţia sa de număr doi în partid. Ceauşescu 
a ordonat ca scrisoarea să fie scrisă de mână, pusă într-un plic împreună cu câteva fotografii 
clandestine de la aceste petreceri şi „expediată” prim-secretarului al PMR - Ceauşescu”. La 
10 decembrie 1976, în timpul unei pauze la Conferinţa Naţională a PartiduluiS, Ceauşescu i-a 


Ibidem, p. 134. 

Ibidem, p. 135. 

Notă referitoare la schimbările în structura RSR, D-I-R-0-2421-68, A MSZ RP, p. 2. 

Situaţia internă a României..., p. 1. 

Membrii CC al PCR..., p. 151. 

G. Crişan, Piramida..., vol. I, p. 28. 

Ceauşescu era pe atunci prim-secretar al CC, nu al întregului PCR - greşeala îi aparține lui Pacepa. 
Conferinţa se terminase pe 8 decembrie, iar în aceeaşi zi Apostol a devenit preşedintele UGSR - 
deci probabil că Pacepa a greşit data. 

pus în faţă lui Apostol scrisoarea „anonimă” şi i-a cerut să demisioneze din Biroul Politic. 
Apostol a refuzat. Ceauşescu a convocat imediat o şedinţă urgentă a Biroului Politic, care, 
derutat de agresivitatea lui Ceauşescu şi de neobişnuita „dovadă”, a fost de acord să-l înde- 
părteze temporar pe Apostol şi să-l numească preşedinte al Uniunii Generale a Sindicatelor?. 


Poate că evenimentele s-au desfăşurat puţin mai altfel decât le-a descris Pacepa (mai 
multe erori în detaliile situaţiei ne fac să ne gândim la acest lucru), dar nu încape îndo- 
ială că Ceauşescu era pentru îndepărtarea lui Apostol şi în mod sigur problema pornea 
de la un subtext ce ţinea de moravuri - un an şi jumătate mai târziu, când Apostol a 
fost eliberat şi din funcţia de preşedinte al UGSR, motivul invocat a fost tocmai încăl- 
carea moralei comuniste. 

Cu ocazia Conferinţei Naţionale a PCR au mai fost operate şi alte modificări în 
componenţa Consiliului de Miniştri. Printre alţii, cu această ocazie a fost promovat în 
guvern Manea Mănescu, unul dintre cei mai fideli colaboratori ai lui Ceauşescu. Ales 
în decembrie 1967 numai ca preşedinte al Consiliului Economic de pe lângă Consiliul 
de Miniştri, Mănescu s-a căţărat până la vârf în anii următori, astfel încât în 1969 a 
devenit vicepreşedinte, iar în 1974 preşedinte al Consiliului de Miniştri. Consiliul 
Economic era o nouă creaţie juridică din cadrul Consiliului de Miniştri, dar domeniul 
de competenţe pe care urma să le aibă nici măcar n-a fost stabilit în timpul plenarei, 
ceea ce ar putea sugera că era vorba de un organ anume creat ca să facă posibilă avan- 
sarea următorului contingent de activişti. Mănescu nu era de altfel singurul om al lui 
Ceauşescu introdus cu această ocazie în organele de conducere, dar în mod sigur era 
cel mai valoros. El a fost alături de conducător până la capăt - pe 22 decembrie 1989 
a urcat împreună cu secretarul general la bordul elicopterului care i-a luat de pe acope- 
rişul clădirii CC. 

Avansarea lui Mănescu şi a colegilor lui n-a trecut neobservată de analiştii Ambasadei 
RPP: 


Schimbările politico-administrative şi mişcările de personal aprobate de trei plenare în ulti- 
mele două luni sunt evaluate în CD [corps diplomatique - corpul diplomatic] ca: a) consoli- 
darea poziţiei adepților liniei dure în interior [...]; d) începutul procesului de eliminare pe 
faţă din conducere a colaboratorilor apropiaţi ai lui Dej, ale căror autoritate şi ambiţie ar fi 
constituit o ameninţare pentru Ceauşescu şi linia lui politică, pentru că unii dintre ei (Bodnăraş, 
Stoica) sunt chipurile adepţii unei tactici mai puţin provocatoare în politica externă şi în miş- 
carea [muncitorească] ; e) înseamnă că în componenţa trunchiului actual al puterii (C.[eauşescu], 
Maurer, Niculescu-Mizil, Verdeț şi Răutu) nu există încă un echilibru perfect. Considerăm 
drept certă continuarea procesului de consolidare a poziţiei de excepţie pe care o ocupă 
C.[eauşescu], aceasta având loc printre altele prin cooptări periodice în cadrul prezidiului 
permanent al CC. Ultimele numiri în prezidiu poartă marca unui compromis. Doi din cei pa- 
tru numiţi sunt activişti din echipa lui Dej care, la fel ca Maurer şi Răutu, rămăseseră în um- 
bră după al IX-lea Congres. Mulţi consideră că prezidiul permanent va fi în continuare întărit 
cu oamenii lui C.[eauşescu]. În orice caz [prezidiul] nu va rămâne în forma lui actuală la vii- 
torul Congres’. 


1. Apostol a rămas membru al Biroului Politic până la Congresul al X-lea al PCR, în august 1969. 
Este vorba probabil de funcţia de vicepremier. 

2. I.M. Pacepa, Orizonturi roşii..., Editura Humanitas, Bucureşti, 2010, p. 197. 

3. Mesaj cifrat din Bucureşti 11 XII 1967, D-I-R-0-2421-2/68, A MSZ RP. 

Schimbările de cadre - chiar şi cele mai importante pentru linia partidului, deci şi 
pentru politica statului - n-au fost singurele operate cu ocazia Conferinţei. În primul 
rând, la toate nivelurile a fost introdus principiul legării funcţiilor de partid de cele de 
Stat, ceea ce era o încălcare evidentă a principiilor elaborate la Congresul al IX-lea al 
PCR, nota bene, principii care au constituit pretextul revocării lui Alexandru Drăghici 
din funcţia de ministru al Afacerilor Interne. 

La cel mai înalt nivel al conducerii au fost introduse şi câteva schimbări fundamen- 
tale. A fost creată Comisia Ideologică a CC, al cărei rol era „să asigure orientarea uni- 
tară a întregii activităţi ideologice, politico-educative şi culturale” şi să fie „o instanţă 
superioară faţă de Comitetul de Stat pentru Cultură şi Artă, deja existent”. Concomitent 
au fost lărgite competențele guvernului pe probleme economice, secţiile economice ale 
CC trecând sub autoritatea Consiliului de Miniştri?. Problema controlului de partid asu- 
pra activităţilor de tineret a fost soluţionată prin atribuirea funcţiei de ministru al 
Tineretului persoanei care ocupa funcţia de prim-secretar al CC al UTC?. 

La un nivel mai jos, în administraţie, regiunile de până acum au fost înlocuite de 
unităţile teritoriale numite tradiţional județe, în care prim-secretarul comitetului jude- 
tean de partid îndeplinea automat şi funcţia de preşedinte al consiliului judeţean, adică 
de şef al autorităţii locale. Crescând numărul unităţilor administrativ-teritoriale, adică 
al noilor judeţe, s-au produs şi schimbări de cadre la acest nivel. Persoanele cele mai 
devotate lui Ceauşescu au obţinut numiri în CC sau în alte organe centrale, cele nepe- 
riculoase (din punctul de vedere al secretarului general) au fost lăsate în funcţiile pe 
care le îndeplineau înainte (evident, în cadrul noii împărțiri administrativ-teritoriale), 
în schimb activiştii care rămăseseră credincioşi vechiului sistem de pe vremea lui Dej 
au fost eliminaţi, iar în locul lor, în noile structuri, au fost avansați oamenii de încre- 
dere ai lui Ceauşescu sau ai colaboratorilor săi apropiaţi. În acest fel, „baronii” au fost 
văduviţi de susţinătorii lor de la nivel local din teritoriu, ceea ce numai câteva luni mai 
târziu se va dovedi un lucru de maximă importanţă. 

În plus, în noile judeţe au fost înfiinţate „comisii economice care, pe teritoriul de 
care răspund, coordonează întreaga activitate economică şi controlează atât întreprin- 
derile şi instituţiile de interes local, cât şi pe cele de interes naţional”*. Aceste comisii 
au fost create pe lângă comitetele judeţene de partid, dar la nivel central instituţia echi- 
valentă trebuia să fie Consiliul Economic, al cărui preşedinte a fost numit Manea 
Mănescu. 

Efectuarea acestor schimbări administrative la nivel local a fost prezentată astfel de 
Ambasada RPP: 


Actuala reorganizare administrativă, care se va încheia pe 1 aprilie 1968, creează multă con- 
fuzie şi chiar haos. Aproape toate ministerele şi aparatul de partid trebuie să se adapteze. 
Ceea ce provoacă desfiinţarea unor instituţii, reducerea personalului din administraţie şi din 
aparatul de partid cu peste zece puncte procentuale. De aici - nemulțumiri în anumite cercuri 
şi şomaj. Cu această ocazie Ceauşescu îşi plasează peste tot oamenii lui. Din acest punct de 


Notă referitoare la schimbări..., p. 4. 
Ibidem. 
Ibidem. 
Notă referitoare la schimbări..., p. 5. 

vedere, în provincie se fac multe schimbări. Totul spre consolidarea lui C.[eauşescu] şi eli- 
minarea celor care nu erau de acord cu politica lui, respectiv pentru prevenirea încercărilor 
pe care le-au făcut deja după moartea lui Dej unii ca Maurer şi Stoica de a-şi plasa oamenii 
în administraţie. Aşa trebuie înţeleasă, spre exemplu, lichidarea dualismului dintre aparatul 
de partid şi cel administrativ!. 


În raportul Ambasadei RPP se făcea un bilanţ general foarte pertinent al schimbări- 
lor din structura administrativ-teritorială a ţării : 


Trebuie confirmate următoarele : „1) Concomitent cu distanţarea RSR faţă de celelalte ţări 
socialiste europene în domeniul politicii externe, se intensifică procesul de diversificare a 
structurilor de partid şi de stat din România. 2) Acest proces se va adânci din ce în ce mai 
mult pe măsură ce vor fi realizate hotărârile prezentate aici. 3) Aceste hotărâri duc la conto- 
pirea autorităţilor de partid cu cele de stat, la etatizarea activităţii Partidului, la concentrarea 
unui maximum de putere în mâna conducerii supreme de partid şi de stat [sublinierea aparţine 
autorului acestui raport]. 4) În formula centralism democratic creşte ponderea noţiunii de 
«centralism» şi scade importanţa noţiunii de «democratic» ”?. 


Schimbările survenite ca urmare a adoptării la Conferinţa Naţională a hotărârilor 
plenarei erau sinonime aşadar cu consolidarea poziţiei lui Ceauşescu în conducere şi în 
acelaşi timp consolidarea conducerii de stat şi de partid în stat. Renunţarea la principiul 
separaţiei funcţiilor de partid faţă de cele de stat însemna, în mod paradoxal, şi creşte- 
rea autorităţii guvernului în detrimentul partidului. Acest proces urma să se adâncească 
şi mai mult în continuare, dar tocmai la Conferinţa Naţională din decembrie 1967 au 
apărut primele semne de manifestare a urmărilor sale. Înlocuirea vechii împărțiri ad- 
ministrativ-teritoriale a ţării cu cea nouă a servit nu numai la întărirea aparatului de 
partid şi de stat (cu alte cuvinte, în momentul respectiv, inclusiv la întărirea poziţiei lui 
Ceauşescu, care îşi sporea influenţa asupra factorilor de decizie din cadrul conducerii), 
ci şi la eliminarea persoanelor în care Ceauşescu nu avea deplină încredere. În cadrul 
conducerii ca atare rivalitatea nu fusese încă rezolvată definitiv, pentru că această 
Conferinţă fusese convocată pe vechea împărţire administrativă a ţării, aşa încât printre 
participanţii la lucrările ei existau un mare număr de susţinători ai „baronilor”. De 
aceea Ceauşescu încă nu putea trece în mod deschis la eliminarea principalilor săi ri- 
vali, deşi era clar că în curând se va ajunge la ciocnirea frontală. Ca ţintă a fost ales 
Alexandru Drăghici, cel mai important dintre adversarii lui Ceauşescu, omul care mulţi 
ani, cât fusese ministrul Afacerilor Interne şi şeful Securităţii, reuşise fără îndoială să 
strângă un bogat dossier cu care să-l incrimineze pe secretarul general. 

În vara anului 1967 Ceauşescu îl mai lovise o dată pe Drăghici. În perioada când 
acesta se afla în concediu în străinătate, secretarul general a convocat o plenară a CCS. 
Plenara, care a avut loc pe 26-27 iunie, a emis Decretul nr. 710/1967 în virtutea căruia 
era operată o reformă de mare anvergură a serviciilor speciale şi a organelor de 
Securitate. Decretul a fost publicat în buletinul guvernului la aproape o lună după ce 


1. Mesaj cifrat din Bucureşti 12 III 1968, D-I-R-0-2421-2-68, A MSZ RP. 
2. Notă referitoare la schimbări..., p. 6. 
3. D. Deletant, „Studiu introductiv”, p. 36. 

fusese emis şi de aceea oficial el poartă data de 22 iulie 1967!. Conform prevederilor 
acestui decret, DSS trecea sub controlul nou-creatului Consiliu al Securităţii Statului 
(CSS), care răspundea în faţa partidului şi a guvernului. CSS a rămas în subordinea 
MAI, dar directorul lui cu rang de ministru era în acelaşi timp primul secretar de stat 
la Afacerile Interne?. Această împărţire destul de neclară a competenţelor însemna de 
fapt sporirea puterii serviciilor în raport cu ministerul. În fruntea CSS a fost numit Ion 
Stănescu, un om de încredere al lui Ceauşescu. Mai târziu, în ultimii ani, lui i-au fost 
încredințate diferite misiuni de răspundere, printre care şi elaborarea unui sistem de 
extorcare a unor sume nelegale de la persoanele care voiau să emigreze din România’. 

Înfiinţarea CSS, care a şi preluat controlul asupra Securităţii, avea ca scop întărirea 
controlului de partid (cu alte cuvinte, în momentul respectiv, este vorba în primul rând 
de controlul personal al lui Ceauşescu) asupra activităţilor desfăşurate de serviciile spe- 
ciale. De altfel, Ceauşescu nici nu ascundea scopul său personal în toate aceste schim- 
bări. Într-o cuvântare rostită pe 18 iulie 1967 în faţa organelor de conducere ale MAI, 
el arăta că principalele greşeli ale formulelor anterioare erau legate de faptul că minis- 
trului Afacerilor Interne i-a fost atribuită prea multă autoritate (era vorba despre 
Drăghici, nu despre Onescu) şi că unii membri de partid fuseseră arestaţi fără încunoş- 
tinţarea şi acordul organelor de partid, ceea ce constituia, de asemenea, un atac la adresa 
lui Drăghici“. 

În toamna aceluiaşi an 1967, după instituirea unor noi reglementări juridice, au în- 
ceput pregătirile decisive pentru eliminarea lui Drăghici şi epurarea consecutivă acesteia 
în aparatul Securităţii. După cum menţionează Grigore Răduică : 


La începutul toamnei 1967 Patilineţ mi-a spus că înainte de a trece la aceste dezvăluiri [di- 
vulgarea afacerii Pătrăşcanu], după părerea lui Ceauşescu, ar trebui ca noi să mai facem câţiva 
paşi înainte, ca să putem stăpâni mai bine Securitateas. 


Pe 13 septembrie 1967 Consiliul de Miniştri a emis Decizia nr. 2306 de reorgani- 
zare a DSS. Principala schimbare consta în faptul că Direcţiile de până acum care pur- 
tau numerele I (de informaţii interne) şi II (contrainformaţii economice) au fost reunite 
în Direcţia Generală de Informaţii Interne, iar Direcţiile III (contrainformaţii) şi IV 
(contrainformaţii militare) au fost comasate în Direcţia Generală de Contraspionaj ; în 
schimb, Direcţiile V (de tehnică operativă) şi VI (de control al corespondenţei) au fost 
şi ele reunite în cadrul Direcţiei Generale Tehnico-Operative. Pe lângă acestea, denu- 
mirea spionajului extern a fost schimbată în Departamentul de Informaţii Externe (DIE) 
şi au mai fost create o serie de (peste zece) secţii mai mici, mai strict specializate, ca 
„D” (dezinformare) sau „C” (transport de documente secrete)f. Aceste reforme atât de 
fundamentale aveau ca scop nu numai eliminarea definitivă a lui Drăghici şi a acoliţilor 
lui din rândurile Securităţii, respectiv întărirea controlului asupra acestui resort din 


C. Troncotă, Duplicitarii..., p. 36. 
D. Deletant, „Studiu introductiv”, pp. 36-37. 
M. Pelin, Un veac de spionaj..., pp. 258-259. 
Ibidem, p. 36. 
Cf. P. Câmpeanu, Ceauşescu..., p. 435. 
D. Deletant, Romania..., p. 294. 

partea lui Ceauşescu, ci în primul rând, după cum se pare, ele trebuiau să permită 
schimbarea metodelor de acţiune ale acestor servicii. 

În octombrie 1967 au avut loc o serie de întâlniri cu cadrele de la nivel local. În 
cursul acestora, lucrătorii au fost puşi la curent cu noile reglementări şi au luat cunoş- 
tinţă de noile principii pe care se bazează activitatea lor!. Eliminarea fostelor cadre re- 
prezenta deja un ţel secundar, pentru că în 1967 poziţia lui Ceauşescu devenise atât de 
solidă, încât nu mai era obligat să introducă reforme atât de fundamentale doar cu scopul 
de a-i elimina pe fruntaşii activiştilor din perioada lui Dej, care şi aşa contau din ce în 
ce mai puţin. Schimbările în structura Securităţii constituia însă pentru aceştia ultimul 
avertisment şi deci un semnal evident că în curând cariera lor politică va lua sfârşit. 
Probabil în a doua jumătate a anului 1967 ei şi-au dat seama că în cel mai bun caz pot 
conta doar pe nişte funcţii comode, dar fără nici o influenţă asupra politicii curente. 

La începutul anului 1968 a fost făcută publică existenţa comisiei pentru reabilitarea 
lui Pătrăşcanu. La început s-a vorbit despre reabilitare şi despre epurările legate de 
acest proces sub formă de zvonuri, ale căror surse erau probabil persoanele audiate în 
cadrul anchetei. Atacul decisiv a fost pregătit pentru plenara din 22-25 aprilie 1968. Cu 
câteva zile mai devreme, pe 18 aprilie, la şedinţa Prezidiului Permanent al CC al PCR, 
Ceauşescu a pus problema abuzurilor de putere săvârşite de organele MAI în perioada 
lui Dej, dar atunci nu l-a atacat personal pe Drăghici, ci doar a atras atenţia asupra in- 
corectitudinii modului de lucru al organelor de Securitate şi asupra unor decizii politice 
eronate. La momentul respectiv, Ceauşescu îi atribuia lui Dej principala vină în pro- 
blema lui Pătrăşcanu?. Numai că Nicolae Ceauşescu nu cunoştea încă versiunea defini- 
tivă a raportului comisiei, aceasta nefiindu-i prezentată decât pe 20 aprilie?. 

Atacul frontal a fost declanşat de secretarul general la plenară. Comisia de anchetă 
a prezentat materialele în faţa Comitetului Executiv şi a Prezidiului. În timpul audieri- 
lor, Drăghici a aruncat toată responsabilitatea pe organele de urmărire şi pe aparatul 
MAI. Când a fost pus în situaţia de a da lămuriri în cadrul Comitetului Executiv, el a 
declarat că Pătrăşcanu a fost condamnat pe drept. Materialele prezentate de comisie au 
fost însă apreciate ca fiind obiective atât de Comitetul Executiv, cât şi de Prezidiu. 

Potrivit analiştilor de la Ambasada RPP, în cadrul conducerii părerile erau împărţite 
în ceea ce priveşte modalitatea de rezolvare a problemei reabilitării lui Pătrăşcanu. Unii 
considerau că nu trebuie făcută prea multă gălăgie. În cele din urmă însă a avut câştig 
de cauză opinia lui Maurer, sprijinită şi de Ceauşescu, şi anume că raportul comisiei 
trebuie să facă obiectul unei discuţii în cadrul plenarei, deoarece altfel, pe viitor, „ma- 
sele” vor putea reproşa partidului că a ascuns unele fapte. Maurer a adus ca argumente 
anumite evenimente din Cehoslovacia. El a mai insistat şi asupra faptului că în acest 
fel se întăreşte prestigiul României pe arena internaţională, o Românie care s-a angajat 
pe calea legalităţii, a respectului faţă de lege. 


1. „Concluziile rezultate din aplicaţiile executate de organele şi trupele de Securitate”, în F. Dobre, 
F. Banu, C. Duică, S.B. Moldovan, L. Ţăranu, Trupele de Securitate (1949-1989), Editura Nemira, 
Bucureşti, 2004, p. 128. 

2. „Cuvântul tovarăşului Nicolae Ceauşescu la şedinţa Prezidiului Permanent al CC al PCR din ziua 
de 18 aprilie”, în M. Oprea, Banalizarea răului..., pp. 365-376. 

3. P. Câmpeanu, Ceauşescu..., p. 238. 

La plenară, discuţia s-a purtat pe baza faptelor prezentate de comisie. Maurer a fost 
primul care a luat cuvântul, făcând o critică aspră activităţii lui Drăghici, activitate care 
a fost evaluată negativ de toţi membrii CC. Drăghici a fost considerat răspunzător pen- 
tru încălcarea legalităţii şi vinovat de crimă. El şi-a dat seama ce-l aşteaptă. Apărându-se, 
a făcut apel la necesitatea unităţii mişcării comuniste şi a alianţei cu URSS. Dar n-a 
găsit sprijin în CC, iar plenara l-a eliberat din orice funcţii de partid’. 

Amănunte interesante prezintă şi Pavel Câmpeanu. Raportul comisiei le-a fost trans- 
mis membrilor Prezidiului abia pe 23 aprilie, deci chiar în ziua când problema urma să 
fie discutată în cadrul plenarei. Aceştia au putut citi raportul în cabinetul secretarului 
general. Potrivit lui Câmpeanu, foştii membri ai Biroului Politic au răsuflat uşuraţi după 
ce l-au citit, pentru că el nu-i acuza practic decât pe Dej, care era mort, şi pe Drăghici, 
care oricum nu se bucura de prea multă simpatie. S-ar părea chiar că unii dintre ei ar 
fi spus atunci că Drăghici este pur şi simplu „un prost”?. 

Plenara a decis pedepsirea lui Drăghici, dar numai pe linie de partid - el n-a fost 
supus în nici un fel vreunei instanţe penale. În hotărâre se arată că „o răspundere în- 
semnată pentru hotărârea luată de a se trece la judecarea lui Lucrețiu Pătrăşcanu, fără 
să se fi asigurat de temeinicia învinurilor aduse de organele de anchetă, revine mem- 
brilor de atunci ai Biroului Politic”? - dar nu Biroului Politic în sine, ca structură, de 
aceea n-a fost stabilită o responsabilitate colectivă, ceea ce le-a permis activiştilor să se 
disculpe în mod individual. Drăghici a fost însă înlăturat din toate funcţiile de partid şi 
de stat şi de atunci n-a mai jucat nici un rol în viaţa politică a ţării. 

Eliminarea lui Drăghici şi condamnarea epocii lui Dej au atras schimbări serioase 
în linia politică generală. Reabilitarea lui Pătrăşcanu şi a lui Foriş reprezenta în acelaşi 
timp reabilitarea anumitor atitudini politice. Pătrăşcanu era considerat naţionalist şi 
adept al liniei liberale. Alături de Tito şi de Dimitrov, el era şi un susţinător al creării 
federaţiei balcanice. Cu Foriş, problema era mai complicată. Plenara a recunoscut că 
el a comis greşeli grave şi de aceea reabilitarea lui a fost doar parţială. Potrivit analiş- 
tilor de la Ambasada RPP, reabilitarea se referea doar la acea parte a activităţii lui în 
care s-a împotrivit unor hotărâri ale Internaționalei Comuniste. Dar nici nu putea fi 
vorba de reabilitare în legătură cu acordul lui Foriş faţă de teza Internaționalei că 
România este un stat multinațional“. 

În timpul plenarei au fost cooptați la conducere doi activişti care mai târziu vor de- 
veni persoane foarte importante în stat: Virgil Trofin şi Ion Iliescu. Dar spre sfârşitul 
epocii lui Ceauşescu amândoi vor intra în dezacord cu acesta: Trofin va fi eliminat din 
CC în 1981, iar în ceea ce-l priveşte pe Iliescu, din punct de vedere politic, el va fi co- 
responsabil pentru moartea dictatorului român în 1989. 

Împotriva eliminării şi a trecerii pe linie moartă a „baronilor” a încercat să protes- 
teze Gheorghe Apostol. La câteva zile după plenară, pe 30 aprilie 1968, el a scris un 
articol intitulat „Încotro ne îndreptăm”. În acest articol el critica aspru eliminarea lui 
Drăghici, care, după părerea lui, era „cel mai nevinovat deoarece nu făcea altceva decât 


Notă cu privire la Plenara CC al PCR din 22-25 IV a.c., D-I-R-0-24-68, A MSZ RP, pp. 1-2. 
P. Câmpeanu, Ceauşescu...., p. 238. 
Ibidem, p. 239. 
Notă cu privire la Plenara..., pp. 1-3. 

să aplice linia partidului şi unde-i linie nu-i de joacă”!. Restul articolului, scris într-un 
stil foarte emoţional, se menţine pe acelaşi ton. Dar acest articol n-a apărut niciodată, 
iar după 1989 a fost găsit în arhivele armatei, unde a nimerit probabil odată cu Arhivele 
Comitetului Executiv al CC al PCR?. Aşa încât Apostol n-a realizat nimic nici pe această 
cale. 

Schimbările la nivelul conducerii, condamnarea hotărâtă a epocii precedente, precum 
şi reformele anterioare efectuate în cadrul organelor de Securitate, toate acestea au în- 
tărit poziţia lui Ceauşescu, dându-i posibilitatea de a juca un anumit rol în conflictul 
politic internaţional care a izbucnit în 1968 pe fondul evenimentelor din Cehoslovacia. 


Evoluţia crizei cehoslovace 


În prima jumătate a anului 1968 a început să se schimbe rapid situaţia în întregul bloc 
sovietic. Cele mai mari schimbări s-au petrecut în Cehoslovacia, începând din luna ianu- 
arie, când prim-secretar a devenit Alexander Dubček. El a demarat un proces de libe- 
ralizare accelerată, numit mai târziu „primăvara de la Praga”. Politica promovată de el a 
scăpat de sub controlul Partidului Comunist. Era o întorsătură bruscă în politica unei ţări 
care până nu demult se baza pe ideologia stalinistă, o ţară în care reformele lui Hruşciov 
fuseseră practic boicotate, iar această întorsătură a provocat reacţii adverse în Uniunea 
Sovietică, dar s-a bucurat de o atitudine binevoitoare din partea ţărilor occidentale. 

Apariţia echipei reformatoare la Praga a modificat fundamental situaţia din blocul 
sovietic. Ceauşescu şi-a dat repede seama că Dubček poate fi potenţialul său partener 
în jocul obţinerii unei independenţe sporite faţă de Moscova. Această opţiune s-a dove- 
dit fericită pentru că, datorită reformatorilor cehoslovaci, dictatorul român a ajuns pe 
culmile gloriei sale şi a început să fie privit - atât în ţară, cât şi peste hotare - ca un 
despot luminat, ca o reală soluţie alternativă la modelul sovietic de comunism. 

Cu toate acestea, în ciuda sprijinului verbal, Ceauşescu nu dorea de fapt să transfere 
reformele cehoslovace pe pământ românesc (ceea ce l-ar fi putut costa pierderea 
puterii), deoarece îşi dădea probabil perfect seama că din cauza nivelului intelectual 
foarte scăzut, atât al membrilor conducerii, cât şi al majorităţii membrilor de partid, 
PCR nu ar fi în stare să înfăptuiască o liberalizare atât de fundamentală. Aceste reforme, 
concepute la o scară foarte largă, s-ar fi lovit mai mult ca sigur de rezistenţa pasivă a 
aparatului de partid - şi tocmai de aceea Ceauşescu şi-a putut permite să-l sprijine din 
toate puterile pe Dubček, fără nici cea mai mică umbră de teamă că România ar putea 
repeta aceeaşi experienţă. 

Asupra acestui aspect al situaţiei interne atrăgeau atenţia şi analiştii de la Ambasada 
RPP, care considerau că progresul liberalizării nu poate fi decât rezultatul acţiunilor 
întreprinse la nivelul cel mai înalt al conducerii : 


Merită de asemenea subliniat faptul că presiunea exercitată asupra conducerii în direcţia de- 
mocratizării vieţii interne nu a jucat un rol decisiv. In România n-a apărut până acum o forţă 


1. G. Apostol, „Încotro ne îndreptăm”, în M. Oprea, Banalitatea răului..., p. 377. 
2. M. Oprea, Banalitatea răului..., p. 377. 

cât de cât serioasă şi organizată sau chiar stihinică în măsură să ceară schimbări de factura 
celor care au fost operate în celelalte ţări socialiste după Congresul al XX-lea al PCUS!. 


Singura categorie socială care cerea câte ceva erau studenţii. După cum informa 
Ambasada RPP, în mai 1968: „fapt e că la universităţile din Cluj şi Bucureşti studenţii 
au cerut libertatea de a dialoga cu autorităţile la fel ca în Cehoslovacia şi în Polonia”?. 
Dar aceste iniţiative n-au căpătat totuşi dimensiuni prea mari, iar în momentul când acest 
lucru s-a întâmplat, adică o jumătate de an mai târziu, fără nici cea mai mică ezitare, 
Ceauşescu a înăbuşit în faşă orice scânteie de revoltă. În majoritate, intelectualitatea 
era de partea conducerii partidului sau se mulțumea cu liberalizarea sistemului atât cât 
fusese pusă în practică până în momentul respectiv (eliberarea din închisori, posibili- 
tatea de a activa pe tărâm cultural). Eventualii nesupuşi puteau fi în orice moment com- 
promişi prin darea în vileag a unor fapte incomode, ca, de exemplu, colaborarea în 
perioada interbelică cu Garda de Fier sau comportamentul lor în închisoare. 

Dar, cu toate că n-a apărut nici o mişcare organizată în favoarea liberalizării, apa- 
ratul de partid cerea informaţii detaliate în legătură cu evenimentele internaţionale şi 
mai ales în legătură cu situaţia din Cehoslovacia. Ambasada RPP îşi informa centrala 
de la Varşovia în mai 1968: 


Evoluţia situaţiei din Cehoslovacia şi evenimentele care s-au petrecut în martie în Polonia au 
determinat activul de partid din România să ceară informaţii politice mai detaliate. [...] Unii 
activişti le explică tinerilor (spre exemplu, [Ion] Iliescu [...]) că evenimentele din Polonia 
sunt consecinţa nerezolvării la timp a problemelor interne, ceea ce constituie o confirmare în 
plus a justeţei politicii PCR, care aduce toate problemele importante din viaţa statului şi le 
supune dezbaterii publice generale. [...] 

Înviorarea vieţii politice în rândul marii mase a membrilor de partid este provocată şi de ati- 
tudinea diferită a României în rândul ţărilor din lagărul socialist şi al mişcării comuniste în 
general [...]. În ultima vreme s-a schimbat tonul presei româneşti, care a devenit deosebit de 
critică, mai ales în ceea ce priveşte clarificarea relaţiilor cetăţeanului cu instituţiile de stat şi 
Situaţia de pe piaţa internă. Critica este îndreptată aproape exclusiv în direcţia ministerelor şi 
a instituţiilor de stat şi nu vizează comitetele de partid decât într-o măsură nesemnificativă?. 


Critica internă de partid se limita aşadar la a cere informaţii şi soluţii în legătură cu 
cele mai arzătoare probleme ale vieţii cotidiene, dar nu intra în sfera ideologiei. Asigu- 
rat în acest fel, Ceauşescu putea să-l sprijine activ pe Dubček şi să încerce să creeze 
în sânul blocului sovietic o tabără a „ţărilor disidente”. Principiile politicii externe a 
României în această perioadă se bazau pe teza independenţei faţă de URSS şi pe pro- 
movarea unui „drum specific spre socialism” pentru fiecare ţară comunistă în parte. 
După cum se pare, Ceauşescu şi-a dat repede seama că cehoslovacii vor să meargă mai 
departe decât românii cu reformele şi că vor formula revendicări şi mai importante 
decât ei. 


1. Notă cu privire la politica Republicii Socialiste România în prima jumătate a anului 1968, elaborată 
în legătură cu documentul general al MSZ nr. G.M.-024-1-67 din ziua de 13 I 1967, D-I-R-0-024-9-68, 
A MSZ RP, pp. 5-6. 

2. Mesaj cifrat din Bucureşti 2 V 1968, D-I-R-0-2421-2-68, A MSZ RP, p. 4. 

3. Notă urgentă. Unele elemente ale situaţiei interne a României (Pe baza materialelor Ambasadei 
RPP la Bucureşti), D-I-R-0-2421-2-68, 12, A MSZ RP, pp. 1-3. 

În decembrie 1967 Ceauşescu a efectuat o vizită în URSS, iar la începutul lunii ianu- 
arie 1968 a sosit la Bucureşti o delegaţie sovietică, avându-l în frunte pe adjunctul mi- 
nistrului Afacerilor Externe, cu scopul de a elabora un nou tratat de prietenie, colaborare 
şi ajutor reciproc. În 1968 se încheia perioada de valabilitate a acestui tip de tratate între 
ţările comuniste şi în întregul bloc răsăritean se desfăşura procesul de înnoire a aces- 
tora. Potrivit Ambasadei RPP la Moscova, delegaţii URSS le-au prezentat românilor 
un proiect standard al acestui tip de tratate, elaborat după modelul celor încheiate deja 
cu Ungaria şi Bulgaria!. Însă românii au formulat multe rezerve?, iar până la urmă nu 
s-a ajuns la o versiune comună. „Fiecare dintre cele două părţi o să-şi informeze con- 
ducerea în legătură cu desfăşurarea lucrărilor, iar data unei viitoare întâlniri va fi sta- 
bilită ulterior” - transmitea Ambasada RPP la Moscova’. 

Între 26 februarie şi 5 martie 1968 a avut loc la Budapesta conferinţa internaţională 
a partidelor comuniste şi muncitoreşti, la lucrările căreia n-a luat parte nici o delegaţie 
din China. Încă înainte de începerea lucrărilor, partea română a formulat câteva 
cerinţe : 


În convorbirile pe tema conferinţei de la Budapesta, gazdele [noastre] declară că, în ciuda 
unor rezerve, vor participa. Faţă de elementele relevate anterior, ca: necondamnarea, nea- 
mestecul, pregătirea atentă, ei au mai adăugat câteva cerinţe. Invitarea tuturor partidelor 
marxist-leniniste, chiar dacă în aceeaşi ţară există mai multe (Israel, America Latină). 
Renunţarea la ambele documente ale Moscovei ca bază a dezbaterilor”. 


În ciuda tuturor rezervelor, o delegaţie română, avându-l în frunte pe Paul Niculescu- 
-Mizil, a apărut la Budapesta. Între timp, conducerea română se străduia să afle care 
este atitudinea cehoslovacilor faţă de conferinţă. Dar rezultatele au fost nesatisfăcătoare, 
pentru că s-a dovedit că Praga urma să adopte o atitudine de compromisf. 

Pe 14 februarie a avut loc o Plenară a CC al PCR în cadrul căreia s-a discutat pozi- 
ţia României la apropiata conferinţă de la Budapesta. În cursul lucrărilor au apărut di- 
vergenţe ; în primul rând, Constantin Pârvulescu opta pentru internaţionalism şi apăra 
poziţia Uniunii Sovietice”. Dar plenara a votat totuşi propunerile lui Ceauşescu. 

La conferinţa de la Budapesta au fost criticate anumite partide comuniste, între care 
Partidul Comunist Chinez, care nu era prezent. După cuvântarea lui Paul Niculescu-Mizil, 
de vorbe aspre a avut parte şi delegaţia română. Un atac deschis împotriva românilor 
a iniţiat liderul comuniştilor sirieni, Khalid Bakdash5. După consultaţii îndelungate cu 
centrala (pe 29 februarie 1968 a avut loc o şedinţă a Comitetului Executiv al PCR dedicată 
acestei probleme), delegaţia română a părăsit lucrările conferinţei şi s-a întors în ţară”. 


Mesaj cifrat din Moscova 22 I 1968, D-I-R-0-2420-2-68, A MSZ RP, p. 1. 
M. Retegan, In the Shadow..., p. 54. 
Mesaj cifrat din Moscova..., p. |. 
C. Păiuşan, N.D. Ion, M. Retegan, Regimul comunist..., p. 136. 
Mesaj cifrat din Bucureşti 10 I 1968, D-I-R-0-2420-3-68, A MSZ RP, p. 2. 
M. Retegan, In the Shadow..., p. 58. 
Ibidem, pp. 62-64. 
Ibidem, p. 65. 
Ibidem, p. 70. 

Într-un raport special, Ambasada RPP informa : 


Vestea despre decizia României de a părăsi întâlnirea de la Budapesta a provocat surprindere 
printre membrii corpului diplomatic. Reprezentanţii țărilor socialiste au fost surprinşi de ma- 
niera dramatică în care le erau comunicate postulatele României (la ora unu noaptea ei au fost 
convocați la Ceauşescu). [...] Anunţul deciziei CC al PCR de a-şi rechema delegaţia de la 
Budapesta a fost primit de diplomaţii ţărilor socialiste cu un sentiment de dezaprobare. Opinii 
dintre cele mai diferite (mergând de la justificarea postulatelor româneşti şi până la critica modului 
în care s-a comportat delegaţia română) au fost exprimate de reprezentanţii politici ai amba- 
sadelor R.S. Cehoslovace şi Iugoslaviei. [...] Diplomaţii din ţările capitaliste au fost miraţi 
de faptul că românii s-au retras de la Budapesta. Ei credeau că românii vor polemiza dur, însă 
vor rămâne până la sfârşitul întâlnirii, pentru ca la sfârşit să declare votum separatum’. 


La puţin timp după încheierea conferinţei de la Budapesta, pe 6 martie 1968, a înce- 
put [la Sofia] întâlnirea şefilor statelor participante la Tratatul de la Varşovia. Întâlnirea 
a fost convocată la iniţiativa unui grup de ţări din care făcea parte şi România?. 
Bucureştiul voia ca ţările membre să analizeze cu această ocazie propunerea românească 
referitoare la tratatul de neproliferare a armelor atomice. Întâlnirea nu s-a încheiat însă 
cu succes, unul dintre cele două communiqués elaborate în cursul lucrărilor nefiind sem- 
nat de români, întrucât acesta nu reflecta întru totul poziţia lor’. 

După întâlnirea de la Sofia, România a început să se îndepărteze repede din punct 
de vedere politic de celelalte ţări din blocul sovietic. Exerciţiile militare comune sovie- 
to-bulgaro-române anunţate pentru 26 martie au fost contramandate în ultima clipă de 
Comandamentul Tratatului de la Varşovia. La întâlnirea şefilor de stat ai ţărilor din 
blocul sovietic, care a avut loc la Dresda pe 23 martie 1968, nu a fost invitată şi o dele- 
gaţie română. Unii cercetători, printre care şi Mihai Retegan, consideră că românii 
n-au fost invitaţi la Dresda ca pedeapsă pentru atitudinea necorespunzătoare de la 
Budapesta şi Sofia. Pare totuşi îndoielnic ca aceasta să fi fost într-adevăr intenţia sovie- 
ticilor, pentru că, dacă ar fi fost aşa, probabil că România ar fi participat în continuare 
la iniţiativele Tratatului de la Varşovia, pe când consfătuirea de la Dresda a reprezentat 
începutul izolării explicite a Bucureştiului faţă de celelalte ţări din tabăra comunistă. 
Desfăşurarea lucrărilor n-a fost dată publicităţii, dar din notele lui Władysław Gomułka 
rezultă că s-au discutat probleme privind colaborarea economică şi situaţia internă a 
Cehoslovaciei”. 

Izolarea României începută atunci era, se pare, tocmai ceea ce voia Bucureştiul. 
Ambasada RPP îşi informa centrala de la Varşovia despre nivelul contactelor diploma- 
tice ale ţărilor comuniste cu autorităţile şi populaţia din România : 


1. Notă. După retragerea PCR de la Budapesta (întocmită de secretar I al Ambasadei RPP, Jan 
Brudzyriski), D-I-R-24-2-68, A MSZ RP, p. 1. 

M. Retegan, In the Shadow..., p. 73. 

Ibidem, pp. 78-81. 

Ibidem, p. 84. 

Ibidem, pp. 85-86. 

Ibidem, p. 90. 

Cf. Zaciskanie pętli. Tajne dokumenty datyczace Czechostowacji 1968 (Se strânge laţul. Documente 
secrete despre Cehoslovacia 1968), ed. A. Garlicki, A. Paczkowski, Varşovia, 1995, pp. 49-60. 

Contactele funcţionarilor de la ambasadele ţărilor străine cu cetăţenii români, în măsura în 
care au loc din când în când, sunt controlate de autorităţi. În general, în afara celor oficiale, 
orice alte contacte nu sunt văzute cu ochi buni şi practic nici nu există. Cu puţine excepţii, 
contactele oficiale au loc prin intermediul protocolului diplomatic, iar alături de reprezentan- 
tul României şi cel al celuilalt stat mai există întotdeauna şi o a treia persoană, o secretară 
sau un traducător, chiar dacă nu este nevoie de traducător. O asemenea situaţie face imposi- 
bilă orice discuţie sinceră. 

Informaţiile acordate diplomaților de activiştii şi funcţionarii români nu diferă, de cele mai 
multe ori, cu nimic de materialele publicate în presă, dacă problema care constituie tema 
discuţiei nu priveşte relaţiile bilaterale. Partenerii români oficiali de dialog, care sunt rugaţi 
să dea o anumită informaţie în legătură cu probleme importante referitoare la relaţiile României 
cu un stat terţ, evită răspunsul, folosind scuza că nu dispun de informaţii, şi nu de puţine ori 
recurg chiar făţiş la dezinformare. [...] În RSR, printre problemele care merită să fie puse 
în discuţie se numără practica controlului vizual (care are mai degrabă un caracter simbolic) 
al bagajelor diplomaților care vin sau părăsesc ţara definitiv. Acest control nu-i include însă 
şi pe ambasadori!. 


Concomitent cu rapida izolare în cadrul blocului sovietic, România a început să pro- 
moveze o politică tot mai deschisă faţă de statele occidentale. Pe 24 ianuarie 1968 Ion 
Gheorghe Maurer a fost primit neoficial de papa Paul al VI-lea?. Invitaţia venise, după 
spusele lui Maurer, din partea papei”. Tema convorbirilor a constituit-o situaţia biseri- 
cilor romano-catolice şi a celor greco-catolice din România“. Vizita premierului român 
la Vatican nu a fost un eveniment esenţial, dar a făcut o impresie pozitivă printre poli- 
ticienii occidentali şi mai ales printre cei italieni, cu care românii întreţineau relaţii bune 
deja de câţiva anis. 

Între 31 martie şi 5 aprilie Maurer a efectuat o vizită în Finlanda, unde, printre al- 
tele, a depus şi o coroană de flori la mormântul lui Carl Gustaf Mannerheimi. Acest 
eveniment a stârnit reacţia Ambasadei URSS, care a trimis o scrisoare de protest MAE 
din România - însă ministerul nu a dat nici un răspuns notei respective”. Depunerea 
unei coroane de flori nu fusese pentru Maurer decât un gest simbolic, dar care, la fel 
ca şi vizita la Vatican, a făcut o impresie bună în Occident. 

Între 14 şi 18 mai a efectuat o vizită oficială la Bucureşti preşedintele Franţei, Charles 
de Gaulle. Această vizită a reprezentat un succes enorm al diplomaţiei româneşti şi în- 
cununarea procesului de apropiere faţă de Franţa, început cu câţiva ani mai înainte. În 
mod firesc, în bilanţul vizitei lui de Gaulle, analiştii de la Ambasada RPP atrăgeau 
atenţia asupra faptului că ea comportă două aspecte. În primul rând, era vorba de locul 
pe care îl ocupă România în concepţiile europene ale lui de Gaulle, concepţii pe care 
preşedintele francez le-a schiţat în toastul rostit pe data de 14 mai. El a definit rolul 
Uniunii Sovietice ca fiind acela de „pilon fundamental al Europei”, atrăgând în acelaşi 


Notă cu privire la politica RSR în prima jumătate a anului 1968, D-I-R-0-024-1-68, A MSZ RP. 
C. Păiuşan, N.D. Ion, M. Retegan, Regimul comunist..., p. 136. 
L. Betea, Maurer şi lumea..., p. 234. 
Ibidem, pp. 234-235. 
L. Betea, Convorbiri neterminate..., pp. 189-190. 
C. Păiuşan, N.D. Ion, M. Retegan, Regimul comunist..., p. 137. 
L. Betea, Convorbiri neterminate..., pp. 191-192. 
C. Păiuşan, N.D. Ion, M. Retegan, Regimul comunist..., p. 138. 

timp atenţia asupra necesităţii de a respecta relaţiile de vecinătate, pe cele derivate din 
alianţe politice şi din uniuni economice. În convorbirile politice cu Ceauşescu, de Gaulle 
a evitat accentele care ar fi putut duce la tensiuni în relaţiile cu Uniunea Sovietică. În 
acelaşi timp însă, deşi a făcut-o într-un mod foarte echilibrat, de Gaulle şi-a exprimat 
sprijinul pentru politica externă românească şi a atras atenţia asupra importanţei relaţi- 
ilor cu Franţa. Al doilea aspect important al vizitei l-a constituit sprijinul pentru auto- 
ritatea conducerii şi în primul rând pentru autoritatea lui Ceauşescu. Primirea impunătoare 
care le-a fost pregătită lui de Gaulle şi, împreună cu el, lui Ceauşescu, mai ales în cursul 
vizitei pur şi simplu triumfale la Craiova, a făcut o profundă impresie asupra preşedin- 
telui Franţei şi a contribuit la creşterea semnificativă a prestigiului lui Ceauşescu în so- 
cietate. Charles de Gaulle şi-a scurtat vizita cu o zi din cauza evenimentelor din Franţa, 
ceea ce nu le-a permis românilor să profite propagandistic pe deplin de ea - cu toate 
acestea, imensul ecou pozitiv al vizitei rămânea o certitudine!. 

Importanţa reală a vizitei preşedintelui Franţei n-a fost prea mare, doar pe plan cul- 
tural fiind stabilite anumite măsuri (printre altele înfiinţarea Bibliotecii franceze la 
Bucureşti şi a Bibliotecii române la Paris)”, însă venirea lui de Gaulle în România a 
avut o valoare propagandistică uriaşă. Era prima dată când Ceauşescu apărea alături de 
un conducător occidental cunoscut în toată lumea, ceea ce a fost apreciat atât în sânul 
societăţii, respectiv al activului de partid, cât şi în rândul politicienilor din celelalte ţări. 
Această vizită a dat de fapt semnalul de începere a unei serii întregi de astfel de întâl- 
niri, care au întărit imaginea lui Ceauşescu ca „disident” în cadrul blocului sovietic şi 
ca reformator al unui stat comunist. 

Între timp se acutiza conflictul legat de situaţia din Cehoslovacia. Între 16 şi 21 mai 
a fost la Bucureşti o delegaţie cehoslovacă având misiunea de a elabora noul tratat de 
prietenie, cooperare şi ajutor reciproc?. În ciuda câtorva divergențe, s-a ajuns la o în- 
ţelegere (ceea ce nu se întâmplase şi în cazul tratatului cu Uniunea Sovietică), aşa încât 
pe 27 mai Prezidiul CC al PCR a aprobat versiunea mediată a tratatului”. 

În aceeaşi lună, prin intermediul polonezilor, sovieticii le-au transmis românilor alte 
cerinţe. CC al PCUS a trimis CC al PCR nişte materiale referitoare la „problema mo- 
dului în care poate fi intensificată colaborarea economică între statele membre ale 
CAER”?. Textul purta semnătura lui Władysław Gomułka. N-ar fi exclus ca aceste ma- 
teriale să fi fost elaborate în cursul întâlnirii de la Dresda, la care delegaţia română n-a 
fost invitată€. În respectivele materiale, partea poloneză atrăgea atenţia asupra necesi- 
tăţii intensificării la maximum a colaborării în cadrul CAER, în timp ce poziţia părţii 
române pe această temă era diametral opusă. Pe 11 iunie, problema a fost discutată în 
Comitetul Executiv al CC al PCR, după care a fost trimis un răspuns la Varşovia (răs- 
puns care n-a fost adus şi la cunoştinţa celorlalte ţări din blocul sovietic). Răspunsul 
românilor era vag, lipsit de orice declaraţie angajată”. 


Notă. Vizita lui de Gaulle în România (14-18 V 1968), D-I-R-0-2420-21-68, 2, A MSZ RP, pp. 5-7. 
Ibidem, pp. 3-4. 
M. Retegan, /n the Shadow..., p. 100. 
Ibidem, p. 103. 
Ibidem, p. 104. 
Ibidem. 
Ibidem, p. 108. 

Starea de izolare a României în blocul sovietic era compensată de lărgirea contacte- 
lor cu lumea occidentală. Pe 18 iunie 1968, o delegaţie română condusă de vicepremi- 
erul Alexandru Bârlădeanu a început o vizită în SUA. În cursul acestei şederi lungi, de 
trei săptămâni, au fost discutate în primul rând probleme legate de colaborarea tehnică 
între cele două ţări. Pe 8 iulie a fost semnată o înţelegere privind creşterea schimburilor 
ştiinţifice şi tehnologice. 

Pe termen scurt, România n-a avut aşadar de pierdut ca urmare a slăbirii legăturilor 
cu URSS şi cu ţările-satelit, întrucât izolarea ei faţă de celelalte state ale Tratatului de 
la Varşovia şi CAER a fost compensată de un ajutor mai mare din partea ţărilor occi- 
dentale. Țări mai bine dezvoltate, mai bogate şi care nu încercau să impună României 
un anumit drum în dezvoltarea ei economică - ceea ce, în schimb, încercau să facă 
sovieticii. 

În acelaşi timp, în cazul României nu exista practic nici o ameninţare pentru condu- 
cerea Partidului Comunist, ceea ce îi permitea să promoveze o politică externă mai in- 
dependentă decât, spre exemplu, Cehoslovacia, care sprijinea formal Uniunea Sovietică, 
dar situaţia comuniştilor din această ţară era pusă sub un tot mai mare semn al întrebă- 
rii. Cehoslovacia respingea în mod sistematic propunerile româneşti referitoare la pro- 
blemele CAER şi ale Tratatului de la Varşovia. Dubček a refuzat chiar şi o invitaţie în 
România pe care i-o adresase conducerea PCR cu scopul de a discuta aceste probleme, 
poate tocmai pentru că-şi dădea seama de situaţia diferită a celor două țări’. 

România a încercat să obţină şi adeziunea Iugoslaviei pentru realizarea concepţiilor 
sale politice. În 1967, pe fondul conflictului arabo-israelian, relaţiile dintre Bucureşti 
şi Belgrad s-au răcit simţitor pentru un timp, iar Ceauşescu şi-a amânat vizita care fu- 
sese deja anunţată în RSFI?. Cu toate acestea, deja în noiembrie 1967 „contactele între 
cele două ţări revin iarăşi la un nivel foarte ridicat”, după cum informa Ambasada RPP*. 
Pe 3 ianuarie 1968, Ceauşescu şi Maurer au efectuat o vizită de două zile în. Iugoslavia’. 
Maurer a vizitat din nou Belgradul pe când se întorcea dintr-o vizită în Italiaf. Apoi, 
în următoarele câteva luni, cele două ţări au întreținut contacte intense la un nivel mai 
scăzut”. Între 27 mai şi 1 iunie Ceauşescu a vizitat din nou Iugoslavia şi s-a întâlnit cu 
Tito. În raportul Ambasadei RPP pe această temă citim : 


Ca răspuns la prezentarea pe care Tito a făcut-o proiectului său de conferinţă a ţărilor nean- 
gajate, Ceauşescu declară că, din păcate, RSR, ca „ţară angajată”, nu poate participa la lucră- 
rile ei. Tito a luat cunoştinţă cu înţelegere de acest lucru [...]. În comunicatul comun, ambii 
conducători şi-au exprimat sprijinul pentru noua conducere a RSC (fără însă ca numele ţării 
să fie pronunţat). Pe tema relaţiilor bilaterale, Tito afirmă că activităţile comerciale şi cola- 
borarea economică nu vor rămâne în urma dezvoltării contactelor politice’. 


1. J.F. Harrington, B.J. Courtney, Relaţii româno-americane..., p. 267. 

2. M. Retegan, In the Shadow..., p. 113. 

3. Relaţiile România-lugoslavia (notă elaborată pe baza comunicatelor de presă şi a convorbirilor cu 
diplomaţii iugoslavi şi ai altor ţări socialiste), D-I-R-0-2420-18-68, 3, A MSZ RP, p. 1. 

Ibidem, p. 2. 

C. Păiuşan, N.D. Ion, M. Retegan, Regimul comunist..., p. 136. 

Relaţiile România-lugoslavia..., p. 2. 

Ibidem. 

C: Păiuşan, N.D. Ion, M. Retegan, Regimul comunist..., p. 138. 

Relaţiile România-lugoslavia..., pp. 2-3. 


Sonae 


CONSOLIDAREA PUTERII 115 


Contactele româno-iugoslave s-au înviorat simțitor în anul 1968, deocamdată fără 
a dispune de o platformă politică comună, dar, aşa cum pe drept cuvânt remarcau ana- 
liştii Ambasadei RPP, „la baza poziției ambelor țări aflându-se, după cum se pare, teama 
faţă de creştera rolului Uniunii Sovietice”!. Conducerea României plănuia crearea unui 
bloc al ţărilor comuniste independente de Uniunea Sovietică, însă, în afară de sprijinul 
verbal şi umbrit de o anumită rezervă al lui Tito, proiectul n-a trezit prea mult 
interes. 


August 1968 - cel mai mare triumf al lui Ceauşescu 


Înainte de invazia în Cehoslovacia a celor cinci ţări din blocul sovietic, România rămă- 
sese într-o stare de izolare accentuată faţă de celelalte state comuniste. Nu se ştie când 
a fost luată la Kremlin decizia ca trupele române să nu participe la această operaţiune. 
Şi nu e adevărat că Nicolae Ceauşescu ar fi refuzat la un moment dat în mod categoric 
participarea României la această invazie, lucru care a fost repetat ani în şir de propa- 
ganda comunistă a Bucureştiului şi preluat apoi de majoritatea organelor de presă din 
lume. Din punct de vedere militar, participarea României la acest act de agresiune îm- 
potriva Cehoslovaciei nici nu era necesară, lucru dovedit şi de evoluţia evenimentelor - 
celelalte cinci ţări ale blocului sovietic au strivit fără nici un fel de probleme rezistenţa 
şi au instalat la Praga o nouă echipă. 

Participarea României la operaţiune nu era necesară nici dintr-un punct de vedere 
pur politic. Eventualul protest al lui Ceauşescu împotriva intervenţiei în Cehoslovacia 
nu deranja prea mult influenţa sovietică în România, iar la nivel internaţional putea fi 
interpretat (şi aşa a şi fost) ca o expresie a democraţiei interne în cadrul lagărului co- 
munist. De asemenea, merită să observăm că, dacă sovieticii ar fi avut cu adevărat ne- 
voie ca politica românească să fie subordonată necondiţionat Moscovei, ar fi reuşit să 
ajungă la acest rezultat bazându-se pe adepţii „internaţionalismului” din rândul mem- 
brilor actuali (spre exemplu, Pârvulescu) sau al celor proaspăt eliminaţi (Drăghici) din 
conducerea de la Bucureşti. Atât Pârvulescu, cât şi Drăghici adoptau în 1968 atitudini 
prosovietice (să ne amintim că la plenara din aprilie, „ca strategie de apărare, Drăghici 
a jucat cartea unităţii mişcării comuniste şi a alianţei cu URSS”?). Deşi poziţia lui 
Ceauşescu era deja foarte solidă, sovieticii ar fi reuşit mai mult ca sigur să pună pe 
roate o coaliţie a celor „nemulţumiţi” care, cu un sprijin corespunzător, l-ar fi putut 
învinge pe secretarul general. N-ar fi fost exclus ca însuşi Ceauşescu să fi cedat în faţa 
pericolului de a fi detronat şi ar fi dat, supus, ordinul de a intra în Cehoslovacia. 

Numai că lucrurile s-au petrecut altfel. La începutul lui iulie 1968 a devenit clar 
că România nu va lua parte la o eventuală operaţiune împotriva Cehoslovaciei. Pe 
14-15 iulie a avut loc la Varşovia consfătuirea şefilor de stat din URSS, RPP, RPU, 
RPB şi RDG?. Cu ocazia acestei întâlniri a fost exprimată profunda îngrijorare faţă de 


1. Ibidem, p. 4. 
2. Anexă la Notă pe tema Plenarei CC al PCR din 22-25 IV a.c., pp. 1-2. 
3. J. Pauer, Praha 1968. Vpád Varšavskě smlouvy. Pozadí - plánování - provedení, Praga, 2004, p. 106. 

evoluţia situaţiei din Cehoslovacia. Władysław Gomułka vorbea de o contrarevoluţie 
paşnică de care, după părerea lui, este ameninţată această ţară. Walter Ulbricht propu- 
nea crearea la Ostrava sau la Bratislava a unui centru de contraofensivă ideologică îm- 
potriva evenimentelor de la Praga. Todor Jivkov afirma în schimb că faţă de caracterul, 
după părerea lui, explicit antisovietic şi antisocialist al evenimentelor de la Praga n-ar 
fi exclusă intervenţia forţelor Tratatului de la Varşovia!. Leonid Brejnev îşi exprima 
părerea că trebuie utilizate „orice mijloace” pentru a preîntâmpina o contrarevoluţie în 
Cehoslovacia?. Pe data de 16 iulie, ambasadorul sovietic la Praga, în prezenţa ambasa- 
dorilor celorlalte ţări aflate la conferinţă, i-a prezentat lui Dubček poziţia comună a 
participanţilor la întâlnirea de la Varşovia?. Pe 19 iulie, în ziarul moscovit Pravda a 
apărut un articol în care se făcea cunoscută existenţa unui „plan operativ” al CIA. În 
cadrul acestui plan, după cum relata Pravda, americanii se pregăteau să preia controlul 
asupra RSC şi RDGf. Întâlnirea de la Varşovia şi acest articol au constituit avertismente 
sovietice evidente la adresa conducerii cehoslovace. 

În momentul acela Ceauşescu îl sprijinea deschis pe Dubček. Încă de pe la jumătatea 
lunii iunie, în cursul unei vizite de lucru efectuate la combinatul siderurgic de la Galaţi, 
el afirma: „Credem în Partidul Comunist Cehoslovac şi nu împărtăşim temerile altor ţări 
în această privinţă”$. În numerele sale din 20, 21, 22, 27, 29 iulie şi în cel din 7 august, 
Scânteia publica articole care subliniau justeţea poziţiei PCC, precum şi bunele relaţii 
ale PCR cu partidul cehoslovac€. Între 1 şi 3 iulie, ministrul cehoslovac al Afacerilor 
Externe Jiří Hájek a făcut o vizită în România”. El confirma invitaţia adresată lui 
Ceauşescu de a vizita Praga. La rugămintea gazdelor, vizita în România a fost prelun- 
gită cu trei zile&. 

Pe toată durata întâlnirii de la Varşovia, propaganda românească şi-a mai redus to- 
tuşi din incisivitate. După cum relata Ambasada RPP: 


În zilele când a avut loc consfătuirea de la Varşovia a celor cinci partide, propaganda romå- 
nească a tăcut. În legătură cu convocarea şi desfăşurarea lucrărilor au tăcut atât presa scrisă 
şi televiziunea, cât şi radioul. În schimb, imediat după încheierea conferinţei, presa a dat pu- 
blicităţii articolul lui [V.] Iliescu (pseudonimul conducerii PCR) care declara că în legătură 
cu direcţiile urmate şi metodele utilizate nu poate decide decât partidul fiecărei ţări în parte, 
iar principiile relaţiilor dintre ţările socialiste exclud orice formă de amestec în afacerile in- 
terne. Într-o cuvântare a sa, Ceauşescu a spus că nimeni n-a crezut vreodată că Tratatul de la 
Varşovia ar putea constitui un pretext pentru amestecul în afacerile interne ; iar într-o altă cuvân- 
tare, el şi-a exprimat deplina solidaritate faţă de RSC. [...] Împlinirea a 20 de ani de la în- 
cheierea tratatului de prietenie dintre RSR şi RSC a fost celebrată într-un mod foarte sărbătoresc. 
Cu ocazia acestei aniversări, Scânteia 18.7 scria că prietenul la nevoie se cunoaşte”. 


1. Ibidem, pp. 106-110. 

2. Ibidem, p. 110. 

3. Ibidem, p. 112. 

4. Ibidem, p. 118. 

5. M. Tejchman, „Rumunsko a «Pražské jaro» 1968”, Slovanský přehled, an LXXXIV, 1998, partea 
a 4-a, p. 376. 

6. P. Niculescu-Mizil, O istorie trăită..., vol. II, pp. 117-118. 

7. C. Păiuşan, N.D. lon, M. Retegan, Regimul comunist..., p. 139. 

8. RSR şi evenimentele din RSC, D-I-R-0-2420-19-68, A MSZ RP, p. 2. 

9. Ibidem, pp. 2-3. 


CONSOLIDAREA PUTERII 117 


Pe de altă parte, analiştii Ambasadei RPP constatau : 


Tăcerea RSR în zilele cât a durat consfătuirea de la Varşovia din cursul lunii iulie a celor 
cinci partide arată că sprijinul Bucureştiului pentru Praga este mai puţin zgomotos numai 
atunci când RSR consideră că ar fi prea riscant. Lipsa de temeri a RSR în legătură cu soarta 
regimului politic din RSC arată că pentru Bucureşti această problemă e mai puţin interesantă 
decât perspectiva schimbării politicii externe a conducerii de la Praga după modelul românesc!. 


Pe 29 iulie şi 1 august au avut loc convorbiri sovieto-cehoslovace în localitatea de 
graniţă Cierna nad Tisou. Pe 2 şi 3 august a avut loc la Bratislava o întâlnire la două 
niveluri diferite. În prima zi, Dubček s-a întâlnit separat cu Gomułka, Kádár, Ulbricht 
şi Jivkov. În a doua zi, convorbirile au avut loc în comun şi în plus cu participarea lui 
Brejnev. Divergenţele de opinii au fost însă importante?. În cursul lucrărilor s-a ajuns 
şi la o întâlnire secretă între Piotr Şelest, liderul Ucrainei, şi Vasil Bil'ak. S-a convenit 
astfel ca un grup de cehoslovaci, membri de partid cu orientare conservatoare, să se 
adreseze Uniunii Sovietice cu rugămintea de a interveni în ajutorul lor”. Aşa încât, la 
drept vorbind, problema intervenţiei armate era deja hotărâtă, chiar dacă deocamdată 
înțelegerile respective rămâneau secrete. 

Între 9 şi 11 august, la Praga a făcut o vizită oficială Iosip Broz Tito€. Câteva zile 
mai târziu, pe 15 august, în capitala Cehoslovaciei sosea Ceauşescu. Încă înainte de a 
pleca la Praga, conducătorul român îşi declarase public susţinerea pentru Dubček în 
două rânduri: pe 11 august în Valea Jiului şi pe 14 august la Academia Militară’. 

De ambele părţi, la Praga, participarea în cadrul delegaţiilor a fost numeroasă şi de 
nivel înalt. Din delegaţia română făceau parte, printre alţii: Nicolae Ceauşescu, Ion 
Gheorghe Maurer, Emil Bodnăraş, Virgil Trofin, Gheorghe Stoica, Corneliu Mănescu, 
Ion Obradovici (ambasadorul RSR în RSC), Ştefan Andrei (director adjunct al secţiei 
de contacte internaţionale a CC al PCR), gen. Gheorghe Logofătu (locţiitorul şefului 
de Stat-Major), gen. Nicolae Pleşiţă (şeful Direcţiei de Securitate şi Gardă), respectiv 
Andrei Vela (directorul agenţiei române de presă Agerpress) şi Constantin Mitea (re- 
dactor-şef adjunct la Scânteia). Din partea cehoslovacă au participat, printre alţii : 
Ludvík Svoboda - preşedinte ; Aleksander Dubček - prim-secretar al CC al PCC ; Oldřich 
Černík - preşedintele Consiliului de Miniştri ; Ondrej Klokoč - preşedintele Consiliului 
Naţional Slovac; Čestmír Císař - preşedintele Consiliului Național Ceh şi în perioada 
1965-1968 ambasador la Bucureşti ; Jiří Hájek - ministrul Afacerilor Externe ; Frantisek 
Kriegel - preşedintele CC al Frontului Naţional ; Karel Kurka - ambasadorul RSC în 
RSR’. 


Ibidem, p. 4. 

J. Pauer, Praha 1968..., pp. 121-159. 

M. Retegan, Zn the Shadow..., p. 166. 

Ibidem, p. 167. 

P. Niculescu-Mizil, O istorie trăită..., vol. Il, p. 118. 

Program pobytu stranické a státní delegace Rumunské socialistické republiky vedené gen. Tajemníkem 
Ústředního výboru Rumunské komunistické strany a předsedou Státní rady Rumunské socialistické 
republiky s. Nicolae Ceauşescu v Československé socialistické republice ve dnech 15.-17. Srpna 
1968, 017/112, o.1, 1968, A MZV CR, pp. 2-3. 

7. Ibidem, p. 4. 

Delegaţiile celor două ţări şi partide s-au întâlnit de două ori, pe 15 şi 16 august. 
În a doua zi a şederii, Ceauşescu a vizitat fabrica Avia, unde s-a întâlnit cu muncitorii, 
iar mai târziu, împreună cu Dubček, a luat parte la o conferinţă de presă pentru ziariştii 
români şi cehoslovaci!. Pe 16 august Ceauşescu şi Svoboda au semnat noul tratat de 
prietenie, colaborare şi ajutor reciproc?. La sfârşitul şederii, Ceauşescu le-a făcut gaz- 
delor cehoslovace invitaţia de a vizita România, sugerând în acelaşi timp să vină într-un 
număr cât mai mare, inclusiv, spre exemplu, cu reprezentantul la nivel de preşedinte 
al Partidului Popular, un partid de fațadă’. 

De-a lungul întregii vizite, Ceauşescu a vorbit puţin despre Cehoslovacia, axându-se 
în schimb pe explicarea principiilor politicii externe a României“. La schimbările care 
aveau loc în Cehoslovacia s-a referit doar în general, spunând, spre exemplu : 


Comitetul Central al PCR a înţeles deja în faza incipientă că noul curs al politicii PCC 
şi-a propus ca sarcină să asigure dezvoltarea societăţii socialiste în Republica Socialistă 
Cehoslovacă’. 


La conferința de presă s-a ocupat în principal de problemele României, a criticat 


(dar nu în mod direct) întâlnirea de la Varşovia, dar numai pentru că „România nu în- 


curajează întâlnirile între două sau trei țări membre [ale Tratatului de la Varşovia]”€. 


Vizita la Praga a lui Ceauşescu, deşi a fost considerată de ambele părți o manifes- 
tare a prieteniei reciproce şi a colaborării, nu se traducea prin sprijinul automat şi total 
al conducerii de la Bucureşti pentru echipa de la Praga. Asupra acestui aspect al vizitei lui 
Ceauşescu analiştii Ambasadei RPP atrăgeau atenţia în raportul din 20 august 1968: 


Caracteristic e faptul că Vlad” a atras atenţia de câteva ori că vizita la Praga a contribuit la 
întărirea unităţii comunităţii socialiste. Printr-un ton identic frapează comentariul Scânteii din 
20 august. După Bratislava şi după vizita delegaţiei române la Praga, din iniţiativă proprie, 
Ceauşescu l-a primit de trei ori pe ambasadorul sovietic A.V. Basov, subliniind - mai ales 
după Praga - că noile legături confirmate public care unesc România şi Cehoslovacia nu pot 
evitat până şi aluziile care i-ar fi putut deranja pe şefii de la Moscova. Într-un cuvânt, toată 
campania de motivare declanşată de România după vizita delegaţiei de partid şi de stat la 
Praga consta în încercarea de a linişti ţările socialiste în legătură cu intenţiile şi planurile 
acesteia. Cu alte cuvinte, era vorba strict de colaborarea bilaterală dintre România şi Cehoslovacia, 
şi nu de crearea unui triunghi Bucureşti-Belgrad-Praga, pentru că - orice s-ar spune - România 
nu doreşte să se izoleze de celelalte țări socialiste?. 


1. Informační zpráva o návštěvě stranické a státní delegace RSR v ČSSR ve dnech 15.-17. srpna 1968, 
017/112, 0.1, 1968, A MZV CR, p. 1. 

Ibidem, p. 2. 

Ibidem. 

Ibidem, pp. 3-17. 

Ibidem, p. 7. 

Cf. M. Retegan, In the Shadow..., pp. 175-176. 

Probabil că partenerul de dialog al diplomatului polonez era Vasile Vlad, şeful secţiei de contacte 
externe a CC al PCR. Nu putem exclude nici posibilitatea să fi fost vorba de Constantin Vlad, loc- 
țiitorul şefului secției de propagandă a CC al PCR. 

8. Vizita lui Ceauşescu la Praga, D-I-R-0-2420-19-68, 5, A MSZ RP, pp. l-2. 

Merită să observăm aici că în numai patru zile (17 august - întoarcerea lui Ceauşescu 
de la Praga; 20 august - data redactării raportului) conducătorul român s-a întâlnit de 
trei ori cu ambasadorul sovietic. 

Am putea formula aşadar ipoteza că vizita conducătorilor români la Praga a consti- 
tuit şi o încercare nereușită de mediere între echipa lui Dubček şi Kremlin. Ceea ce s-ar 
explica prin politica vizibilă încă de la începutul anilor '60 în strategiile Bucureştiului - 
şi devenită un fel de „tradiţie” -, care consta în încercarea de mediere a diferitelor 
conflicte apărute (între URSS şi China, între Israel şi ţările arabe, între SUA şi Vietnam). 
Poziţia destul de ambiguă a lui Ceauşescu din timpul convorbirilor cu cehoslovacii, 
precum şi expunerea agasantă a principiilor politicii externe româneşti ar putea susţine 
un asemenea punct de vedere. Eventuala preîntâmpinare a unui conflict pe axa 
Praga-Moscova prin mediere românească probabil că i-ar fi oferit lui Ceauşescu un şi 
mai bun efect propagandistic decât susţinerea deschisă a conducerii cehoslovace şi ar fi 
redus eventualele ameninţări interne la adresa poziţiei sale. 

Pe 17 august, imediat după întoarcerea de la Praga, Ceauşescu a convocat o şedinţă 
a Comitetului Executiv în cadrul căreia a prezentat o dare de seamă cu privire la vizita 
efectuată!. În aceeaşi zi (sau chiar cu o zi mai devreme, nu este foarte clar), conduce- 
rea sovietică a transmis unităţilor sale grupate în localitatea Legnica planul operaţiunii 
„Dunărea”, cu data începerii prevăzută pentru 21 august, la ora 1 noaptea?. În ziua ur- 
mătoare s-au întâlnit la Moscova reprezentanţii celor cinci ţări din blocul sovietic’. 
Problema era deja tranşată, deşi conducerea română, nefiind invitată la întâlnirea de la 
Moscova, nu avea cum să ştie acest lucru. 

În noaptea de 20 spre 21 august, cu două ore înainte de termenul planificat, a început 
operaţiunea „Dunărea” - armatele celor cinci ţări ale blocului sovietic au trecut graniţa 
Cehoslovaciei. Spre miezul nopţii, Eugen Ionescu, corespondentul de presă român acre- 
ditat la Praga (nu trebuie să-l confundăm cu dramaturgul francez de origine română), 
l-a sunat pe Paul Niculescu-Mizil şi l-a informat despre invazie“. Niculescu-Mizil l-a 
sfătuit pe Ionescu să verifice foarte bine informaţia, iar când el a sunat din nou să con- 
firme vestea, Niculescu-Mizil i-a telefonat lui Ceauşescu. Sculat din somn, acesta a 
convocat o şedinţă a Prezidiului Permanent al Comitetului Central la ora 4 dimineaţa 
pe 21 august, iar la ora 6.30 - şedinţa Comitetului Executiv. În timpul lucrărilor s-a 
hotărât convocarea CC, a Consiliului de Stat şi a Consiliului de Miniştri pentru ora 
10. La ora 11 începea întâlnirea cu populaţia în faţa sediului CC al PCR. 

Încă de dimineaţă, autobuzele începuseră să transporte populaţia în faţa clădirii CC, 
dar mulţi au venit acolo spontan, aşa încât numărul celor prezenţi i-a surprins pe orga- 
nizatori, analiştii Ambasadei RPP calculând că s-au strâns în jur de o sută de mii de 
persoanef. Ceauşescu a apărut la balcon înconjurat de peste o sută de activişti. La 
început n-a făcut decât să citească un text pregătit anterior (redactat în colectiv, cu 


M. Retegan, Zn the Shadow..., pp. 177-178. 
J. Pauer, Praha 1968..., pp. 175-176. 
M. Retegan, In the Shadow..., p. 176. 
P. Niculescu-Mizil, O istorie trăiră..., vol. II, p. 97. 
Ibidem, p. 98. 
România şi ultimele evenimente din RSC, D-I-R-0-24-8-68, A MSZ RP, p. 1. 


Dupuy- 


120 DICTATURA LUI NICOLAE CEAUŞESCU (1965-1989) 


participarea, între alţii, a lui Paul Niculescu-Mizil), dar apoi a început să vorbească 
liber!. Spunea cam aşa: 


Pătrunderea trupelor celor cinci ţări socialiste în Cehoslovacia constituie o mare greşeală şi 
o primejdie gravă pentru pacea în Europa, pentru soarta socialismului în lume. [...] Nu există 
nici o justificare, nu poate exista nici un motiv de a admite, pentru o clipă numai, ideea in- 
tervenţiei militare în treburile unui stat socialist frăţesc. [...] Noi considerăm că, pentru a 
aşeza relaţiile dintre ţările socialiste, dintre partidele comuniste pe baze cu adevărat mar- 
xist-leniniste, trebuie, o dată pentru totdeauna, să se pună capăt amestecului în treburile altor 
state, altor partide. [...] Am hotărât ca începând de astăzi să trecem la constituirea gărzilor 
patriotice înarmate, alcătuite din muncitori, ţărani şi intelectuali, apărătoare ale independenţei 
patriei noastre socialiste. [...] Răspundem tuturor: întregul popor român nu va permite ni- 
mănui să încalce teritoriul patriei noastre. [...] Îi rugăm pe cetăţenii patriei noastre ca, având 
incredere în conducerea partidului şi statului, în partidul nostru comunist, să dea dovadă de 
unitate deplină, să acţioneze calm şi cu fermitate. [...] Să fim gata, tovarăşi, să ne apărăm în 
orice moment patria noastră socialistă, România?. 


În continuare, desfăşurarea evenimentelor este bine prezentată în raportul Ambasadei 
RPP. A început o campanie de presă cu titluri de genul: „Teritoriul RSC ocupat pe 
nedrept”. Grupe de câte o sută de tineri au manifestat prin faţa ambasadelor URSS şi 
RPP, precum şi prin faţa reşedinţei ambasadorului Bulgariei, strigând : „Ceauşescu-Dubtek”. 
A fost întărit serviciul de pază militarizată a reprezentanţelor diplomatice ale ţărilor 
care au luat parte la invazia în Cehoslovacia. În fabrici şi CAP-uri au început să fie 
transportate arme pentru Gărzile Patriotice, instruite la faţa locului după orele de pro- 
gram. În scurt timp au început să se răspândească zvonuri despre concentrarea armatelor 
Tratatului de la Varşovia la graniţele RSR. Populaţia a început să cumpere în cantităţi 
mari zahăr, ulei şi făină, pentru a-şi face provizii. 

Pe 22 august a avut loc o sesiune extraordinară a MAN în cadrul căreia a fost votată 
„Declaraţia cu privire la principiile de bază ale politicii externe a României”, iar 
Consiliul de Miniştri a fost împuternicit s-o prezinte la ONU şi tuturor guvernelor şi 
parlamentelor din lume. Declaraţia sugera necesitatea ca ONU să se ocupe de problema 
intrării în Cehoslovacia a unor armate străine, motivând acest lucru prin faptul că toc- 
mai ONU este instituţia căreia îi revine sarcina de a lua măsurile necesare atunci când 
sunt încălcate independenţa şi suveranitatea unor state membre”. Propaganda a început 
să lanseze sloganul unităţii în jurul „iubitului CC” şi al lui Ceauşescu, prezentat ca om 
al providenţei. Şi chiar în aceeaşi zi, la Academie, cu ocazia zilei naţionale, 23 august, 
Maurer nu numai că l-a ridicat în slăvi pe Ceauşescu, înfierând „ocupaţia”, ci a vorbit 
şi de tradiţiile prieteniei cu URSS. 


1. M. Retegan, In the Shadow..., p. 188. 

2. N. Ceauşescu, „Cuvânt la adunarea populaţiei din capitală în Piaţa Palatului Republicii, 21 august 
1968”, cf. P. Niculescu-Mizil, O istorie trăită..., vol. II, pp. 332-334. 

3. În Declaraţia MAN citim textual: „Conform principiilor Cartei ONU şi ţelurilor sale, această 
organizaţie are datoria de a lua măsurile necesare atunci când independenţa şi suveranitatea unui 
stat membru al organizaţiei 'sunt încălcate, când o ţară devine obiectul unei intervenţii armate 
străine” - „Declaraţia Marii Adunări Naţionale a Republicii Socialiste România cu privire la prin- 
cipiile de bază ale politicii externe a României”, cf. P. Niculescu-Mizil, O istorie trăită..., 
vol. 2, p. 341. 

Pe 23 august, de ziua naţională, la defilare au participat şi trei mii de membri ai 
Gărzilor Patriotice. Printre coloanele de manifestanți dominau pancartele cu lozinci de 
susținere a politicii externe promovate de conducerea ţării. Dar nu lipseau nici pancar- 
tele tradiţionale care slăveau prietenia cu ţările comuniste, dintre care multe purtau nu- 
mele RSC, două al URSS, una al RPP. În următoarele zile, ziarele au publicat severe 
luări de poziţie ale diferitelor organizaţii, respectiv informaţii despre RSC, purtând ti- 
tluri de genul: „Poporul nu se apleacă în faţa voinţei ocupantului”, dar după vizita din 
25 august a ambasadorului URSS, Basov, la Ceauşescu presa şi radiodifuziunea au în- 
cetat această campanie. Între timp, încă de pe 21 august, autorităţile au început să des- 
făşoare o activitate diplomatică intensă. Ceauşescu a declarat în faţa ambasadorilor 
ţărilor participante la invazie că este surprins de intrarea armatelor în RSC. Ambasadorul 
RSR la Beijing, Aurel Duma, a fost primit de vicepremierul RPC, cu care a avut o 
„convorbire prietenească”, după care, cu ocazia unei recepții la ambasada RSR, Zhou 
Enlai a condamnat „intervenţia” în Cehoslovacia şi şi-a exprimat sprijinul pentru lupta 
conducătorilor RSR „de apărare a independenţei”. 

Pe 23 august Ceauşescu a propus o întâlnire la nivel înalt a tuturor ţărilor socialiste. 
Câteva ore mai târziu, el le-a remis ambasadorilor URSS, RPU, RPB şi RSFI o ofertă 
de întâlniri bilaterale între RSR şi vecinii ei (adică în absenţa RDG şi RPP). Apoi i-a 
primit pe vicepremierul RSC, Ota Sik, şi pe ministrul Planificării Economice, Frantisek 
Vlasák, sosiți într-o scurtă vizită. Pe 24 august a avut loc singura întâlnire din cele pa- 
tru propuse (cu vecinii): Ceauşescu a vorbit la Vîrşeţ (Iugoslavia) cu Tito, care, potrivit 
zvonurilor vehiculate în interiorul corpului diplomatic de la Bucureşti, i-a promis sprijin 
politic!. 

Potrivit relatărilor Ambasadei RPP, pe 21 august, în faţa ambasadelor celor cinci 
ţări care au luat parte la invadarea Cehoslovaciei, au avut loc demonstraţii ale „tinere- 
tului din Bucureşti” : 


Înainte de a se însera, în faţa Ambasadei RPP din Bucureşti a apărut un grup de tineri cu 
pancarte pe care erau scrise sloganuri împotriva „intervenţiei în Cehoslovacia”, care expri- 
mau sprijinul faţă de poziţia PCR şi a guvernului RSR în legătură cu evenimentele din 
Cehoslovacia. Tinerii au blocat pentru un timp străzile din faţa ambasadei, adresând urale 
conducerii de partid şi de stat, ovaţionând prietenia româno-cehoslovacă, condamnând intra- 
rea forţelor armate ale celor cinci ţări socialiste în Cehoslovacia. După o vreme, grupele de 
tineri s-au îndepărtat. Manifestări asemănătoare ale tineretului din România au avut loc şi în faţa 
Ambasadei Uniunii Sovietice (deşi organele de Miliție ale statului român n-au permis accesul 
demonstranţilor în imediata vecinătate a clădirii ambasadei), în faţa Ambasadelor Bulgariei 
şi Ungariei. Nicăieri demonstrațiile n-au provocat neajunsuri sau incidente importante?. 


Două zile mai târziu, Ambasada RPP informa că „turiştii noştri se confruntă cu acte 
de duşmănie”?. 
Pe 25 august a avut loc o întâlnire a ambasadorului sovietic Basov cu Ceauşescu. După 


această întâlnire, tonul propagandei româneşti a cunoscut o schimbare semnificativă, 


1. România şi ultimele evenimente..., pp. 1-3. 
2. Claris din Bucureşti 21 VIII 1968, D-I-R-2420-6-69, A MSZ RP. 
3. Mesaj secret din Bucureşti 23 VIII 1968, D-I-R-0-2420-19-68, A MSZ RP. 

devenind mult mai blând. Până în prezent n-a fost găsită în arhive stenograma acestei 
întâlniri. Cea mai exactă informaţie pe această temă au oferit-o angajaţii Ambasadei RPP, 
cu care Basov s-a întâlnit a doua zi: 


I) De la ambasadorul URSS : în ziua de 25 august a avut loc o convorbire cu Ceauşescu (este 
vorba de a patra întâlnire în ultimul timp), ocazie cu care acesta i-a supus atenţiei răspunsul 
CC (al PCUS) la Declaraţia Comitetului Central al PCR, după intrarea armatelor celor „5” 
în RSC. Convorbirea a constat în prezentarea poziţiei URSS, ambasadorul acestei ţări dând 
expresie nemulțumirii faţă de informaţiile din presă şi faţă de opinia publică românească în 
legătură cu RSC. Ceauşescu a subliniat că „intervenţia” armată este o greşeală şi a făcut re- 
ferire la Marx şi Lenin, considerând că puteau fi găsite alte soluţii în problema cehoslovacă. 
El a subliniat că scopul său îl constituie suveranitatea, unitatea şi prietenia cu URSS şi cu ce- 
lelalte ţări socialiste. A propus şi o întâlnire cu conducătorii sovietici pentru clarificarea po- 
ziţiilor reciproce, întrucât numai discuţia directă şi sinceră poate duce la clarificare. A informat 
` în acelaşi timp că în cursul convorbirilor cu [Ota] Sik n-ar trebui întreprins nimic în absenţa 
lui Svoboda, pentru ca problema să nu ajungă la ONU [...]. După această convorbire Ceauşescu 
a convocat CC, iar o zi mai târziu Niculescu-Mizil i-a înmânat ambasadorului răspunsul CC 
redactat în acelaşi spirit, cu explicaţiile lui Ceauşescu. În răspuns era vorba doar de diferen- 
tele de evaluare a evenimentelor din Cehoslovacia dintre PCUS şi PCR, fără însă a fi utilizat 
termenul „intervenţie” şi cu propunerea unei întâlniri între reprezentanţii celor două partide. 
Din ceea ce am înţeles noi, ambasadorul consideră că această propunere trebuie analizată în 
mod pozitiv. 
II) Mai adăugăm că, din punctul nostru de vedere, această primire a determinat o schimbare 
de ton în presă, la radio şi TV, precum şi în luările publice de cuvânt. În cuvântările lor (la 
Braşov), Maurer şi Ceauşescu au subliniat că neînțelegerile dintre ţările socialiste slăbesc 
partidul şi ţările în lupta lor cu imperialismul şi că România va face totul pentru întărirea 
unităţii partidului în blocul socialist! 


În afară de convorbirile Basov-Ceauşescu, sovieticii se străduiau şi prin alte mijloace 
să facă presiuni asupra Bucureştiului. La graniţele României au început să se concen- 
treze armatele sovietice şi ale celorlalte state din Tratatul de la Varşovia. Potrivit dife- 
ritelor surse de informaţii, existau cam 10-12 „mari unităţi” sovietice, 4-5 bulgare şi 
2-3 maghiare? sau 10-12 „mari unităţi” sovietice, 2-3 bulgare şi 4-5 maghiare”. Armatele 
Tratatului de la Varşovia se comportau agresiv ; deşi n-au trecut graniţa, ele simulau 
acţiuni de luptă, având tot echipamentul de război. S-a observat şi o creştere bruscă a 
numărului de „turişti” bulgari, tineri, bărbaţi bine făcuţi”. Ceauşescu trata aceste sem- 
nale foarte serios şi poate că nu atât convorbirea cu Basov, cât celelalte informaţii au 
constituit cauza principală pentru care propaganda ce condamna invazia Cehoslovaciei 
a amuţit brusc după 25 august. 

În schimb nu se ştie nimic despre consolidarea poziţiei adversarilor lui Ceauşescu 
în organele de conducere. Probabil că grupul adepților Uniunii Sovietice n-a apucat 
să se organizeze în aşa fel încât, după modelul cehoslovac, să adreseze Kremlinului 


1. Mesaj secret din Bucureşti 28 VIII 1968, D-I-R-0-2420-19-68, A MSZ RP. 

M. Retegan, /n the Shadow..., p. 192. Nu se specifică despre care unităţi este vorba. 

3. L. Betea, Convorbiri neterminate..., p. 206. Nici Corneliu Mănescu n-a precizat despre ce unităţi 
era vorba. 

4. M. Retegan, In the Shadow..., p. 193. 

rugămintea de a interveni sau măcar de a lua nişte măsuri, fie ele şi mai puţin specta- 
culoase. A tăcut Gheorghe Apostol (sau cel puţin n-au fost găsite dovezi că ar fi încercat 
să întreprindă ceva), care doar cu câteva luni înainte făcuse o încercare disperată de a-l 
apăra pe Drăghici, eliberat din funcţiile lui ; au tăcut însuşi Drăghici, precum şi ceilalţi 
“potenţiali adversari ai lui Ceauşescu şi ai politicii sale aparent antisovietice. La vârful 
puterii nu s-a manifestat nici o forţă care să-l conteste pe secretarul general în acest do- 
meniu. Şi s-a întâmplat aşa probabil din cauză că, fără ajutorul sovieticilor, un eventual 
grup de disidenţi n-ar fi avut în acel moment nici o şansă de a-l răsturna pe Ceauşescu - 
acesta se bucura de prea mult sprijin în aparatul de partid şi în societate. La rândul lor, 
sovieticii n-au luat singuri o asemenea iniţiativă, probabil pe considerentul că nu voiau 
să desfăşoare în acelaşi timp două operaţiuni de anvergură care presupuneau schimbarea 
conducerii în ţări-satelit. În plus, Ceauşescu nici nu era periculos pentru ei, fiind dispus 
să accepte compromisuri (dovadă faptul că a redus propaganda la tăcere după întâlnirea 
cu Basov) şi garantând menţinerea controlului exercitat de Partidul Comunist asupra 
societăţii, ceea ce Dubček nu reuşise. Eventuala răsturnare a lui Ceauşescu, într-un mo- 
ment în care el se bucura de cea mai mare popularitate în sânul societăţii, al partidului 
şi al opiniei publice din ţările occidentale, pentru a-l instala în locul lui pe fostul şef al 
Securităţii, Drăghici, ar fi putut produce efecte incalculabile şi chiar o basculare reală 
a politicii României în direcţia Occidentului (un astfel de motiv a apărut în rapoartele 
sovietice din 1989). 

În afară de aceasta, Ceauşescu a luat foarte repede câteva decizii care au complicat 
şi mai mult situaţia eventualilor complotişti - în primul rând a înfiinţat Gărzile Patriotice, 
al căror ţel era blocarea ofensivei sovietice (şi e interesant de remarcat că, în acelaşi 
moment, o structură asemănătoare a fost creată şi în Iugoslavia’). Gărzile Patriotice 
n-au fost puse niciodată în situaţia de a-şi îndeplini misiunea, pentru că nu s-a ajuns la 
vreun atac, aşa încât e greu de spus ceva cu privire la eficienţa lor. În ultima vreme, 
Gărzile Patriotice se ocupau în principal cu activităţi de propagandă (participarea la 
defilări) şi furnizau o forţă de muncă gratuită - spre exemplu, se ocupau cu proble- 
mele de protecţie a fabricilor şi întreprinderilor?. În timpul evenimentelor din decem- 
brie 1989, Gărzile Patriotice au primit ordin să lupte de partea serviciilor de ordine, 
dar loialitatea lor a fost discutabilă - o parte din personalul lor trecând în tabăra demon- 
stranţilor, iar o altă parte încercând să se eschiveze de la executarea ordinelor. Pe 
13 noiembrie 1968 MAN a votat o lege cu privire la aşa-numita PTAP (Pregătirea 
Tineretului pentru Apărarea Patriei), introducând obligativitatea pentru populaţia şcolară 
de a urma cursuri de pregătire militară. Noua sarcină a tineretului urma să fie apărarea 
tării alături de unităţile Gărzilor Patriotice*. O eventuală intervenţie a Sovietelor şi a 
sateliților lor în România ar fi fost probabil pentru ei o operaţiune mult mai greu de în- 
deplinit decât intrarea în Cehoslovacia. Merită să remarcăm aici că pe 23 august 


1. Ea a fost numită Apărarea Teritorială (Teritorijalna Obrana) şi avea ca scop să constituie o anexă 
a mişcării de partizani. M.J. Zacharias, Komunizm, federacja, nacjonalizmy. System władzy w 
Jugostawii 1943-1991. Powstanie, przekształcenia, rozkład, Varşovia, 2004, p. 260. 

2. Mărturii orale : anii '80 şi bucureştenii..., pp. 180-181. 

3. În ultimii ani ai regimului comunist, această pregătire se transformase într-o formă gratuită de 
muncă „socială”. 

4. C. Păiuşan, N.D. Ion, M. Retegan, Regimul comunist..., p. 141. 

Ceauşescu a primit doi activişti cehoslovaci de rang înalt care, în cazul unei invazii a 
României, ar fi încercat fără îndoială să creeze un front comun cu conducerea de la 
Bucureşti. Cu alte cuvinte, costurile unei eventuale intervenţii armate sau chiar numai 
politice cu scopul de a-l răsturna pe Ceauşescu în mod sigur ar fi depăşit câştigurile 
operaţiunii respective şi poate tocmai de aceea n-a existat o intervenţie în România. 

Ceauşescu a profitat la maximum de urmările evenimentelor din Cehoslovacia. 
Propaganda de la Bucureşti a reuşit în primul rând să dea impresia că iniţial era prevă- 
zută participarea României la operaţia „Dunărea”, dar că la un moment dat Ceauşescu 
ar fi spus un „nu” hotărât. În mod cert însă lucrurile nu s-au petrecut aşa. Cu mult timp 
înainte de luarea deciziei definitive de intrare a forţelor Tratatului de la Varşovia în 
Cehoslovacia, România deja nu mai era considerată participantă la această acţiune. Ceea 
ce era consecinţa firească a acţiunilor independente anterioare ale Bucureştiului pe 
arena internaţională, aşa încât lui Ceauşescu nu i-a propus nimeni să trimită trupe în 
Cehoslovacia. 

De asemenea, pentru o vreme, conducerea de la Bucureşti a reuşit să dea impresia, 
atât în ţară, cât şi peste hotare, că PCR realizează scopuri concordante cu interesul na- 
tional. Trebuie să mai adăugăm aici că, în mod tradiţional, dacă exceptăm un scurt in- 
terval din secolul al XIX-lea, românii au avut mai degrabă relaţii de duşmănie cu Rusia, 
iar Uniunea Sovietică nu era pentru ei decât continuatoarea Imperiului Țarist. „Prietenia ” 
forţată între aceste ţări, aşa cum a existat ea după al doilea război mondial, n-a făcut 
decât să accentueze şi mai mult climatul antirusesc şi antisovietic. Aruncând într-un fel 
mănuşa Kremlinului, Ceauşescu se străduia fără îndoială să se înscrie în tradiţiile naţi- 
onale - iar pentru o vreme, într-adevăr, a şi reuşit să profite de impresia bună pe care 
a făcut-o pe 21 august 1968. Mulțumită acestor acţiuni, multe persoane au început să 
vadă în Ceauşescu şi în PCR garanţia independenţei ţării. 

După cuvântarea lui Ceauşescu de la balconul clădirii CC a urmat un val uriaş de 
înscrieri în partid şi de adeziuni la activităţile Securităţii. Un scriitor german din 
Transilvania, Richard Wagner, prezintă într-un mod magistral starea sufletească a celor 
care au început atunci să colaboreze cu comunismul : „Generaţia mea a început să se 
ocupe de reforme în anii '60. Voiam să redăm demnitatea poporului român. Voiam so- 
cialism, dar fără ruşi. România trebuia eliberată de ruşi. Hotărârea mea de a intra în 
Securitate am luat-o sub impresia cuvântării lui Ceauşescu din 21 august 1968 de la 
Bucureşti. Atunci când a refuzat să intre în Praga laolaltă cu armatele Tratatului de 
la Varşovia. Atunci chiar şi oponenții declaraţi [ai regimului] s-au înscris în mod de- 
monstrativ în partid”!. Graţie unei astfel de operaţiuni propagandistice, Ceauşescu a 
reuşit încă mult timp să se prezinte ca fiind adevăratul conducător al naţiunii, defăi- 
mându-i pe toţi oponenții săi ca agenţi ai Moscovei (ceea ce, de altfel, era parţial 
adevărat). 

Ceauşescu a obţinut destul de uşor succese propagandistice poate tocmai pe motiv 
că independenţa României le convenea şi conducătorilor Uniunii Sovietice. Mihai 
Caraman aruncă lumină asupra acestui aspect al situaţiei. Când Caraman l-a recrutat pe 
Francis Roussilhe, un funcţionar de la NATO, el i-a spus că România doreşte să-şi 


1. R. Wagner, Miss Bukaresztu, trad. de A. Rosenau, Wołowiec, 2003, pp. 61-62. Acestea nu sunt 
cuvintele autorului, ci ale unuia dintre personajele acestui roman. 

obţină independenţa faţă de Uniunea Sovietică şi în acest scop el trebuie să afle dacă, 
în cazul unui eventual conflict armat între cele două ţări, NATO ar veni României în 
ajutor!. Informaţiile obţinute în acest fel erau transmise la Bucureşti şi mai ales la 
Moscova. Aşa că, permițându-i lui Ceauşescu să cultive un soi de naţional-bolşevism 
în România şi să pozeze în conducător independent, sovieticii acționau de fapt în pro- 
priul interes. Iar colaborarea româno-sovietică în acest domeniu urma să se dezvolte 
şi mai mult sub aspectul operaţiunii „Orizont”, despre care a scris în amintirile sale 
Ion Mihai Pacepa. Desfăşurarea acestei operaţiuni nu a fost dovedită, Pacepa fiind, 
la drept vorbind, singurul care a recunoscut că aşa ceva a avut loc într-adevăr - dar, 
oricum, o cooperare româno-sovietică de un anumit tip [pe linie de spionaj] nu poate 
fi exclusă. 

Pentru Ceauşescu, 21 august 1968 a reprezentat punctul culminant al carierei sale, 
cel care mai târziu va fi mereu amintit şi repetat cu numeroase ocazii. Merită să observăm 
că în decembrie 1989, în împrejurări asemănătoare (încercarea de reformare a socialis- 
mului în întregul bloc sovietic, pericolul intervenţiei sovietice, grupul celor „nemulţu- 
miţi” din partid etc.), Ceauşescu a încercat să repete succesul din 1968 şi a convocat o 
mare adunare populară în acelaşi loc ca atunci. Cuvântarea din 21 august a însemnat în 
acelaşi timp revenirea la cultul personalităţii, practicat şi dezvoltat pe vremea lui Dej, 
limitat puţin câte puţin după 1965 şi definitiv încheiat, după cum se părea, la Plenara 
din aprilie 1968. 

După momentul august 1968, Ceauşescu a început să profite de succesul său diplo- 
matic şi politic. În acelaşi timp, trebuia să se asigure faţă de o eventuală intervenţie so- 
vietică şi de pericolul de a fi răsturnat de la putere. Către sfârşitul anului 1968 au părut 
anumite temeri că PCR şi-a pierdut controlul asupra societăţii, ceea ce a dus la reacţia 
imediată a conducerii şi la sistarea liberalizării. 


Măsurile antisovietice luate de Ceauşescu 


Evenimentele din august 1968 şi în primul rând soarta echipei lui Dubček l-au determi- 
nat pe Ceauşescu să ia anumite măsuri pentru limitarea influenţei Uniunii Sovietice în 
România. O parte din acţiunile întreprinse în această direcţie erau continuarea directă 
a liniei elaborate de Gheorghiu-Dej încă de la sfârşitul anilor '50, iar o altă parte erau 
idei originale ale actualului conducător român. 

Prima măsură luată chiar pe 21 august dimineaţa a fost deja amintita constituire a 
Gărzilor Patriotice. Probabil în cursul aceleiaşi zile Ceauşescu a dat şi ordinul de în- 
tocmire a planului de apărare împotriva invaziei sovietice. Acest plan, care avea numele 
de cod „Rovine-IS-70”, a fost pregătit în cele din urmă în anul 1970. El presupunea 
apărarea teritoriului naţional cu toate forţele posibile: Armata, Securitatea şi Gărzile 
Patriotice. Iar dacă armatele inamice ar fi înfrânt rezistenţa, Ceauşescu şi ceilalţi mem- 
bri de la nivelul superior al conducerii urma să fie transportaţi într-un loc sigur din 
munţi. Iar dacă rezistenţa ar fi fost zdrobită într-un: timp foarte scurt, Ceauşescu ar fi 


1, P. Accoce, D. Pouget. Rețeaua Caraman..., p. 164. 

urmat, potrivit planului „Rovine-IS-70”, să fugă în secret într-o ţară care i-ar fi oferit 
adăpost!. 

În 1969 au fost majorate şi sumele din buget alocate pentru înarmare. Comparativ 
cu celelalte ţări din blocul sovietic, acest sector a fost foarte neglijat în anii '60. Între 
1965 şi 1968 s-a operat o nouă reducere a bugetului pentru armată, astfel încât în 1968 
cheltuielile pentru înarmare se ridicau doar la 3,7% din întregul buget. În 1969, ele au 
crescut la 4,2%, ceea ce, având în vedere şi creşterea PIB cu 7,4%, reprezenta un su- 
pliment important?. În acelaşi timp, autorităţile au hotărât să cumpere o anumită canti- 
tate de arme moderne din URSS, RSC şi RSFP. 

Fără îndoială, schimbarea cea mai importantă, care mergea cel mai departe şi care 
deosebea cel mai mult România de celelalte ţări ale Tratatului de la Varşovia, a fost 
crearea în cadrul Securităţii a unei unităţi speciale de combatere a spionajului ţărilor 
socialiste - mai bine zis, al Uniunii Sovietice. Această unitate, subordonată secţiei de 
spionaj, UM 0110 CIE, a fost creată în 1969. Existenţa ei a fost ţinută în deplin secret, 
ofiţerii care făceau parte din personalul acestei unităţi fiind încadraţi formal în altele şi 
neavând permisiunea de a-şi trăda apartenenţa la UM 0110. Această unitate se ocupa 
în primul rând cu monitorizarea activităţii KGB şi GRU, serviciile de spionaj ale celor- 
lalte ţări comuniste fiind tratate marginal (de altfel, ele nici nu desfăşurau activităţi no- 
tabile pe teritoriul României - exceptând, eventual, perioada perestroikăi). Potrivit 
istoricului Marius Oprea, cu timpul, UM 0110 „a ajuns să fie utilizată pentru a fabrica 
argumentele pe placul «conducerii superioare de partid»”. Cei care cădeau în dizgraţia lui 
Nicolae Ceauşescu deveneau suspecți de spionaj în favoarea Uniunii Sovietice’. În 1989, 
UM 0110 număra 264 de ofiţeri, 8 ofiţeri specializaţi în tehnici operative, 15 subofiţeri 
şi 8 persoane ca angajaţi civili - cu alte cuvinte, era destul de numeroasă, ţinând cont 
de condiţiile României. Era mai numeroasă, de exemplu, decât UM 0107 ICE „Dunărea” 
(comerţul cu mărfuri „de importanţă deosebită” ; era vorba, printre altele, de „vânzarea” 
nemților către RFG şi a evreilor către Israel”), decât UM 0617 (contraspionaj economic) 
şi chiar decât UM 0625 (cealaltă parte a contraspionajului, mai puţin cel economic şi 
cel responsabil de ţările comuniste). 

Pentru eliminarea influenţei sovietice, în serviciile speciale erau utilizate şi alte me- 
tode. În baza Dispoziţiei Consiliului de Miniştri din 10 iulie 1968, au fost introduse 
exigenţe riguroase pentru noii candidaţi la angajare în Securitate. În primul rând, se 
cerea ca recruţii să aibă liceul terminat şi să fie înscrişi la o formă de studii superioare, 
cu obligativitatea cunoaşterii unor limbi străine€. Caracterul antisovietic al acestei dis- 
poziţii consta în faptul că personalul de pe vremea lui Dej (cu alte cuvinte, cel cu tră- 
sături filosovietice) era foarte slab pregătit, fiind astfel defavorizat în această conjunctură. 


D. Deletant, Ceauşescu and the Securitate..., pp. 84-88. 


_ 

Pe 20 iunie 1968 au fost făcute schimbări importante în modul de recrutare a candida- 
ţilor pentru şcoala de ofiţeri în cadrul serviciilor speciale. Orice candidat la şcoala din 
Băneasa trebuia din acel moment să susţină obligatoriu un examen de admitere având 
ca probe istoria României şi limba română!. Pe măsură ce erau pregătite tinerele cadre 
„naţionale” pentru serviciile speciale, din rândul acestora erau eliminaţi oamenii legaţi 
într-un fel sau altul de Moscova, cei şcoliţi în Uniunea Sovietică. 

Toate aceste măsuri ale căror intenţii antisovietice erau evidente şi nici nu puteau fi 
ascunse au dus totuşi la o reală reducere a influenţei Kremlinului în România. Nu e lipsit 
de interes să observăm că majoritatea acestor măsuri erau ascunse opiniei publice din 
ţară şi de peste hotare, precum şi faţă de personalul obişnuit din aparatul de partid şi din 
Securitate. Existenţa UM 0110 CIE a constituit unul dintre cele mai mari secrete de stat ; 
puţinele informaţii pe care le avem în legătură cu această unitate au devenit accesibile 
abia după 1989. Nici una dintre aceste măsuri (în afară de înfiinţarea Gărzilor Patriotice) 
nu a fost exploatată de propaganda oficială. Fără îndoială că Nicolae Ceauşescu voia cu 
orice preţ să scape de influenţa sovietică, dar n-avea cum să nu-şi dea seama că eliminarea 
ei completă era imposibilă. Analiştii de la Ambasada RPP apreciau în acest sens că 
pentru autorităţile române ar fi fost nerentabil să elimine total orice influenţă sovietică : 


RSR nu-şi exprimă intenţia de a ieşi din Tratatul de la Varşovia. Conducătorii români îşi dau 
foarte bine seama că tocmai datorită apartenenţei la blocul ţărilor socialiste şi mai ales la 
Tratatul de la Varşovia România este un partener interesant pentru Occident, iar intenţia de 
a părăsi Pactul i-ar putea obliga pe ceilalţi semnatari ai lui să ia măsuri preventive?. 


Tocmai de aceea armata română a participat la exerciţiile Tratatului de la Varşovia, 
inclusiv pe teritoriul Uniunii Sovietice’. 

În acelaşi timp, sovieticii erau de acord cu independenţa românilor pentru că lor, 
destul de mult timp, acest lucru le-a fost de folos. Autoritatea lui Ceauşescu la Bucureşti 
nu constituia un pericol nici pentru integritatea blocului sovietic, nici pentru comunism 
ca regim politic. Formula românească nu şi-a găsit imitatori printre celelalte ţări comu- 
niste. Iar în momentul în care Ceauşescu s-a opus în mod hotărât politicii sovietice de 
reformă - perestroika, în care trebuia să fie antrenată şi România -, el a fost înlăturat 
de la putere în mod sângeros, noul guvern întreţinând cu Kremlinul relaţii foarte strânse 
până la dezmembrarea Uniunii Sovietice. „Cei pe care eu îi urmăream astăzi conduc 
România” - afirma în 1994, căzând totuşi în capcana exagerării, Victor Neculcioiu, 
ultimul şef al UM 0110 CIE, înainte de căderea lui Ceauşescu’. 


Roadele triumfului - Ceauşescu intensifică politica externă 


Ceauşescu n-a trebuit să aştepte mult răsplata pe care politicienii din ţările occidentale 
i-au pregătit-o pentru atitudinea lui ireconciliabilă faţă de intervenţia armată a Tratatului 


Ibidem, pp. 41-42. 

de la Varşovia în Cehoslovacia. Încă din 30 august 1968, Statele Unite au trimis la 
Moscova o notă în care afirmau că „nu ştim ce se va întâmpla” dacă se va ajunge la in- 
vadarea României!. În luna octombrie a aceluiaşi an, România şi SUA au început ne- 
gocierile în vederea înviorării relaţiilor reciproce. Pe 26 octombrie a fost semnat un 
acord pe probleme de colaborare culturală şi economică?. În februarie 1969, prin inter- 
mediul ambasadorului său la Washington, Corneliu Bogdan, Ceauşescu l-a invitat pe 
preşedintele SUA, Richard Nixon, să facă o vizită în România”. Nixon, care, înainte 
de a fi ales preşedinte, mai fusese la Bucureşti şi în 1967, când a făcut parte dintr-o 
delegaţie americană, a ignorat totuşi invitaţia, dar aceasta a fost apoi reînnoită de câteva 
ori. Şi a fost acceptată abia în luna iunie, după degradarea bruscă a relaţiilor america- 
no-sovietice, pe fondul războiului din Vietnam“. Potrivit unor cercetători, un motiv su- 
plimentar care a influenţat pozitiv luarea acestei decizii în cadrul administraţiei Nixon 
a fost dorinţa americanilor de a stabili, prin intermediul Bucureştiului, un dialog cu 
China5. Acest factor de decizie poate fi susţinut şi prin faptul că, în ajunul sosirii în 
România, Nixon efectuase o vizită în Pakistan, ale cărui autorităţi se străduiau de ase- 
menea să medieze relaţiile dintre Washington şi Beijing. 

Delegaţia americană condusă de Nixon a venit la Bucureşti pe 2-3 august 19696. La 
aeroport a fost întâmpinat cu mari onoruri, în prezenţa a sute de mii de cetăţeni. Pe 
drumul de la aeroport, automobilul în care se aflau Nixon şi Ceauşescu s-a oprit pe ne- 
aşteptate şi ambii conducători au coborât să strângă mâinile persoanelor care îi aclamau 
din mulțime”. În cele două zile de convorbiri au fost abordate teme precum China, 
Vietnamul, dar şi colaborarea bilaterală. S-a stabilit de asemenea, la fel ca la vizita lui 
de Gaulle, să se deschidă la Bucureşti o Bibliotecă americană, iar la New York - o 
Bibliotecă română. Deşi nu s-au semnat acorduri importante, vizita a reprezentat un 
succes diplomatic enorm pentru Ceauşescu, care se putea mândri în faţa lumii, ca şi în 
faţa populaţiei ţării sale, că este un „partener” al preşedintelui Statelor Unite. 

În afară de spectaculoasa vizită a lui Nixon la Bucureşti, în această perioadă România 
a reuşit să se apropie şi de alte ţări occidentale, precum şi de ţări din Lumea a Treia 
care aveau relaţii de strânsă colaborare cu Occidentul. În septembrie 1968 a sosit la 
Bucureşti Michael Stewart, secretar de stat al Marii Britanii. Câteva zile mai târziu, în 
capitala României sosea ministrul belgian al Afacerilor Externe”. În lunile care au ur- 
mat au avut loc o serie întreagă de vizite ale unor delegaţii româneşti în diferite ţări din 
Lumea a Treia, printre care Turcia şi Iran, cu acesta din urmă România începând să 
întreţină relaţii de tot mai strânsă colaborare. Pe la începutul lui septembrie 1969, 
Ceauşescu a efectuat în această ţară o vizită lungă de aproape o săptămână". 


1. J.F. Harrington, B.J. Courtney, Relaţii româno-umericane..., p. 269. 
2. Ibidem, p. 270. 

3. Ibidem, p. 273. 

4. Ibidem, pp. 274-277. 

5. Ibidem. pp. 277-278. 

6. C. Păiuşan, N.D. Ion, M. Retegan, Regimul comunist..., p. 145. 

7. J.F. Harrington, B.J. Courtney, Relaţii româno-americane... p. 279. 
8. Ibidem, pp. 279-280. 

9. C. Păiuşan, N.D. Ion, M. Retegan, Regimul comunist..., p. 141. 

10. Ibidem, p. 146. 

Înviorarea politicii externe occidentale a României a avut loc într-un moment în care 
celelalte ţări din blocul sovietic îşi înăspreau relaţiile cu ţările din NATO, în primul 
rând pe fondul agresiunii asupra Cehoslovaciei şi al războiului din Vietnam. Tocmai de 
aceea Nicolae Ceauşescu se putea prezenta ca fiind un conducător comunist indepen- 
dent, care a înfăptuit idealurile naţionale ale României în pofida poziţiei guvernului de 
la Moscova. Ca şi de Gaulle, preşedintele Nixon a fost întâmpinat la Bucureşti cu un 
entuziasm spontan, autorităţile limitându-se doar la a canaliza în mod corespunzător 
acest entuziasm. Iar datorită unor astfel de vizite poziţia partidului în societate s-a con- 
solidat. La fel şi poziţia lui Ceauşescu în partid şi în organele de conducere ale statului. 
Prin urmare, secretarul general s-a hotărât să profite de conjunctura internaţională fa- 
vorabilă pentru eliminarea următorului grup de potenţiali adversari. Dar înainte de 
aceasta trebuia să înăbuşe mişcarea apărută la baza societăţii care cerea reforme mai 
profunde şi o liberalizare mai largă. 


Tentative de presiune asupra autorităţilor 
din partea populaţiei: 1968-1969 


După lichidarea opoziţiei şi a partizanilor anticomunişti!, respectiv după neutralizarea 
intelectualităţii care înainte de război avusese legături cu Garda de Fier, în România nu 
mai rămăsese nici un focar de concurenţă pentru autorităţile comuniste. În legătură cu 
măsurile de liberalizare deja asimilate au apărut însă tentative de a exercita de jos în 
sus o presiune asupra conducerii cu scopul nu atât de a se efectua o schimbare de re- 
gim, cât mai curând de a se extinde libertăţile cetăţeneşti. Societatea, deşi foarte puţin 
informată de propaganda oficială în legătură cu iniţiativele de aceeaşi natură care s-au 
manifestat în celelalte ţări ale blocului sovietic, aflase oricum despre evenimentele din 
Cehoslovacia şi Polonia (precum şi despre revoltele studenţeşti din ţările occidentale) 
prin intermediul posturilor de radio occidentale? care nu erau bruiate în România sau 
al turiştilor străini care începuseră să viziteze masiv România în a doua jumătate a ani- 
lor "60. 

Cererea de reforme, mult mai atenuată în comparaţie cu Polonia sau Cehoslovacia, 
îşi avea originea în câteva medii, şi anume: intelectuali, studenţi, aparatul de partid de 
nivel mediu, apoi minoritatea maghiară, nemulțumită de noua împărţire administrati v-te- 
ritorială a ţării, ce reducea importanţa politică a acestui segment de populaţie. În nici 
unul dintre aceste grupuri (poate cu excepţia maghiarilor) nemulţumiţii nu constituiau 
totuşi majoritatea, iar în acţiuni în favoarea reformelor se angajau de fapt puţine per- 
soane. În schimb autorităţile, de îndată ce şi-au dat seama că, teoretic, situaţia poate 
ajunge să scape de sub control, au acţionat în mod hotărât, bazându-se pe pasivitatea 
majorităţii. Datorită acestei politici mişcările în favoarea reformelor n-au apucat să 


1. E adevărat că ultimul şef al partizanilor, Ion Gavrilă Ogoranu, a fost arestat abia în 1976, dar încă 
din anii '50 rezistenţa partizanilor nu mai reprezenta o ameninţare pentru autorităţile comuniste. 
Cf. D. Deletant, Teroarea comunistă..., pp. 176-181. 

2. „...aici [în România] accesul la sursele occidentale este absolut liber - ne referim la radio” - Notă 
urgentă 16 X 1968, D-I-R-070-2-68, A MSZ RP, p. 6. 

capete anvergură, deşi o parte dintre revendicări au fost satisfăcute. Actualmente, ma- 
joritatea evenimentelor din perioada respectivă au fost date uitării şi nici în istoriografie 
nu se bucură de prea mult spaţiu. Până în momentul de faţă (jumătatea anului 2011) nu 
s-a publicat nici o monografie pe această temă. În plus, în afară de demonstraţia stu- 
denţească de Crăciun, toate aceste mişcări s-au străduit să acţioneze cu metodele aşa-nu- 
mitei democraţii interne de partid, pe baza legislaţiei comuniste. Nu e mai puţin adevărat 
însă că ele au avut o anumită însemnătate pentru dinamica sistemului politic din România, 
întrucât, probabil, apariţia lor a fost unul din factorii care l-au determinat pe Ceauşescu 
să limiteze treptat măsurile de liberalizare. 

Pentru grupurile în sânul cărora au apărut cereri de reformă, cei mai gălăgioşi au 
fost studenţii. În anii '60, la studii superioare erau admişi masiv tinerii din mediul ru- 
ral, din regiunile cu puternic ataşament faţă de tradiţiile creştine şi faţă de modul de 
viaţă precomunist. De asemenea, au fost liberalizate simţitor criteriile de admitere care 
înainte îngrădeau accesul la nivelurile superioare de educaţie pentru copiii elitei de di- 
nainte de război şi ai celor care făcuseră parte din Garda de Fier, ceea ce a permis pă- 
trunderea în instituţiile de învăţământ superior a unor persoane educate în spiritul tradiţiei 
patriotice sau naţionaliste. De pe la jumătatea anilor '60, fără probleme prea mari, ast- 
fel de persoane erau primite şi în rândul membrilor PCR. 

Printre universitari dominau în continuare, slab pregătiţi, adepţii marxism-leninis- 
mului din anii '50, dar şi aici lucrurile au început să se schimbe. În 1963, Athanase 
Joja, comunist şi stalinist încă din perioada interbelică, a fost eliberat din funcţia de 
preşedinte al Academiei Române şi a fost înlocuit cu Ilie Murgulescu, care în anii '30 
fusese bursier în Germania. În 1966, aceeaşi funcţie a fost preluată de Miron Nicolescu, 
cu doctorat la Sorbona (matematică), la curent cu metodele occidentale de a efectua v 
muncă de cercetare, dar şi de a educa tineretul şi cadrele!. Pe timpul mandatului său 
au fost reprimiţi în universităţi unii oameni de ştiinţă activi în perioada interbelică, dar 
apoi destituiţi. Ei prezentau un nivel superior de pregătire şi cultură în comparaţie cu 
universitarii avansați pe vremea lui Dej, al căror unic merit era uneori faptul că serveau 
partidul. Oamenii de ştiinţă reprimiţi în universităţi, cu foarte puţine excepţii, nu ocu- 
pau funcţii de conducere, ceea ce a provocat o scădere simţitoare a prestigiului autori- 
tăţilor academice în rândul studenţilor. Acest lucru a făcut posibilă însă apariţia unor 
grupuri informale care încercau să organizeze viaţa studenţească independent de auto- 
rităţile universitare şi de stat. 

În domeniul cultural situaţia se prezenta la fel. Aveau cuvântul acum generaţiile de 
creatori care debutaseră la sfârşitul anilor '50 sau la începutul anilor '60, asupra cărora 
stalinismul avusese o influenţă scăzută. Ei au preluat rapid ideea liberalizării, văzând 
probabil în ea, pe lângă aspectul intelectual, şi o modalitate de a se debarasa de repre- 
zentanţii compromişi ai generaţiilor mai vârstnice. În acelaşi timp, ei au redescoperit 
curentul principal, aşa-numitul curent naţional sau chiar naţional-mistic (prezent, spre 
exemplu, în operele lui Mihai Eminescu, Lucian Blaga sau Octavian Goga) din litera- 
tura română precomunistă. Iniţial ei s-au înscris aşadar în tezele propagandei de partid 
care îi îndemna să se aplece asupra valorilor naţionale. Mai târziu însă au încercat să 
depăşească limitele destul de rigide impuse de partid. 


1. Enciclopedia de istorie a României, vol. I, p. 566; Membrii CC al PCR..., pp. 346-347, 412-413, 
430-431. 

Primul scriitor cunoscut (deşi nu aparţinea generaţiei tinere) care a încercat să spună 
mai mult decât permitea cenzura a fost Miron Radu Paraschivescu. În cadrul revistei 
Ramuri editate la Craiova, el a creat suplimentul literar Povestea vorbii, unde publica 
lucrările debutanţilor!. În jurul acestuia s-a constituit rapid un cerc de tineri literați care 
mai târziu au creat grupul informal numit tocmai „Povestea vorbii”. 

Unul dintre cei mai „nesupuşi” literați din generaţia tânără s-a dovedit a fi Adrian 
Păunescu, ceea ce poate stârni uimire, având în vedere activitatea lui de mai târziu, 
când a devenit poetul de curte al lui Ceauşescu, iar apoi unul dintre principalii ideologi 
ai unui partid neocomunist - Partidul Socialist al Muncii. El a rămas activ în politică 
până la moartea sa (5 noiembrie 2010). În anii '60 Păunescu era însă un tânăr poet care 
promitea şi care a hotărât să arunce o provocare nomenclaturii de la conducerea Uniunii 
Scriitorilor (US). În mai şi aprilie 1968, ca preşedinte al secţiei UTC din cadrul US, a 
organizat o serie de întâlniri în cadrul cărora s-au cerut o mai mare liberalizare şi de- 
miterea lui Eugen Barbu din funcţia de redactor-şef al revistei literare Luceafărul. 
Păunescu era la vremea respectivă puternic sprijinit de Dumitru Țepeneag, şi el un scri- 
itor din generaţia tânără, care în ianuarie 1968 fusese la Paris şi luase legătură cu Monica 
Lovinescu şi Virgil Ierunca?, figuri importante ale emigrației române. În legătură cu 
demersul lui Păunescu şi Țepeneag, s-a organizat o şedinţă a conducerii US la care au 
participat şi reprezentanţi ai CC, cu Paul Niculescu-Mizil în frunte. Colectivul astfel 
întrunit a evaluat în mod pozitiv protestul şi l-a eliberat pe Eugen Barbu din funcţia de 
redactor-şef al revistei Luceafărul”. La câteva zile după 21 august 1968, Păunescu, 
Țepeneag şi alţi câţiva tineri creatori au redactat o scrisoare deschisă adresată partidului 
în care îşi exprimau adeziunea totală faţă de politica CC şi a lui Ceauşescuf. În noiem- 
brie 1968 a avut loc conferinţa Uniunii Scriitorilor. Pentru prima dată în istoria ei, la 
lucrări au participat nu doar delegaţii, ci toţi membrii Uniunii. În cadrul conferinţei, 
Paraschivescu a făcut o aspră critică a politicii recente a US. El a atras atenţia asupra 
discriminării autorilor care nu fac parte din Uniune şi a propus schimbări fundamentale 
în această organizaţie. Dar autorităţile n-au dat curs propunerilor sale şi atât Paraschivescu, 
cât şi grupul „Povestea vorbii” au fost atacați în ianuarie 1969 în coloanele unor reviste 
literare şi în Scânteia’. 

Politica autorităţilor a fost poate influenţată de faptul că în decembrie 1968 a avut loc 
o uriaşă manifestaţie studenţească, la care s-au cântat colinde, ajungându-se în cele din 
urmă să se scandeze „Jos Ceauşescu ! "5. În momentul de faţă (jumătatea anului 2011) 
dispunem de două descrieri ale evenimentelor care s-au desfăşurat pe străzile Bucureştiului 
în noaptea de 24 spre 25 decembrie 19687. Prima dintre ele este nota întocmită de lucrătorii 


D. Deletant, Ceauşescu and the Securitate..., p. 175. 

M. Pelin, Opisul emigrației politice..., p. 334. 

D. Deletant, Ceauşescu and the Securitate..., p. 179. 

Ibidem, p. 180. 

Ibidem, pp. 180-181. 

Mai pe larg în legătură cu această temă, vezi A. Burakowski, „Demonstrația studenţilor din 
24 decembrie 1968, Bucureşti - un eveniment important, aproape necunoscut”, Arhivele totalita- 
rismului, nr. 1-2, 2006. 

7. Notă referitoare la manifestaţia studenţilor din Bucureşti 24 XII 68 (Potrivit informaţiilor din me- 
diul universitar, pe marginea şedinţei activului de partid din conducerea universităţilor în urma 

Ambasadei RPP, iar a doua este referatul lui Virgil Trofin întocmit pentru şedinţa 
Comitetului Executiv din 25 decembrie şi redactat probabil pe baza raportului servicii- 
lor de pază şi ordine. 

Cele două versiuni nu sunt întru totul asemănătoare. Potrivit raportului Ambasadei 
RPP, iniţiativa manifestaţiei le-ar fi aparţinut studenţilor de la Teologie, pe când Trofin 
nu particularizează nici o categorie concretă de studenţi, dar indică în schimb câteva 
persoane dintre cele mai active. Au început să cânte colinde în primul rând studenţii 
din căminele situate în cartierul Cotroceni. De acolo grupul de studenţi s-a deplasat în 
Piaţa Universităţii. În raportul Ambasadei RPP se arată că unii studenţi se comportau 
agresiv. Apoi grupul, care ajunsese la câteva sute de persoane, a continuat să se depla- 
seze pe bulevardul Magheru, spre Piaţa Romană. În acel moment, demonstranţilor li 
s-au alăturat catolicii de la Biserica Italiană, situată pe acest bulevard. Când cortegiul 
a ajuns în Piaţa Romană, autorităţile au trimis activişti să-i oprească pe demonstranți. 
Aici, potrivit lui Trofin, s-a încheiat toată manifestaţia. Dar din raportul Ambasadei 
RPP rezultă că demonstranţii s-au deplasat Gara de Nord şi abia acolo demonstraţia a 
luat sfârşit. Interesant este un amănunt relatat în raportul Ambasadei, şi anume că în 
apropierea gării „se aflau [...] ziarişti străini care au făcut fotografii şi au înregistrat 
desfăşurarea demonstraţiei pe bandă de magnetofon”. Trofin nu aminteşte acest amănunt. 

Diferențe mai există şi în legătură cu sloganurile scandate de studenţi. Trofin vor- 
beşte doar despre cereri destul de confuze, ca „libertate pentru studenţi”, în timp ce 
din informaţiile obţinute de la ambasada sovietică rezultă că s-ar fi strigat şi „Jos 
Ceauşescu ! ”. Demonstrația s-a încheiat spre dimineaţă, în ziua de 25 decembrie, fără 
intervenţia Miliției sau a altor servicii de ordine ; a fost suficientă mobilizarea activiş- 
tilor pentru a-i determina pe studenţi să se întoarcă înapoi în cămine. 

Până în dimineaţa zilei de 25 decembrie Ceauşescu n-a ştiut nimic despre evenimente, 
însă de la 8 dimineaţa a început întâlnirile şi discuţiile legate de ceea ce se întâmplase 
în timpul nopţii. La ora 13.00 a fost convocată şedinţa Comitetului Executiv, la care 
au fost invitaţi şi reprezentanţii mediilor academice. Ceauşescu a făcut o evaluare foarte 
critică a atitudinii serviciilor de ordine şi a Miliției. „E lipsă de ordine şi disciplină. 
După părerea noastră, Securitatea şi Miliția au însărcinarea de a veghea la păstrarea li- 
niştii. Dar ce s-a întâmplat la ora 3 noaptea este huliganism. Trebuiau arestaţi toţi.” 
Responsabilitatea pentru atitudinea necorespunzătoare a serviciilor de ordine, după pă- 
rerea lui, o purtau Vasile Patilineţ, secretarul CC pe probleme de servicii speciale, şi 
Dumitru Popa, primarul Bucureştiului. N-ar fi exclus ca Patilineţ şi Popa în mod inten- 
ţionat să nu-l fi trezit pe Ceauşescu, tocmai pentru a evita intervenţia lui, adică ordinul 
de a folosi forţa împotriva demonstraţiei, care în felul acesta s-a încheiat fără incidente. 

În discuţia care a urmat după analiza evenimentelor din noaptea precedentă, drept 
cauză a manifestaţiei şi în general a nemulțumirilor din mediul studenţesc a fost desem- 
nată insuficienta pregătire ideologică a tineretului, găsindu-se multe neglijenţe în acest 
domeniu. Apoi au fost făcute propuneri de soluţii concrete care aveau ca scop îmbunătăţirea 


evenimentelor), D-I-R-0-24-1-69, A MSZ RP, pp. 1-4; Stenograma Şedinţei Comitetului Executiy 
al CC al PCR din 25 decembrie 1968, orele 13.00, ANIC, Fond CC al PCR, Cancelarie, dosar 
nr. 216/1968, f. 7-12; mai există o scurtă menţiune în raportul serviciului est-german de securitate 
Stasi. Vezi S. Olaru, G. Herbstritt, Srasi..., p. 264. 

pregătirii ideologice a tineretului. În aceeaşi discuţie s-a făcut simțită în mod evident 
ideea înăspririi generale, de sus în jos, a liniei politice la toate nivelurile de pregătire - 
adică o parte din ceea ce mai târziu s-a închegat ca vestitele „teze din iulie”. 

Din desfăşurarea şedinţei Comitetului Executiv din 25 decembrie rezultă că autori- 
tatea supremă era de fapt speriată de efectele liberalizării acordate spre jumătatea anilor 
"60. Probabil că nu era vorba de temerea că situaţia ar putea scăpa de sub control, aşa 
cum se întâmplase în Cehoslovacia, dar a fost luată totuşi hotărârea de a se acţiona în 
mod energic pentru preîntâmpinarea oricărei eventuale tulburări. Demonstrația de 
Crăciun din 1968, deşi în sine un eveniment banal, care nu reprezenta nici un fel de 
pericol, a provocat la nivelul conducerii o preocupare serioasă faţă de problema ideo- 
logiei. Iniţial schimbările n-au fost prea evidente pentru cetăţeanul mediu, deoarece 
părea că liberalizarea va continua ca şi până atunci. Dar, în momentul când, doi ani şi 
jumătate mai târziu, Ceauşescu şi-a proclamat „tezele din iulie”, multe persoane au fost 
surprinse că acel conducător pe care mulţi şi-l aminteau datorită cuvântării de la balco- 
nul CC din 21 august 1968 se transformase într-un comunist dogmatic. Între timp s-a 
dovedit că Nicolae Ceauşescu n-a fost niciodată adeptul liberalizării ; dimpotrivă, stu- 
denţii care manifestau abia la patru luni după vestita cuvântare au scăpat de arestare 
doar pentru că nimeni din conducere n-a avut curajul să-l trezească pe el din somn. 

În acelaşi raport consacrat demonstraţiei de Crăciun, Ambasada RPP atrăgea atenţia 
că-n ultima vreme, în colectivităţile studenţeşti, se evidenţiază o anumită stare de 
tensiune : 


Studenţii pun multe întrebări, să zicem, delicate şi o fac într-un mod uneori foarte obraznic. 
De exemplu, la una dintre universităţi a fost invitat Dumitru Popescu’, membru supleant în 
Comitetul Executiv, secretar al CC şi redactor-şef al ziarului Scânteia, dar i-au fost puse şi 
întrebări care n-au trecut mai întâi pe la Comitetul de Partid, tocmai pentru a evita anumite 
„retuşuri”. Câteva dintre ele: de ce presa evită în mod intenţionat multe probleme impor- 
tante, ceea ce te obligă să cauţi informaţii, spre exemplu, ascultând Europa Liberă? E ade- 
vărat că la Constanţa staţionează trupe sovietice? Când îşi va retrage URSS armata din 
Cehoslovacia? La această întâlnire Dumitru Popescu a ţinut o prelegere pe tema principiilor 
politicii româneşti ; reacţia unui grup de studenţi faţă de prestaţia lui a fost o scrisoare pe 
care i-au înmânat-o şi în care spuneau că n-au venit să asculte un curs de generalităţi pe tema 
socialismului ştiinţific, ci pentru a primi răspunsuri la nişte întrebări foarte precise ; aşa încât 
îi mai înmânează o dată întrebările cu rugămintea ca invitatul să le ofere răspunsurile şi să 
facă cunoscută scrisoarea întregii săli. Popescu a citit o parte din scrisoare şi a catalogat-o ca 
fiind o încercare de provocare. O parte dintre studenţi au părăsit sala în semn de protest?. 


Ca urmare, autorităţile au fost nevoite să tragă concluzia că situaţia este într-adevăr 
serioasă. Dumitru Popescu - poreclit „Dumnezeu” din cauza modului său de viaţă şi a 
influenţei pe care o avea? - era unul dintre cei mai importanţi ideologi din stat şi unul dintre 


1. Din păcate, nu se ştie exact când anume a avut loc această întâlnire. 

2. Notă referitoare la manifestaţia studenţilor..., p. 2. 

3. Ion Mihai Pacepa îl descria pe Dumitru Popescu „Dumnezeu” în felul următor : „Îngâmfat şi arogant, 
el era cunoscut prin modul dispreţuitor şi ordinar în care îi trata pe subordonații lui. «Nu întrebi 
‘de ce ?'» — era el obişnuit să spună când dădea instrucţiuni. «Pur şi simplu faci ce ţi se spune. Eu 
sunt dumnezeul tău»” - I.M. Pacepa, Czerwone horyzonty..., p. 33. 

cei mai apropiaţi colaboratori ai lui Ceauşescu. Atacul deschis la persoana lui (rolul 
serviciilor speciale în acest incident trebuie mai degrabă scos din discuţie) trebuia in- 
terpretat ca un atac la însăşi persoana secretarului general şi la întreaga ideologie a 
partidului. Conştiente de evenimentele din Cehoslovacia, unde liberalizarea exagerată 
a dus repede la situaţia în care Partidul Comunist şi-a pierdut monopolul puterii, auto- 
rităţile române nu puteau să nu reacționeze la acest soi de incidente. Dacă mai înainte 
au fost subapreciate năzuinţele reformatoare ale societăţii, spre sfârşitul anului 1968 ele 
se pare că erau supraevaluate. 

Interesant e faptul că anul 1968 ca început al renunţării la liberalizare a fost indicat 
chiar de Popescu „Dumnezeu” în amintirile lui: „Nu a fost nici o minirevoluţie cultu- 
rală, îngheţul începuse din 1968”!. Cauza „îngheţului” era însă, după părerea lui Popescu 
„Dumnezeu”, acutizarea conflictului româno-sovietic, ceea ce obliga autorităţile române 
să ia „măsuri maxime de prudenţă”. Fără îndoială că şi acest motiv a fost important în 
cazul de faţă. 

Încă de la începutul anului 1969 s-a remarcat tendinţa evidentă a autorităţilor de a 
sista treptat măsurile de liberalizare. Concomitent se desfăşura şi chiar se accelera pro- 
cesul de consolidare a poziţiei lui Ceauşescu, de cumulare a tot mai multor competenţe 
în mâinile secretarului general şi ale unui grup restrâns, format din colaboratorii săi cei 
mai apropiaţi. Într-un asemenea moment, după ce la început a fost acceptată ca pregă- 
tire a terenului pentru schimbarea liniei în politica externă, iar apoi a servit ca pretext 
pentru eliminarea principalilor activişti din echipa lui Dej, liberalizarea constituia deja 
o ameninţare pentru Ceauşescu. La sfârşitul anului 1968 şi începutul anului 1969, în 
cazul în care s-ar fi hotărât să ducă liberalizarea mai departe, conducătorul român ar fi 
avut de ales doar între două soluţii : fie ar fi fost iniţiatorul procesului de democratizare 
a ţării şi a partidului, caz în care s-ar fi expus pericolului de a fi îndepărtat de la con- 
ducere de adepţii liniei dure, fie ar fi fost luat pe sus de valul liberalizării - şi atunci 
de asemenea şi-ar fi pierdut poziţia. 

Potrivit opiniei unanime a martorilor istoriei şi a cercetătorilor din perioada anali- 
zată, Ceauşescu îşi dorea în primul rând să obţină puterea absolută în ţară şi un renume 
cât mai strălucit în lume. Extinderea măsurilor de liberalizare nu ar fi putut servi, even- 
tual, decât celui de-al doilea scop, în schimb ar fi constituit un mare pericol pentru po- 
ziţia lui Ceauşescu chiar în ţara lui. Soarta lui Dubček sau Nagy, care deveniseră într-un 
anumit sens eroi, dar care şi-au pierdut funcţiile (Nagy a plătit chiar cu viaţa), fusese 
probabil pentru el un avertisment. 

Liberalizarea n-ar fi putut continua să facă paşi oricât de mici înainte decât, proba- 
bil, dacă ar fi existat certitudinea că societatea nu-şi doreşte lărgirea limitelor ei. Aşa 
că, de îndată ce s-au ivit semnale că lucrurile nu stau aşa, Ceauşescu s-a hotărât să li- 
miteze treptat politica de liberalizare, apoi s-o sisteze definitiv şi în cele din urmă să 
înăsprească sever linia ideologică. Până în a doua jumătate a anilor '70, el nu s-a con- 
fruntat cu nici un fel de rezistenţă nici din partea societăţii, nici a aparatului de partid 
(activiştii eliminaţi rând pe rând au renunţat fără a se împotrivi prea mult) şi nici a 
vreunei instanţe internaţionale. 

Totul arată deci că limitarea liberalizării a început în perioada celor mai răsunătoare 
succese ale lui Ceauşescu în politica externă, adică la sfârşitul anului 1968 şi începutul 


1. D. Popescu, Cronos autodevorându-se. Panorama..., p. 232. 

anului 1969. Manifestaţia de Crăciun şi, anterior, atacul asupra lui Popescu „Dumnezeu” 
în cursul unei adunări studenţeşti puteau constitui astfel momente de cotitură în istoria 
comunismului românesc. În sine, nici unul dintre aceste evenimente nu reprezenta o 
ameninţare la adresa autorităţilor, dar cu siguranţă le-a determinat pe acestea să conşti- 
entizeze faptul că, măcar potenţial, o asemenea ameninţare există. Şi începând din acel 
moment s-a trecut la schimbarea tonului. 


Al doilea val de eliminare a „baronilor” lui Dej 


Consolidat pe poziţia lui ca urmare a magistralei valorificări în avantajul său a invaziei 
armatelor Tratatului de la Varşovia în Cehoslovacia, Ceauşescu s-a hotărât în 1969 să 
se debaraseze de o altă serie de activişti din echipa lui Dej, pe care i-ar fi putut suspecta 
că sunt capabili să încerce o lovitură de stat sau chiar să adreseze Moscovei o scrisoare 
cu rugămintea de a interveni. Un alt factor care l-a determinat probabil pe Ceauşescu 
să treacă la măsuri rapide a fost situaţia economică relativ favorabilă şi stabilă, al cărei 
nivel se menținea deja de câţiva ani. În 1969 s-au manifestat totuşi primele semne de 
încetinire a creşterii accelerate de până atunci, ceea ce ar fi anunţat o criză de care puteau 
profita adversarii secretarului general. 

În 1969, România a atins un nivel al creşterii PIB de 7,4%, al creşterii venitului 
naţional de 7,3%, al producţiei industriale de 10,7% şi al producţiei agricole de 4,8%. 
E adevărat că planul de dezvoltare n-a fost realizat în totalitate, dar în majoritatea ra- 
murilor economiei nivelul respectiv se ridica la cca 90-95%?. Creşterea a fost totuşi 
mai mică decât în anii precedenţi şi în plus s-a modificat echilibrul pieţei interne - vân- 
zarea de mărfuri a crescut cu 4,7%, în timp ce creşterea veniturilor a ajuns la 6,1 %?. 


S-a înrăutățit simţitor aprovizionarea pieţei, mai ales cu produse agroalimentare, ceea ce a 
provocat nemulţumire şi chiar greve parţiale în unele întreprinderi industriale. Într-o anumită 
măsură aceasta ar fi o explicaţie probabilă pentru nerealizarea sarcinilor de plan în domeniul 
creşterii productivităţii muncii. Conducerea de aici a apreciat negativ faptul că în 1969 abia 
în jur de 50% din creşterea producţiei a fost rezultatul creşterii productivităţii muncii. 


Într-un cuvânt, potrivit analiştilor de la Ambasada RPP : 


Anul 1969 n-a fost prea fericit pentru economia României. Creşterea dificultăţilor în privinţa 
echilibrului pieţei interne, necesitatea de a obţine credite uriaşe pentru echilibrarea comerţului 
exterior trebuie să se repercuteze asupra evoluţiei situaţiei politice - atât la nivel intern, cât 
şi extern. Pe de altă parte, creşterea concomitentă a dificultăţilor în comerţul exterior, dar şi 
pe piaţa internă îngreunează manevrele economice şi prevesteşte o prelungire importantă a 
perioadei la capătul căreia ţara va ajunge la stabilizare economică’. 


1. Raportul Ambasadei RPP la Bucureşti pentru perioada 1 X 1970 - 1 V 1971, D-I-R-0-242-1-70, 
A MSZ RP, p. 1. 

Ibidem. 

Ibidem, p. 2. 

Ibidem, p. 3. 

Ibidem. 

Prevăzând probabil apropierea crizei şi schimbările care se impun într-o asemenea 
Situaţie şi în politica economică, şi în cea externă (este vorba de o nouă apropiere de 
CAER care urma să se realizeze la începutul anilor '70), Ceauşescu a hotărât că acesta 
e momentul potrivit pentru a-i elimina din conducere pe activiştii de care nu era întru 
totul sigur. În plus, s-a gândit să-şi consolideze poziţia, să concentreze cât mai multă 
putere în propriile lor mâini sau în ale colaboratorilor săi celor mai apropiaţi şi să rein- 
troducă în România cultul personalităţii (la început cu discreţie, dar apoi din ce în ce 
mai ostentativ), concentrat de data aceasta în jurul propriei persoane. 

În 24 şi 25 octombrie 1968 a avut loc Plenara CC al PCR!, la care s-au luat câteva 
hotărâri destul de importante care urmau să sprijine poziţia partidului în societate şi 
poziţia lui Ceauşescu în partid. La plenară s-au creat două organizaţii a căror sarcină 
era întărirea autorităţii secretarului general. Cea mai importantă hotărâre a plenarei a 
fost înfiinţarea Frontului Unităţii Socialiste (FUS). După cum informa Ambasada RPP : 


Până acum, înainte de alegerile pentru Marea Adunare Naţională era convocat Frontul 
Democraţiei Populare, care imediat după alegeri dispărea. Acum Frontul Unităţii Socialiste 
va fi o organizaţie permanentă. În Bucureşti a fost înfiinţat un birou de mici dimensiuni, iar 
în provincie vor fi constituite secţii până la nivel de comună în mediul rural. Frontul repre- 
zintă întărirea rolului conducător al partidului, care va fi coordonatorul activităţii organizați- 
ilor din componenţa lui [adică a Frontului]. Până la sfârşitul acestei luni [noiembrie 1968] el 
va fi constituit la nivel organizaţional şi sub stema lui va fi desfăşurată campania electorală 
pentru Marea Adunare Naţională. [...] Frontul va acţiona pe plan intern, dar şi extern. 
Contactele lui cu diferitele organizaţii vor fi mai uşoare decât pentru PCR?. 


După numai trei săptămâni de la crearea acestei instituţii, preşedinte al Consiliului 
FUS a devenit Nicolae Ceauşescu. 

Înfiinţarea FUS urma să întărească controlul partidului - adică, practic vorbind, al 
lui Nicolae Ceauşescu şi al colaboratorilor săi celor mai apropiaţi - asupra diferitelor 
organizaţii sociale. Acestea oricum erau subordonate partidului, dar până acum nu într-o 
formă instituţională. Aşadar, crearea Frontului avea ca scop, se pare, să prevină transfor- 
marea amintitelor organizaţii în „bastioane” aflate sub controlul altor activişti şi care 
împotriva autorităţii supreme. În acelaşi timp, datorită FUS erau facilitate coordonarea 
activităţii diferitelor instituţii sociale şi controlarea lor şi mai accentuată de către partid. 

Cu ocazia aceleiaşi plenare au fost înfiinţate aşa-numitele Consilii ale Minorităţilor - 
adică, teoretic, un fel de autoguvernare teritorială în zonele cu populaţie amestecată din 
punct de vedere etnic. Iată cum relata Ambasada RPP acest lucru : 


Consiliile Minorităţilor vor avea un birou central la Bucureşti şi organizaţii pe teren. Ele vor 
fi compuse din cetăţenii români de altă naţionalitate. Deocamdată este vorba de trei consilii : 
maghiar, german şi sârb. În componenţa lor vor intra şi români, în funcţie de compoziţia et- 
nică a regiunii. Intrând în componenţa Frontului, ele vor rezolva problemele speciale ale fie- 
cărei minorităţi”. 


C. Păiuşan, N.D. Ion, M. Retegan, Regimul comunist..., p. 141. 
Mesaj cifrat din Bucureşti 6 XI 1968, D-I-R-0-2421-2-68, 15, A MSZ RP, p. 1. 
Membrii CC al PCR..., p. 141. 
Mesaj cifrat din Bucureşti 6 XI 1968..., p. 2. 

Practic însă, chiar din momentul înfiinţării lor, activitatea acestor Consilii ale 
Minorităţilor era îndreptată exclusiv în direcţia transpunerii în limbile minorităţilor a 
cultului personalităţii lui Nicolae Ceauşescu. 

În cadrul plenarei s-a realizat şi reabilitarea Anei Pauker. S-a considerat că exclu- 
derea ei din partid şi condamnarea au constituit o încălcare a principiului legalităţii!. 
Reabilitarea acestei activiste destul de nepopulare însemna că „încheierea socotelilor” 
cu epoca Dej încă nu luase sfârşit şi că, mai devreme sau mai târziu, vor fi eliminaţi 
toţi membrii echipei precedentului conducător. Merită să observăm în acest sens că, la 
un moment dat, Ceauşescu fusese unul dintre cei mai apropiaţi colaboratori ai Anei 
Pauker, iar reabilitarea ei servea, prin urmare, şi la igienizarea biografiei secretarului 
general. 

Pe 5 decembrie 1968 Alexandru Bârlădeanu a părăsit funcţia de preşedinte al 
Consiliului Naţional al Cercetării Ştiinţifice, iar pe 29 ianuarie 1969 şi-a dat demisia şi 
din funcţia de vicepreşedinte al Consiliului de Miniştri?. Însuşi Bârlădeanu îşi descrie 
plecarea în felul următor : 


Eu n-am avut relaţii cordiale şi de încredere cu Ceauşescu. Nu i-am vorbit nici măcar cu 
„tu”. Ceilalţi îi erau mai familiari. Relaţii bune n-au fost nici înainte. Simţea din partea mea 
neîncredere, chiar adversitate. [...] Convieţuirea cu Ceauşescu a devenit, la un moment dat, 
insuportabilă. Am hotărât, atunci, să mă retrag, pentru că nu voiam să fiu părtaş le ceea ce 
făcea el. Cum fusesem bolnav de o boală de sânge şi tratat de un doctor din Franţa, i-am ce- 
rut acestuia un certificat de sănătate. Acolo se arată că trebuie să renunţ la muncile stresante 
şi tensionate. Aveam 55 de ani când am cerut pensionarea, prima dată (era, după cum spune 
Bârlădeanu, în 1966], dar Ceauşescu, socotind că încă nu-i momentul să se debaraseze de 
mine, nu a fost de acord. După mai multe ciocniri, s-a aprobat pensionarea şi apoi a urmat 
acea serie de eliberări care se ştie din presă. Mai întâi însă am fost eliberat din funcţia de 
preşedinte al Consiliului Naţional Ştiinţific, apoi din cea de vicepreşedinte al Consiliului de 
Miniştri. După aceea din prezidiul CPEx [Bârlădeanu utilizează în mod eronat acronimul - 
CPEx a fost creat mai târziu, abia în 1974, aici fiind vorba de fapt de Comitetul Executiv - 
n.tr.]. Apoi - din cea de membru al CC. [pe 12 august 1969, cu ocazia Congresului al X-lea 
al PCR?]. S-au ţinut lanţ aceste eliberări, publicate, pe rând, cu o plăcere sadică?. 


Bârlădeanu n-a spus, probabil, tot adevărul, pentru că analiştii Ambasadei RPP 
relatau : 


Bârlădeanu e bolnav, dar - se pare - nu într-atât încât să fie exclusă pentru el orice activitate, 
lucru dovedit de călătoriile pe care le-a efectuat în timpul boliis. 


Plecarea lui Bârlădeanu, considerat unul dintre autorii politicii independenţei eco- 
nomice a României faţă de blocul sovietic (în anii 1955-1966, adică în perioada când 
România se străduia să scape măcar în parte de sub controlul URSS, Bârlădeanu era 


Ibidem. 

C. Păiuşan, N.D. Ion, M. Retegan, Regimul comunist..., pp. 142-143. 

Membrii CC al PCR..., pp. 92-93. 

L. Betea, Alexandru Bârlădeanu..., p. 194. 

Notă referitoare la Plenara din decembrie a CC al PCR (1968), D-I-R-0-2421-1-69, 1, A MSZ 
RP, pp. 1-2. 

reprezentantul Bucureştiului la CAER!), nu însemna câtuşi de puţin că autorităţile ar fi 
avut de gând să renunţe la această politică, ci doar că acest activist nu mai era necesar. 
Bârlădeanu, unul dintre „baronii” lui Dej, putea constitui o potenţială ameninţare pentru 
Ceauşescu şi în mod sigur putea manifesta o anumită independenţă în dezvoltarea con- 
cepţiilor politice şi economice, ceea ce greu s-ar fi putut armoniza cu modelul de gu- 
vernare pe care şi-l dorea secretarul general. Eliminarea lui Bârlădeanu a constituit un 
alt pas înainte pentru întărirea poziţiei oamenilor lui Ceauşescu şi eliminarea ultimilor 
reprezentanţi ai echipei lui Dej. 

În prima jumătate a anului 1969 s-au desfăşurat pregătirile pentru Congresul al X-lea 
al PCR şi a 25-a aniversare a răsturnării dictaturii lui Antonescu. (În România comu- 
nistă şi postcomunistă, aniversările succesive ale evenimentelor de la 23 august 1944 
erau celebrate ca una dintre cele mai importante sărbători naţionale.) În cursul pregăti- 
rilor pentru congres au fost luate şi unele decizii politice esenţiale de natură să întărească 
poziţia lui Ceauşescu în partid şi a partidului în societate. Pe 14 martie 1969 au apărut 
două instituţii de stat al căror scop era coordonarea politicii în diferitele domenii : 
Consiliul Economic, subordonat Consiliului de Stat, şi Consiliul Apărării, în fruntea 
căruia s-a instalat Ceauşescu?. În plus, a fost schimbat modul de desemnare a delegați- 
lor la congresul PCR şi de promovare în organele de conducere ale partidului. După 
cum citim în raportul Ambasadei RPP: 


[...] cu ocazia conferinţelor judeţene de partid extraordinare (39 + municipiul Bucureşti), în 
afară de alegerile pentru delegaţii la Congres, s-au desfăşurat şi cele pentru candidaţii la or- 
ganele de conducere ale partidului (360). A fost ceva nou, ceva ce apoi şi-a găsit expresia în 
schimbările corespunzătoare ale statutului. La conferinţa organizaţiei bucureştene a fost pro- 
pusă candidatura lui Nicolae Ceauşescu pentru funcţia de secretar general al partidului, spri- 
jinită apoi de toate celelalte conferinţe şi de toate organizaţiile obşteşti?. 


Acest mod de a desemna delegaţii la congres a făcut ca responsabilitatea pentru ac- 
ceptarea deciziilor venite de sus să apese pe umerii eşaloanelor inferioare, ai celor de 
la nivel local, care fuseseră deja în majoritate epurate, dabarasate de oamenii de încre- 
dere ai „baronilor” lui Dej şi îi erau total devotate secretarului general. „Baronii” îm- 
potriva cărora, după cum se va vedea mai târziu, era îndreptată această acţiune au plătit 
pentru dezinteresul lor în momentul când activiştii care le erau devotați au fost scoşi 
din joc. 

Discutarea documentelor congresului s-a desfăşurat în cadrul şedinţelor de partid, 
al adunărilor generale ale populaţiei organizate de consiliile locale ale FUS şi al sesiu- 
nilor plenare ale conducerilor tuturor organizaţiilor, ca, de exemplu: UTC, Liga Femeilor, 
consiliile minorităţilor naţionale. La aceste întruniri erau adoptate rezoluţii şi se trimi- 
teau scrisori adresate CC sau personal lui Ceauşescu în care se exprima adeziunea faţă 
de documentele congresului. Aceste rezoluţii erau apoi publicate în presă. În discuţia la 
nivel naţional astfel desfăşurată, evident că nu existau rezerve faţă de linia conducătoare 


1. G. Crişan, Piramida..., vol. I, p. 50. 

2. C. Păiuşan, N.D. Ion, M. Retegan, Regimul comunist..., p. 144. 

3. Notă referitoare la Congresul al X-lea al PCR (6-12 VIII 1969), problematica internă, D-I-R-0-24-9-68, 
1, A MSZ RP, p. 6. 

şi cu atât mai puţin în legătură cu persoana secretarului general ; dimpotrivă, trebuia scos 
în evidenţă tot arsenalul realizărilor, mai ales cele obţinute după Congresul al IX-lea!. 

Campania de pregătire a Congresului al X-lea a desemnat cadrul în care s-au înscris 
acţiunile de acelaşi fel pentru fiecare dintre congresele următoare ale partidului. Pentru 
prima dată s-a profitat de apropierea zilei naţionale pentru a crea o atmosferă sărbăto- 
rească, aceasta însoţind de-acum înainte majoritatea evenimentelor de acest gen, făcând 
imposibilă orice critică la adresa liniei partidului sau a persoanei lui Ceauşescu. Absența 
unor discuţii adevărate despre documentele pregătitoare ale congresului nu era însă ceva 
nou, întrucât, în afara unor situaţii cu totul ieşite din comun, în România comunistă, la 
nivelurile mediu şi inferior, nu se discuta pur şi simplu pe marginea unor astfel de mate- 
riale, populaţia mulţumindu-se doar să ia cunoştinţă de ele. Îndoielile şi accentele critice, 
în măsura în care se manifestau la şedinţele de partid, nu priveau în nici un caz linia 
generală a partidului, ci doar modul în care ea era pusă în practică, plus că acestea erau 
repede „clarificate” de instanţele superioare. Atmosfera sărbătorească era o inovaţie 
iscusit fructificată de conducere, dar nu cu scopul de a pune criticile în surdină (în acest 
scop era suficientă campania de „clarificare”), ci de a conferi dimensiuni mai generoase 
cultului personalităţii construit în jurul persoanei lui Ceauşescu cam de prin august 1968. 

Înainte de Congresul al X-lea a apărut o anumită inovaţie în funcţionarea sistemului 
comunist din România. În cursul campaniei de pregătire a congresului, Ceauşescu a vi- 
zitat şapte judeţe, unde a avut întâlniri cu populaţia, consfătuiri cu activul de partid, a 
rostit cuvântări etc. Spre deosebire de anii precedenţi, în aceste deplasări secretarul 
general n-a fost însoţit de nimeni din conducerea superioară, în schimb au fost invitaţi 
ziarişti străini, în principal occidentali?. Într-un viitor apropiat, acest gen de deplasări 
ale lui Ceauşescu prin ţară, numite „vizite de lucru”, urmau să devină o obsesie a con- 
ducătorului român, iar mai târziu unul din motivele fundamentale ale operelor de artă 
plastică dedicate „Geniului din Carpaţi”. 

Congresul al X-lea al PCR s-a desfăşurat între 6 şi 12 august 19695. La lucrările lui 
au participat aproape 2.000 de delegaţi, aproape 1.500 de oaspeţi, 70 de delegaţii ale 
partidelor comuniste şi muncitoreşti, ale unor „mişcări de eliberare naţională” sau ale 
unor partide socialiste“. Aerul de sărbătoare ocazionat de a 25-a aniversare a eliberării 
României şi campania de pregătire a congresului concentrată în jurul persoanei lui 
Ceauşescu au influenţat şi ele desfăşurarea lucrărilor congresului. Nu aveau cum să fie 
exprimate nici cele mai nevinovate îndoieli. Elementele de critică apărute în cursul dis- 
cuţiilor se refereau exclusiv la neajunsurile în realizarea liniei partidului, mai ales în 
domeniul planificării, al activităţii sistemului financiar de credite, al aprovizionării teh- 
nico-materiale, al exploatării capacităţilor de producţie şi al forţei de muncă sau la ten- 
dinţele birocratice şi la lipsa de operativitate. Critica era îndreptată în primul rând spre 
aparatul birocratic al ministerelor şi al altor organe centrale, cu omiterea completă a 
instanţelor de partid, ceea ce este esenţial. Au fost criticate şi unele „neajunsuri în ac- 


tivitatea de propagandă”, precum şi „insuficienta dezvoltare a ştiinţelor sociale”$. 


Notă referitoare la situaţia internă a României, D-I-R-0-24-8-69, 1, A MSZ RP, pp. 1-3. 
Notă referitoare la pregătirea Congresului al X-lea al PCR, D-I-R-0-2421-7-69, 2, A MSZ RP. 
C. Păiuşan, N.D. Ion, M. Retegan, Regimul comunist..., pp. 145-146. 
Notă referitoare la Congresul al X-lea..., p. 1. 
Ibidem, p. 2. 

În această atmosferă, fără nici cea mai mică opoziţie din partea cuiva, Ceauşescu 
îşi întărea şi mai mult autoritatea. La Congresul al X-lea s-au făcut schimbări radicale 
în componenţa întregului efectiv al CC. A crescut simţitor numărul de membri titulari 
ai Comitetului Central, dar şi al membrilor supleanţi. Noul CC număra 165 de membri 
(faţă de 121 înainte) şi 120 de supleanţi (faţă de 70); în Comisia Centrală de Revizie au 
fost aleşi 45 de membri (anterior 22) - deci în total 330 de activişti. Înainte de Congresul 
al X-lea, Comitetul Central număra 210 persoane!. Componenţa noului CC a fost îm- 
bogăţită în primul rând cu oameni care înainte nu erau nici membri titulari, nici supleanţi. 
Aşa încât, din 330 de persoane, 183, adică mai mult de jumătate, erau oameni noi (68 de 
activişti din vechea formulă n-au mai fost cooptați). Cu ocazia Congresului al X-lea 
s-a reuşit aşadar să se finalizeze procesul de eliminare a oamenilor din vechea echipă - 
în august 1969, aproape toate funcţiile importante din partid au trecut deja în mâinile 
persoanelor apropiate lui Ceauşescu. Activiştii din vechea gardă nu mai aveau deja ni- 
mic de spus - partidul (cel puţin la nivelul CC) a devenit de facto un monolit. 

Inclusiv la nivelul cel mai înalt al conducerii s-au operat schimbări. În primul rând 
a fost înlocuit Gheorghe Apostol. Eliminarea lui a fost operată la limita legalităţii de 
partid - deşi fusese votat de conferinţa locală de la Galaţi, mai târziu el n-a mai fost 
luat în calcul la capitolul funcţii de comisia specială care îl avea în frunte pe Ceauşescu?. 
După cum observau analiştii de la Ambasada RPP: 


[...] eliminarea [...] lui Apostol a fost o surpriză, cum se zice, chiar şi pentru el. Pentru că 
fusese candidat la funcţii de conducere [...], el a fost ales în Prezidiul Congresului şi în 
Comisia de Redactare, a prezidat comisiile de probleme sociale şi de nivel de trait. 


N-ar fi totuşi exclus ca Nicolae Ceauşescu să-şi fi „amintit” de articolul pe care 
Apostol îl scrisese în apărarea lui Drăghici şi să fi considerat că ar fi un moment favo- 
rabil să-l elimine pe acest activist capabil să ia iniţiativa unor acţiuni îndreptate împo- 
triva secretarului general. 

Pe 14 august 1969, la două zile după încheierea congresului, Apostol a fost revocat 
din funcţia de preşedinte al Uniunii Generale a Sindicatelor din România (UGSR). 
Ambasada RPP relatează că i se imputau : „o activitate necorespunzătoare şi serioase 
încălcări ale principiilor etice şi ale moralei comuniste”5, ceea ce era probabil rezultatul 
intrigii puse la cale de Ceauşescu împotriva lui. Dar n-a fost eliminat complet din toate 
funcţiile - pe 16 august, la două zile după ce şi-a pierdut funcţia deţinută la sindicate, 
a fost numit director la Direcţia Generală a Rezervelor de Stat (DGRS), unde a lucrat 
până în 19756. Deşi eliminat din conducere, într-o scurtă perioadă Apostol a avut două 
accidente grave de maşină. Potrivit multor cercetători (şi după cum afirma chiar Apostol), 
era vorba de atentate la viaţa lui, deşi niciodată n-au fost găsite dovezi clare care să 
confirme această teză”. 


Ibidem, p. 6. 

Ibidem, p. 7. 

Ibidem, p. 6. 

Ibidem, p. 9. 

Ibidem, p. 7. 

6. G. Crişan, Piramida..., vol. I, p. 28. 

7. T. Kunze, Nicolae Ceauşescu..., p. 214; L. Betea, Alexandru Bârlădeanu..., p. 188. 

La Congresul al X-lea s-a redus şi mai mult din importanţa poziției lui Chivu Stoica. 
El a fost trecut din funcţia de membru al CE şi al prezidiului CC în aceea de preşedinte 
al Comisiei Centrale de Revizie!. Din funcţia de preşedinte al Colegiului Central de 
Partid şi de membru al CE, tot cu ocazia congresului, a fost îndepărtat şi Dumitru Coliu, 
veteran al mişcării comuniste din România?. 

Pe posturile celor eliminaţi au fost avansați câţiva activişti foarte apropiaţi lui 
Ceauşescu. Gheorghe Pană, absolvent al şcolii de partid a PCUS din Moscova, mulţi 
ani secretar al organizaţiei de partid din Capitală, iar în 1969 prim-secretar al Comitetului 
Judeţean de Partid Braşov, a fost avansat pe funcţia de membru al CC şi al CE?. Ion 
Iliescu, şi el absolvent al unei instituţii de învăţământ din Moscova (politehnica), în 
1969 prim-secretar al UTC şi ministru al Tineretului, a devenit şi el membru al CC şi 
al CE£. Ion Stănescu, preşedinte al Consiliului Securităţii Statului, a fost de asemenea 
avansat ca membru supleant al CE5. 

Pe lângă aceşti trei activişti mai tineri, în conducere au fost primiţi şi doi activişti 
mai în vârstă, care o vreme nu îndepliniseră nici un fel de funcţii mai importante. A 
revenit astfel în prima linie Miron Constantinescu, eliminat în 1957, printre altele cu 
sprijinul lui Ceauşescu. După Congresul al IX-lea Constantinescu fusese numit adjunct 
al ministrului Învăţământului. La Congresul al X-lea a fost avansat ministru al Învăţământului 
şi i-au fost redate drepturile de membru al CCS. Deşi nu uitase atitudinea lui Ceauşescu 
din 1957, Constantinescu i-a fost recunoscător până la moarte prim-secretarului pentru 
că i-a redat demnitatea, cu atât mai mult cu cât, la scurt timp după aceea, el obținea 
alte câteva funcţii, în martie 1970 devenind membru supleant în CE, în cursul aceluiaşi 
an rector al Academiei „Ştefan Gheorghiu”, în octombrie 1972 preşedinte al Consiliului 
Economic, iar în noiembrie acelaşi an membru al Secretariatului CC şi membru în 
Consiliul de Stat. În 1974, Miron Constantinescu a fost primit în Academia Română de 
Ştiinţe”. f 


După aceea - cum îşi aminteşte Alexandru Bârlădeanu -, în orice împrejurare se afla, când 
pomenea numele lui Ceauşescu, Miron [Constantinescu] se ridica, în semn de venerație, în 
picioare..., deşi sunt convins că îl detesta. 


Al doilea activist reabilitat politic cu ocazia celui de-al X-lea Congres a fost Dumitru 
Petrescu, un veteran al partidului care în timpul războiului crease Divizia „Tudor 
Vladimirescu”. Căzuse în dizgrație în 1955, când şi-a pierdut funcţia de membru al CC. 
În 1965 a fost reprimit ca membru supleant, iar la Congresul al X-lea a primit dreptu- 
rile de membru plin în CC. A devenit şi membru al CE şi al Prezidiului CC. Încă îna- 
inte de congres i se încredinţase funcţia de vicepreşedinte al Consiliului de Stat şi al 


Membrii CC al PCR..., pp. 150-151. 

Ibidem, p. 167. 

Ibidem, pp. 447-448. 

Ibidem, pp. 322-333. 

Ibidem, p. 545. 

Ibidem, pp. 175-177. 

Ibidem, p. 176. 

L. Betea, Alexandru Bârlădeanu... p. 94. 

FUS. Dar Dumitru Petrescu nu s-a bucurat prea mult de revenirea în funcţiile de con- 
ducere, deoarece a murit la o lună după congres, pe 13 septembrie 1969". 

În afară de schimbările de personal, cu ocazia Congresului al X-lea au fost introduse 
şi foarte importante inovaţii în linia ideologică a partidului. În primul rând, lucru care 
fusese vizibil deja în campania de pregătire a congresului, s-a revenit la cultul perso- 
nalităţii, la care se renunţase pentru câţiva ani imediat după moartea lui Dej. Dar acesta 
nu era decât începutul cultului lui Ceauşescu şi de aceea exista speranţa că el nu va lua 
o amploare mai mare decât la precedentul conducător. La Congresul al X-lea a fost 
modificată poziţia lui Ceauşescu faţă de partid. La propunerea lui Ion Gheorghe Maurer, 
congresul l-a ales pe Ceauşescu în funcţia de secretar general al întregului PCR, nu 
numai de prim-secretar sau secretar general al CC, cum fusese până atunci?. Era o ino- 
vaţie esenţială - noua titulatură subliniind poziţia de excepţie pe care o ocupa Ceauşescu, 
deoarece toţi ceilalţi secretari erau doar secretari ai CC, aşa încât conducătorul român 
nu mai era de acum doar primus inter pares, ci devenise o entitate situată deasupra 
aparatului de partid. 

În aceeaşi direcţie mergeau şi noile directive ale liniei ideologice a partidului. 
Curentul principal în congres l-a constituit concepţia superiorității absolute a interesului 
naţional ca suprem interes de stat şi principală direcţie de acţiune. Exhaustiv, mai ales 
în referatul prezentat de Ceauşescu, erau tratate: rolul naţiunii socialiste, problema 
unităţii poporului român cu naţionalităţile conlocuitoare, rolul statului, adică întărirea 
rolului organizatoric al statului în procesul de perfecţionare permanentă a activităţii ge- 
nerale a statului, consolidarea organelor centrale şi locale ale statului, întărirea legăturii 
cu masele şi dezvoltarea democraţiei socialiste. În luarea lui de cuvânt, Ceauşescu a 
atras atenţia asupra caracterului popular al luptei care trebuie dusă la scară naţională în 
apărarea „libertăţii, suveranităţii şi integrităţii patriei”. În sfera activităţii ideologi- 
co-educative, sarcinile cele mai importante au fost considerate răspândirea patriotismului 
socialist al românilor, adică a dragostei faţă de patrie şi partid, formarea unor atitudini 
active în legătură cu „concepţiile idealiste şi retrograde”, respectiv cu „influenţele unor 
ideologii străine”?. 

Plasarea concepţiei naţionale în centrul liniei ideologice nu era o întoarcere bruscă 
în direcţia naţionalismului, ci o continuare a precedentelor opţiuni ideologice, pe care 
Partidul Comunist Român le făcuse încă din 1958. Dar în acest moment, când ţara trăia 
Situaţia amenințării cu intervenţia sovietică după modelul Cehoslovaciei (o astfel de 
ameninţare simţea cu siguranţă însuşi Ceauşescu, dar ea era răspândită şi în masa mem- 
brilor de partid, ca şi în societate în general), recursul la naționalism îi oferea secreta- 
rului general o legitimare ideologică perfectă pentru exercitarea puterii. În acel moment, 
Ceauşescu deja simboliza (în optica ideologiei) încoronarea năzuinţelor întregului po- 
por, aşadar recunoaşterea „superiorității absolute a intereselor naţionale ca rațiune de 
stat supremă şi ca principală direcţie de acțiune”. Ceea ce însemna că în nici un 
caz voinţa secretarului general nu putea fi contestată şi nici poziţia lui nu putea fi 


Membrii CC al PCR..., pp. 467-468. 
Notă referitoare la Congresul al X-lea..., p. 6. 
Ibidem, pp. 3-4. 
Ibidem, p. 3. 

ameninţată, pentru că acest lucru ar fi echivalat cu un atentat la ţelurile şi interesele vi- 
tale ale poporului. 

Congresul al X-lea al PCR a constituit încheierea unei anumite etape în regimul lui 
Ceauşescu. Înnoirea componenţei partidului şi caracterul schimbărilor în conducere re- 
prezentau încheierea procesului, eşalonat pe mai mulţi ani, de eliminare treptată a „baro- 
nilor” lui Dej. Din grupul respectiv rămăsese doar Bodnăraş, care deja nu mai desfăşura 
nici un fel de activitate, oficial din cauza problemelor de sănătate pe care le avea (şi 
totul indică faptul că versiunea oficială era perfect adevărată). Încheierea acestor schim- 
bări, precum şi modificările de statut care-l făceau pe Ceauşescu secretar general al în- 
tregului partid, nu numai al CC, la care se adaugă necesitatea alegerii conducătorului 
prin votul Congresului convocat din cinci în cinci ani, şi nu de plenul CC, toate acestea 
îi ofereau o poziţie independentă faţă de CC şi însemnau de fapt preluarea întregii pu- 
teri, atât în partid, cât şi în stat. 

După Congresul al X-lea, din conducere au fost eliminaţi activiştii care i s-ar fi putut 
opune lui Ceauşescu. Au dispărut, de asemenea - poate cu excepţia lui Bodnăraş şi 
Maurer -, cei care ar fi putut formula îndoieli în legătură cu deciziile secretarului ge- 
neral. Procesul de întărire a autorităţii lui Ceauşescu trebuia deci încheiat definitiv. Dar 
nu s-a întâmplat aşa - până în 1989, el şi-a consolidat neîncetat puterea, şi-a asigurat 
poziţia şi a promovat cultul propriei persoane. 

De ce a evoluat aşa sistemul puterii lui Ceauşescu? Mulţi cercetători, precum şi 
destui martori ai vremii indică drept cauză principală personalitatea secretarului gene- 
ral. Încă de pe vremea comunismului au apărut astfel de explicaţii — cea mai cunoscută 
dintre ele fiind cartea lui Ion Mihai Pacepa Orizonturi roşii. Pacepa l-a prezentat pe 
Ceauşescu drept un tiran complexat care provenea dintr-un sat înapoiat şi care până la 
sfârşitul vieţii sale nu şi-a ridicat orizontul intelectual mai sus decât cel reprezentat de 
Satul lui natal, Scornicești. Potrivit fostului ofiţer de spionaj, consolidându-şi la nesfâr- 
şit poziţia, conducătorul român îşi satisfăcea de fapt complexul de inferioritate şi, din 
cauză că, în subconştient, se temea de „lumea bună”, el suspecta neîncetat diverse com- 
ploturi atât în preajma lui, cât şi în relaţiile internaţionale. Ţesea intrigi la nivelul cel 
mai înalt al conducerii, în aşa fel încât nici unul dintre colaboratorii lui să nu ajungă 
într-o poziţie din care să poată deveni o ameninţare pentru el. Pacepa a arătat, de ase- 
menea, că asupra lui Ceauşescu o influenţă rea, fatală exercita soţia lui, Elena, care era 
şi mai complexată decât el, şi mai răzbunătoare. Trebuie totuşi să remarcăm că publi- 
carea cărţii lui Pacepa avea un ţel politic bine definit: compromiterea lui Ceauşescu, 
în aşa fel încât răspunderea pentru situaţia catastrofală a ţării să nu cadă chiar pe tot 
aparatul de partid şi de stat. 

După 1989, istoricii şi politologii au fost şi ei înclinați să adopte această opinie, deşi 
s-au identificat şi alte cauze. Prima biografie a lui Ceauşescu, editată în 1994 de Ion 
Petcu, o încercare de analiză critică a vieţii conducătorului român (înainte nu erau cu- 
noscute decât biografiile oficiale), poartă subtitlul Un fanatic al puterii!. În introducerea 
acestei lucrări citim: 


Personalizarea unui sistem social-politic şi economic prăbuşit prin revoluţie în România în 
decembrie 1989, împrumutarea tuturor tarelor acestuia personalităţii lui Nicolae Ceauşescu 


1. I. Petcu, Ceauşescu... 

se vădesc a fi o operaţie tot atât de interesată ca şi biografiile romanţate şi edulcorate din 
„Epoca de aur” [adică din timpul guvernării lui Nicolae Ceauşescu]!. 


Cu toate acestea, autorul nu bagatelizează influenţa personalităţii dictatorului asupra 
evenimentelor, recurgând chiar la o analiză psihiatrică a acesteia?. 

Şi Pavel Câmpeanu recurge la o analiză psihologică precisă aplicată figurii lui 
Ceauşescu. El îl cunoştea personal pe dictatorul român încă din perioada interbelică. 
Câmpeanu afirmă, printre altele: „din partea acestuia [a lui Ceauşescu] mă aşteptam 
să facă cel puţin răul pe care l-a făcut”?. Biografiile ştiinţifice şi popular-ştiinţifice ale 
lui Ceauşescu conţin de asemenea lungi pasaje consacrate trăsăturilor de personalitate 
ale conducătorului român. Acest motiv apare frecvent şi în amintirile demnitarilor co- 
munişti, ale ofiţelor superiori din cadrul serviciilor speciale, precum şi ale personalului 
de la „curtea” conducătorului român. Caracterul lui Nicolae Ceauşescu şi cel al soţiei 
sale, Elena, ca explicaţie a evoluţiei comunismului în România au constituit subiectul 
nenumărator articole de presă ori al unor lucrări cu caracter ştiinţific sau popular-ştiin- 
tific. Inclusiv în imaginarul social legat de tema comunismului, Ceauşescu apare ca 
principalul responsabil pentru caracterul criminal pe care acest regim l-a căpătat în 
România. 

Fără îndoială că personalitatea paranoică şi plină de complexe a lui Ceauşescu şi-a 
pus puternic amprenta pe evoluţia sistemului comunist din România, dar a explica totul 
doar pe baza ei pare o greşeală. Ceauşescu nu putea duce cultul personalităţii la ase- 
menea proporţii fără sprijinul majorităţii membrilor aparatului de partid. În a doua ju- 
mătate a anilor '60, sistemul comunist din România şi-a pierdut în mare măsură 
caracterul criminal de până atunci, iar refuzul de a contribui la menţinerea lui nu mai 
atrăgea (aşa cum se întâmpla pe vremea lui Stalin în URSS) în mod automat perspectiva 
morţii sau a puşcăriei, ci doar imposibilitatea de a mai face carieră, respectiv pierderea 
privilegiilor. Falsă este şi afirmaţia că refuzul respectiv atrăgea intensificarea suprave- 
gherii persoanei în cauză de către serviciile de Securitate. Pe baza documentelor păstrate 
la CNSAS, este uşor de verificat că un Corneliu Vadim Tudor, pe drept cuvânt numit 
„poetul de curte al lui Ceauşescu”, n-a fost mai puţin supravegheat decât Andrei Pleşu, 
care se străduise să păstreze o anumită independenţă. De asemenea, documentele refe- 
ritoare la Paul Goma arată în mod clar că Securitatea era interesată de acest scriitor in- 
diferent de atitudinea lui actuală faţă de PCR şi conducerea acestuia“. 

Aşadar, am putea risca să facem afirmaţia că atât ceilalţi membri ai conducerii, cât 
şi aparatul de partid de la nivel mediu erau interesaţi, cel puţin până la un moment dat, 
ca sistemul să evolueze tocmai în această direcţie. Cultul personalităţii impus de instan- 
tele superioare, precum şi lipsa oricărei discuţii în interiorul partidului au permis apa- 
ratului de partid copierea modelului central şi la nivel local - ceea ce însemna întărirea 
permanentă a propriei poziţii, nepotism dus până la extrem şi lipsă de responsabilitate. 


Ibidem, p. 6. 

Ibidem, pp. 174-175. 

P. Câmpeanu, Ceauşescu..., p. 12. 

Paul Goma a publicat chiar el conţinutul dosarului său - P. Goma, Culoarea curcubeului '77 
(Cutremurul oamenilor) - Cod „Bărbosul” (Din Dosarele Securităţii, 1957-1977), Editura Polirom, 
Iaşi, 2005. 

Acest sistem a dus la prăbuşirea economică şi socială, dar pentru o lungă perioadă le-a 
permis atât lui Ceauşescu, cât şi copiilor sale de nivel inferior să ducă o viaţă îndestu- 
lată, fără nici cea mai mică răspundere pentru starea ţării în ansamblul ei şi a fiecărei 
regiuni în parte. 

Centrarea propagandei pe naționalism a contribuit la o şi mai mare consolidare -a 
sistemului, reducând şansele unei schimbări. Oricare eventual adversar al lui Ceauşescu 
putea fi prezentat în aceste condiţii ca trădător al poporului şi agent al Moscovei sau al 
Budapestei. Partidul Comunist se înscria într-o foarte puternică tradiţie a naţionalismu- 
lui românesc, care a fost şi mai mult subliniată în cultul lui Ceauşescu, pe care propa- 
ganda îl prezenta ca urmaş al lui Burebista, Ştefan cel Mare şi al altor conducători 
geto-daci sau romani. 

Nici atitudinea Kremlinului n-a fost lipsită de importanţă. Până la perestroika, Uniunea 
Sovietică nu i-a sprijinit pe puţinii adversari ai lui Ceauşescu din interiorul partidului şi 
nici nu a ascuns acest lucru. Evoluţia comunismului românesc nu constituia o ameninţare 
pentru interesele sovietice - în faza iniţială, aceea a „succeselor” sale, casus Ceauşescu 
demonstra „democraţia internă” a blocului sovietic, iar în faza a doua, catastrofală pentru 
economia şi societatea românească, el era exemplul negativ care demonstra că ruperea 
legăturilor cu Uniunea Sovietică nu este rentabilă pentru conducătorii est-europeni. 

În 1969, puţini ar fi fost în stare să prevadă că sistemul va evolua tocmai în această 
direcţie şi că întărirea puterii şi a poziţiei lui Ceauşescu nu se va mai opri niciodată. 
Schimbările operate la Congresul al X-lea la vremea respectivă încă nu erau percepute 
în societate, iar unele măsuri, cum ar fi întinerirea radicală a cadrelor (alături de eli- 
minarea cu această ocazie a activiştilor al căror nume era asociat cu perioada de maximă 
dependenţă faţă de Uniunea Sovietică), puteau naşte speranţa continuării procesului de 
liberalizare. Cultul personalităţii, de asemenea, nu era o noutate pentru români, el ne- 
lipsind decât trei ani din viaţa politică românească (1965-1968). 

Ceauşescu putea deci să-şi întărească în continuare poziţia fără nici un fel de temeri, 
profitând în acest scop de schemele deja existente, elaborate în perioada când îi elimina 
rând pe rând pe adversarii concepţiilor sale de la nivelul superior al conducerii şi, odată 
cu ei, şi clientela acestora de la nivelurile inferioare ale puterii. 


Situaţia politico-economică în anii 1970-1971 


În 1969, situaţia economică a României a început să se înrăutăţească destul de rapid. 
Indirect, această problemă a constituit tema Plenarei CC al PCR din 10-13 decembrie, 
acelaşi an!. În cursul plenarei au fost operate schimbări importante în principiile admi- 
nistrării economiei naţionale. Cea mai importantă decizie a fost înfiinţarea pe lângă CC 
a aşa-numitelor Comisii pentru Probleme, iar la nivelurile inferioare a comisiilor jude- 
tene, municipale şi orăşeneşti de partid?. Potrivit propagandei de partid, comisiile : 


1. C. Păiuşan, N.D. Ion, M. Retegan, Regimul comunist..., p. 147. 

2. Notă referitoare la înființarea comisiilor pentru probleme, la îmbunătățirea sistemului de informare 
şi de consultare a membrilor de partid (deciziile Plenarei CC al PCR din 10-13 XII 1969), 
D-I-R-0-2421-7-70,1, A MSZ RP, p. 1. 

[Urmau] să asigure participarea activă, efectivă şi organizată a membrilor organelor de resort 
în elaborarea deciziei, în efectuarea analizelor şi studiilor, respectiv în domeniul conducerii 
şi controlului şi aveau ca scop ridicarea nivelului muncii de partid, realizarea consecventă a 
principiului muncii şi conducerii colective, întărirea democraţiei de partid şi creşterea răs- 
punderii personale a membrilor organelor de resort în realizarea hotărârilor şi a deciziilor 
partidului şi guvernului!. 


În practică, înfiinţarea acestor comisii reprezenta preluarea controlului direct de către 
partid asupra principalelor iniţiative din sfera economică şi din propagandă şi o mai 
mare coordonare a acestor activităţi în scopul eficientizării procesului de aplicare a di- 
rectivelor conducerii superioare de partid. Esenţial mai era şi un al doilea ţel al introdu- 
cerii acestor schimbări : transmiterea mai eficientă a informaţiei dinspre teritoriu spre 
centru. În acest sens, Ambasada RPP relata : 


Pe baza unui plan trimestrial aprobat de Secretariatul CC, comitetele judeţene urmează să in- 
formeze conducerea de partid despre realizarea sarcinilor planului de stat în domeniul indus- 
triei, agriculturii, construcţiilor etc., despre evoluţia vieţii de partid şi a activităţii politice, 
ideologice şi sociale. [...] Se subliniază necesitatea combaterii oricăror tendinţe de falsificare 
a faptelor şi de ascundere a greşelilor şi a lipsurilor?. 


Conducerea recunoştea, cu alte cuvinte, că nu este pe deplin informată în legătură 
cu situaţia de pe teren. Se pare totuşi că spre sfârşitul anilor '60 această problemă nu 
se profila încă atât de clar cum urma să fie cazul mai târziu. Adevărata criză în comu- 
nicarea în ambele sensuri dintre autorităţile centrale şi teritoriu s-a declanşat abia spre 
sfârşitul anilor *80, când sistemul rămăsese absolut neputincios. În plus, o informare 
mai exactă despre situaţia de pe teren ar fi putut fi utilă conducerii de partid în scopul 
promovării unei politici mai bune pentru societate. Impunând întocmirea unor rapoarte 
detaliate, conducerea introducea încă un instrument de control asupra aparatului de par- 
tid şi de stat din teritoriu. La asemenea concluzii au ajuns analiştii Ambasadei RPP, su- 
gerând că aceste schimbări aveau şi scopul „de a întări contactul direct dintre conducere 
şi teritoriu (spre o mai bună orientare în ceea ce priveşte situaţia şi deplinul control 
asupra executării hotărârilor)”?. 

La plenară a fost luată şi o decizie de personal destul de importantă : problemele de 
organizare şi cadre, de care mai înainte se ocupa Virgil Trofin, au trecut în competenţa 
lui Gheorghe Pană, lui Trofin revenindu-i rolul de coordonator al problemelor din agri- 
cultură. Iată ce relata în acest sens Ambasada RPP : 


[...] această mişcare de personal se explică prin dificultatea deosebită a sarcinilor din dome- 
niul agriculturii şi imposibilitatea pentru Trofin de a conduce în acelaşi timp problemele or- 
ganizatorice şi de cadre şi pe cele din agricultură. În corpul diplomatic circulă însă zvonuri 
neconfirmate că între Ceauşescu şi Trofin ar fi apărut în ultima vreme anumite diferenţe de 
opinii, ceea ce ar fi dus la această schimbare‘. 


Ibidem. 
Ibidem, p. 3. 
Ibidem, p. 5. 
Ibidem. 

Câţiva ani Trofin a rămas departe de cele mai importante decizii, deşi ocupa în 
continuare o poziţie foarte înaltă. 

Deciziile luate cu ocazia Plenarei CC din decembrie 1969 marcau o înăsprire a con- 
trolului partidului asupra problemelor de stat. O dată în plus, la problemele ivite într-un 
anumit domeniu se reacţiona tocmai în acest fel. Primul exemplu de asemenea reacţie 
a fost Legea antiavort, care pentru o vreme a făcut să urce indicatorii demografici, dar 
n-a eliminat cauzele situaţiei semnalate. După cum se va dovedi în anii următori, modul 
în care autorităţile au reacţionat în cazul scăderii demografice sau la primele probleme 
de natură economică s-a repetat mai târziu de nenumărate ori, aproape în fiecare-do-— 
meniu de activitate. 

În 1970, situaţia economică a continuat să se înrăutăţească - e adevărat, în primul 
rând din cauza marilor inundaţii care au afectat ţara în cursul primăverii. Producţia 
agricolă a scăzut cu circa 5% faţă de anul precedent, planul producţiei agricole a fost 
realizat în proporţie de 80%, din care la cereale 70%, la legume 56%, iar la cartofi 
doar 47%. În acelaşi an, România a devenit importator de cereale, în principal din 
Statele Unite!. Pentru compensarea pierderilor din producţia agricolă, s-a preconizat 
depăşirea planului la producţia industrială, dar nici aici planul n-a putut fi realizat în 
întregime. Au apărut deficite şi în obţinerea produselor alimentare şi industriale de bază. 
Creşterea PIB a atins 7%, dar se planificase o creştere de 12%, plus că în comerţul ex- 
terior, unde se preconiza de asemenea un bilanţ pozitiv, anul s-a încheiat tot pe deficit. 
Ineficiente din punctul de vedere al populaţiei au fost şi alocările de fonduri - planul de 
investiţii a fost depăşit cu mult, în timp ce salariile reale au crescut oficial cu 8%, dar 
neoficial se recunoştea că acestea ar fi putut chiar să scadă, mai ales în agricultură?. 
Pentru a atenua efectele negative ale inundaţiilor, România a solicitat ajutor internaţio- 
nal, dar mijloacele obţinute pe această cale au fost direcționate spre dezvoltarea indus- 
triei, sinistraţii neprimind, potrivit analiştilor Ambasadei RPP, „absolut nimic”?. 

Anul 1970 a fost ultimul din cincinalul elaborat în 1965. În această perioadă s-a re- 
uşit un ritm mediu anual de creştere a PIB de 7,7%, iar al creşterii producţiei industri- 
ale de 11,8%, însă potrivit aprecierii analiştilor de la Ambasada RPP aceste cifre au 
fost umflate mai ales în domeniul producţiei agricole, care, potrivit acestora, a fost mai 
mică în 1970 decât în 1966“. Putem presupune că autorităţile române erau conştiente 
de adevăratele rezultate economice, de vreme ce acestea erau cunoscute de Ambasada 
RPP. Înrăutăţirea situaţiei economice s-a reflectat şi în starea de spirit a populaţiei. Iată 
cum comenta acest aspect Ambasada RPP: 


Faţă de dificultăţile tot mai mari şi mai ales faţă de dezechilibrul pieţei şi de dureroasele di- 
ficultăţi în aprovizionare, în societate se manifestă o scădere a stării de spirit euforice care 


|. Situația economică, D-I-R-0-242-1-71, 1, A MSZ RP, p. 1. 

2. Ibidem, pp. l-3. 

3. Notă. Evaluarea implicațiilor sociopolitice şi economice ale efectelor inundaţiilor din România, 
D-I-R-0-2412-3-75, |, A MSZ RP, p. 5. Această evaluare a fost realizată în 1975, în urma altor 
inundaţii catastrofale. În raport se aminteşte şi despre inundaţiile din 1970, atrăgându-se atenţia cu 
această ocazie asupra modului în care au fost utilizate ajutoarele internaţionale. 

4. Situaţia economică..., pp. 1-3. 

până de curând era destul de puternică şi se baza pe politica externă activă promovată de 


Creşterea controlului asupra economiei n-a adus aşadar efectele scontate, cel puţin 
la nivelul anului respectiv. Dar procesul a fost continuat. Specialiştii Ambasadei RPP 
explică acest lucru în felul următor: 


În ultimul timp au avut loc câteva luări de poziţie semnificative din punct de vedere politic 
pe care se pare că trebuie să le vedem într-un context mai larg, de conştientizare a faptului 
că imaginea idilică de până acum a unei societăţi socialiste româneşti, total angajată în opera 
de construire a socialismului, manifestând un sprijin absolut pentru politica internă şi externă 
a PCR, unde nu e loc pentru fenomene antisocialiste - această imagine nu e pe deplin adec- 
vată situaţiei reale?. 


Putem conchide astfel că autorităţile române erau înclinate să identifice drept primă 
cauză a situaţiei economice precare a ţării încercarea de sabotare pe teren a deciziilor 
centrale. Mai mult ca sigur că tocmai o astfel de interpretare a problemelor existente a 
provocat înăsprirea controalelor în perioada următoare. 

În prima jumătate a anului 1970, cel mai mare accent s-a pus pe problemele ideolo- 
gice. Astfel, în luna martie a anului respectiv a avut loc şedinţa comisiei pe probleme 
de educaţie, ştiinţă, cultură şi presă de pe lângă CC, şedinţă centrată pe rolul televiziu- 
nii. La această întâlnire, Dumitru Popescu „Dumnezeu” s-a exprimat în felul următor : 


În ţara noastră se duce încă o luptă înverşunată împotriva a tot ce e vechi. Noua filosofie so- 
cială - materialismul dialectic şi istoric - atacă cu toate forţele şi fără milă bastioanele măci- 
nate de vreme, care se mai înalţă pe ici, pe colo, ale modului învechit de a gândi, precum şi 
ofensivele vechiului, care nu ne ocolesc şi care pornesc de pe alte coordonate geografice. [...] 
E adevărat că acum nu mai există clase antagoniste, nu mai există conflicte pentru drepturi 
sociale, dar lupta nu s-a terminat’. 


Pe un ton asemănător s-a exprimat şi Ceauşescu în aprilie, la întâlnirea cu Uniunea 
Scriitorilor. Era prezent acolo şi Popescu „Dumnezeu”, care a fost foarte aspru atacat 
de Adrian Păunescu. Ceauşescu a dispus să se ia o pauză în timpul lucrărilor, iar la re- 
luarea şedinţei l-a numit pe Păunescu „diversionist”. Pentru atitudinea lui, Păunescu a 
fost demis din funcţia de redactor-şef adjunct al ziarului România liberă, măsură ac- 
ceptată prin votul majorităţii membrilor US“. 


1. Notă referitoare la situaţia internă şi la politica externă a Republicii Socialiste România, D-I-R-0-220-1-71, 
1, A MSZ RP, p. 1. 

2. Notă referitoare la unele elemente ale situației politice din România, D-I-R-2421-2-70, 1, A MSZ 
RP, p. 1. 

3. Ibidem. 

4. Notă despre comentariile consecutive întâlnirii biroului de conducere al Uniunii Scriitorilor cu 
Nicolae Ceauşescu ; „Notă-raport despre consecințele posibile ale atitudinii poetului Adrian Păunescu 
la întâlnirea scriitorilor cu Nicolae Ceauşescu”, în Cartea Albă a Securităţii. Istorii literare şi ar- 
tistice 1969-1989, Serviciul Român de Informaţii, Bucureşti, 1996, pp. 18-19. 

În aceeaşi perioadă, Ceauşescu s-a întâlnit cu conducerea serviciilor de Securitate, 
ale Miliției, procuraturii şi organelor de administrare a justiţiei. În cuvântul rostit cu 
această ocazie, el afirma printre altele: 


[...] este necesar ca organele de Securitate să dea dovadă de mai mult spirit militant în com- 
baterea oricăror manifestări care încalcă interesele orânduirii socialiste. Nu trebuie să pierdem 
din vedere că se mai găsesc pe ici, pe colo elemente declasate, capabile de sabotaj sau spio- 
naj, capabile să se pună în slujba duşmanului, a cercurilor imperialiste, capabile să-şi trădeze 
poporul!. 


În mai 1970, în România s-au produs inundaţii deosebit de grave, care au provocat 
imense pierderi materiale, mai ales în mediul rural, ducând la alterarea gravă a echili- 
brului pe piaţa produselor alimentare şi la deficite în acest domeniu. Din punctul de 
vedere al evoluţiei sistemului puterii, inundaţiile au determinat şi alte schimbări, mai 
importante. Ceauşescu s-a deplasat personal în regiunile afectate de inundaţii. Felul în 
care a fost primit la întâlnirile cu populaţia şi cu aparatul de partid de la nivel local a 
fost mai târziu reprodus într-o serie interminabilă de „vizite de lucru” pe care condu- 
cătorul român a început să le efectueze în diferite locuri din ţară. Pentru Ceauşescu, 
această practică, începută încă înainte de Congresul al X-lea al PCR, după inundaţiile 
din 1970 a devenit unul dintre elementele de exercitare a puterii. Aceste vizite, an de 
an tot mai frecvente, s-au transformat în evenimente de anvergură pentru aparatul local 
de partid. 

În ciuda faptului că măsurile administrative şi practica exercitării puterii mergeau 
în direcţia întăririi continue a rolului organelor centrale şi a vârfului conducerii, pro- 
paganda de partid sublinia necesitatea reducerii centralismului şi acordarea unor com- 
petenţe mai largi instanţelor inferioare ale partidului, ale statului şi nu mai puţin ale 
sindicatelor. Acestor probleme le-a fost consacrată Plenara CC din 10-11 februarie 19712. 
Înaintea plenarei s-a organizat o masivă campanie de propagandă, în decurs de o lună şi 
jumătate având loc 45 de întâlniri ale unor membri din conducere cu activul de partid din 
întreprinderi, ceea ce reprezintă un număr enorm, Chiar şi pentru vremea respectivă?. 

După părerea analiştilor de la Ambasada RPP : 


Noua concepţie despre rolul şi locul sindicatelor [adoptată la plenara din februarie] are în 
vedere lărgirea democraţiei muncitoreşti (schimbări în componenţa şi în structura autorităţilor 
în direcţia lărgirii participării muncitorilor, a reducerii aparatului bugetar şi transferarea aces- 
tuia, în schemă, pe funcţii secundare), întărirea rolului şi lărgirea autonomiei sindicatelor în 
întreprinderi, participarea mai activă a acestora în cadrul comitetelor de conducere şi în con- 
siliile administrative ale întreprinderilor, precum şi pregătirea şi desfăşurarea adunărilor ge- 
nerale pe întreprindere”. 


În practică însă, aceste schimbări aveau ca scop sporirea controlului conducerii de 
partid asupra întreprinderilor de stat. Principala cauză a întăririi poziţiei sindicatelor 


Notă referitoare la unele..., p. 2. 

C. Păiuşan, N.D. Ion, M. Retegan, Regimul comunist..., p. 154. 
Notă referitoare la unele..., p. 2. 

Ibidem. 

era, aşa cum se sublinia cu un alt prilej, „necesitatea de a combate orice tendinţe de 
falsificare a faptelor şi de ascundere a greşelilor şi a lipsurilor”!. Creşterea rolului 
muncitorilor în întreprinderi urma să uşureze contactul angajaţilor cu aparatul de partid, 
scopul fiind ca acesta din urmă să fie informat despre încercările conducerii întreprin- 
derii de „falsificare a faptelor”. În practică, schimbările în funcţionarea sindicatelor au 
dus în primul rând la creşterea numerică a nomenclaturii din întreprinderi şi a gradului 
de subordonare a acestora faţă de organele centrale. 

Reformele introduse până pe la jumătatea anului 1971, cu toate că înăspreau con- 
trolul exercitat de partid asupra vieţii sociale, economice şi culturale, nu depăşeau totuşi 
soluţiile standard practicate în celelalte ţări din blocul sovietic în Europa. Dar în vara 
anului 1971 a început o campanie care a devenit semnalul explicit că România doreşte 
să meargă pe un alt drum decât celelalte ţări comuniste. Această campanie, mai ales 
din cauza presupuselor surse de inspiraţie asiatice, a fost denumită „mica revoluţie cul- 
turală” şi marca o vizibilă înăsprire a cursului — la început în cultură, apoi şi în celelalte 
domenii. 


Apropierea României de China la începutul anilor '70 


Situaţia internaţională creată după invazia sovietică în Cehoslovacia a determinat con- 
ducerea României să-şi intensifice activitatea pe tărâm diplomatic. După succesul legat 
de vizita lui Richard Nixon la Bucureşti, în august 1969, autorităţile române au decis 
să dezvolte în continuare colaborarea cu Statele Unite. Românii au hotărât astfel să 
profite de ocazia pe care le-o ofereau încercările americanilor de a stabili un dialog cu 
China. Între timp şi alte ţări din blocul sovietic încercau să câştige prestigiu, propunând 
medierea între Washington şi Beijing. În septembrie 1969 au avut loc convorbiri între 
ambasadele la Varşovia ale celor două ţări. România putea aşadar să-şi piardă poziţia 
„de excepţie”, lucru de care autorităţile de la Bucureşti îşi dădeau seama foarte bine. 
În această situaţie, ele au decis să strângă legăturile cu China, tocmai ca să fie un par- 
tener mai atractiv pentru SUA. 

Apropierea de China nu era însă doar conjuncturală, determinată de încercarea ro- 
mânilor de a intra în grațiile americanilor. Analiştii Ambasadei RPP considerau că : 


Partea cea mai interesată şi care a iniţiat dezvoltarea acestor relaţii [chino-române) era de 
fapt China, care aprecia la justa ei valoare importanţa elementelor antisovietice din poziţia 
românilor şi care a şi hotărât să se folosească de ele în politica ei împotriva URSS?. 


Chinezii căutau un partener în blocul sovietic şi astfel dorinţa lor s-a întâlnit cu aceea 
a românilor. Trebuie să observăm însă ceea ce pe bună dreptate subliniază unii cerce- 
tători*, că R.P. Chineză nu avea încredere deplină în nici una dintre ţările care se aflau 


Notă referitoare la înființarea..., p. 3. 

J.F. Harrington, B.J. Courtney, Relaţii româno-americane... , p. 285. 
Relaţiile chino-române, D-I-R-2420-2-70, A MSZ RP, p. 1. 

J.F. Harrington, B.J. Courtney. Relații româno-americane. ... p. 285. 

sub puternica influență sovietică, iar România, în ciuda atitudinii ferme pe care o adop- 
tase pe arena internațională şi a câtorva măsuri în politica internă, rămânea în continu- 
are, spre exemplu, membră a Tratatului de la Varşovia, lucru care nu putea să nu se 
repercuteze negativ asupra credibilității ei faţă de chinezi. Singurul stat european cu 
care China întreținea relaţii cu adevărat apropiate era Albania - în politica Beijingului, 
Bucureştiul n-a ajuns niciodată (şi poate acesta a şi fost norocul pentru populaţia 
României) la un statut atât de ridicat ca Tirana. 

Influenţa Chinei asupra politicii interne a României a fost minimă (deşi unii cerce- 
tători afirmă că Emil Bodnăraş, unul dintre membrii conducerii superioare de partid, 
era „un agent influent al serviciilor secrete chineze”!), dar pe arena internaţională s-a 
ajuns frecvent la o colaborare fructuoasă a celor două ţări. Iată ce relatează Ambasada 


RPP din Beijing: 


În planurile Chinei, România joacă un rol f.[oarte) important. Având în vedere aşezarea ei 
geografică, apartenenţa la grupul ţărilor socialiste şi relaţiile dezvoltate cu alte ţări, inclusiv 
cu cele capitaliste, chinezii acţionează intens în direcţia întăririi în această ţară a tendinţelor 
antisovietice şi antiseparatiste [e vorba de separatismul practicat de lagărul sovietic] şi a atra- 
gerii ei spre propria direcţie politică?. 


Începând din 1968, schimburile comerciale dintre cele două ţări s-au dezvoltat foarte 
dinamic. În 1968 acestea au ajuns, potrivit cifrelor cuprinse în contractele comer- 
ciale, la un nivel de 39 de milioane de ruble, în 1969 - la 47,5 de milioane de ruble, 
iar în 1970 - la 55 de milioane de ruble”. Numai că, în realitate, contractele erau siste- 
matic depăşite cu 50 până la 100%, ceea ce face ca în 1970 nivelul efectiv al schimbu- 
rilor comerciale să ajungă la pragul de 100 de milioane de ruble”. Potrivit relatării 
analiştilor de la Ambasada RPP din Beijing : 


[...] un element important în strategia de captare a interesului României îl constituie ajutorul 
chinez nerambursabil şi creditele rambursabile. În legătură cu inundaţiile din primăvara aces- 
tui an [1970] de pe teritoriul României, profitând de momentul favorabil, China a acordat un 
ajutor nerambursabil în valoare de 53 de milioane de iuani livrat sub formă de produse de 
larg consum şi maşini-uneltes. 


După cum relatează Ambasada RPP din Beijing, colaborarea nu se desfăşura numai 
pe plan economic : i 


[...] între cele două ţări există şi o colaborare pe plan militar. Printre altele, sub pretextul 
unor schimburi turistice şi recreative (există o înţelegere formală între Ministerele Apărării 
din cele două ţări în această privinţă), se practică un transfer de informaţii şi de experienţă 
între cele două armate. După părerea reprezentanţilor CD din ţările socialiste, chinezii 


M. Retegan, In the Shadow..., p. 41. 
Relațiile chino-române..., p. 2. 
Ibidem, p. 3. 

Ibidem. 
Ibidem. 

sunt interesaţi să obţină din partea românilor informaţii în legătură cu situaţia Tratatului de 
la Varşovia!. 


Probabil tot datorită unei astfel de politici faţă de China românii au reuşit să obţină 
invitaţia ca Nicolae Ceauşescu să se întâlnească cu preşedintele SUA, Richard Nixon. 
Pe 25 iunie 1970, ministrul român al Afacerilor Externe, Corneliu Mănescu, s-a întâlnit 
cu Nixon şi i-a propus ca, în cursul vizitei în SUA cu prilejul aniversării a douăzeci şi 
cinci de ani de la crearea ONU, Ceauşescu să viziteze şi Casa Albă. Nixon a fost de 
acord?. Conducătorul român s-a deplasat în Statele Unite pe 13 octombrie 1970, iar pe 
29 octombrie a avut două întâlniri cu Richard Nixon. La prima dintre ele preşedintele 
american i-a prezentat lui Ceauşescu poziţia lui în problema Taiwanului, pentru ca 
acesta, la rândul lui, să le-o transmită chinezilor. Medierea românească a avut ceva re- 
zultate, întrucât, pe 11 ianuarie [1971], de la Bucureşti a fost trimisă la Washington in- 
vitaţia ca un trimis special al Statelor Unite să viziteze Beijingul?. La a doua întâlnire 
au fost de faţă şi reprezentanţi americani ai cercurilor de afaceri, interesaţi de dezvol- 
tarea contactelor economice cu România. Cu această ocazie, Ceauşescu şi-a exprimat 
speranţa că României îi va fi acordată clauza naţiunii celei mai favorizate în comerţul 
cu SUA. În ziua următoare, conducătorul român s-a întâlnit cu reprezentanţii adminis- 
traţiei americane şi a discutat cu ei pe tema acordării unor credite pentru Bucureşti”. 
Întâlnirile n-au avut efecte imediate, dar au întărit simţitor poziţia României în cercurile 
politice de la Washington. În toastul rostit cu prilejul primirii lui Ceauşescu, Nixon a 
afirmat că România este una dintre puţinele ţări de pe glob care au „relaţii bune şi cu SUA, 
şi cu URSS, şi cu China”5, ceea ce constituia un semnal evident că poziţia Bucureştiului 
pe arena internaţională depinde atât de poziţia pe care o ocupă în CAER şi Tratatul de la 
Varşovia, cât şi de relaţiile cu China, care sunt o excepţie în cadrul blocului sovietic. 

În prima jumătate a anului 1971, printre altele şi ca urmare a medierilor între Beijing 
şi Washington, s-a ajuns la o apropiere semnificativă în relaţiile româno-chineze. 
Evenimentul cel mai important în relaţiile bilaterale a fost vizita lui Ceauşescu în China, 
în iunie 1971. Vizita în China a constituit o parte din lungul turneu asiatic al conducă- 
torului român. În cursul acestei călătorii, Ceauşescu a vizitat Republica Populară Chineză 
(1-9 iunie), Republica Populară Democrată Coreeană (9-15 iunie), Republica Democrată 
Vietnam (15-19 iunie) şi Republica Populară Mongolia (21-24 iunie)$. Mergând cu avi- 
onul spre China, Ceauşescu s-a oprit la Novosibirsk şi Omsk, unde s-a întâlnit cu acti- 
vul local de partid, iar la întoarcere a făcut escală la Moscova, unde a avut parte doar 
de o primire deosebit de rece şi nu s-a întâlnit, aşa cum dorea, cu Leonid Brejnev”. În 
acelaşi timp cu vizita lui Ceauşescu în China, în zona Odessa au avut loc exerciţii militare 


Ibidem, p. 4. 

J.F. Harrington, B.J. Courtney, Relaţii româno-americane..., pp. 289-290. 

Ibidem, p. 291. 

Ibidem, pp. 291-292. 

M. Răceanu, Cronologie comentară..., p. 213. 

C. Păiuşan, N.D. Ion, M. Retegan, Regimul comunist..., pp. 157-158. 

Notă referitoare la relaţiile României cu ţările socialiste europene după vizita lui Ceauşescu lu 
Beijing, D-I-R-2413-8-71, 1, A MSZ RP p. |. 

sovietice, ceea ce a fost interpretat de conducătorii români ca o încercare de a exercita 
presiuni în momentul în care aveau loc negocieri cu chinezii!. 

A doua zi după revenirea în ţară, pe 25 iunie, Ceauşescu s-a întâlnit cu membrii CE 
şi i-a informat despre rezultatele călătoriei. Conducătorul român a afirmat că la Beijing 
a fost primit deosebit de cordial. Chiar la aeroport a fost întâmpinat „practic [de] toţi 
conducătorii de partid şi de stat care puteau veni, pentru că ceilalţi erau bolnavi şi nu 
se puteau deplasa”?. Pe drumul de la aeroport până în capitală: 


[Pe Ceauşescu l-au întâmpinat] sute şi sute de mii de oameni, dar nu grămadă, cum se iese 
la noi [în România], ci în mod organizat, cu şcoli, fanfară, jocuri sportive, dansuri. Şi la co- 
reeni la fel a fost. Şi cred că avem şi de învăţat, totul era ordonat. A fost un fel de sărbătoare, 
o manifestare sărbătorească. În pieţe era scris cu steaguri şi cu trupuri: „Trăiască prietenia 
chinezo-română” - în limbile chineză şi română’. 


În timpul vizitei la Beijing Ceauşescu s-a întâlnit cu toţi activiștii chinezi importanţi, 
inclusiv cu Mao Zedong, Zhou Enlai şi Lin Piao. Tema convorbirilor a constituit-o si- 
tuaţia internă din cele două ţări, inclusiv revoluţia culturală din China. Zhou Lai a sub- 
liniat că această revoluţie este o luptă între două linii politice, o luptă atât de aprigă, 
încât s-a ajuns până la ciocniri armate“. S-a discutat, de asemenea, despre situaţia in- 
ternaţională şi despre relaţiile dintre ţările comuniste. Interesant este faptul că chinezii 
au refuzat să strângă relaţiile cu România, respingând, între altele, proiectul românesc 
de înfiinţare a unei comisii comune$. În cursul convorbirilor s-a abordat şi subiectul 
încercărilor americane de a stabili un dialog cu China, diplomaţii chinezi afirmând că 
„sunt gata să-l primească şi pe Nixon, însă problema principală este Taiwanul”$. 

În ansamblu, Ceauşescu a apreciat convorbirile avute cu chinezii ca fiind „foarte 
bune””. O mare parte a cuvântării sale în faţa membrilor CE conducătorul român a con- 
sacrat-o situaţiei interne din China. N-a ascuns faptul că îi plac mult relaţiile care există 
în această ţară. Merită să reproducem în acest context un fragment mai lung al declara- 
tiei sale : 


Totul este produs de noi, ne-au spus [tovarăşii chinezi) [...]. Am vizitat un şantier naval. 
Aveau cinci submarine mari în construcţie şi alte cinci vase făcute de ei, nu importate. I-am 
spus tovarăşului [Ioan] Avram - nu-ţi mai dau nimic la import ei produc submarine atomice, 
produc vase. [...] 


1. I. Petcu, Ceauşescu..., p. 297-298. 

2. Stenograma şedinţei Comitetului Executiv al CC al PCR din ziua de 25 iunie 1971, CC PCR 
Cancelarie 72/1971, p. 2. Acest document l-am primit de la istoricul american Mircea Munteanu, 
de la Cold War International History Project din Washington. Fragmente din stenograma acestei 
şedinţe au fost publicate în E. Istrăţescu, „Premise ale elaborării «tezelor din iulie». Revoluţia cul- 
turală chineză în dezbaterea Şedinţei Comitetului Executiv al CC al PCR - 25 iunie 1974”, Analele 
Sighet, nr. 9, 2001, pp. 835-855. 

Am vizitat universitatea. Acolo au pus pe conducătorii celor două grupe de studenţi care s-au 
bătut să ne spună cum a fost. Ei spuneau aşa: am fost instigaţi de duşmanul de clasă ; el îmi 
spunea mie că sunt agent al imperialismului, iar eu îi spuneam lui. Am bătut pe profesori. 
Avem un profesor, el a venit din America cu concepţii burgheze, dar acum este cu noi; acum 
am înţeles, ne-am unit şi ne-am pus pe treabă. [...] În Beijing au 25 de institute de învăţământ 
superior, dar toate legate de producţie. 

Am vizitat o comună populară, cu rezultate foarte bune [în producţie]. În general au irigaţii 
multe, foarte simple şi voiam să discut cu tovarăşii să trimitem - şi la ei, şi în Coreea - o 
delegaţie care să vadă cum se fac irigaţii simple şi ieftine. 

Tov. Gheorghe Stoica: Au şi forţă de muncă. [...] 

Tov. Nicolae Ceauşescu : Şi noi avem forţă de muncă. [...] 

În general ne-au lăsat o impresie foarte bună. Au de toate - electrotehnică, electronică, in- 
stalaţii de aer condiţionat ş.a.m.d. - şi totul făcut de ei. N-au importat nimic şi au lucruri 
foarte bune. [...] Deci, în general, din ceea ce am văzut şi ne-au vorbit ei, există o preocu- 
pare foarte serioasă pentru dezvoltarea economiei. [...] Să vă spun pe drept, eu nu mă aştep- 
tam. Ştiam că în timpul revoluţiei culturale au fost multe pierderi, dar cu toate acestea, faţă 
de acum şapte ani!, am constatat o îmbunătăţire radicală. 

Comparând cu alte ţări - de pildă, cu Uniunea Sovietică - în ce priveşte aprovizionarea, chi- 
nezii stau bine. Când i-am spus lui Kosîghin că [chinezii] sunt bine aprovizionaţi, a spus că 
depinde şi de venitul care îl au. Am făcut socoteala cât primesc ei şi nu au mai puţin decât 
sovieticii. | 

[...] Un alt aspect care merită să reţină atenţia este activitatea ideologică. După părerea mea, 
aici au făcut o cotitură revoluţionară şi într-adevăr se poate vorbi de revoluţie culturală. Au 
dat la o parte - poate prea brusc, dar după părerea mea au făcut bine - toate aceste mentali- 
tăţi mic-burgheze şi au luat-o de la capăt. Toată activitatea lor culturală, de balet, de teatru, 
a fost pusă pe baze revoluţionare. Au spus aşa: aici nu vrem în nici un fel să pătrundă con- 
cepţiile burgheze. [...] Ne-au spus aşa: noi vrem ca tineretul să ştie ce au fost moşierii, ce 
a reprezentat burghezia. 

[...] Noi am împânzit cinematografia cu filme de aventuri, iar teatrul cu piese occidentale. 
Am scos piesele revoluţionare şi am introdus piese fără nici un conţinut. La fel facem şi la 
televiziune, unde tot discutăm şi nu s-a schimbat nimic?. 


Călătoria de nouă zile prin China i-a produs, după cum se vede, o impresie bulver- 


santă lui Ceauşescu. Mulţi cercetători consideră că această vizită a fost unul din cele 


mai importante evenimente din întreaga istorie a cârmuirii acestui dictator”. Potrivit 


acestei teorii, Ceauşescu, fascinat de soluţiile chineze în politică şi în economie, îşi 
dorea să copieze modelul asiatic şi să-l introducă în România. Această teză se bazează, 
după părerea mea, în primul rând pe o evaluare incorectă a evenimentelor care au ur- 
mat imediat după întoarcerea lui Ceauşescu din China şi care poartă numele „mica re- 
voluţie culturală”. 


În 1964 o delegaţie din România a vizitat China. 

Stenograma şedinţei Comitetului Executiv..., pp. 10-18. 

Vezi, de exemplu, T. Kunze, Nicolae Ceauşescu..., pp. 239-240; I. Petcu, Ceauşescu..., 
pp. 298-299; M. Tejchman, Nicolae Ceauşescu..., p. 84. 

Inăsprirea cursului - „tezele din iulie” 
Şi „mica revoluţie culturală” 


Pe 6 iulie 1971, la forumul CE al PCR, Ceauşescu a rostit o cuvântare în care, în şap- 
tesprezece puncte, a explicat principiile noii politici în domeniul culturii. În scurt timp 
aceste principii au fost numite „tezele din iulie”, iar operaţia de aplicare a lor e cunos- 
cută ca „mica revoluţie culturală”. La şedinţa Secretariatului CC din 9 iulie s-a elaborat 
un plan de acţiune detaliat pentru următoarele câteva luni. Acest plan presupunea des- 
făşurarea unei vaste operaţiuni de propagandă în cadrul fiecărei grupe profesionale, in- 
clusiv în interiorul Securităţii, dublată de reorganizarea Comitetului de Stat pentru 
Cultură şi Artă, în aşa fel încât acesta să pregătească un inventar de teme care să fie 
realizate de scriitori, artişti şi regizori de teatru şi film (acest inventar urma să fie supus 
aprobării Secretariatului CC). Se atrăgea atenţia şi asupra şcolarizării cadrelor şi a sis- 
temului educativ, unde a fost creat câte un „sector special” pe lângă fiecare instituţie 
educativă. Acest „sector” alcătuit din membri de partid avea misiunea de a veghea ca 
fiecare unitate şcolară să desfăşoare, pe lângă activitatea de până atunci, şi învăţământul 
ideologic. De asemenea, a fost prevăzută revizuirea principiilor în vigoare ale politicii 
statului şi partidului în domeniul culturii, au fost schimbate, printre altele, planurile 
editoriale pe anii 1971-1972. 

Ideile de bază a „tezelor din iulie” erau creşterea controlului de partid şi de stat 
asupra activităţii culturale şi artistice şi lupta cu „elementele ideologiei burgheze”. 
Ceauşescu atrăgea atenţia asupra influenţei - după părerea lui prea mare - pe care o 
aveau curentele culturale occidentale asupra vieţii literare şi artistice româneşti. Potrivit 
secretarului general, au fost prezentate prea multe opere de artă (mai ales filme) im- 
portate din Vest, ceea ce a făcut ca publicul din România să nu se mai poată regăsi în 
realitatea concretă. 

Ceauşescu deplângea de asemenea nivelul scăzut de „conştiinţă” a cadrelor din apa- 
ratul de stat. Argument cu atât mai realist cu cât în anii '60 au fost simplificate proce- 
durile de primire în partid, astfel încât în rândurile PCR au ajuns mulţi care n-aveau 
nimic de-a face cu ideologia comunistă, principalul motiv pentru care au intrat în partid 
fiind numai dorinţa de a face carieră sau de a obţine anumite avantaje. Comunistul 
Ceauşescu, preocupat în primul rând de ideologie, a observat acest proces şi dorea să-l 
contracareze prin creşterea îndoctrinării membrilor de partid, precum şi prin „strânge- 
rea şurubului” în propaganda oficială şi în viaţa culturală a ţării. 

Introducerea noii orientări impunea schimbări în structura organizatorică a sistemu- 
lui şi anumite mişcări de personal. Pe 15 iulie 1971, la şedinţa lărgită a Comitetului 
Executiv s-au luat deciziile corespunzătoare?. Ion Iliescu a fost revocat din postul de 
director al Secţiei de Propagandă şi Agitaţie din cadrul CC după ce, cu câteva luni mai 
înainte (pe 20 martie), îşi pierduse şi funcţia de ministru al Tineretului. Capitala s-a 
descotorosit foarte rapid de el şi l-a trimis cât mai departe, tocmai la Timişoara, unde 


l. Protocolnr. 11 al şedinţei Secretariatului din ziua de 9 iulie 1971, anexa 2, E. Istrătescu, „Premise 
ale elaborării...”, pp. 850-852. 
2. Istoria României în date..., p. 622. 

a devenit secretar cu propaganda şi vicepreşedinte al comitetului judeţean de partid!. 
Astfel se încheia prima etapă din cariera promițătoare a acestui activist care era şi des- 
tul de popular. După trei ani petrecuţi la Timişoara, a fost transferat la Iaşi, unde timp 
de alţi cinci ani a deţinut funcţia de prim-secretar. Cazul lui a fost exemplul clasic de 
eliminare din cercul restrâns al puterii şi transfer pe un post de importanţă secundară. 
Cauza acestei decizii n-a fost însă, aşa cum ar putea părea, opinia critică a lui Iliescu 
la adresa „tezelor din iulie”, ci mai degrabă faptul că în anii '50 îşi făcuse studiile la 
Moscova şi deci, din punctul de vedere al lui Ceauşescu, era „nesigur”. Din 1972, 
Iliescu a fost urmărit de Securitate, iar în locuinţa lui au fost montate microfoane?. La 
aceeaşi şedinţă (15 iulie 1971) a fost creat un organ special de partid şi de stat - Consiliul 
Culturii şi al Educaţiei Socialiste. În fruntea noii instituţii a fost numit Dumitru Popescu 
„Dumnezeu”, specialistul în cultură şi propagandă al lui Ceauşescu, care era şi preşe- 
dintele Comitetului de Stat pentru Cultură şi Artă, despre care am amintit deja. Faptul 
că sarcina de control asupra acestor domenii i-a fost încredinţată tocmai lui, unul dintre 
oamenii cei mai de încredere ai lui Ceauşescu din perioada respectivă, arată că autori- 
tatea supremă trata această problemă cât se poate de serios. „Dumnezeu” era un bun 
organizator şi în acelaşi timp un tip dogmatic, ceea ce făcea ca el să fie omul ideal pen- 
tru a „strânge şurubul” în cultură. În 1965, pentru trei ani, el a devenit redactor-şef al 
ziarului Scânteia, perioadă în care şi-a căpătat şi pseudonimul. În 1968 i s-a încredinţat 
funcţia de secretar al CC responsabil cu controlul presei. Pe toată durata regimului 
Ceauşescu, el a fost unul dintre cei mai apropiaţi colaboratori ai secretarului general. 
A încercat să-l trădeze abia pe 22 decembrie 1989, când a apărut în clădirea CC ofe- 
rindu-şi serviciile echipei lui Iliescu, dar propunerea i-a fost refuzată’. 

Popescu „Dumnezeu” era potrivit pentru acest rol nu numai pe considerentul liniei 
politice care îl caracteriza. Întreaga lui personalitate, caracterul lui îl predestinau pentru 
rolul de „dumnezeu” al culturii şi propagandei. Lectura celor câteva cărţi de amintiri 
pe care le-a publicat după 1989 ne permite să afirmăm că era caracterizat de un narci- 
sism extrem şi de convingerea propriei genialităţi, dar în acelaşi timp şi de lipsa oricăror 
scrupule faţă de eventualele efecte negative ale acţiunilor sale. „ Dumnezeu” şi-a confir- 
mat valoarea atât în rolul de redactor-şef la Scânteia, cât şi în acela de secretar al CC 
pe probleme de control al presei. Tocmai de aceea Ceauşescu a hotărât să-l folosească 
pentru introducerea schimbărilor într-un domeniu mult mai larg - viaţa culturală a ţării. 
Pentru a eficientiza procesul de decizie, s-a operat contopirea a două funcţii - „Dumnezeu ” 
a rămas în continuare secretar al CC şi în felul acesta el exercita controlul de partid 
asupra propriei activităţi ca preşedinte al unui organ de stat. Dar în acelaşi timp, ca să-l 
împiedice pe Popescu să devină absolut independent pe posturile ocupate, i-a fost luat 
controlul presei. Ceea ce el a considerat că e o dovadă a lipsei de încredere“ - dar se 
pare că această măsură nu era îndreptată strict împotriva persoanei sale, ci constituia o 
parte a tacticii generale aplicate de Ceauşescu şi avea scopul de a împiedica creşterea 


1. Membrii CC al PCR..., pp. 322-323. 

2. Cel puţin aşa afirmă Ion Mihai Pacepa; cf. C. Troncotă, Duplicitarii..., p. 143. 

3. Aşa rezultă din afirmaţiile lui Vladimir Alexe. Vezi V. Alexe, Jon Iliescu. Biografia secretă. 
Candidatul manciurian, Editura Elit Comentator, Bucureşti, 2000, p. 130. 

4. D. Popescu, Un fost lider comunist se destăinuie : „Am fost cioplitor de himere ”, Bucureşti, 1993, 
p. 181. 

excesivă a autorităţii oricăruia dintre colaboratorii săi cei mai apropiaţi. Deşi omul de 
încredere al conducătorului, Popescu „Dumnezeu” n-a obţinut niciodată statutul de ac- 
tivist complet independent. 

Campania de propagandă a decurs destul de bine pe toate segmentele planificate. 
„Discuţia” principală pe această temă a avut loc cu ocazia Plenarei CC al PCR din 
3-5 noiembrie 1971!. Tot atunci ideile lui Ceauşescu şi ale colaboratorilor săi au fost 
făcute cunoscute cercurilor largi ale populaţiei. Înăsprirea liniei ideologice nu a provo- 
cat atunci nici un fel de proteste serioase, ceea ce înseamnă că nemulţumirile în rândul 
intelectualilor care s-au manifestat spre sfârşitul anilor '60 se descărcaseră încă de pe 
atunci. La una dintre şedinţele activului de partid, Ceauşescu a afirmat că „prezenta 
ofensivă ideologică nu trebuie numită campanie pentru că de fapt este vorba de un pro- 
ces de lungă durată de educare politico-ideologică a populaţiei”?. Şi avea dreptate, fără 
îndoială, de vreme ce până în 1989 situaţia în domeniul culturii n-a mai revenit la sta- 
rea dinainte de „tezele din iulie” - dimpotrivă, în anii următori s-a ajuns la o înăsprire 
tot mai accentuată a cursului. În lumea artistică şi literară s-au putut observa anumite 
nemulțumiri provocate de schimbarea liniei partidului”, dar în 1971 n-au apărut semne 
clare ale vreunei revolte deschise în acest univers social. 

În ce măsură modelul chinez a fost sursa de inspiraţie pentru „tezele din iulie” şi 
pentru „mica revoluţie culturală” ? În mod cert revoluţia culturală chineză a demonstrat 
că în ţările socialiste este oricând posibilă o reconsiderare a principiilor comunismului, 
iar Ceauşescu a ţinut probabil cont de acest lucru. Faptul că „tezele din iulie” au fost 
proclamate la scurt timp după întoarcerea dictatorului din lunga lui călătorie prin Asia 
ar putea fi un indiciu al inspiraţiei directe din realităţile chinezeşti pentru „mica revo- 
luţie culturală” românească. O acţiune propagandistică croită pe o scară atât de largă a 
fost totuşi pregătită cu mai mult timp înainte, iar în iulie a fost pur şi simplu pus în 
aplicare planul elaborat anterior. Analiştii Ambasadei RPP subliniau că : 


[...] acţiunea ideologică nu manifesta vreo încercare de a transpune experienţele chinezeşti 
pe teritoriul românesc [...] [ei informau de asemenea că] în convorbirile cu noi, încă de la 
începutul lui 1971, conducerea de partid anunţa că intenţionează să demareze [acţiunea ideo- 
logică] după festivitățile semicentenarului creării Partidului Comunist Român [care a avut loc 
în luna mai]. 


Totul ar arăta că izvorul de inspiraţie al „tezelor din iulie” trebuie căutat în reacţia 
lui Ceauşescu faţă de manifestaţia de Crăciun a studenţilor din 1968. Încă de atunci, în 
declaraţiile sale din timpul şedinţei Comitetului Executiv din 25 decembrie 1968 şi, ceea 
ce este poate şi mai important, în discuţia care a urmat după prezentarea desfăşurării 
evenimentelor au apărut unele motive preluate apoi în campania propagandistică din 
vara anului 1971. 


C. Păiuşan, N.D. Ion, M. Retegan, Regimul comunist..., p. 161. 
Notă referitoare la activitatea ideologică în PCR, anexă la D-I-R-0-2421-4-71, A MSZ RP, p. 1. 
Ibidem, p. 1; vezi şi „Notă privind pe Adrian Păunescu”, în Cartea Albă a Securităţii..., 
pp. 31-32. 
4. Raport politic al Ambasadei RPP la Bucureşti pentru perioada 1 mai 1971 - 1 martie 1972, 
D-I-R-0-242-1-72, A MSZ RP, p. 1. 

În plus, se pare că pe tema eventualei inspiraţii din modelul chinezesc s-a exprima! 
chiar Ceauşescu, la o şedinţă a Comitetului Executiv : 


Înainte să plec am avut o şedinţă de Secretariat [CC] şi acolo am stabilit să pregătim un ma: 
terial pentru plenară, că propaganda noastră este nemulţumitoare, că ea nu corespunde sarci- 
nilor de educare a tineretului şi poporului în general. Aşa că am spus-o înainte de a merge 
în China. Iar ceea ce am văzut în China şi Coreea demonstrează că concluzia la care noi am 
ajuns este justă!. 


Cu alte cuvinte, influenţa evenimentelor din timpul călătoriei în China asupra „te- 
zelor din iulie” a fost minimă, dar Ceauşescu s-a întors de acolo edificat şi convins de 
justeţea hotărârilor luate. 

Ofensiva ideologică era legată şi de creşterea intensității cultului lui Ceauşescu. În 
timpul adunărilor de partid dedicate implementării atezelor din iulie”, în cele mai multe 
dintre cuvântări se sublinia : 


[...] genialitatea indicaţiilor lui [Ceauşescu], care [...] sunt modelul de principialitate de par- 
tid, reflectă în mod perfect înaltul simţ de răspundere comunistă al Secretarului General, stilul 
său de muncă viu, dinamic, vastele sale competenţe, cunoaşterea temeinică a realităţii, capa- 
citatea de a reflecta în toată complexitatea lor manifestările contemporaneităţii?. 


Fiecare dintre aceste şedinţe se încheia cu adoptarea textului unei scrisori adresate 
lui Ceauşescu şi trimisă apoi sub formă de telegramă”. Procesul de construire a cultului 
conducătorului a fost accelerat de „tezele din iulie”, dezvoltându-se până în 1989. Cultul 
personalităţii era probabil singurul aspect important al campaniei de propagandă care a 
fost cu adevărat preluat de la chinezi - sau, în orice caz, sporirea intensității acestuia 
era consecinţa călătoriei pe care Ceauşescu a făcut-o în Asia”. 

Importanţa „tezelor din.iulie” şi a „micii revoluţii culturale” pentru mediul artistic 
din România, ca şi pentru întreaga societate, a fost enormă. Pentru toţi a devenit clar 
că liberalizarea sistemului de la jumătatea anilor '60 s-a încheiat definitiv şi, dacă nu 
urmează o schimbare radicală a situaţiei, nu se va mai putea vorbi de liberalizare. 
Ceauşescu s-a hotărât să-şi scoată masca de „liberal” şi să se arate sub adevărata lui 
înfăţişare de comunist dogmatic. În cercul îngust al puterii (mai ales după 25 decembrie 
1968) nu încăpea nici o îndoială că tocmai aceasta este adevărata fire a conducătorului. 
Dar populaţia nu părea să-şi dea seama de acest lucru, având proaspete în memorie nu- 
meroasele vizite internaţionale, ieşirea îndrăzneață a lui Ceauşescu din 21 august 1968 
şi văzând uriaşele schimbări produse în viaţa culturală, economică şi socială din anii 
"60. 


Stenograma şedinţei Comitetului Executiv..., p. 18. 
Raport politic... pentru perioada 1 mai 1971 - 1 martie 1972..., p. 3. 
Ibidem. 
Aşa consideră, printre alţii, Popescu „Dumnezeu”, unul dintre puţinii care exclud orice inspiraţie 
chineză pentru „tezele din iulie”, cu excepţia acestui singur aspect şi poate a încă unuia, mult mai 
puţin important, al direcţiei în dezvoltarea baletului şi a operei. D. Popescu, Un fost lider.... 
pp. 181, 207. 

În 1971, odată cu „tezele din iulie”, în România s-a dărâmat (cel puţin în ochii inte- 
lectualilor şi ai majorităţii populaţiei) mitul „socialismului cu faţă umană”. Nostalgia 
cu care unii români îşi amintesc astăzi vremea comunismului se referă, într-o mare mă- 
sură, tocmai la perioada primilor şase ani ai epocii Ceauşescu - adică perioada 1965-1971. 
Spre sfârşitul anului 1971 a avut loc o înăsprire a cursului în aşa fel încât să nu mai 
existe îndoieli în legătură cu intenţiile conducerii. A crescut simţitor prezenţa tematicii 
ideologice şi a persoanei conducătorului însuşi în mass-media, în primul rând în pro- 
gramul televiziunii!. Trebuie totuşi să observăm că, în ciuda unei propagande foarte 
gălăgioase, schimbările au fost introduse treptat şi o vreme s-au menţinut anumite efecte 
ale liberalizării de la jumătatea anilor '60. Ceea ce putea da impresia falsă că schimbă- 
rile în ideologie sunt momentane şi că ele pot fi reversibile - ceea ce nu s-a adeverit, 
după cum prea bine se ştie. 


Situaţia economică în anii 1971-1974 


În 1971 se anunţa tot mai clar o criză economică ale cărei semne prevestitoare au putut 
fi observate deja cu doi ani în urmă. În acest interval, principalele modalităţi de a o 
scoate la capăt în nişte condiţii din ce în ce mai precare erau controlul tot mai atent al 
economiei şi al productivităţii muncii, respectiv căutarea unor credite în Apus. Doi ani 
sunt o perioadă în care, teoretic, autorităţile îşi puteau da seama că astfel de metode nu 
duc la succese prea mari - cu toate acestea, în deciziile economice care s-au succedat 
nu se vede nici urmă de asemenea reflecţii?. 

În loc să se ocupe de eliminarea cauzelor crizei, conducerea a decis să treacă la o 
radicală accelerare a industrializării. Pe 21 octombrie 1971, Marea Adunare Naţională 
a votat programul planului cincinal de dezvoltare a economiei. În acest plan se miza pe 
o creştere a producţiei industriale cu 11-12,2% anual, iar fondul de acumulare în veni- 
tul naţional a fost stabilit la 34,1%, faţă de cincinalul precedent, în care acumularea 
avea o pondere de 15-17% anual. Introducerea industrializării forţate în condiţii de 
relativă criză trebuia să se repercuteze asupra nivelului de trai al întregii societăţi, ceea 
ce era clar cel puţin pentru unii membri ai conducerii. Pe acest fond a apărut un con- 
flict între Ceauşescu, care era adeptul industrializării, şi Maurer, care probabil nu era 
împotriva acesteia, dar considera că ar trebui făcută rnai raţional, adică nu în ritm for- 
tat. De atunci, deşi îndeplinea în continuare funcţia de preşedinte al Consiliului de 
Miniştri, Maurer a început să fie izolat în cadrul conducerii€. 


1. P. Michelson, J. T. Michelson, „Amintiri despre «mini-revoluţia» din România. 1971-1973”, Analele 
Sighet, nr. 9, 2001, p. 869. 

2. Singura soluţie care a fost aplicată în 1971 în scopul combaterii crizei a fost „largul dialog cu clasa 
muncitoare”, adică întâlniri ale activiştilor de partid cu muncitorii şi prelegeri ale lui Ceauşescu 
la consfătuirile „activului din economie” - Raport politic... pentru perioada 1 mai 1971 - 1 martie 
1972..., p. 8. 

3. Istoria României în date..., p. 623. 

4. L. Betea, Maurer şi lumea..., p. 212. 

O politică asemănătoare ducea pe atunci şi Polonia. Ponderea acumulării în venitul 
naţional polonez a crescut de la 26,1% în 1970 la 35,6% în 1974! - cu alte cuvinte, 
era mai mare decât cea prognozată de români. Economiile celorlalte ţări din blocul so- 
vietic se dezvoltau mai lent, ceea ce teoretic crea şanse ca poziţia României în schim- 
burile comerciale internaţionale să crească. Nu putem omite faptul că România avea o 
experienţă negativă din anii '60, când Uniunea Sovietică încerca, prin intermediul 
CAER, să întârzie dezvoltarea ţării, reducând-o la rolul de hambar (cel puţin aceasta 
fusese impresia echipei de la Bucureşti la vremea respectivă). 

În statisticile oficiale cu greu se poate găsi reflectarea situaţiei economice de fapt 
(spre deosebire de anii '60, când în statistici figura nivelul real al creşterii, şi faţă de 
anii '80, când chiar şi în statistici ritmul creşterii a scăzut drastic). În 1971, în compa- 
raţie cu anul precedent, venitul naţional a crescut cu 13%, producţia industrială, con- 
form planului, cu 12%, producţia agricolă cu 19%, iar productivitatea muncii în industrie 
cu 5%. În acelaşi timp se spune că veniturile reale ale populaţiei au crescut cu 12 %?. 
Concomitent însă societatea observa zi de zi, concret, cum situaţia se înrăutăţeşte. În 
toamna anului 1971 au apărut primele probleme mai grave în aprovizionarea cu alimente 
a oraşelor. Au crescut preţurile produselor de bază, care de altfel se găseau tot mai 
greu. Cozile în faţa magazinelor creşteau simţitor, procurarea alimentelor ocupa tot mai 
mult din timpul cetățenilor’. 

În aceeaşi perioadă conducerea era ocupată în principal cu chemarea la o muncă mai 
eficientă. Aceasta a fost şi tema Conferinţei :Naţionale a PCR din 19-21 iulie 1972 - 
ocazie cu care a fost adoptată între altele directiva referitoare la îndeplinirea planului 
cincinal înainte de termen!, ceea ce a dus în mod direct la scăderea şi mai accentuată 
a nivelului de trai al populaţiei. 

În toamna anului 1972 a avut loc un eveniment care putea determina autoritatea cen- 
trală să schimbe modul de conducere a economiei. Pe la jumătatea lunii septembrie, 
Ceauşescu a efectuat o călătorie standard în mai multe regiuni, unde a făcut vizite de 
lucru în întreprinderi agricole şi industriale, îndemnând personalul acestora să depă- 
şească planul anual. Pe 16 septembrie, în a doua zi de călătorie, a vizitat minele din 
Valea Jiului. Spre marea surprindere a tuturor celor prezenţi, acolo conducătorul a fost 
pus în faţa unei grave nemulțumiri a muncitorilor, care se plângeau că sunt suprasoli- 
citați la muncă şi au probleme în aprovizionarea cu produse alimentare. Ceauşescu a 
reacţionat imediat şi a promis că se va reduce planul la extracția de cărbune şi că va 
creşte ritmul construcţiilor de locuinţe în zonă. În acelaşi timp, a criticat sindicatele 
pentru faptul că n-au rezolvat singure această problemă, a criticat organele centrale şi 
locale ale administraţiei de stat. Pe 22 septembrie, în România liberă a apărut un articol 
în care se promiteau măsuri pentru rezolvarea problemelor din minerit’. 


1. W. Roszkowski, Najnowsza historia Polski 1945-1980, Varşovia, 2003, p. 636. 

2. Anuarul Statistic al Republicii Socialiste România 1975, Bucureşti, 1975, p. 53. 

3. P. Michelson, J.T. Michelson, Amintiri despre..., p. 869. 

4. C. Păiuşan, N.D. Ion, M. Retegan, Regimul comunist..., pp. 167-169. 

5. Radio Free Europe Research, Situation Report, Rumania/34, 26 septembrie 1972, pp. 1-3. Din 
păcate, nu s-a stabilit care a fost mai târziu soarta celor care au făcut observații critice în prezența 
lui Ceauşescu, nici dacă a urmat vreo epurare în sânul aparatului local de partid. 

Incidentul din Valea Jiului, deşi aparent de mică însemnătate, este un exemplu per- 
fect de soluţionare a crizelor şi de luare a unor decizii de natură economică în România 
pe vremea lui Ceauşescu. Câtă vreme nimic nu tulbura desfăşurarea „vizitei de lucru” 
sau a vreunui alt eveniment asemănător, totul era în ordine şi autorităţile locale nu aveau 
de ce să se teamă. Dar, dacă apăreau probleme neprevăzute, pentru a detensiona situa- 
ţia, Ceauşescu era în stare ca, ad-hoc şi pe cont propriu, să ia decizii de răspundere ca 
schimbarea planului cincinal (ceea ce, teoretic, putea duce la dereglarea întregii econo- 
mii naţionale). După care îi desemna pe cei vinovaţi (de cele mai multe ori, ca şi în ca- 
zul de faţă, activul local — cel care în mod normal nu avea nici un fel de influenţă asupra 
deciziilor luate la centru), care era pedepsit sau nu, după care totul revenea la normal ; 
schimbările obţinute pe această cale se dovedeau de obicei a fi temporare. Aşa a lucrat 
Ceauşescu până pe 21 decembrie 1989, când s-a străduit în acelaşi mod să câştige sim- 
patia mulţimii din faţa clădirii CC. La fel funcţiona toată economia naţională şi, după 
cum urma să se dovedească mai târziu, la fel procedau instanţele de partid, precum şi 
instituţiile de stat de tipul institutelor ştiinţifice, serviciilor speciale, pazei de frontieră etc. 

Pe 21-22 noiembrie 1972 a avut loc Plenara CC, care a evaluat primii doi ani ai 
cincinalului ca fiind o reuşită, iar situaţia economică generală ca fiind bună, întrucât 
fuseseră atinse ţintele de industrializare rapidă!. Ceea ce însemna că în mod intenţionat 
autorităţile puneau accentul doar pe anumiţi indicatori macroeconomici, neglijând însă 
nevoile fundamentale ale populaţiei, ce resimțea tot mai mult efectele crizei. 

Un alt exemplu pentru modul de a gândi aplicat de Ceauşescu în Valea Jiului a fost 
măsura care urmărea asigurarea unei conduceri şi mai centralizate a economiei naţio- 
nale. Cu ocazia şedinţei Marii Adunări Naţionale din 27-28 decembrie 1972 a mai fost 
creată o instituţie care urma să preia controlul asupra vieţii economice - Consiliul 
Central de Control Muncitoresc al Activităţii Economice şi Sociale?. Noul organ era 
subordonat CC al PCR şi Consiliului de Stat şi constituia, prin urmare, un element de 
legătură între aparatul de partid şi instituţiile statului”. Acest consiliu avea organisme 
corespunzătoare la nivel local, iar în fruntea acestora erau numiţi secretarii cu proble- 
mele economice ai comitetelor de partid, în componenţa lor intrând şi directorii de în- 
treprinderi şi „activul social”. Interesant e faptul că propaganda sublinia că acest consiliu 
urma să fie nu atât o instituţie, cât o „vastă mişcare socială care acţionează în sensul 
perfecţionării activităţii economice şi sociale, care combate în mod consecvent orice 
neglijenţe, lipsuri, insuficiențe de natură să frâneze şi să întârzie dezvoltarea economică 
a ţării”4. Sarcina principală a noii instituţii - „mişcare socială” - urma să fie controlul 
permanent al procesului de producţie la toate nivelurile, dar mai ales la nivel localS. În 
fruntea consiliului a fost numit experimentatul activist Miron Constantinescu. În acel 
moment al carierei sale, el îi era total devotat şi loial lui Ceauşescu, care îl smulsese 
din inexistenţa politică în care zăcea din 1957. 


1. Rumunia l XI - 30 XI 72, D-I-R-0-241-2-72, A MSZ RP, p. 5. 
. Istoria României în date..., p. 630. 
3. Notă referitoare la înființarea Consiliului Central de Control Muncitoresc al Activităţii Economice 
şi Sociale, D-I-R-0-24120-2-73, A MSZ RP, p. 1. 
Ibidem. 
Ibidem, p. 2. 
6. Membrii CCal PCR..., p. 176. 

În ciuda simptomelor tot mai clare de criză şi, după cum se va vedea mai târziu, a 
politicii absolut greşite de combatere a acesteia, în anii 1971-1972 Bucureştiul a obţinut 
importante succese politico-economice pe arena internaţională. Pe 14 noiembrie 1971, 
România a devenit membră a Acordului General pentru Tarife şi Comerţ (General 
Agreement on Tariffs and Trade - GATT), iar pe 15 decembrie 1972 - membră a 
Fondului Monetar Internaţional şi a Băncii Internaţionale pentru Reconstrucţie şi Dezvoltare!. 
Calitatea de membru al acestor organizaţii a fost obţinută datorită intervenţiei discrete 
a reprezentanţilor Statelor Unite, care în acel moment promovau intens România în re- 
laţiile internaţionale?. Aceste succese au fost repurtate aşadar în principal datorită unei 
abile diplomaţii şi schimburilor comerciale cu ţările occidentale? ; în ultimii ani, aceste 
schimburi au luat un anumit avânt, dar ele nu oglindeau nici adevărata situaţie econo- 
mică a României, nici credibilitatea ei ca partener (este vorba de capacitatea României 
de a-şi achita datoria externă - dar această problemă a căpătat mai multă importanţă 
abia câţiva ani mai târziu). Prioritatea politicii faţă de economie în relaţiile României 
cu ţările occidentale se reflectă cel mai bine în faptul că România a obţinut abia în sep- 
tembrie 1975 clauza naţiunii celei mai favorizate în comerţul cu Statele Unite, după câţiva 
ani de intervenţii energice“, adică în perioada în care criza economică din România era 
mult mai vizibilă decât în momentul în care au început demersurile pentru acordarea ei. 

O adevărată lovitură pentru economia românească a fost criza petrolului din 1973. 
Când a izbucnit criza, realizarea cincinalului în curs era cam pe la jumătate. Cincinalul 
miza pe industrializarea masivă şi, în consecinţă (faţă de cincinalul precedent), pe ne- 
cesităţi crescute de materie primă energetică, a cărei insuficienţă era resimţită în ţară 
încă de multă vreme. Tocmai din această cauză, încă înainte de criză a fost elaborat un 
program de combatere a efectelor negative ale penuriei de energie, ceea ce a permis o 
reacţie rapidă în momentul creşterii bruşte a preţurilor pe piaţa mondială. Programul 
respectiv fusese adoptat sub formă de decret al Consiliului de Stat pe 17 noiembrie 1973, 
iar transpunerea lui în practică a fost precipitată de criză”. Teoretic limitarea consumu- 
lui de energie trebuia să permită exportul acesteia, dar în situaţie de criză scopul prin- 
cipal al programului a devenit prevenirea pierderilor şi continuarea investiţiilor începute. 
Programul mai prevedea şi căutarea unor noi zăcăminte de hidrocarburi, construirea 
unor centrale atomice şi mai buna utilizare a surselor de energie existente, în primul 
rând a rezervelor de cărbune, inclusiv a celor de calitate inferioară. Pe 20 noiembrie 
s-a trecut la raţionalizarea carburanţilor pentru beneficiarii individuali, dar abia după 
câteva luni, pe 21 martie 1974, raţionalizarea a fost revocată, cu majorarea consistentă 
a preţurilor atât pentru cetăţenii români, cât şi pentru cei străini”. 


1. M. Răceanu, Cronologie comentată..., pp. 216-219. 

2. J.F. Harrington, B.J. Courtney, Relaţii româno-americane... , p. 307. 

3. În martie 1971, Marea Adunare Naţională a votat o lege ce reglementa comerțul exterior. Conform 
acestei legi se puteau crea întreprinderi mixte româno-străine în care partea română deţinea 51 % din 
capitalul social. În doi ani au apărut 20 de astfel de întreprinderi. V. Georgescu, Istoria românilor..., 
p. 280. 

M. Răceanu, Cronologie comentată..., p. 229. 

5. Notă. Ecoul în economia românească a crizei energetice şi de carburanţi şi influenţa ei asupra 
relaţiilor economice polono-române, D-I-R-0-24120-2-74, A MSZ RP, p. 1. 

Ibidem, pp. 2-3. 

7. Radio Free Europe Research, Situation Report, Rumania, 11, 22 martie 1974, p. 4. 

În ciuda implementării programului de economie-dezvoltare, economia românească 
a resimţit din plin efectele crizei. Sub multe aspecte, planul de producţie şi investiţii pe 
1974 nu a fost realizat (inclusiv pentru că n-au fost operate schimbările corespunzătoare, 
având în vedere noua situaţie de pe pieţele mondiale), iar unele întreprinderi industriale 
nou-create au fost date în exploatare mult mai târziu decât se prevedea, ceea ce s-a re- 
flectat în mod negativ asupra creşterii producţiei. Inclusiv în agricultură au fost înre- 
gistrate rezultate sub nivelul cifrelor de plan!, în ciuda sau poate tocmai din cauza 
intensificării controlului de partid şi de stat şi în această ramură a economiei, situaţie 
care a constituit subiectul consfătuirii „activului din agricultură” în februarie 19742. La 
aceeaşi consfătuire s-a hotărât ca agricultura să fie într-o mai mare măsură etatizată prin 
introducerea principiului conform căruia tot personalul de supraveghere din CAP-uri să 
fie asimilat administraţiei de stat şi prin punerea în practică a unui larg program de 
creare la ţară a unor „locuri de muncă cu specific neagricol” (ateliere meşteşugăreşti 
şi mici întreprinderi industriale) care să fie de asemenea supravegheate de stat?. 

Spre sfârşitul anului 1974, pe piaţa românească internă s-au semnalat numeroase 
lipsuri la produsele alimentare de bază, în primul rând la zahăr şi ulei. Lipsurile erau 
provocate printre altele de faptul că în societate s-au răspândit zvonuri conform cărora 
vor urma majorări de preţuri la produsele alimentare, iar populaţia cumpăra masiv aceste 
produse. Zvonurile nu erau lipsite de temei, pentru că în ultimele luni ale aceluiaşi an 
au fost într-adevăr majorate preţurile unor produse. Forurile conducătoare considerau 
că de răspândirea zvonurilor se fac vinovate mai ales categoriile intelectuale, iar popu- 
laţia, tot după părerea autorităţilor, a dat dovadă de „o atitudine cetăţenească incorectă 
şi mai ales de indisciplină”. Aceste evenimente demonstrau clar că economia se află 
în criză, iar starea de spirit a populaţiei s-a înrăutățit simţitor. 

Cu toate acestea, evaluarea stării economiei naţionale efectuată cu ocazia Congresului 
al XI-lea al PCR a fost pozitivă, ceea ce şi-a găsit expresia şi în statisticile oficiale. Din 
1971, adică din momentul când a fost luată decizia de a se trece la industrializarea ac- 
celerată, producţia industrială a crescut anual în medie cu 13,2%, producţia agricolă 
cu 7,4%, produsul naţional cu 11,6% (cu 10,6% pe cap de locuitor), veniturile reale 
ale populaţiei în schimb au crescut cu 7, 1%, dinamica acestor schimbări nefiind în 1974 
mai mică decât în anii precedenţi“. Toate acestea au fost realizate în ciuda catastrofelor 
naturale (inundaţii) şi a situaţiei economice nefavorabile la nivel mondial, ceea ce a 
constituit un motiv de mândrie pentru conducerea statului român. Nivelul de trai al 
populaţiei n-a scăzut nici el prea drastic (deşi scăderea lui era deja vizibilă), aşa încât 
în general se putea considera că situaţia e într-adevăr bună. Dar în tot acest timp eco- 
nomia românească se afla într-o criză din care, se pare, singura ieşire era scăderea chel- 
tuielilor cu investiţiile - dar acest pas conducerea României s-a hotărât să-l facă abia 


în anii '80. 

Creşterea controlului asupra populaţiei 
şi centralizarea puterii: 1972-1973 


După „tezele din iulie” şi plenara din noiembrie 1971 au urmat multe măsuri care au 
dus la creşterea controlului asupra diferitelor domenii ale vieţii sociale şi la centraliza- 
rea şi concentrarea tot mai mult a puterii în mâinile lui Ceauşescu. Efectul vizibil al 
acestor schimbări a fost faptul că şeful statului se descotorosea de persoanele care-şi 
exprimau îndoielile, ca şi de cei care ştiau prea multe, alături de intensificarea tot mai 
pronunţată a cultului personalităţii. Discret, se operau schimbări în resortul militar şi 
se deplasau competențele diferitelor organe spre centru, iar de la centru - direct în mâinile 
lui Ceauşescu. În anii 1972-1973, unii membri ai familiei conducătorului (şi în primul 
rând soţia lui, Elena) şi-au făcut loc printre reprezentanţii elitei puterii, ceea ce a creat 
bazele comunismului dinastic, caracteristic pentru România în perioada finală. 

După plenara din noiembrie 1971, care a devenit vectorul a noi şi noi schimbări, în 
scurt timp au apărut hotărâri referitoare la: eliminarea activiştilor incomozi, creşterea 
controlului asupra populaţiei şi centralizarea puterii. Pe 25 ianuarie 1972, ca urmare a 
fuziunii a două ministere, a fost creat Ministerul Economiei Forestiere şi al Materialelor 
de Construcții. Reorganizările de acest gen erau destul de frecvente, dar de această 
dată în fruntea noului minister a fost numit Vasile Patilineţ, care la început se ocupase 
de organizarea cadrelor şi de resortul militar, iar imediat înainte de această numire fu- 
sese la Consiliul Apărării. Patilineţ făcuse parte din comisia pentru reabilitarea lui 
Lucrețiu Pătrăşcanu, aşa încât ştia multe despre metodele de lucru ale lui Ceauşescu şi 
tocmai de aceea era periculos. „Avansarea” lui ca ministru al Silviculturii însemna aşa- 
dar trecerea lui pe o linie secundară (dar nu atât de mult ca Iliescu, mai înainte, care 
fusese trimis într-o regiune îndepărtată), ca să lucreze în cadrul organelor de stat, mai 
puţin importante pentru partid. Pentru condiţiile de atunci, Patilineţ a rezistat în noua 
lui funcţie vreme îndelungată, până în decembrie 1977, când a devenit ministrul Minelor, 
Petrolului şi Geologiei?. Poziţia stabilă a lui Patilineţ, într-o perioadă când demnitarii 
treceau de la un resort la altul ca într-un caleidoscop, era poate urmarea faptului că 
Nicolae Ceauşescu chiar se temea de el — şi poate o dovadă în acest sens ar putea fi 
moartea lui în condiţii neclare la Ankara, în 1986 (unde era la vremea respectivă 
ambasador). 

Spre sfârşitul lui februarie 1972 s-au produs alte schimbări de personal, de data 
aceasta însă ele nemaifiind determinate de dorinţa de a-i înlătura pe activiştii incomozi. 
Din postul de ministru al Comerţului Exterior a fost eliberat Cornel Burtică, un perso- 
naj care înainte făcuse o carieră fulgerătoare în diplomaţie (printre altele, fusese amba- 
sador în Italia, în Maroc şi în Malta). Dar pentru el faptul că a părăsit funcţia de ministru 
n-a fost o degradare, ci o recalificare. În iulie 1972, el a devenit membru supleant al 
Comitetului Executiv al CC pe probleme de propagandă. Pentru acest domeniu, după 
cum Chiar el mărturiseşte în amintiri, la început era total nepregătit, iar decizia numirii 

a primit-o cu un sentiment de surprindere!. Şef la Ministerul Comerţului Exterior a 
devenit în schimb Ion Păţan, pe atunci locţiitor al preşedintelui Consiliului de Miniştri. 
Păţan avea experienţă în comerţ, pentru că mai înainte lucrase în diferite instituţii care 
se ocupau cu economia, plus că timp de un an fusese chiar ministru al Comerţului 
Interior. În iulie 1972 a fost făcut şi el membru supleant al Comitetului Executiv?. O 
altă schimbare importantă operată la momentul respectiv e legată de Leonte Răutu, re- 
vocat din funcţia de vicepreşedinte al Consiliului de Miniştri, în care a fost numit Paul 
Niculescu-Mizil. 

Aceste rocade însemnau două lucruri. În primul rând, iniţierea unui proces de rotaţie 
permanentă a cadrelor de conducere de pe un post pe altul (în multe cazuri era vorba 
de resorturi absolut străine pentru activistul în cauză). În al doilea rând, aceste schim- 
bări demonstrau că Nicolae Ceauşescu punea într-adevăr mare accent pe propagandă - pe 
acest „segment” au mai fost alocaţi, în afară de Popescu „Dumnezeu”, care exercita 
controlul de ansamblu asupra problemei, încă doi activişti de frunte, energici: Răutu 
şi Burtică. Răutu aducea cu el o vastă experienţă (intrase în partid încă înainte de al 
doilea război mondial, apoi a lucrat în Uniunea Sovietică, după preluarea puterii de către 
comunişti a fost prezent permanent în nucleul conducerii, iar ca şef al secţiei de propa- 
gandă a CC, pe vremea lui Dej, a desfăşurat operaţiunea de eliminare a influențelor 
sovietice din cultură’), dar în ochii lui Ceauşescu nu era prea sigur, în schimb Burtică 
a dat dovadă de multă dipolomaţie şi pe atunci îi era total devotat secretarului general. 
În aprilie 1972 Răutu a devenit rectorul Academiei „Ştefan Gheorghiu”, iar în decem- 
brie 1973 Burtică a fost şi el numit preşedinte al Consiliului Naţional al Radiodifuziunii 
Române. 

În 1972 au urmat alte schimbări importante la nivelul conducerii. În iulie a fost eli- 
minat din Secretariatul CC Paul Niculescu-Mizil, iar în octombrie acelaşi lucru i s-a 
întâmplat lui Manea Mănescu, care tot atunci a pierdut şi funcţia de vicepreşedinte al 
Consiliului de Stat. În ambele cazuri schimbările nu însemnau totuşi degradarea totală 
a activiştilor din ierarhie, ci doar transferul lor în alte organe ale statului (e adevărat, 
mai puţin importante). Manea Mănescu a devenit astfel preşedintele Comitetului de Stat 
al Planificării, iar Niculescu-Mizil - vicepreşedinte al Consiliului de Miniştri?. 

Pe 23 octombrie Corneliu Mănescu’ şi-a pierdut funcţia de ministru al Afacerilor 
Externe, pe care o deţinea încă din 1961 şi prin intermediul căreia devenise unul dintre 
principalii arhitecţi ai politicii internaţionale care a adus României atâtea succese. I-a 

urmat George Macovescu, de asemenea un diplomat talentat şi experimentat, care pe 
toată durata mandatului lui Corneliu Mănescu fusese locţiitorul acestuia!. Corneliu 
Mănescu menţionează că revocarea din funcţie a fost pentru el o mare surpriză şi se 
gândea chiar că ea ar putea anunţa o avansare, dar în realitate a rămas fără nici o ocu- 
paţie şi în plus au început să roiască în jurul lui agenţii Securităţii. A început să se teamă 
pentru propria viaţă, aşa încât pentru câteva săptămâni s-a dus la Mănăstirea Cozia (în 
munţi, nu departe de Râmnicu-Vâlcea) ; dar nu se despărţea nici un moment de pistol. 
El povesteşte de asemenea că turiştii care treceau pe acolo îl tratau ca pe o atracţie în 
plus şi voiau să se fotografieze cu el. Apoi s-a întors la Bucureşti, unde a reuşit să obţină 
numirea ca vicepreşedinte al Consiliului Naţional FUS, după care a fost lăsat în pace?. 

Temerile lui Corneliu Mănescu pentru propria viaţă nu erau însă lipsite de temei. 
În 1972, Maurer, care căzuse în dizgrație, a fost victima unui grav accident de maşină, 
dar, după ce a suferit peste zece operaţii chirurgicale, ca prin minune, s-a însănătoşit. 
În aceeaşi maşină cu el se afla şi Kâroly Kirâly, un activist comunist de naţionalitate 
maghiară care în 1977 a început să activeze ca disident?. Şi Gheorghe Apostol a avut 
de suferit în urma unui misterios accident de maşină“. E adevărat că nu s-a dovedit nici- 
odată nimic, dar nu poate fi exclusă posibilitatea ca aceste accidente să nu fi fost întâm- 
plătoare, ceea ce ar demonstra că Nicolae Ceauşescu nu ar fi ezitat să-i lichideze chiar 
fizic pe activiştii pe care el îi considera o ameninţare. 

În aprilie 1972, la Plenara CC, Ceauşescu a formulat principiul „rotației cadrelor”$. 
Ceea ce însemna două lucruri. În primul rând, era clar că anumite competenţe într-un 
domeniu oarecare nu-l îndreptăţesc pe un activist să activeze chiar în domeniul respectiv - 
fiecare putea fi trimis să lucreze într-o sferă absolut străină de competențele sale (cum 
a fost cazul lui Cornel Burtică, trimis la propagandă). Teoretic acest lucru urma să ducă 
la apariţia unor cadre specializate în conducere care să poată fi utilizate pe orice „seg- 
ment”, dar în practică s-a ajuns la situaţia în care conducerea unor domenii le era încre- 
dinţată unor diletanţi care nu aveau chef de muncă şi de cele mai multe ori nu se străduiau 
să capete noi abilităţi, putând fi siguri că în cel mai scurt timp vor fi din nou trimişi pe 
un post din alt domeniu. 

Important mai era şi faptul că principiul rotației cadrelor cobora simţitor poziţia ac- 
tiviştilor din eşalonul superior, care astfel nu mai apucau să-şi formeze o echipă proprie 
în domeniul lor, devenind astfel total dependenţi de vârful puterii, adică de facto de 
Ceauşescu. Rotaţia cadrelor făcea imposibilă (sau măcar mult mai dificilă) apariţia vreu- 
nui grup de activişti de partid care să intre în opoziţie cu conducătorul. În celelalte ţări 
ale blocului comunist existau astfel de nuclee care constituiau o ameninţare pentru cla- 
nul aflat la conducere. Spre exemplu, în Polonia, Edward Gierek a reuşit să-i elimine 
pe Franciszek Szlachcic şi pe Mieczystaw Moczar, dar Wojciech Jaruzelski n-a mai 
reuşit să scape de opozanți. În Bulgaria, Alexander Lilov a fost îndepărtat în 1981, dar 
mai târziu s-a întors, provocând căderea lui Todor Jivkov. Trebuie să remarcăm că 

asemenea epurări de cadre aveau loc cam în aceeaşi perioadă şi în Iugoslavia vecină, 
unde Tito era în dispută cu naționaliștii croaţi şi cu „liberalii” sârbi, epurări în urma 
cărora el îşi consolida o dată în plus puterea slăbită din cauza reformelor nereuşite din 
anii '60. Ceauşescu voia aşadar să se asigure, iar rotația cadrelor îi oferea exact ceea 
ce-şi dorea. 

Deşi la început acest principiu n-a căpătat o formă concretă, fiind pur şi simplu 
anunţat de Ceauşescu în cursul plenarei, punerea lui în practică a început imediat. În 
1973, în aparatul de partid şi de stat s-a realizat o mişcare a cadrelor concepută la scară 
gigantică. Măsura cea mai importantă a acestei operaţii a fost reducerea cu o treime a 
numărului de persoane angajate în administraţia de stat. O parte dintre acestea au fost 
transferate în industrie — direct în producţie sau în sectoarele de proiectare-cercetare. 
Rezultatul a fost că numărul de angajaţi în industrie a crescut cu 100.000 de persoane, 
„fără a suplimenta cu nimic fondul de salarii”!. Această măsură, alături de crearea în 
decembrie 1972 a Consiliului Central de Control, poate corectă din punct de vedere 
economic şi pe placul lui Ceauşescu, care voia astfel să-şi sporească şi mai mult puterea, 
a creat însă un val de aversiune faţă de conducere, atât în societate, cât şi în rândul 
demnitarilor de rang inferior. Ambasada RPP informa că în cadrul comisiei economice 
a PCR, în februarie 1973, păreau să se manifeste „diferenţe de păreri” sau chiar „re- 
zerve”, iar unii miniştri considerau planul economic suplimentar pe anii 1974-1975 
(adoptat în martie 1973) ca „puţin realist”?. Aceste nelinişti n-au influenţat însă opinia 
generală, ci au constituit probabil o simplă sugestie pentru Ceauşescu în vederea alegerii 
viitorilor vinovaţi pentru eventualele insuccese. 

În afară de creşterea controlului asupra aparatului de partid şi de stat, Ceauşescu a 
mai făcut nişte schimbări în cadrul serviciilor speciale cu scopul de a şi le aservi şi mai 
mult. În aprilie 1972 au fost luate două măsuri importante : pe 19 aprilie a fost desfiinţat 
CSS, competențele şi personalul acestuia fiind preluate de Ministerul Afacerilor Interne”, 
în cadrul căruia a fost creată o entitate separată cu numele Departamentul Securităţii 
Statului (DSS). Un statut similar aveau pe atunci Miliția şi Serviciul Penitenciar“. Princi- 
pala reformă în structura însăşi a serviciilor a constituit-o schimbarea denumirii spiona- 
jului extern în Departamentul de Informaţii Externe (DIE)5. Şeful acestei unităţi n-a fost 
schimbat - a rămas în continuare Nicolae Doicaru, un ofiţer experimentat care lucra în 
servicii încă din anii '40. După schimbarea denumirii, Doicaru şi-a pierdut totuşi postul 
de vicepreşedinte al CSS desfiinţat, dar a devenit primul locţiitor al ministrului Afacerilor 
Interne (înainte fusese doar unul dintre locţiitorii acestuia). Totul aducea o mai mare 
autonomie pentru spionajul extern, dar şi un grad mai mare de subordonare în relaţia 
directă cu şeful statului. 

Pe 24 aprilie, Cornel Onescu a fost revocat din postul de ministru al Afacerilor 
Interne. Ionel Gal, fost angajat la arhivele serviciilor speciale, afirmă că motivul ime- 
diat al revocării lui Onescu a fost un referat pe tema exceselor săvârşite într-o anumită 


Situaţia internă, D-I-R-0-241-1-73, A MSZ RP, p. 1. 
Ibidem, p. 2. 
Cu aceeaşi ocazie, Ministerul Afacerilor Interne a devenit Ministerul de Interne. 
D. Deletant, „Studiu introductiv”, p. 39. 
D. Deletant, Romania..., p. 308. 
Membrii CC al PCR..., pp. 222-223. 


Nun = 


168 DICTATURA LUI NICOLAE CEAUŞESCU (1965-1989) 


problemă de fapt lipsită de importanţă. Referatul a fost întocmit de Ion Dincă, pe atunci 
şeful secţiei de control al muncii în Ministerul Apărării Naţionale!. Eliberarea din func- 
tie a lui Onescu era în acord cu logica schimbărilor practicate de Ceauşescu, aşa încât 
Dincă poate că n-a făcut altceva decât să împlinească planurile conducătorului sau în 
orice caz Ceauşescu a profitat pur şi simplu de pretextul respectiv. Oricum, fapt e că 
Onescu a fost trimis pe un post în judeţul Teleorman, unde a fost numit prim-secretar 
al organizaţiei judeţene de partid?, iar Dincă a fost avansat, devenind membru în 
Secretariatul CC, iar din octombrie acelaşi an şi membru în Consiliul Apărării”. Ministru 
al Afacerilor Interne a fost numit Ion Stănescu, şeful de până atunci al CSS. 

Dar schimbările nu s-au oprit aici. După mai puţin de un an, în cadrul serviciilor 
speciale s-a ajuns la noi rocade. Ionel Gal afirmă că de data aceasta pretextul a fost 
Sinuciderea medicului personal al lui Ceauşescu. Cercetările întreprinse în legătură cu 
acest eveniment îi indicau ca vinovaţi pe ministrul Afacerilor Interne Ion Stănescu şi 
pe generalul Nicolae Pleşiţă, responsabil cu securitatea conducătorului’. În martie 1973 
Stănescu a fost eliberat din funcţia de ministru şi trimis la secţia agricolă a CC, pentru 
ca după încă un an, aşa cum a păţit înainte Onescu, să fie trimis în provincie, unde a 
fost numit prim-secretar al organizaţiei judeţene de partid Dâmboviţa“. Încă mai înainte, 
în noiembrie 1972, Pleşiţă fusese revocat şi el din funcţia de şef al securităţii din 
Ministerul Afacerilor Interne şi trimis să lucreze la secţia financiară a Inspectoratului 
de Securitate din judeţul Ilfov”. Pe 17 martie 1973, Emil Bobu devine noul ministru al 
Afacerilor Interne. El va ajunge şi va rămâne până la sfârşit unul dintre cei mai apro- 
piaţi şi mai de încredere colaboratori ai lui Ceauşescu. În decembrie 1972, Emil Bobu 
a fost adus din Suceava, unde îndeplinise funcţia de prim-secretar al comitetului jude- 
tean de partid, şi numit consilier al conducătorului. Înainte, fusese un activist cam de 
eşalonul trei. A fost avansat la centru de către Ceauşescu şi doar lui îi era recunoscător 
pentru tot. Ştia foarte bine că fidelitatea, lipsa oricăror rezerve şi sprijinul total acordat 
conducătorului îi vor fi răsplătite şi de aceea nu precupeţea nici un efort. Datorită su- 
punerii sale, spre sfârşitul epocii Ceauşescu a reuşit să obţină o funcţie importantă şi 
pentru soţia sa, Maria Bobu, care de pe la jumătatea anilor '70 începuse să facă o cari- 
eră strălucită în procuratură şi în Ministerul Justiţiei?. 

În această perioadă conducerea făcea multe eforturi pentru creşterea controlului asu- 
pra populaţiei. În afara reformelor deja amintite în viaţa economică şi de partid, au fost 
introduse multe schimbări ale căror scopuri erau (pe lângă împiedicarea oricăror pro- 
teste) o mai bună informare a conducerii şi perfecţionarea mecanismelor de conducere a 
vieţii sociale. Într-un anumit sens, aceste reforme erau asemănătoare cu cele introduse 
în economie. Conducerea recunoştea că fenomenul centralizării şi sporirea controlului 

reprezintă cea mai bună soluţie pentru toate domeniile vieţii. Reformele mergeau în 
două direcţii : creşterea măsurilor represive şi extinderea integrării populaţiei în sistem. 

Cu ocazia şedinţei MAN din 16-17 decembrie 1971 a fost adoptată Legea privind 
păstratea secretului de stat şi cea privind cetăţenia română!. Prima definea ce este secre- 
tul de stat, însă într-un mod atât de imprecis, încât lăsa mult loc pentru interpretări şi, 
ciile speciale. A doua lege stipula că îşi pierde cetăţenia persoana care trece frontiera 
în mod ilegal sau care, după ce a trecut graniţa în mod legal, acţionează „în detrimentul” 
statului - iar aici de asemenea lipseau precizările de rigoare. Odată cu aceste legi au fost 
votate şi diferite rezoluţii de detaliu referitoare la contactul cu cetăţenii altor ţări, ceea ce 
a provocat reducerea drastică a acestor contacte, obligând practic cetăţenii României să 
întocmească rapoarte cu privire la convorbirile private cu persoane din străinătate?. 
Aceste dispoziţii s-au dovedit deosebit de împovărătoare pentru cetăţeni, care în anii 
precedenţi putuseră călători destul de liber dincolo de graniţă (principala piedică o con- 
stituiau, desigur, chestiunile financiare, dar statul nu impunea totuşi prea multe oprelişti 
suplimentare). Contactul cu turiştii străini de asemenea a fost îngreunat, ceea ce a redus 
printre altele schimbul comercial ilegal cu diferite bunuri greu accesibile în ţară. 

Asupra disciplinei sociale vegheau neîntrerupt cohortele tot mai numeroase de colabo- 
ratori ai Securităţii. Dacă în 1968 reţeaua de informatori număra circa 85.000 de per- 
soane, ea a crescut în 1970 la circa 90.000, iar în 1971 la peste 100.000. În 1972 nu 
mai e vorba de o creştere numerică, dar se trece la calificarea a circa 5.000 de colabo- 
ratori, care sunt trecuţi în categoria mai apreciată de informatori?. În intervalul 1971-1975 
a crescut aproape de două ori numărul celor supuşi supravegherii (de la circa 27.000 la 
aproximativ 51.500). 

Pe lângă întărirea controlului, a fost intensificată de asemenea propaganda şi s-a în- 
cercat atragerea spre participarea activă în sistem a unui număr cât mai mare de cetă- 
teni. În iulie 1972, la Conferinţa Naţională a PCR a fost adoptat proiectul de „norme 
ale vieţii şi muncii comuniştilor, ale eticii şi echităţii socialiste”5. Aceste norme - com- 
plet rupte de realitate - schiţau modul dorit de comportare a membrilor de partid, care, 
prin exemplul lor, trebuiau să fie un model pentru restul societăţii. Membrii de partid 
îndoctrinaţi la şedinţe erau apoi datori să transmită modelul şi să-i îndoctrineze pe cei- 
lalţi cetăţeni nemembri de partid. 

Atragerea unei părţi cât mai mari dintre locuitorii ţării la viaţa oficială, în această 
perioadă, era şi scopul tot mai frecventelor spectacole propagandistice diverse, care se 
reduceau de fapt la simple manifestări patriotarde şi de venerare tot mai pronunţată a 
persoanei conducătorului. După „tezele din iulie”, cultul personalităţii şi activitatea de 
propagandă care îl însoțea au luat un nou avânt, deşi pe tot parcursul anului 1972 cultul 
lui Ceauşescu n-a prea depăşit limitele manifestărilor sale de până atunci. Pe 26 ianua- 
rie 1972, când Ceauşescu împlinea vârsta de 54 de ani, Scânteia nu publica decât un 

modest articol aniversar, care sublinia că Nicolae Ceauşescu îşi sărbătoreşte ziua de 
naştere în cercul prietenilor activişti din alte ţări (în momentul respectiv se afla la Praga, 
cu ocazia unei întâlniri a Tratatului de la Varşovia)!. Această notiţă nu se deosebea cu 
nimic de cele din anii precedenţi. 

Cu totul altfel a fost sărbătorit Nicolae Ceauşescu la împlinirea vârstei de 55 de ani. 
Acest eveniment a fost linia de graniţă care a marcat începutul unei noi etape a cultului 
personalităţii. Pe 7 ianuarie, ziua de naştere a Elenei Ceauşescu (care figura deja prin- 
tre membrii organelor de conducere ale partidului), Scânteia n-a publicat nici un articol 
de felicitare, dar a inserat un text referitor la rolul femeii în societate. Pe 23 ianuarie, 
Senatul Universităţii din Bucureşti a luat decizia de a-i conferi conducătorului titlul de 
doctor honoris causa. Pe 24 ianuarie, Scânteia publica lista cu telegramele de felicitare 
adresate lui Ceauşescu din partea rectorilor şi a senatelor instituţiilor de învăţământ su- 
perior din Bucureşti. Intelectualii s-au alăturat şi ei cu mesajele lor de felicitare, au fost 
publicate de asemenea poezii de circumstanţă. Pe 25 ianuarie a avut loc o conferinţă 
specială a organizaţiei de partid din Capitală consacrată în întregime aniversării zilei 
de naştere a conducătorului, iar în aceeaşi zi s-a organizat o festivitate asemănătoare şi 
la nivelul CC, în cadrul căreia Maurer a rostit o cuvântare în care sublinia realizările 
şi caracterul excepţional ale lui Ceauşescu. Tot pe 25 ianuarie, pe străzile Bucureştiului 
s-a desfăşurat o vastă manifestaţie populară cu costume şi dansuri naţionale?. Punctul 
culminant al festivităților a fost atins pe 26 ianuarie, ziua de naştere a lui Ceauşescu. 
Conducătorul a apărut la Universitatea din Bucureşti pentru a primi titlul de doctor 
honoris causa ce-i fusese acordat cu trei zile în urmă. În cuvântarea rostită cu această 
ocazie, el s-a referit la luptele dacilor cu romanii şi la istoria principatelor române”. 
După aceea s-a deplasat la CC, unde a fost organizată o recepţie şi unde a primit pe 
rând felicitările fiecăruia dintre prim-secretarii judeţelor. În ziua următoare, Scânteia 
a publicat o descriere amănunţită a festivităților, cu fotografii de la Universitate“. În 
cadrul aceloraşi manifestări ocazionate de ziua de naştere a lui Ceauşescu, a fost editat 
un volum special, de mari dimensiuni (format A3), intitulat Omagiu, unde au fost in- 
cluse fotografii reprezentative şi urările de sănătate şi succes pe care conducătorul ro- 
mân le-a primit din ţară şi din străinătate“. 

Următoarele aniversări ale zilei de naştere a lui Ceauşescu au fost sărbătorite până 
la sfârşitul comunismului. În perioada finală a dictaturii lui Ceauşescu au apărut însă şi 
alte aniversări, celebrate în acelaşi fel - cu manifestări, cortegii, adunări festive ale di- 
feritelor corpuri profesionale, totul în stil patriotard, cu preaslăvirea conducătorului în 
calitatea lui de continuator al tradiţiilor româneşti de la daci încoace. Anii următori n-au 
mai adăugat decât o creştere a dimensiunilor cultului. În anii '70 s-a reuşit atragerea 
unor personalităţi de peste hotare dispuse să participe la întreţinerea cultului personali- 
tăţii; mai târziu însă acest cult a început să deranjeze în contactele internaţionale, dar 

Ceauşescu nu s-a hotărât niciodată să renunţe la el sau măcar să-l limiteze, nici chiar 
atunci când, făcând acest lucru, ar fi avut de câştigat. 

De cultul personalităţii se leagă încă o tendinţă care şi-a făcut apariţia în intervalul 
dintre „tezele din iulie” şi Congresul al XI-lea al PCR, dezvoltându-se apoi la nişte di- 
mensiuni nemaiîntâlnite în nici o ţară comunistă europeană. La Conferinţa Naţională a 
Partidului din 19-21 iulie 1972, Elena Ceauşescu a devenit membră a CC, la propune- 
rea lui Emil Bodnăraş!. Acesta se distanţase (desigur, între anumite limite) de curentul 
principal al politicii conducerii şi în plus el avea o mare autoritate ca activist aproape 
„legendar” şi poate de aceea a fost ales tocmai el ca să anunţe o candidatură atât de în- 
doielnică la vremea respectivă. Bodnăraş era destul de în vârstă, avea 69 de ani, şi rar 
lua parte activă la viaţa politică - şi probabil a acceptat acest rol numai ca să fie lăsat 
în pace şi să nu aibă soarta premierului Maurer, spre exemplu, care printr-o minune 
scăpase cu viaţă dintr-un accident de maşină. Elena Ceauşescu avansase şi ea după ce 
soţul ei ajunsese la putere, dar nu neapărat în politică, ci în domeniul ştiinţific. Încă 
din decembrie 1965 a devenit directoarea Institutului de Cercetări Chimice şi membră 
în Consiliul Naţional al Cercetării Ştiinţifice, în schimb în 1969 a avansat, devenind 
membră în biroul executiv al aceleiaşi instituţii. În plus, a avansat şi în cadrul organi- 
zaţiei de partid a municipiului Bucureşti?. În 1971 a participat alături de soţul ei la vizita 
efectuată în China, unde şi-a dat repede seama că soţia lui Mao joacă un rol politic im- 
portant?, ceea ce probabil i-a stimulat ambiția. Dincolo de opiniile Elenei pe această 
temă, avansarea ei a constituit pentru Ceauşescu un sprijin important pentru poziţia lui, 
care oricum era puternică. Acceptarea soţiei conducătorului în componenţa CC putea fi 
explicată eventual prin meritele ei şi prin vechimea în partid, în rândurile căruia fusese 
primită în 1939, adică făcea parte din categoria aşa-numiţilor ilegalişti. La Plenara CC 
din 18-19 iunie 1973, Elena a fost aleasă în componenţa CE, ceea ce constituia confir- 
marea definitivă a principiului nepotismului şi ambiţiei soţiei secretarului general. 

În anii 1972-1973 au fost iniţiate anumite acţiuni care vor fi continuate în perioada 
următoare şi a fost pregătit terenul pentru schimbările radicale care se vor produce în 
politica românească în anul 1974. Opoziția faţă de aceste schimbări, în măsura în care 
se poate vorbi de aşa ceva, a fost slabă - nu s-a manifestat nici o „platformă” care să 
fie emanaţia unei asemenea reacţii. Dacă nepotismul şi cultul personalităţii în creştere 
nu s-au confruntat practic cu nici un fel de opoziţie, nici măcar în interiorul partidului, 
acest lucru a fost într-o mare măsură consecinţa faptului că la începutul anilor '70 
România a repurtat succese importante în contactele diplomatice, ceea ce a dus, desi- 
gur, la creşterea rolului lui Ceauşescu pe arena internaţională. 

Succesele diplomatice româneşti în prima jumătate a anilor '70 


În prima jumătate a anilor '70 a fost dezvoltată strategia politicii externe elaborată an- 
terior, dar i-au fost aduse anumite modificări, în sensul că s-au făcut eforturi pentru 
îmbunătăţirea relaţiilor cu ţările din blocul sovietic şi în special cu URSS, relaţii care 
se deterioraseră după evenimentele din august 1968. În această perioadă, principalele 
țeluri ale politicii externe româneşti au fost obţinerea de credite şi tehnologie din 
Occident, creşterea rolului ţării pe arena internaţională, inclusiv în cadrul blocului sovie- 
tic, şi căutarea unor pieţe de desfacere pentru mărfurile româneşti. În plus, se urmăreau 
întărirea poziţiei lui Ceauşescu în ţară şi peste hotare şi prezentarea lui ca un partener 
serios al celor mai importanţi politicieni din lume. 

Prima ofensivă diplomatică a fost îndreptată spre Răsărit. Relaţiile cu Uniunea 
Sovietică suferiseră o anumită degradare după cuvântarea lui Ceauşescu din 21 august 
1968, însă după întâlnirea conducătorului român cu ambasadorul Basov s-a renunţat în 
parte la tezele antisovietice care apăreau în propagandă şi în luările de cuvânt oficiale. 
Cu toate acestea, Ceauşescu a depus multe eforturi pentru slăbirea influenţei sovietice 
în ţară, ceea ce a provocat nemulţumirea Kremlinului. Pentru a ameliora relaţiile cu 
Moscova, atât Ceauşescu, cât şi cei alături de care exercita puterea la Bucureşti au în- 
ceput să se întâlnească mai des cu delegaţii Uniunii Sovietice. Deja în septembrie 1968 
a sosit la Bucureşti o delegaţie militară sovietică de nivel înalt, iar în octombrie minis- 
trul român al Apărării, generalul Ion Ioniţă, s-a dus la Moscova la consfătuirea Tratatului 
de la Varşovia. În februarie 1969, o altă delegaţie sovietică sosea la Bucureşti, în urma 
convorbirilor stabilindu-se că România va fi din nou tratată la fel ca toate celelalte ţări 
membre ale Pactului!. Din acel moment, a urmat o perioadă de normalizare a relaţiilor 
cu Uniunea Sovietică şi cu celelalte ţări ale blocului socialist. 

O expresie a acestei normalizări a fost, printre altele, adoptarea de către MAN, în 
martie 1970, a declaraţiei referitoare la politica externă în care se afirma că România 
doreşte să dezvolte relaţii cu ţările socialiste, dar pe baza recunoaşterii reciproce a in- 
dependenţei, pe baza neamestecului în treburile interne - cu alte cuvinte, situaţia a re- 
venit la stadiul precedent conflictului provocat de evenimentele din Cehoslovacia. În 
iulie 1970 a sosit la Bucureşti o delegaţie sovietică, avându-l în frunte pe Aleksei 
Kosîghin. Cu ocazia acestei vizite a fost semnat tratatul de prietenie, colaborare şi aju- 
tor reciproc între cele două ţări?. Relaţiile economice în cadrul CAER au început de 
asemenea să se normalizeze şi, treptat, s-a ajuns din nou la o colaborare mai sistema- 
tică, posibilă şi datorită slăbirii presiunilor sovietice exercitate asupra României. 

Vizita lui Ceauşescu în China din 1971 a dus la o nouă perioadă de răcire a relații- 
lor româno-sovietice. La întoarcerea din R.P. Chineză, Ceauşescu a făcut o escală în 

URSS, dar nu s-a bucurat de o primire călduroasă. Impunerea unui plan accelerat de 
industrializare a obligat România să caute variante de colaborare economică cu ţările 
CAER, întrucât începuse să aibă probleme cu găsirea pieţelor de desfacere pentru pro- 
dusele proprii, în scopul obţinerii devizelor necesare pentru achiziţionarea mijloacelor 
indispensabile pentru următoarele investiţii. Analiştii Ambasadei RPP remarcau tendinţa 
constantă - explicată prin dorinţa de a ieşi din izolare după călătoria lui Ceauşescu în 
China - de a intensifica relaţiile şi contactele cu ţările socialiste, nu numai cu Uniunea 
Sovietică. „În rândul ţărilor socialiste, doar relaţiile R.[omâniei] cu Cehoslovacia n-au 
depăşit faza de rutină, deşi s-a produs şi în cazul lor o anumită încălzire”! - informa 
Ambasada RPP în septembrie 1972. Această tendinţă a devenit şi mai energică după 
criza petrolului, când România îşi dorea cu şi mai multă hotărâre să sporească volumul 
schimburilor în comerţul exterior, asigurându-şi astfel pieţe de desfacere pentru măr- 
furile proprii. În iunie 1974, la întâlnirea CAER de la Sofia, România a participat ca 
orice membru cu drepturi egale în cadrul organizaţiei, iar poziţia ei nu se deosebea prea 
mult de a celorlalte ţări ; în decembrie a fost semnat la Moscova tratatul româno-sovie- 
tic pentru construirea în comun a unei centrale atomice în România?. 

La fel de importante în această perioadă erau relaţiile cu ţările occidentale. A fost 
astfel continuată politica de deschidere, în special faţă de Statele Unite şi RFG. După 
vizita lui Nixon la Bucureşti din 1969 şi a lui Ceauşescu la Washington din anul urmă- 
tor, relaţiile cu Statele Unite au căpătat o nouă dinamică, permiţând României, între 
altele, accesul în organizaţiile comerciale internaţionale. Au fost de asemenea intensi- 
ficate schimburile economice reciproce, s-au dezvoltat relaţiile comerciale, schimburile 
tehnologice şi culturale. Volumul schimburilor comerciale a început să crească vizibil, 
astfel încât în 1972 au ajuns la 98,3 milioane de dolari, în comparaţie cu anul prece- 
dent, care fusese încheiat la nivelul de 65,4 milioane de dolari. În schimb în 1973 se 
ajunge la 172,8 milioane de dolari, iar în 1974 se atinge recordul primei jumătăţi a 
anilor '70 cu un volum al schimburilor de 407,6 milioane de dolari”. Cea mai mare 
parte a acestor sume o reprezentau importurile din SUA, iar România n-a reuşit nicio- 
dată să răstoarne această tendinţă. Dar în relaţiile cu Statele Unite ceea ce conta în pri- 
mul rând erau problemele politice - cu alte cuvinte, recunoaşterea de facto a poziţiei 
de excepţie a României şi a persoanei lui Ceauşescu şi mai puţin bilanţul favorabil al 
schimburilor comerciale. De foarte mare importanţă erau şi ajutorul tehnologic obţinut 
prin colaborarea unor companii americane ca General Electric sau ITT cu întreprinderi 
româneşti, precum şi stagiile de perfecţionare pentru inginerii români în SUA. 

Între 4 şi 7 decembrie 1973 Ceauşescu a făcut din nou o vizită în Statele Unite, unde 
s-a întâlnit inclusiv cu preşedintele Nixon, cu demnitari de rang înalt şi cu reprezentanţi 
ai Congresului. Nixon şi soţia sa au luat parte la recepţia organizată la Ambasada 
României din Washington. În cursul vizitei au fost semnate tratate cu privire la înfiin- 
tarea unei comisii economice româno-americane. Elena Ceauşescu a primit o „diplomă 
de onoare” din partea unuia dintre institutele americane de cercetări în domeniul chimiei“. 

În relaţiile cu RFG s-a ajuns la o înţelegere în problema emigrării persoanelor de 
naţionalitate germană domiciliate pe teritoriul României. Lucrurile au început să se ac- 
celereze după vizita lui Ceauşescu în Germania de Vest din iunie 1973 (în cursul căreia 
s-a întâlnit, printre alţii, cu cancelarul W. Brandt) şi după semnarea cu această ocazie 
a tratatului de colaborare economică, ştiinţifică şi tehnică. Ambasada RPP informa în 
acest sens că „se poate observa o discretă, dar semnificativă activitate a Ambasadei 
RFG la Bucureşti”!. Germanii au înfiinţat şi au oferit burse pentru tinerii de naționali- 
tate germană din România, uneori chiar pentru familii întregi?, dar autorităţile române 
nu acceptau cu plăcere astfel de deplasări ; mult mai uşor era pentru persoane în vârstă 
de peste 40 de ani şi fără studii. Emigraţia aducea însă anumite venituri bugetului de 
stat întrucât, conform legii din decembrie 1971, persoanele care părăseau definitiv ţara 
trebuiau să renunţe la dreptul de proprietate şi nici nu puteau lua cu ele obiecte de preţ 
sau bani, lucru care la trecerea frontierei „era verificat foarte atent”?. 

O politică asemănătoare a fost aplicată în legătură cu statul Israel şi minoritatea 
evreiască din România. Deşi la autorităţile din Israel ajunseseră semnale că, în cursul 
epurărilor din administraţia de stat care au fost efectuate în prima jumătate a anilor '70, 
multe persoane eliberate din funcţii erau de origine evreiască“, acest lucru n-a dus la 
schimbarea politicii ţării lor faţă de România. Emigrarea evreilor din România, reali- 
zată prin intermediul serviciilor speciale, a continuat, ajungând în 1973 la cel mai ri- 
dicat nivel din deceniul opt. De menţionat că nici relaţiile strânse pe care România le 
întreținea cu ţările arabe şi chiar cu reprezentanţii Palestinei n-au fost de natură să afec- 
teze în mod fundamental relaţiile acestei ţări cu Israelul. 

România era condusă de cu totul alte țeluri în contactele ei cu Lumea a Treia. Aceste 
relaţii începute pe scară mai largă în anii '60 au căpătat vigoare în urma lungilor vizite 
ale lui Ceauşescu în ţări din America de Sud, Africa şi Asia în prima jumătate a ani- 
lor '70. În 1973 volumul tranzacţiilor comerciale cu ţările în curs de dezvoltare a cres- 
cut cu 25%, dar în 1974 această creştere a atins valoarea de 112%”. În această perioadă 
s-a înregistrat o creştere semnificativă a exportului faţă de import, România exportând 
în principal articole de consum din producţia industrială şi importând cu precădere com- 
bustibili, minereuri şi metale. De asemenea, în ţările în curs de dezvoltare românii 
construiau noi obiective industriale împreună cu parteneri din ţările respective. Partea 
română participa în astfel de cazuri ca furnizor principal de maşini şi utilaje, asigurând 
asistenţa tehnică a acestora. Cea mai mare parte a unor asemenea afaceri erau realizate 
pe baza unor credite pe termen lung acordate de România ţărilor respective”. Strategia 


1. Notă în legătură cu emigrarea cetățenilor români de naţionalitate germană în Republica Federală 
Germania, D-I-R-2413-4-74, A MSZ RP, p. 1. 

Ibidem. 

Ibidem, p. 2. 

R. Ioanid, Răscumpărarea evreilor..., p. 128. 

Ibidem, p. 139. 

Ibidem, p. 204. 

Evoluţia relaţiilor economice ale Republicii Socialiste România cu ţările în curs de dezvoltare, 
D-I-R-24120-3-75, A MSZ RP, p. 1. 

8. Ibidem, p. 2. 

9. Ibidem. 

aplicată faţă de ţările Lumii a Treia era aşadar raţională în măsura în care permitea, cel 
puţin până la o anumită limită, echilibrarea bilanţului comercial nefavorabil care se 
menținea în contactele cu ţările occidentale şi permitea aprovizionarea cu materii prime, 
inclusiv energetice. 

Trebuie să mai facem o observaţie, şi anume că în anii 1972-1973 Ceauşescu apărea 
pe arena internaţională ca şeful necontestat al statului atât pentru ţările din Răsărit, cât 
şi pentru cele din Apus - în ciuda (sau poate tocmai datorită) balansului între China, 
Uniunea Sovietică şi Statele Unite. Această strategie făcea imposibilă în interiorul par- 
tidului orice eventuală opoziţie care s-ar fi prevalat, în căutare de sprijin, de concursul 
factorului internaţional, lucru care îi dădea lui Ceauşescu credibilitate în faţa societăţii 
şi, în consecinţă, îi permitea să concentreze liniştit tot mai multă putere în mâinile lui 
şi ale familiei sale. 


Anul 1974 - instaurarea formală a dictaturii 


Având în vedere experienţa anilor 1972-1973, era clar în ce direcţie se îndreaptă ţara 
şi conducerea ei. După introducerea cultului personalităţii, chiar şi populaţia era con- 
ştientă că Nicolae Ceauşescu îşi doreşte un statut de care nu se bucura la vremea res- 
pectivă nici un şef comunist din oricare ţară europeană, dacă-l exceptăm pe Enver 
Hoxha. În 1974, procesul de concentrare a puterii nu mai putea fi ţinut în frâu, întrucât 
eventualii adversari ai unei astfel de soluţii fuseseră fie excluşi din conducere, fie (ca 
Maurer) izolaţi şi aduşi în imposibilitatea de a mai face vreun gest de natură opoziţio- 
nistă. În 1973, Maurer încercase să îi unească în jurul lui pe membrii de partid de la 
Cluj, ţinând o cuvântare în care îl critica pe Ceauşescu (recurgând în acest scop la te- 
zele lui Lenin), dar n-a găsit la nimeni sprijinul pe care şi-l dorea!. Tocmai de aceea 
realizarea reformelor care consfinţeau de facto o stare deja existentă (lucru asupra că- 
ruia atrăgeau atenţia şi analiştii Ambasadei RPP?) a fost condusă cu abilitate, fără să 
provoace proteste prea energice. 

La sesiunea extraordinară a adunării generale a Academiei Române care a avut loc 
între 28 februarie şi 2 martie 1974, în urma intervenţiei conducerii PCR, Elena Ceauşescu 
a fost aleasă membră a Academiei (tot atunci a fost ales şi Miron Constantinescu)”. În 
martie, Nicolae şi Elena Ceauşescu au efectuat o călătorie în străinătate, vizitând între 
altele Brazilia, unde fiecare a primit câte două titluri de doctor honoris causa“. Astfel, 


1. L. Betea, Maurer şi lumea..., p. 215. Problema luării de poziţie a lui Maurer nu este complet 
clarificată. În raportul Ambasadei RPP, cuvântarea lui de la Cluj este datată în 1972 - ca urmare 
a insuccesului acestei iniţiative, Maurer urma să fie eliminat complet din funcţiile de decizie 
economică. În acelaşi raport se afirmă că scopul principal al lui Maurer era să pună mâna pe putere, 
problemele economice „nefiind în fond decât instrumentul tacticii sale”. Aliatul lui în această luptă 
urma să fie Miron Constantinescu, care fusese eliminat odată cu el - Notă referitoare la câteva 
decizii ale plenarei din martie a CC al PCR, D-I-R-0-24121-1-74, A MSZ RP, pp. 5-6. 

2. Ibidem, p. 3. 

3. Istoria României în date... , p. 639. 

4. Ibidem, p. 639. 

o dată în plus, erau confirmate „meritele” pe tărâm ştiinţific ale Elenei, dar şi ale lui 
Nicolae şi se adăuga o nouă cărămidă la edificiul cultului personalităţii. Numai că acesta 
era doar preludiul măsurilor hotărâtoare care aveau să urmeze. 

Atacul frontal al lui Ceauşescu a avut loc la Plenara CC al PCR din 25-26 martie 
19741. Cu această ocazie au fost supuse la vot anumite modificări ale Constituţiei, în 
virtutea cărora era instituită funcţia de Preşedinte al Republicii Socialiste România. Prin 
vot unanim, ca preşedinte al ţării a fost ales Nicolae Ceauşescu. În spiritul noilor regle- 
mentări, preşedintele ţării era ales de MAN, era şeful statului şi reprezenta România 
pe plan internaţional. El devenea în acelaşi timp comandantul suprem al forţelor armate 
şi preşedintele Consiliului de Apărare a Ţării. În plus, era şi preşedintele Consiliului 
de Stat, la nevoie prezida şedinţele Consiliului de Miniştri, la propunerea premierului 
îi numea pe membrii Consiliului de Miniştri şi, din proprie iniţiativă, îi numea pe con- 
ducătorii organelor centrale de stat care nu intrau în componenţa Consiliului de Miniştri, 
inclusiv pe membrii Tribunalului Suprem. În acelaşi fel îi numea şi pe generali, amirali 
şi mareşali. De asemenea, avea autoritatea de a proclama amnistie, de a conferi şi a 
revoca dreptul de cetăţenie. Preşedintele putea, de asemenea, să declare starea de nece- 
sitate într-o anumită regiune sau pe întregul teritoriu al ţării. Pe lângă toate acestea, 
avea puterea de a emite decrete prezidenţiale şi decizii?. 

De o importanţă fundamentală pentru viitor s-au dovedit a fi prerogativele preşedin- 
telui referitoare la emiterea decretelor prezidenţiale, la comanda forţelor armate, la in- 
stituirea stării de necesitate şi mai ales faptul că era ales de MAN, ceea ce făcea foarte 
dificilă (practic, imposibilă) schimbarea legală a autorităţii supreme în stat, întrucât 
Ceauşescu trebuia revocat în acelaşi timp atât din funcţia de secretar general al partidu- 
lui de Congresul PCR, cât şi din aceea de preşedinte al ţării de către MAN - cu alte 
cuvinte, eventualii lui adversari ar fi trebuit să organizeze o majoritate cu adevărat pu- 
ternică în aparatul de partid şi de stat pentru a putea duce la revocarea lui, ceea ce, 
după cum se ştie, nu s-a întâmplat niciodată. Înscris în textul Constituţiei, jurământul 
preşedintelui conţinea, după cum se exprimau analiştii Ambasadei RPP, şi „o evidentă 
expunere a cunoscutelor principii ale politicii externe româneşti”?, ceea ce conferea 
acestei politici un statut constituţional. 

Cu ocazia aceleiaşi sesiuni au fost operate schimbări radicale în guvern. Ion Gheorghe 
Maurer a demisionat din funcţia de preşedinte al Consiliului de Miniştri, iar în locul 
lui a fost numit Manea Mănescu, un om fără ambiţii şi profund devotat conducătorului. 
Cauza oficială a demisiei a fost starea de sănătate a premierului. Interesant e faptul că 
după 1989 chiar Maurer dădea ca motiv al demisiei sale tot „boala şi vârsta”€. Se pare 
însă că pe lângă problemele de sănătate (şi mai stringente după accidentul de maşină 
din 1972) decizia premierului a fost influenţată şi de dezgustul lui general faţă de izo- 
larea la care era supus în sânul conducerii, de imposibilitatea de a influenţa deciziile 
şi de nereuşita iniţiativei de a stabili un dialog cu membrii de partid în cursul anului 


1. Hotărârile plenarei au fost confirmate formal cu ocazia sesiunii MAN din 28-29 martie, de aceea 
momentul votului în MAN este uneori avansat ca dată a instituirii funcţiei de preşedinte. 

2. Textul Constituţiei din 1965, cu modificări, poate fi consultat la adresa www.constitutia.ro. 

Notă referitoare la câteva decizii..., p. 2. 

4. L. Betea, Maurer şi lumea..., p. 216. 

precedent!. Plecarea lui Maurer era în acord cu logica evenimentelor şi probabil că, 
dacă n-ar fi renunţat din proprie iniţiativă, mai devreme sau mai târziu tot ar fi fost re- 
vocat (în raportul Ambasadei RPP referitor la plenara din martie este utilizată formula- 
rea „eliminat de Ceauşescu” ; în acelaşi raport se afirmă că starea sănătăţii lui Maurer, 
care s-ar fi înrăutățit după accidentul de maşină, era doar un pretext?). 

În afară de instituirea funcţiei de preşedinte şi de demisia lui Maurer, la plenara din 
martie s-au operat schimbări importante în organizarea partidului. A fost desfiinţat 
Prezidiul Permanent al CC, în locul lui înființându-se Biroul Permanent al Comitetului 
Executiv. Diferenţa fundamentală dintre aceste două corpuri de decizie consta în faptul 
că membrii Prezidiului Permanent erau aleşi de CC, pe când calitatea de membru în 
Biroul Permanent era legată de nişte funcţii concrete pe linie de partid şi de stat şi se 
obținea automat, CE luând doar cunoştinţă de componenţa acestuia. Noul organ era 
gândit de la bun început ca principalul centru de decizie în partid şi în stat? — şi, într-ade- 
văr, aceasta a şi fost funcţia lui până în 1989. 

Crearea unei noi entităţi politice servea şi la reaşezarea personalului de conducere 
de la vârf. În echipa formată la începutul anilor *70 s-a ajuns la slăbirea poziţiei lui Virgil 
Trofin, Paul Niculescu-Mizil, Dumitru Popescu „Dumnezeu” şi Miron Constantinescu, 
care n-au mai avut loc în Biroul Permanent şi au fost împinşi pe posturi mai puţin ex- 
puse. Virgil Trofin a fost trimis la Braşov, unde a preluat funcţia de prim-secretar al 
organizaţiei judeţene de partid - motivul oficial fiind acela „de a căpăta experienţă în 
munca de teren”$. Niculescu-Mizil şi Popescu „Dumnezeu”, ce-i drept, nu şi-au pierdut 
funcţiile, dar nici n-au avansat, ceea ce a fost interpretat ca simptom al dizgraţiei. Miron 
Constantinescu a fost revocat din funcţia de preşedinte al Consiliului Central de Control 
Muncitoresc al Activităţii Economice şi Sociale, precum şi din aceea de vicepreşedinte 
al Consiliului de Stat. Dar câteva zile mai târziu era ales preşedinte al MANS. Merită 
să facem aici observaţia că, timp de mulţi ani, aceeaşi funcţie a îndeplinit-o şi Petru 
Groza, care nu mai conta din nici un punct de vedere - preşedinţia MAN era aşadar o 
formă onorifică de a ieşi la pensie pe linie politică. Miron Constantinescu era deja la o 
vârstă înaintată - de altfel a şi murit în iulie 1974. Ambasada RPP informa însă că, şi 
pe acest post, Constantinescu reprezenta o ameninţare pentru Ceauşescu, iar acest con- 
flict l-a împins pe Constantinescu la sinucidere, deşi cauza oficială a decesului său a 
fost infarctul cardiac”. În lumina a ceea ce i s-a întâmplat lui Chivu Stoica o jumătate 
de an mai târziu, nu putem exclude această ipoteză, în pofida faptului că, după deces, lui 
Constantinescu i s-au adus onoruri (dar la înmormântare, ce a avut loc în afara Capitalei, 
el n-a beneficiat de pompa obişnuită în asemenea cazuri), unul dintre liceele oraşului 
Arad primind numele săut. 


1. Exact aceleaşi motive pentru demisia lui Maurer enumeră, printre alţii, şi Alexandru Bârlădeanu - 
L. Betea, Alexandru Bârlădeanu..., p. 200. 

2. Notă referitoare la câteva decizii..., p. 4. 

În Biroul Permanent au intrat în schimb reprezentanţii noului val de colaboratori ai 
lui Ceauşescu - Cornel Burtică, Ştefan Andrei (puternic susţinut de prin 1972, când a 
devenit membru în CC şi în Secretariatul CC) şi Emil Drăgănescu (Care a devenit şi 
şeful Comitetului de Stat al Planificării). Biroul Permanent era lipsit de personalităţi în 
măsură să constituie o ameninţare pentru poziţia lui Ceauşescu - cu excepţia lui 
Bodnăraş, care era deja la vârsta pensionării -, el fiind constituit fie din funcţionari 
devotați (Manea Mănescu), fie din oameni tineri care îi datorau totul conducătorului 
(Burtică, Andrei, Drăgănescu). Tocmai de aceea rolul acestei instituţii politice era mai 
important decât cel pe care îl juca, înainte de desfiinţarea sa, Prezidiul Permanent. 
Important este însă faptul că atunci n-a fost făcută publică lista cu membrii Biroului 
Permanent, iar populaţia nu era informată despre activitatea acestuial. 

Astfel, în cele din urmă, Ceauşescu şi-a asigurat controlul total asupra guvernului, 
şi-a consolidat simţitor poziţia în raport cu armata, care, pe toată durata mandatului său 
de până atunci în fruntea statului, îi scăpa printre degete pe motiv că totuşi armata ro- 
mână constituia o parte a forţelor armate ale Tratatului de la Varşovia. Problema loia- 
lităţii armatei nu era însă atunci atât de sensibilă ca la sfârşitul anilor '80, relaţiile cu 
URSS erau corecte, aşa încât conducătorul putea să nu dea importanţă acestei probleme. 
Procesul de acumulare a puterii era încheiat de facto, însă mai lipsea un „cadru” co- 
respunzător, sub forma unui spectacol triumfător. Sesiunea MAN, cel puţin teoretic, 
putea fi văzută şi ca un eveniment de acest gen. Dar toată lumea îşi dădea prea bine 
seama că locul cel mai potrivit pentru sublinierea triumfului secretarului general urma 
să fie Congresul PCR, planificat să aibă loc spre sfârşitul anului 1974. MAN era doar 
o instituţie decorativă, toată viaţa politică concentrându-se în sfera partidului, iar cea 
mai înaltă instanţă a acestuia era tocmai Congresul. 

Campania premergătoare Congresului a fost lungă şi pregătită cu multă amploare. 
Încă înainte de începerea campaniei propriu-zise, în timpul Congresului I al FUS din 
mai 1974, Ceauşescu a fost reales preşedinte al acestei organizaţii?. Congresul FUS a 
constituit aşadar un fel de preludiu al Congresului propriu-zis al PCR. Startul campaniei 
pentru Congres l-au dat festivitățile celei de-a treizecea aniversări a răsturnării guver- 
nului fascist al mareşalului Antonescu din ziua de 23 august 1944. Manifestările respec- 
tive se concentrau în jurul rolului Partidului Comunist în acest eveniment, inclusiv al 
persoanei secretarului general. Însuşi Ceauşescu a publicat în Pravda un articol aniver- 
Sar reluat şi de presa românească, în care atrăgea atenţia asupra rolului imens pe care 
l-a jucat URSS în „eliberarea” ţării, dar şi asupra rolului armatei române în lupta cu 
fascismul?. Pe 23 august au fost organizate defilări, ocazie cu care au fost purtate por- 
trete ale conducătorului şi pancarte cu lozinci „Ceauşescu - PCR”, „Ceauşescu şi po- 
porul”, alături de mult mai puţin numeroasele portrete ale lui Marx, Engels, Lenin şi 
ale membrilor CE al CC al PCR. 

Tematica acestei campanii s-a concentrat în jurul a trei probleme: economia, pro- 
gramul partidului şi persoana secretarului general. La adunările generale ale organizaţiilor 


1. Partidul Comunist Român înainte de Congresul al XI-lea..., pp. 7-8. 
. Istoria României în date..., p. 640. 
3. Notă referitoare la sărbătorirea celei de-a XXX-a aniversări a eliberării României, D-I-R-11-6-74, 
A MSZ RP, p. 2. 
4. Ibidem, p. 5. 
5. Partidul Comunist Român înainte de Congresul al XI-lea..., p. 2. 

de partid se ajungea uneori la discuţii mai largi pe teme economice şi de program, dar 
populaţia nu era informată de acest lucru, mijloacele de comunicare în masă făcând loc 
în relatările lor doar pentru declaraţiile de susţinere a programului şi pentru apelurile 
la realegerea lui Nicolae Ceauşescu în funcţia de secretar general al PCR, rapoartele 
şedinţelor respective fiind şi ele limitate la aceleaşi puncte!. Campania de pregătire a 
Congresului ocupa, potrivit aprecierilor Ambasadei RPP, cam 50% din cuprinsul presei 
scrise şi din timpul de antenă al radioului şi televiziunii. În afară de propaganda desfă- 
şurată de mass-media, în întreaga ţară erau organizate evenimente culturale (conferinţe 
pe teme ştiinţifice, seri de poezie, concerte etc.) şi întreceri sportive dedicate celebrării 
Congresului al XI-lea al PCR?. 

În campanie, după părerea autorităţilor, participarea mediilor creatoare a fost prea 
redusă, acestora reproşându-li-se faptul că sunt „rupte de viaţa poporului, izolate pro- 
fesional în problemele proprii, neînţelegând necesităţile momentului prezent în constru- 
irea socialismului”. Slaba activitate a artiştilor rezulta, după părerea analiştilor de la 
Ambasada RPP, nu din cauze politice, ci din câteva decizii economice nepopulare în 
lumea lor, cum ar fi limitarea veniturilor artiştilor prin asimilarea activităţilor lor cu 
cele editoriale şi de presă’. 

Cele mai spectaculoase manifestări ale campaniei de pregătire a Congresului au fost 
triumfalele „vizite de lucru” ale conducătorului în judeţe, unde se organizau mitinguri, 
la care se adoptau rezoluţii exprimând dorinţa realegerii lui Ceauşescu în funcţia de se- 
cretar general“. O noutate faţă de precedentul Congres, al X-lea, era faptul că la adop- 
tarea rezoluţiilor respective luau parte nu numai membrii de partid, ci toate persoanele 
adunate la miting - dând astfel impresia că realegerea lui Ceauşescu reprezintă dorinţa 
întregului popor. 

Congresul al XI-lea al PCR a avut loc între 25 şi 28 noiembrie 1974. Congresul a 
confirmat în mod definitiv deciziile luate mai devreme şi a constituit încununarea în stil 
propriu a lungului drum parcurs de Ceauşescu până la deplina putere dictatorială în 
România. În cele 77 de cuvântări care au fost rostite la Congres, numele lui Ceauşescu 
a fost pronunţat de 410 ori, în schimb al Elenei Ceauşescu o singură dată, ceea ce în- 
seamnă că numele conducătorului a fost repetat în medie de peste cinci ori în fiecare 
cuvântare - faţă de Congresul al X-lea, unde a revenit doar de patru ori, sau de Congresul 
al IX-lea, care depăşeşte cu puţin o menționare pe luare de cuvânt. În cursul lucrărilor 
Congresului al XI-lea s-a făcut propunerea ca Nicolae Ceauşescu să fie ales secretar 
general pe viaţă. Propunerea i-a aparţinut lui Gheorghe Cioară, pe atunci primar al 
Bucureştiului şi membru în CE, un activist experimentat (în a doua jumătate a anilor '60 
el a îndeplinit, printre altele, funcţia de ministru al Comerţului Exterior)$. Dar, în inter- 
venţia lui, Ceauşescu a propus ca această idee să fie respinsă”. 


1. Notă. Campania de pregătire a congresului, cu referire în special la problematica propagandistică, 
D-I-R-24121-2-74, A MSZ RP, p. 2. 

La Congres a fost efectuată o analiză a situaţiei economice şi au fost luate decizii în 
legătură cu următorul plan cincinal. Analiza economică era făcută pe un ton entuziast, 
cu atât mai mult cu cât în statisticile oficiale, poate cu excepţia rezultatelor slabe din 
agricultură (care erau explicate în primul rând ca efecte ale catastrofelor naturale), eco- 
nomia românească se prezenta monumental. Adversarii industrializării accelerate fuse- 
seră eliminaţi, ceea ce a redus definitiv la tăcere eventualele voci critice. În aceste 
condiţii nu te puteai aştepta să fie schimbată direcţia generală de dezvoltare a economiei — 
dimpotrivă, au fost adoptate un plan şi mai ambițios pentru anii 1976-1980 şi la fel de 
ambiţioase principii generale de dezvoltare pentru anii 1981-1990. 

La Congresul al XI-lea, partidului i-a fost propus un ţel de neatins : construirea co- 
munismului în România. A fost adoptat un nou document programatic al PCR intitulat 
„Programul Partidului Comunist Român de făurire a societăţii socialiste multilateral 
dezvoltate şi înaintare a României spre comunism”. Sintagma-concept „societate socia- 
listă multilateral dezvoltată” urma să devină din acel moment un motiv propagandistic 
foarte frecvent până în anul 1989. Importanţa noului program al PCR avea şi o dimen- 
siune propagandistică, în sensul că ţelurile propuse de partid în acest document erau 
prea îndepărtate şi prea nedefinite ca să poată fi tratate în amănunt şi să fie puse şi în 
practică. 

Cu ocazia Congresului al XI-lea s-au făcut şi schimbări de cadre. Componenţa CC 
a fost îmbogăţită cu încă 76 de persoane, dintre care 40 de membri plini şi 36 de mem- 
bri supleanţi. Această suplimentare reflecta într-o anumită măsură situaţia numerică a 
partidului, care din 1969 şi-a sporit rândurile de la 1,9 la 2,5 milioane de membri!. Cei 
mai mulţi dintre noii membri ai CC erau persoane care avansaseră în timpul regimului 
Ceauşescu. CC i-a retras calitatea de membru lui Ion Gheorghe Maurer, care oficial a 
ieşit la pensie şi n-a mai luat niciodată parte activă la viaţa politică a ţării. Aşa încât în 
componenţa noii echipe conducătoare de la vârful partidului nu mai rămâneau decât doi 
dintre „baronii” lui Dej: Chivu Stoica şi Emil Bodnăraş - dar nici unul dintre ei nu 
mai avea multe de spus, murind de altfel în scurtă vreme (Stoica în februarie 1975, iar 
Bodnăraş în ianuarie 1976). Un activist de calibru mai redus ce rezista încă de pe vre- 
mea lui Dej şi rămăsese activ până în 1974 era Leonte Răutu ; acesta, stalinist dogmatic 
cum era, se armoniza bine cu linia de propagandă în vigoare. 

La Congres a fost luată decizia de a se schimba numele Comitetului Executiv în 
Comitetul Politic Executiv (CPEx). Biroul Permanent al CE, care fusese creat la plenara 
din martie, a devenit automat Biroul Permanent al CPEx. Cu această ocazie a fost dată 
în sfârşit publicităţii componenţa BP al CPEx: în afară de Nicolae Ceauşescu, pe listă 
mai figurau Manea Mănescu, Gheorghe Oprea?, Ion Păţan şi Ştefan Andrei’. Aşa cum se 
vede, după prima perioadă de funcţionare a lui, componenţa Biroului, desigur, provizorie, 


1. N. lonescu-Gură, „Studiu introductiv”, p. 21. 

2. Gheorghe Oprea s-a născut în 1927 în localitatea Țintea, judeţul Prahova. În 1946 devine membru 
de partid. În 1949 îşi termină studiile tehnice. Iniţial a lucrat la secţia de industrie grea a CC, apoi 
la Ministerul Industriei Grele, unde a avansat încet-încet. Între 1962 şi 1970 a fost ministru secre- 
tar de stat la Ministerul Construcţiilor de Maşini. În 1965 a devenit membru supleant al CC, iar 
în 1972 - membru plin al CC. În martie 1974 a primit funcţia de vicepreşedinte al Consiliului de 
Miniştri. Membrii CC al PCR..., p. 442. 

3. Ibidem, p. 15. 

a fost rectificată prin eliminarea lui Burtică şi Drăgănescu. Elena Ceauşescu n-a intrat 
însă în componenţa BP al CPEx, ceea ce înseamnă că poziţia ei încă nu era atât de im- 
portantă ca mai târziu (a devenit membră a BP al CPEx abia în 1977). BP al CPEx era 
o creaţie care se preta într-o foarte mică măsură la schimbări. Componenţa lui era sta- 
bilită cu ocazia fiecărui congres şi, teoretic, timp de cinci ani, ea nu se schimba (în 
practică s-au făcut doar câteva modificări mărunte). 

Congresul al XI-lea a constituit încheierea triumfală şi încoronarea procesului de 
dobândire, consolidare şi apoi concentrare a puterii în mâinile lui Nicolae Ceauşescu. 
Era un lucru clar atât pentru aparatul de partid, respectiv pentru populaţie, cât şi pentru 
politicienii din străinătate. Din 1974, conducătorul român a început să apară în situaţiile 
oficiale încins cu eşarfa tricoloră şi cu sceptrul de aur în mână! — acest simbol feudal 
însemnând nu numai că Nicolae Ceauşescu este singurul stăpânitor, ci şi că el se înscrie 
în şirul figurilor de însemnătate fundamentală pentru istoria ţării —, ceea ce era de fapt 
un motiv recurent al propagandei oficiale. Congresul al XI-lea a reprezentat adevă- 
ratul început a ceea ce va fi cunoscut sub numele „epoca” sau chiar „era” Nicolae 
Ceauşescu. 


Bilanţ: anii 1965-1974 


Cronologie 


Procesul care l-a adus pe Ceauşescu de pe poziţia unuia dintre cel mai puţin expuşi co- 
laboratori ai lui Dej până la exercitarea de unul singur a autorităţii în România poate fi 
împărţit cronologic în câteva faze, existând cel puţin două moduri de a opera această 
împărţire. Pentru majoritatea populaţiei, pragul care desparte primul deceniu al regi- 
mului lui Ceauşescu de ceea ce a urmat a fost anul 1971, cu proclamarea „tezelor din 
iulie”, pentru că evenimentele ulterioare, inclusiv Congresul al XI-lea, n-au constituit 
decât substanţa care a dat conţinut programului promovat de „teze”. O altă schimbare 
vizibilă s-a produs la sfârşitul anilor '70, odată cu scăderea drastică a nivelului de trai. 
O asemenea împărţire sugerează, de exemplu, Silviu Brucan, care consideră că în 1971 
a început a doua din cele trei faze ale regimului Ceauşescu, fază care urma să dureze 
până în 19807, în schimb anul 1974, deşi important, nu constituie o cezură. Un aseme- 
nea punct de vedere îi este caracteristic cetăţeanului mediu, pentru care evenimente ca 
avansarea Elenei sau îndepărtarea lui Maurer n-aveau o importanţă deosebită, dar pen- 
tru care vizibile erau schimbările intervenite în orientarea propagandei, în dezvoltarea 
cultului personalităţii sau în limitarea libertăţilor cetăţeneşti. 

Din punctul de vedere al dinamicii schimbărilor la centrul puterii (şi aici trebuie să 
subliniem că aceste schimbări erau adeseori ascunse chiar şi aparatului de partid de ni- 
vel mediu) împărţirea e diferită, cu toate că, desigur, anul 1971 (cu „tezele din iulie”) 
trebuie de asemenea avut în vedere - tocmai pentru consecinţele pe care acest eveniment 


1. T. Kunze, Nicolae Ceauşescu..., p. 289. 
2. S. Brucan, De la capitalism..., p. 133. 

le-a avut asupra populaţiei şi a aparatului de partid de nivel inferior. Tocmai de aceea 

propun următoarea împărţire. 

e 1965-1967: în acest interval Ceauşescu este primus inter pares şi, chiar dacă nu se 
consultă pentru deciziile sale cu ceilalţi activişti de frunte, există în continuare des- 
tule domenii, unele chiar vaste (economia, problemele internaţionale, cultura), în 
care competențele sale sunt foarte limitate. Ceauşescu se concentrează asupra resor- 
turilor care constituie baza viitoarelor acţiuni - afacerile interne şi administraţia. El 
formează o comisie pentru reabilitarea lui Lucrețiu Pătrăşcanu cu misiunea de a 
strânge materiale compromiţătoare în legătură cu adversarii săi politici şi în primul 
rând cu Alexandru Drăghici, dar nu numai cu el - ceilalţi „baroni” ai lui Dej vor 
fi eliminaţi în momentul condamnării întregii perioade a regimului precedentului 
conducător. În acelaşi timp sunt continuate principalele direcţii politice din ultimii 
ani ai guvernării lui Dej: liberalizarea, independenţa în cadrul blocului sovietic, 
deschiderea către Occident şi, odată cu aceasta, înviorarea economică. 

e 1968: un an foarte bogat în evenimente politice. În aprilie, Ceauşescu se răfuieşte 
cu Drăghici şi deschide astfel capitolul încheierii socotelilor cu guvernarea lui Dej 
şi a oamenilor lui. Această măsură se înscrie în categoria situaţiilor existente şi în 
celelalte ţări ale blocului sovietic (Polonia, Cehoslovacia) şi aşa şi este interpretată 
pe arena internaţională. Apoi Ceauşescu a găsit o soluţie magistrală ca atitudine în 
conflictul cehoslovac, ceea ce i-a conferit statutul de disident în tabăra comunistă, 
dar în acelaşi timp a influenţat foarte favorabil imaginea pe care el o avea în ţară. 
De aceea Ceauşescu devine conducătorul necontestat, schimbând statutul de primus 
inter pares cu acela de primus. În decembrie, după manifestaţia studenţilor din 
Bucureşti, el declară într-un cerc restrâns sfârşitul liberalizării. 

e 1969-1970: este o perioadă de consolidare a puterii şi de intensificare a eliminării 
„baronilor”. Concomitent, situaţia economică a ţării se înrăutăţeşte şi apar primele 
semnale că liberalizarea s-a încheiat. 

e 1971-1974: o perioadă care începe cu decizia de accelerare a industrializării şi cu 
„tezele din iulie”. Urmează o centralizare accentuată a puterii şi, în acelaşi timp, 
concentrarea acesteia în mâinile lui Ceauşescu. Liberalizarea a fost sistată, în locul 
acesteia fiind introduse norme rigide ce reglementează viaţa culturală. Începe cultul 
personalităţii, dublat de o campanie naționalistă tot mai puternică. Este introdus prin- 
cipiul nepotismului. Etapa concentrării puterii se încheie după înfiinţarea funcţiei de 
preşedinte, după eliminarea lui Maurer şi Congresul al XI-lea, la care a fost consti- 
tuit un nou comitet de conducere, la început aproape secret - BP al CPEx, a cărui 
componenţă era relativ stabilă. 


Echipa conducătorului 


Cunoscutul cercetător polonez al totalitarismului Aleksander Hertz a publicat în 1937 
eseul intitulat Echipa conducătorului în care a descris, avându-i ca exemple pe Hitler, 
Mussolini şi Stalin, schema guvernării dictatoriale a unui partid sau a unei ţări. În re- 
gimurile instituite de ei, aceşti dictatori se bazează pe un grup restrâns de persoane, pe 
care Hertz le numeşte „echipa conducătorului”. El scrie: 

Această elită [...] este creaţia lui [a conducătorului] şi este compusă din oameni adunaţi de 
el, în care el are o încredere deosebită, adeseori fiind vorba de prieteni personali sau vechi 
camarazi de luptă. Caracteristica cea mai aparte a acestei elite este relaţia de strânsă intimi- 
tate pe care o are cu conducătorul. Este vorba de cei mai apropiaţi colaboratori ai lui, de an- 
tura jul său cel mai apropiat, de suita lui, de echipa lui. Adunați de el ca să contribuie nemijlocit 
la constiturea charismei lui, ei ocupă o poziţie de excepţie care îi situează deasupra celor mai 
multe reguli obligatorii pentru ceilalţi membri ai societăţii!. 


Fiecare dintre aceşti dictatori şi-a modelat echipa timp îndelungat şi puţini dintre 
colaboratorii lui cei mai apropiaţi au rămas în echipă de la început până la sfârşit. 
Lucrurile nu s-au petrecut altfel nici în cazul lui Ceauşescu. Cei care l-au ajutat să-i 
elimine pe „baroni” - apoi şi pe alte persoane care (după părerea conducătorului) îi 
amenințau poziţia — au fost la rândul lor eliminaţi, unii găsindu-şi moartea în împreju- 
rări neclare, ceea ce poate sugera că au fost lichidaţi în mod intenţionat. Echipa lui 
Ceauşescu s-a cristalizat abia în perioada următoare, adică după 1974, deşi în compo- 
nenţa ei au intrat şi unii activişti care au fost aduşi la conducere la începutul anilor '70. 
Singurii care au supravieţuit tuturor schimbărilor, făcând permanent parte din echipă, 
au fost Ilie Verdeț şi Manea Mănescu, chiar dacă la un moment dat au căzut şi ei în 
dizgrație, iar Mănescu a fost reintegrat în echipă ceva mai târziu decât Verdeț. 

După preluarea puterii, Ceauşescu s-a bazat în primul rând pe cei pe care i-a cunos- 
cut ca şef al secţiei organizatorice a CC. Este vorba mai ales de: Constantin Drăgan, 
Vasile Patilineţ, Cornel Onescu, Grigore Răduică, Virgil Trofin şi Ilie Verdeț. Fiecare 
dintre aceştia a obţinut o înaltă funcţie de răspundere cu preţul supunerii necondiționate 
faţă de şef. O a doua grupă de activişti, avansați la puţină vreme după ce Nicolae 
Ceauşescu a ajuns la putere, o constituie oamenii tineri şi ambiţioşi care veneau din alte 
instituţii. La această categorie trebuie să-i amintim în primul rând pe Paul Niculescu-Mizil 
şi pe cei care s-au alăturat echipei ceva mai târziu: Ion Iliescu şi Manea Mănescu. O 
a treia grupă, din start efemeră, au constituit-o reprezentanţii generaţiei mai vechi care 
fuseseră marginalizaţi de Gheorghiu-Dej sau ale căror cariere nu apucaseră să înflo- 
rească în perioada respectivă. Între alţii, este vorba de Leontin Sălăjan şi, mai târziu, 
Miron Constantinescu. O grupă aparte o constituie activiştii care ajunseseră pe poziţii 
înalte pe vremea lui Dej şi, nevrând să le piardă, erau gata să se conformeze cerinţelor 
noii situaţii. E vorba, printre alţii, de propagandiştii Dumitru Popescu „Dumnezeu” şi 
Leonte Răutu. Trunchiul de bază al echipei l-au constituit însă iniţial cei selectaţi din 
secţia organizatorică a CC. 

După ameţitoarele succese din 1968 şi după Congresul al X-lea al PCR, poziţia lui 
Ceauşescu s-a consolidat atât de mult, încât nu mai avea nevoie de activiştii pe care se ba- 
zase până atunci - mai mult, unii dintre ei, ca Patilineţ şi Răduică, după ce au lucrat la co- 
misia pentru reabilitarea lui Lucrețiu Pătrăşcanu, puteau deveni periculoşi pentru că ştiau 
prea multe. Toţi colaboratorii lui Ceauşescu din secţia organizatorică a CC, cu excepţia lui 
Constantin Drăgan şi a lui Ilie Verdeț, în decurs de câţiva ani au fost trecuţi pe posturi 
lipsite de importanţă. Unii dintre ei au apucat să îndeplinească funcţii destul de impor- 
tante în ultima perioadă a epocii Ceauşescu, dar niciodată n-au ajuns la vârful puterii. 


1. A. Hertz, Szkice o totalitaryzmie..., p. 167. 

În locul activiştilor îndepărtați au sosit alţii noi, selecționați cu grijă, cum ar fi: 
Cornel Burtică, Emil Bobu, Ion Păţan sau Ştefan Andrei. Treptat, echipa a început să 
se stabilizeze. Acest proces s-a încheiat la Congresul al XI-lea al PCR, când a fost eli- 
minat Maurer. Pe 29 noiembrie 1974 a avut loc prima şedinţă a CPEx, ocazie cu care 
s-a stabilit componenţa pe următorii cinci ani a celui mai important organ al puterii, 
Biroul Permanent al CPEx. Acesta era constituit din cinci persoane : Nicolae Ceauşescu, 
Manea Mănescu, Gheorghe Oprea, Ion Păţan şi Ştefan Andrei. În următorii câţiva ani, 
în cercul acestora au fost luate cele mai importante decizii - sau, mai exact, erau apro- 
bate deciziile conducătorului. Printre colaboratorii apropiaţi ai lui Ceauşescu din această 
perioadă îi mai putem socoti pe Emil Bobu, Cornel Burtică şi Dumitru Popescu 
„Dumnezeu”. De asemenea, trebuie să observăm că aceşti activişti, poate cu excepţia 
lui Burtică şi a lui Popescu „Dumnezeu”, nu erau independenţi şi se mulţumeau doar 
să execute ordinele lui Ceauşescu. 


Schimbări instituţionale 


În 1965, Ceauşescu moştenea de la predecesorul său nu numai funcţia de prim-secretar, 
ci şi întregul sistem de exercitare a puterii compus din diferite instituţii şi chiar o anu- 
mită tradiţie a guvernării. Scheletul principal al acestui sistem a fost creat în anii 
1948-1950, dar modelul de la care pornea erau soluţiile sovietice. La Plenara CC al 
PMR din mai 1950, Dej afirma în mod explicit: 


În linie generală ne-am condus după învăţătura lui Stalin şi experienţa Partidului Bolşevic al 
Uniunii Sovietice, ne-am condus şi ne conducem în întreaga viaţă a republicii noastre, în viaţa 
de partid, în viaţa politică şi economică [...]!. 


Pe toată perioada guvernării lui Dej, în sistemul de administrare a statului nu s-au 
produs schimbări dramatice, cu toate că, desigur, au fost operate de câteva ori şi anu- 
mite corecturi mai mult sau mai puţin importante. Aşa s-a întâmplat, spre exemplu, cu 
funcţia pe care chiar Dej o deţinea : din 1945 el a devenit secretar general, dar în apri- 
lie 1954 şi-a schimbat titulatura în prim-secretar, ca urmare a influenţei ideii sovietice 
a „conducerii colective”, care însă n-a schimbat practic în nici un fel poziţia conducă- 
torului. Schimbări ceva mai importante s-au produs doar la nivelul instituţiilor create 
pentru controlul sovietic asupra României, care, după moartea lui Stalin, au fost treptat 
lichidate (de exemplu, sovromurile, instituţiile culturale, consilierii sovietici). În prima 
jumătate a anilor '60 principalele schimbări au constat în punerea în funcţiune a orga- 
nelor care până atunci nu jucaseră un rol prea important - este vorba de guvern şi, în 
primul rând, de Ministerul Afacerilor Externe. 

Încă de la început, Ceauşescu a efectuat diferite reforme în sistemul pe care l-a moş- 
tenit. Cu ocazia Congresului al IX-lea, partidului i-a fost atribuit din nou numele său 
istoric şi, în plus, a fost schimbat şi numele oficial al ţării. Era o expresie a dorinţei 
de a se reveni la tradiţie, printre altele şi cu scopul de a fi luată în calcul pentru acti- 
vişti inclusiv vechimea în partid din perioada interbelică, ceea ce le consolida poziţia 


1. Cf. N. Ionescu-Gură, Stalinizarea României..., p. 12. 

şi le facilita avansarea pe posturi superioare. Dar aceste schimbări au avut în principal 
o importanţă propagandistică. Următoarele reforme au mers mai departe, fără însă a 
schimba principiile fundamentale ale guvernării, elaborate pe timpul lui Dej, principii 
care au supravieţuit până în 1989. Printre schimbările cele mai importante pot fi men- 
ționate : reforma Securităţii (cu un accent antisovietic suplimentar faţă de perioada pre- 
cedentă), îmbogățirea numerică permanentă a CC, reconfigurarea modului de administrare 
a economiei şi — poate cea mai importantă - reforma centrului principal de decizie în 
stat şi în partid. 

Pe vremea lui Gheorghe Gheorghiu-Dej, organul principal de decizie era Secretariatul 
CC, în componenţa căruia intrau, în funcţie de perioadă, doar patru sau cinci persoane. 
La Congresul al IX-lea al PCR a fost făcută o schimbare radicală : rolul Secretariatului 
a fost preluat de Prezidiul Permanent al CC, care în 1965 număra şapte, apoi, în 1969, 
nouă persoane. Secretariatul CC a continuat, ce-i drept, să existe şi în diferite perioade 
număra şapte sau zece membri, dar rolul lui a devenit tot mai puţin important. Pe vre- 
mea lui Gheorghiu-Dej aşadar Secretariatul se ocupa de cele mai importante probleme 
politice, dar după Congresul al IX-lea i-au rămas doar organizarea, controlul şi imple- 
mentarea deciziilor elaborate de Prezidiul Permanent, acesta preluând competențele re- 
feritoare la stabilirea liniei principale a partidului, deţinute până atunci de Secretariat. 

Tot la Congresul al IX-lea s-a operat şi transformarea Biroului Politic în Comitetul 
Executiv, care prelua exact aceleaşi competenţe. În 1965, componenţa CE a fost lărgită 
în comparaţie cu precedentul Birou Politic de la 13 persoane (9 membri şi 4 supleanţi) 
la 25 (15 membri şi 10 supleanţi). Patru ani mai târziu, CE număra deja 32 de persoane 
(21 de membri şi 11 supleanţi), pentru ca în 1974 să ajungă la 36 (23 de membri şi 
13 supleanţi). La Congresul al XI-lea al PCR a fost schimbată denumirea Comitetului 
Executiv în Comitetul Politic Executiv, care, treptat, a devenit şi el mai numeros, în 
1984, la Congresul al XIII-lea, momentul de vârf al dezvoltării sale, ajungând să nu- 
mere 48 de persoane (23 de membri şi 25 de supleanţi).. 

În 1974, la Congresul al XI-lea al PCR, Prezidiul Permanent a fost transformat în 
Biroul Permanent al CPEx, care prelua toate competențele acestuia, dar componenţa lui 
era limitată la doar cinci persoane. În 1979, la Congresul al XII-lea, numărul membri- 
lor acestui organ a crescut la 15 persoane, dar în 1984, la următorul Congres, a scăzut 
din nou la 8 persoane, tot atâtea numărând BP al CPEx şi după ultimul Congres, cel 
din 1989. În 1974, după ce Prezidiul Permanent a fost transformat în Biroul Permanent, 
componenţa lui a fost şi ea modificată, în aşa fel încât nu puteau fi admişi ca membri 
decât cei mai de încredere dintre oamenii lui Ceauşescu, fiind eliminat printre alţii 
Maurer, care până la Congresul al XI-lea făcuse parte din Prezidiul Permanent. 

În amintirile sale publicate sub formă de dialog, Cornel Burtică a încercat să mini- 
malizeze rolul Biroului Permanent : 


Biroul Permanent era - cel puţin în prima perioadă - ciudat, deoarece, când Ceauşescu a pre- 
zentat propunerea de creare a acestui organism, a declarat că el va fi format dintr-un număr 


1. Componenţa numerică a diferitelor organe ale partidului, cf. N. Ionescu-Gură, „Studiu introduc- 
tiv”, p. 12. 
2. Ibidem, p. 15. 

nedefinit de persoane, între care şi secretarii CC. Dar, când a fost organizată prima şedinţă 
[a Biroului], unii dintre secretarii CC n-au fost convocați ; nici alţii care fuseseră deja nomi- 
nalizaţi n-au fost convocați. Până la urmă a rezultat un organism destul de restrâns care n-a 
mai avut forţa Prezidiului Permanent, ci un caracter formal!. 


Aici trebuie să facem însă precizarea că tocmai Burtică era unul dintre cei care fu- 
seseră iniţial convocați la şedinţa Biroului Permanent, dar în cele din urmă nu s-au re- 
găsit pe lista componenţei acestuia, aşa încât, în acest caz, el nu poate fi obiectiv. BP 
al CPEx a fost, fără îndoială, principalul organ de decizie în partid şi în stat, lucru 
atestat de stenogramele şedinţelor sale?. 

O altă schimbare instituţională destul de importantă în comparaţie cu perioada lui 
Dej a fost înfiinţarea în 1974 a funcţiei de Preşedinte al statului ales de MAN. Datorită 
acestei reforme, Ceauşescu a devenit conducătorul partidului şi al statului, dar nu mai 
era împovărat şi de obligaţiile ce reveneau funcţiei de premier, deşi unii conducători 
comunişti şi-au asumat-o şi pe aceasta, inclusiv Dej în perioada 1952-1955. 

În concluzie : până în 1974, în sistemul moştenit de la Dej, Ceauşescu a efectuat în 
principal schimbări cosmetice, pe care le putem rezuma foarte uşor prin comparaţie : 
RPR - RSR, PMR - PCR, Secretariat - Prezidiu Permanent, apoi Birou Permanent. 
Singurele reforme mai importante au fost operate la nivelul serviciilor speciale şi în 
gestionarea vieţii economice, dar nici aici schimbările n-au mers prea departe. Poate 
s-a întâmplat aşa tocmai pentru că scopul principal al lui Ceauşescu, la fel ca şi al lui 
Dej, a fost să concentreze cât mai multă putere în mâinile proprii, aşa încât n-avea nici 
un rost să schimbe sistemul dacă acesta îi servea interesele. În perioada următoare s-a 
ajuns totuşi la reformularea sarcinilor pe care şi le propunea partidul (ceea ce, de altfel, 
se anunţa deja de prin anii 1972-1973), iar sistemul a început să evolueze. 


În context mai larg 


Nicolae Ceauşescu nu acţiona într-un spaţiu vid şi nici România nu era o insulă singu- 
ratică, ci o verigă dintr-un lanţ numit blocul sovietic, chiar dacă această verigă nu era 
atât de importantă ca Polonia, spre exemplu. Influenţa amplasării geopolitice a ţării se 
concretizează în două feluri: în primul rând, Ceauşescu a profitat (sau, în orice caz, 
putea profita) de experienţa colegilor săi din celelalte ţări, iar în al doilea rând, a fost 
într-un fel încorsetat de obligaţiile internaţionale, situaţia din celelalte ţări - în special 
din Uniunea Sovietică, dar şi din întregul bloc comunist - influențând cursul evenimen- 
telor din România. 

Întrebarea fundamentală în legătură cu prima problemă este : în ce măsură cunoştea 
Ceauşescu situaţia politică şi istoria funcţionării celorlalte sisteme comuniste ? Fără în- 
doială (iar acest lucru este confirmat de toţi activiştii care l-au cunoscut), punctul de 
referinţă fundamental pentru Ceauşescu în acţiunile sale politice l-au constituit Iosif 
Visarionovici Stalin şi sistemul creat de el. Putem presupune totuşi că, măcar în linii mari, 


1. R. Chelaru, Culpe care nu se uită..., p. 140. 
2. Din păcate acestea nu sunt atât de uşor accesibile - cf. N. Ionescu-Gură, „Studiu introductiv”, 
p. 13. 

el se orienta şi după politica practicată de ceilalţi şefi comunişti, mai ales de cei din 
ţările vecine, adică Uniunea Sovietică, Ungaria, Bulgaria şi Iugoslavia. Aşa încât devine 
justificat demersul nostru de a compara tactica practicată de Ceauşescu cu aceea a lui 
Stalin, Hruşciov, Brejnev, Gorbaciov, Kâdâr, Jivkov şi Tito. Celelalte trei ţări din blocul 
sovietic, adică RDG, Cehoslovacia şi Polonia, erau mult mai puţin cunoscute de români, 
iar contactele reciproce (în afara unor situaţii speciale) erau mai rare şi aleatorii. Albania, 
în ciuda unor asemănări, care de altfel erau mai uşor de observat pentru cineva din ex- 
terior, n-a fost niciodată un aliat apropiat al României, iar contactele sporadice dintre 
cele două ţări n-au depăşit normele obişnuite. 

Prima concluzie se impune deja, făcând o comparaţie referitoare la originea socială 
şi la copilăria mai sus menţionaţilor conducători. Comparativ cu Ceauşescu, din medii 
aproape identice (ţărani săraci) proveneau Hruşciov, Jivkov şi Tito, foarte asemănătoare 
(târgoveţi săraci) - Kádár şi Stalin. Cei mai mulţi dintre aceşti conducători au aderat la 
Partidul Comunist încă din anii tinereţii — Tito avea 18 ani (cu observaţia că la vârsta 
respectivă el adera de fapt nu la Partidul Comunist, ci la Partidul Social-Democrat al 
Croaţiei şi Sloveniei, de stânga), Jivkov avea 19, Kádár - 19, Stalin - 21 (el simpatiza 
însă cu mişcarea comunistă înainte de a împlini această vârstă). Hruşciov, Brejnev şi 
Gorbaciov au intrat în partid după ce acesta ajunsese la putere şi de aceea nu-i putem 
compara din acest punct de vedere cu conducătorul român. Alţi şefi comunişti au intrat 
şi ei în partid la vârste foarte fragede: Husák - 16 ani, Novotný - 17, Honecker - 17, 
Gierek - 18, Rákosi - 18, Gomułka - 19, Cervenkov - 19, Ulbricht - 19 (este vorba 
de SPD - Partidul Social-Democrat al Germaniei), Bierut - 20 (în PPS-Lewica, Partidul 
Socialist Polonez-Stânga). 

Stalin, Jivkov, Bierut, Kâdâr şi Tito, la fel ca Nicolae Ceauşescu, au fost arestaţi 
pentru activităţi comuniste ilegale şi au suferit condamnări, experienţa închisorii (în 
cazul lui Stalin - a deportării) fiind pentru ei foarte importantă în cariera politică ulte- 
rioară. Nici unul dintre conducătorii menţionaţi, în afară de Husâk, nu avea studii su- 
perioare, dar Ceauşescu, care a absolvit doar câteva clase primare, era şi mai puţin 
educat decât ceilalţi, poate cu excepţia lui Tito, care însă datorită şederii în Rusia s-a 
mai şlefuit în contact cu „lumea bună” şi a căpătat în mod sigur orizonturi mai largi 
decât colegul său român. 

Viaţa fiecăruia dintre aceşti activişti era Partidul Comunist, ei necunoscând practic 
o altă lume (poate în afară de Husâk şi Râkosi, care au lucrat o vreme în Germania, 
respectiv în Anglia). Din acest punct de vedere, Ceauşescu nu constituia aşadar o ex- 
cepţie faţă de omologii săi din celelalte ţări. După intrarea în partid şi după experienţele 
legate de viaţa în detenţie, cursul următor al carierei fiecăruia dintre aceşti activişti a 
căpătat trăsături deosebite. Un eveniment important în viaţa multor comunişti a fost însă 
şederea lor în URSS. Dintre conducătorii menţionaţi, Bierut, Cervenkov, Gomułka, 
Gottwald, Râkosi şi Tito au petrecut mai mult timp în Uniunea Sovietică, iar Husâk, 
Kádár, Novotný şi Jivkov au acţionat în principal în ţările lor natale (Gierek - în 
Occident). Ceauşescu aparţinea tocmai acestui grup, ceea ce a avut o influenţă impor- 
tantă asupra concepţiilor sale, asupra modului în care a ştiut să ducă lupta politică şi, 
nu mai puţin, având în vedere contextul românesc specific, asupra politicii externe. 

Înainte de a prelua funcţia de prim-secretar, în cariera lui Ceauşescu există câteva 
momente care pot fi comparate cu unele situaţii din viaţa altor viitori conducători, în 

primul rând a lui Stalin. La fel ca viitorul dictator sovietic, Ceauşescu a crescut politic 
şi şi-a fortificat poziţia în umbra unui activist cu o imensă autoritate: Lenin, respectiv 
Dej. Rolul lui Ceauşescu şi al lui Stalin în anumite evenimente cruciale pentru dezvol- 
tarea mişcării comuniste din ţările lor a fost mic (în cazul lui Ceauşescu, chiar mai mic 
decât în cazul lui Stalin), ceea ce a devenit mai târziu o sursă de complexe, provocând 
o necesitate aproape maniacă de a rescrie istoria mişcării respective în aşa fel încât 
persoana lui să recapete un rol mai important. Amândoi, în afară de şeful pe care n-au 
fost în stare să-l elimine, adică Lenin şi Dej, au avut mulţi rivali care, în momentul 
când poziţia şefului s-ar fi clătinat, ar fi putut intra în competiţie ca să-i ia locul. 
Principalii rivali ai lui Ceauşescu şi Stalin şi-au cucerit poziţiile, între altele, datorită 
faptului că au lucrat în resorturile militarizate - în serviciile speciale, dacă ne referim 
la Drăghici, respectiv în armată, dacă ne referim la Troțki. Ambii viitori conducători 
au adoptat tactica de a-şi câştiga o cât mai mare încredere din partea şefului şi de a ieşi 
cât mai rar în public. 

Crucială pentru Ceauşescu s-a dovedit funcţia de şef al secţiei cu probleme organi- 
zatorice a CC. Şi Stalin îndeplinise aceeaşi funcţie, deşi pentru un interval mult mai 
scurt decât viitorul conducător român, iar episodul respectiv a şi jucat un rol mai redus 
în cariera lui. Jivkov a fost şi el pentru o vreme şeful unei secţii asemănătoare din co- 
mitetul de partid al Sofiei. Kâdâr, imediat după război, a îndeplinit funcţia de şef al 
secţiei de cadre din CC - cu alte cuvinte, organul cu competenţe asemănătoare (în sen- 
sul accesului la informaţii) secţiei organizatorice. 

Lui Ceauşescu, poziţia ocupată în CC i-a permis să urmărească două scopuri: în 
primul rând, să' obţină informaţii precise în legătură cu situaţia din ţară şi, probabil, 
materiale compromiţătoare legate de rivalii săi ; în al doilea rând, în cadrul acestei in- 
stituţii şi-a construit prima echipă formată din colaboratorii săi cei mai apropiaţi. Privită 
astfel, această perioadă din activitatea lui corespunde experienţelor lui Stalin la Ţariţin. 
Şi alţi conducători comunişti au început să-şi exercite puterea sprijinindu-se pe un grup 
de oameni de încredere care proveneau de la instituţiile unde ei fuseseră şefi. În cazul 
lui Gierek este vorba de organizaţia de partid din Katowice, iar al lui Jaruzelski — ar- 
mata. Jivkov se baza iniţial pe cadrele din comitetul de partid al organizaţiei din capi- 
tală. Ceauşescu ştia că se poate baza pe subordonații săi de la secţia organizatorică, iar 
ei erau la rândul lor convinşi (în mod greşit, după cum se va dovedi mai târziu) că fi- 
delitatea faţă de şef le va asigura o evoluţie neîntreruptă în carieră. 

Modul în care Ceauşescu a preluat puterea are multe asemănări cu împrejurările în 
care a ajuns la putere Stalin - amândoi s-au aflat în apropierea şefului pe perioada bolii 
acestuia şi s-au străduit să-şi asigure exclusivitatea accesului la persoana lui. Şi Dej, ca 
şi Lenin, a avut o agonie lungă, iar competențele lor au fost treptat limitate. Lenin a 
încercat să-şi prevină tovarășii în legătură cu Stalin, dar a fost împiedicat - problema 
a ieşit la lumină după publicarea aşa-numitului testament al lui Lenin. Dej n-a lăsat nici 
un fel de testament. Foştii demnitari de partid deja citați amintesc însă că şi el i-a aver- 
tizat în legătură cu Ceauşescu, dar nu există nici o dovadă în acest sens şi s-ar putea 
presupune că ei cunoşteau cu toţii povestea legată de testamentul lui Lenin şi astfel n-ar 
fi exclus să fi fabulat din dorinţa de a crea o imagine frumoasă lui Dej şi acestui seg- 
ment esenţial din biografia lui. Poate n-ar fi lipsit de interes să cităm din nou un frag- 
ment din amintirile lui Brucan: „Bătrânul [Dej] se temea că Ceauşescu este prea impulsiv 

şi prea răzbunător pentru poziţia supremă în partid [...]”!. În testamentul lui, exact 
aceleaşi defecte i le reproşa şi Lenin lui Stalin. 

Într-o atmosferă asemănătoare au mai ajuns la putere şi Novotný, Hruşciov, Ochab 
şi Gorbaciov, deşi nici unul dintre aceştia n-a stat atât de aproape de predecesorul său 
în agonie cum s-a întâmplat în cazurile lui Ceauşescu şi Stalin. Ceilalţi conducători co- 
munişti au ajuns la putere fie în împrejurări dramatice (cum a fost cazul lui Kádár şi 
Brejnev), fie în urma unei lupte îndelungate între diferitele fracțiuni din sânul condu- 
cerii (Jivkov, Honecker). Gottwald şi Bierut au murit izolaţi la Moscova, în schimb 
dispariţia lui Stalin şi cea a lui Cernenko au atras schimbări de foarte mare anvergură 
în întreaga ţară. Alegerea succesorilor lor a reprezentat o anumită formă de compromis, 
nici unul dintre ei nereuşind încă de la început să deţină puterea în integralitatea ei. În 
scurt timp Ochab a fost obligat să-i cedeze locul lui Gomulka. Novotny a fost timp de 
câţiva ani membrul unei „conduceri colective” şi abia în 1961 şi-a putut elimina prin- 
cipalul adversar - ministrul Afacerilor Interne şi, în acelaşi timp, vicepremierul Rudolf 
Barâk. La fel şi Hruşciov, care abia în urma referatului prezentat la Congresul al XX-lea 
al PCUS a ajuns pe poziţia dominantă. Dar el n-a obţinut niciodată puterea deplină, fi- 
ind în cele din urmă înlăturat. Situaţia lui Gorbaciov a fost şi mai complicată - şi el a 
fost învins. 

Ceauşescu şi-a început răfuiala cu rivalii săi lovind în cel mai periculos dintre ei - 
Drăghici - prin înfiinţarea unei comisii care avea ca scop cercetarea „abuzurilor” să- 
vârşite tocmai în resortul acestuia. Astfel de comisii au mai apărut şi în alte ţări 
comuniste, unde au servit tot unor interese în lupta pentru putere. Înfiinţarea acestei 
comisii era un pas foarte riscant şi Ceauşescu nu avea cum să ignore acest lucru: nu 
numai că rezultatul activităţii ei se putea întoarce împotriva celui care a iniţiat-o, încă 
din perioada de investigare şi strângere a dovezilor, ci exista şi posibilitatea ca membrii 
ei, care dispuneau de informaţii deosebit de periculoase, să le folosească pe viitor îm- 
potriva lui. * 

O comisie asemănătoare a fost creată în noiembrie 1961 în Ungaria?. În fruntea co- 
misiei formate din trei persoane a fost numit Béla Biszku, un colaborator apropiat al 
lui Kádár şi unul dintre principalii organizatori ai procesului lui Imre Nagy. Alături de 
el, în componenţa comisiei au mai intrat: Sándor Nógrádi, un activist experimentat, 
militar şi diplomat comunist, printre altele îndeplinind în perioada 1957-1960 funcţia 
de ambasador la Beijing, şi în sfârşit Antal Apr6, vicepremier începând din mai 1957. 
Comisia avea ca sarcină să cerceteze crimele regimului Râkosi faţă de membrii pro- 
priului partid. Ţelurile politice ale acestei comisii erau următoarele: eliminarea lui 
premier), compromiterea definitivă a lui Râkosi (care stătea în Uniunea Sovietică drept 
eventuală alternativă pentru Kâdâr), eliminarea multor membri ai CC înainte de Congresul 
al VIII-lea al PMSU care urma să aibă loc în curând şi, în sfârşit, creşterea controlului 


1. S. Brucan, De la capitalism..., p. 131. 

2. Detaliile referitoare la comisia din Ungaria sunt prezentate pe baza lucrărilor: R.L. T6k6s, 
Hungary's Negotiated Revolution. Economic Reform, Social Change and Political Succession, 
1957-1990, Cambridge, 1996, pp. 44-46; T. Huszár, Kádár János. Politikai életrajza, vol. 2: 
1957 november - 1989 június, Budapesta, 2003, pp. 80-112. 

Biroului Politic asupra CC. Comisia a prezentat rezultatele investigaţiilor întreprinse 
cu ocazia şedinţei CC din august 1962. Astfel, Râkosi şi câteva zeci de colaboratori ai 
săi au fost excluşi din partid, iar ceilalţi activişti s-au temut să nu li se întâmple şi lor 
acelaşi lucru. Acest sentiment de insecuritate era amplificat de zvonul - răspândit poate 
chiar de Kádár - că şeful mai are în seiful său personal documente care-i incriminează 
pe mulţi membri ai conducerii. Efectul politic al activităţii acestei comisii a fost aşadar 
pozitiv pentru conducătorul maghiar. 

Ceauşescu era mai mult ca sigur informat despre evenimentele din ţara vecină şi 
n-ar fi exclus să fi profitat într-o anumită măsură de învăţămintele lor atunci când, la 
rândul său, a înfiinţat comisia condusă de Vasile Patilineţ. De altfel, aceasta a şi fost 
utilizată exact în acelaşi scop - reabilitarea lui Pătrăşcanu, deşi era la fel de importantă 
(fiind echivalentă cu reabilitarea liniei naţionaliste în partid), nu constituia de fapt decât 
o ţintă în cel mai bun caz secundară. Există însă şi o mare deosebire între comisia ma- 
ghiară şi cea română : prima a lucrat timp de câteva luni, a doua — câţiva ani. Rezultatele 
activităţii lui Patilineţ şi a colegilor săi, prezentate la plenara din aprilie 1968, nu justi- 
fică însă o perioadă de existenţă atât de îndelungată. Cauzele ar putea fi două: în pri- 
mul rând, comisia a strâns mult mai mult material decât a fost făcut cunoscut, iar în al 
doilea rând, Ceauşescu s-a hotărât să atace doar în momentul când avea certitudinea că 
rivalul său va fi eliminat. Atacarea lui Drăghici şi a celorlalţi „baroni” — respectiv con- 
damnarea regimului Dej - mai devreme, adică într-un moment când vechile structuri 
erau încă destul de puternice, se putea termina foarte rău pentru Ceauşescu. Uriaşa 
ofensivă antistalinistă conjugată cu reorganizarea partidului iniţiată în 1961 de Hruşciov 
(ideea lui Kâdâr legată de înfiinţarea comisiei se înscria tocmai în acest trend), într-un 
moment când poziţia lui nu era suficient de solidă, s-a încheiat cu un eşec şi. în cele din 
urmă cu un puci al partizanilor liniei dure. Ceauşescu voia să evite acest deznodământ 
şi de aceea a preferat să aştepte momentul prielnic. 

Următoarele manevre ale conducătorului român sunt destul de tipice în lupta pentru 
putere, aşa cum era ea practicată în sistemele comuniste. Prima dintre acestea a fost 
continua creştere numerică a efectivului CC, în aşa fel încât să modifice echilibrul de 
forţe din cadrul acestui organ într-un mod mai favorabil pentru sine. Pe toată perioada 
regimului comunist din România, numărul membrilor CC a crescut, la fel şi numărul 
membrilor de partid (cu excepţia celei de-a doua jumătăţi a anilor '40, când au fost ex- 
cluşi aproape jumătate din membrii PMR). Procentual, cea mai mare creştere s-a înre- 
gistrat între Congresul al III-lea al PMR şi Congresul al IX-lea al PCR, adică pe vremea 
lui Dej, când, în cadrul renunţării la linia prosovietică, adepţii acesteia au fost înlocuiţi 
cu oameni noi - numărul membrilor CC a crescut atunci de la 110 la 196, adică aproape 
s-a dublat. O a doua creştere masivă a fost observată între Congresele al IX-lea şi 
al X-lea ale PCR, când efectivul CC a crescut la 285, adică aproape cu o treime. În ul- 
tima parte a regimului comunist procesul de creştere numerică a cadrelor CC a conti- 
nuat, dar într-un ritm tot mai lent. La Congresul al XI-lea al PCR au mai fost cooptați 
încă 76 de activişti (cca 21% din total), la al XII-lea - 47 de activişti (cca 11%), 
la al XIII-lea - 38 de activişti (cca 9%), iar la al XIV-lea - încă 20 de activişti (cca 
4%)!. Aşadar, după cum se vede, în urma unui salt numeric iniţial, efectivul membrilor 


1. Numărul membrilor CC, cf. N. lonescu-Gură, „Studiu introductiv”, p. 21. 

CC se stabilizează relativ, iar creşterea lui e legată mai degrabă de creşterea numerică 
a efectivelor partidului decât de lupta pentru putere. 

O a doua manevră specifică regimului comunist a fost eliminarea premierului care 
vădea tendinţe de autonomie. Cu probleme de acest gen conducătorii comunişti s-au 
confruntat de nenumărate ori. Dualitatea de fapt a puterii, împărţită între autoritatea de 
partid şi cea de stat, caracteristică tuturor sistemelor comuniste, a provocat conflicte 
între cele două structuri. Într-o asemenea dispută, premierul ocupa o poziţie mai slabă, 
ceea ce nu-l împiedica totuşi să încerce măcar să-şi creeze o structură subordonată pro- 
prie pe cât posibil independentă în partid, iar uneori chiar premierul a reuşit să devină 
o reală ameninţare pentru poziţia şefului de partid. Ceauşescu ştia cât se poate de bine 
acest lucru, pentru că astfel de situaţii apăruseră încă înainte de 1965. 

Dar în România, pe vremea lui Dej, această problemă nu era esenţială. Primul pre- 
mier comunist a fost Petru Groza, un om fără importanţă, dar suficient de inteligent ca 
să ştie cât de lipsit de importanţă este şi să nu-şi facă iluzii inutil. În iulie 1952, el a 
fost înlocuit din această funcţie chiar de Gheorghiu-Dej. În octombrie 1955, Dej a re- 
nunţat totuşi la această funcţie şi l-a desemnat ca premier pe Chivu Stoica, un activist 
fără veleităţi de independenţă şi fără ambiţii. În martie 1961, Stoica a fost înlocuit cu 
Ion Gheorghe Maurer, care a şi început să-şi clădească o poziţie proprie, bazându-se 
pe infrastructura guvernului, ceea ce era cu atât mai uşor cu cât în prima jumătate a 
anilor '60 a avut loc o creştere radicală a rolului Consiliului de Miniştri. Şi tocmai acel 
guvern, cu un premier puternic şi ambițios, a constituit moştenirea preluată de Ceauşescu 
odată cu conducerea partidului. 

Concomitent, în ţările vecine, adică în Bulgaria şi în Ungaria, funcţia de premier a 
creat permanent numai probleme. În 1954, după eforturi îndelungate, Jivkov a ajuns 
prim-secretar, dar premier a rămas în continuare principalul său rival, Vîlko Cervenkov, 
care ocupa acest post încă din 1950, iar ministru al Afacerilor Interne a rămas Gheorghi 
Țankov, un activist care nu avea relaţii de prietenie cu Jivkov!. După doi ani s-a ajuns 
la un moment de criză, Cervenkov fiind obligat să demisioneze. El şi-a păstrat totuşi 
postul de vicepremier pe lângă nou-alesul premier Anton lugov, care la rândul lui s-a 
străduit să păstreze o poziţie independentă. În lupta dintre fracțiuni, Jivkov s-a bazat 
pe cadrele mai tinere pe care le-a avansat rapid şi care, cel puţin la început, i-au fost 
fidele. În 1959 Jivkov a reuşit să opereze mai multe schimbări în guvern, slăbind astfel 
poziţia lui Iugov. Vicepremier a fost numit Stanko Todorov, un colaborator apropiat al 
lui Jivkov din perioada când lucra la comitetul de partid al capitalei. Pe la sfârşitul ani- 
lor '50 şi începutul anilor '60, Hruşciov n-a vrut totuşi să facă schimbări radicale în 
Bulgaria şi de aceea nu s-a angajat să sprijine nici una dintre fracțiuni, ceea ce a pre- 
lungit şi a agravat conflictul din sânul conducerii bulgare. 

Jivkov s-a hotărât să încline balanţa în favoarea sa sprijinind URSS împotriva Chinei 
(problemă în care lugov s-a abținut) şi accelerând programul de industrializare forţată. 
În plus, după ce, în 1959, a făcut reforma administraţiei, a mărit procentul adepților 


1. Pentru prezentarea luptelor de la nivelul conducerii bulgare, ne-am folosit de : I. Marzeva, „Change 
of the Guard. The Struggle for Power in Bulgaria 1953-1962”, partea I: „1953-1956”, Etudes 
balkaniques, nr. 1, 2000, pp. 59-78; partea a II-a: „1957-1962”, Etudes balkaniques, nr. 2, 2000, 
pp. 37-57. 

săi în aparatul administrativ de la nivel mediu, dar poziţia lui tot nu era încă stabilă. 
După Congresul al XXII-lea al PCUS din octombrie 1961, ocazie cu care Hruşciov a 
repetat îndemnul de a se trece la o rapidă destalinizare, Jivkov s-a hotărât să înceapă 
bătălia decisivă. Ţintele sale evidente erau Gheorghi Ţankov, omul asupra căruia apăsa 
cea mai grea responsabilitate pentru represiuni, respectiv Vîlko Cervenkov, prim-se- 
cretar în perioada stalinistă. Jivkov s-a hotărât să-i elimine mai întâi pe Cervenkov, 
apoi pe Ţankov şi, în cele din urmă, pe lugov. La Plenara CC al PCB din noiembrie 
1961 Cervenkov a fost eliminat din Biroul Politic şi la puţin timp după aceea şi din gu- 
vern, dar deocamdată a rămas membru al CC. 

La Plenara CC din martie 1962 a urmat atacul lui Jivkov. Ţankov a fost numit vice- 
premier, dar era numai o avansare aparentă, pentru că în acelaşi timp i-a fost luat por- 
tofoliul Afacerilor Interne - o manevră asemănătoare a utilizat şi Ceauşescu în cazul 
lui Drăghici. În afară de aceasta, au mai fost operate şi alte schimbări în guvern, în aşa 
fel încât soliditatea poziţiei premierului Iugov a fost serios afectată. În momentul res- 
pectiv, Iugov se afla într-o situaţie asemănătoare cu a lui Maurer în 1971 - zilele lui 
ca premier erau numărate. În 2 şi 3 noiembrie 1962 Jivkov s-a dus la Moscova, unde 
mai mult ca sigur a obţinut acordul lui Hruşciov pentru a încheia epurarea la nivelul 
conducerii. Pe 4 noiembrie, la Plenara CC al PCB, Iugov şi-a pierdut funcţia de pre- 
mier, iar în locul lui a fost numit însuşi Todor Jivkov, cu Stanko Todorov ca vicepre- 
mier. Din guvern au mai fost eliminaţi Ţankov şi alte persoane din gruparea adversară 
lui Jivkov. Activiştii eliminaţi şi-au pierdut şi funcţiile de membri ai CC, iar Cervenkov 
chiar şi carnetul de partid. Între 5 şi 14 noiembrie a avut loc Congresul al VIII-lea al 
PCB, ocazie cu care au fost validate toate aceste schimbări. Vorbitorii se întreceau în 
a aduce acuze la adresa activiştilor eliminaţi, între altele Iugov era făcut responsabil 
pentru moartea lui Traicio Kostov, care în 1949 fusese ucis pentru „titoism” şi „naţio- 
nalism”, dar în 1956 a fost parţial reabilitat. Triumful lui Jivkov era deplin. În 1971, 
conducătorul bulgar a renunţat la funcţia de premier în favoarea lui Stanko Todorov 
(dar şi-a păstrat-o în continuare pe aceea de şef al Consiliului de Stat). În 1981 premier 
a devenit Gheorghi (Grişa) Filipov, iar în 1986 această funcţie a fost preluată de Gheorghi 
Atanasov. Toţi aceşti activişti au fost colaboratori devotați ai lui Jivkov şi n-au mani- 
festat ambiția de a juca un rol independent - cu alte cuvinte, odată cu eliminarea lui 
Iugov, Jivkov rezolva definitiv problema premierului. 

În Ungaria, situaţia a evoluat puţin mai altfel. Jânos Kâdâr a devenit premier în 1956 
şi abia în februarie 1957 — prim-secretar al PMSU!. În aceeaşi lună, prim-vicepremier 
a fost numit Ferenc Minnich, un activist comunist experimentat, apropiat de serviciile 
speciale sovietice şi care înainte se ocupase de resorturile militarizate şi de diplomaţie. 
În ianuarie 1958 Kâdâr a renunţat la funcţia de premier, în locul lui venind Münnich, 
care a început să acţioneze independent. Miinnich era adeptul liniei dure şi adversarul 
răfuielii cu perioada stalinistă, aşa încât el putea conta pe sprijinul vechilor tovarăşi 
stalinişti, încă destul de numeroşi în aparatul de partid. Unul dintre acoliţii săi era 
György Marosán, secretar al CC cu probleme administrative şi locţiitorul lui Kádár în 
partid. În 1960, conducătorul ungar a reuşit să-i ia lui Miinnich comanda armatei, pe 


1. Luptele din sânul conducerii maghiare sunt prezentate pe baza lucrărilor: R.L. Tõkés, Hungary's 
Negotiated Revolution..., pp. 40-46; T. Huszár, Kádár Jânos..., pp. 80-112. 

care i-a dat-o lui Lajos Czinege, devotat şi lipsit de ambiţie, care de acum înainte, pen- 
tru următorii 24 de ani, va îndeplini funcţia de ministru al Apărării Naţionale. 

La criză s-a ajuns spre sfârşitul anului 1961 şi începutul anului 1962, iar comisia 
amintită sub preşedinţia lui Béla Biszku a jucat în cazul acesta un rol esenţial. În sep- 
tembrie 1961 Miinnich a fost revocat din funcţia de premier, dar a rămas în componenţa 
guvernului ca ministru fără portofoliu. Funcţia de premier a fost preluată de Kâdâr, 
ceea ce nu însemna încă sfârşitul frământărilor. În octombrie 1961, Kâdâr, împreună 
cu Marosán şi un alt experimentat activist comunist, Dezső Nemes (Care din septembrie 
1961 răspundea în cadrul CC de problemele internaţionale), s-au dus la Moscova, la 
Congresul al XXII-lea al PCUS. Kádár s-a hotărât să profite de rezoluţiile acestui con- 
gres (îndemnul lui Hruşciov de a accelera destalinizarea) pentru a scăpa de rivali. La 
Plenara CC din august 1962 au fost prezentate rezultatele activităţii comisiei Biszku. 
Marosân, nefiind de acord cu această soluţie, i-a trimis lui Kâdâr o scrisoare secretă 
prin care îl acuza de manipulare şi abuz de putere, încercând să întoarcă de facto în- 
demnul lui Hruşciov la destalinizare tocmai împotriva conducătorului maghiar. Timp 
de câteva luni, în sânul conducerii s-a menţinut o atmosferă de nervozitate, până la 
sfârşitul lunii octombrie 1962, când Marosân şi-a depus demisia din calitatea de mem- 
bru al Biroului Politic, al CC şi al guvernului. În 1965 a ieşit şi din PMSU. 

Nemes şi Biszku, loiali faţă de Kádár în această luptă, au rămas colaboratorii lui 
apropiaţi tot deceniul, însă conducătorul nu l-a mai luat niciodată cu sine la Moscova 
pe nici unul dintre locţiitorii lui. Kádár a îndeplinit funcţia de premier până în 1965, 
când a fost înlocuit de Gyula Kâllai, un colaborator devotat lui care a fost membru în 
BP până în 1989. În 1967, Kâllai a trecut pe funcţia de preşedinte al parlamentului, fi- 
ind înlocuit cu Jenő Fock, un activist independent care a luat parte la elaborarea refor- 
mei economice, dar fără a nutri şi alte ambiţii politice. În 1975, Fock a fost înlocuit de 
György Lázár, tot un colaborator loial al lui Kádár. În 1987, premier devine Károly 
Grósz, de asemenea un spirit independent, dar erau deja alte vremuri. 

Ceauşescu a putut să profite de experienţa bulgarilor şi a maghiarilor ca de o lecţie, 
şi anume să constate că în sistemele comuniste există doar două soluţii la problema pre- 
mierului : fie acest post îl ocupă însuşi conducătorul (ceea ce creează însă un mare nu- 
măr de obligaţii în plus), fie i-l încredinţează unei persoane perfect loiale şi lipsite de 
ambiţie - adică unui administrator, şi nu unui om politic. În orice alt caz se poate ajunge 
la conflict — cu alte cuvinte, la ameninţarea poziţiei secretarului general. 

După eliminarea lui Maurer, Ceauşescu a ales o opţiune care unea cele două vari- 
ante: l-a numit premier pe Manea Mănescu. Analiştii Ambasadei RPP îl caracterizau 
pe acest activist în felul următor: 


Trăsături personale : harnic, inteligent, bine-crescut, cu un mare orizont cultural; nu pro- 
voacă situaţii conflictuale. După părerea noastră posedă calificarea necesară, dar nu are am- 
biţia de a juca un rol independent. Este un bun executant!. 


Cariera lui Manea Mănescu în întregul ei confirmă această caracterizare — el nu i-a făcut 
niciodată probleme conducătorului. Oricum însă Ceauşescu şi-a luat toate măsurile de 


1. Succintă caracterizare a câtorva membri ai conducerii româneşti, D-I-R-0-2421-74, 1, A MSZ RP, 

prevedere faţă de vreo eventuală tendinţă a premierului de a deveni independent prin 
instituirea funcţiei de preşedinte, care, „la nevoie”, prezidează şedinţa Consiliului de 
Miniştri. În acest fel problema premierului era rezolvată. Nu putem să nu remarcăm 
faptul că, un an mai târziu, în mai 1975, acelaşi pas l-a făcut şi conducătorul Cehoslovaciei, 
Gustáv Husák, care a preluat funcţia de preşedinte după ce l-a demis pe Ludvík Svoboda. 

La începutul anilor '70, în România s-a produs o evidentă radicalizare a regimului, 
a fost instituit cultul personalităţii şi s-a început realizarea unui program economic forţat 
în care un principiu de bază era întărirea controlului asupra vieţii economice a ţării. 
Dar România nu constituia o excepţie din acest punct de vedere ; dimpotrivă, asemenea 
schimbări au intervenit în toate ţările din blocul sovietic, inclusiv în URSS, unde echipa 
neostalinistă a lui Brejnev a radicalizat în mod evident tonul vieţii politice. În toate 
partidele „frăţeşti”, după un deceniu (anii '60) plin de nelinişti ideologice a urmat o 
uniformizare a liniei politice şi a dispărut tot mai mult dezbaterea în interiorul partidu- 
lui, treptat, marxism-leninismul oficial încetând să-i mai inspire pe intelectuali. Pretu- 
tindeni reformele erau abandonate, principalele preocupări fiind menţinerea sistemului 
şi administrarea lui. Evoluţia situaţiei politice în România nu era aşadar decât expresia 
unor tendinţe mai generale, iar diferenţele certe şi vizibile cu ochiul liber erau doar 
diferenţe de scară a intensității fenomenelor respective şi a modului în care acestea se 
articulau în propaganda oficială. 

Cel mai bine se vede acest lucru la vecinii maghiari’. În 1963, Rezső Nyers, secre- 
tar al CC al PMSU pe probleme de politică economică, a început să completeze „trustul 
creierelor” (agytröszt) cu scopul de a elabora un nou program economic. După doi ani, 
în noiembrie 1965, la Plenara CC, el a prezentat o primă versiune a programului de 
reforme, iar în mai 1966 acest program, sub denumirea de „noul mecanism economic” 
(új gazdasági mechanizmus), a fost adoptat şi introdus în practică începând cu 1 ianua- 
rie 1968. Printre principiile fundamentale ale „noului mecanism” erau reducerea ames- 
tecului factorilor de partid în viaţa economică şi reducerea numărului de politruci în 
favoarea unor tehnocraţi teoretic apolitici. Acest mod de a pune problema a provocat o 
reacţie de respingere în rândul membrilor nomenclaturii politice, care se temeau că-şi 
pierd influenţa, aşa încât, chiar de la început, „noul mecanism economic” a fost criticat 
şi sabotat (deşi nu în mod deschis) de mulţi activişti influenţi, mai ales la nivel local, 
aceştia fiind cei mai ameninţaţi de apariţia tehnocraţilor. 

Reformele economice din Ungaria au provocat reacţii de respingere şi în alte ţări 
din CAER, inclusiv în URSS. Încă din 1969, sovieticii îşi exprimaseră dezaprobarea 
faţă de „noul mecanism economic”. Simţind sprijinul Moscovei şi al majorităţii mem- 
brilor aparatului de partid, adversarii reformei din conducerea maghiară au început să-şi 
consolideze poziţiile. În fruntea fracțiunii informale a „capetelor tari” au ieşit Béla 
Biszku şi Zoltán Komâcsin, membru al Biroului Politic şi secretar al CC pentru con- 
tactele internaţionale. În ianuarie 1972, la întâlnirea şefilor de stat ai Tratatului de la 
Varşovia (aceeaşi la care Ceauşescu şi-a sărbătorit a 54-a aniversare), Brejnev a criticat 
aspru politica economică maghiară. Pe 3 februarie 1972, cotidianul sovietic Pravda a 


1. Evoluția sistemului maghiar între anii 1968 şi 1972 este prezentată pe baza lucrărilor: R.L. Tőkés, 

dezlănţuit un atac la adresa lui Kádár, care, se spunea, tolerează „intrigi sioniste”. Între 
11 şi 14 februarie, conducătorul maghiar a avut mai multe convorbiri cu Brejnev la 
Moscova. Situaţia lui Kádár era grea - cu un an înainte, în luna mai, Brejnev îl schim- 
base pe Walter Ulbricht din RDG, în locul acestuia instalându-l pe Erich Honecker, aşa 
încât se putea aştepta la repetarea unui scenariu identic şi în Ungaria. 

În această situaţie, Kâdâr s-a hotărât să se adreseze aparatului de partid, în care 
majoritatea era constituită din partizanii lui. Pe 10 mai a trimis o scrisoare Biroului 
Politic, propunând să demisioneze, întrucât în curând (pe 26 mai) urma să împlinească 
60 de ani. Fracţiunea lui Biszku şi Komócsin n-a profitat de ocazie (din motive care 
nici astăzi nu sunt clare), aşa încât pe 15 iunie, la propunerea premierului Jenő Fock, 
cu unanimitate de voturi, CC l-a reconfirmat pe Kádár în funcţia de prim-secretar al 
PMSU. Însă Kâdâr a trebuit să plătească pentru a beneficia în continuare de susţinerea 
Kremlinului. La Plenara CC din 14-15 noiembrie s-a luat decizia de a se renunţa la 
„noul mecanism economic”. În anii următori, în schimb, şi-au pierdut funcţiile princi- 
palii reprezentanţi ai ambelor fracțiuni aflate în conflict : de la reformatori Rezső Nyers, 
Jenő Fock şi Lajos Féher, iar de la „capetele tari”, Béla Biszku, Árpád Pullai şi Imre 
Pârdi (Zoltán Komócsin a murit în 1974). Renunţarea la „noul mecanism economic” a 
fost dublată de o înăsprire generală a cursului. În anii care au urmat au început să fie 
urmărite persoanele care dovedeau o independenţă de gândire prea accentuată — acestea 
erau eliberate din funcţii sau chiar expulzate din ţară. Intensificarea represiunilor legate 
de eliminarea de la conducere a fracţiunilor învrăjbite a dus la unificarea liniei politice 
şi ideologice. 

În România, o unificare similară, dar la scară mai mare a vieţii oficiale a fost reali- 
zată cam în aceeaşi perioadă, aşa încât nu putem afirma - deşi acest lucru se întâmplă 
frecvent — că din acest punct de vedere România a constituit o excepţie. Procese de 
omogenizare similare au avut loc şi în alte ţări, iar ele au fost foarte vizibile printre al- 
tele în Polonia şi Cehoslovacia, cu păstrarea, desigur, în fiecare caz, a specificului local. 

La începutul anilor '70, în România au apărut două tendinţe care, mai târziu, în pe- 
rioada lor de înflorire, au constituit un eveniment insolit în blocul sovietic. E adevărat 
că, în momentul în care au apărut, ele n-au provocat o ieşire în evidenţă prea frapantă 
a României faţă de celelalte ţări. Este vorba de cultul personalităţii şi de promovarea 
unor membri ai familiei şefului de stat în organele de conducere ale partidului. Până la 
sfârşitul anului 1972 cultul lui Ceauşescu nu constituia ceva neobişnuit pentru ţările 
comuniste. Abia a 55-a aniversare a lui a devenit ceva insolit, un novum - şi e suficient 
să facem o comparaţie cu a 60-a aniversare a lui Kâdâr, despre care am vorbit mai sus. 
În ianuarie 1973 s-a produs o ruptură, un moment de cotitură care a făcut ca România 
să semene din acest punct de vedere cu ţările asiatice şi cu Albania - cel mai apropiat 
aliat al Chinei în Europa. 

Trebuie să mai remarcăm aici că aniversarea unui număr rotund de ani de la naştere 
a constituit şi începutul formal al cultului lui Stalin. În octombrie 1929, presa a început 
să publice articole cu titluri ca: „Sub înţeleapta conducere a marelui şi genialului nos- 
tru Conducător şi Învățător, Stalin”!. Apoi, timp de câţiva ani, acest cult a slăbit în 


1. Începuturile cultului lui Stalin sunt prezentate aici pe baza lucrării A. Bullock, Hitler i Stalin : 
żywoty równoległe, trad. de M. Lipska, J. Mianowski, F. Pastusiak, M. Rudowski, Varşovia, 1994, 
vol. I, pp. 375-377. 

intensitate, dar a răbufnit cu şi mai multă putere în 1933, tot cu ocazia zilei de naştere 
a conducătorului sovietic. În cultul lui Stalin au fost antrenați artişti, scriitori, ziarişti 
şi activişti de partid care, cu diferite ocazii, nu omiteau să amintească despre geniul 
„iubitului Conducător”. Cultul a tot proliferat, apogeul fiind atins în anii celui de-al 
doilea război mondial, când soldaţii plecau la luptă cu numele comandantului suprem 
pe buze. În amintirile sale, Ilya Ehrenburg sublinia că el „vedea în Stalin o figură ase- 
mănătoare cu Dumnezeu din Vechiul Testament”. 

Nepotismul oficial — care a început în România odată cu avansarea Elenei Ceauşescu 
în efectivele CC şi apoi în CPEx - la început nu s-a deosebit nici el în mod special de 
ceea ce se întâmpla în alte ţări, unde membrii de familie ai conducătorilor ocupau po- 
ziţii privilegiate. Încă înainte de a ajunge Ceauşescu la putere, în blocul sovietic erau 
deja semnalate asemenea cazuri. Ginerele lui Hruşciov, Adjubei, a ajuns să ocupe o 
poziţie politică independentă în URSS. Soţia lui Erich Honecker, Margot, a devenit în 
1958 ministru secretar de stat la Educaţie, iar în 1963 - membră a CC şi ministru al 
Educaţiei, funcţii pe care le-a păstrat până la căderea comunismului. Soţia lui Kâdâr, 
Mária, din 1958 şi până în 1981, când a ieşit la pensie, a lucrat la Oficiul Consiliului 
de Miniştri, deşi poziţia ei a fost cu siguranţă inferioară celei ocupate de Elena Ceauşescu. 
În ultimii ani ai comunismului nepotismul era în floare şi în celelalte sisteme comuniste 
europene. De exemplu, Ludmila, fiica lui Todor Jivkov, la fel ca Elena Ceauşescu, 
manifesta atât aspirații ştiinţifice, cât şi politice - în 1971 ea şi-a susţinut doctoratul în 
istorie şi în acelaşi an a devenit vicepreşedintă a Comisiei de Stat pentru Cultură şi 
Artă. În 1979, Ludmila a intrat în componenţa Biroului Politic. 


În concluzie, în prima parte a regimului Ceauşescu, sistemul politico-economic al 
României a evoluat într-o direcţie asemănătoare cu celelalte ţări din blocul sovietic, deşi 
se profilau de ja anumite tendinţe care în perioadele următoare s-au dezvoltat, provocând 
deriva pe o altă direcţie decât a majorităţii ţărilor comuniste europene. 


CAPITOLUL 3 


Stagnarea sistemului 


După Congresul al XI-lea al PCR, din noiembrie 1974 a început o lungă perioadă 
de stagnare a sistemului politic. N-au mai fost făcute reforme importante, principalul 
efort fiind îndreptat în direcţia administrării şi deservirii instituţiilor deja existente. 
Concomitent au luat amploare tendinţele care-şi făcuseră deja apariţia mai înainte : cen- 
tralizarea puterii, cultul personalităţii, nepotismul şi creşterea controlului asupra socie- 
tăţii. În fiecare dintre aceste domenii, România a întrecut celelalte ţări din blocul sovietic, 
ceea ce a făcut să se vorbească tot mai mult despre un „specific” românesc nu numai 
în contextul poziţiei sale independente faţă de ţările Tratatului de la Varşovia. Singurele 
reforme mai consistente au fost provocate de dorinţa achitării cât mai grabnice a dato- 
riei externe, dar şi în această situaţie au fost utilizate soluţiile deja existente, acestea fi- 
ind însă împinse până la forme extreme, de multe ori absurde. 

Ca moment al încheierii etapei de stagnare poate fi considerată preluarea puterii în 
Uniunea Sovietică de către Mihail Gorbaciov, în martie 1985. Perestroika începută de 
echipa acestuia a făcut ca regimul lui Ceauşescu - până atunci, dacă nu acceptat, cel 
puţin tolerat atât de celelalte ţări comuniste, cât şi de statele occidentale — să se trezească 
într-o izolare internaţională aproape totală. Iar această izolare a avut o influenţă imensă asu- 
pra situației interne şi a dus implicit, dacă nu chiar direct, la căderea dictatorului român. 

Stagnarea sistemului a fost aproape imediat observată şi de conducere, care inter- 
preta fenomenul ca o expresie a stabilizării. În propaganda oficială au început să apară 
motive milenariste, a început să se vorbească despre „epoca de aur”, se sublinia conti- 
nuitatea statului român încă din Antichitate, a fost organizată cu mare pompă festivitatea 
aniversării a 2050 de ani de la crearea „statului dac centralizat”, ceea ce se armoniza 
perfect cu politica naționalistă utilizată de conducere în scopul mobilizării populaţiei. 
În acelaşi timp ideologia comunistă, la fel ca şi în celelalte ţări din blocul sovietic, su- 
ferise un proces de schematizare şi de ritualizare goală, lipsită de conţinut. Dar în con- 
vingerea majorităţii membrilor societăţii şi chiar a membrilor aparatului de partid 
Ceauşescu devenise o figură inevitabilă, în absenţa căreia era de neconceput existenţa 
în continuare a României în forma ei de atunci, totul fiind consecinţa refuzului oricărei 
schimbări la nivel administrativ, a închistării sistemului, a creşterii tot mai accentuate 
a inerţiei acestuia şi, ca un reflex normal, a scăderii fiabilităţii lui. 

În această perioadă au apărut mişcări disidente şi cazuri de nesupunere a funcţionarilor 
sistemului. Opozanţii, nu prea numeroşi în comparaţie cu celelalte ţări comuniste, nu 

aveau un program politic bine definit şi în majoritatea cazurilor nici nu erau în măsură să 
organizeze o mişcare mai largă care să depăşească cercul cunoscuţilor personali. Opoziția 
din interiorul partidului se remarca şi ea prin slăbiciune şi era puţin numeroasă. Fără sprijin 
din afară, pentru că n-a primit un astfel de ajutor, ea era uşor de descoperit şi Ceauşescu 
n-avea probleme s-o neutralizeze. Unii activişti, ca Ion Mihai Pacepa, Constantin 
Pârvulescu, Kâroly Kirâly sau Ion Ioniţă, au întreprins acţiuni individuale, mai târziu 
ei fiind izolaţi — cu excepţia lui Pacepa, care a fugit în Occident. Cu toate acestea, opo- 
zanţii şi disidenţii din cadrul partidului constituiau singurul mediu în care se manifesta 
o gândire politică - curentul principal, concentrat în jurul conducătorului, fiind ocupat 
doar cu menţinerea ordinii existente şi cu lupta pentru influenţă în interiorul sistemului. 

Principala trăsătură a perioadei de stagnare a fost înrăutățirea permanentă a situaţiei 
economice a ţării. Până în 1977, conducerea n-a manifestat prea mult interes pentru 
această problemă, limitându-se la dispoziţiile emise de la centru, a căror practică era 
deja cunoscută din perioada precedentă, şi la îndemnul de a creşte productivitatea mun- 
cii. Economia românească nu era în stare să funcţioneze fără un aport permanent de 
mijloace financiare, care până la sfârşitul anilor '70 proveneau în principal din credite. 
cidentale au început să facă presiuni asupra Bucureştiului din cauza întârzierilor la plata 
dobânzii, conducerea a luat hotărârea de a plăti integral datoriile, sacrificând în acest 
scop consumul. Însă nu a fost redus sensibil ritmul investiţiilor, ceea ce a provocat o 
scădere şi mai accentuată a nivelului de trai al oamenilor şi a făcut ca Nicolae Ceauşescu 
să devină obiectul urii întregii populaţii, cu atât mai mult cu cât el era în continuare ri- 
dicat în slăvi de propaganda oficială. 

Spre sfârşitul anilor '70, România a început să se deosebească tot mai mult de cele- 
lalte ţări din blocul sovietic atât pe plan internaţional, cât şi în politica internă. Ceauşescu 
a adoptat o poziţie diferită în problema invaziei sovietice în Afganistan (deşi n-a con- 
damnat-o în mod explicit), iar câţiva ani mai târziu a trimis sportivii români la Jocurile 
Olimpice de la Los Angeles. Politica izolării rezulta şi din faptul că toate ţările socia- 
liste treceau în perioada respectivă printr-o criză economică şi nu erau interesate să 
importe produse româneşti de calitate inferioară, aşa încât vânzarea acestora a devenit 
prioritatea lui Ceauşescu în contactele sale cu ţările membre ale CAER. Bucureştiul îşi 
continua politica de deschidere faţă de ţările occidentale, dar acest lucru nu-i mai aducea 
profiturile de care avusese parte în a doua jumătate a anilor '60. România se îndrepta 
cu paşi mari în direcţia eşecului economic total, iar deciziile conducerii n-au făcut decât 
să precipite şi mai mult lucrurile. 


Situaţia economică şi politică în anii 1975-1976 


În 1975, statisticile oficiale înregistrau în continuare o creştere substanţială în toate ra- 
murile economiei. Producţia industrială, cel mai important indicator în optica forurilor de 
conducere, a crescut cu 12%!, adică la fel ca în anii precedenţi. Planul a fost realizat, 


1. Anuarul Statistic al Republicii Socialiste România 1980, Bucureşti, 1980, p. 139. 

aşa încât situaţia generală era considerată bună. Numai că de-a lungul întregului an s-a 
semnalat lipsa unor produse de pe piaţă. În martie au apărut sincope în aprovizionarea 
cu zahăr, ulei alimentar, carne, lapte şi produse lactate. În iulie şi august situaţia s-a 
înrăutățit şi mai mult prin lipsa fructelor. De relativ cea mai bună aprovizionare se bucu- 
rau Bucureştiul şi staţiunile de pe litoral; alte oraşe mari de asemenea erau mai bine 
aprovizionate, în schimb oraşele mai mici şi satele resimţeau cel mai acut aceste lipsuri, 
ceea ce avea o mare influenţă asupra stării de spirit a populaţiei ; în faţa magazinelor 
se formau cozi lungi, multe persoane îşi făceau provizii mai ales de zahăr şi ulei ali- 
mentar, unii locuitori ai Capitalei trimiteau zahăr familiilor lor domiciliate în alte loca- 
lităţi. Pentru a preîntâmpina dereglarea pieţei, autorităţile au introdus interdicţia de a 
deţine cantităţi mai mari de mărfuri şi pedepseau persoanele care cumpărau masiv pro- 
duse din magazine!. 

O înrăutăţire bruscă a situaţiei economice s-a produs în prima jumătate a lunii iulie 
1975, când România a fost afectată de inundaţii, cele mai mari din ultimii cinci ani. Pe 
4 iulie Ceauşescu a emis un decret prezidenţial în virtutea căruia a fost instituită starea 
de necesitate în judeţele afectate de dezastru. Pe 21-22 iulie a avut loc Plenara comună 
a CC al PCR şi a Consiliului Suprem de Dezvoltare Economică şi Socială. La această 
plenară s-a făcut o evaluare a consecinţelor inundaţiilor şi au fost discutate măsurile 
care trebuie luate pentru reducerea pierderilor şi reconstrucţia zonelor distruse. Plenara 
a recunoscut că principalele cauze ale catastrofei au fost căderile de ploi neobişnuit de 
abundente şi greşelile administraţiilor locale, care n-au respectat hotărârile adoptate în 
1970 şi n-au consolidat digurile, la început chiar bagatelizând avertizările hidrologice. 
S-a subliniat, de asemenea, justeţea măsurilor luate de organele centrale şi de Ceauşescu 
personal şi s-a făcut cunoscut în acelaşi timp că persoanele care se fac vinovate de ne- 
glijenţă vor fi trase la răspundere?. 

Analiştii de la Ambasada RPP observau cu această ocazie că autorităţile au mani- 
festat o evidentă tendinţă de a exagera pierderile. Scopul acestui mod de a proceda era 
dublu. În politica internă, era un mod de a justifica lipsurile în aprovizionare, mai ales 
cu produse alimentare, totul fiind pus pe seama inundaţiilor, chiar şi atunci când pro- 
blemele aveau alte cauze. Pe plan internaţional, n-au fost făcute demersuri pentru a 
obţine un ajutor nemijlocit (în principal din cauza experienţei neplăcute din 1970, când 
ajutorul internaţional a fost utilizat pentru creşterea investiţiilor în industrie în loc să 
fie distribuit sinistraţilor), dar, scoțând în evidenţă pagubele provocate de dezastru, au- 
torităţile se străduiau să obţină în mod preferenţial credite din parte ţărilor occidentale ; 
în comerţul cu statele membre ale CAER era vorba mai ales de urgentarea livrării pro- 
duselor contractate. Potrivit informaţiilor furnizate de Ambasada RPP, această tactică 
a avut anumite efecte în cazul relaţiei cu Statele Unite - acestea oferind un credit pentru 
livrarea de cereale - şi cu RFG, care a acceptat un moratoriu de doi ani la plata credi- 
telor’. Negocierile cu străinătatea erau ţinute secrete faţă de populaţie, iar în propaganda 


oficială se sublinia ideea „învingerii dificultăţilor cu propriile forţe”?. 


Notă referitoare la situaţia actuală a pieţei din RSR, D-I-R-24120-1-75, pp. 1-4. 
Notă. Evaluarea implicaţiilor social-politice..., pp. 1-3. 
Ibidem, pp. 6-7. 
Ibidem, p. 6. 

Cu ocazia aceleiaşi plenare s-a luat decizia de a se accelera ritmul industrializării. 
A fost adoptat planul naţional de dezvoltare pe anii 1976-1980, mărind rata acumulării 
din venitul naţional de la 30-32 la 33,5%!. Dar acest indicator era în continuare inferior 
celui realizat în Polonia, a doua ţară din blocul sovietic care urmărea industrializarea 
forţată şi unde în 1976 la acelaşi indicator s-a înregistrat valoarea de 34,3%, abia ulte- 
rior ritmul industrializării fiind diminuat la valori mai temperate?. Noutatea era că ro- 
mânii se bazau pe gândirea tehnică şi tehnologia lor, respectiv pe limitarea importului 
şi extinderea concomitentă a exportului — potrivit evaluării făcute de Ceauşescu în cursul 
plenarei, România era deja în măsură să devină independentă din punct de vedere teh- 
nologic?. Forţarea investiţiilor în condiţiile unor lipsuri evidente în aprovizionarea pieţei 
a dus la înrăutățirea stării de spirit a populaţiei, care şi aşa era nefavorabilă autorități- 
lor. Conducerea încerca să combată aceste tendinţe aplicând deja cunoscuta metodă a 
îndemnului neîncetat de a creşte productivitatea muncii. 

În 1976 au fost luate multe decizii cu scopul de a trasa direcţia de dezvoltare şi de 
a creşte şi mai mult controlul asupra vieţii economice a ţării. Pe 3 februarie, Consiliul 
de Stat a emis un decret care stabilea domeniile de integrare a învăţământului superior 
cu producţia şi cu activitatea de cercetare ştiinţifică prin înfiinţarea câte unei unităţi de 
producţie pe lângă fiecare instituţie de învăţământ superior. Scopul acestei reforme era 
orientarea studenţilor şi a cadrelor universitare spre activitatea practică şi realizarea 
autofinanţării universităţilor tehnice, veniturile întreprinderilor ataşate respectivelor 
unităţi de învăţământ rămânând la dispoziţia autorităţilor universitare. Propagandistic 
acest decret trebuia să permită punerea în practică a sloganului „educaţia prin muncă 
şi pentru muncă”, dar practic el servea la obţinerea unei surse suplimentare de forţă 
de muncă ieftină (studenţii aveau dreptul la 20% din valoarea muncii prestate de ei). 

Pe 15 aprilie, MAN a luat hotărârea de a reîncepe lucrările la Canalul Dunăre - Marea 
Neagră’. Acest canal, puţin raţional din punct de vedere economic, a fost iniţiat cu mare 
avânt spre sfârşitul anilor '40 şi începutul anilor '50, dar încă din 1953 s-a renunţat la 
această idee, lucrările fiind abandonate. Pe vremea lui Dej, la construirea canalului 
lucrau şi deţinuţii politici. Proiectul adoptat în 1976 presupunea în plus construirea unui 
canal de navigaţie Dunăre-Bucureşti. Era primul din numeroasele proiecte gigantice ale 
lui Ceauşescu. Reluarea lucrărilor la canalul care avea o faimă deosebit de proastă şi 
care fusese criticat în deja amintitul roman Princepele de Eugen Barbu, publicat în 1969, 
pe vremea „dezgheţului”, a creat o atmosferă foarte ostilă în rândul populaţiei. 

La începutul lunii mai 1976, autorităţile au luat o decizie greu de înţeles, referitoare 
la modul în care se va realiza mobilizarea rezerviştilor în caz de alarmă şi la pregătirea 
de luptă a unităţilor de Gărzi Patriotice în cadrul întreprinderilor. După cum informa 
Ambasada RPP, „a început să circule zvonul despre o presupusă concentrare la graniţele 
României a armatelor sovietice, bulgare şi ungare cu intenţia de a intra pe teritoriul 


1. Istoria României în date..., p. 647. 
. W. Roszkowski, Najnowsza historia Polski..., p. 710. 
3. Notă referitoare la planul de dezvoltare social-economică a Românieipe anii 1976-1980 adoptat la 
plenara din iulie a CC al PCR, D-I-R-24120-1, 75, A MSZ RP, p. 3. 
4. Informare cu privire la integrarea învățământului superior cu producția în RSR, D-I-R-2421-4-76, 
A MSZ RP, p. 3. 
5. Istoria României în date..., p. 651. 

RSR”!, ceea ce putea fi o acţiune a serviciilor speciale. Populaţia a intrat în panică şi 
a început să cumpere produse alimentare în cantităţi mari, ceea ce în multe regiuni din 
ţară a provocat dificultăţi în aprovizionarea pieţei. Pentru a calma starea de tensiune, 
au fost utilizate mijloace de transport suplimentare şi au fost deschise puncte provizorii 
de vânzare a alimentelor. Era vorba probabil de exerciţii - pentru că altfel nu s-ar fi 
ocupat nimeni cu atâta grijă de aprovizionarea populaţiei. La concluzii asemănătoare 
au ajuns şi analiştii de la Ambasada RPP?. 

Pe 15 iunie a avut loc şedinţa comună a CPEx, a Biroului Permanent al Consiliului 
Suprem de Dezvoltare Economică şi Socială şi a Consiliului de Miniştri. La această 
şedinţă a fost elaborat programul de dezvoltare a agriculturii în perioada 1976-1980. 
Programul ca atare nu aducea nimic nou, dar în cadrul lui au fost incluse câteva clauze 
care sporeau controlul partidului asupra acestei ramuri a economiei, printre altele fiind 
stabilit principiul că preşedintele Uniunii Naţionale a Cooperativelor Agricole de Producţie 
(UNCAP) va fi în acelaşi timp secretar al CC, iar preşedinţii locali de UJCAP vor fi 
şi secretari ai comitetelor judeţene de partid?. 

Două zile mai târziu, pe 17 iunie, Consiliul de Stat a emis un decret de amnistiere 
pentru persoanele care au trecut graniţa în mod ilegal. Decretul prevedea şi posibilitatea 
revenirii în ţară, fără consecinţe juridice negative, a persoanelor care au petrecut în 
mod ilegal peste graniţă o perioadă nu mai mare de doi anit. Decretul a fost primit fără 
agitaţie, în Scânteia fiind publicat abia pe 6 iulie, fără explicaţii suplimentare’. În afara 
unor certe țeluri politice (îndemnul adresat emigranților de a se întoarce în ţară şi do- 
vada oferită opiniei publice internaţionale că în România sunt respectate drepturile omu- 
lui), această manevră avea şi țeluri economice, poate chiar mai importante decât cele 
politice - era vorba de câştigarea unei forţe de muncă suplimentare, mai ales în regiu- 
nile unde era o nevoie acută de mână de lucru (spre exemplu, la construirea Canalului 
Dunăre - Marea Neagră). 

Pe 1 iulie s-a desfăşurat Plenara comună a CC al PCR şi a Consiliului Suprem de 
Dezvoltare Economică şi Socială. La fel ca în anul precedent, acest for de conducere 
a luat decizia de a creşte rata acumulării din venitul naţional cu încă o jumătate de pro- 
cent. Astfel, indicatorul respectiv atingea valoarea de 34%. Era un semnal că forurile 
de conducere acordau prioritate absolută investiţiilor, indiferent de costurile sociale. 

Spre sfârşitul anului au fost adoptate şi alte decizii care aveau ca scop creşterea nu- 
mărului de persoane angajate. În 4-5 noiembrie au fost astfel votate de MAN două legi: 
una de integrare într-o activitate social utilă a tuturor persoanelor de vârstă produc- 
tivă şi alta de recrutare şi plasare a forţei de muncă. Proiectele acestor legi erau cunos- 
cute încă de pe 6 august, când fuseseră publicate în Scânteia” şi treziseră nelinişte în 


Mesaj cifrat din Bucureşti 25.5.1976, D-I-R-0-2412-2-76, A MSZ RP, p. 1. 
Ibidem, p. 2. 
Istoria României în date..., p. 652. 
Ibidem, p. 653. 
Notă referitoare la cele două decrete de amnistiere emise de Consiliul de Stat al RSR, D-I-R-2412-6-76, 
A MSZ RP, p. 1. 
6. Istoria României în date..., p. 653. 
7. Notă referitoare la legea repartizării în activități social utile a persoanelor de vârstă productivă, 
D-I-R-2412-8-76, A MSZ RP, p. 1. 


URUN e 


202 DICTATURA LUI NICOLAE CEAUŞESCU (1965-1989) 


rândul populaţiei, mai ales în rândul tinerilor, care erau vizaţi în mod direct. Intenţia 
legii era ca fiecare persoană aptă de muncă, având 17 ani împliniţi, dar care nu-şi con- 
tinuă studiile să se prezinte la oficiul forţelor de muncă pentru a fi repartizată pe un loc 
de muncă. Părinţii unei astfel de persoane, chiar dacă erau în măsură să-i asigure în- 
treţinerea, nu puteau influenţa decizia oficiului forţelor de muncă. Potrivit estimării 
autorităţilor, numărul persoanelor care nu urmau cursurile vreunei forme de învăţă- 
mânt, dar nici nu lucrau se ridica în Bucureşti la circa 20.000, iar în întreaga ţară la 
aproximativ 100.000!, aşa încât prin elaborarea acestei legi se putea conta pe o creş- 
tere semnificativă a numărului celor angajaţi. Legea privind plasarea forţei de muncă 
permitea în schimb transferul atât al muncitorilor, cât şi al cadrelor tehnice către 
investiţiile gigantice de tipul Canalului Dunăre - Marea Neagră, pentru care se întâm- 
pinau greutăţi în găsirea unei forţe de muncă suficiente. Ca urmare, datorită acestor 
legi a crescut influenţa statului atât în viaţa socială, cât şi în economie. Evoluţia cari- 
erei personale a fiecărui cetăţean depindea tot mai mult de decizia arbitrară a unui 
funcţionar. 

În 1976, din punctul de vedere al autorităţilor, rezultatele macroeconomice au fost 
în continuare pozitive. E adevărat că la producţia industrială creşterea a fost ceva mai 
mică decât în anul precedent, dar a ajuns totuşi la 11%°. S-a realizat o creştere sub- 
stanţială a productivităţii muncii, ceea ce a dus la un spor semnificativ al producţiei. În 
agricultură, creşterea producţiei a fost de 17,2%, fiind obţinute cele mai mari recolte 
din istoria ţării la cereale şi alte produse agricole, producţii record fiind înregistrate la 
sfecla-de-zahăr, cartofi şi struguri. De-a lungul întregului an n-au fost semnalate sin- 
cope în aprovizionarea cu produse alimentare, în afară de episodul de altfel de scurtă 
durată deja amintit din primele săptămâni ale lunii mai, ale cărui cauze au fost de na- 
tură extraeconomică. Veniturile reale ale populaţiei au crescut în medie cu 9,5%, iar 
la sat cu 11,6%?. Inclusiv în comerţul exterior rezultatele au fost pozitive, în statisticile 
oficiale volumul exporturilor fiind uşor mai mare decât cel al importurilor“ (în 1975, 
balanţa comerţului exterior înclina uşor în favoarea importurilor). Starea de spirit a 
populaţiei era împărţită : pe de o parte, se simţea o creştere a nivelului de trai, pe de 
altă parte, noile reglementări şi mai ales cele două legi din noiembrie provocau aversi- 
une şi teamă pentru viitor la o mare parte dintre cetăţeni. Într-un fel sau altul, anul 1976 
a fost ultimul care s-a înscris în conştiinţa socială ca mai degrabă pozitiv. Ceea ce avea 
să urmeze era o catastrofă economico-politică ce nu se va încheia decât odată cu căde- 
rea lui Ceauşescu. 

În anii 1975-1976 n-au intervenit schimbări majore în situaţia politică a ţării. 
Consolidat în poziţia lui de conducător necontestat şi dictator al României, Ceauşescu 
se ocupa în această perioadă în principal de administrarea sistemului. Cu toate acestea, 
s-au făcut şi anumite schimbări de personal, iar unul dintre activiştii importanţi, Chivu 
Stoica, a murit în împrejurări suspecte. 


1. Ibidem, pp. 2-3. 
Anuarul Statistic... 1980, p. 139. În raportul Ambasadei RPP, acest indicator se ridica la 11,5% - 
Evaluarea realizării planului socioeconomic de dezvoltare a României pe anul 1976, D-I-R-24120-1-77, 
A MSZ RP, p. 1. 

3. Evaluarea realizării planului..., pp. 3-10. 

4. Anuarul Statistic... 1980, p. 497. 

Chivu Stoica, „baronul” al cărui vârf de carieră corespunde ultimei perioade a gu- 
vernării lui Dej, rămăsese de o vreme în afara grupului restrâns de persoane care exer- 
citau funcţii de conducere ; în 1969 el fusese eliminat din Prezidiul Permanent al CC 
şi trecut pe postul de preşedinte al Comisiei Centrale de Revizie. În 1973 i-a fost acor- 
dat prestigiosul titlu de „Erou al Republicii Socialiste România”. La Congresul al XI-lea 
al PCR a fost ales membru supleant al CPEx şi preşedinte al Colegiului Central al 
Partidului, ceea ce era oarecum o avansare, şi se părea că Stoica va reintra în cărţi, 
însă a murit la mai puţin de trei luni după aceea. 

Moartea lui a fost descrisă în mod amănunţit de Pacepa în Orizonturi roşii : 


La 18 februarie 1975 Stoica a fost chemat însă la Comitetul Central şi acuzat că întreţine re- 
laţii sexuale cu o nepoată în vârstă de 22 de ani. El a înţeles brusc că are microfoane instalate 
acasă. În aceeaşi noapte, Stoica s-a sinucis, împuşcându-se în gură cu o armă de vânătoare. 
O scrisoare a sinucigaşului adresată lui Ceauşescu a fost găsită pe birou şi înmânată destina- 
tarului. Conţinutul ei nu a fost dezvăluit niciodată ; se spune că, după ce a citit-o, Ceauşescu 
a cerut mai întâi spirt, pentru a se spăla pe mâini, şi apoi şampanie". 


Alţi martori ai timpului confirmau că de câţiva ani Stoica suferea de tulburări ner- 
voase, avea vedenii — i se părea, spre exemplu, că e o bucată de săpun şi de aceea evita 
contactul cu apa?. Alexandru Bârlădeanu menţionează că Stoica i se plângea că e perma- 
nent ascultat şi că are microfoane în casă’. În acelaşi timp, soţia lui Stoica, fără a nega 
tulburările nervoase ale soţului ei, a ridicat problema verosimilităţii versiunii sinuciderii 
lui. În acest sens, niciodată nu s-a făcut vreo anchetă“. Moartea acestui activist şi nu- 
meroasele zvonuri în legătură cu ea au provocat multă emoție în rândul membrilor apa- 
ratului de partid, mai ales la nivelul conducerii — era clar că cine cădea în dizgraţia lui 
Ceauşescu putea avea un sfârşit tragic. Până acum accidentele dubioase (accidentele de 
maşină ale lui Maurer şi Kirâly sau situaţia în care s-a trezit Corneliu Mănescu după 
ce a fost îndepărtat din funcţie) nu se soldaseră cu moartea cuiva, aşa încât povestea 
lui Stoica era ceva nou. 

Pe 24 ianuarie 1976 a murit un alt activist „legendar”, Emil Bodnăraş. Dintre „ba- 
roni”, a fost singurul care i-a rămas credincios lui Ceauşescu, iar în momentul morţii 
el era în continuare membru al CPEx, deşi nu făcea parte din Biroul Permanent. Spre 
deosebire însă de Stoica, Bodnăraş a murit aproape sigur de moarte naturală, fiind grav 
bolnav de câţiva ani. 

În aprilie 1976 s-a intensificat simţitor campania de propagandă naționalistă, care 
de fapt era promovată fără încetare. Cauza directă a acestei intensificări a constituit-o 
publicarea în cotidianul american The Washington Post a aşa-numitei doctrine Sonnenfeldt. 
Ca răspuns, presa românească a căzut în accente naţionaliste. Citându-i pe clasicii mar- 
xism-leninismului, ca şi presa de sorginte comunistă din străinătate (mai ales pe cea iu- 
goslavă, ce reacţionase într-un mod asemănător), media românească sublinia caracterul 
anacronic al teoriei sferelor de influenţă şi rolul elementului naţional în dezvoltarea 


I.M. Pacepa, Orizonturi roşii..., pp. 197-198. 
T. Kunze, Nicolae Ceauşescu..., p. 193. 
L. Betea, Alexandru Bârlădeanu..., p. 187. 
T. Kunze, Nicolae Ceauşescu..., pp. 208-209. 

socioeconomică. Pe 27 aprilie, cu ocazia congresului sindicatelor, Ceauşescu a adus o 
critică aspră încercării de a pune sub semnul întrebării independenţa naţională, afirmând 
că ea constituie elementul esenţial al teoriei marxism-leninismului, iar a nega acest lu- 
cru înseamnă „a aluneca pe panta cosmopolitismului şi a nihilismului naţional”!. 

În campania de propagandă a fost antrenat şi tineretul. CC al UTC şi revista săptă- 
mânală Flacăra au organizat o serie de mari manifestări de tineret desfăşurate sub slo- 
ganuri naţionaliste. Organizatorul principal al acestor acţiuni era Adrian Păunescu, poet 
care spre sfârşitul anilor '60 îşi cucerise faima de „rebel”, dar care mai târziu s-a apro- 
piat ideologic tot mai evident de Ceauşescu. În 1973 el a devent redactor-şef al revistei 
Flacăra, iar în septembrie acelaşi an a creat un cenaclu pentru tineret sub denumirea 
Cenaclul Flacăra al Tineretului Revoluționar - mai pe scurt, Cenaclul Flacăra?. Timp 
de câţiva ani, acest cenaclu a organizat mai ales seri camerale de poezie, din care unele 
fragmente erau difuzate la televizor. Pe 18 martie 1976 (cu doar câteva zile înainte de 
publicarea tezelor lui Sonnenfeldt), la Bucureşti a avut loc primul spectacol de masă al 
Cenaclului Flacăra, „Festivalul Primăverii”, la care au participat opt mii de persoane. 
În timpul spectacolului au fost lansate sloganuri naţionaliste, printre altele inclusiv unele 
cu aluzii la anexarea Basarabiei de către Uniunea Sovietică”. Ulterior, astfel de specta- 
cole au început să fie organizate şi în celelalte regiuni ale ţării. „Festivalul Primăverii”, 
care se înscria în campania generală de propagandă, a constituit o piatră de hotar în cari- 
era lui Păunescu, care a fost astfel apreciat ca un propagandist capabil“. 

Poate că deja amintita mobilizare a rezerviştilor, declanşată la începutul lunii mai, 
avea legătură cu această campanie naționalistă de propagandă, fiind un fel de încunu- 
nare a ei. Când situaţia s-a liniştit datorită mijloacelor excepţionale care au fost activate 
pentru remedierea problemelor de aprovizionare, a mai scăzut şi intensitatea campaniei, 
dar nu pentru mult timp. 

În intervalul 2-4 iunie a avut loc primul Congres al Educaţiei Politice şi al Culturii 
Socialiste. Acest forum a decis organizarea din doi în doi ani a Festivalului Naţional al 
Educaţiei şi Culturii Socialiste „Cântarea României”5. Festivalul se prezenta sub forma 
unui concurs între formaţii artistice de amatori sau profesioniste, calificate în urma unor 
selecţii locale, ceea ce avea să-i confere în final un caracter naţional. „Cântarea 
României” s-a înscris definitiv în ciclul festivităților care promovau cultul lui Nicolae 
şi al Elenei Ceauşescu, devenind simbolul prostului-gust şi al decăderii creaţiei artistice, 
fenomene caracteristice ultimei perioade a epocii Ceauşescu. În decembrie 1976 a fost 


creată organizaţia „Şoimii Patriei”$, a copiilor în vârstă de 4-7 ani, subordonată organizaţiei 


1. Notă referitoare la campania de propagandă în jurul problemelor naţiunii, patriotismului şi 
internaţionalismului, respectiv al relaţiilor între ţările socialiste, D-I-R-0-24-2-76, A MSZ RP, 
p. 3. 

2. G. Crişan, Piramida..., vol. II, pp. 298-299. 

3. Informare cu privire la acţiunea patriotic-educativă desfăşurată de curând în rândul tinerilor din 
RSR, D-I-R-2412-5-76, A MSZ RP, p. 2. 

4. Merită să menţionăm faptul că şi după 1989 Păunescu a ocupat un loc de frunte, printre altele 

îndeplinind funcţiile de senator şi preşedinte al comisiei de cultură din Senat. În 1996 el a candidat 

la funcţia de preşedinte al ţării, dar n-a obţinut decât un număr infim de voturi. 

Istoria României în date..., p. 652. 

C. Păiuşan, N.D. Ion, M. Retegan, Regimul comunist..., p. 219. 

de pionieri, care se ocupa de copiii în vârstă de 7 până la 14 ani. Înfiinţarea „Şoimilor 
Patriei” demonstra că autorităţile sunt hotărâte să desfăşoare educaţia politică a cetăţe- 
nilor începând de la cea mai fragedă vârstă!. 

Pe 15 iunie, la şedinţa comună (despre care am amintit mai sus) a CPEx, a Biroului 
Permanent al Consiliului Suprem de Dezvoltare Economică şi Socială şi a Consiliului 
de Miniştri au fost operate schimbări importante în guvern. Gheorghe Cioară, cel care 
la Congresul al XI-lea propunea ca Nicolae Ceauşescu să fie ales secretar general pe 
viaţă, a fost numit vicepremier. Tot vicepremier a fost numit şi Ion Ioniţă, care însă 
pierdea în acelaşi timp postul de ministru al Apărării pe care îl ocupase până atunci, 
noul şef al acestui resort devenind Ion Coman. Paul Niculescu-Mizil pierdea postul de 
ministru al Educaţiei şi Învăţământului, dar îşi păstra fotoliul de vicepremier. În locul lui 
la Educaţie a fost numită Suzana Gâdea, o protejată a Elenei Ceauşescu. Dumitru Popescu 
„Dumnezeu” a devenit preşedintele Consiliului Culturii şi al Educaţiei Socialiste?. 

Cea mai importantă schimbare a fost înlăturarea lui Ion Ioniţă de la conducerea 
Ministerului Apărării Naţionale. O manevră asemănătoare mai executase Ceauşescu şi 
în urmă cu unsprezece ani în legătură cu Alexandru Drăghici - printr-o aparentă avan- 
sare (în cazul lui Ioniţă pe postul de vicepremier), i-a luat resortul pe care l-ar fi putut 
folosi ca să-şi consolideze poziţia. Timp de mulţi ani Ion Ioniţă constituise o problemă 
pentru conducătorul român. Ca absolvent al unei şcoli militare sovietice, el era consi- 
derat „omul Moscovei” printre membrii conducerii şi mai ales în armată’. Ioniţă a fost 
înlocuit cu Ion Coman, a cărui biografie era însă foarte asemănătoare cu a lui, ei fiind 
apropiaţi şi ca vârstă (Coman era doar cu doi ani mai tânăr) şi chiar carierele lor dez- 
voltându-se cam pe aceeaşi linie - cu o singură excepţie: Coman nu-şi făcuse studiile 
în Uniunea Sovietică şi poate de aceea se bucura de mai multă încredere din partea lui 
Ceauşescu. Eliminarea lui Ioniţă se înscria în logica îndepărtării activiştilor care puteau 
deveni independenţi, ca şi a celor care puteau fi identificaţi ca vectori ai influenţei so- 
vietice. Pe Coman, după cum s-a dovedit ulterior, Ceauşescu putea conta: până în 1989 
el i-a rămas credincios conducătorului. 

Până la sfârşitul anului 1976 n-au mai avut loc schimbări notabile. A fost ultimul 
an cu rezultate economice relativ bune şi cu o situaţie sociopolitică stabilă. Nimic nu 
prevestea catastrofa care urma să se petreacă în anul următor. Situaţia internaţională de 
asemenea îi era favorabilă lui Ceauşescu. 


1. În luna septembrie a anului următor, problemele legate de „Şoimii Patriei” erau discutate la şedinţa 
Secretariatului CC al PCR. A fost foarte apreciată eficacitatea acestei organizaţii în îndoctrinarea 
copiilor şi au fost aprobate modelele unitare ale însemnelor necesare în activitatea „Şoimilor 
Patriei”. Cf. „Şoimii Patriei. Stenograma şedinţei Secretariatului CC al PCR din ziua de 19 sep- 
tembrie 1977”, 22, an XV, nr. 912, 31 august - 5 septembrie 2007. 

2. Enciclopedia de istorie a României, vol. I, pp. 154-155. 

3. D. Deletant, Ceauşescu..., p. 344. 

Politica externă în anii 1975-1976 


În anii 1975-1976, strategia românească de independenţă în cadrul blocului sovietic şi 
de întreţinere a unor relaţii bune cu toate statele a adus noi avantaje propagandistice şi 
financiare sub forma unor vizite la nivel înalt şi a unui tratament preferenţial din par- 
tea ţărilor occidentale. În relaţiile din interiorul blocului sovietic a urmat o perioadă 
de intensificare a colaborării, inclusiv pe plan economic, mai ales cu Moscova. S-au 
dezvoltat în continuare relaţiile cu ţările din Lumea a Treia, direcţie în care s-a con- 
tinuat politica acordării de credite şi de ajutor tehnologic în schimbul unor materii 
prime. 

Consolidarea poziţiei lui Ceauşescu în rolul de dictator n-a provocat o impresie ie- 
şită din comun pe arena internaţională. Pentru Occident, conducătorul român era ga- 
rantul continuării politicii de independenţă în interiorul blocului sovietic. Problemele 
interne, cel puţin până la Conferinţa de la Helsinki, nu constituiau o preocupare pentru 
şefii de stat occidentali, aşa încât din acest punct de vedere Ceauşescu avea mână li- 
beră. Pentru Uniunea Sovietică, în schimb, Ceauşescu era garantul păstrării în 
România a regimului comunist — în plus, în anii 1975-1976, el s-a comportat ca un par- 
tener loial în cadrul CAER şi al Tratatului de la Varşovia, iar această atitudine n-a fost 
influenţată de cele câteva litigii intervenite în legătură cu statutul Basarabiei şi susci- 
tate de interferența propagandei oficiale a Bucureştiului cu propaganda oficială a 
Moscovei. 

În 1974, în Uniunea Sovietică a apărut cartea lui Artiom Lazarev Statalitatea sovie- 
tică moldovenească şi problema basarabeană. Lazarev era un istoric sovietic care, tot 
publicând timp de mai mulţi ani diverse articole şi cărţi în care sublinia caracterul dis- 
tinctiv al „poporului moldovenesc” şi legăturile lui cu Rusia şi URSS, şi-a creat o faimă 
de „duşman înverşunat a tot ce e românesc”!. O astfel de lucrare despre statalitatea so- 
vietică a Moldovei, care conţinea printre altele teza că limba moldovenească se deose- 
beşte de limba română la fel ca, spre exemplu, de portugheză, nu putea să nu provoace 
o reacţie oficială din partea autorităţilor RSR şi personal din partea lui Ceauşescu. Într-o 
cuvântare ţinută pe 28 martie 1975, el a făcut trimitere la cartea lui Lazarev afirmând 
printre altele că: 


[...] împărţirea statelor şi împărţirea arbitrară a popoarelor sunt prezentate ca expresia anu- 
mitor necesităţi istorice, pe când consecinţele unor astfel de situaţii provocate în mod artificial 
sunt raţionalizate şi interpretate ca un proces natural de formare a unor naţiuni de sine 
stătătoare?. 


În acelaşi an, în România a apărut Delirul, romanul cunoscutului scriitor Marin 
Preda. În această carte, a cărei editare a fost un act politic nedisimulat, autorul pre- 
zenta istoria celui de-al doilea război mondial din perspectivă românească. În cursul 
acţiunii apare inclusiv figura mareşalului Ion Antonescu, prezentat ca o figură tragică 


1. W.P. van Meurs, The Bessarabian Question..., p. 302. 
2. Cf. D. Deletant, Ceaugşescu..., p. 160. 

şi nu exclusiv negativă, cum se obişnuia până atunci!. Publicarea Delirului a provocat 
proteste din partea sovieticilor. Revista moscovită Lireraturnaia Gazeta l-a atacat dur 
pe Marin Preda, aşa încât autorităţile române i-au cerut autorului să facă anumite schim- 
bări în carte. Ediţia „corectată” a apărut aproape imediat, retuşurile fiind însă mai de- 
grabă simbolice?. 

Un an mai târziu, în România a fost editată o lucrare istorică în care referinţele la 
Basarabia erau făcute ca faţă de un „străvechi teritoriu românesc”?. Motive asemănă- 
toare se semnalau şi în activitatea Cenaclului Flacăra, deja menţionat. Cu toate acestea, 
autorităţile române nu permiteau ca subiectul Basarabia să altereze relaţiile cu Uniunea 
Sovietică, iar cele sovietice de asemenea nu doreau scoaterea la lumină a evenimentelor 
în urma cărora Uniunea Sovietică a „înghiţit” Moldova, întrucât acest lucru ar fi putut 
avea consecinţe grave în legătură cu celelalte ţări afectate de Pactul Ribbentrop-Molotov. 
Disputa politico-istorică s-a purtat aşadar mai degrabă în umbra relaţiilor oficiale bila- 
terale, care, în perioada la care ne referim, erau destul de bune. 

În anii 1975-1976 au avut loc câteva întâlniri la nivel înalt. În august 1975, o dele- 
gaţie română condusă de Manea Mănescu a efectuat o vizită oficială în URSS. Manea 
Mănescu s-a întâlnit cu omologul său sovietic, Aleksei Kosîghin, tema convorbirilor 
fiind în principal colaborarea economică“. Tot problemele economice au dominat şi vi- 
zita din noiembrie în capitala Uniunii Sovietice a lui Ştefan Andrei, pe atunci secretar 
al CC cu problemele contactelor internaţionale. Andrei a insistat să se dubleze volumul 
schimburilor comerciale reciproce în perioada 1976-1980. Reprezentanţii Uniunii 
Sovietice au arătat că acest lucru trebuie pus în legătură cu schimbarea atitudinii 
României în problemele internaţionale, printre altele faţă de ONU, China şi ţările 
occidentales. 

În vara anului 1976 s-a ajuns la o încălzire a relaţiilor dintre Bucureşti şi Moscova. 
În intervalul 13-16 iulie a avut loc la Moscova sesiunea Comisiei Guvernamentale 
Sovieto-Române de Colaborare Economică. Românii au reuşit să obţină acceptarea ce- 
lor mai multe dintre solicitările lor care se axau pe problema creşterii volumului schim- 
burilor comercialef. Între 2 şi 12 august Ceauşescu a efectuat o vizită în Uniunea 
Sovietică în contextul unui concediu petrecut în Crimeea, unde s-a şi întâlnit cu Leonid 
Brejnev. Cu ocazia acestei şederi, conducătorul român a vizitat şi RSS Moldove- 
nească - era prima dată în istorie când un conducător român efectua o astfel de vizită. 
La Chişinău, Ceauşescu s-a întâlnit cu secretarul regional al PCUS Ivan Bodiul şi a 
ţinut o cuvântare prudentă, lipsită de accente care să poată da naştere la interpretări şi 
controverse şi amintind despre relaţiile României cu RSS Moldovenească doar în con- 
textul relaţiilor cu Uniunea Sovietică în ansamblul ei”. La întâlnirea cu Brejnev s-a 


1. De exemplu, într-o discuţie cu Hitler, Antonescu subliniază: „Persoana mea nu contează, ci numai 
destinul naţiunilor noastre” - M. Preda, Delirul, Editura Cartex, Bucureşti, 2003, p. 200. 

D. Deletant, Ceauşescu..., p. 190. 

Ibidem, p. 160. 

C. Păiuşan, N.D. Ion, M. Retegan, Regimul comunist..., p. 204. 

Mesaj cifrat din Bucureşti 12.11.1975, D-I-R-0-24120-2-75, A MSZ RP, pp. 1-4. 

Notă referitoare la extinderea şi aprofundarea colaborării economice româno-sovietice în anii 
1977-1980, D-I-R-2413-5-76, A MSZ RP, pp. 1-4. 

7. W.P. van Meurs, The Bessarabian Question..., pp. 255-256. 

vorbit în principal despre situaţia internaţională!. Cu aceeaşi ocazie, Ceauşescu a vizitat 
încă două republici unionale: RSS Armeană şi RSS Gruzină. Rezultatele călătoriei con- 
ducătorului român în URSS au fost limitarea divergenţelor şi încălzirea relaţiilor 
bilaterale. 

Brejnev a venit şi el în România în vizită de răspuns între 22 şi 25 octombrie 1976, 
iar în cursul şederii sale a avut loc la Bucureşti şedinţa Comitetului Politic Consultativ 
al Tratatului de la Varşovia?. În decembrie a sosit în capitala României prim-secretarul 
moldovean al PCUS din Chişinău, Ivan Bodiul”. Era şi aceasta tot o expresie a amelio- 
rării relaţiilor dintre Bucureşti şi Moscova. 

În acelaşi timp a continuat însă politica activă în legătură cu ţările din Occident. În 
anii 1975-1976 strategia românească, având ca scop apropierea de Statele Unite, a avut 
câteva rezultate concrete. Pe 3 ianuarie 1975 preşedintele Gerald Ford a semnat un de- 
cret comercial care conţinea aşa-numitul amendament Jackson-Vanik, ce condiţiona 
acordarea clauzei naţiunii celei mai favorizate de politica emigrării promovată în ţara 
care solicita clauza“. În acelaşi an, pe 2 aprilie, între România şi SUA a fost semnat un 
tratat comercial pe trei ani care permitea acordarea reciprocă a clauzei naţiunii celei 
mai favorizate începând din momentul în care România îndeplinea condiţiile amenda- 
mentului Jackson-Vanik5. Diplomaţii români şi-au concentrat toate eforturile în direcţia 
obţinerii cât mai rapid a acestei clauze. În sprijinul acordării ei a făcut lobby inclusiv 
conducătorul minorităţii evreieşti din România, rabinul Moses Rosenf. Pe 11 iunie, 
Ceauşescu s-a aflat pentru câteva ore la Washington, unde s-a întâlnit cu preşedintele 
Ford, cu autorii amendamentului în cauză, Henry Jackson şi Charles Vanik, şi cu re- 
prezentanţii organizaţiilor evreieşti din SUA”. Tot în iunie a efectuat o călătorie în 
Statele Unite şi şeful marelui stat-major român, ministrul secretar de stat al Apărării 
Ion Coman. În cursul şederii sale, el a vizitat între altele şi Pentagonul. 

În iulie, ambele camere ale Congresului american au votat acordarea clauzei naţiunii 
celei mai favorizate pentru România - Senatul a făcut acest lucru pe 25 iulie, iar Camera 
Reprezentanţilor pe 28 iulie”. În 2-3 august 1975, la Bucureşti a sosit preşedintele Statelor 
Unite ale Americii, Gerald Ford, care a fost întâmpinat cu mare pompă. Convorbirile 
au fost dominate de tematica economică şi în special de clauza naţiunii celei mai favo- 
rizate. S-a stabilit, de asemenea, că trebuie sporit volumul schimburilor comerciale. În 
problemele internaţionale Ceauşescu s-a exprimat în favoarea Organizaţiei pentru Elibe- 
rarea Palestinei, ai cărei reprezentanţi se aflau printre delegaţii care l-au condus pe 
preşedintele american la aeroport!”. 

În prima jumătate a anului 1976 s-a produs o oarecare gripare în relaţiile bilaterale. 
Pe 22 martie, The Washington Post a publicat articolul „A Soviet-East European Organic 
Union” semnat de Helmut Sonnenfeldt, în care acest politician influent al administraţiei 
de la Washington declara că există „o unitate organică” între Uniunea Sovietică şi ţările 
comuniste din estul Europei. Această teză, denumită „doctrina Sonnenfeldt”, a intrat 
în circuitul politicii americane. Pentru România, acest lucru putea însemna sfârşitul re- 
cunoaşterii de către Statele Unite a independenţei sale în cadrul Tratatului de la Varşovia, 
iar Ceauşescu şi-a exprimat „îngrijorarea” şi a transmis Casei Albe rugămintea de a 
limpezi această problemă!. Pe 12 aprilie, în faţa unei comisii a Congresului Statelor 
Unite, Sonnenfeldt a afirmat că recunoaşte „suveranitatea naţională” a României?. Pe 
un ton asemănător s-a exprimat şi ambasadorul Statelor Unite la Bucureşti în convorbi- 
rile pe care le-a avut cu Ştefan Andrei şi Cornel Burtică?. Starea de tensiune a fost 
dezamorsată şi s-a revenit la politica de colaborare între cele două ţări. 

În anul 1976 au fost efectuate câteva vizite, printre altele la Washington - a lui Ştefan 
Andrei — şi la Bucureşti - a lui William Simon, secretar de stat american pentru finanţe. 
Pe 21 octombrie a fost semnat acordul pe termen lung de colaborare economică, indus- 
trială şi tehnică*. În 1976, schimburile comerciale între cele două ţări au crescut până 
la valoarea de 447,8 milioane dolari (comparativ cu anul precedent, când volumul 
schimburilor reciproce atinsese pragul de 322,3 milioane dolari, şi anul 1974 — cu 407,6 
milioane dolari). În continuare România importa din Statele Unite mai mult decât ex- 
porta”. În luna septembrie 1976, la Camera Reprezentanţilor şi la Senatul SUA au fost 
depuse cereri de a nu se mai prelungi clauza naţiunii celei mai favorizate pentru România 
(ele se bazau în special pe considerente de ordin umanitar), dar în cele din urmă acestea 
n-au fost supuse la vot, aşa încât, o lună mai târziu, clauza a fost prelungită. 

În acelaşi timp s-au ameliorat şi relaţiile României cu cel mai important aliat al SUA 
din Europa - Marea Britanie. Pe 12 iunie 1975, întorcându-se de la Washington, 
Ceauşescu s-a oprit la Londra, unde s-a întâlnit cu premierul britanic Harold Wilson”, 
ceea ce însemna că există un interes al ambelor părţi pentru dezvoltarea relaţiilor reci- 
proce. În aceeaşi perioadă au cunoscut o intensificare şi contactele cu celelalte ţări ale 
Europei Occidentale, în special cu Franţa, care în anii precedenţi se manifestase mai 
puţin activ în relaţiile cu România. În intervalul 24-28 iulie 1975, la Bucureşti a venit 
în vizită premierul francez Jacques Chirac. În cursul şederii sale a fost semnat tratatul 
de colaborare economică, dar nici una dintre părţi n-a fost mulţumită de felul cum s-au 
desfăşurat convorbirile. Românii au formulat cereri cu care francezii n-au fost de acord. 
Rezultatul a fost că s-a semnat un tratat ale cărui prevederi erau mai proaste decât cele 
pe care le cuprindea tratatul analog semnat între Franţa şi Polonia. Aşa cum era însă, 


J.F. Harrington, B.J. Courtney, Relaţii româno-americane... pp. 377-378. 
M. Răceanu, Cronologie comentată..., p. 232. 
Notă referitoare la campania de propagandă..., p. 2. 
M. Răceanu, Cronologie comentată..., p. 235. 
Ibidem, pp. 226-227, 231, 236. 
J.F. Harrington, B.J. Courtney, Relații româno-americane..., p. 385. 
C. Păiuşan, N.D. Ion, M. Retegan, Regimul comunist..., p. 201. 
Notă referitoare la discuţia cu J.C. Bouchet — consilier comercial al Ambasadei Franţei la Bucureşti, 
D-I-R-0-2413-6-75, A MSZ RP, pp. 1-2. 


eapunBwp = 


210 DICTATURA LUI NICOLAE CEAUŞESCU (1965-1989) 


el constituia un serios pas înainte în dezvoltarea relaţiilor reciproce. În 1975, volumul 
schimburilor comerciale dintre România şi Franţa se ridica la 450 de milioane de dolari! 
(adică mai mult decât, spre exemplu, cu SUA). Între 9 şi 11 iunie 1976, în România a 
fost prezent ministrul francez al Afacerilor Externe, Jean Sauvagnargues, care s-a bucu- 
rat de o primire mai călduroasă decât premierul Chirac cu un an înainte. Tema princi- 
pală a convorbirilor au constituit-o relaţiile culturale, însă vizita a contribuit în mod 
semnificativ la extinderea colaborării economice?. Între 14 şi 17 decembrie premierul 
Manea Mănescu a efectuat o vizită în Franţa, în cursul căreia a semnat convenţia cu 
privire la sprijinirea şi protejarea reciprocă a investițiilor’. 

O dimensiune puţin diferită aveau relaţiile cu Republica Federală Germania. Nemţii, 
la fel ca americanii, au ridicat problema emigrației, dar în acest caz era vorba de per- 
soanele de naţionalitate germană care locuiau în principal în Transilvania şi Banat. În 
1972 a crescut brusc numărul persoanelor de naţionalitate germană care emigrau în 
RFG, aşa încât în 1974 s-a ajuns, potrivit estimărilor Ambasadei RPP, la circa nouă mii 
de persoane‘. În acelaşi timp, România se străduia să evite soluţionarea problemei emi- 
grării printr-un tratat interstatal cu RFG. În anii 1975-1976 au avut loc două vizite la 
nivel de ministru al Afacerilor Externe : a lui Dietrich Genscher la Bucureşti, în de- 
cembrie 1975, şi a lui George Macovescu la Bonn, în iulie 1976. Negocierile au vizat 
în principal problemele economice, deşi, în cursul vizitei lui Macovescu, gazdele au 
început să facă presiuni asupra României în legătură cu situaţia minorităţii germane, 
utilizând argumente promovate la Conferinţa de la Helsinki. Ca urmare a acestor pre- 
siuni, şederea lui Macovescu în REG nu s-a soldat cu rezultatele aşteptate de conducerea 
de la Bucureştif. Relaţiile dintre cele două ţări au început să se deterioreze, dovadă fi- 
ind, între altele, cuvintele lui Ceauşescu la întâlnirea CAER de la Berlin care a avut 
loc în acelaşi timp cu vizita lui Macovescu la Bonn; atunci conducătorul român a afir- 
mat într-o discuţie cu Erich Honecker că „RDG trebuie să se opună influențelor naţio- 
naliste vest-germane în sânul minorităţii naţionale germane din RSR””. Degradarea 
relaţiilor dintre Bucureşti şi Bonn era semnalul unei tendinţe noi care a apărut după 
Conferinţa de la Helsinki şi care, la urma urmei, a dus la îndepărtarea României faţă 
de ţările occidentale - cu toate că în perioada respectivă încă nu se putea prevedea exact 
că evenimentele vor lua în cele din urmă tocmai o asemenea întorsătură. 

În anii 1975-1976 s-a parcurs o nouă etapă în procesul de apropiere a Bucureştiului 
de Beijing. În a doua jumătate a anului 1975 vizitele reciproce au cunoscut o creştere 
atât ca număr, cât şi ca nivel. În luna septembrie a anului următor mass-media din 

România a acordat foarte mult spațiu morţii lui Mao!. Se pare totuşi că acțiunea propa- 
gandistică desfăşurată cu scopul de a sublinia bunele relaţii dintre România şi China se 
caracteriza printr-o hipertrofiere a formei în dauna conţinutului, de vreme ce în aceeaşi 
perioadă n-au avut loc nici un fel de evenimente mai importante în contactele bilaterale. 
La astfel de concluzii au ajuns şi analiştii Ambasadei RPP, precum şi colegii lor sovie- 
tici, care subliniau că „este vorba de o demonstraţie de uz intern a faptului că relaţiile 
PCR nu se abat de la linia generală a relaţiilor dintre celelalte partide şi PC Chinez”?. 

În perioada analizată, în relaţiile internaţionale a avut loc un eveniment care mai 
târziu avea să determine în mod categoric înrăutățirea poziţiei României în lume sau, 
în orice caz, în rândul ţărilor occidentale. Este vorba de Conferinţa de la Helsinki şi 
de tratatele semnate la sfârşitul acesteia. Conferinţa pentru Securitate şi Cooperare în 
Europa şi-a început activitatea în 1973 şi a durat până în august 1975. Actul final, sem- 
nat la 1 august de toate ţările europene, cu excepţia Albaniei, conţinea soluţii mai puţin 
convenabile pentru autorităţile de la Bucureşti. Erau garantate frontierele Uniunii 
Sovietice, ceea ce slăbea arsenalul propagandistic al echipei lui Ceauşescu legat de pro- 
blema Basarabiei. Nu pare că şeful statului român s-ar fi gândit vreodată în mod serios 
la revizuirea graniţelor, numai că în momentul respectiv statutul Basarabiei era garantat 
printr-un document semnat inclusiv de români. Merită să mai facem şi observaţia că, 
în perioada de care ne ocupăm, cea mai evidentă intensificare a propagandei româneşti 
în legătură cu Basarabia a avut loc la mai puţin de un an de la semnarea Actului Final, 
aşa încât se constată că de fapt n-a existat o legătură nemijlocită între aceste evenimente. 
În acelaşi timp, introducerea în discursul politic a drepturilor omului crea o platformă 
cu totul nouă pe baza căreia devenea posibilă criticarea lui Ceauşescu atât la nivelul 
guvernelor şi al opiniei publice occidentale, cât şi la nivelul oponenților şi disidenţilor 
din ţară care urmau să se manifeste public la mai puţin de doi ani după încheierea 
Conferinţei de la Helsinki. Actul Final conţinea însă şi dispoziţia neamestecului în pro- 
blemele altor ţări, adică tocmai principiul proclamat sus şi tare de România de atâţia 
ani. Hotărârile Conferinţei pentru Securitate şi Cooperare în Europa au făcut posibilă 
criticarea regimului Ceauşescu, îngreunând astfel contactele României cu Occidentul, 
întrucât acesta se afla din punct de vedere calitativ la alt nivel, mult mai incomod pen- 
tru autorităţile de la Bucureşti. 

În 1976, România a obţinut două succese pe arena internaţională: în august a fost 
invitată la conferinţa ţărilor neangajate de la Colombo, iar în septembrie, printre altele 
şi datorită sprijinului american, a obţinut pentru doi ani statutul de membru neperma- 
nent al Consiliului de Securitate al ONU?. Aceste succese au avut totuşi doar o impor- 
tanţă de prestigiu ; ele n-au adus rezultate concrete şi nici n-au ajutat în vreun fel la 
construirea unei imagini mai frumoase a României, imagine care în anii următori, mai 
ales din cauza nerespectării drepturilor omului, a început să se înrăutăţească brusc. 

Anul de criză 1977 


Încă de la începutul anului 1977 sistemul comunist din România a fost încercat de o se- 
rie întreagă de crize. Cauzele acestora erau diferite, dar scoteau foarte bine în evidenţă 
ineficienţa sistemului şi incapacitatea autorităţilor centrale şi locale de a face faţă situa- 
tiei, prelungind starea de criză, pentru ca, în cele din urmă, să prefere soluţionarea prin 
forţă. Haosul prezent pretutindeni, lipsa de coordonare în acţiuni şi spaima funcționa- 
rilor de la toate nivelurile de a lua deciziile legale agravau şi mai mult problemele 
semnalate. 

Ca urmare a evenimentelor din 1977, regimul lui Ceauşescu şi-a pierdut mult din 
legitimitate, iar acest lucru este valabil şi în ceea ce priveşte populaţia românească, şi 
guvernele statelor occidentale. Inconsecvenţa atitudinii faţă de Paul Goma şi încercările 
grosolane de a-l discredita au făcut ca el să devină o persoană cunoscută în toată lumea. 
Pierderile economice rezultate în urma cutremurului din martie au fost amplificate din 
cauza harababurii administrative şi a competenţelor neclare ale funcţionarilor. Ceva mai 
bine s-au descurcat autorităţile în legătură cu greva minerilor din Valea Jiului, deşi so- 
luţiile corespunzătoare au fost aplicate abia după sosirea la faţa locului a lui Nicolae 
Ceauşescu, a cărui autoritate a putut stăpâni mulţimea revoltată. 

Anul crizelor a fost inaugurat de ieşirea publică a lui Paul Goma. Întrucât a fost 
primul şi cel mai sonor incident de acest fel din România, el merită să fie analizat cât mai 
amănunţit posibil. Acţiunile autorităţilor în legătură cu acest scriitor s-au caracterizat 
prin lipsa oricărei consecvenţe şi printr-o incapacitate ieşită din comun. Din documen- 
tele Securităţii publicate în 2005 chiar de Paul Goma rezultă că încă din tinereţe el s-a 
aflat sub observaţia neîntreruptă a serviciilor speciale, iar acţiunea lui putea fi întreruptă, la 
drept vorbind, în orice moment, de n-ar fi decât prin arestarea sa, la care tot s-a ajuns în 
cele din urmă, sau privându-l de posibilitatea comunicării cu exteriorul. Ca urmare a acţiunilor 
întreprinse de autorităţi şi care au durat câteva luni, Goma a fost până la urmă îndepăr- 
tat din ţară, dar el a luat calea exilului cu nimbul de mucenic care a permis să i se atri- 
buie calificativul de „Soljeniţîn român” şi să devină astfel cel mai vestit disident din RSR. 

Acest rezultat ar fi fost favorabil regimului lui Ceauşescu doar într-un singur caz : 
dacă Goma ar fi fost un colaborator secret al serviciilor speciale. În Orizonturi roşii, 
Ion Mihai Pacepa pare să sugereze cel mai probabil că Goma ar fi fost în relaţie cu 
anumite agenturi de spionaj, dar numele scriitorului nu este pronunţat ca atare, ceea ce 
face mult mai dificilă identificarea lui. Pacepa scria: 


„Ovidiu” [care, în ochii lui Pacepa, îl reprezintă probabil pe Goma], scriitor şi emigrant ro- 
mân anticomunist de vază, a fost recrutat de Ilie la Paris. Pentru propria siguranţă, „Ovidiu” 
a refuzat să se întâlnească cu ofiţerii DIE, iar singurul contact cu el se făcea prin sora lui, 
„Ana”, care trăia în România şi care îl vizita o dată sau de două ori pe an. „Ovidiu” a publi- 
cat o carte în Occident [probabil este vorba de romanul Gherla], care i-a făcut un nume da- 
torită descrierii impresionante a „gulagului” românesc. 

- Eu l-am ajutat s-o scrie - a continuat Ilie. Acum „Ovidiu” a devenit un fel de Soljeniţîn 
român. Pare un anticomunist înrăit, autentic!. 


1. I.M. Pacepa, Orizonturi roşii..., p. 195. 

Se pare totuşi că Goma n-a fost agent. Securitatea a încercat să şi-l înregimenteze - şi 
există documentele doveditoare în acest sens -, dar scriitorul n-a acceptat. În plus, ati- 
tudinea lui Goma, mai ales după căderea comunismului, când s-a exprimat în mod ho- 
tărât în favoarea lustraţiei şi a lichidării comunismului, susţin teza că n-a fost recrutat 
de servicii. Poate că acuzele de colaborare cu serviciile de spionaj nu erau decât o în- 
cercare de a-l compromite. 

De mult timp Paul Goma era considerat un scriitor „nesupus”, un scriitor care de 
altfel şi-a dobândit acest statut cu acordul tacit al autorităţilor şi al cărui parcurs bio- 
grafic a fost destul de întortocheat. S-a născut pe 2 octombrie 1935 în satul Mana din 
raionul Orhei, Basarabia!. Primele sale trăiri, pe care le-a descris mai târziu în diferite 
lucrări, sunt legate de ocupaţia sovietică din această provincie şi de al doilea război 
mondial. După război a frecventat cursurile liceului din Sibiu, de unde a fost însă ex- 
matriculat pe motive politice, dar în cele din urmă, în 1953, a terminat liceul la Făgăraş. 
A studiat apoi la Facultatea de Filologie a Universităţii din Bucureşti. În perioada stu- 
denţiei, în cercul unor colegi, el şi-a exprimat în repetate rânduri dezacordul faţă de li- 
nia oficială a partidului, aducând printre altele ca argument situaţia Basarabiei. În 1956 
a încercat să organizeze o acţiune studenţească de sprijin pentru revolta din Ungaria, 
dar n-a reuşit — Securitatea a prins de veste şi Goma a fost arestat. De atunci a fost pus 
sub urmărirea serviciilor de Securitate, care l-au avut în vizor până când a emigrat din 
ţară, intrând astfel în sfera competenţelor altui serviciu, DIE. După o anchetă de câteva 
luni, Goma a fost condamnat la doi ani de închisoare. O parte din pedeapsă a făcut-o 
la penitenciarul Gherla, pe care mai târziu l-a descris în cartea cu acelaşi nume. În 
1958, după ieşirea din închisoare, i s-a fixat domiciliul în satul Lăteşti, cu interdicţia 
de a-l părăsi. În perioada 1963-1965 a lucrat în câteva regiuni ale ţării, având ocupaţii 
care nu necesitau calificare. În 1965, odată cu aplicarea decretului care permitea acce- 
sul foştilor deţinuţi în instituţiile de învăţământ superior, s-a înscris din nou la Facultatea 
de Filologie de la Unversitatea din Bucureşti. 

În 1966 a terminat redactarea primului său roman, Ostinato (este vorba de un ter- 
men muzical), dar acesta i-a fost refuzat la editură. Un an mai târziu a debutat în revista 
Luceafărul, iar cariera lui de scriitor a început să se dezvolte în ritm rapid, lucru posi- 
bil datorită politicii de liberalizare promovate la acea vreme de autorităţi. În 1967, i-a 
venit pentru prima dată ideea de a-şi trimite lucrările în Occident - prin intermediul 
Mariei-Ther&se Kerschbaumer, o doctorandă austriacă, a trimis astfel Ostinato, dar şi 
acolo romanul i-a fost refuzat. În acelaşi an Securitatea a încercat să-l atragă pe Goma 
printre colaboratorii ei, dar acesta a refuzat cu încăpățânare. În 1967 a fost din nou ex- 
matriculat din facultate, astfel încât nu şi-a terminat studiile. În 1968 s-a însurat cu 
Ana-Maria Năvodaru, fiica lui Petre Năvodaru, un comunist cu vechi state de serviciu 
încă din perioada interbelică şi care mai târziu a devenit director adjunct al Direcţiei 
Centrale de Statistică. În mod sigur căsătoria cu o astfel de persoană l-a ajutat în cari- 
era lui ulterioară, deşi nu în mod direct. În acelaşi an, după cum chiar el arăta, fiind 
luat de valul entuziasmului general faţă de atitudinea lui Ceauşescu din 21 august, Goma 
a intrat în PCR. 


1. Biografia lui Paul Goma este reconstituită pe baza propriilor note biografice, publicate pe 
http : //paulgoma.free.fr, a documentelor Securităţii publicate tot de Goma în volumul Culoarea 
curcubeului '77... şi a volumului lui M. Pelin Opisul emigrației politice... pp. 151-153. 

În anii următori, lărgindu-şi cercul de persoane cunoscute în Ocident şi în Uniunea 
Scriitorilor, a publicat în străinătate câteva romane, printre care Ostinato şi Gherla. 
Scriitorul Goma se străduia să publice în primul rând în România şi nu trimitea manus- 
crisul dactilografiat în străinătate decât după ce primea un răspuns negativ în ţară. În 
această perioadă Goma a călătorit de câteva ori în Occident. Romanul său Gherla a fost 
larg difuzat de secţia română a postului de radio Europa Liberă şi astfel el a devenit un 
scriitor destul de cunoscut. Autorităţile permiteau această activitate, cea mai bună do- 
vadă fiind faptul că ele dispuneau de suficiente mijloace ca s-o întrerupă în orice mo- 
ment, dar n-au făcut acest lucru. Ba mai mult, de câteva ori l-au ajutat pe scriitor în 
contactele sale cu reprezentanţii lumii literare occidentale. Concomitent au încercat, 
însă ineficient, să-l compromită, prezentându-i lucrările ca fiind lipsite de valoare ar- 
tistică. În felul acesta Goma şi-a făcut loc în cercul oamenilor de litere români, trezind 
de altfel invidie şi duşmănie printre ei. 

În 1974, unul dintre cunoscuţii apropiaţi ai lui Goma, Dumitru Țepeneag, şi el scri- 
itor (amintit deja în legătură cu colaborarea sa cu Adrian Păunescu din perioada de 
„Tevoltă” a acestuia), a plecat în Franţa. Goma a păstrat legătura cu Țepeneag şi astfel 
canalele sale de comunicare cu activiștii din emigrație (aflate însă, desigur, sub contro- 
lul Securităţii) au devenit mai eficiente. În jurul lui Goma a început să se creeze un cerc 
de persoane format mai ales din artişti care funcționau la limita propagandei oficiale, 
cei mai mulţi dintre ei aflându-se sub observaţia serviciilor şi exprimându-se uneori 
critic la adresa sistemului politic din România. Printre ei se afla, spre exemplu, scrii- 
torul Virgil Tănase, care apoi a părăsit ţara şi şi-a continuat activitatea în emigrație. 
Până la sfârşitul anului 1976 întâlnirile de acest gen aveau un caracter mai degrabă ar- 
tistic decât politic. 

Situaţia a căpătat un caracter diametral opus la începutul anului 1977. Pe 1 ianuarie, 
un grup de disidenţi cehoslovaci în frunte cu filosoful Jan Patočka, scriitorul Pavel 
Kohout, dramaturgul Václav Havel şi fostul ministru al Afacerilor Externe Jiří Hájek 
a proclamat un manifest numit Carta 77 în care, referindu-se la Actul Final al Conferinţei 
de la Helsinki, criticau regimul comunist pentru încălcarea drepturilor la respectarea 
cărora îi obligau hotărârile acestui document. Conţinutul Cartei 77 a fost difuzat în toate 
ţările comuniste prin intermediul posturilor de radio occidentale. 

Pe 22 ianuarie, Paul Goma! a fost sunat de la Paris de Virgil Tănase?. Acesta sugera 
că el, Goma, ar trebui să publice o „versiune românească” a Cartei 77 şi îi oferea aju- 
torul pentru difuzarea documentului respectiv. Pe 25 ianuarie, Goma îşi încheia scri- 
soarea deschisă adresată lui Pavel Kohout în care îşi declara sprijinul faţă de Carta 77 
cehoslovacă şi făcea o evaluare critică a situaţiei sociopolitice din România. În seara 
aceleiaşi zile, el a răspândit copii ale scrisorii printre cunoştinţele sale, inclusiv cetă- 
teni ai altor ţări. Pe 8 februarie, după discuţii purtate inclusiv cu cunoscutul pictor 
Sergiu Manoliu, a fost redactată în cercul lor de cunoscuţi o scrisoare deschisă adresată 
participanţilor la Conferinţa pentru Securitate şi Cooperare în Europa (CSCE) care se 


1. Această parte a prezentării noastre se bazează în principal pe declaraţiile lui Goma, obţinute în 
cursul interogatoriilor din aprilie 1977 şi care se află în arhivele CNSAS, F.P. 65596/t. I; vezi şi 
D. Deletant, Ceauşescu..., pp. 235-243. 

2. Mai târziu, Paul Goma a datat telefonul lui Virgil Tănase pe 18 ianuarie. 

desfăşura în acelaşi timp la Belgrad şi era consacrată punerii în practică a hotărârilor 
Actului Final al Conferinţei de la Helsinki. În această scrisoare se atrăgea atenţia asu- 
pra încălcării Constituţiei de către autorităţile române. Pe 30 ianuarie, Dumitru Țepeneag 
i-a trimis lui Goma o scrisoare — ce a ajuns la destinatar pe la începutul lunii februa- 
rie — conţinând o serie de indicaţii pentru Goma în legătură cu viitoarele acţiuni de difu- 
zare. Pe 9 februarie Radio Europa Liberă făcea cunoscut conţinutul scrisorii lvi Goma 
către Kohout, iar pe 15 februarie trimitea în eter conţinutul scrisorii deschise adresate 
participanţilor la CSCE. 

După publicarea acestor documente pe calea undelor, Paul Goma a început să fie 
tot mai căutat de ziariştii străini, cărora scriitorul le acorda interviuri prin telefon. În 
acelaşi timp, la el au început să sosească pe cale telefonică, poştală sau chiar prin vizite 
personale declaraţii de susţinere din partea a tot felul de oameni - în total peste două 
sute de persoane (Carta 77 a intelectualilor cehoslovaci a adunat în decurs de o lună 
cam acelaşi număr de semnături, iar apoi acestea au devenit tot mai numeroase, pentru 
ca la sfârşitul anului 1977 să ajungă la circa opt sute), adică destul de multe, dacă luăm 
în considerare faptul că până atunci în România, spre deosebire de alte ţări din blocul 
sovietic, n-a existat de facto o opoziţie organizată. Goma era deja vestit şi în România, 
şi peste hotare. Ă 

Iniţiativa lui Goma şi a cunoscuţilor săi constituia o situaţie absolut inedită, cu care 
autorităţile române nu mai avuseseră de-a face până atunci, şi poate tocmai de aceea 
reacţiile lor au fost mai degrabă ambigue. Scriitorul locuia în Drumul Taberei, un car- 
tier „modern” situat la periferia Bucureştiului — cu alte cuvinte, o amplasare ce permitea 
serviciilor speciale să acţioneze mai eficient decât oriunde în altă parte. Urmărirea lui 
Goma şi izolarea lui de orice contacte n-ar fi creat dificultăţi prea mari. Dar, în ciuda 
faptului că supravegherea şi ascultarea decurgeau normal, disidentului nu i-au fost în- 
grădite contactele nici cu cetăţenii români, nici cu presa străină; comunicarea avea loc 
mai ales prin intermediul telefonului, care nu i-a fost restricţionat. Timp de câteva săp- 
tămâni, Securitatea s-a limitat la culegerea scrupuloasă a informaţiilor în legătură cu 
activitatea lui Goma şi a cunoscuţilor săi, respectiv la încercările de intimidare prin in- 
termediul telefoanelor de ameninţare. Chiar Goma explica mai târziu că inconsecvenţa 
reacției autorităţilor era în principal consecinţa unor atitudini foarte diferite în sânul 
conducerii (Ştefan Andrei ar fi insistat ca problema să fie rezolvată în forţă, pe când 
Ceauşescu ar fi ezitat), dar nu există dovezi în acest sens. 

Pe 17 februarie, Ceauşescu a rostit o cuvântare agresivă în care i-a criticat pe „tră- 
dătorii de patrie”!. În ziua următoare, serviciile speciale înconjurau blocul lui Goma şi 
nu mai dădeau voie nimănui să intre în afară de cei care aveau domiciliul acolo. În 
acelaşi timp, autorităţile le-au oferit lui Goma, soţiei lui şi altor câtorva cunoscuţi pa- 
şapoarte care le-ar fi permis să emigreze, dar răspunsul pe care l-au primit a fost nega- 
tiv. Pe 22 februarie Goma a fost chemat de Cornel Burtică, acesta promiţându-i 
scriitorului multe concesii dacă acceptă să-şi mai îndulcească tonul şi atitudinea. L-a 
asigurat, de asemenea, că Nicolae Ceauşescu a interzis serviciilor să întreprindă orice 
fel de acţiuni faţă de el, ceea ce, evident, nu putea fi adevărat. În ziua următoare încer- 
cuirea locuinţei scriitorului a mai slăbit, controlul persoanelor limitându-se în principal 


1. D. Deletant, Ceauşescu..., p. 239. 

la legitimarea celor care intrau în bloc. Câteva persoane au fost totuşi arestate după ce 
l-au vizitat pe Goma. 

Pe 2 martie, Radio Europa Liberă a difuzat conţinutul următoarei scrisori a lui Paul 
Goma, destinatarul ei fiind, de data aceasta, chiar conducătorul statului, căruia scriito- 
rul i se adresa cu „domnule Ceauşescu”. În această scrisoare Goma explica motivele 
iniţiativei sale şi, ceea ce este mai important, îi propunea lui Ceauşescu să-şi exprime 
chiar şi el sprijinul faţă de iniţiativa cehoslovacă a Cartei 77. Aducea ca argument în 
acest sens atitudinea lui din august 1968. Această propunere, neîndoielnic curajoasă, a 
provocat uimire şi a dus chiar la o stare conflictuală din cauză că îl punea pe Ceauşescu 
într-o situaţie dificilă. Dacă şeful statului român ar fi acceptat propunerea lui Goma, 
acest gest ar fi dus la un scandal internaţional şi oricum eventuala semnătură a lui 
Ceauşescu sub textul Cartei 77 ar fi fost respinsă în mod sigur de către disidenţii ceho- 
slovaci, de teamă că acest lucru le-ar compromite total iniţiativa. Punând problema în 
acest fel, Goma îl obliga astfel pe conducătorul român să adopte o atitudine fără echi- 
voc. După difuzarea acestei scrisori, telefonul lui Goma a fost tăiat — autorităţile s-au 
decis aşadar să facă acest gest abia după cinci săptămâni de la convorbirea scriitorului 
cu Virgil Tănase, convorbire de la care a pornit totul. 

Pe 4 martie a avut loc un cutremur puternic, ale cărui efecte au dezorganizat pentru 
o vreme atât acţiunea lui Goma, cât şi manevrele autorităţilor faţă de opozanți. Cu toate 
acestea, pe 12 martie scriitorul a fost chemat iarăşi la Burtică, acesta făcându-i din 
nou aceeaşi ofertă şi asigurându-l că Nicolae Ceauşescu a interzis serviciilor să aplice 
în legătură cu el orice măsuri coercitive. Câteva zile mai târziu Goma a fost totuşi bă- 
tut de un fost boxer care a pătruns în locuinţa lui. Întâmplări de acest gen au avut loc 
încă de două ori. Concomitent, autorităţile trimiteau la Goma diferiţi „emisari” care 
se străduiau să-l convingă să se dezică de tezele exprimate în scrisorile deschise. Pe 
27 martie Goma a fost vizitat de o echipă de reporteri francezi de televiziune care i-au 
luat un interviu. Era ultimul gest al mişcării lui Goma, cum avea să fie numită mai târ- 
ziu acţiunea lui. Pe 1 aprilie scriitorul a fost arestat, devenind astfel prima persoană 
întemniţată din perioada regimului Ceauşescu cu statut de deţinut politic recunoscut 
oficial. 

În următoarele câteva săptămâni Goma şi adepţii lui au constituit obiectul unei cam- 
panii de ură. Presa publica articole care înfierau „elementele reacționare” - spre exem- 
plu, Eugen Barbu, care la vremea lui fusese un scriitor al „dezgheţului”, în 1977 s-a 
declarat în mod hotărât adeptul liniei dure, în coloanele revistei Săptămâna numindu-l 
pe Goma un „zero”. Cuvintele au fost urmate de fapte, semnatarii apelului fiind supuşi 
unor măsuri represive, unii arestaţi şi bătuţi la interogatorii, alţii maltrataţi de „făptaşi 
necunoscuţi”. Goma a fost exclus din Uniunea Scriitorilor după ce, cu ocazia unei şe- 
dinţe a acestei organizaţii, „a fost demonstrată” valoarea minoră a creaţiei sale literare. 
Pe 3 aprilie familia scriitorului a fost mutată într-o altă locuinţă, unde a fost reţinută 
fără consimţământul acesteia. 

În ceea ce-l priveşte pe Paul Goma - despre a cărui arestare românii din emigrație 
au aflat câteva zile mai târziu, difuzând abia atunci ştirea pe undele postului de radio 
Europa Liberă —, el a fost supus unor interogatorii lungi şi brutale. Se pare că scopul 
principal al acestor interogatorii nu era obţinerea unor informaţii (pe care, în majorita- 
tea lor, Securitatea oricum le avea din alte surse), ci dorinţa de a-l determina pe scriitor 

să accepte o formă oarecare de colaborare. În stenogramele interogatoriilor există decla- 
raţii ale lui Goma în care el îşi revizuieşte într-o anumită măsură punctele de vedere, 
dar acestea nu sunt totuşi documente scrise cu mâna lui şi de aceea putem presupune 
că au fost adăugate chiar de funcţionarii Securităţii!. În favoarea eliberării scriitorului 
român, în Occident a fost declanşată o campanie la care au participat numeroase perso- 
nalităţi, printre care şi filosoful Jean-Paul Sartre. În urma presiunilor exercitate de opinia 
publică occidentală, Goma a fost eliberat pe data de 6 mai. La urma urmei, Securitatea 
a obţinut totuşi un oarecare succes - înainte de ieşirea din închisoare, Goma i-a scris 
lui Ceauşescu o scrisoare în care îl ruga să fie eliberat. Scriitorul a obţinut eliberarea 
pe baza unui decret de amnistiere care nu-l privea numai pe el, ci pe mii de alţi deţinuţi 
condamnaţi pentru infracţiuni de drept comun. 

După ieşirea din închisoare, situaţia lui Goma a devenit ambiguă. Din motive greu 
de înţeles, scriitorului i-a fost acordată o nouă locuinţă, tot în Drumul Taberei, dar la 
periferia cartierului. În acelaşi timp i-a fost propus şi un loc de muncă la o bibliotecă, 
iar Goma a acceptat. Autorităţile încercau astfel să demonstreze că ţara este guvernată 
în mod democratic şi că neajunsurile arătate cu degetul de Goma au fost eliminate. 

Pe 26-27 mai a avut loc conferinţa naţională a Uniunii Scriitorilor, în cursul căreia 
s-a anunţat că va fi eliminată complet cenzura, o hotărâre în acest sens fiind adoptată 
o lună mai târziu cu ocazia Plenarei CC din 28-29 iunie. Dar în realitate această preve- 
dere întărea şi mai mult cenzura, în ciuda faptului că au fost lichidate organele care 
până atunci se ocupau de acest lucru. Funcționarea noului sistem a fost descrisă de 
Norman Manea, care, ca literat, avea tangenţe cu el: 


Cenzura a fost „întărită” prin filtre intermediare. Peste ele veghea Consiliul Culturii şi 
Educaţiei Socialiste (CCES), cu nou-înfiinţatul său Serviciu de Lectură (SL). Operaţiile de 
cenzurare s-au dublat, triplat, multidiversificat, „purificarea” textelor cucerea noi şi absurde 
motivări. Scepticii susțineau, de altfel, că adevăratul scop al „desfiinţării” cenzurii fusese, 
de fapt, dorinţa Puterii de a crea o tot mai crescută nemulţumire haotică, în aşa fel încât cei, 
tot mai mulţi, vizaţi de noul sistem „democratic” să ceară, prin reclamaţii şi petiţii, adică în 
mod „democratic”, reînfiinţarea bătrânei Instituţii Centrale, cu obiectiv şi metodologie 
clare?. 


Aparenta eliminare a cenzurii avea aşadar două scopuri: unul pe termen scurt, de 
contracarare a imaginii negative a ţării provocate de „mişcarea Goma”, şi unul pe ter- 
men lung, de întărire a controlului şi de complicare a procedurilor de cenzurare, cu 
scopul de a creşte dependenţa scriitorului faţă de sistem. 

Dar acesta n-a fost totuşi sfârşitul problemei Goma. În cursul verii scriitorul a fost 
abordat pe stradă de diferiţi indivizi care încercau să-l convingă să emigreze. Goma a 
refuzat, dar în acelaşi timp s-a abținut să mai critice în mod public sistemul, chiar şi 


1. În multe documente asemănătoare, redactate în alte perioade, funcţionarii Securităţii puneau în gura 
persoanelor interogate formulări pe care acestea nu le-ar fi folosit probabil niciodată ; spre exem- 
plu, de numele lui Emil Cioran a fost lipit calificativul /egionarul. Pe Goma, de asemenea, au în- 
cercat să-l facă să recunoască faptul că scrisorile pe care le-a redactat erau de facto un „material 
legionar”. 

2. N. Manea, O klownach..., p. 90 [ed. rom. 2005, p. 104]. 

după ce a aflat de grevele din luna august din Valea Jiului. Ambiguitatea situaţiei în 
care se găsea începea totuşi să-l deranjeze şi pe el, aşa încât în octombrie a acceptat in- 
vitaţia PEN Clubului de a veni în Franţa. A fost chemat de generalul Nicolae Pleşiţă, 
pe atunci ministru secretar de stat la Afacerile Interne, care a aprobat hotărârea scriito- 
rului de a emigra. În cele din urmă, Goma, împreună cu familia, a părăsit definitiv 
România pe 20 decembrie 1977!. În acest fel a fost rezolvată definitiv problema „miş- 
cării Goma” din România, iar disidentul s-a consacrat în continuare vieţii în emigrație. 
Probabil din cauza caracterului său (deşi nu poate fi exclusă nici intervenţia serviciilor 
speciale), treptat el i-a dezamăgit pe cei mai mulţi dintre membrii emigrației române 
din Franţa, deşi până la căderea lui Ceauşescu a fost respectat atât de români, cât şi de 
opinia publică occidentală, care i-a acordat atributul de „Soljeniţin român”. Prin ur- 
mare, cazul Goma s-a încheiat în mod nefavorabil pentru Ceauşescu şi echipa lui deoa- 
rece, prin referire la ea, a început să se vorbească în general de opoziţie în RSR. 

La scurtă vreme după ce Goma şi-a început acţiunea de opoziţie deschisă faţă de 
politica regimului, autorităţile române s-au confruntat cu o criză de un cu totul alt gen. 
Pe 4 martie, la ora 21.23, în România a avut loc unul dintre cele mai puternice cutre- 
mure din Europa secolului XX?. Au fost înregistrate mişcări telurice de magnitudine 
7,2 pe scara Richter. Epicentrul cataclismului a fost situat în regiunea Vrancea, dar 
cutremurul a fost simţit pe tot teritoriul ţării. În urma acestui cutremur şi-au pierdut 
viaţa 1.570 de persoane (din care aproape 1.400 în Bucureşti) şi au fost rănite peste 
11.000 (din care peste 7.500 în Bucureşti). Cutremurul a provocat şi imense pagube 
materiale. Aproximativ 35.000 de familii au rămas: fără un acoperiş deasupra capului, 
au fost distruse sau avariate peste 750 de obiective economice, totalul pierderilor fiind 
estimat la circa 10 miliarde de lei. În acest cataclism şi-au pierdut viaţa multe figuri 
importante ale vieţii culturale şi artistice româneşti, printre care şi scriitorul Anatol 
Baconski. 

Autorităţile nu s-au grăbit să dea un comunicat oficial în legătură cu cutremurul până 
la întoarcerea lui Nicolae Ceauşescu, care, de aproape două săptămâni, împreună cu 
soţia, se afla în vizită în câteva ţări din Africa. La vestea despre cataclism, conducăto- 
rul s-a întors de urgenţă în ţară. La trei ore după catastrofă, Radio România dădea o 
informaţie pe această temă, deşi Europa Liberă începuse să dea comunicate la numai 
câteva minute după producerea cutremurului. Imediat după sosirea în ţară Ceauşescu a 
început activitatea şi chiar de a doua zi (5 martie), printr-un decret prezidenţial, a in- 
stituit starea de necesitate pe tot teritoriul ţării. Starea de necesitate a fost menţinută 
până pe 10 martie, iar în Bucureşti până pe 15 martie. Însuşi Ceauşescu a organizat un 
centru anticriză, iar secretarii locali îi dădeau rapoarte în legătură cu situaţia distruge- 
rilor provocate de cutremur în teritoriu. Iniţial ar fi putut părea că autorităţile române 
nu vor cere ajutor extern? (motivaţia unei astfel de decizii putea fi aceeaşi ca în cazul 


1. În ziua sosirii lui Goma la Paris, una din principalele activiste ale emigrației române, Monica 
Lovinescu, a căzut victimă unui atentatorganizat de un grup de terorişti arabi. În loc să se întâlnească 
cu ea la aeroport, Goma a găsit-o la spital - A. Niculescu, „O cronologie a societăţii civile în anii 
lui Ceauşescu”, Analele Sighet, nr. 10, 2003, p. 153. 

2. Istoria României în date..., p. 658; C. Păiuşan, N.D. Ion, M. Retegan, Regimul comunist..., 
p. 221. 

3. T. Kunze, Nicolae Ceauşescu..., p. 336. 

hotărârii de a nu solicita ajutor la inundaţiile din 1975), dar în scurt timp s-a dovedit 
că prin propriile forţe statul român nu va putea lichida prea repede pagubele produse, 
aşa încât s-au făcut demersurile necesare pentru ajutor. 

Deja la câteva zile după cutremur se puteau observa trei tendinţe: în primul rând, 
diferiţii activişti locali se străduiau să pună mâna pe cel puţin o parte din ajutoarele 
destinate victimelor catastrofei ; în al doilea rând, s-a declanşat o campanie de propa- 
gandă (care probabil nu era condusă de la centru) prin care se scoteau în evidenţă me- 
ritele conducătorului în opera de reconstruire a ţării; în al treilea rând, în capul lui 
Ceauşescu a început să se contureze ideea de a profita de distrugerile cutremurului pen- 
tru a trece la reconstrucţia generală a Capitalei în spiritul viziunii arhitectonice socia- 
liste. Pe 22 martie, la sediul CC a avut loc o consfătuire la care au fost invitaţi arhitecţi 
şi ingineri constructori. Cu această ocazie, Ceauşescu a făcut cunoscut proiectul de a 
construi în Bucureşti un nou centru politico-administrativ, de a schimba cursul anumitor 
străzi, ceea ce nu se putea realiza decât demolând şi clădiri care nu fuseseră distruse 
de cataclism!. Proiectul a fost acceptat, deşi executarea lui a fost amânată. 

După părerea populaţiei, autorităţile n-au promovat examenul pe care l-a constituit 
eliminarea consecinţelor cutremurului. Dimpotrivă, corupţia s-a întins la scară aproape 
generalizată, a ieşit la iveală faptul că în administraţie competențele erau atribuite ab- 
solut haotic, s-au remarcat încercările de a nuanţa şi a masca omniprezenţa excesivă 
a cultului lui Ceauşescu. Cutremurul din martie 1977 este considerat de mulţi începu- 
tul simbolic al sfârşitului comunismului în România, printre altele şi datorită faptului 
că efectele nemijlocite şi foarte tangibile ale acestui cataclism au fost reconstrucţia cen- 
trului oraşului Bucureşti şi apariţia Casei Poporului, care actualmente este sediul 
parlamentului. 

Cutremurul şi reconstrucţia obiectivelor distruse mai prezentau încă un aspect im- 
portant - numărul străinilor care au venit în România a fost mai mare decât de obicei. 
Este vorba de ziarişti şi lucrători ai instituţiilor de ajutor umanitar, care au putut vedea 
astfel mai de aproape cum era viaţa unui cetăţean de rând. Până acum străinii veneau 
în România în principal ca turişti, care nu erau prea interesaţi de realităţile sociopolitice 
ale ţării şi de cele mai multe ori erau izolaţi de acestea, petrecându-şi sejurul în staţiuni 
de odihnă, mai ales pe litoral. După cutremur, pentru o vreme, a devenit mai uşor pentru 
cetăţenii RSR să intre în contact cu ziariştii occidentali şi cu activiştii organizaţiilor 
umanitare, iar România a intrat în sfera de interes a opiniei publice occidentale. Confrun- 
tarea dintre imaginea idealizată a ceea ce se întâmplă în ţară şi realitatea jalnică de la 
faţa locului provoca deseori un şoc şi trezea îndoieli privind sinceritatea intenţiilor con- 
ducătorului român. Această confruntare a dus într-o mare măsură la înrăutățirea imaginii 
României pe arena internaţională. 

Agitaţia creată de Paul Goma şi de apropiații săi, precum şi haosul provocat de cu- 
tremur au constituit un imbold spre acţiune şi pentru alte persoane nemulţumite de si- 
tuaţia în care se găsea ţara. Din această categorie făcea parte Vlad Georgescu, care 
prin atitudinea lui a ajuns să fie cunoscut în Apus, devenind mai târziu chiar direc- 
torul secţiei române a postului de radio Europa Liberă. Vlad Georgescu s-a născut pe 

29 octombrie 1937 în Bucureşti!. Potrivit informaţiilor strânse de Securitate, înainte de 
război, tatăl lui Georgescu fusese general, aghiotantul regelui Carol I şi membru al 
Gărzii de Fier, dar aceste informaţii sunt mai degrabă neverosimile, având în vedere 
practica serviciilor de securitate, care se străduiau ca în legătură cu fiecare disident să 
dovedească existenţa unui trecut fascist în perioada interbelică. Georgescu a absolvit 
Facultatea de Istorie a Universităţii din Bucureşti. În intervalul 1959-1963 a lucrat la 
vestitul Muzeu Româno-Rus, una dintre principalele instituţii care se ocupau cu pro- 
movarea liniei politice obligatorii la vremea respectivă în istorie, care sublinia influenţa 
rusă asupra istoriei României. În timpul activităţii sale la acest loc de muncă, a fost re- 
crutat de Securitate, dar nu este clar dacă şi când s-a încheiat colaborarea sa cu servi- 
ciile speciale. Din 1963 şi până la emigrarea sa a fost angajat la Institutul de Studii 
Sud-Est-Europene, una dintre principalele instituţii care promovau noua linie politică. 
În perioada 1967-1970, profitând de cursul favorabil al politicii externe româneşti, ca 
om de ştiinţă, a călătorit frecvent în Occident, mai ales în Statele Unite. În 1972 a pre- 
dat istoria României la Universitatea Columbia din SUA. Şi-a făcut atunci numeroase 
cunoştinţe în cercurile ştiinţifice şi politice americane. După întoarcerea în ţară, Georgescu 
a avut în continuare legături strânse cu Ambasada Statelor Unite de la Bucureşti, printre 
altele ajutându-l pe ambasadorul Harry Barnes să-şi scrie doctoratul. În acest fel, îi era 
mult mai uşor decât lui Goma să trimită în Occident materiale cu conţinut politic. În 
cazul lui şi Securitatea a acţionat mult mai decis — poate pentru că-l suspecta de con- 
tacte cu CIA sau alte servicii speciale din Occident. 

În martie 1977, Vlad Georgescu a elaborat şi i-a transmis lui Barnes un document 
intitulat Programul mişcării disidente din România. E greu să vorbeşti însă despre o 
„mişcare”, pentru că el era singur în această acţiune pe care a iniţiat-o. În şapte puncte, 
el îşi condensa principiile ideologice fundamentale?. Programul elaborat de Georgescu 
nu era prea radical. El recunoștea că România este o republică socialistă, iar PCR „forţa 
politică conducătoare”, dar cerea totuşi respectarea Constituţiei şi posibilitatea de a crea 
o organizaţie politică independentă de autorităţi care să poarte numele Mişcarea pentru 
sprijinirea democraţiei. După părerea lui Georgescu, această organizaţie ar fi făcut imediat 
demersurile necesare pentru integrarea în FUS (Frontul Unităţii Socialiste). De aseme- 
nea, nu şi-ar propune să „facă concurenţă” PCR, neavând „caracterul unui partid politic 
de opoziţie, ci unul de organizaţie obştească”. În acelaşi document, Georgescu sublinia 
că nu doreşte vreo schimbare la nivelul preşedintelui ţării şi că proiectul său se înscrie 
pe deplin în ceea ce constituie „interesul general al ţării şi al socialismului”. Programul 
mişcării disidente din România conţinea însă şi o critică a „stilului adoptat după 1971”, 
vizând, spre exemplu, nerespectarea dreptului la muncă, dar şi alte dispoziţii. 

În afara acestui program, Georgescu a mai scris un scurt eseu despre situaţia curentă 
a României (în care făcea, printre altele, o evaluare critică a măsurilor luate de autori- 
tăţi pentru înlăturarea consecinţelor cutremurului) şi o scrisoare adresată cunoscutului 
filosof român Mircea Eliade, pe care îl ruga să-i citească textele şi o carte pe tema poli- 
ticii din punct de vedere istoric a autorităţilor române. Şi aceste materiale autorul i le-a 
încredinţat ambasadorului american. Tezele lui Georgescu nu conţineau critici aduse 


1. M. Pelin, Opisul emigrației politice..., pp. 142-143. 
2. V. Georgescu, „Programul mişcării disidente din România”, în Politică şi istorie..., pp. 119-123. 

nici lui Ceauşescu (era vorba doar de „stilul adoptat după 1971”), nici socialismului şi 
nici principiilor generale ale sistemului politic din România. Autorul chema doar la 
respectarea drepturilor şi la crearea unei organizaţii sociale care, intrând în componenţa 
FUS, putea fi uşor controlată. 

Autorităţile au reacţionat rapid la iniţiativa lui Georgescu. Pe 29 martie, Consiliul 
de Stat a adoptat un decret în virtutea căruia era modificată Legea privind păstrarea se- 
cretului de stat. O zi mai târziu, Georgescu era arestat sub învinuirea că aduce servicii 
unor puteri străine, oferindu-le funcţionarilor acestora informaţii a căror dezvăluire re- 
prezintă o ameninţare pentru securitatea naţională. I s-a spus că ar putea părăsi arestul 
dacă ambasadorul american ar restitui documentele care i-au fost încredințate, lucru cu 
care diplomatul n-a fost totuşi de acord. În cele din urmă, după intervenţia factorilor 
de partid, Georgescu a fost eliberat şi s-a întors la locul său de muncă de la Institutul 
de Studii Sud-Est-Europene. A mai durat însă ceva timp până când incidentul a fost 
închis. 

Merită să atragem atenţia aici că în mai 1977 unul dintre principalii rivali ai lui 
Ceauşescu în lupta pentru putere din a doua jumătate a anilor '60, Gheorghe Apostol, 
a fost numit ambasador al RSR în Argentina, unde a rămas până în 1983. N-ar fi exclus 
ca, îngrijorat de ieşirile opozanților şi disidenţilor, conducătorul să fi luat decizia de 
a-l îndepărta pe Apostol, considerat un eventual candidat la preluarea puterii - dar 
aceasta nu este decât o simplă ipoteză. 

La puţin timp după eliberarea sa din închisoare, Vlad Georgescu a obţinut o invitaţie 
în Statele Unite şi şi-a exprimat dorinţa de a părăsi ţara. Spre deosebire de situaţia lui 
Goma, autorităţile române n-au fost de acord cu plecarea lui Georgescu şi i-au refuzat 
paşaportul. În favoarea acestui disident s-au exprimat diferite personalităţi americane, 
printre care şi Zbigniew Brzeziński, iar Georgescu a ameninţat cu greva foamei în caz 
că nu i se permite să plece. Bătălia pentru paşaport a durat destul de mult — dar în cele 
din urmă, pe 29 aprilie 1979, Georgescu a părăsit România împreună cu soţia şi copiii 
şi a luat calea emigrației, urmând să nu se mai întoarcă niciodată în ţară. 

Un alt opozant cunoscut care a început o nouă perioadă de activitate în 1977 a fost 
Vasile Paraschiv. El s-a născut pe 3 aprilie 1928 în satul Ordoreanu din judeţul Ilfov, 
nu departe de Bucureşti. Încă din adolescenţă Paraschiv a venit la Bucureşti, unde a 
început să muncească - activitate fizică. După război a intrat în Partidul Comunist şi 
şi-a făcut studiile liceale, rămânând în continuare angajat ca muncitor. Din 1947 a de- 
venit lucrător poştal. În 1949 i-a venit ordinul de încorporare în armată; unitatea în 
care a ajuns l-a trimis la Academia Militară pentru cursul de pregătire a ofiţerilor se- 
lecţionaţi pentru a-şi face studiile în URSS. Dar, întrucât asupra lui a fost găsită o carte 
scrisă de Lucrețiu Pătrăşcanu, care la ora respectivă era deja eliminat, a fost exmatri- 
culat din Academie şi trimis înapoi la unitatea de unde plecase. În 1951 a obţinut gradul 
de locotenent şi a fost transferat la o unitate din Ploieşti, unde în 1955 a şi terminat li- 
ceul la cursurile serale, a renunţat la cariera militară şi s-a întors la meseria de lucrător 
poştal. Între 1956 şi 1958 şi-a continuat studiile la Şcoala Tehnică de Telecomunicaţii 
din Bucureşti, iar după absolvire s-a întors la Ploieşti, unde şi-a reluat meseria de 

lucrător poştal, de data aceasta însă ca specialist în telecomunicaţii. Din 1962 a lucrat 
la Combinatul Petrochimic Brazi. 

În octombrie 1968, după cum arăta chiar el, în semn de protest împotriva dezacor- 
dului dintre idealurile trâmbiţate de comunişti şi felul în care înțelegeau să practice 
exerciţiul guvernării, cu ocazia unei şedinţe a organizaţiei de bază din care făcea parte 
în cadrul întreprinderii, el a renunţat la calitatea de membru de partid, şi-a depus carne- 
tul de membru şi a părăsit sala. Felul în care Paraschiv şi-a exprimat dezacordul a făcut 
o impresie puternică asupra celor prezenţi. Încă de a doua zi au început să se facă pre- 
Siuni asupra lui ca să-şi schimbe decizia, dar el a refuzat categoric. Pe 28 iulie 1969 
Paraschiv a fost arestat în incinta Combinatului Petrochimic în văzul tuturor colegilor 
săi de muncă şi a fost dus la un spital psihiatric. După cinci zile era externat, dar a fă- 
cut reclamaţie la procuratură în legătură cu felul în care a fost tratat de Miliție şi 
Securitate - reclamaţia nu i-a fost acceptată. În martie 1971 Paraschiv a trimis congre- 
sului naţional al sindicatelor comuniste unsprezece postulate, ceea ce i-a adus o nouă 
arestare şi internarea într-un spital de boli nervoase, din care a fost însă externat ceva 
mai târziu. În prima jumătate a anilor 70 a început să lucreze la Întreprinderea de 
Aparate de Măsură şi Control de la Otopeni, în apropiere de Bucureşti. În 1975 l-a cu- 
noscut pe Alexandru Ungureanu, în perioada interbelică membru al PSD (Partidul 
Social-Democrat din România). După discuţii avute cu Ungureanu, în septembrie 1975 
Paraschiv a întocmit o scrisoare adresată lui Noël Bernard, şeful secţiei pentru România 
a postului de radio Europa Liberă. În această scrisoare, ce a fost difuzată pe calea un- 
delor, el descria soarta pe care o au în România comunistă foştii membri ai PSD. După 
ce scrisoarea fost făcută publică, Securitatea a început să facă anchete şi în noiembrie 
1976, când în casa lui Ungureanu a fost găsită o copie a ei, Paraschiv a fost arestat. 
Cu toate acestea, el n-a fost condamnat în conformitate cu prevederile Codului penal, 
ci a fost din nou trimis la un tratament psihiatric. Medicii au „descoperit” că acest pa- 
cient suferă de paranoia, dar i-au permis să rămână în libertate. 

În februarie 1977 Vasile Paraschiv a auzit la Europa Liberă despre acţiunea lui Paul 
Goma şi imediat s-a hotărât să-i acorde sprijinul său şi să-i facă o vizită. N-a reuşit din 
prima încercare, pentru că funcţionarii Securităţii care încercuiseră blocul scriitorului 
nu l-au lăsat să intre şi chiar l-au dus înapoi la Ploieşti. La a doua încercare a reuşit to- 
tuşi să ajungă la Goma. După o scurtă conversaţie cu el, Paraschiv a semnat scrisoarea 
adresată participanţilor la CSCE de la Belgrad (conţinutul acestei scrisori fusese însă 
deja difuzat de Radio Europa Liberă). Pe 22 martie Paraschiv i-a transmis lui Goma o 
scrisoare în care îşi exprima sprijinul faţă de iniţiativa scriitorului, afirmând printre al- 
tele: „Cauza voastră, a intelectualilor, este şi cauza noastră, a muncitorilor”. Prin in- 
termediul contactelor lui Goma, această scrisoare a fost trimisă în Occident. 

Pe 4 aprilie Paraschiv a apărut din nou la scriitor, neştiind că acesta fusese arestat 
cu trei zile înainte. Imediat în apartament au dat buzna milițienii, l-au luat pe Paraschiv 
şi l-au dus la comandamentul din Drumul Taberei. De acolo a fost apoi transportat la 
sediul Securităţii din Ploieşti şi chiar de a doua zi dimineaţa el se găsea la Spitalul psi- 
hiatric de la Săpoca, judeţul Buzău. A rămas acolo 45 de zile, după care a fost externat 
şi reîncadrat în muncă la Întreprinderea de Aparate de Măsură şi Control de lângă 
Bucureşti, unde a avut de suportat şicane din partea conducerii întreprinderii — în plus, era 
permanent urmărit de Securitate. Afectat de această presiune imensă, a făcut demersuri 

pentru obţinerea unui paşaport, lucru care a fost rezolvat în 24 de ore. Pe 20 noiembrie 
1977, împreună cu fiul său, Paraschiv părăsea teritoriul României şi se îndrepta spre 
Occident ; s-a oprit mai întâi la Viena şi apoi la Paris. 

În capitala Franţei a stabilit numeroase contacte cu emigrația română, precum şi cu 
emigranţi din celelalte ţări ale Europei de Est, a participat la conferinţe pe tema utili- 
zării psihiatriei în lupta cu disidenţii în sistemele comuniste. Spre deosebire de Goma, 
Paraschiv nu avea totuşi intenţia să rămână în Apus. În drum spre România, el s-a oprit 
pe la Minchen, unde a vizitat sediul postului de radio Europa Liberă. I-a acordat un 
interviu lui Noël Bernard, şeful secţiei române a acestui post de radio. Interviul a fost 
difuzat spre sfârşitul lunii aprilie. Pe 30 aprilie 1978 a încercat să se întoarcă în ţară 
cu trenul, dar în staţia Curtici (la graniţa ungaro-română) a fost urcat cu forţa într-o 
garnitură care pleca în direcţia opusă. În această situaţie, Paraschiv s-a dus până la 
Viena, unde a reuşit să obţină permisiunea de a se întoarce în România de la serviciile 
consulare ale Ambasadei române. În cele din urmă, pe 9 iulie 1978, a ajuns din nou în 
ţară. Aşa lua sfârşit o anumită etapă din activitatea lui Vasile Paraschiv, dar el n-a re- 
nunţat la lupta politică, pe care a continuat-o până în 1989 (după căderea lui Ceauşescu 
a acţionat în favoarea lustraţiei şi a eliminării comunismului). 

În 1977, tot în rol de disident s-a remarcat şi fostul aparatcic comunist de naționali- 
tate maghiară Károly Kirâly!. Era tipul activistului avansat pe vremea lui Ceauşescu - a 
absolvit Academia „Ştefan Gheorghiu”, a devenit membru al CC în 1969, cu ocazia 
Congresului al X-lea (la vârsta de 39 de ani). Mai târziu, timp de câţiva ani, a fost 
membru al Consiliului de Stat şi prim-secretar al judeţului Covasna. Dar în 1972 a fost 
totuşi eliminat din aceste funcţii din cauza concepţiilor sale, nu întru totul conforme cu 
cu linia conducătoare. Împreună cu Maurer a fost victima unui suspect accident de ma- 
şină. După toate acestea, a fost numit printre cei cinci vicepreşedinţi ai Consiliului 
Oamenilor Muncii de Naţionalitate Maghiară ; cu alte cuvinte, a fost trecut pe o linie 
moartă. Timp de câţiva ani nu s-a remarcat prin vreo activitate deosebită. 

În iunie 1977 Király i-a adresat o scrisoare lui Ilie Verdeț, care la vremea respectivă 
răspundea de problemele minorităţilor. Apoi i-a trimis o scrisoare lui Jânos Fazekas, 
un activist de naţionalitate maghiară care făcea parte din CPEX. În aceste scrisori Király 
descria în mod foarte critic situaţia minorităţii maghiare din statul român comunist. 
Timp de câteva luni autorităţile n-au luat nici un fel de măsuri, dar în octombrie Verdeț 
l-a invitat la el la Bucureşti. Pe parcursul a două întâlniri, Király şi Verdeț au discutat 
despre problemele minorităţii maghiare, dar n-au ajuns la nici o înţelegere. Pe Verdeț 
îl interesa în mod deosebit cine mai acţiona împreună cu disidentul maghiar. 

La începutul anului 1978 problema era cunoscută de opinia publică datorită difuzării 
ei prin intermediul postului de radio Europa Liberă şi al cotidianului francez Le Monde. 
În februarie, Kâroly Kirâly a fost arestat în oraşul său natal, Târgu-Mureş, fiind trans- 
portat împreună cu familia în Banat, la Caransebeş. Între timp, Securitatea percheziţiona 
câteva sute de apartamente locuite de maghiari la Târgu-Mureş. În octombrie, lui Király 
i s-a dat voie să se întoarcă acasă, dar a fost supus unei foarte atente supravegheri. Nici 
Serviciul „D” nu stătea cu mâinile-n sân -— fără îndoială că unele elemente ale campaniei 

de dezinformare susţinute de lucrătorii săi au ajuns şi la Ambasada RPP, care afirma 
într-un raport: „probabil că autorităţile n-au fost în măsură să-i asigure securitatea per- 
sonală şi de aceea Kâroly Kirâly a trebuit să plece la Caransebeş, în Banat, unde i se 
poate asigura integritatea”!. Activitatea lui Kirâly a produs un larg ecou în rândul 
populaţiei, mai ales printre intelectuali şi în cadrul minorităţii maghiare. Numele lui 
Kirâly s-a bucurat de un răsunet deosebit şi în străinătate, ca militant în favoarea drep- 
turilor omului. Un efect direct al acţiunii sale a fost faptul că pe ordinea de zi a opiniei 
publice a apărut tema discriminării minorităţilor naţionale din România, despre care 
înainte se vorbea mai puţin. 

Răbufnirile disidenţilor şi cutremurul n-au fost singurele crize cu care s-au confrun- 
tat autorităţile în anul 1977. La începutul lunii august a avut loc greva minerilor din 
Valea Jiului — cea mai mare acţiune de acest gen înainte de decembrie 1989. Până acum 
(jumătatea anului 2011), acest eveniment n-a beneficiat de o analiză exhaustivă care să 
lămurească toate neclarităţile. Documentele referitoare la această grevă nu sunt accesi- 
bile istoricilor, cercetările pe această temă bazându-se în principal pe relatările marto- 
rilor oculari şi amintirile funcţionarilor regimului. Nu este exclus ca în anii următori 
să apară lucrări care să arunce o lumină nouă asupra desfăşurării şi importanţei acestor 
evenimente. De aceea precizăm că prezentarea de mai jos porneşte de la ideea că eveni- 
mentele din august 1977 n-au fost inspirate de autorităţi, nici de serviciile speciale, deşi 
încă din timpul desfăşurării grevei au avut loc încercări de infiltrare în interiorul gru- 
purilor de mineri. 

Cauza directă a grevei a fost publicarea pe 30 iunie a unei dispoziţii în virtutea că- 
reia vârsta de pensionare a minerilor era modificată de la 50 la 55 de ani?. În sistemul 
comunist român, minerii erau unul din grupurile sociale care câştigau cel mai bine, se 
bucurau de numeroase privilegii şi în general aveau un nivel de trai mai ridicat decât 
alţi muncitori. În acelaşi timp, minerii din Valea Jiului aveau bogate tradiţii în autogu- 
vernare, primele sindicate apărând aici încă din 1907 ; sentimentul că fac parte dintr-o 
anumită elită prin meseria practicată le dădea impulsul de a lupta pentru drepturile lor. 
Autorităţile comuniste au încercat să slăbească aceste tendinţe, dar chiar şi după câteva 
decenii de funcţionare a sistemului socialist în România exista încă printre mineri o 
puternică solidaritate profesională. 

În a doua jumătate a anilor '70, situaţia lucrătorilor din mine a început să se înrău- 
tăţească, la fel ca situaţia tuturor celorlalte grupuri sociale. Erau constatate lipsuri pe 
piaţă, resortul sănătăţii de asemenea funcţiona din ce în ce mai prost, ceea ce pentru 
minerii care lucrau în condiţii grele avea o importanţă primordială. În vara anului 1977 
Situaţia din Valea Jiului era deja tensionată. Aşa încât noua dispoziţie, foarte nefavora- 
bilă pentru mineri, a fost picătura care a umplut paharul. 

În noaptea de 1 spre 2 august, minerii — la început doar cei din mina Lupeni - au re- 
fuzat să coboare în subteran. În cursul zilei şi alte întreprinderi miniere au fost afectate 


1. Informare referitoare la activitatea lui Carol (sic!) Király, D-I-R-0-2412-2-78, 2, A MSZ RP, 
p. 2. 

2. D. Deletant, Ceauşescu..., p. 246; R. Cesereanu, „«Mici defecţiuni» : 1977, 1987”, în A. Neculau 
(coord.), Viaţa cotidiană..., pp. 226-243; I. Velica, D.Ş. Velica, „Lupeni '77 - laboratorul pu- 
terii”, Analele Sighet, nr. 10, 2003, pp. 61-68; A. Goşu, „Ceauşescu şi minerii”, 22, an XV, 
nr. 911, 24-30 august 2007. 

de această acţiune, aşa încât peste treizeci de mii de mineri au început greva. Nucleul 
mişcării se afla la Lupeni, unde a fost organizat un miting muncitoresc. În cursul aces- 
tei adunări ad-hoc s-au evidenţiat câţiva lideri, un rol de frunte fiind asumat de Constantin 
(numit şi Costică) Dobre, un lăcătuş de la mina Paroşeni. Minerii erau revoltați şi vo- 
ciferau, cerând să vină Ceauşescu pentru a duce direct cu el tratative pe problemele so- 
ciale. Dobre şi alţi lideri au liniştit mulţimea, în cele din urmă adunarea reuşind să 
elaboreze un document care, în 22 de puncte (potrivit altor informaţii, ar fi fost vorba 
de 17 sau 23 de puncte), le formula revendicările. 

La puţin timp după începerea grevei, informaţia i-a fost comunicată lui Ceauşescu, 
care se afla în momentul respectiv în staţiunea Neptun, unde se întâlnise, printre alţii, 
cu şeful comuniştilor spanioli (pe 31 iulie) şi urma să-l primească pe un fruntaş al acti- 
viştilor comunişti din Marea Britanie (pe 2 august). Dându-şi seama că situaţia este în- 
cordată, Ceauşescu l-a trimis imediat la Lupeni pe viceprim-ministrul Ilie Verdeț. În 
componenţa delegaţiei de partid şi de stat care urma să stea de vorbă cu minerii grevişti 
figurau şi ministrul Minelor, Petrolului şi Geologiei, Constantin Băbălău, precum şi 
primarii oraşelor Petroşani şi Lupeni. Mai multe relatări conţin informaţia că la Lupeni 
au sosit şi ofiţerii de Securitate Nicolae Pleşiţă şi Emil Macri, dar ei n-au apărut în pu- 
blic. Nici unul dintre activiştii trimişi acolo nu avea însă competenţa de a-şi asuma 
anumite obligaţii în numele guvernului, ceea ce făcea ca minerii să-i accepte foarte greu 
ca parteneri de dialog. 

Delegații şi-au făcut apariţia la mitingul care ajunsese la circa 20.000 de persoane, 
încercând să stabilească un dialog cu minerii, dar aceştia nu voiau să-i asculte. Verdeț 
şi colegii lui au fost înconjurați de grevişti, devenind de facto ostaticii acestora. 
Minerii cereau să vină Ceauşescu, considerând că doar cu el pot purta negocieri. Verdeț 
a fost transportat la Casa de Cultură din Lupeni şi de acolo, în prezenţa lui Dobre şi 
a altor câţiva grevişti, l-a sunat pe secretarul general, comunicându-i o singură frază : 
„Te rog să vii imediat, situaţia e gravă! ”, după care legătura a fost întreruptă de 
mineri. 

Ceauşescu nu avea decât trei variante : să ordone utilizarea forţei pentru a-i împrăş- 
tia pe grevişti (ceea ce putea duce la conflicte de proporţii şi la vărsare de sânge), să 
mai trimită o delegaţie (care ar fi putut împărtăşi aceeaşi soartă cu precedenta) sau să 
se prezinte chiar el la faţa locului, aşa cum cereau minerii. A ales a treia soluţie, care, 
după cum s-a dovedit, era cel mai puţin conflictuală. În noaptea de 2 spre 3 august, la 
Lupeni şi în alte oraşe din Valea Jiului au fost aduse unităţi înarmate de Securitate care 
aveau ca sarcină să asigure paza şi securitatea punctelor strategice fără a atrage atenţia 
asupra lor. Au fost aduşi, de asemenea, foarte mulţi lucrători ai serviciilor speciale în 
civil şi activişti de partid care trebuiau să se infiltreze printre mineri, dar aceştia i-au 
recunoscut fără dificultate, pentru că erau îmbrăcaţi în salopete noi. 

Secretarul general a sosit la Lupeni pe data de 3 august, la ora 10 dimineaţa. La 
miting au participat, potrivit unor estimări, între 35 şi 40.000 de persoane (numărul 
total al angajaţilor în minele din Valea Jiului fiind de 90.000). Ca reprezentant al mi- 
nerilor a luat cuvântul Constantin Dobre. În faţa lui Ceauşescu şi a tuturor celor pre- 
zenţi, el a dat citire listei de revendicări întocmite cu o zi înainte. Secretarul general 
s-a declarat de acord cu câteva dintre cereri, a promis o rapidă îmbunătăţire a situaţiei 
şi a explicat principiile politicii promovate de PCR. La început, cuvântarea lui era 

întreruptă de vociferări dezaprobatoare, s-a scandat chiar „Jos Ceauşescu ! ”. Durata totală 
a adunării a fost, potrivit diferitelor surse, între cinci şi şapte ore. Secretarul general a 
dat dovadă de multă stăpânire de sine şi nu s-a lăsat antrenat de emoţii. I-a îndemnat 
pe mineri „să se liniştească şi se se întoarcă la muncă”. Cuvântarea a fost extrem de 
epuizantă, iar când a coborât de pe podium, pe Ceauşescu l-au lăsat puterile, unul dintre 
bodyguarzi trebuind să-l sprijine. Cu toate acestea, el a reuşit să-şi atingă scopul propus, 
pentru că situaţia s-a calmat. După miting, conducătorul s-a dus la Petroşani, unde a 
luat parte la un miting asemănător, dar având un cu totul alt public — potrivit amintirilor 
lui Clement Negruţ, prim-secretarul organizaţiei de partid din oraş, acolo nu erau decât 
„soldaţi îmbrăcaţi în mineri”!. În consecinţă, adunarea a decurs fără incidente. Ceauşescu 
s-a mai întâlnit şi cu activul local de partid, după care, seara, s-a întors la Bucureşti. 

Autorităţile au satisfăcut unele din revendicările minerilor. Vârsta de pensionare 
pentru ei a rămas în continuare 50 de ani, ziua de muncă a fost redusă la 6 ore, au fost 
majorate salariile şi pentru cei care lucrau în subteran li s-a garantat o masă caldă 
gratuită pe zi. Concomitent însă au început represaliile contra celor mai activi partici- 
panţi la grevă. Acţiunea a fost condusă de generalul Emil Macri, şeful contrainforma- 
ţiilor din domeniul economic. Prima ţintă a fost Constantin Dobre, faţă de care au fost 
luate măsuri în două feluri: în primul rând s-a răspândit zvonul că ar fi fost ucis, cea 
mai frecventă versiune fiind aceea că ar fi fost victima unui accident de maşină neîn- 
tâmplător ; în al doilea rând, a fost recrutat ca agent al serviciilor speciale. După ce 
şi-a făcut stagiul de „reeducare”, Dobre a fost trimis la Academia „Ştefan Gheorghiu”, 
dar n-a mai ieşit în public. „A ieşit la suprafaţă” abia în anul 1990, când a fost trimis 
în misiune diplomatică la Londra, unde imediat a făcut cerere de azil politic. 

În cazul celorlalţi participanţi la grevă, Macri a utilizat metode mai puţin rafinate. 
În jur de şase sute dintre cei mai activi mineri au fost supuşi unor interogatorii de multe 
ori foarte brutale, în urma cărora cincisprezece persoane au fost condamnate, cu sen- 
tinte între doi şi cinci ani de muncă grea, alţi circa cincizeci de mineri au fost internaţi 
în spitale de psihiatrie şi cel puţin trei sute au fost trimişi cu domiciliul în alte regiuni 
ale ţării. În jur de patru mii de persoane angajate la mină au fost date afară. În locul 
lor au fost aduşi în multe cazuri angajaţi permanenţi ai serviciilor de Securitate, aceştia 
având sarcina de a se infiltra printre mineri şi de a-i speria. În ciuda represiunilor, un 
grup de mineri a reuşit să trimită o scrisoare în Apus, publicată pe 12 octombrie 1977 
de cotidianul francez Liberation. 

Autorităţile au încercat să treacă sub tăcere toată această problemă şi s-au străduit 
cât mai mult ca informaţiile despre ceea ce s-a întâmplat în Valea Jiului să fie ţinute 
departe de marea masă a populaţiei. În presă, deplasarea lui Ceauşescu la Lupeni a fost 
prezentată ca o simplă „vizită de lucru”. Informaţiile despre grevă, fie de-a dreptul 
falsificate, fie foarte puţin detaliate, au ajuns la populaţie exclusiv prin intermediul zvo- 
nurilor şi al posturilor de radio occidentale. Trebuie să recunoaştem că autorităţile au 
reuşit să minimalizeze importanţa acestor evenimente şi să le golească de sens, care nici 
până astăzi n-a fost lămurit până la capăt. 

În 1977, conducerea statului român şi-a pierdut iniţiativa, fiind obligată să reacţio- 
neze doar la evenimente surprinzătoare, să se opună unor tendinţe cu care mai înainte 


1. A. Goşu, „Ceauşescu şi minerii...”. 


STAGNAREA SISTEMULUI 227 


nu se confruntase. PCR şi-a pierdut statutul de unică forţă purtătoare de cuvânt a între- 
gului popor - chiar dacă rolul de concurent nu şi-l asumau decât un grup restrâns de 
persoane sau minerii care formulau doar revendicări de natură economică şi socială. 
Potrivit aprecierii Ambasadei RPP : 


[...] conducerea partidului a fost surprinsă şi serios îngrijorată de modul în care s-au mani- 
festat aceste evenimente, [...] [dar] reacţia forurilor de conducere faţă de ceea ce se întâmpla 
a fost operativă şi elastică, frontul propagandistico-ideologic dând dovadă de o mare mobili- 
tate şi dinamism. 


Dar tot analiştii Ambasadei mai observau şi că: 


[...] evenimentele din Petroşani [adică din Valea Jiului] au avut consecinţe negative asupra 
autorităţii lui Ceauşescu, [...] [respectiv că] în fond n-au fost eliminate cauzele neliniştilor 
sociale, ceea ce ar fi necesitat corecturi aduse întregii strategii socioeconomice. Principiile 
de bază ale acestei strategii : rata înaltă a acumulării şi dezvoltarea accelerată a creşterii eco- 
nomice au rămas în continuare neschimbate. 


În acelaşi raport se sublinia, de asemenea, că n-ar fi exclus ca astfel de tulburări să 
se repete şi în anul 19782. 

Această evaluare este, în principiu, corectă. Autorităţile s-au axat pe găsirea unor 
soluţii pe termen scurt, pe eliminarea doar a celor mai vizibile manifestări ale nemul- 
țumirilor sociale şi, ceea ce e foarte important, pe izolarea persoanelor şi a grupurilor 
revoltate. Întâlnirea lui Goma cu Paraschiv, care putea fi interpretată ca „alianţa inte- 
lectualităţii cu muncitorimea” (chiar dacă admitem ideea că nici unul, nici celălalt nu 
se bucurau de un sprijin prea larg în sânul grupului social din care făceau parte), con- 
stituia o situaţie foarte periculoasă pentru regim - şi nu doar din punct de vedere ideo- 
logic. Răspândirea informaţiilor legate de greva minerilor putea fi de asemenea periculoasă, 
însă autorităţile au reuşit să întârzie acest moment, restul ţării aflând, fără prea multe 
amănunte, despre evenimentele din Valea Jiului abia în momentul în care situaţia era 
deja sub control şi cei mai activi dintre grevişti erau supuşi măsurilor represive. Poate 
tocmai de aceea astfel de greve n-au mai izbucnit şi în alte întreprinderi în care existau 
nemulțumiri la fel de mari provocate de dificultăţile economice. 

În afară de izolarea disidenţilor, s-a aplicat tactica ridiculizării persoanelor şi a mini- 
malizării acţiunilor lor. Semnificativ este din acest punct de vedere un document elabo- 
rat de Serviciul „D” în legătură cu reținerea lui Paul Goma?. Serviciul „D” plănuia „să 
răspândească în mod diversificat şi nuanţat” următoarele versiuni legate de arestarea 
scriitorului : 

1. Goma nici n-a fost arestat - intenţia acestei versiuni era să acrediteze ideea că el nu 
şi-a început activitatea de disident decât pentru a obţine paşaport ; a fost agresat de 
nişte persoane dezechilibrate, iar el s-a adresat Securităţii tocmai pentru a i se asigura 


1. Evaluarea situaţiei interne şi a politicii externe a RSR în anul 1977, D-I-R-0-2412-1-78, A MSZ 
RP, pp. 2-3. 

2. Ibidem, p. 3. 

3. P. Goma, Culoarea curcubeului '77..., pp. 463-465. 

integritatea, lucru care a fost rezolvat în modul următor: mai întâi a fost pusă la 
punct „dispariţia” lui şi apoi i s-a dat o altă locuinţă; 

2. Goma a fost arestat pentru nişte infracţiuni - scriitorul ar fi făcut trafic cu valută şi 
narcotice de provenienţă occidentală, dar a fost eliberat în virtutea decretului de 
amnistiere a infracţiunilor de drept comun ; 

3. Goma a căzut victimă propriilor maşinaţiuni - întrucât n-a fost în stare să-şi asi- 
gure succesul ca scriitor, s-a hotărât să facă pe apărătorul drepturilor omului, po- 
negrindu-şi propria ţară pentru a-şi asigura astfel popularitatea ; a atras astfel 
asupra sa atenţia serviciilor speciale, care l-au arestat, dar mai târziu şi-au dat seama 
că au de-a face doar cu un individ care prezintă simptome de paranoia şi l-au 
eliberat. 


Trebuie să recunoaştem că Serviciul „D” a dat dovadă de multă eficienţă, întrucât 
multe persoane au crezut una din aceste versiuni şi până astăzi unii îi reproşează lui 
Goma că acţiunea lui din 1977 a fost motivată în principal de setea de popularitate, lu- 
cru pe care de altfel i l-a înlesnit Securitatea. Pe această cale a fost micşorat prestigiul 
lui Goma, dar problema tot n-a fost rezolvată, deoarece după plecarea în Occident el a 
intrat în relaţie cu cercurile emigranților, iar câţiva ani mai târziu a publicat şi câteva 
texte fundamentale. 

Un rol important în agravarea crizelor juca postul de radio Europa Liberă, care a 
difuzat informaţii despre activitatea lui Goma, a minerilor din Valea Jiului şi, mai târ- 
ziu, a lui Paraschiv. Nu ştim dacă autorităţile române şi-au pus în 1977 problema reve- 
nirii la practica bruiajului posturilor de radio occidentale. După ce Nicolae Ceauşescu a 
ajuns la putere, autorităţile române au făcut un joc subtil atât cu Radio Europa Liberă, 
cât şi cu cercurile emigranților din Apus. Situaţia din România făcea frecvent obiectul 
criticilor acestui post de radio, care însă concomitent sublinia independenţa Bucureştiului 
faţă de Moscova şi bunele relaţii ale României cu ţările occidentale. Pe lungimile de 
undă ale REL Ceauşescu a fost rareori descris ca o figură negativă. Dar în 1977 această 
situaţie a suferit totuşi anumite schimbări!. Fără ajutorul mijloacelor de difuzare în masă 
occidentale, Goma, Paraschiv şi alţii n-ar fi avut nici cea mai mică însemnătate pentru 
populaţie şi nici pentru autorităţi. Dar, datorită faptului că luările lor de poziţie au fost 
difuzate, ei au devenit cunoscuţi în ţară şi chiar şi în Occident. Se pare totuşi că un 
eventual bruiaj al posturilor de radio occidentale ar fi adus autorităţilor mai multe pier- 
deri decât avantaje. Pentru echipa lui Ceauşescu, priorităţile absolute au fost permanent 
politica internaţională, bunele relaţii cu Occidentul, în special cu Statele Unite, respec- 
tiv sublinierea independenţei poziţiei României în cadrul blocului sovietic. Mai ales în 
ceea ce priveşte acest ultim aspect, Radio Europa Liberă nu şi-a schimbat atitudinea, 
iar difuzarea de la microfonul acestui post a luărilor de poziţie ale disidenţilor (puţin 
numeroase, izolate şi care puteau fi destul de uşor compromise de Serviciul „D”) nu 
reprezenta un cost prea mare pentru Ceauşescu. În plus, eventuala reluare a bruiajului 


1. De exemplu, pe 27 ianuarie 1978, şeful secţiei române a REL, Noël Bernard, într-o emisiune 
radiodifuzată cu ocazia zilei de naştere a lui Nicolae Ceauşescu, îl caracteriza ca un „om politic 
ieşit din comun, care [...] a jucat un rol important, atât în relaţiile dintre naţiuni, cât şi în cele 
dintre partidele comuniste”. Cf. A.M. Stoenescu, Istoria loviturilor..., vol. 4 (II), p. 16. 

nu însemna obligatoriu că acesta ar fi fost un mijloc eficient — în celelalte ţări comuniste 
bruiajul era practicat, dar informaţiile difuzate de REL tot ajungeau la acel segment al 
populaţiei care era interesat de ele. 

După ce situaţia din ţară a intrat din nou sub control, între 6 şi 9 septembrie, la se- 
diul CC a avut loc o consfătuire de lucru a activului de partid din domeniul propagan- 
dei, al educaţiei politice şi al ideologiei. La această întâlnire, Ceauşescu a criticat aspru 
munca de partid din domeniul propagandei, punându-i în cârcă o parte din responsabi- 
litatea pentru crizele apărute. După cum observa secretarul general, pe acest segment 
adeseori domnea „o păguboasă stare de automulţumire şi de autoliniştire”!. În acelaşi 
timp, fără a da nume, i-a criticat pe activiștii din trecut care s-au pronunţat pentru înce- 
tinirea ritmului investiţiilor şi creşterea alocărilor pentru consum. Pentru a evita în viitor 
fenomene sociale nedorite, Ceauşescu a recomandat intensificarea muncii ideologice, 
mai ales a celei cotidiene, care nu e legată de marile sărbători. Principala sarcină a 
acestei activităţi urma să fie constituită de discuţiile lămuritoare cu cei care propun 
creşterea consumului în detrimentul investiţiilor?. 

Punând problema în felul acesta, conducerea recunoştea de fapt că nu intenţionează 
să cedeze în faţa revendicărilor sociale şi nu reduce nivelul investiţiilor. Ceauşescu 
considera - şi într-un fel avea dreptate - că esenţa crizelor se reduce la lipsa echilibru- 
lui între alocările pentru investiţii şi nivelul de trai al cetăţenilor. După părerea lui, ca- 
uza fundamentală a nemulțumirilor o constituiau aşteptările sociale exagerate, şi nu 
dificultăţile ca atare. Prin utilizarea aparatului ideologic şi a Securităţii, conducerea 
română plănuia să limiteze aceste aşteptări şi să continue industrializarea forţată a ţării. 
Dar în realitate, procedând astfel, nemulţumirile au devenit şi mai radicale, în acelaşi 
timp fiind eliminate orice forme de exprimare a lor, ceea ce a creat obligativitatea creş- 
terii controlului asupra vieţii populaţiei într-o măsură care depăşea cu mult nivelul 
adoptat în majoritatea celorlalte ţări comuniste. 

Punând pe primul plan problemele economice, conducerea trecea total sub tăcere 
problemele politice conţinute, spre exemplu, în acţiunile lui Goma. Se continua astfel 
un mod de gândire la care ne-am referit când am prezentat planul de acţiune al Servi- 
ciului „D” — într-un fel sau altul, era vorba de ideea că scriitorul a acţionat din motive 
extrapolitice. 

Tactica aplicată în legătură cu persoanele sau grupurile sociale care în 1977 au arun- 
cat mănuşa sistemului politic n-a fost schimbată practic până la căderea lui Ceauşescu. 
În cazul insurgenţei unor persoane izolate sau a unor grupuri numeric restrânse, măsu- 
rile luate erau izolarea şi reprimarea, urmate apoi de o campanie de dezinformare ce 
avea ca scop subminarea credibilităţii lor. În cazul unor proteste de masă ale muncito- 
rilor - iniţial evitarea folosirii forţei, împăcarea aparentă, după care urma reprimarea 
celor mai activi participanţi la evenimente. Trebuie să facem aici o precizare, şi anume 
că exact această tactică a fost aplicată de Vasile Patilineţ şi Dumitru Popa în legătură 
cu demonstraţia de Crăciun a studenţilor din Bucureşti în 1968, lucru pentru care au 
fost aspru criticaţi de Ceauşescu, care afirma că manifestaţia trebuia împrăştiată cu forţa 


1. Notă referitoare la cuvântarea lui N. Ceauşescu cu ocazia consfătuirii activului de partid din sec- 
torul propagandă-ideologie, D-I-R-24121-1-77, A MSZ RP, p. 1. 
2. Ibidem, pp. 2-4. 

încă de la bun început. Probabil că secretarul general a ajuns mai târziu la concluzia că 
Patilineţ şi Popa au avut dreptate şi că tocmai aşa trebuie procedat. N-ar fi exclus ca 
numirea lui Patilineţ din decembrie 1977 ca ministru al Minelor, Petrolului şi Geologiei 
(Băbălău, care nu s-a descurcat, lăsându-se luat ostatic de mineri împreună cu Verdeț, 
a fost trimis la Consiliul Popular al judeţului Prahova) şi revenirea lui Dumitru Popa 
din misiunea diplomatică în Coreea de Nord să fi fost legate tocmai de modul în care 
a acţionat el în noaptea de 24 spre 25 decembrie 1968 -— la fel ca mulţi alţi dictatori, 
Ceauşescu ţinea bine minte astfel de amănunte. 

În anul 1977, cu excepţia crizelor, viaţa de partid şi de stat s-a desfăşurat normal, 
pe făgaşul trasat de experienţa anilor precedenţi. Între 25 şi 27 ianuarie au avut loc 
schimbări importante la nivelul guvernului. Cornel Burtică şi Ion Stănescu au devenit 
noii vicepremieri. Noul ministru al Minelor, Petrolului şi Geologiei va fi pentru o pe- 
rioadă deja amintitul Constantin Băbălău. Predecesorul său pe acest post, Bujor Almăşan, 
a fost numit ministru secretar de stat la Ministerul Comerţului Exterior!. 

Pe 4 februarie, cu ocazia şedinţei CPEx, a Biroului Permanent al Consiliului Suprem 
de Dezvoltare Economică şi Socială şi a Consiliului de Miniştri au fost făcute modifi- 
cări în planul pe anii 1976-1980, suplimentând cotele şi aşa destul de ridicate ale alo- 
cărilor pentru investiţii. Alte corecturi, tot în sensul suplimentării sumelor alocate pentru 
investiţii, au mai fost făcute şi în octombrie şi decembrie 19772. Aceste măsuri au fost 
luate probabil din dorinţa de a evita alte posibile crize - potrivit tezelor enunțate de 
Ceauşescu în septembrie, trebuiau crescute investiţiile şi îmbunătăţită activitatea ideo- 
logică la nivelul populaţiei. 

Pe probleme ideologice erau axate deciziile luate pe 28-29 iunie 1977, cu ocazia 
Plenarei CC; pe lângă deja amintita desființare formală a cenzurii, aceasta a adoptat 
şi o rezoluţie privind creşterea rolului şi responsabilităţii organizaţiilor de partid şi de 
stat, ale celor sociale şi de masă, ale asociaţiilor de creaţie, ale colectivelor de redacţie 
ale organelor de presă, din radio şi televiziune, din edituri, cinematografie şi teatre. 
Aceste instituţii trebuiau să se axeze şi mai mult pe activitatea ideologică şi de educare 
a populaţiei în spiritul doctrinei socialiste?. În practică, acest lucru însemna de fapt re- 
ducerea şi mai accentuată a elementelor neafectate de propagandă (cultura şi arta apoli- 
tice şi în general activităţile de divertisment) din cuprinsul publicaţiilor editate, al 
audiţiilor, filmelor sau spectacolelor. Ideologia oficială a pus astfel stăpânire pe alte şi 
alte domenii ale vieţii sociale şi chiar private. 

Pe 8 august, cu ocazia şedinţei CPEx, a fost adoptat regulamentul manifestărilor 
sportive naţionale de masă sub denumirea „Daciada”. Participarea era obligatorie pen- 
tru majoritatea cetăţenilor cu vârste care permiteau practicarea unui sport - la prima 
ediţie a acestor întreceri au participat 8,9 milioane de persoane”. Ideea organizării unor 
competiţii sportive de masă apăruse cu câţiva ani mai înainte. Deşi Ceauşescu n-a amin- 
tit acest lucru în „tezele din iulie” 1971, activiştii sportivi întruniţi în Consiliul Naţional 
pentru Educaţie Fizică şi Sport au prins ideea şi s-au hotărât să profite de ocazie şi să 


Enciclopedia de istorie a României, vol. I, pp. 154-155. 
Istoria României în date..., p. 657. 
Ibidem, p. 660. 
Ibidem, p. 661. 

adere la noua direcţie de acţiune. Timp de câţiva ani, probabil din proprie iniţiativă, au 
propus conducerii idei despre felul cum ar putea fi utilizată activitatea sportivă pentru 
a acţiona propagandistic asupra populaţiei. Impulsul care a influenţat în mod decisiv 
deciziile ce urmau să fie luate a fost succesul gimnastei românce Nadia Comăneci la 
Jocurile Olimpice de la Montréal din 1976. Pe 16 noiembrie 1976, CPEx a adoptat 
„Programul de dezvoltare a activităţii de cultură fizică şi sport în perioada 1976-1980”. 
Unul dintre punctele acestui document era organizarea „Daciadei”, începând din anul 
următor!. În 1977, începea „Daciada”, devenind după „Cântarea României” următoarea 
manifestare propagandistică naţională de masă. 

În 1977 au avut loc două aniversări importante : o sută de ani de la câştigarea indepen- 
denţei de stat a României în 1877 şi şaptezeci de ani de la răscoala ţăranilor din 1907. 
Ambele aniversări au prilejuit nenumărate manifestări de masă şi, alături de acestea, 
intensificarea continuă a activităţii de propagandă în mijloacele de difuzare în masă - 
editarea unor cărţi, spectacolele de teatru şi film. Campania de propagandă se axa pe 
sublinierea rolului pe care Nicolae Ceauşescu l-a jucat în istoria ţării. Era începutul 
unei noi etape a cultului personalităţii, pentru că din acel moment a luat tot mai mare 
amploare preocuparea de a găsi mereu alte aniversări. Nici nu se încheiase bine corte- 
giul de manifestări ocazionate de aniversarea evenimentelor de la 1877 şi 1907, când, 
pe 26-27 octombrie, a fost adoptată hotărârea de a organiza în 1980 aniversarea a 2050 
de ani de la apariţia „primului stat dac centralizat şi independent”. În motivaţia acestei 
decizii se sublinia că: 


[...] crearea statului centralizat sub conducerea lui Burebista, în jurul anului 70 î.e.n., a fost 
rezultatul dezvoltării vieţii materiale şi spirituale pe teritoriul locuit de goți (sic!) şi daci, 
care constituiau o parte a numeroasei populaţii tracice, adânc înrădăcinată pe întreg teritoriul 
carpato-danubiano-pontic?. 


În anii următori, în afara evenimentelor tradiţionale deja aniversate, ca ziua de naş- 
tere a lui Nicolae şi apoi cea a Elenei Ceauşescu, au fost celebrate şi sărbători mai 
aparte, ca, de exemplu, 400 de ani de la întemeierea satului natal al dictatorului român, 
Scorniceşti?. Începând din 1977, tradiţiile comuniste au intrat practic în regim de per- 
manenţă (deja în ianuarie 1978 se împlineau şaizeci de ani de la naşterea lui Ceauşescu). 
Pauzele dintre diferitele sărbători succesive s-au scurtat atât de mult, încât mijloacele 
de difuzare în masă se ocupau în principal de prezentarea evenimentelor legate de o 
anumită aniversare, pentru ca imediat apoi să treacă la pregătirea următoarei aniversări. 
În pauzele dintre acestea aveau loc etapele locale de calificare pentru concursurile naţio- 
nale „Cântarea României” şi „Daciada”. 

Pe 2 8 octombrie, la o zi după ce a fost stabilită aniversarea constituirii statului dac, 
MAN a votat adoptarea noii versiuni a imnului de stat, anunţată deja cu aproape doi 


1. „Preliminarii la marea competiţie naţională Daciada 1971-1976”, Arhivele Totalitarismului, 
nr. 3-4, 2002, pp. 77-84. 

2. Hotărârea Plenarei Comitetului Central al Partidului Comunist Român în legătură cu aniversarea 
a 2050 de ani de la apariţia primului stat dac centralizat şi independent, D-I-R-24121-2-77, 
A MSZ RP, p. 1. 

3. A.U. Gabbanyi, Cultul lui Ceauşescu..., p. 27. 

ani în urmă - în ianuarie 1976. Pe o melodie compusă în secolul al XIX-lea de compo- 
zitorul Ciprian Porumbescu, cu strămoşi polonezi, a fost adaptat un text nou sub titlul 
Trei culori. Autorul textului pentru noul imn a fost probabil chiar Ceauşescu, sau cel 
puţin a participat la redactarea acestuia!. Textul imnului era reflectarea liniei de propa- 
gandă în vigoare, prezentând formulări legate de apărarea teritoriului naţional de către 
înaintaşi, de comunism, de partid ca unică forţă conducătoare. Introducerea noului 
imn de stat era încununarea simbolică a unor tendinţe care se manifestau deja de mai 
mulţi ani. 

În 1977, ocupată pe de o parte cu soluţionarea manifestărilor de nemulţumire socială 
şi pe de altă parte cu punerea în practică a noilor idei propagandistice, conducerea se 
pare că a bagatelizat până la un anumit punct problema cea mai importantă - scăderea 
productivităţii în economia naţională. Înrăutăţirea treptată, deşi la început destul de dis- 
cretă, a situaţiei materiale a populaţiei (în ciuda unei creşteri semnificative în anumite 
domenii) a fost remarcată în principiu încă din 1969, dar în afară de câteva - de obicei 
scurte - perioade de insuficienţă a aprovizionării pieţei, se putea considera că totul 
merge bine. Anul 1976 s-a remarcat printr-o recoltă deosebit de bună, ceea ce probabil 
a indus în eroare vigilenţa conducerii. În 1977 a început însă o criză care avea să du- 
reze până la căderea lui Ceauşescu. 

Sectoarele economice de bază nu şi-au îndeplinit sarcinile care le reveneau din pla- 
nul anual. Este vorba în primul rând de investiţiile în industria constructoare de maşini 
şi în construcţii, sectoare în care de câţiva ani se semnalau dificultăţi, dar prin anumite 
retuşuri şi prin reportarea sarcinilor deficitare din anul curent în planul pentru anii ur- 
mători, până în 1976 s-a reuşit realizarea majorităţii indicatorilor conţinuţi în planurile 
anuale. Probleme au apărut şi în energetică, lucru resimţit inclusiv de populaţie. În plus, 
a început să crească şi deficitul în comerţul exterior, provocat în primul rând de difi- 
cultăţile întâmpinate în exportul mărfurilor româneşti, a căror calitate scăzuse în com- 
paraţie cu produsele similare fabricate în alte ţări?. În statisticile oficiale este greu să 
regăseşti reflectarea situaţiei din momentul respectiv (creşterea producţiei industriale a 
fost evaluată la 13%, adică superioară celei înregistrate în anul precedent), excepţie 
făcând doar bilanţul comerţului exterior, care nu putea fi falsificat atât de uşor. Din 
1977, statisticile oficiale au început să recunoască deficitul din comerţul exterior, la 
început scăzut, dar care apoi a crescut rapid”. 

În intervalul 7-9 decembrie a avut loc Conferinţa Naţională a PCR. Una dintre pri- 
mele luări de cuvânt i-a aparţinut unui brigadier de la mina Lupeni - acesta a exprimat 
„adânca dragoste a minerilor faţă de Secretarul General”, ceea ce avea o importanţă 
evident simbolică. În cadrul lucrărilor, Ceauşescu a rostit o cuvântare în care făcea cu- 
noscut un program de acţiuni pe linie de partid şi de stat pentru anii imediat următori. 
Referatul său a fost dominat de tematica economică -— secretarul general evaluând pozitiv 
executarea planului, deşi recunoştea că economia a avut de suferit din cauza consecinţelor 
cutremurului. Printre ţelurile fundamentale citate de Ceauşescu figura ridicarea nivelului 


1. Notă referitoare la noul imn de stat al RSR, D-I-R-2412-2-76, A MSZ RP, p. 1; Istoria României 
în date..., p. 662. 

2. Notă referitoare la situaţia internă şi la politica externă a RSR în 1978, D-I-R-2412-3-79, A MSZ 
RP, pp. 1-2. 

3. Anuarul Statistic... 1980, p. 497. 

de trai al populaţiei, deşi nu oferea soluţii concrete în acest sens, limitându-se doar la 
generalităţi. De importanţă deosebită au fost considerate şi problemele interne. Secretarul 
general sublinia că în viitor ar trebui să crească rolul statului în domeniul apărării, ceea 
ce a constituit argumentul pentru operarea unor schimbări importante în serviciile spe- 
ciale!. Era semnul prevestitor al unor reforme în multe domenii — în cursul lunilor urmă- 
toare a fost elaborat un plan de schimbări care a început să fie pus în practică în prima 
jumătate a anului 1978. 

În ciuda anunţatelor reforme, se părea că forurile conducătoare nu observă tendin- 
tele negative care se manifestau în economie. Se pornea de la ideea că nemulţumirile 
sociale sunt rezultatul unor aspirații exagerate, iar dificultăţile economice, dacă există 
în general, nu sunt decât fenomene tranzitorii. Abia doi ani mai târziu Ceauşescu a fost 
obligat să recunoască faptul că s-au făcut anumite greşeli. 


Schimbări în serviciile speciale şi fuga lui Ion Mihai Pacepa 


Pe 27 iulie 1978, directorul adjunct al Departamentului de Informaţii Externe, secretar 
de stat în Ministerul Afacerilor Interne şi consilier personal al lui Ceauşescu pe pro- 
bleme de securitate, general-locotenent Ion Mihai Pacepa, s-a dus la Ambasada Statelor 
Unite de la Bonn şi a cerut azil politic. După câteva zile a fost transportat în SUA, unde 
a fost preluat de serviciile speciale americane. Evenimentul a provocat schimbări foarte 
mari atât în Securitate, cât şi în totalitatea sistemului. 

Activitatea lui Pacepa, atât înainte, cât şi după fuga lui din ţară, a făcut subiectul 
unui număr imens de comentarii şi monografii, a provocat controverse de natură morală 
şi politică. Fără îndoială că o mare parte a informaţiilor şi opiniilor pe această temă 
sunt rezultatul operaţiei de dezinformare desfăşurate de Securitate (implicaţi putând fi, 
în acest caz, în afară de Serviciul „D”, şi ofiţeri de rang înalt din alte servicii, cărora 
fuga lui Pacepa le-a creat neajunsuri în carieră). Unii foşti funcţionari nu i-au putut 
ierta „trădarea” - spre exemplu, Nicolae Pleşiţă îl numea în mod constant pe Pacepa - 
şobolanul. Controversele se concentrează în principal în jurul a două probleme: când 
a început Pacepa să colaboreze cu CIA (unii spun că şi cu KGB), respectiv dacă fuga 
lui a fost provocată de considerente morale sau n-a fost decât rezultatul fricii că 
Securitatea a dat de urmele legăturilor sale cu americanii. 

Dar aceste întrebări nu sunt esenţiale din punctul de vedere al schimbărilor provo- 
cate în sistem, mult mai importantă fiind zguduirea pe care a produs-o fuga lui Pacepa 
în serviciile speciale — iar din acest punct de vedere controversele sunt mult mai puţine. 
Merită să plecăm însă de la următoarele ipoteze: colaborarea lui Pacepa cu serviciile 
speciale americane a început încă înainte de dezertarea lui? (când anume, nu se ştie 
exact), iar alegerea momentului fugii trebuie pusă în legătură cu intensificarea atmosfe- 
rei de suspiciune faţă de acest ofiţer. 


1. Conferinţa naţională a PCR 7-9 XII 1977, D-I-R-24121-1-77, 4, A MSZ RP, pp. 1-10. 
2. Cuvântul „dezertare” are doar sensul de părăsire din proprie iniţiativă a serviciului, în cazul de 
faţă neavând aşadar o nuanţă negativă. 

În legătură cu primii ani ai carierei lui Pacepa nu se ştie mare lucru. S-a născut pe 
28 octombrie 1928 în Bucureşti!. În 1951 a renunţat la cursurile pe care le urma în ca- 
drul Facultăţii de Chimie a Universităţii din Bucureşti (potrivit unei alte versiuni, el ar 
fi absolvit cursurile Politehnicii din capitală) şi a început să lucreze la Direcţia Contrasabotaj 
din cadrul Securităţii. În 1955 sau 1956 a fost transferat la Informaţii Externe. A avut 
o ascensiune rapidă în serviciile speciale. În 1961, având gradul de maior, a primit 
medalia „Apărarea Patriei”, clasa II. În anii '60 a călătorit frecvent în Apus, mai ales 
la Frankfurt, unde era rezident al Serviciului Român de Informaţii. În perioada 1966-1972 
este adjuct al şefului DIE. În 1972 este numit secretar de stat la Ministerul Afacerilor 
Interne şi prim-adjunct al şefului DIE - ambele funcţii păstrându-şi-le până la fuga lui 
din 1978. 

În cursul carierei sale fără îndoială că a fost pus în situaţia de a fi părtaş la unele 
dintre cele mai criminale practici ale regimului, dar până în acest moment n-au fost 
scoase la iveală dovezi directe ale participării sale în acest gen de operaţii (lui i se re- 
proşează, între altele, organizarea atentatelor asupra unor activişti din emigrație ca Emil 
Georgescu şi Monica Lovinescu). În anii *70 Pacepa a câştigat treptat încrederea lui 
Ceauşescu, devenind în cele din urmă unul dintre colaboratorii săi cei mai apropiaţi. În 
cursul carierei sale, dar nu se ştie exact când, el a intrat în contact cu spionajul ameri- 
can, căruia n-ar fi exclus să-i fi transmis informaţii încă înainte de 1978 - dar nici în 
această privinţă nu dispunem de dovezi. 

Probabil în vara anului 1978 serviciul român de contrainformaţii a început să-l ur- 
mărească pe Pacepa. Dar dezertarea lui a reprezentat totuşi o surpriză totală atât pentru 
servicii, cât şi pentru conducere, inclusiv pentru Ceauşescu. Haosul provocat de fuga 
directorului adjunct al DIE a fost amplificat şi prin faptul că, încă din primăvara anului 
1978, începuse reorganizarea serviciilor speciale. Pe 3 aprilie, Consiliul de Stat a emis 
un decret în virtutea căruia DSS căpăta statut de instituţie independentă în cadrul 
Ministerului Afacerilor Interne, fiind subordonată direct ministrului. Ei i-a fost trasată 
sarcina de a „răspunde de modul în care se aplică politica partidului şi statului în do- 
meniul apărării securităţii statului”?. În virtutea acestui decret, DSS a fost de fapt tre- 
cută în subordonare directă faţă de secretarul general al PCR şi de preşedintele ţării. 
Ca nou şef al DSS a fost numit Tudor Postelnicu, până în acel moment un simplu acti- 
vist de partid din provincie. Principala sarcină care i-a fost trasată lui Postelnicu era 
creşterea abilității acţiunilor Securităţii faţă de manifestările de nemulţumire socială?. 
A fost schimbat şi şeful DIE - Nicolae Doicaru a fost numit ministrul Turismului, în 
locul lui fiind adus Alexandru Dănescu, care de mulţi ani lucra în cadrul serviciilor de 
securitate. Odată cu şeful ei a fost schimbat şi numele instituţiei, care a devenit Direcţia 
Generală de Informaţii Externe (DGIE). Merită să mai menţinăm aici că tot în cadrul 
acestei reforme Nicu Ceauşescu, fiul lui Nicolae, a fost primit în Consiliul Politic de 
pe lângă Ministerul Afacerilor Interne‘. 


1. Apud M. Pelin, Un veac de spionaj..., pp. 208-209; D. Jela, Lexiconul negru..., p. 210. 

2. C. Troncotă, Duplicitarii..., p. 45. 

3. Ibidem, p. 49. 

4. L. Pleşa, „Crearea Consiliului Politic al Ministerului de Interne (1977-1978)”, Arhivele Securităţii, 
nr. 1, pp. 51-60. 

Încă înainte ca noul şef al DSS să fi reuşit să-şi intre cu adevărat în atribuţii şi să 
se ocupe de punerea în practică a directivelor conducerii, locţiitorul şefului DGIE a 
dezertat. N-ar fi exclus ca schimbările din funcţii în cadrul serviciilor să-l fi afectat şi 
pe Pacepa, fie din cauză că în legătură cu el puteau exista anumite îndoieli, fie pur şi 
simplu poziţia lui urma să devină mai puţin importantă!. Pe 23 iulie Pacepa s-a dus în 
RFG cu scopul de a discuta cu partenerii germani posibilitatea de a produce în România 
avionul Fokker. Interesant e faptul că fiica lui, Dana, cu vreo două săptămâni înainte, 
se întorsese la Bucureşti, unde s-a căsătorit cu un cetăţean român. Soţia ofițerului de 
asemenea a rămas în Bucureşti. Cu alte cuvinte, Pacepa şi-a lăsat familia în ţară şi a 
plecat singur la americani?. 

Serviciile româneşti au aflat despre dezertarea ofițerului abia după câteva zile. Pe 
8 august, vestea că Pacepa a fugit a fost difuzată de gazeta vest-germană Die Welt. În 
fruntea echipei care a început să cerceteze cazul fugarului a fost numit generalul 
Constantin Olteanu, un militar care, din martie 1978, răspundea în cadrul CC al PCR 
de problemele armatei şi ale justiţiei. Pe 9 august a fost efectuată o percheziţie la vila 
lui Pacepa (Situată vizavi de Ambasada poloneză). A fost descoperit un întreg instru- 
mentar de spionaj, arme - un adevărat arsenal, numeroase obiecte de preţ şi valută din 
diferite părţi ale lumii”. Pe 10 august, administraţia de la Washington a confirmat in- 
formaţia despre fuga lui Pacepa. Pe 15 august, soţia şi fiica dezertorului au fost mutate 
într-o altă locuinţă situată la periferia oraşului. Pe 17 august, Secţia Militară a Tribunalului 
Suprem l-a condamnat în contumacie pe Pacepa la pedeapsa cu moartea pentru trădare 
de patrie. 

Dar acesta nu era decât începutul acţiunilor provocate de fuga adjunctului şefului 
DGIE. Pe 5 septembrie, ministrul Afacerilor Interne Teodor Coman a fost eliberat din 
funcţie, în locul lui fiind adus George Homoştean, a cărui carieră anterioară evoluase 
cam la fel cu aceea a lui Postelnicu înainte de a ajunge şeful DSS. Coman a fost trimis 
ca prim-secretar în judeţul Vâlcea. Noului ministru i s-a dat ca adjunct pe probleme 
ideologice pe Nicolae (sau Niculai) Gârbă, care înainte fusese secretar cu probleme or- 
ganizatorice în organizaţia de partid a judeţului Brăila. 

Alexandru Dănescu a fost şi el revocat, dar pe data de 4 septembrie, din funcţia de 
şef al DGIE. El a fost transferat la Comitetul de Stat al Planificării şi, în acelaşi timp, 
la Direcţia Generală a Rezervelor de Stat, unde a şi rămas până în decembrie 1989. În 
locul lui a fost adus Romus Dima, care în ultimii cinci ani fusese secretar cu propaganda 
la comitetul de partid al municipiului Bucureşti”. Odată cu schimbarea şefului a fost 
schimbat şi numele instituţiei, DGIE devenind de acum înainte Centrul de Informaţii 
Externe (CIE). 


1. Un alt cunoscut ofiţer care a fugit în Occident, colonelul Ryszard Kukliński, a făcut acest lucru 
într-un moment în care serviciile speciale poloneze erau deja pe urmele lui. La fel şi maiorul ce- 
hoslovac Josef Frolík a dezertat abia în momentul când nu mai avea nici o îndoială că va fi desco- 
perit în curând. 

2. Kukliński, spre exemplu, a fugit împreună cu familia. 

3. T. Solomovici, Un dosar incendiar : Pacepa, Editura Teşu, Bucureşti, 2005, pp. 183-191. 

Pe 15 august, fostul şef al lui Pacepa, Nicolae Doicaru, a fost revocat din funcţia 
de minstru al Turismului, ceea ce ar putea avea legătură cu dezertarea lui Pacepa (Sigur 
e faptul că a fost interogat în legătură cu acest caz). În noiembrie, Doicaru a fost trecut 
în rezervă. În decembrie 1989 el a încercat să reintre în curentul principal al politicii, 
dar fără succes. A murit la o vânătoare în 1991, împuşcat, se pare, din greşeală!. 

O altă victimă a epurării provocate de fuga lui Pacepa a fost Teodor Sârbu, şeful 
aşa-numitei Bigăzi SD (sigla nu are nici o semnificaţie), o unitate din cadrul DIE spe- 
cializată în spionaj industrial. Brigada SD era subordonată direct faţă de Pacepa, iar 
Sârbu fusese unul dintre cei mai apropiaţi colaboratori ai ofițerului fugar. El a fost 
arestat pe 18 august. După două săptămâni de interogatorii a fost eliberat, dar şi-a pier- 
dut funcţia şi a fost transferat pe un post fără importanţă de la Şcoala de Securitate 
Băneasa. Din 1980 a lucrat la fabrica de diamante artificiale, subordonată tot serviciilor 
speciale. A murit în iulie 1984 ca urmare a exploziei automobilului în propriului său 
garaj?. 

Pe lângă toate acestea au fost efectuate schimbări foarte importante şi în rândul per- 
sonalului din străinătate, mai ales printre diplomaţi. Mai mult ca sigur aceste schimbări 
au fost provocate de necesitatea de a-i retrage pe acei lucrători din cadrul spionajului 
extern care ar fi putut fi cunoscuţi de Pacepa. Schimbările, destul de nervoase, s-au în- 
tins până în luna decembrie 1978, când conducerea a considerat că situaţia a revenit la 
normal. 

În legătură cu evaluarea epurării provocate de fuga lui Pacepa părerile sunt împăr- 
tite. Unii consideră că dezertarea unui ofiţer al DGIE a permis încheierea schimbărilor 
de cadre, serviciile fiind astfel debarasate de anumite persoane nesigure şi slab pregătite 
(după momentul 1978, lui Pacepa i s-a tot reproşat nivelul scăzut de calificare - şi pro- 
babil pe nedrept), persoane care au făcut carieră datorită protecţiei unui om care s-a 
dovedit a fi spion american. Există şi câteva argumente serioase în favoarea acestei 
teze. Unul dintre ele ar fi faptul că în locul lui Teodor Coman şi al lui Alexandru 
Dănescu au fost numiţi George Homoştean (plus Nicolae Gârbă, ca adjunct al minis- 
trului pe probleme ideologice) şi Romus Dima. Coman şi Dănescu aveau experienţă în 
activitatea din cadrul organelor de forţă (ceea ce nu însemna însă în mod cert că erau 
profesionişti), în schimb succesorii lor erau reprezentanţi tipici ai nomenclaturii de par- 
tid, executanţi fideli ai voinţei secretarului general. Această schimbare se înscria deci 
în logica reformelor iniţiate prin numirea lui Tudor Postelnicu, un simplu secretar de 
partid din provincie, pe postul de şef al DSS. Adepții acestei teorii subliniază, de ase- 
menea, că epurarea, eventual cu excepţia primei etape, nu a influenţat negativ activitatea 
serviciilor, nici Chiar a spionajului. 

Alţii afirmă că după fuga lui Pacepa, din serviciile speciale au fost eliminaţi mulţi 
ofiţeri şi agenţi capabili, iar numirea pe posturi de conducere a unor activişti de partid 
lipsiţi de experienţă a provocat scăderea elasticităţii şi implicit a eficienţei activităţii 
serviciilor, în special a spionajului. E greu să polemizezi cu o astfel de teză, întrucât 
până acum n-au fost întreprinse cercetări competente pe această temă. Partea cea mai 
vizibilă a activităţii serviciilor, atât în ţară (supravegherea disidenţilor, controlul populaţiei), 


1. Ibidem, pp. 102-103. 
2. Ibidem, p. 243. 

cât şi peste hotare (atentate asupra unor figuri cunoscute din lumea emigranților, spri- 
jinirea activităţilor diplomatice), n-a suferit perturbări prea mari. Dar, în acelaşi timp, 
cel puţin până la un anumit punct, a scăzut nivelul inovației în industria românească, 
ceea ce ar putea fi pus în legătură cu dezorganizarea Brigadei SD după eliminarea lui 
Teodor Sârbu. În această controversă, trebuie să recunoaştem că ambele teze sunt jus- 
tificate până la un anumit punct. Dezertarea unui singur ofiţer, chiar dacă era plasat 
atât de sus în ierarhie cum a fost cazul lui Pacepa, nu putea duce la paralizarea pe o 
perioadă prea lungă de timp a unei instituţii care avea câteva zeci de mii de angajaţi. 
În locul celor eliberaţi din funcţii au fost aduşi funcţionari noi, adesea mai bine verifi- 
caţi înainte de a-şi începe activitatea. Pe de altă parte, o schimbare serioasă de cadre 
n-avea cum să nu dureze şi cu siguranţă a trecut un timp destul de lung până când 
serviciile, şi mai ales spionajul extern, au fost aduse din nou la nivelul anterior lunii 
iulie 1978. 

Atât apărătorii, cât şi detractorii lui Pacepa sunt de acord cu două lucruri. În primul 
rând, dezertarea adjuctului şefului DIE a influenţat negativ imaginea ţării în străinătate 
atât în contactele cu ţările din Occident, cât şi în cadrul blocului sovietic în care a scă- 
zut credibilitatea României ca partener al Tratatului de la Varşovia. Şi la drept vorbind, 
până la căderea regimului, conducerea românească n-a mai reuşit să-şi recapete încre- 
derea de care se bucura până în 1978. În al doilea rând, fuga lui Pacepa, unul dintre 
cei mai apropiaţi colaboratori ai lui Ceauşescu, a făcut să crească în intensitate atmo- 
sfera de suspiciune la toate nivelurile administraţiei de partid şi de stat şi nu mai puţin 
în cadrul serviciilor speciale. Secretarul general a fost foarte afectat de trădarea unei 
persoane în care avea deplină încredere. Dezertarea lui Pacepa a provocat în mod sigur 
accelerarea procesului de atragere a membrilor familiei Ceauşescu la actul de guvernare 
a partidului şi statului. Nepotismul, vizibil deja mai dinainte (deşi până în 1978 el nu 
făcea notă discordantă faţă de practicile în uz din celelalte ţări comuniste), a devenit 
una dintre principalele trăsături ale sistemului politic din România. În următorii câţiva 
ani, componenţa conducerii superioare va suferi asemenea schimbări încât se va vorbi 
deschis de „socialism într-o singură familie” (prin trimitere la vechea teză sovietică a 
„socialismului într-o singură ţară”). 


Anii 1978-1981: declinul 


În 1977, România a intrat în perioada unor dificultăţi economice şi sociale care au dus 
rapid la prăbuşirea totală a economiei şi la pierderea sprijinului şi încrederii populaţiei 
în conducători, în primul rând în persoana lui Ceauşescu. În lipsa oricăror idei de 
bun-simţ pentru îmbunătăţirea situaţiei economice, autorităţile şi-au concentrat atenţia 
în direcţia creşterii controlului asupra vieţii cetăţeanului, iar în sânul conducerii s-a 
ajuns la creşterea poziţiei soţiei şi a familiei dictatorului. Este o perioadă în care s-au 
manifestat diferite tulburări sociale, dar în fiecare situaţie de acest fel au fost aplicate 
şi s-au confirmat metodele de soluţionare a crizelor elaborate anterior. 

Principala problemă a ţării era incapacitatea economiei, lucru care în această peri- 
oadă a devenit evident atât pentru conducători, cât şi pentru aparatul de partid de la 

toate nivelurile, ca să nu mai vorbim de populaţie, care era obligată să-şi limiteze dras- 

tic consumul chiar şi în ceea ce priveşte produsele de bază. Din punctul de vedere al 

conducerii superioare, această problemă avea mai multe dimensiuni : 

e Până acum, conducerea considera mereu că e dezinformată în legătură cu rezultatele 
economice reale prin falsificarea datelor la nivel local şi de aceea se străduia să 
contracareze fenomenul prin mărirea controlului şi introducerea unor indicatori 
mai transparenţi. 

e În cadrul conducerii superioare, persoanele responsabile de economie se străduiau 
să-i prezinte lui Ceauşescu situaţia ca fiind mai bună decât era în realitate - în primul 
rând din teamă pentru propria poziţie. Pe de altă parte, secretarul general se zbătea 
între dorinţa de a accepta rapoartele retuşate şi neîncredere, ceea ce-l împingea la 
luarea unor decizii haotice în ceea ce priveşte politica de personal şi cea strategică. 

e Chiar dacă admitem ideea că era dezinformată la mai toate nivelurile, conducerea 
îşi dădea seama, cel puţin în parte, că situaţia economică este fatală şi că există ris- 
cul apariţiei unor tulburări sociale. De aceea, în afară de sporirea controlului asupra 
vieţii cetăţeanului prin utilizarea mijloacelor de constrângere, autorităţile se strădu- 
iau să dezinformeze populaţia prin intermediul prezentării unor date false sau prin 
atragerea atenţiei asupra unor indicatori macroeconomici puţin importanţi din punc- 
tul de vedere al cetăţeanului obişnuit, dar eficienţi propagandistic. Ceea ce impunea 
o permanentă adaptare a propagandei la situaţia actuală a ţării pentru a imagina alte 
şi alte idei economice. 


Toate tendinţele amintite au dus la scăderea fiabilităţii sistemului economic, a volu- 
mului producţiei şi, nu mai puţin, a credibilităţii informaţiei, ceea ce sporea şi mai mult 
dificultăţile economice. La începutul anului 1978, când, în conformitate cu principiile 
acceptate de Ceauşescu la conferinţa naţională a partidului din decembrie 1977, a fost 
elaborat un pachet de reforme în economie, nimeni nu se aştepta ca aceste acţiuni să 
aibă tocmai un asemena efect. 

Pe 22-23 martie 1978 a avut loc Plenara CC, la care au fost prezentate sub formă 
de hotărâre noile directive referitoare la modul de planificare şi administrare a econo- 
miei!. Schimbările respective erau destul de serioase şi afectau multe domenii ale vieţii 
economice. Primul punct al documentului se referea la „perfecţionarea indicatorilor 
economico-financiari”, ceea ce sublinia importanţa pe care conducerea o acorda circu- 
laţiei informaţiei. Indicatorul de bază adoptat în industrie, în agricultura de stat, în 
construcţii şi în transporturi era valoarea producţiei nete. Acest indicator era definit ca 
„valoarea produsului viu din activitatea de producţie” şi era stabilit că va cuprinde ur- 
mătoarele elemente : partea valorii nou-create destinată fondului de acumulare sub formă 
de impozit pe valoarea producţiei nete, retribuţia directă a lucrătorilor şi alte sume, 
fondurile pentru cercetare şi progres tehnologic, cheltuielile generale cu excepţia celor 
materiale, impozitul pe salarii, cota de asigurări sociale şi, în sfârşit, profitul net. În 
acelaşi timp, direcţiile întreprinderilor erau obligate să întocmească rapoarte detaliate 
referitoare la eficienţa utilizării unor indicatori ca timpul de lucru general socotit în ore 


1. Hotărârea CC al PCR de modificare a planificării şi administrării economiei (23 III 1978), 
D-I-R-24120-1-78, A MSZ RP, pp. 1-23. 

de muncă, gradul de utilizare a forţei de producţie, indicele de utilizare a materiilor 
prime şi a materialelor, normele de calitate şi de modernizare, respectiv profitul şi pro- 
ducţia netă la o mie de lei mijloace fixe. 

Aceşti indicatori au fost introduşi din două motive principale : primul, despre care 
conducerii întreprinderii, iar al doilea - trâmbiţat de mijloacele de propagandă - era 
introducerea principiului dependenţei retribuţiei faţă de eficienţa muncii prestate, cal- 
culată pe baza valorii producţiei nete. Decizia adoptată de CC stabilea modul de calcul 
al retribuţiei cuvenite atât la nivelul întreprinderii, cât şi la nivelul fiecărui angajat. Aşa 
încât, teoretic, muncitorul îşi primea salariul în funcţie de eficienţa muncii prestate, dar 
şi de rezultatele generale ale întreprinderii în care era angajat. La aceeaşi plenară a mai 
fost adoptată şi decizia care preciza modul de participare a muncitorilor la profitul în- 
treprinderii!. Angajaţii aveau dreptul să obţină o retribuţie în conformitate cu un mod 
relativ arbitrar de calcul al valorii muncii prestate şi al ponderii activităţii fiecărei per- 
soane la rezultatele economice ale întreprinderii. În continuare era dată lista amănunţită 
a premiilor şi sporurilor de salariu, a alocaţiilor sociale la care aveau dreptul muncito- 
rii. Participarea la profit era posibilă însă numai în cazul în care întreprinderea îşi de- 
păşea planul la toţi indicatorii. 

Hotărârea referitoare la schimbarea modului de planificare şi administrare a econo- 
miei se ocupa în continuare de perfecţionarea planificării. Se pornea de la principiul că 
procesul de planificare va avea loc sub conducerea partidului şi în conformitate cu di- 
rectivele elaborate succesiv la congresele şi conferințele naţionale ale partidului şi pe 
baza recomandărilor personale ale lui Ceauşescu, rolul de frunte urmând să-l joace 
Consiliul Suprem de Dezvoltare Economică şi Socială. Cifrele de plan urmau să fie 
elaborate prin utilizarea unor „valori orientative” şi a „normativelor de plan”, ceea ce 
permitea o anumită elasticitate în realizarea acestuia. Planul naţional urma să fie întoc- 
mit, între altele, pe baza analizei cererii de pe piaţa internă şi externă. Cu toate acestea 
însă, la nivelul întreprinderilor, directivele erau diferite şi planul fiecărei fabrici în parte 
urma să fie stabilit în funcţie de capacitatea maximă de utilizare a materiilor prime pe 
care şi le putea procura, de capacitatea de producţie, de forţa de muncă - un astfel de 
plan presupunea aşadar că fiecare întreprindere va scoate atâtea produse câte e în stare 
să fabrice. Pe de altă parte, se mai presupunea, de asemenea, că activitatea economică 
trebuie să servească „necesităţilor concrete ale economiei”, care erau stabilite în planul 
naţional, aşa încât atunci când necesarul de produse de un anumit sortiment era mai 
mare decât cel prognozat, întreprinderea trebuia să-şi depăşească planul. 

A fost sporită şi autonomia întreprinderilor prin constituirea în regim separat a fon- 
durilor de acumulare şi a cifrelor de afaceri, respectiv a celor pentru construcţia de lo- 
cuinţe şi a investiţiilor cu caracter social. Volumul acestor fonduri urma să depindă de 
rezultatele financiare ale întreprinderii. În cazul în care aceasta nu înregistra profit, 
putea atrage credite bancare pentru investiţii sau pentru completarea necesarului de fon- 
duri, iar atunci când apăreau întârzieri în plata datoriilor, băncile puteau acorda alte 
credite în condiţii mai puţin avantajoase. 


1. Participarea angajaţilor la profit. Document adoptat de Plenara CC al PCR din 22 III — 23 III 
1978, D-I-R-24120-1-78, A MSZ RP, pp. 1-9. 

Al patrulea şi ultimul punct al hotărârii se referea la comerţul exterior. Volumul 
schimburilor comerciale cu alte ţări era stabilit de sus în jos pe bază de plan, dar res- 
ponsabilitatea pentru îndeplinirea obligaţiilor contractuale revenea întreprinderii. Pentru 
a stimula unităţile economice să efectueze schimburi comerciale cu străinătatea, s-a 
adoptat o dispoziţie potrivit căreia 25% din devizele obţinute datorită depăşirii planului 
la comerţul exterior reveneau întreprinderii, iar din acestea, până la 2% puteau fi utili- 
zate pentru finanţarea excursiilor externe ale angajaţilor, restul urmând să fie destinat 
investiţiilor şi fondului de premii pentru angajaţi (până la 10%). 

Aceeaşi hotărâre sporea şi rolul consiliilor de întreprindere în administrarea acesteia. 
Adunările generale ale oamenilor muncii aveau un cuvânt de spus în stabilirea planului 
şi în distribuirea profitului, a fondului de premii, a retribuţiilor suplimentare şi a fon- 
durilor la dispoziţia întreprinderii. 

Reformele prezentate la plenara din martie erau în cel mai bun caz doar nişte jumă- 
tăţi de măsură. Pe de o parte era sporită autonomia întreprinderilor, dar pe de altă parte, 
acordat, responsabilităţi care se refereau nu numai la propriii angajaţi, ci şi la partenerii 
de afaceri externi. Astfel, întreprinderea răspundea de executarea unor decizii luate de 
instanţe superioare, fără consultarea propriilor reprezentanţi. 

Aspectul cel mai insistent trâmbiţat de propagandă - participarea angajaţilor la be- 
neficiile întreprinderii - s-a dovedit o idee absolut nefericită. Pentru că participarea la 
beneficii nu-i putea interesa pe angajaţi decât în măsura în care întreprinderea lor de- 
păşea planul, iar acesta oricum fusese stabilit la nivelul maxim de utilizare a mijloacelor 
de producţie şi a forţei de muncă. Singura posibilitate de depăşire a planului în aseme- 
nea condiţii era să se recurgă la muncă neplătită, în timpul liber al lucrătorilor, şi numai 
dacă exista o bază de materii prime suficientă, adică mai mare decât în prevederile de 
plan. Noile reglementări, care aveau ca scop îmbunătăţirea situaţiei materiale a popu- 
laţiei şi creşterea producţiei, n-au dus, în practică, decât la înrăutățirea sensibilă a stării 
de spirit în societate. Puţine erau întreprinderile care-şi puteau depăşi planul de pro- 
ducţie, iar acolo unde se întâmpla, acest lucru era plătit cu multe ore de muncă supli- 
mentară la care angajaţii erau convocați ad-hoc, fără o planificare prealabilă. Cifrele 
de plan erau aproape imposibil de realizat, mai ales în ultimii ani, când au început să 
se manifeste mari dificultăţi în aprovizionarea cu materii prime şi se practica munca 
neplătită după orele de program, dar nu ca modalitate de a depăşi planul, ci în încerca- 
rea disperată de a-l realiza într-o proporţie cât mai mare - cu alte cuvinte, fără speranţa 
vreunui beneficiu. În acest fel a crescut şi dependenţa muncitorilor faţă de directori, 
care îi puteau obliga după bunul lor plac să vină la muncă în timpul liber - ceea ce 
provoca frustrare şi deprimare printre cetăţenii obişnuiţi. Această stare de spirit a de- 
venit dominantă şi a continuat până la răsturnarea lui Ceauşescu. 

Se pare, de asemenea, că nu s-a putut realiza nici al doilea scop al reformei, cel as- 
cuns, adică reducerea posibilităţilor ca datele raportate de întreprinderi să fie falsificate. 
Stabilirea valorii producţiei nete ca principal indicator economic n-a putut lichida acest 
soi de practici, ci a dus cel mult la schimbarea tehnicilor de falsificare a rezultatelor 
obţinute. Pentru că în valoarea producţiei nete intrau elemente care cu greu puteau fi 
controlate. Crearea unor fonduri ale întreprinderilor dădea de asemenea posibilitatea de 
a dispune de ele în mod liber prin intermediul consiliului de administraţie, eventual cu 

acordul consiliului oamenilor muncii, în componenţa cărora intrau activişti de partid de 
încredere. 

De pe la jumătatea anului 1978 au început să izbucnească mari scandaluri de corup- 
ţie, legate de incorecta utilizare a acestor fonduri. Primul dintre acestea şi tocmai de 
aceea cel mai cunoscut dintre ele a fost cel de la Piatra Neamţ. În urma unui control 
s-a constatat că activiştii de partid de la nivel local împreună cu funcţionarii instituţiilor 
de stat îşi construiau locuinţe personale şi case de vacanţă pe banii statului. Problema 
a ajuns la cunoştinţa conducerii superioare, astfel încât, pe 1 noiembrie 1978, persoa- 
nele vinovate de aceste abuzuri au fost sancţionate pe linie de partid la Plenara CC. Cu 
ocazia acestui scandal a fost adoptată o lege în virtutea căreia cetăţenilor li se interzicea 
să posede mai mult de o casă de locuit!, ceea ce lovea în primul rând în aparatul de 
partid. 

Scandalul de la Piatra Neamţ a fost cel mai mediatizat, dar n-a fost un fenomen sin- 
gular. Analiştii de la Ambasada RPP au observat în 1978 o rapidă „creştere a corupţiei, 
a malversaţiilor, a mitei, a dorinţei de îmbogăţire cu orice preţ”?. Introducerea anumi- 
tor elemente de autonomie în administrarea întreprinderilor de stat, ca şi a fondurilor 
de întreprindere n-a făcut decât să amplifice aceste tendinţe - nomenclatura simţea că 
se poate îmbogăţi pe seama întreprinderilor pe care le avea în administrare. De aseme- 
nea, se pare că autorităţile au apreciat just greutatea propagandistică a scandalurilor de 
corupţie. Prin darea în vileag a incorectitudinilor se putea demonstra că autorităţile su- 
perioare controlează întreaga viaţă economică şi combate risipa, responsabilitatea pentru 
greşelile săvârşite fiind aruncată în spinarea activiştilor compromişi. Divulgarea scan- 
dalurilor economice care s-au semnalat mai târziu, inclusiv a celor de la nivel superior, 
s-a făcut exact după aceeaşi schemă: conducerea, adeseori chiar prin persoana lui 
Ceauşescu, condamna comportamentul incorect al unor persoane concrete şi le învinuia 
de nerealizarea sarcinilor sau de neajunsurile de pe piaţă. 

Rezultatele economice pe 1978 erau negative chiar şi în statisticile oficiale. Planul 
nu fusese realizat de fapt în nici un domeniu. Venitul naţional a crescut cu 7,6% faţă 
de 10-11,5% cât se prognoza, producţia agricolă a crescut cu 2,4%, faţă de 6,9-16,1%, 
cât era în plan, serviciile pentru populaţie au crescut cu 6,8%, deşi planul prevedea o 
creştere de 15%. Creşterea producţiei industriale s-a situat la valoarea de 9%, faţă de 
10,6% cât prevedea planul, însă productivitatea muncii în acest sector economic n-a 
crescut decât cu 7,1%, cu 1,9% mai puţin decât fusese planificat”. Cele mai rele rezul- 
tate au fost înregistrate în sectorul construcţiei de locuinţe, unde planul n-a fost realizat 
decât în proporţie de 75,8%*. 

E greu de verificat în ce măsură rezultatele comunicate corespundeau stării de fapt 
a economiei, important e însă faptul că autorităţile au fost obligate să-şi recunoască 
eşecul. În comunicatul care însoțea anunţul cu rezultatele oficiale în realizarea planului 
pe 1978 erau enumerate şi principalele cauze, după părerea conducerii, ale acestor 


_ 


Istoria României în date..., p. 667. 

2. Notă referitoare la situaţia internă şi la politica externă a RSR în anul 1978, D-I-R-2412-3-79, 
A MSZ RP, p. 3. 

rezultate slabe. Printre acestea figurau : nerealizarea planului la aprovizionarea cu ma- 
terii prime şi semifabricate, neajunsuri în aprovizionarea tehnico-materială şi în dome- 
niul cooperării dintre întreprinderile industriale şi, în sfârşit, întârzieri în realizarea 
investiţiilor!. 

Scăderea generală a ritmului dezvoltării a provocat şi înrăutățirea bilanţului şi aşa 
negativ în comerţul exterior. În 1978, România a exportat mărfuri a căror valoare totală 
însuma aproape 37 miliarde de lei, pe când importurile s-au cifrat la suma de 40,6 mi- 
liarde de lei?. Era cel mai rău bilanţ înregistrat în toată istoria postbelică a ţării, princi- 
pala cauză fiind nivelul calitativ scăzut al produselor româneşti, care nu-şi puteau găsi 
cumpărători pe piaţa externă. 

Schimbările în planificarea şi funcţionarea economiei introduse în martie n-au adus 
aşadar rezultatele rapide aşteptate. În anul următor situaţia economică a ţării s-a înrău- 
tăţit şi mai mult. La problemele deja existente legate de administrarea haotică şi insufi- 
cienţa materiilor prime s-au adăugat serioase lipsuri în aprovizionarea cu carburanţi. 
Această situaţie a obligat conducerea să ia măsuri drastice care n-au dus decât la agra- 
varea crizei economice şi sociale. 

În 1979 s-au semnalat lipsuri grave în aprovizionarea cu produse energetice. Preţurile 
carburanţilor creşteau permanent la nivel mondial, în acelaşi timp era imposibil să 
crească producţia proprie de hidrocarburi (în ciuda multor încercări pe diferite sectoare), 
aşa încât s-a ajuns la o scădere semnificativă a ritmului dezvoltării şi, implicit, la scă- 
derea productivităţii în industrie. Problemele legate de aprovizionarea cu carburanţi nu 
erau de fapt o noutate. În urmă cu câţiva ani fusese deja elaborat un plan preventiv de 
acţiune, dar în acest plan era supraevaluată capacitatea de a obţine energie din surse 
interne. Astfel, pe baza unor prognoze prea optimiste, s-au făcut investiţii nerentabile 
în sectorul energetic. 

Conducerea îşi dădea bine seama de dificultăţile din acest sector. Evaluând realiza- 
rea planului pe anul 1978, Ceauşescu sublinia că „ele reprezintă probleme de cea mai 
mare importanţă”?. Dar, în ciuda unor eforturi deosebite, nivelul producţiei proprii n-a 
putut fi sporit în mod semnificativ. De câţiva ani deja, volumul extracţiei de petrol nu 
mai depăşea 15 milioane de tone, ceea ce însemna o creştere de nici 1,5 milioane de 
tone la nivelul întregului deceniu. Concomitent însă a crescut importul de ţiţei, mai ales 
din ţările arabe - astfel, în 1978 au fost importate circa 10 milioane de tone din această 
materie primă. Au fost făcute importante investiţii în scopul asigurării importului şi al 
prelucrării țițeiului, au fost construite câteva petroliere de foarte mare tonaj, precum şi 
o rafinărie şi un port care s-o deservească în localitatea Năvodari, pe malul Mării Negre. 
De asemenea, au fost desfăşurate lucrări de prospectare a platformei continentale a 
Mării Negre nu departe de țărm. 

România poseda rezerve importante de gaze naturale, dar nici în acest caz volumul 
exploatării lor n-a putut creşte în proporţia dorită, plus că tehnologia prelucrării gazului 
nu era nici ea foarte eficientă. N-a sporit nici volumul extracţiei de cărbune - dimpo- 
trivă, în acest sector s-a înregistrat o scădere semnificativă a îndeplinirii planului. În 


1. Ibidem, p. 3. 
2. Anuarul Statistic... 1980, p. 497. 
3. Notă referitoare la situaţia energetică a României, D-I-R-24120-3-79, A MSZ RP, pp. 1-15. 

plus, ţările din CAER nu şi-au livrat nici ele integral cantităţile de cărbune contractate. 
Producţia de energie electrică, în ciuda tuturor planurilor optimiste, n-a crescut nici ea, 
aşa încât a crescut importul în special din URSS, Iugoslavia şi Bulgaria. Nu s-a reuşit 
transferul ponderii principale a producţiei de energie pe hidrocentrale, aşa încât termo- 
centralele furnizau în continuare circa 85% din totalul producţiei de energie electrică, 
adică mult mai mult decât se prevedea. Au apărut, de asemenea, serioase întârzieri în 
punerea în funcţiune a altor centrale electrice. Şi în ciuda unor demersuri pe scară largă 
întreprinse încă de la începutul anilor '70, deşi au fost semnate anumite acorduri 
cu diferite ţări, nu s-a ajuns la construirea nici unei centrale nucleare pe teritoriul 
României. 

Din cauza penuriei de materii prime energetice, în 1978 s-au semnalat întreruperi 
ale activităţii economice, dublate de o exploatare incorectă, forţată a instalaţiilor meca- 
nice. Nu s-a realizat planul la exportul de energie, printre altele către Cehoslovacia, iar 
când situaţia s-a înrăutățit, conducerea ţării s-a adresat celorlalte ţări comuniste cu ce- 
rerea de suplimentare a livrărilor de energie, dar răspunsul a fost negativ, întrucât şi 
ţările respective se confruntau în acea perioadă cu probleme de aceeaşi natură. 

Confruntându-se cu dificultăţi din ce în ce mai mari, autorităţile au luat decizia de 
a reduce cât mai mult consumul de energie. Pentru fiecare ramură industrială a fost 
elaborat un program de economii şi a fost intensificat controlul respectării lui în toate 
întreprinderile. A fost de asemenea limitat semnificativ iluminatul public în oraşe şi în 
cartierele de locuinţe, după părerea analiştilor de la Ambsada RPP chiar „sub nivelul 
minim necesar”. 

În iarna anului 1978 spre 1979 autorităţile făceau neîncetat apeluri la populaţie în 
sensul limitării încălzirii locuinţelor. A fost elaborat astfel pentru fiecare centrală ter- 
mică câte un plan de consum de carburanţi, plan care trebuia aprobat de Consiliul 
Naţional. O lovitură neaşteptată şi gravă a fost avaria survenită la Combinatul petro- 
chimic de la Piteşti în toamna anului 1978, deoarece a provocat, pe lângă pierderi 
imense, şi o reducere drastică a livrării de gaze naturale către populaţie. 

În primăvara anului 1979 starea de spirit s-a mai ameliorat cât de cât. Întrucât pro- 
blemei energetice i-a fost acordat statut de prioritate absolută, s-a reuşit finalizarea câ- 
torva investiţii în această ramură a economiei naţionale, fiind pusă în funcţiune, spre 
exemplu, rafinăria din Borzești, o nouă exploatare minieră la Rogojelu, precum şi o 
sondă nouă la Ploieşti. Pe 19 mai a fost introdusă, în principal din considerente de eco- 
nomisire a energiei, ora oficială de vară pe teritoriul României. În iunie a fost pusă în 
funcţiune rafinăria de la Năvodari, a cărei construcţie începuse cu câţiva ani înainte’. 

Toate acestea şi mai ales sfârşitul iernii au influenţat pozitiv starea de spirit a popu- 
laţiei. Dar conducerea era totuşi conştientă că nu este în măsură să menţină în continu- 
are consumul de energie la nivelul de până atunci. Teoretic, puteau fi scăzute cheltuielile 
la investiţii şi chiar reduse planurile de producţie în industrie, dar Ceauşescu criticase 
în repetate rânduri şi în mod vehement asemenea idei, fiind adeptul industrializării for- 
tate şi cu orice preţ; drept pentru care a fost adoptată hotărârea de a se lua măsuri ra- 
dicale în scopul reducerii consumului de energie la consumatorii casnici, inclusiv, după 
cum avea să se constate, la străinii aflaţi pe teritoriul ţării. 


1. Istoria României în date..., pp. 671-672. 

Pe toată durata lunii iulie au fost anunţate diferite planuri economice pentru anii 
următori. Indirect, totul era legat de pregătirile pentru Congresul al XII-lea al PCR care 
urma să aibă loc în luna noiembrie, dar se pare că era vorba şi de faptul că în toată 
această avalanşă de documente care conţineau premise optimiste pentru viitor, soluţiile 
concrete referitoare la reducerea consumului de energie provocau reverberaţii negative 
mai atenuate. 

Pe 25 iulie, Consiliul de Stat a adoptat un pachet de măsuri având ca scop „raţiona- 
lizarea consumului de carburanţi şi gospodărirea raţională a parcului auto”. Sub această 
deviză a fost introdusă raţionalizarea carburanţilor în acelaşi timp cu creşterea preţului 
la benzină. De asemenea, a fost redus volumul produselor alimentare şi al bunurilor de 
consum care puteau fi aduse de peste graniţă. Pe 31 iulie a fost dat decretul de limitare 
a utilizării energiei electrice, termice şi a gazelor naturale’. 

Ordinul privind preţul benzinei a lovit în turiştii străini şi mai ales în cei veniţi din 
ţările socialiste?. Acest aspect a fost prezentat cu lux de amănunte în rapoartele Ambasadei 
RPP. Pe 26 iulie, Ion Stoian l-a convocat pe reprezentantul misiunii diplomatice a RPP 
şi i-a comunicat că începând de la 1 august turiştii polonezi nu vor mai putea cumpăra 
benzină decât pe bază de taloane. Acestea puteau fi achiziţionate la schimb cu benzină 
sau alţi carburanţi ori pe valută’. 

Pe 28 şi pe 30 iulie au avut loc consfătuiri la Ministerul Finanţelor din Polonia în 
legătură cu măsurile ce vor fi adoptate faţă de România. S-a stabilit astfel că partea po- 
loneză va adresa o notă diplomatică părţii române şi în acelaşi timp o delegaţie a Oficiului 
Naţional de Turism Orbis va fi trimisă la Bucureşti pentru negocieri“. 

Poziţia României a fost precizată de ministrul Turismului, Emil Drăgănescu, în dis- 
cuţia pe care a avut-o cu un diplomat polonez pe 31 iulie. Drăgănescu a prezentat pre- 
tenţiile autorităţilor române aproape sub formă de ultimatum: turiştii polonezi care se 
aflau în momentul respectiv pe teritoriul României puteau cumpăra fără talon doar can- 
titatea de benzină care le permitea să iasă din ţară. În schimb, turiştii care se aflau 
atunci pe teritoriul altor ţări şi aveau de gând să se întoarcă acasă tranzitând România 
puteau cumpăra benzină doar pe bază de talon, deşi în momentul respectiv nu exista 
încă un acord bilateral tocmai pentru că Polonia nu era de acord ca taloanele să fie răs- 
cumpărate la schimb cu carburanţi sau contra valutăs. Condiţii asemănătoare au fost 
prezentate şi celorlalte ţări socialiste. Cel mai dur a reacţionat Ungaria, care se vedea 
pusă într-o situaţie destul de dificilă dacă luăm în considerare faptul că majoritatea celor 
care reprezentau schimburile turistice bilaterale erau persoanele de naţionalitate ma- 
ghiară din Transilvania, respectiv rudele lor domiciliate în RPU. La Budapesta a fost 
desemnată o echipă specială sub conducerea vicepremierului şi a reprezentantului per- 
manent al RPU pe lângă CAER, József Marjai. Această echipă a luat măsura de a in- 
troduce imediat o taxă plătibilă în dolari la punctele de trecere a frontierei pentru 

2. Maipe larg, vezi: A. Burakowski, „Criza turiştilor din 1979 — o lovitură dată economiei româneşti”, 
Arhivele Totalitarismului, nr. 3-4, 2006, pp. 158-163. 

Mesaj cifrat de la Bucureşti 26.7.1979, D-I-R-0-53-3-79, 2, A MSZ RP, pp. 1-2. 

Notă de serviciu, fără semnătură, A MSZ RP, pp. 1-2. 

5. Mesaj cifrat de la Bucureşti 31.07.1979, D-I-R-0-53-3-79, 6, A MSZ RP, p. 1. 


au 


STAGNAREA SISTEMULUI 245 


camioanele şi autocarele româneşti şi de a limita cantitatea de benzină ce putea fi eli- 
berată pentru autovehiculele menţionate!. 

Pe 1 august, la graniţele României s-au format cozi gigantice de autovehicule. În 
aceeaşi zi, la Bucureşti a sosit o delegaţie a biroului de turism Orbis, pentru a proceda 
la negocieri. Partea poloneză ar fi fost de acord să acopere în dolari costul benzinei 
pentru o singură trecere. În acelaşi timp, s-a dat un comunicat că, din cauza ruperii 
unilaterale a acordului de către partea română, turiştii polonezi ar face mai bine să evite 
această ţară. Dar partea română n-a acceptat negocieri, motiv pentru care polonezii 
şi-au retras propunerile făcute, hotărându-se să rezolve problema „pe alte căi”?. După 
convorbiri, delegaţia poloneză s-a deplasat la punctul de trecere a frontierei Giurgiu-Ruse 
(graniţa cu Bulgaria pe Dunăre), unde situaţia era catastrofală, circa o mie de autove- 
hicule blocând Podul Prieteniei şi ajungându-se chiar la încercarea de a forţa trecerea 
din partea unui turist?. 

Pe 2 august, autorităţile bulgare au dat dispoziţie să se permită turiştilor să facă pli- 
nul plus două canistre de rezervă pe teritoriul Bulgariei. În acelaşi timp, acestora li s-a 
promis ajutor, subliniindu-se faptul că aceasta era doar o măsură de urgenţă. Cehoslovacia 
a protestat oficial împotriva metodelor utilizate de România, recomandându-le cetăţe- 
nilor săi să se abţină de la călătorii. RDG s-a limitat să acorde cetăţenilor săi un ajutor 
pentru cumpărarea benzinei şi revenirea în ţară“. Datorită acestor măsuri s-a reuşit de- 
blocarea Podului Prieteniei, dar situaţia a rămas în continuare foarte tensionată. În seara 
aceleiaşi zile, delegaţia Orbis a negociat cu ministrul adjunct al Turismului, Ionel Tudor, 
o înţelegere prin care să li se permită turiştilor polonezi care se întorceau din Bulgaria 
să obţină benzină pe baza bonurilor cumpărate în RPP, dar şi aceasta era doar o rezol- 
vare provizorie. 

Pe 3 august, la iniţiativa Ungariei, la Budapesta a avut loc consfătuirea directorilor 
departamentelor consulare din ţările socialiste. La întâlnire n-au participat reprezentanţii 
Uniunii Sovietice. În cursul lucrărilor s-a apreciat că „decizia României nu are doar un 
aspect turistic” şi s-a stabilit că se va trece la tratative doar în momentul în care se va 
reveni la situaţia precedentă datei de 1 august’. 

În zilele următoare au avut loc negocieri între RSR şi celelalte ţări comuniste, dar 
în continuare era departe de a se ajunge la un compromis. Pe 9 august a avut loc o altă 
consfătuire la Budapesta. De această dată au participat şi reprezentanţii Uniunii Sovietice. 
S-a stabilit de comun acord ca începând din 10 august nici o ţară socialistă să nu mai 
„organizeze activităţi turistice individuale în România şi prin tranzitarea acestei ţări”6. 
După această întâlnire situaţia a început totuşi să se normalizeze : românii au început 
să accepte turiştii care deţineau benzină sau dolari şi să onoreze taloanele poloneze, în 
ciuda afirmațiilor iniţiale”. Pe de altă parte, Polonia, RDG, Cehoslovacia şi Ungaria le 

recomandau turiştilor rute de tranzit prin Bulgaria şi Iugoslavia şi tot pe aceste direcţii 
organizau şi excursiile de grup. 

Potrivit evaluărilor Ambasadei RPP, decizia referitoare la introducerea bruscă a unor 
reguli noi a fost provocată din dorinţa de a limita circulaţia turiştilor din ţările socialiste 
şi a fost luată „fără o analiză prealabilă a consecinţelor juridice şi politice pe care le-ar 
antrena” (în legătură cu luarea acestei decizii nu era la curent nici măcar premierul Ilie 
Verdeț, care se afla în momentul respectiv în Bulgaria)!. Comportamentul destul de 
neprietenos al României din cursul lunii august a adâncit şi mai mult criza care se anunţa 
pe acest fundal în relaţiile cu celelalte ţări membre ale CAER, în special cu Polonia şi 
Ungaria. Decizia din iulie 1979 a provocat o scădere simţitoare a credibilităţii României 
ca partener în cadrul CAER, înrăutăţind relaţiile cu ţările socialiste. Pe termen lung, 
ea a influenţat negativ şi turismul românesc, care era o ramură destul de importantă a 
economiei naţionale - în 1980, numărul turiştilor din ţările socialiste a scăzut brusc cu 
90%. De asemenea a scăzut - deşi nu tot atât de drastic - şi numărul turiştilor din 
Europa Occidentală?. Şi nici n-a dus la ameliorarea semnificativă a situaţiei în care se 
afla piaţa internă a carburanţilor din România, ceea ce ne permite să afirmăm că decizia 
incriminată a fost de fapt o greşeală pe care economia ţării a plătit-o scump. 

Al doilea semestru al anului 1979 a fost marcat de pregătirile pentru Congresul 
al XII-lea al PCR. De aceea autorităţile n-au luat decizii economice de natură să înrăută- 
ţească starea de spirit a populaţiei, ci s-au concentrat asupra punerii în funcţiune, într-o 
ambianţă intens exploatată propagandistic, a câtorva investiţii importante. În noiem- 
brie, imediat înainte de Congres, a fost făcută cunoscută descoperirea unor zăcăminte 
de ţiţei pe platforma continentală a Mării Negre?. La câteva săptămâni după Congres, 
pe 19 decembrie, a fost pusă în funcţiune prima linie de metrou din Capitală“ - după 
părerea aproape unanimă a majorităţii românilor, aceasta a fost una dintre puţinele mari 
investiţii comuniste cu adevărat justificate. 

La Congresul al XII-lea, problematica dominantă a fost cea economică. În raportul 
său, Ceauşescu a recunoscut că n-au fost îndeplinite toate sarcinile trasate în planul 
cincinal. Printre cauzele acestei stări de lucruri, secretarul general a menţionat întârzi- 
erile în finalizarea unor investiţii, creşterea insuficientă a productivităţii muncii şi apli- 
carea greoaie a noului sistem economic. Evaluarea economică generală a fost totuşi 
destul de favorabilă. 

Dintre directivele Congresului referitoare la dezvoltarea economică a ţării, cele mai 
importante erau ridicarea nivelului tehnic al producţiei la nivelul întregii economii, lăr- 
girea bazei proprii de materii prime şi în special a celei de carburanţi, respectiv conti- 
nuarea procesului de industrializare. O pondere deosebită era acordată căutării de noi 


1. Mesaj cifrat de la Bucureşti 23.08.1979, D-I-R-0-53-3-79, 35, A MSZ RP, p. 3. 

2. Notă referitoare la câteva elemente de actualitate ale situaţiei socio-economice a României. 
D-I-R-241-3-80, 1, A MSZ RP, p. 2. 

3. Istoria României în date..., p. 674. 

4. Ibidem, p. 675. 

5. Informare pe tema Congresului al XII-lea al Partidului Comunist Român, D-I-R-0-24121-2-79, 1, 
A MSZ RP, pp. 1-2. 

6. Congresul al XII-lea al Partidului Comunist Român 19-23 noiembrie 1979, Bucureşti, 1981, 
p. 688. 


STAGNAREA SISTEMULUI 247 


zăcăminte de materii prime. Ridicarea nivelului de trai al societăţii nu era menţionată 
decât la ultimul punct, deşi fuseseră stabilite nişte principii destul de îndrăzneţe în ceea 
ce priveşte nivelul consumuluil. În directive au fost reduse totuşi într-o anumită măsură 
cheltuielile la capitolul investiţii, sumele respective fiind redirecţionate către consumul 
populaţiei. Deşi aceste schimbări nu erau spectaculoase, ele au fost percepute ca fiind 
destul de importante, dovedind mai mult realism în activitatea de planificare?. În fond, 
era prezentată o imagine optimistă a situaţiei economice a ţării, ceea ce se înscria în 
climatul general al Congresului (atmosferă care n-a fost compromisă decât de interven- 
ţia lui Constantin Pârvulescu). 

În 1979 a fost înregistrată o balanţă comercială şi mai rea decât în anul precedent — 
peste 5 miliarde de lei deficit?. Îngrijorate de hemoragia de mijloace financiare, autori- 
tăţile au mai luat o decizie care n-a făcut altceva decât să agraveze dificultăţile. A fost 
redus drastic importul, mai ales din ţările capitaliste, şi s-a alocat exportului o cantitate 
mult mai mare de produse, ceea ce a provocat nu numai scăderea consumului, ci şi di- 
ficultăţi în menţinerea continuității producţiei din cauză că nu puteau fi asigurate canti- 
tăţile necesare de materii prime şi semifabricate. 

Lucrările Congresului al XII-lea n-au putut masca totuşi dificultăţile economice tot 
mai mari ale ţării. În 1980 a urmat o prăbuşire a economiei naţionale în mai multe sec- 
toare. Încă de la începutul anului s-a putut observa o înrăutăţire rapidă a situaţiei. În 
majoritatea ramurilor economiei, planul pe trimestrul doi a fost realizat doar în propor- 
ţie de 60-80%, situaţia cea mai rea fiind înregistrată la produsele alimentare şi cărbune“. 

Mai târziu situaţia s-a înrăutățit. Din iulie, la aprovizionarea cu produse alimentare, 
printre altele, din cauza extremei precarităţi a recoltelor. Planul la produsele agroali- 
mentare a fost realizat doar la nivelul a 50-80%. Tradițional, de cea mai bună aprovi- 
zionare beneficia Bucureştiul şi marile oraşe, iar cel mai rău era la sate, ceea ce a făcut 
ca ţăranii să meargă la oraş pentru a se aproviziona cu produsele alimentare de bază. 
Principalele ramuri ale industriei nu şi-au putut realiza planul, ceea ce a provocat, pen- 
tru viitor, acumularea tot mai multor dificultăţi în realizarea lui. În plus, ca urmare a 
conflictului dintre Iraq şi Iran, în România n-au mai putut ajunge 10 milioane de tone 
de petrol contractat din Orientul Apropiat. Pentru furnizarea acestei materii prime, con- 
ducerea s-a adresat Uniunii Sovietice şi Chinei, dar în ambele cazuri răspunsul a fost 
negativ, ceea ce a provocat întreruperea imediată a activităţii în aproape o treime din 
capacităţile de prelucrare şi, în consecinţă, sistarea exportului de produse petroliere 
către ţările capitaliste. Ceea ce a obligat România să exporte produse alimentare pentru 
a obţine devizele necesare. Dar creşterea exportului de alimente a provocat adâncirea 
crizei în aprovizionarea pieţei interne într-o asemenea măsură, încât conducerea s-a 
văzut pusă în situaţia de a creşte brusc importul din ţările CAER. Pentru echilibrarea 
balanței comerciale nefavorabile a fost sistat importul de produse tehnologice din ţările 


capitaliste, România limitându-se doar la importul de materii primes. 


Ibidem, p. 721. 

Informare pe tema Congresului al XII-lea..., p. 1. 

Anuarul Statistic... 1980, p. 497. 

Notă referitoare la unele aspecte ale situaţiei socio-economice actuale a României, D-I-R-241-3-80, 1, 
A MSZ RP, pp. 1-2. 

5. Situaţia economică actuală a României, D-I-R-24120-9-80, A MSZ RP, pp. 1-3. 

Astfel, ca urmare a două evenimente neprevăzute (recolta foarte slabă şi conflictul 
dintre Iraq şi Iran), economia României a fost practic paralizată. O lovitură suplimen- 
tară a constituit-o eliminarea aproape completă a turiştilor din ţările socialiste şi limita- 
rea drastică a numărului celor proveniţi din ţările capitaliste - consecinţă a crizei din 
august 1979. Autorităţile n-au reuşit să reducă decât provizoriu dimensiunile penuriei 
alimentare de pe piaţa internă, şi acest lucru numai datorită livrărilor din direcţia ţărilor 
CAER, care treceau şi ele printr-o criză economică tot mai accentuată. Problemele care 
se făceau simţite în cursul anilor precedenţi s-au acutizat — ne referim la balanţa nega- 
tivă a comerţului exterior (1,2 miliarde de dolari) sau nivelul de îndatorare care a înce- 
put să crească rapid, ajungând la dimensiuni îngrijorătoare (7 miliarde de dolari). S-au 
accentuat, de asemenea, fenomene negative ca penuria de materii prime şi energie, ex- 
ploatarea insuficientă a capacitătilor de producţie, ineficienţa metodelor introduse pentru 
stimularea productivităţii muncii, lipsa cooperării pe orizontală între întreprinderi şi 
nivelul scăzut al protecţiei muncii!. Sub influenţa evenimentelor din Polonia, precum 
şi a stării de spirit mai degrabă îngrijorătoare din sânul societăţii, autorităţile au decis 
să aloce ceva mai multe mijloace pentru consum, dar acţiunile întreprinse în acest scop 
n-au fost în măsură să satisfacă nici măcar necesităţile fundamentale ale populaţiei. 

În 1981, toate tendinţele negative s-au agravat. Autorităţile au pierdut controlul asu- 
pra situaţiei. Lipsurile grave în realizarea planului pe anul precedent, mai ales în do- 
meniul energetic, au provocat goluri importante de producţie, situaţie care a dus la 
nerealizarea planului nici pe anul în curs. Cel mai rău, în afară de domeniul energetic, 
se prezenta situaţia din agricultură şi din industria alimentară. A urmat încă un an de 


ode us. 


recolte slabe, dar din cauza imposibilității de a exporta produse petroliere s-a hotărât 


tot mai greu credite României, pentru că-şi dădeau seama de situaţia economică a ţării. 
În iunie, România a primit totuşi un credit substanţial (1,3 miliarde de dolari) de la 
Fondul Monetar Internaţional, dar cu condiţia de a reduce consumul, de a transfera 
centrul de greutate al investiţiilor de la industria grea la agricultură şi de a dinamiza 
comerţul exterior. Pentru a nu bloca posibilitatea de a obţine alte credite, era necesar 
să se ajungă la echilibrarea balanței comerciale - ceea ce autorităţile intenționau să facă 
limitând drastic importurile şi introducând principiul procurării fondurilor necesare 
pentru eventuale importuri din activitatea de export. Soluţiile adoptate cu titlu provizo- 
riu în cursul anului precedent s-au dovedit aşadar definitive. Limitarea livrărilor de 
maşini şi tehnologie din Apus a lovit mai ales în ramurile industriale înalt tehnologizate. 
În 1981 s-a reuşit negocierea livrărilor de petrol din Uniunea Sovietică în schimbul 
produselor alimentare?. 

Autorităţile au încercat să remedieze situaţia economică şi prin utilizarea pârghiilor 
juridice. Pe 28 aprilie, la consfătuirea CPEx au fost elaborate o serie de dispoziţii având 
ca scop transferul persoanelor angajate în administraţie pe posturi de producţie în în- 
treprinderi şi creşterea pe această cale a disponibilului de forţă de muncă’. Aceste dispoziţii 


1. Raport politic al Ambasadei RPP la Bucureşti pe anul 1980, D-I-R-0-242-1-81, 1, A MSZ RP, pp. 1-3. 

2. Ambasada Republicii Populare Polone la Bucureşti. Raport politic pe anul 1981, D-I-R-242-1-82, 
A MSZ RP, pp. 1-4. 

3. Istoria României în date..., pp. 684-685. 


STAGNAREA SISTEMULUI 249 


n-au adus totuşi efectele scontate, pentru că numărul posturilor de birou n-a scăzut sem- 
nificativ, persoanele vizate fiind doar transferate pe alte posturi. Aceluiaşi scop ar fi urmat 
să-i slujească reformele elaborate de CPEx pe 18 august - membrilor diferitelor comitete 
şi consilii consultative de pe lângă întreprinderi, care de cele mai multe ori nu se ocu- 
pau cu nimic productiv, li se cerea să treacă la muncă, pe posturi productive. O parte 
dintre aceste consilii urmau să fie practic desfiinţate. Elaborarea soluţiilor individuale 
în acest sens revenea ministerelor de resort!. Nici această măsură n-a fost însă nimerită, 
pentru că a provocat doar haos administrativ, soarta diferitelor consilii fiind hotărâtă 
prin decizia arbitrară a resortului responsabil, ceea ce a provocat înmulţirea faptelor de 
corupţie. Ambele decizii au fost aşadar greşite şi au produs efecte contrare celor scontate. 

Văzând insuficienţa soluţiilor parţiale (ale reformei din 1978), provizorii (echilibra- 
rea cu orice preţ a balanței comerciale) şi formale (schimbări administrative), în cursul 
celei de-a doua jumătăţi a anului 1981, conducerea a decis să facă schimbări importante 
în direcţia reducerii consumului şi a sporirii controlului asupra importurilor de mărfuri 
spre piaţa internă. Şi întrucât aceste schimbări se înscriu în logica evenimentelor care 
au dus nemijlocit, în 1982, la decizia cu efecte catastrofale de achitare integrală a cre- 
ditelor, ele vor face obiectul capitolului următor al prezentei lucrări. 

Criza petrolului, catastrofele naturale, creşterea corupţiei, scăderea productivităţii 
muncii şi blocarea posibilităţilor de a mai obţine credite sunt tot atâtea elemente care 
au accelerat prăbuşirea economiei, fără a constitui însă şi principala cauză a ei. Cauza 
principală o constituia esenţa însăşi a sistemului economic aşa cum era el practicat în 
România încă de la sfârşitul celui de-al doilea război mondial - economia de tip comu- 
nist, puternic centralizată, n-a confirmat în nici una din ţările în care a fost implemen- 
tată (sau cel puţin n-a putut ţine pasul cu ţările capitaliste dezvoltate). Echipa lui 
Ceauşescu n-a încercat de altfel nici „a treia cale”, aşa cum au procedat unele ţări din 
Lumea a Treia, şi nici măcar n-a introdus pe scară mai largă anumite soluţii de factură 
capitalistă (aşa cum s-a procedat în Iugoslavia sau Ungaria), singurul răspuns în faţa 
problemelor care apăreau fiind aplicarea tot mai rigidă a principiilor centralismului în 
conducere, multiplicarea organelor de control şi a tot felul de comisii cu competenţe 
care de cele mai multe ori se suprapuneau. Rezultatul a fost că aceste acţiuni au acce- 
lerat şi au adâncit prăbuşirea, în loc s-o evite, aşa cum intenţiona de fapt conducerea 
României. Anii următori au adus o scădere dramatică a nivelului de trai nu numai al 
locuitorilor, ci şi al membrilor nomenclaturii, ceea ce era şi mai periculos din punctul 
de vedere al autorităţilor. 

În intervalul 1978-1981 s-a ajuns la consolidarea semnificativă a influenţei membri- 
lor familiei Ceauşescu în conducerea superioară şi în administraţia de partid şi de stat. 
Acesta era curentul principal din politica internă în perioada respectivă. Patru factori, 
care se susțineau reciproc, au dus la accelerarea procesului de însuşire a statului de că- 
tre familia secretarului general : 

e creşterea neîncrederii lui Nicolae Ceauşescu în colaboratorii săi cei mai apropiaţi, 
sporită după fuga lui Ion Mihai Pacepa ; 
e ambițiile personale ale Elenei Ceauşescu, care voia să joace un rol esenţial în stat. 

Şi ea, pentru a-şi întări poziţia, şi-a promovat rudele ; 


1. Ibidem, p. 687. 

e ambițiile membrilor familiei Ceauşescu şi Petrescu (familia Elenei), care poate că 
nu doreau să aibă un cuvânt de spus în politică, dar în mod sigur erau interesaţi de 
privilegii şi bani ; 

e introducerea principiului rotirii cadrelor, care presupunea lipsa competenţei la nu- 
mirea pe post. În acest sens, membrii familiei secretarului general puteau ocupa 
posturi de răspundere fără să aibă nici un fel de pregătire teoretică şi practică. 


Figura-cheie era aici Elena Ceauşescu. Potrivit opiniei consensuale a martorilor 
epocii, soţia dictatorului român era o persoană de o îngustime spirituală ieşită din co- 
mun, chinuită de un profund complex de inferioritate şi de o sete de putere pe măsură. 
Era dezagreabilă cu cei din jur, îi plăcea să facă intrigi şi să-i umilească pe ceilalţi. 
Stenogramele şedinţelor CPEx sau ale altor organe ale puterii confirmă această teză — 
intervenţiile Elenei aveau toate trăsăturile negative care i-au fost reproşate. 

Părerea generală era că Elena exercită o influenţă negativă asupra soţului ei, fiind 
responsabilă de cele mai mari greşeli politice şi economice. Un rol destul de important 
a jucat aici tradiţia românească a „femeilor care fac rău”, sintagmă vizând femeile care 
apăreau alături de anumiţi conducători importanţi. Soţia lui Ceauşescu era de cele mai 
multe ori comparată cu Elena Lupescu, iubita regelui Carol al II-lea, despre care de 
asemenea se spunea că îi plăcea să uneltească, influenţându-l negativ pe monarh’. 
Imaginea foarte nefavorabilă a Elenei Ceauşescu, care se permanentizase în anii respec- 
tivi în conştiinţa socială, putea fi aşadar într-o anumită măsură exagerată. Însă chiar şi 
în ziua de azi este dificil să obţii acces la documente, ceea ce face să fie greu de eva- 
luat influenţa reală a Elenei asupra soţului ei. Sigur e faptul că aceasta a fost importantă 
şi a crescut mereu. 

În 1974 Elena a devenit membră a CPEx, ceea ce nu i-a potolit ambițiile, printre 
altele din cauză că nu i se făcuse loc şi în Biroul Permanent, principalul organ de deci- 
zie. În anii care au urmat, a obţinut treptat alte şi alte demnități. Astfel, în noiembrie 
1976 a devenit şefa comisiei pentru cadrele de partid şi de stat de pe lângă CC al PCR. 
În iunie 1979 a ocupat şi funcţia de preşedinte al Consiliului Naţional pentru Ştiinţă şi 
Tehnologie. Dar adevărata avansare a Elenei a avut loc pe 26 ianuarie 1977 - ziua când 
soţul ei împlinea 59 de ani —, când a fost în sfârşit cooptată în Biroul Permanent?. În 
anii care au urmat, principala ei preocupare a fost să-şi consolideze poziţia prin pro- 
movarea unor oameni devotați (inclusiv a unor membri ai familiei) şi să includă şi per- 
soana ei în cultul oficial de partid şi de stat, de care până atunci se bucurase doar Nicolae 
Ceauşescu. 

Următorul pas în construirea unei poziţii privilegiate a clanului familiei Ceauşescu 
a fost Congresul al XII-lea al PCR din anul 1979. Cu această ocazie n-a fost confirmat 
doar statutul Elenei ca membră a Biroului Permanent, ci în cercul membrilor CC a fost 
primit şi cumnatul lui Ceauşescu, Vasile Bărbulescu (născut, la fel ca şi secretarul ge- 
neral, în Scorniceşti), iar fiul dictatorului, Nicu Ceauşescu, a obţinut statutul de mem- 
bru supleant al CC. 


1. L. Boia, Istorie şi mit în conştiinţa românească, Editura Humanitas, Bucureşti, 2002, p. 318. 
2. Membrii CC al PCR..., pp. 138-139. 

Numirea fiului lui Nicolae ca membru supleant al CC a fost considerată de toată lu- 
mea ca pregătirea lui pentru rolul de succesor la postul de secretar general. Născut în 
1951, Nicu a devenit pionier la vârsta de 9 ani, la 15 ani a intrat în UTC, iar la 20 de 
ani în PCR. La început a activat în organizaţiile studenţeşti. În 1974 a intrat în consiliul 
de administraţie al radio-televiziunii, funcţie pe care şi-a păstrat-o până la căderea re- 
gimului. În 1975 a devenit membru al Biroului UTC, unde a lucrat la secţia cadre. În 
1976 îl găsim la Ministerul Educaţiei, iar în aprilie 1978 devine membru al Consiliului 
Politic din Ministerul Afacerilor Interne. În 1979 face parte din comitetul de organizare 
a „Daciadei” şi din comisia pentru organizarea timpului liber şi pentru turismul de 
masă. În acelaşi an a devenit asistent la Facultatea de Fizică a Universităţii din Bucureşti. 
În 1980 urmează alte avansări: este numit membru în Biroul Executiv al Consiliului 
Naţional al Frontului Democraţiei şi Unităţii Socialiste (FDUS), membru al secţiei or- 
ganizatorice a CC al PCR, secretar pe probleme organizatorice al CC al UTC, membru 
al Biroului Executiv al Consiliului Superior al Educaţiei şi Învăţământului şi deputat în 
MAN (circumscripţia Râmnicu Sărat din judeţul Buzău), apoi secretar al MANI. 

Ceilalţi membri ai familiei n-au ajuns atât de sus, sau cel puţin nu în această peri- 
oadă. Cele mai multe rude ale secretarului general şi ale soţiei sale s-au limitat la cari- 
ere pe plan local sau în resorturi mai puţin importante - spre exemplu, Elena Bărbulescu, 
sora lui Nicolae Ceauşescu şi soţia lui Vasile Bărbulescu, a fost inspector şcolar în ju- 
deţul Olt ; fiul lor, Emil Bărbulescu, a fost şi el ofiţer superior de poliţie tot în judeţul 
Olt. Gheorghe Petrescu, fratele Elenei Ceauşescu, avansat încă din 1965 ca membru al 
CC, a activat în consiliul de administraţie al radio-televiziunii, la sindicate şi în FDUS?. 
În septembrie 1981, Ion Ceauşescu, fratele mai tânăr al lui Nicolae, a devenit vicepre- 
şedinte al Comitetului Central al Planificării?. 

De consolidarea poziţiei membrilor familiei dictatorului se leagă şi proliferarea cul- 
tului personalităţii, o nouă etapă a acestuia începând odată cu celebrarea celei de-a 60-a 
aniversări a zilei de naştere a lui Ceauşescu, pe 26 ianuarie 1978, dublată de sărbători- 
rea a 45 de ani „de activitate revoluţionară neîntreruptă”. Aceste festivități aminteau 
de cele organizate la a 55-a aniversare a dictatorului - erau prezente toate elementele 
cunoscute anterior, adică publicarea unei cărţi aniversare intitulate Omagiu, festivități 
de masă cu caracter folcloric-naţionalist (merită să amintim aici, în contextul evenimen- 
telor ulterioare, că discursul omagial, care accentua „activitatea revoluţionară neîntre- 
ruptă” a lui Ceauşescu, a fost rostit de Constantin Pârvulescu). i 

Au apărut însă şi elemente noi. Pe 23 ianuarie, la Bucureşti a fost deschisă o expo- 
ziţie permanentă ce purta un titlu lung : „Dovezi ale dragostei, înaltei stime şi profundei 
preţuiri de care se bucură preşedintele Nicolae Ceauşescu şi tovarăşa Elena Ceauşescu, 
ale amplelor relaţii de prietenie şi colaborare dintre poporul român şi popoarele altor 
ţări”. Această expoziţie a rămas deschisă până în decembrie 1989. Un al doilea element 
inedit a fost vizita dictatorului la Scornicești pe 28 ianuarie, ocazie cu care a vizitat 
casa părintească şi mormintele părinţilor săi. Cu aceeaşi ocazie, muzeul din Scorniceşti 
a pregătit o expoziţie subliniind rolul pe care l-au jucat locuitorii acestei localităţi în 


1. Ibidem, pp. 142-143. 
2. T. Kunze, Nicolae Ceauşescu..., p. 306; R. de Flers, Socialism in One..., pp. 165-174. 
3. Gh. Crişan, Piramida..., vol. I, pp. 74-75. 

toate evenimentele istoriei naţionale din secolele XIX-XX!. Un alt element nou a fost 
introducerea „activităţii revoluţionare neîntrerupte” a lui Ceauşescu în programa de în- 
văţământ — acest motiv se va repeta mai târziu sub forma realizării conexiunii între di- 
feritele evenimente şi anii de tinereţe ai dictatorului —, activitatea lui de -partid fiind 
scoasă în prim-plan, evident, prin falsificarea istoriei. Ultimul şi poate cel mai impor- 
tant motiv nou a fost includerea Elenei în cultul oficial şi încă într-o formă care depăşea 
orice practici cunoscute din anii precedenţi. 

Aproape tot anul 1979 a fost subordonat diferitelor sărbătoriri. Mai întâi, pe 6 ia- 
nuarie, a 60-a aniversare a Elenei, care a fost sărbătorită pentru prima dată printr-o so- 
lemnitate oficială. Apoi a 61-a aniversare a lui Nicolae. În septembrie au fost sărbătoriţi 
400 de ani de la întemeierea satului Scornicești. În octombrie - 40 de ani de la coopta- 
rea lui Nicolae Ceauşescu în conducerea UTC. În noiembrie a avut loc Congresul 
al XII-lea al PCR, în cursul căruia (au fost 108 luări de cuvânt) numele lui Nicolae 
Ceauşescu a fost menţionat de 528 de ori, iar al Elenei Ceauşescu de 24 de ori. La pu- 
ţină vreme după Congres, în ianuarie 1980, altă serie de sărbătoriri - a 61-a aniversare 
a Elenei şi a 62-a a lui Nicolae, dar ambele au fost celebrate cu atâta pompă, cum până 
atunci nu erau sărbătorite decât aniversările „rotunde”?. Ocazii pentru proslăvirea ro- 
lului providenţial al secretarului general şi al soţiei sale în istoria României erau şi tra- 
diţionalele sărbători de partid şi de stat (ca 1 Mai şi 23 August), moştenite încă de pe 
vremea lui Dej. Acest scenariu standard care presupunea organizarea anuală a unor 
sărbători şi ceremonii oficiale a fost repetat până în 1989, el fiind îmbogăţit din când 
în când doar cu anumite accente suplimentare care nu dovedeau de cele mai multe ori 
altceva decât ingeniozitatea diferiților barzi ai perechii dictatoriale. 

Pe lângă consolidarea poziţiei membrilor familiei secretarului general şi proliferarea 
cultului personalităţii aferentă acesteia, în anii 1978-1981 au avut loc însă şi alte eveni- 
mente politice legate de administrarea partidului şi a ţării în condiţiile agravării crizei 
economice. 

Reformele planificate pentru prima jumătate a anului 1978 au afectat şi nivelurile 
superioare ale administraţiei şi, chiar dacă într-o mai mică măsură, inclusiv organizați- 
ile de partid. Încă din ianuarie Ceauşescu anunţa schimbări importante în organele su- 
perioare de partid şi de stat, subliniind „necesitatea educării şi a formării unui activist 
de tip nou”?. Schimbările urmau să fie făcute cu ocazia plenarei, dar pe 7 martie s-a 
întrunit CPEx şi a dispus convocarea imediată a unei şedinţe de lucru a CC, la care au 
fost anunţate schimbări importante de personal. 

Printre cele mai importante elemente ale rotirii de cadre (în afară de schimbările 
deja amintite de la Ministerul Afacerilor Interne şi de la serviciile speciale) putem spe- 
cifica : avansarea lui Virgil Cazacu, care până atunci fusese ambasador în Iugoslavia, 
ca membru în CPEx, membru în Secretariatul CC la secţia de propagandă şi ca vice- 
premier ; plecarea lui Cornel Burtică de la şefia secţiei de propagandă a CC (el fusese 


1. Istoria României în date..., pp. 663-664; A.U. Gabanyi, Cultul lui Ceauşescu, pp. 19-26. 

3. Notă referitoare la schimbările de personal în conducerea partidului şi a guvernului RSR, efectu- 
ate cu ocazia consfătuirii de lucru a CC al PCR din ziua de 7 III 1978, D-I-R-0-2412-3-78, 1, 

criticat pentru diferite neajunsuri) şi numirea lui ca ministru al Comerţului Exterior şi 
al colaborării economice internaţionale ; eliberarea din funcţia de ministru al Comerţului 
Exterior a lui Ion Păţan (găsit responsabil pentru penuria de materii prime) şi transfe- 
rarea lui pe postul de ministru al Aprovizionării Tehnico-Materiale şi Controlului 
Gospodăririi Fondurilor Fixe (dar a rămas în continuare vicepremier) ; numirea lui 
Constantin Dăscălescu pe funcţia de secretar al CC pe probleme organizatorice ; elibe- 
rarea lui Ion Stănescu din funcţia de vicepremier şi trecerea lui pe postul de secretar 
de stat la Ministerul Construcţiilor Industriale ; numirea lui Gheorghe Oprea ca prim-vi- 
cepremier (până atunci el fusese doar vicepremier) ; eliberarea lui Mihai Marinescu şi 
a lui Emil Drăgănescu din funcţia de vicepremieri şi transferarea lor pe posturi inferi- 
oare din guvern (Marinescu a fost îndepărtat şi de la conducerea Comitetului de Stat al 
Planificării) ; încredințarea funcţiei de preşedinte al Comitetului de Stat al Planificării 
lui Ilie Verdeț; eliberarea lui Aurel Duma din funcţia de şef al Cancelariei CC şi nu- 
mirea lui ca şef al secţiei de scrisori şi audienţe din cadrul CCI. 

Este vorba aşadar de schimbări destul de profunde şi de mare anvergură, caracteri- 
zate printre altele de avansarea anumitor persoane noi (Postelnicu, Cazacu) şi de critica 
prestaţiei altor activişti (Burtică, Păţan). După circa două săptămâni, pe 28 martie 1978, 
şi George Macovescu şi-a pierdut funcţia de ministru al Afacerilor Externe?. Acest di- 
plomat destul de talentat, continuatorul politicii lui Corneliu Mănescu, a fost înlocuit 
cu Ştefan Andrei, un activist tipic care se bucura de mare încredere din partea secreta- 
rului general - această schimbare s-a reflectat însă negativ în relaţiile României cu ce- 
lelalte ţări. 

Concomitent erau operate şi schimbări mai mărunte la nivelul organizaţiilor de par- 
tid. Pentru Plenara PCR din 22-23 martie a fost pregătit un raport referitor la numărul, 
componenţa şi structura organizatorică a partidului la 31 decembrie 1977. În acest do- 
cument se arăta că PCR ajunsese la 2.750 de membri, ceea ce reprezenta aproximativ 
27% din populaţia activă a ţării?. În continuare, puţin peste 50% dintre membrii de 
partid erau muncitori, ţărani - cca 18,6%, intelectuali şi funcţionari - cca 22,1 %. Printre 
membrii de partid, femeile reprezentau abia în jur de 26,4%. Aceste date arătau că 
rândurile PCR au crescut mai mult decât populaţia ţării. La Congresul al XI-lea din 
1974 partidul număra cca 2.500.000 de membri, un an mai târziu - cca 2.577.000 de 
persoane, iar la sfârşitul lui 1976 - cca 2.655.000. Creşterea lentă, dar sistematică a 
numărului de membri ai PCR nu era întâmplătoare, ci era rezultatul însuşirii directive- 
lor referitoare la creşterea rolului partidului în societate. 

La plenara din martie, toate instanţele de partid au fost atenţionate că sunt obligate 
să acorde maximă atenţie câtorva aspecte: primirea în partid cu precădere a muncito- 
rilor din întreprinderile producătoare de maşini, din industria uşoară şi din agricultură ; 
creşterea gradului de adeziune la partid a personalului din firmele de construcţii în aşa 
fel încât să fie posibilă apariţia unor puternice organizaţii de partid pe şantierele de 
construcţii ; primirea unui număr mai mare de femei în aşa fel încât ponderea lor în 


1. Membrii CC al PCR..., pp. 121-122, 130-131, 229, 240, 378, 442, 458, 545, 614-615. 

rândurile PCR să ajungă la 35-40% ; perfecţionarea sistemului de instruire a membrilor 
de partid, mai ales a celor nou-primiţi şi în mod cu totul special a tinerilor ; consolida- 
rea în continuare a partidului şi creşterea rolului său conducător ; perfecţionarea posi- 
bilităţilor partidului de a mobiliza societatea în scopul realizării sarcinilor de plan’. 

După cum lesne se poate observa, n-au fost operate schimbări prea mari faţă de pe- 
rioada precedentă. Creşterea rolului conducător al partidului a constituit o directivă 
permanentă, subliniată cu diferite ocazii la nivelul instanţelor celor mai înalte ale parti- 
dului. Nouă nu era nici ideea de a câştiga adeziunea de partea partidului a diferitelor 
medii sociale, nici declaraţiile despre necesitatea creşterii ponderii femeilor în totalul 
membrilor de partid. Merită în schimb toată atenţia sublinierea rolului PCR ca organi- 
zaţie având misiunea de a mobiliza populaţia - era o completare specifică a reformelor 
economice proclamate la aceeaşi plenară. Mobilizarea populaţiei spre a presta o activi- 
tate mai intensă a devenit principala sarcină a partidului în acea perioadă. 

Următoarele schimbări importante la nivelele superioare ale administraţiei au fost 
efectuate la mai puţin de o jumătate de an după aceea, respectiv cu ocazia Plenarei CC 
din 1 februarie 1979. Cele mai importante rotiri de cadre efectuate atunci au fost: eli- 
berarea lui Emil Bobu din funcţia de secretar al CC pe probleme de cadre şi trecerea 
lui pe postul de preşedinte al Consiliului Central al Sindicatelor şi de ministru al Muncii ; 
eliberarea lui Ion Dincă din funcţia de primar al Bucureştiului şi trecerea lui pe funcţia 
de vicepremier şi ministru al Construcţiilor Industriale ; Gheorghe Cioară a părăsit pos- 
tul de vicepremier şi ministru al Construcţiilor Industriale pentru acela de ministru al 
Energiei Electrice; Gheorghe Pană şi-a pierdut postul de preşedinte al Consiliului 
Central al Sindicatelor şi de ministru al Muncii, fiind numit primar al Bucureştiului şi 
şef al organizaţiei de partid a Capitalei?. 

Alte schimbări de personal au avut loc pe 29 martie, tot cu ocazia unei Plenare a 
CC, când au fost comunicate deciziile luate mai devreme de a revoca guvernul condus 
de Manea Mănescu şi de a instala unul nou sub conducerea lui Ilie Verdeț. Motivul 
oficial al plecării lui Manea Mănescu au fost problemele de sănătate ale acestuia, deşi 
în lunile precedente premierul apăruse de mai multe ori în public (spre exemplu, la 
festivitățile legate de sărbătorirea zilei de naştere a Elenei Ceauşescu). Neoficial se co- 
menta însă că principala cauză a plecării lui Mănescu au constituit-o comentariile sale 
critice referitoare la modul cum este administrată economia ţării”. Pentru câţiva ani 
Mănescu a dispărut din viaţa politică — a reapărut abia în martie 1983, pe o funcţie mai 
puţin vizibilă legată de administrarea terenurilor*. Noul premier Verdeț se deosebea de 
ceilalţi activişti prin faptul că absolvise şcoala de partid a CC al PCUS din Moscova 
şi, după cum informau analiştii Ambasadei RPP, avea o atitudine pozitivă faţă de Uniunea 
Sovietică’. 

Pe lângă alte schimbări efectuate cu această ocazie trebuie să menționăm : trecerea 
lui Dumitru Popa pe postul de şef al secției militare şi juridice a CC (până în 1978 el 


1. Ibidem, p. 3. 
. Membrii CC al PCR..., pp. 102-103, 153-154, 447-448. 

fusese ambasador în Coreea de Nord); numirea lui Ilie Rădulescu ca şef al secţiei de 
propagandă a CC (Cazacu, care fusese numit pe acest post cu un an în urmă, a trecut 
acum la secţia de contacte internaţionale, iar în iulie 1979 a devenit şeful agenţiei române 
de presă Agerpres) ; avansarea lui Nicolae Constantin pe funcţia de vicepremier ; numi- 
rea lui Ion Iliescu ca membru al Consiliului de Stat. Iliescu a fost adus în Capitală de 
la Iaşi, unde fusese prim-secretar pe judeţ. În august 1979 el a fost numit şi preşedinte 
al Consiliului Naţional al Apelor, funcţie pe care şi-a păstrat-o până în martie 1984. 

Aceste schimbări se caracterizau prin intensificarea opțiunii prosovietice în cadrul 
conducerii. Din rândul activiştilor de rang înalt, în afară de Verdeț, studii în URSS mai 
făcuse şi Iliescu, iar Rădulescu, căruia i s-a încredinţat propaganda, absolvise Şcoala 
Superioară Jdanov în anii '50, adică în perioada când linia prosovietică era dominantă 
în România. Avansarea acestor activişti era probabil legată de dorinţa de a ameliora 
relaţiile României cu URSS şi de a extinde colaborarea internaţională în cadrul CAER. 

Lunile următoare s-au scurs sub semnul pregătirilor pentru Congresul al XII-lea al 
PCR, planificat pentru noiembrie 1979. Campania de pregătire s-a concentrat în prin- 
cipal pe problemele economice, accentul fiind pus pe necesitatea de a creşte ponderea 
economisirii şi a căutării de noi rezerve. De asemenea, erau înfierate abuzurile, atitu- 
dinile morale necorespunzătoare şi dorinţa de îmbogăţire cu orice preţ. Orice alte te- 
matici, şi mai ales problemele internaţionale, erau practic absente?. 

Majoritatea lucrărilor Congresului au fost dedicate economiei, dar s-au făcut şi im- 
portante schimbări organizatorice şi de personal. Cea mai importantă a fost lărgirea 
componenţei Biroului Permanent (BP) al CPEx la cincisprezece persoane. Pe lista 
Biroului Permanent figurau: Nicolae Ceauşescu, Elena Ceauşescu, Iosif Banc, Emil 
Bobu, Cornel Burtică, Virgil Cazacu, Nicolae Constantin, Constantin Dăscălescu, Paul 
Niculescu-Mizil, Gheorghe Oprea, Ion Păţan, Dumitru Popescu „Dumnezeu”, Gheorghe 
Rădulescu, Ilie Verdeț şi Ştefan Andrei”. 

A fost lărgită şi componenţa CPEx la 45 de persoane, dintre care 27 de membri şi 
16 membri supleanţif. În componenţa CPEx au fost operate schimbări fundamentale. 
Din echipa precedentă au fost revocaţi următorii membri: Manea Mănescu, Emil 
Drăgănescu, Gheorghe Cioară şi Iosif Uglar (un membru mai puţin activ, dar care ob- 
ţinuse un doctorat la Moscova), respectiv câţiva membri supleanţi, printre care şi Ion 
Iliescu şi Vasile Patilineţ. În schimb au fost cooptate câteva persoane noi, dintre care 
Aneta Spornic, o colaboratoare apropiată a Elenei Ceauşescu (din septembrie 1979 mi- 
nistru al Educaţiei) şi Suzana Gâdea (din septembrie 1979 preşedinta Consiliului Culturii 
şi Educaţiei Socialiste) - ambele în calitate de membru plin. 

Evenimentul cel mai important al Congresului al XII-lea a fost intervenţia neplani- 
ficată iniţial a unui veteran al partidului, Constantin Pârvulescu’. În ultima zi a Congresului, 


Membrii CC al PCR..., pp. 172-173, 322-323, 476-477, 506-507. 
Mesaj secret din Bucureşti 10.10.1979, D-I-R-0-24121-2-79, 3, A MSZ RP. - 
N. Ionescu-Gură, „Studiu introductiv”, p. 15. 
Ibidem, p. 12. 
Pentru descrierea evenimentelor, cf. Informarea în legătură cu Congresul al XII-lea..., pp. 6-7; 
T. Kunze, Nicolae Ceauşescu..., pp. 356-357; „«Incidentul Pârvulescu» la Congresul al XII-lea 
al PCR”, Dosarele Istoriei, nr. 2 (114), pp. 20-22. Este vorba de memoriile unui ofiţer, cel care 
l-a scos pe Pârvulescu din sala unde aveau loc lucrările Congresului. 


HUB NR = 


256 DICTATURA LUI NICOLAE CEAUŞESCU (1965-1989) 


după încheierea discuţiilor, dar înainte de trecerea la vot, Pârvulescu s-a ridicat pe ne- 
aşteptate şi a spus: „Tovarăşi, vreau să iau şi eu cuvântul”. Şi a reuşit să ţină o scurtă 
cuvântare, în ciuda faptului că cei prezenţi încercau fie să-l „aplaude”, fie să-l fluiere. 
Bătrânul activist l-a criticat pe Ceauşescu pentru metodele sale dictatoriale de a conduce 
partidul şi pentru că la Congres a evitat să vorbească despre problemele economice 
fundamentale ale ţării. Pârvulescu şi-a încheiat cuvântarea afirmând că n-o să-l voteze 
pe Ceauşescu. A urmat un moment de consternare, dar imediat la tribună a urcat un alt 
veteran al partidului, Ion Popescu-Puţuri, care l-a criticat şi l-a ridiculizat pe Pârvulescu, 
lăudându-l în acelaşi timp pe Ceauşescu. După aceea a luat cuvântul chiar secretarul 
general. El a făcut o critică zdrobitoare a lui Pârvulescu, minimalizându-i rolul în isto- 
ria partidului, sugerând că a avut legături cu regimul lui Antonescu şi numindu-l „un 
intrigant”, iar un colonel de Securitate, Toma Vlase, prezent în sală (ca membru al 
echipei de pază, nu ca delegat), a venit la Pârvulescu, l-a scos din clădire şi l-a condus 
cu maşina de serviciu până acasă, de altfel nu departe de sala Congresului. 

Intervenţia lui Pârvulescu a constituit un eveniment pentru întreaga istorie a comu- 
nismului românesc. Mandatul lui a fost retras imediat după ce a fost scos din sală. După 
încheierea lucrărilor Congresului a fost constituită o comisie specială, în componenţa 
căreia intrau Emil Bobu, Constantin Dăscălescu şi Petre Lupu (proaspăt ales ca preşe- 
dinte al Colegiului Central al Partidului), având ca scop cercetarea temeinică a proble- 
mei. Comisia a purtat câteva discuţii cu Pârvulescu, dar acesta n-a vrut să renunţe la 
părerile lui, aşa încât s-a propus excluderea lui din partid!. Totul pare să acrediteze 
ideea că această intervenţie n-a fost decât o iniţiativă personală a lui Pârvulescu. Nimeni 
nu şi-a exprimat (cel puţin public) solidaritatea cu el, aşa încât ieşirea lui s-a redus de 
fapt la un simplu gest izolat - important, dar care n-a avut nici un fel de consecinţe. 
După Congresul al XII-lea, Pârvulescu a fost izolat şi nu s-a mai auzit de el până în 
1989. Probabil că a intrat în acţiune şi Serviciul „D” - documente în acest sens n-au 
fost publicate, dar cunoscuta intelectuală Doina Jela nota în jurnalul ei că unul dintre 
cunoscuţii săi, într-o discuţie privată, i-a pus următoarea întrebare: „De unde ştim noi 
cine e acest Pârvulescu? ”?, care putea să fie foarte bine tocmai rezultatul acţiunii 
Serviciului „D”. 

După Congresul al XII-lea, PCR a intrat într-o oarecare stare de apatie, caracteris- 
tică pentru tot deceniul care a urmat. Acest lucru s-a întâmplat din mai multe cauze: 
e Nicolae Ceauşescu concentra în mâinile sale toate atributele puterii de care dispunea 

partidul în celelalte sisteme comuniste (inclusiv în România pe vremea lui Dej). El 

era instanţa supremă în partid, deşi, din punct de vedere formal, această funcţie 
aparţinea în continuare Congresului, care avea loc din cinci în cinci ani. 

e Ca urmare a lărgirii CPEx şi a Biroului Permanent, reprezentanţii organelor princi- 
pale ale autorităţii au devenit atât de numeroşi, încât formau într-un anumit sens un 
substitut al CC, dând iluzia că deciziile se iau în colectiv ; astfel, celelalte centre de 
putere deveneau inutile. S-a produs şi o anumită ruptură între partid şi stat, acesta 
din urmă fiind înţeles ca grup conducător (şi nu ca guvernul în exerciţiu, în sensul 

formal al cuvântului). Partidul devenea tot mai mult „o fabrică de cadre”, şi nu sin- 
gura, concurând în acest sens cu Securitatea şi Armata. 

e După intervenţia lui Pârvulescu a devenit clar că partidul nu este un forum de dis- 
cuţii (ceea ce de facto n-a fost niciodată) şi nici măcar un câmp de luptă ideologică 
(ceea ce, într-o anumită măsură, fusese până la congresul precedent). 

e Proliferarea cultului personalităţii a făcut ca PCR să devină în primul rând instru- 
mentul de manifestare a acestuia. Dar, în această calitate, el era în situaţia de a concura 
cu instituţii de mai mică anvergură, dar mai strict specializate, cum ar fi „Daciada” 
sau „Cântarea României”. Limitarea treptată a elementelor de ideologie comunistă în 
favoarea temelor naţionaliste din propaganda oficială a avut cam aceleaşi efecte. 

e Instituirea mobilizării populaţiei ca sarcină principală pentru partid la nivel local n-a 
provocat altceva decât scăderea rolului pe care îl juca în societate. 


Astfel, după Congresul al XII-lea, rolul partidului s-a redus simţitor. Evenimentele 
politice au început să se concentreze în jurul Biroului Permanent, al CPEx şi al guver- 
nului. Confirmarea acestor tendinţe a fost chiar numirea unui nou guvern pe 29 martie 
1980. Premier a rămas în continuare Ilie Verdeț, dar ca prim-vicepremier a fost numită 
Elena Ceauşescu, ea fiind de fapt cea care a început să joace rolul principal. Până în 
1989 guvernul s-a mai schimbat încă de două ori, dar Elena a rămas până la sfârşit să 
îndeplinească funcţia de prim-vicepremier!. 

Anii 1980-1981 au fost marcați în mare măsură de evenimentele din Polonia. 
Autorităţile române erau profund neliniştite din cauză că PMUP nu era în stare să gă- 
sească soluţii corespunzătoare pentru dificultăţile tot mai mari cu care se confrunta, 
permiţând apariţia unei opoziții organizate. În septembrie 1980 Ceauşescu i-a împărtăşit 
propriile sale păreri asupra acestei situaţii lui Zdzistaw Kurowski, care în acel moment 
vizita România. Secretarul general al PCR afirma că: 


[...] după felul cum evoluează evenimentele din Polonia, se pare că există un element central 
care conduce tot ce se întâmplă. Acest element are legături cu străinătatea. Este clar că aceste 
evenimente au fost provocate în primul rând de greşeli subiective şi de diferite bavuri în con- 
ducere, dar fără existenţa unui centru ostil, ele n-ar fi putut căpăta un asemenea caracter. 
[...] [El a subliniat, de asemenea, că] ar fi mai bine [...] ca autorităţile interne să ia măsuri 
dure înainte ca acest lucru să fie făcut de cele externe [...] [şi că] pentru izolarea elementelor 
ostile este necesară o atitudine activă a întregului partid, ca şi utilizarea tuturor mijloacelor 
de contracarare?. 


Elemente suplimentare conţinea evaluarea situaţiei din RPP prezentată de Ştefan 
Bârlea (pe atunci şeful de cabinet al preşedintelui) la şedinţa CPEx din 13 decembrie 
1981, când s-a discutat despre decretarea stării de război în Polonia. Bârlea a afirmat 
printre altele că: 


Partidul Muncitoresc Unit Polonez a dus la anumite denaturări ale principiilor socialiste, in- 
clusiv în modul de organizare a partidului - şi tocmai de aceea s-a ajuns la distanţarea lui 


1. Enciclopedia de istorie a României, vol. I, pp. 156-160. 

faţă de clasa muncitoare, ceea ce se vede şi în structura organelor partidului, în partidul în- 
suşi, care n-a luat măsurile corespunzătoare pentru a-şi consolida poziţia de centru conducător 
al clasei muncitoare [...] [şi că] Partidul şi guvernul polonez, în loc să fie exponenţii senti- 
mentului naţional - în sensul corect al cuvântului, nu în sensul unui naționalism negativ, ci 
ca sentiment ce caracterizează un popor socialist şi democratic -, au neglijat acest sentiment, 
el fiind exploatat în schimb de Biserica Catolică, de cercurile poloneze reacţionare!. 


Autorităţile române au reacţionat la criza poloneză pornind tocmai de la asemenea 
premise. De vreme ce se presupunea că în Polonia ar fi existat un anumit „centru”, ele 
se străduiau să nu permită apariţia şi în România a ceva asemănător. Văzând „greşelile 
subiective şi bavurile” echipei poloneze, ele încercau să evite repetarea lor, iar subli- 
niind „denaturarea principiilor socialiste”, respectiv „neglijarea sentimentului naţional” 
în cazul PMUP, se făceau eforturi susţinute pentru promovarea tocmai a acelor principii 
şi sentimente în România. 

Acest lucru a dus practic la: intensificarea controlului asupra societăţii şi intensifi- 
carea acţiunilor Securităţii de destrămare a nucleelor de constituire a opoziţiei; câteva 
modificări de mică anvergură în planificarea economiei cu scopul de a aloca mai multe 
mijloace pentru consumul populaţiei ; intensificarea propagandei naţionaliste. Aceste 
trei tendinţe s-au putut observa în anii 1980-1981, dar şi mai târziu, când s-a putut con- 
stata că de fapt situaţia nu se îmbunătăţeşte. Totuşi, până în a doua jumătate a anului 
1981, acţiunile autorităţilor erau destul de şovăielnice - abia ultimele luni ale acestui 
an şi tot anul următor s-au desfăşurat sub semnul implementării noii linii socio-politice 
şi economice. 

În anii 1978-1981 se manifestau tot mai des delimitări cu caracter opoziţionist şi di- 
sident, deşi ele nu ajungeau la anvergura celor din alte ţări comuniste europene. 
Opozanţii şi disidenţii români din perioada respectivă nu se ridicau nici la nivelul pe 
care în 1977 îl atinseseră Goma, Paraschiv şi minerii din Valea Jiului, primii care au 
luat poziţie împotriva dictaturii lui Ceauşescu şi care tocmai de aceea s-au bucurat de 
o atenţie deosebită, nici la nivelul de care asemenea manifestări s-au bucurat în anii 
perestroikăi, beneficiind de un puternic sprijin din celelalte ţări. Mişcările opoziţioniste 
au fost totuşi foarte importante din punctul de vedere al autorităţilor, care au început 
să se teamă de tulburările sociale legate de înrăutățirea situaţiei economice. 

Cea mai importantă manifestare de opoziţie în această perioadă a fost apariţia 
Sindicatului Liber al Oamenilor Muncii (SLOMRY. Important este însă faptul că prin- 
cipalii conducători ai acestei asociaţii sprijiniseră în 1977 iniţiativa lui Goma - cu alte 
cuvinte, aveau deja o anumită experienţă. În ianuarie 1979, la Turnu Severin, un grup 
de muncitori de la şantierul naval s-au organizat în jurul inginerului Ionel Cană, care 
mereu îi ajutase pe muncitori să-şi scrie cererile şi să-şi rezolve problemele adminis- 
trative mai complicate. Împreună cu muncitorii de la şatierul naval, Cană a elaborat 


1. Stenograma şedinţei Comitetului Politic Executiv al CC al PCR din ziua de 13 decembrie 1981, 
ANIC, fond CC al PCR - Cancelarie, dosar 101/1981, f. 2-15. Accesul la acest document a fost 
posibil datorită ajutorului acordat de prof. Andrzej Paczkowski. 

2. Despre SLOMR, cf. V. Paraschiv, Lupta mea..., pp. 77-84; D. Deletant, Ceauşescu..., pp. 100, 
246-247 ; M. Pelin, Operațiunile „Meliţa ” şi „Eterul”..., pp. 172-178 (este vorba de o prezentare 
extrem de defavorabilă a SLOMR şi a celorlalte grupuri de disidenţi). 

actul de înfiinţare a SLOMR. După care inginerul s-a dus la Bucureşti, unde s-a întâlnit 
cu clericul ortodox Gheorghe Calciu-Dumitreasa şi cu Gheorghe Braşoveanu, un pen- 
sionar care înainte de instaurarea comunismului în România fusese înalt funcţionar de 
stat. Pe lângă ei, la întâlnire au mai fost prezente şi alte câteva persoane. Împreună au 
redactat încă o dată actul de constituire a sindicatului, a cărui preşedinţie a fost preluată 
formal de Cană. Pe 27 februarie, Cană, Calciu-Dumitreasa şi Braşoveanu s-au întâlnit 
la Bucureşti cu un corespondent de presă străin care le-a promis că va transmite docu- 
mentul în Occident. 

Pe 3 martie, Bernard Noël a transmis conţinutul acestui document pe frecvenţa pos- 
tului de radio Europa Liberă. Încă de a doua zi, la Braşoveanu au început să sune (la 
fel cum se întâmplase în cazul lui Goma, Securitatea nu i-a tăiat telefonul) persoane 
care voiau să-şi exprime sprijinul faţă de această iniţiativă. Printre acestea se afla şi 
Vasile Paraschiv. Pe 8 martie, la locul său de muncă (Fabrica de Prototipuri şi Proiectare 
Tehnologică din Ploieşti), cu ocazia forumului sindicatului comunist, el a încercat să 
prezinte actul de constituire a SLOMR, dar preşedintele de şedinţă l-a întrerupt şi a 
dispus ca toată lumea să părăsească sala. După ce şi-a terminat orele de program, 
Paraschiv s-a dus acasă la Braşoveanu, unde a fost arestat de Securitate, dar după câ- 
teva ore i s-a dat drumul şi a fost lăsat să se întoarcă acasă. 

Timp de câteva săptămâni, se pare că autorităţile nu iau nici un fel de măsuri. 
Iniţiatorilor acţiunii li se adresau tot mai multe persoane, ajungându-se ca actul de con- 
stituire a SLOMR să întrunească circa două mii de semnături. Din aprilie au început 
însă arestările, care-i vizau pe principalii animatori ai sindicatului. Calciu-Dumitreasa 
a fost condamnat la zece ani de închisoare, Cană la cinci ani, iar Braşoveanu la trei ani 
de privare de libertate. Cană şi Braşoveanu au fost eliberaţi în baza decretului de am- 
nistiere din 1980, dar Calciu-Dumitreasa nu şi-a redobândit libertatea decât în 1985, şi 
doar ca urmare a presiunilor exercitate de ţările occidentale. Imediat după ce a părăsit 
închisoarea, el a emigrat în Statele Unite. Vasile Paraschiv, nefăcând parte din grupul 
restrâns al celor care au înfiinţat SLOMR, din cauză că a încercat în repetate rânduri 
să acţioneze din proprie iniţiativă, a fost reţinut de câteva ori şi bătut fie de persoane 
îmbrăcate în uniformă de milițieni, fie de civili, fie de „făptaşi necunoscuţi”, dar nu a 
fost totuşi arestat. Aşa încât sindicatul a fost dezmembrat înainte chiar de a apuca să 
desfăşoare vreo activitate reală. 

Importanţa SLOMR a fost în primul rând simbolică, la fel ca şi mişcarea lui Goma, 
de altfel. Faptul că sub actul de constituire a fost depus un mare număr de semnături 
nu însemna că sindicatul respectiv ar fi avut şi o putere efectivă oarecare. Apariţia 
SLOMR era în primul rând un semnal că există un anumit potenţial de revoltă în socie- 
tatea românească - şi exact aşa a şi fost interpretat de autorităţi, care, în conformitate 
cu practica verificată în alte situaţii în care s-a procedat la fel, s-au străduit în primul 
rând să-i izoleze pe iniţiatorii sindicatului. Acest scop a fost realizat, iar SLOMR nu a 
avut alţi continuatori. 

Spre sfârşitul anilor *70 au devenit tot mai puternice vocile care-şi exprimau nemul- 
țumirea şi care proveneau din mediile artistice şi intelectuale!. Astfel de semnale au mai 


1. Situația intelectualilor români în perioada 1978-1981 constituie subiectul unei serii întregi de docu- 
mente - cf. Maria Radu Mocanu, Scriitorii şi puterea. Documente, Editura Ideea Europeană, laşi, 
2006. 

existat şi înainte, practic din 1971, odată cu proclamarea „tezelor din iulie”, dar de cele 
mai multe ori ele nu depăşeau cadrul unor discuţii private pe baza cărora informatorii 
Securităţii îşi întocmeau apoi rapoartele. Existau uneori şi cazuri ale unor intelectuali 
români - spre exemplu, Augustin Buzura - care criticau politica autorităţilor române 
în presa occidentală, dar nu la modul foarte aspru. Gestul lui Goma a schimbat situaţia, 
dar acest scriitor s-a aflat întotdeauna cam la periferia curentului principal al vieţii ar- 
tistice şi nu s-a bucurat, în afara cercului său de cunoscuţi, de un sprijin deschis printre 
confrații săi. În cursul anilor următori situaţia a început totuşi să se schimbe, mai ales 
din cauza creşterii exigenţelor faţă de actul de creaţie şi a scăderii concomitente a sta- 
tutului material al creatorului, respectiv a libertăţii sale de creaţie artistică. 

Eliminarea formală a cenzurii din 1977 a provocat practic, după cum se ştie, aspri- 
rea ei şi complicarea procedurilor de cenzurare. Pe lângă aceasta, proliferarea cultului 
personalităţii ie impunea creatorilor nişte obligaţii pe care unii dintre ei le considerau 
compromiţătoare. Criza financiară a provocat tăierea unor fonduri de la cultură, respec- 
tiv reducerea burselor şi a planurilor editoriale. Pe de altă parte, unii literați au reuşit 
„să se strecoare” printre capcanele cenzurii mai bine decât alţii, ceea ce a provocat 
printre intelectuali un sentiment de nedreptate generalizat. 

Vizat în primul rând era Marin Preda, unul dintre cei mai remarcabili prozatori ro- 
mâni ai secolului XX. De mulţi ani el publica lucrări specifice „dezgheţului”, cucerind 
simpatia cititorilor şi creându-şi renumele de creator „nesupus”. În 1975 el a publicat 
amintitul roman Delirul, care a provocat chiar şi proteste sovietice. Tocmai din cauza 
unei asemenea receptări a operelor sale şi nu mai puţin datorită certei lor valori artis- 
tice, Preda a câştigat renumele de scriitor reprezentativ al acelor ani, ceea ce-i permitea 
să negocieze mai curajos cu cenzorii, provocând admiraţia şi invidia celorlalţi creatori. 

În 1980, lumea literară şi artistică era foarte revoltată - şi în această atmosferă, ur- 
mătoarea carte (ultima) a lui Marin Preda, Cel mai iubit dintre pământeni, n-a făcut 
decât să pună gaz pe foc. Era un roman lung, în trei volume, cel mai lung din toată ca- 
riera sa scriitoricească. Titlul în sine, trebuie să recunoaştem, era iconoclast, pentru că 
făcea trimitere directă la calificative asemănătoare atribuite oficial lui Nicolae Ceauşescu. 
Conţinutul romanului era povestea vieţii şi iubirilor succesive ale unui afemeiat înrăit 
pe fondul istoriei României, începând cu ultimii ani dinainte de al doilea război mon- 
dial, până în perioada contemporană autorului. Preda a prezentat modul de funcţionare 
şi practica de zi cu zi a sistemului comunist, fără a omite manifestările sale cele mai 
drastice. Stalinismul, Securitatea, represiunile, închisoarea, lagărele de muncă, apoi 
epoca lui Ceauşescu, cu neputinţa ei economică, cozile nesfârşite din faţa magazinelor, 
specula şi iar Securitatea, nepotismul - acestea sunt temele prezentate în Cel mai iubit 
dintre pământeni. E greu de aflat cum a reuşit Preda să treacă toate acestea prin cen- 
zură ; în mod sigur a contat mult faptul că şi-a publicat această carte la editura al cărei 
director era chiar el (Cartea Românească). Cel mai iubit dintre pământeni a provocat un 
interes uriaş în rândul cititorilor, dar şi o furtună violentă în lumea literară românească. 
Toată lumea era şocată că autorităţile au permis apariţia unei cărţi atât de curajoase. 


1. În roman, acest calificativ este atribuit însă eroului principal. Într-una dintre scene, iubita acestuia 
îl caută la telefon şi i se adresează astfel: „Ce mai faci tu, cel mai iubit dintre pământeni? ” — 
M. Preda, Cel mai iubit dintre pământeni, vol. III, Editura Cartex, Bucureşti, 2003, p. 203. 

Discuţia pe tema Celui mai iubit... nici nu apucase măcar să prindă substanţă când 
Marin Preda a murit în împrejurări tragice, care au rămas neclare până în ziua de azi. 
În noaptea de 15 spre 16 mai 1980, la Casa de Creaţie de la Mogoşoaia, din apropierea 
Bucureştiului, scriitorul s-a sufocat cu propria-i vomă - cel puţin aceasta a fost versiu- 
nea oficială care a fost dată publicităţii de legişti în urma anchetei efectuate. Imediat au 
început să circule însă zvonuri (n-ar fi exclus ca ele să fi fost răspândite în mod intenţio- 
nat de Serviciul „D”) cum că Preda ar fi fost otrăvit de serviciile speciale, române sau 
sovietice!. Moartea acestui scriitor popular a încins şi mai mult atmosfera din cercurile 
literare şi artistice. 

Faţă de efervescenţa pe care o trăiau oamenii de litere, un grup de scriitori de un 
comunism naţionalist extrem s-au hotărât să profite de această ocazie pentru propriile 
lor scopuri. Grupul condus de Eugen Barbu, Adrian Păunescu şi Corneliu Vadim Tudor, 
concentrat în jurul revistei Săptămâna, a declanşat o campanie având ca scop să-i piardă 
pe scriitorii care încercau să mai salveze ultimele resturi de independenţă artistică. 
Naţionalist-comuniştii şi-au declanşat primul atac pe 5 septembrie 1980, când Săptămâna 
a publicat un articol al lui C.V. Tudor, „Idealuri”. Acest articol, perceput de toată lu- 
mea ca antisemit (rabinul-şef Moses Rosen şi ambasadorul Statelor Unite, printre alţii, 
şi-au declarat indignarea), era o demonstraţie clară a modului în care gândeau membrii 
grupului în probleme de cultură şi conţinea ameninţări la adresa scriitorilor care aveau 
alte opţiuni. 

Pe 18 septembrie 1980, grupul naţionalist-comunist s-a adresat lui Ceauşescu cu 
propunerea de a lichida Uniunea Scriitorilor (US) pe motiv că este o organizaţie „vân- 
dută Occidentului” şi „reacţionară” - şi să se înfiinţeze Uniunea Scriitorilor Comunişti. 
Numai că secretarul general şi-a dat seama că naţionalist-comuniştii nu se bucură de 
majoritate printre scriitori (chiar şi Popescu „Dumnezeu” promova teze mai moderate 
decât ei), aşa încât n-a fost de acord cu această soluţie. 

Pe 13 octombrie, Ceauşescu, însoţit printre alţii de soţia sa Elena şi de Popescu 
„Dumnezeu”, s-a întâlnit cu un grup de peste o sută de scriitori, membri ai US. Aceştia 
au cerut blamarea activităţii revistei Săptămâna şi a intelectualilor care gravitau în jurul 
ei, respectiv reducerea presiunilor ideologice care se exercitau asupra scriitorilor. În 
principiu, Ceauşescu s-a declarat de acord cu aceste cereri, a promis că va lichida co- 
mitetul de partid de pe lângă US şi că va creşte exigenţa criteriilor de cenzură faţă de 
scriitorii naţionalist-comunişti, dar pe de altă parte i-a anunţat şi că va scădea salariile 
membrilor US?. Nu era vorba aşadar nici măcar de o soluţie de compromis, ci doar de 
o amânare de moment a rezolvării problemei. 

Nemulțumirea mediilor literare a răbufnit cu şi mai mare forţă o jumătate de an mai 
târziu. Între 1 şi 4 iulie 1981 a avut loc la Bucureşti Conferinţa Naţională a Uniunii 
Scriitorilor. După cum amintea mai târziu scriitorul Norman Manea, care fusese prezent 


1. A. Mutar, „Ultima noapte a lui Marin Preda”, Ziarul, 23 august 2004; idem, „Adevărul despre 
moartea lui Marin Preda”, Ziarul, 24 august 2004; idem, „Preda, otrăvit de KGB”, Ziarul, 
25 august 2004. 

2. Acesta din urmă nu a făcut carieră la drept vorbind decât după căderea comunismului, devenind 
şeful Partidului România Mare. 

3. A. Niculescu, „O cronologie a societăţii civile în anii lui Ceauşescu”, Analele Sighet, nr. 10, 2003, 
p. 154. 

la această conferinţă, a fost „una dintre cele mai violente manifestări anticomuniste, 
cred, în acea perioadă, în estul Europei”!. Ceauşescu a renunţat în ultima clipă să parti- 
cipe la această conferinţă. Nu au participat nici reprezentanţii grupării naţionalist-comu- 
niste întrucât pentru prima dată alegerea delegaților s-a făcut prin vot secret. 

La conferinţă au fost însă prezenţi informatorii Securităţii care au întocmit ra- 
poarte deosebit de amănunțite ; o parte dintre acestea au fost date publicităţii în cursul 
anilor '90?. Majoritatea vorbitorilor au criticat pe un ton foarte aspru atitudinea autori- 
tăţilor faţă de scriitori şi în general faţă de populaţie. A fost criticată de asemenea ati- 
tudinea grupării naţionalist-comuniste. Reprezentanţii oficiali nu s-au amestecat în 
desfăşurarea conferinţei, ceea ce a creat impresia falsă că nu-i interesează temele aflate 
în dezbatere. 

Majoritatea celor prezenţi au insistat pe lângă George Macovescu să accepte în con- 
tinuare funcţia de preşedinte al Uniunii Scriitorilor, dar acesta n-a vrut să devină repre- 
zentantul unei grupări „rebele” şi a ezitat. Când însă, la sfârşit, s-a declarat de acord, 
au intervenit autorităţile - CC al PCR a obligat US să aleagă un alt preşedinte, în per- 
soana lui Dumitru Radu Popescu, scriitor şi activist de partid (încă din 1977 el era vice- 
preşedinte al US). Macovescu a rămas doar simplu membru al consiliului de conducere 
al US. 

Conferinţa scriitorilor, care s-a transformat într-un forum de critică deschisă a re- 
gimului, a fost ultimul eveniment de acest gen înainte de 1989. La doar câteva zile după 
încheierea ei a fost elaborată o propunere de măsuri pentru reprimarea celor mai activi 
participanţi la lucrările ei. E adevărat că acestea nu erau foarte severe, uneori chiar 
ajutându-l pe cel vizat în cariera ulterioară - spre exemplu, pe atunci tânărul poet Mircea 
Dinescu a fost exmatriculat de la Academia „Ştefan Gheorghiu”, ceea ce n-a dus decât 
la creşterea popularității sale. Represalii mult mai grele s-au abătut asupra intelectuali- 
lor în anul următor. 

În această perioadă au mai existat şi câteva greve de scurtă durată în diferite întreprin- 
deri industriale. Din păcate, până în momentul de faţă, această temă n-a stârnit interesul 
istoricilor şi din această cauză nu se ştiu prea multe despre grevele respective, în afară 
de faptul că a fost vorba de peste zece, poate chiar câteva zeci de astfel de mişcări care 
de regulă să încheiau prin îndeplinirea parţială a revendicărilor muncitorilor, iar situaţia re- 
venea la normal. Cele mai cunoscute sunt evenimentele din octombrie 1981 din bazinul 
Motrului, unde s-ar părea că s-a ajuns chiar la lupte de stradă, dar până în momentul de 
faţă nu se ştie nimic mai mult pe această temă”. Ambasada RPP informa doar: 


[...] în Bucureşti au apărut diferite manifeste în care sunt formulate cereri referitoare la tim- 
pul de muncă, la rolul sindicatelor şi la dreptul la grevă”. 


Pe la sfârşitul anilor °70 şi începutul anilor '80 au devenit tot mai numeroase cazurile 
de fugă ale cetăţenilor RSR în Occident. Fără îndoială că autorităţile erau conştiente de 


N. Manea, O klownach..., p. 155. 
Vezi Cartea Albă a Securităţii..., pp. 214-226. 
D. Deletant, Ceauşescu..., p. 247. 
Informare referitoare la unele probleme actuale ale Republicii Socialiste România, D-I-R-220-3-81, 
A MSZ RP, p.2. 

atmosfera nefavorabilă din sânul societăţii şi se temeau să nu repete experienţa echipei 
de conducere din Polonia şi de aceea ţineau cu străşnicie ca informaţiile despre revolte 
şi greve să nu ajungă la cunoştinţa cetăţenilor din celelalte regiuni ale ţării, aceasta fi- 
ind probabil cauza principală a lipsei oricăror lucrări pe această temă. Cu toate acestea, 
este neîndoielnic faptul că atmosfera care domnea printre lucrătorii care depuneau efort 
fizic era foarte rea şi se înrăutăţea pe zi ce trecea. 

În anii 1978-1981 s-a produs o prăbuşire totală a economiei, precum şi a încrederii 
populaţiei în autorităţi. Pentru a contrabalansa aceste fenomene negative, conduce- 
rea a hotărât să intensifice controlul, ceea ce de fapt n-a făcut decât să sporească difi- 
cultăţile. Concomitent au fost eliminate din conducerea superioară persoanele cu 
orizonturi mai largi şi au fost înlocuite cu unii membri ai familiei secretarului general 
şi a soţiei sale. Toate aceste tendinţe au exercitat o influenţă puternică asupra poli- 
ticii externe a ţării, care în acest interval se caracteriza prin tendinţa de izolare a 
României. 


Politica externă a României în anii 1977-1981 


Evenimentele din cursul anului 1977 şi prăbuşirea economică tot mai evidentă din anii 
următori au provocat o scădere semnificativă a prestigiului României pe arena interna- 
ţională. La aceasta s-au adăugat şi deciziile politico-economice necugetate, cum s-a în- 
tâmplat în iulie 1979 în legătură cu schimbarea imediată a modului de plată a benzinei 
cumpărate de turiştii străini, măsură care a înrăutățit şi imaginea ţării. În 1977, România 
încă se mai putea bucura de imaginea pe care şi-o construise în ultimii zece-douăzeci 
de ani — aceea de ţară „modernă” şi „deschisă”. În 1981 nu mai rămăsese nimic din 
toate acestea: România se dovedise o ţară înapoiată, guvernată de un dictator absolut 
şi care nu era în stare să-şi onoreze datoriile externe din ce în ce mai mari. Cu toate 
acestea, la începutul anilor '80 Bucureştiul era încă luat în consideraţie în lumea diplo- 
matică, fiind tratat ca un partener de discuţii capabil să sprijine anumite iniţiative de 
anvergură, în pofida faptului că poziţia lui a suferit un evident proces de depreciere. 
Cele mai importante pentru conducerea românească erau relaţiile cu Statele Unite. 
Încă din primele luni ale anului 1977 ele au suferit însă o deteriorare cauzată de aresta- 
rea lui Vlad Georgescu şi de nefericitele pretenţii ale autorităţilor române ca ambasa- 
dorul american să restituie materialele obţinute de la acest disident. Incidentul a avut o 
importanţă destul de mare din cauză că prelungirea clauzei naţiunii celei mai favorizate 
era legată de respectarea drepturilor omului. Statisticile referitoare la emigrație nu ară- 
tau nici ele bine - în primele luni ale anului 1977 a fost înregistrată o scădere semnifi- 
cativă a numărului de călătorii aprobate pentru SUA şi Israel!. Cu toate acestea, 
preşedintele Jimmy Carter a sugerat Congresului prelungirea clauzei cu încă un an, ceea 
ce s-a şi întâmplat pe data de 1 septembrie. În anii următori, prelungirea clauzei naţiu- 
nii celei mai favorizate n-a mai provocat atâtea emoţii, deşi diplomaţii români trebuiau 
să se zbată serios de fiecare dată pentru a o obţine. Clauza naţiunii celei mai favorizate 


1. J.F. Harrington, B.J. Courtney, Relaţii româno-americane..., p. 394. 

a fost menţinută astfel până în 1988, când, în condiţii geopolitice absolut diferite, ea a 
fost refuzată de guvernul român. 

Pe 21 octombrie 1977 a fost schimbat ambasadorul Statelor Unite la Bucureşti. Harry 
Barnes a fost astfel înlocuit cu Rudolph Orison Aggrey. Această numire era semnalul 
că americanii încep să se uite spre România cu un ochi mai critic!. Cu toate acestea, în 
1977, volumul schimburilor comerciale dintre cele două ţări a atins 492,7 milioane de 
dolari — ceea ce constituia o cifră-record până în momentul respectiv. Volumul schim- 
burilor comerciale s-a menţinut sistematic în creştere şi în anii următori : astfel, în 1978 
el a ajuns la 664 milioane de dolari, în 1979 - 829,8 milioane de dolari, în 1980 - 
1.032,4 milioane de dolari, iar în 1981 - 1.115,5 milioane de dolari. În anii 1978 şi 
1981 România a înregistrat un excedent la export faţă de import în relaţia cu Statele 
Unite?. Dar creşterea volumului schimburilor comerciale nu reflecta adevărata situaţie 
a relaţiilor dintre cele două ţări, pentru că acestea au suferit în acelaşi interval de timp 
o constantă înrăutăţire. 

Între 12 şi 17 aprilie 1978, Ceauşescu a efectuat ultima lui călătorie în Statele Unite. 
Vizita a fost descrisă cu lux de amănunte de Ion Mihai Pacepa, care l-a însoţit cu această 
ocazie pe secretarul general?. În timpul vizitei a fost semnată o declaraţie comună a ce- 
lor doi preşedinţi, delegaţia română a vizitat şi câteva întreprinderi industriale din dife- 
rite regiuni ale ţării etc. Evenimentul cel mai important din cursul vizitei a fost însă 
demonstraţia emigranților români anticomunişti din New York. A fost momentul în care 
Ceauşescu a cedat nervos. Pe 16 aprilie a anunţat că se întoarce imediat în ţară şi a ce- 
rut ca avionul să-i fie pregătit pentru plecare. Pentru ziua următoare erau însă planifi- 
cate întâlniri cu reprezentanţii unor organizaţii evreieşti şi cu oameni de afaceri. 
Ambasadorul RSR la Washington, Nicolae M. Nicolae, s-a dus imediat la Ceauşescu 
să-l convingă să renunţe la această decizie“. Astfel încât, în cele din urmă, conducătorul 
român s-a răzgândit şi şi-a continuat vizita, dar impresia neplăcută a rămas. Mai târziu, 
în septembrie 1978, Nicolae M. Nicolae a fost revocat şi transferat pe un loc de muncă 
din cadrul Consiliului Naţional pentru Ştiinţă şi Tehnologie („moşia” Elenei Ceauşescu), 
unde a şi rămas până la vârsta pensionării, în 19845. 

Următoarea lovitură pentru relaţiile româno-americane a fost apoi fuga lui Ion Mihai 
Pacepa. Putem doar să presupunem că ofiţerul fugar a predat serviciilor speciale ame- 
ricane şi toate informaţiile de care dispunea, în primul rând fiind vorba de cele referi- 
toare la operaţiile de spionaj desfăşurate de DIE/DGIE/CIE pe teritoriul Statelor 
Unite. 

Relaţiile dintre Bucureşti şi Washington n-au mai ajuns niciodată atât de bune ca în 
perioada 1969-1978. O influenţă hotărâtoare asupra acestei stări de lucruri a avut-o in- 
clusiv prăbuşirea economiei româneşti şi dificultăţile ţării de a-şi plăti datoriile, în afară 
de evenimentele din Polonia, care au făcut ca atenţia Statelor Unite să fie concentrată 


Ibidem, p. 405. 

M. Răceanu, Cronologie comentată..., pp. 240, 244, 247, 250, 253. 

I.M. Pacepa, Czerwone horyzonty..., pp. 165-222. 

M. Răceanu, Cronologie comentată..., pp. 241-242. 

Membrii CC al PCR..., pp. 428-429. N-ar fi exclus ca motivul revocării lui Nicolae M. Nicolae 
să-l fi constituit de fapt fuga lui Ion Mihai Pacepa, şi nu comportarea sa din timpul vizitei delegaţiei 

asupra RPP şi nu asupra RSR, ca mai înainte. Pe 2 octombrie 1981, americanii au 
schimbat din nou ambasadorul de la Bucureşti - Aggrey fiind înlocuit de David B. 
Funderburk, cel care mai târziu avea să se remarce ca un critic acerb al lui Ceauşescu 
şi al sistemului comunist din România. 

Treptat s-au înrăutățit şi relaţiile României cu celelalte ţări occidentale. Credibilitatea 
politică a Bucureştiului scădea permanent în primul rând din cauza informaţiilor care 
ajungeau în Vest despre iniţiativele disidenţilor, inclusiv din mediul minorităţilor naţi- 
onale, ceea ce era perceput deosebit de negativ de opinia publică occidentală. Pe de altă 
parte, scădea şi credibilitatea economică a ţării ca partener comercial şi mai ales ca de- 
bitor. În 1978 deja România nu mai era tratată preferenţial de ţările occidentale, cea 
mai bună dovadă a acestui lucru fiind negocierile purtate în timpul vizitei cancelarului 
RFG, Helmut Schmidt, din luna ianuarie a acestui an. Vizita a decurs corect, dar at- 
mosfera nu mai era la fel de bună ca în prima jumătate a anilor '70. Şi întrucât germanii 
nu mai erau dispuşi să trateze România în mod preferenţial, conducerea ţării n-a mai 
obţinut garanţia că va primi creditele de care avea nevoie!. 

Ţările vestice au început să se uite cu mai multă atenţie la situaţia economică şi so- 
cială a României. Diferitele măsuri luate de echipa lui Ceauşescu mai ales în domeniul 
economic erau înregistrate cu un sentiment de nelinişte. Din 1979 românii făceau în- 
cercări tot mai dramatice de echilibrare a balanței comerciale în cadrul schimburilor cu 
ţările capitaliste. Produsele româneşti, care nu se încadrau din punct de vedere calitativ 
în standardele mondiale, cu greu îşi puteau găsi achizitori peste hotare, nici măcar vi- 
zitele la nivel înalt nefiind de vreun ajutor în acest sens?. În schimb, România im- 
porta din Occident maşinile şi tehnologia necesare pentru continuarea industrializării 
forţate. 

În asemenea condiţii, balanţa comercială negativă nu putea fi echilibrată decât prin 
alte şi alte credite. Încetarea tratării preferenţiale a României însemna de fapt că această 
ţară nu mai putea atrage alte credite decât în condiţii tot mai împovărătoare. Autorităţile 
încercau să lupte împotriva dificultăţilor economice - consecinţă, printre altele, a inco- 
rectei politici de investiţii — prin metode care ar fi fost poate considerate corecte cel 
mult de anumiţi economişti comunişti, însă analiştii occidentali nu dădeau doi bani pe 
asigurările conducătorilor români că acestea vor duce la rezolvarea reală a situaţiei, în- 
tr-un interval de timp previzibil. 

Strategia de acţiune era aşadar următoarea: ţările din Apus acordau împrumuturi 
destinate importului de mijloace necesare funcţionării în continuare a economiei româ- 
neşti şi investiţiilor bazate pe strategia generală de dezvoltare, care însă s-a dovedit a 
fi absolut nereuşită. Pentru ca economia să poată funcţiona, erau solicitate noi credite 
care erau obţinute cu condiţii tot mai dezavantajoase, iar mijloacele de producţie achi- 
ziţionate pe această cale asigurau supraviețuirea aceleiaşi stări de incapacitate econo- 
mică. Gradul de îndatorare externă creştea atât de mult încât, pentru politicienii din 
ţările occidentale, era clar că România se află în pragul falimentului. Conştientizarea 


1. Notă referitoare la vizita cancelarului RFG - H. Schmidt în România din zilele de 6-7 I 1978, 
D-I-R-2413-1-78, 1, A MSZ RP, pp. 4,7. 

2. Notă referitoare la unele elemente actuale din politica externă a RSR, D-I-R-220-3-81, A MSZ 

acestei situaţii a provocat răcirea relaţiilor cu Bucureştiul într-o măsură mai mare chiar 
decât informaţiile despre diferitele încercări de disidenţă şi reprimarea lor. 

Cu toate acestea, vizitele la nivel înalt continuau, în ciuda faptului că ele aveau loc 
într-o atmosferă care nu mai era la fel de cordială ca odinioară. În iunie 1978, Nicolae 
Ceauşescu a efectuat o vizită de trei zile în Marea Britanie. În aceeaşi lună Ştefan Andrei 
s-a dus în Franţa, în calitatea pe care o avea deja de ministru al Afacerilor Externe. În 
martie 1979 a sosit la Bucureşti preşedintele Franţei, Valery Giscard d'Estaing. În luna 
octombrie a aceluiaşi an a efectuat o vizită în RSR şi Hans Dietrich Genscher, vicecan- 
celarul RFG. O lună mai târziu, sosea în România François Mitterrand, pe atunci şeful 
Partidului Socialist. În martie 1980, Ceauşescu s-a întâlnit la Bucureşti cu ministrul 
Afacerilor Externe al Marii Britanii, lordul Carrington. În iulie, dictatorul român a 
efectuat o vizită de trei zile în Franţa. În aprilie 1981, premierul Ilie Verdeț s-a depla- 
sat în Marea Britanie, iar în octombrie, tot în Regatul Unit, s-a deplasat ministrul 
Afacerilor Externe Ştefan Andrei. Câteva zile mai târziu sosea în România şi preşedin- 
tele RFG, Karl Carstens, iar în luna următoare Ştefan Andrei efectua o vizită în Franţa. 
După cum se vede, numărul vizitelor n-a prea scăzut în comparaţie cu perioada prece- 
dentă, dar aceste contacte erau din ce în ce mai puţin fructuoase din punctul de vedere 
al autorităţilor de la Bucureşti. 

Pentru a frâna tendinţele nefavorabile, conducătorii români au decis să reducă dras- 
tic importurile şi să echilibreze astfel balanţa comercială. Această politică, introdusă pe 
scară largă din anul 1980, a început să-şi aducă roadele chiar din anul următor ; în pri- 
mul rând, s-a putut ajunge astfel la un excedent al exportului faţă de import în relaţiile 
comerciale cu SUA. Cu toate acestea, în 1981, ţara n-a putut să-şi achite dobânzile la 
creditele externe. În felul acesta România se îndepărta nu numai economic, ci şi politic 
de ţările occidentale. 

Concomitent cu distanţarea faţă de Occident, România se apropia de ţările blocului 
sovietic, care de altfel treceau în această perioadă prin acelaşi gen de probleme econo- 
mice. În cursul anilor 1977-1981, pentru Bucureşti au căpătat din nou prioritate relaţiile 
cu Moscova; apropierea de celelalte ţări membre ale CAER n-a fost în principiu decât 
consecinţa acestei politici. Conducerea URSS nu răspundea însă în proporţie de sută la 
sută la avansurile echipei lui Ceauşescu, pentru că România avea tot mai puţin de oferit 
Uniunii Sovietice, atât din punct de vedere politic, cât şi economic. 

În 1978, volumul schimburilor comerciale dintre România şi Uniunea Sovietică a 
scăzut, nefiind realizate toate livrările planificate şi contractate de ambele părţi. În pro- 
tocoalele comerciale din cadrul CAER pentru anul următor a fost totuşi avută în vedere 
conjunctura tot mai defavorabilă din ţările socialiste — dar, după părerea reprezentanți- 
lor Ambasadei RPP, românii se bazau în continuare pe prognoze prea optimiste?. Aşa 
s-a şi întâmplat - celelalte ţări socialiste nu şi-au putut onora livrările contractate, mai 
ales la capitolul materii prime. După cum se pare, la această situaţie s-a ajuns nu din 
rea-voinţă, nici dintr-o politică intenţionată de răcire a relaţiilor cu România, ci în pri- 
mul rând din cauza dificultăţilor economice care afectau toate ţările comuniste. 


1. C. Păiuşan, N.D. Ion, M. Retegan, Regimul communist..., pp. 233-268. 
2. Notă referitoare la protocoalele comerciale ale României cu ţările socialiste pentru anul 1979, 
D-I-R-24120-5-79, A MSZ RP, pp. 9-10. 

Spre sfârşitul anului 1979 şi începutul anului 1980 s-a produs o intensificare a rela- 
ţiilor României cu URSS pe fondul intervenţiei sovietice în Afganistan. În cazul în care 
Ceauşescu s-ar fi condus în acord cu sloganurile trâmbiţate chiar de el timp de atâţia 
ani referitoare la „dreptul ţărilor mici şi mijlocii la autodeterminare” şi la „neameste- 
cul” în treburile interne ale altor ţări, el ar fi trebuit să condamne această intervenţie 
aşa cum a procedat în 1968 în legătură cu invadarea Cehoslovaciei. Dar la sfârşitul 
anului 1979 situaţia era cu totul alta decât în urmă cu peste un deceniu şi tocmai de 
aceea autorităţile române au decis iniţial să adopte o atitudine rezervată. Pe 28 decem- 
brie 1979, a doua zi după începutul invaziei, ambasadorul sovietic l-a informat pe pre- 
mierul Verdeț în legătură cu decizia luată de autorităţile URSS de a „sări în ajutorul” 
Afganistanului. Verdeț l-a primit pe ambasador, dar nu şi-a exprimat în nici un fel ati- 
tudinea faţă de această problemă. În ziua următoare Ceauşescu s-a întâlnit cu corpul 
diplomatic, dar n-a făcut absolut nici o referire la problema afgană!. 

Pe 14 ianuarie 1980, în cadrul Adunării Generale ONU a fost supusă la vot o rezo- 
luţie care condamna intervenţia sovietică în Afganistan. Delegaţia română s-a abținut 
de la vot?. O zi mai târziu, Ambasada RPP la Bucureşti trimitea către centrală o notă 
referitoare la discuţia cu „un membru al CC al PCR, un colaborator apropiat al lui 
Ceauşescu”, în cursul căreia acesta a afirmat că „PCR nu este de acord cu acţiunea so- 
vietică în Afganistan, întrucât aceasta este în dezacord cu principiile socialiste” (el mai 
menţiona şi că această informaţie a fost transmisă PCUS prin intermediul canalelor de 
partid), dar că „în Afganistan se desfăşoară acţiuni nedisimulate ale Statelor Unite, ale 
unor mişcări islamiste şi ale Chinei, toate acestea urmând să se desfăşoare probabil şi 
în continuare”. În această situaţie, autorităţile române au hotărât să nu-şi exprime un 
punct de vedere, şi poate că „vor apărea în acest sens alte împrejurări, ceea ce este 
foarte posibil având în vedere cursul rapid al evenimentelor”?. „Alte împrejurări” au 
apărut într-adevăr, şi destul de repede. Pe 31 ianuarie a sosit la Bucureşti ministrul so- 
vietic al Afacerilor Externe, Andrei Gromîko, pentru a discuta cu Ceauşescu problema 
afgană. În urma discuţiilor purtate, pe 2 februarie, cei doi parteneri au dat o declaraţie 
comună în care se afirma printre altele că adevărata problemă este de fapt „amestecul 
forţelor imperialiste în problemele interne ale altor ţări”, ceea ce constituia o soluţie de 
compromis. În aprilie 1980, Ceauşescu i-a trimis totuşi un mesaj de felicitare lui Babrak 
Karmal cu ocazia reinstalării sale în funcţia de preşedinte al Afganistanului‘. 

Atitudinea României în problema afgană a fost apreciată în mod pozitiv atât de Statele 
Unite, cât şi de Uniunea Sovietică - aşadar Ceauşescu şi-a jucat bine partida în acest 
caz, deşi efectele pozitive ale acestei atitudini pentru conducerea României n-au mai 
fost la fel de mari ca în 1968, când a fost vorba de Cehoslovacia. Oricum, atitudinea 
„Chibzuită” a României în această problemă a constituit o bază importantă pentru strân- 
gerea legăturilor în continuare cu Uniunea Sovietică. Deja în cursul convorbirii cu 
Gromîko Ceauşescu a propus o întâlnire la nivel înalt, propunere ce a fost acceptată’. 


Mesaj cifrat din Bucureşti 31.12.1979, D-I-R-0-2413-2-80, 1, A MSZ RP. 
J.F. Harrington, B.J. Courtney, Relaţii româno-americane... p. 434. 
Mesaj cifrat din Bucureşti 15.01.1980, D-I-R-0-2413-2-80, 3, A MSZ RP. 
J.F. Harrington, B.J. Courtney, Relaţii româno-americane..., pp. 434-435. 
Notă referitoare la convorbirile cu ambasadorul URSS la Bucureşti, tov. Drezdenko, în legătură 
cu vizita premierului Republicii Socialiste România, I. Verdeț, la Moscova, D-I-R-0-2413-3-80, 

Pe 19 mai 1980 premierul Ilie Verdeț a efectuat o vizită de două zile la Moscova. 
Întâlnirile au avut loc într-o atmosferă plăcută, mai bună decât în anii precedenţi. Verdeț 
a prezentat un program ambițios de dezvoltare rapidă a cooperării comerciale - era 
vorba de dublarea volumului de schimburi comerciale reciproce comparativ cu anii 
1975-1980, cu un accent deosebit pe importul de materii prime din URSS. Ca răspuns, 
sovieticii au confirmat că sunt de acord cu dezvoltarea cât mai rapidă a relaţiilor co- 
merciale, dar că în momentul respectiv se confruntă cu serioase probleme economice 
şi nu vor fi în măsură să onoreze astfel de obligaţii. În consecinţă, n-a fost semnat decât 
un simplu protocol de colaborare economică până în 1990!. 

Divergenţele în ceea ce priveşte volumul schimburilor economice au făcut ca sem- 
narea tratatului comercial pe următorul cincinal să întârzie. Următoarea rundă de ne- 
gocieri a avut loc în decembrie 1980. Românii insistau ca valoarea schimburilor 
economice să fie stabilită la 25 miliarde de ruble, în timp ce sovieticii propuneau 
12,7 miliarde?. Întrucât nici una dintre părţi nu era dispusă să cedeze, tratatul n-a fost 
semnat. Până la urmă, acest lucru s-a întâmplat totuşi în iunie 1981, cu ocazia urmă- 
toarei vizite a premierului Ilie Verdeț la Moscova. S-a căzut de acord asupra unui volum 
al schimburilor comerciale în valoare de 14,4 miliarde de ruble, cu posibilitatea supli- 
mentării cu încă 2,5 miliarde de ruble printr-un tratat separat (caracteristic este faptul 
că ambele părți doreau să exporte produse industriale şi să importe materii prime). Cu 
alte cuvinte, dorinţa românilor de a creşte volumul schimburilor comerciale cu sovieticii 
a adus anumite rezultate. În anii 1976-1980 acestea fuseseră planificate la o valoare de 
9 miliarde de ruble, dar au fost realizate 11,5 miliarde‘, aşa încât tratatul pentru cinci- 
nalul următor constituia un pas înainte din acest punct de vedere. 

Ţeluri asemănătoare îşi propunea Bucureştiul şi în politica adoptată faţă de celelalte 
ţări membre ale CAER, precum şi faţă de Iugoslavia. Dorinţa intensificării colaborării 
economice se bucura de o primire călduroasă, dar toate ţările comuniste se confruntau 
cu dificultăţi economice din ce în ce mai mari, erau interesate mai ales de export şi do- 
reau să importe în primul rând materii prime energetice. Cu toate acestea, românii au 
reuşit să-şi sporească volumul schimburilor comerciale, mai ales în relaţia cu Bulgaria 
şi cu Iugoslavia. Dar de obicei intensificarea colaborării economice nu mergea mână în 
mână cu colaborarea politică. România punea mare preţ pe posibilitatea cucerită ante- 
rior de a-şi exprima propriul punct de vedere şi de a duce o politică externă proprie. 
Cel mai vizibil era acest lucru în cazul relaţiei cu Ungaria - contactele la nivelul cel 
mai înalt erau sporadice, colaborarea ştiinţifică şi culturală practic nu exista, în timp 
ce colaborarea economică se dezvolta în mod fericit. 

Realizând politica de apropiere faţă de ţările membre ale CAER, România nu voia 
totuşi să-şi compromită relaţiile cu China. În acord cu principiile promovate, Bucureştiul 
se străduia să întreţină relaţii bune atât cu Moscova, cât şi cu Beijingul — dar în condiţiile 

unei reale intensificări a colaborării cu URSS, o acţiune asemănătoare în relaţia cu 
RP Chineză era foarte greu de înfăptuit. Aşa încât autorităţile române s-au hotărât să 
întreprindă acţiuni ostentative în spatele cărora se ascundeau mai puţine fapte concrete 
decât în anii precedenţi. 

Iniţial, se părea că între România şi China colaborarea va cunoaşte şi ea un proces 
de intensificare. În 1977 a avut loc o aprofundare a contactelor militare şi în domeniul 
industriei de armament (a fost semnată, între altele, o înţelegere pe patru ani pe pro- 
bleme de cooperare în aceste domenii). Din acel moment a început să se vorbească 
despre necesitatea unei vizite a lui Ceauşescu în China. Potrivit analiştilor de la 
Ambasada RPP, hotărârea de a întreprinde această vizită, cu stabilirea unei date con- 
crete, a fost luată după venirea conducătorului român din Statele Unite, în aprilie 19787. 
Vizita lui Ceauşescu în China a durat din 15 până pe 20 mai, fiind legată de vizitele 
efectuate şi în alte ţări asiatice: RPD Coreeană, Vietnam, Laos, Cambodgia şi, last but 
not least, India. 

Vizita n-a fost la fel de spectaculoasă (nici la fel de lungă) ca în 1971, deşi din de- 
legaţie mai făceau parte: Elena Ceauşescu, Ştefan Andrei, Cornel Burtică (pe atunci 
ministrul Comerţului Exterior) şi Dumitru Popescu „Dumnezeu”. Chinezii i-au întâm- 
pinat pe români cu cele mai înalte onoruri, la festivitățile în cinstea lui Ceauşescu de 
pe străzile Beijingului luând parte o sută de mii de persoane. În declaraţiile sale ofici- 
ale, delegaţia română susţinea pe deplin poziţia conducerii chineze pe probleme inter- 
naţionale, dar vizita s-a încheiat fără semnarea unui comunicat comun. Rezultatul concret 
al convorbirilor a fost încheierea unei înţelegeri pe termen lung (pe o perioadă de cinci- 
sprezece ani) în domeniul colaborării economice şi tehnice (erau menţionate, printre 
alte puncte din program, prospectări comune pentru descoperirea de noi materii prime 
pe teritoriul Chinei) şi a altor câteva înţelegeri, mai puţin importante”. 

În aceeaşi perioadă au mai avut loc două vizite la nivel înalt. Între 24 noiembrie şi 
1 decembrie 1980, premierul român Ilie Verdeț a efectuat o vizită în China, iar în pe- 
rioada 15-22 iunie anul următor, RP Chineză a fost vizitată de Ştefan Andrei€. În cursul 
vizitei lui Verdeț, chinezii au recunoscut că „şi-au supraapreciat forţele”, aşa încât au 
fost obligaţi să-şi reducă volumul schimburilor comerciale cu exteriorul, inclusiv cu 
România. Aşadar vizita s-a încheiat doar prin sublinierea convergenţei punctelor de 
vedere politice, fără vreun rezultat economic concret. Acelaşi gen de impresii a făcut 
şi vizita lui Ştefan Andrei - în urma convorbirilor cu lucrătorii Ambasadei RPP, diplo- 
maţii chinezi au recunoscut că „relaţiile politice sunt mai mult decât bune, dar proble- 
mele apar în momentul în care e vorba de colaborarea economică”$. 

Volumul schimburilor comerciale dintre României şi China arăta totuşi promiţător 
pentru partea română, în ciuda problemelor apărute. Valoarea schimburilor comerciale 


1. Desfăşurarea şi evaluarea vizitei secretarului general al PCR şi preşedintele României Nicolae 
Ceauşescu în Republica Populară Chineză din 15-20 mai 1978 (evaluare provizorie), D-I-R-2413-8-78, 
A MSZ RP, p. 2. 

Ibidem, p. 3. 

Ibidem, pp. 4-11. 

C. Păiuşan, N.D. Ion, M. Retegan, Regimul communist..., pp. 261, 264. 

Mesaj cifrat din Bucureşti 13.12.1980, D-I-R-0-3492-80, 6, A MSZ RP, pp. 1-2. 

Notă referitoare la activitatea Ambasadei RP Chineze, D-I-R-2413-2-81, A MSZ RP, p. 1. 

se ridica în 1979 la 1,2 miliarde de franci elvețieni (ambele ţări îşi efectuau calculele 
contabile în această monedă), în 1980 - la 1,25 miliarde de franci, pentru ca în 1981 
să scadă la 1,18 miliarde de franci. Structura pe mărfuri a acestor schimburi era avan- 
tajoasă din punctul de vedere al Bucureştiului — în protocolul semnat pe anul 1982, 41% 
din exporturile româneşti către China erau maşini-unelte, 12% erau mărfuri industriale 
de piaţă, iar 47% - materii prime şi materiale, pe când în exportul chinez către România 
60% constituiau materiile prime şi materialele, 36% produsele alimentare şi industriale 
şi numai 4% maşinile-unelte. O anumită problemă constituia pentru România doar ba- 
lanţa comercială negativă pe anul 1981, când Bucureştiul a cumpărat din China mărfuri 
a căror valoare depăşea cu peste 200 de milioane de franci elveţieni exportul românesc 
în această ţară!. 

La începutul anilor '80, în relaţiile dintre ţările comuniste a apărut problema crizei 
din Polonia?. Conducerea României, la fel ca autorităţile celorlalte ţări socialiste, era 
neliniştită în legătură cu evoluţia situaţiei din RPP. Principala problemă din punctul de 
vedere al echipei lui Ceauşescu era cum să se evite apariţia unei Situaţii similare în 
România. Pe de altă parte, conducerea românească se opunea unei eventuale intervenţii 
a forţelor Tratatului de la Varşovia în Polonia şi se străduia chiar să facă în aşa fel în- 
cât să se evite condamnarea evenimentelor din RPP în cadrul reuniunilor formate din 
reprezentanţii ţărilor comuniste. La consfătuirea Comitetului Politic Consultativ al 
Tratatului de la Varşovia, care a avut loc la Moscova pe data de 5 decembrie 1980, 
Ceauşescu sublinia că această criză trebuie să fie soluţionată „de polonezi şi numai de 
ei”. Pe un ton asemănător (în urma unor consultări telefonice cu Ceauşescu) s-a expri- 
mat şi generalul Constantin Olteanu cu ocazia consfătuirii miniştrilor Apărării Naţio- 
nale ai ţărilor din CAER, care a avut loc tot la Moscova, în perioada 2-4 decembrie 
1981; cu această ocazie, el s-a opus chiar propunerii avansate de delegatul polonez, 
gen. Florian Siwicki, de a se include în comunicatul final o rezoluţie despre necesitatea 
„luării măsurilor corespunzătoare cu scopul de a asigura securitatea comunităţii socia- 
liste”. De altfel, nici nu era o atitudine izolată în cadrul grupului (Olteanu a fost spri- 
jinit de reprezentantul RPU, Lajos Czinege, care - după cum se ştie - nu era decât 
executantul voinţei lui Kádár), aşa încât declaraţia lui n-a provocat deteriorarea relații- 
lor în cadrul blocului sovietic. Decizia de introducere a stării de război în Polonia a 
fost primită la Bucureşti cu un anumit sentiment de uşurare, pentru că lucrurile evoluau 
în direcţia dorită de conducerea românească. 


1. Informare cu privire la problemele curente ale relaţiilor comerciale dintre România şi Republica 
Populară Chineză, D-I-R-24120-1-82, A MSZ RP, pp. 1-5. 

2. Cf. D. Deletant, M. Ionescu, „Romania and the Warsaw Pact... ”, pp. 93-96; C. Olteanu, A. Duţu, 
C. Antip, România şi Tratatul..., pp. 208-220. 

3. A. Paczkowski, Droga do „mniejszego zła”. Strategia i taktyka obozu władzy lipiec 1980 — styczeń 
1982, Cracovia, 2002, p. 251. 

Ultimele reforme ale sistemului - anii 1981-1982 


În a doua jumătate a anului 1981 a fost demarat un proces de reformare a sistemului 
politic, economic şi social, care urma să dureze mai mult de un an. Este greu de veri- 
ficat dacă autorităţile acționau pe baza vreunui plan prestabilit sau se limitau să reacţi- 
oneze în funcţie de situaţie. Se poate totuşi presupune că au fost elaborate nişte recomandări 
de ordin general, pe baza cărora, mai târziu, erau luate deciziile concrete. Un argument 
în susţinerea unei asemenea teze ar putea fi faptul că momentul în care noua linie con- 
ducătoare a început să fie aplicată poate fi identificat cu uşurinţă - vara anului 1981. 
Sfârşitul simbolic al perioadei de implementare a noilor soluţii a fost luna decembrie 
1982, când Ceauşescu a declarat că România îşi va plăti toate datoriile externe. 
Cauzele pentru care conducerea României a hotărât să înăsprească sistemul (indiferent 
că făcea acest lucru pe baza unui plan sau nu) erau mai multe: 
e cauza principală şi fundamentală era prăbuşirea economică; criza economică lua 
proporţii catastrofale, provocând şi alte consecinţe nefavorabile pentru autorităţi ; 
e guvernele occidentale şi băncile private refuzau să mai finanţeze economia româ- 
nească, deloc rentabilă ; condiţiile de acordare a creditelor au fost schimbate în aşa 
măsură, încât instituţiile care le acordau pretindeau să aibă un cuvânt tot mai greu 
de spus în deciziile economice - lucru cu care autorităţile române nu puteau fi de 
acord ; 
e starea de spirit a populaţiei se înrăutăţea vizibil, ceea ce, în lipsa unor acţiuni hotă- 
râte din partea guvernanţilor, provoca proteste care căpătau cele mai diferite forme ; 
e Ceauşescu se temea că, dacă protestele vor lua amploare, cineva din conducerea 
superioară ar putea profita de situaţie pentru a se întoarce împotriva lui. 


Toţi factorii enumeraţi mai sus aveau o trăsătură comună - limitau puterea secreta- 
rului general ori constituiau o ameninţare pentru aceasta. Pe de o parte, centrele de de- 
cizie de peste hotare încercau să-şi impună punctul de vedere asupra politicii interne a 
ţării, iar pe de altă parte, nemulţumirile sociale care căpătau proporţii tot mai îngrijo- 
rătoare (de exemplu, în cursul lucrărilor oficiale ale Conferinţei din Statele Unite despre 
care am amintit deja, când au fost scandate sloganuri anticeauşiste) puteau crea, cel 
puţin în viziunea secretarului general, scenariul răsturnării lui Ceauşescu şi a schimbării 
conducerii de partid şi de stat. 

Se pare că autorităţile române se temeau mai mult de presiunile externe decât de 
propria populaţie. Probabil că acest lucru era consecinţa modului de desfăşurare a ne- 
gocierilor cu Fondul Monetar Internaţional. În baza tratatului încheiat pe 15 iunie 1981, 
FMI a acordat României un împrumut în valoare de 1,3 miliarde de dolari, însă cu 
condiţia de a încetini ritmul industrializării şi de a creşte alocările pentru agricultură. 
Acest lucru merită puţină atenţie, pentru că FMI cerea la urma urmei cam acelaşi lucru 
ca şi CAER în anii '60, subiect care a devenit la momentul respectiv cauza unor nego- 
cieri dure între echipa lui Dej şi reprezentanţii sovietici, făcând în cele din urmă ca 
România să adopte o atitudine naționalistă şi disidentă în cadrul blocului sovietic. 
Acceptarea recomandărilor FMI a fost aşadar echivalentă cu recunoaşterea faptului că 
politica promovată timp de aproape douăzeci de ani s-a soldat cu un fiasco, lucru care 

desigur că n-a fost dat publicității, dar în mod sigur a constituit o lovitură foarte grea 
pentru Ceauşescu. 

În momentul acela, comuniştii români se aflau însă într-o situație deosebit de difi- 
cilă, aşa încât ambițiile trebuiau lăsate pentru mai târziu. Pe 3 noiembrie 1981, Bucureştiul 
a solicitat creditorilor occidentali amânarea plății datoriilor. La circa două săptămâni, 
FMI a anunțat că, din cauza situației economice catastrofale a țării, nu va vira urmă- 
toarea tranșă din creditul contractat în iunie. Datoriile crescuseră extraordinar de repede. 
La sfârşitul anului 1981 datoria externă se ridica la 11,4 miliarde de dolari. În ianuarie, 
FMI a recomandat României să inițieze negocieri cu principalii creditori. Pe 29 ianua- 
rie, în urma convorbirilor dintre Ceauşescu şi reprezentanții băncilor, acestea au fost 
de acord cu amânarea temporară a plății dobânzilor la credite şi cu elaborarea unui nou 
calendar de plăţi!. În foarte scurt timp firmele străine s-au retras din România; potrivit 
informaţiilor Ambasadei RPP, din 62 de reprezentanţe ale unor firme care operau în 
Bucureşti, 40 au fost lichidate până în martie 19822. 

Autorităţile române au început să aplice în ritm alert un program drastic de econo- 
mii, ceea ce s-a bucurat de încuviințarea FMI, care pe 24 iunie a deblocat a doua tranșă 
a creditului?. S-a dovedit însă destul de repede că Fondul nu intenţiona să dea şi a treia 
şi ultima tranşă a împrumutului. Explicaţia acestei decizii, cel puţin potrivit evaluării 
analiştilor Ambasadei RPP, era temerea FMI că acest credit va fi utilizat în alte scopuri 
decât cele prevăzute în contract“. Negocierile au fost însă continuate. Pe 28 iulie, Clubul 
de la Paris şi-a dat acordul ca 80% din restanţele plăţilor aferente anilor 1981 şi 1982 
să fie reprogramate, ceea ce permitea FMI să facă transferul ultimei tranşe a împrumu- 
tului. În cele din urmă, negocierile s-au încheiat abia pe 7 decembrie, dar creditorii 
occidentali au luat act de strădaniile României şi, drept urmare, s-a ajuns la o soluţie de 
compromis. Aşa se face că noua politică economică a adus anumite efecte din punctul 
de vedere al creditorilor: în cursul anului 1982, România şi-a redus gradul de îndato- 
rare de la 10,1 miliarde la circa 9,77 miliarde dolari. Marea majoritate a creditelor pro- 
venea la momentul respectiv de la băncile comerciale (cca 5,4 miliarde dolari), iar de 
la FMI - cca 1,5 miliarde dolari”. 

Pe 16 decembrie, la Conferinţa Naţională a PCR, Ceauşescu a anunţat că scopul lui 
este achitarea până în anul 1985 a jumătate din datoria externă, iar în primii 2-3 ani din 
următorul cincinal a tuturor creditelor externe. Această declaraţie de o importanţă fun- 
damentală n-a fost apreciată la justa ei valoare de către contemporani”, probabil din 

cauză că mesajul ei a fost considerat prea puţin realist. De fapt, ea a devenit o obligaţie 
deosebit de constrângătoare. Asumarea acesteia din partea lui Ceauşescu însemna că el 
era hotărât să se elibereze cu orice preţ de influenţele străine - preţ pe care urma să-l 
plătească întreaga societate şi, în cele din urmă, chiar el. 

Pentru a obţine mijloacele necesare achitării datoriei externe, conducerea a impus 
un regim de economii foarte drastic. Povara plăţii datoriilor a fost aruncată asupra în- 
tregii populaţii. Probabil că introducerea noului plan de economii era legată, în martie 
1981, de cooptarea în cadrul BP al CPEx a lui Emilian Dobrescu - unul dintre cei mai 
capabili economişti din perioada respectivă. Până atunci, Dobrescu fusese doar membru 
supleant al CPEx. În acelaşi timp, i s-au mai încredinţat şi alte funcţii importante : pre- 
şedinte al Comitetului de Stat al Planificării şi vicepremier. 

Primele dispoziţii se refereau la circulaţia produselor agroalimentare şi nu aveau 
caracter strict economic. Pe 10 octombrie 1981, Consiliul de Stat a emis un decret re- 
feritor la prevenirea şi combaterea speculei. Pedepse între şase luni şi cinci ani de pri- 
vare de libertate erau prevăzute astfel pentru procurarea de produse alimentare de bază 
în cantităţi mai mari decât îi erau necesare familiei respective pentru o lună. Concomitent 
a fost introdusă raţionalizarea produselor alimentare, măsură care s-a menţinut până la 
căderea lui Ceauşescu. Pe 18 octombrie a mai apărut încă un decret al Consiliului de 
Stat, care de data aceasta interzicea cetăţenilor să-şi procure produse alimentare din altă 
zonă decât cea în care locuiesc. Acest principiu a fost numit aufoaprovizionare teritorială’. 

Pe 20 octombrie a avut loc o şedinţă a CPEx la care au fost invitaţi şi prim-secreta- 
rii comitetelor judeţene de partid. Cu ocazia acestei întâlniri, Nicolae Ceauşescu i-a în- 
sărcinat să elaboreze programe de îmbunătăţire a productivităţii în agricultură pentru 
fiecare judeţ. Un scop suplimentar urma să devină introducerea principiului autosuficien- 
tiei alimentare a judeţului. A fost de asemenea aprobată cu majoritate de voturi necesi- 
tatea elaborării unui program naţional de „alimentaţie ştiinţifică” a populaţiei”. Două 
zile mai târziu, pe 30 octombrie, un forum destul de puţin important, Consiliul Naţional 
al Frontului Democraţiei şi Unităţii Socialiste (FDUS), fostul FUS, a adoptat o rezoluţie 
pe problema dezarmării şi păcii în care, pe lângă formulări grandilocvente, era conţinut 
şi un postulat referitor la reducerea bugetului forţelor armate cu 10% până în 19854. 
La sfârşitul anului 1980 şi începutul anului 1981, Consiliul de Stat şi MAN au adoptat 
o serie de dispoziţii referitoare la funcţionarea întreprinderilor de stat. Ideea de bază a 
acestor dispoziţii era înăsprirea disciplinei în muncă şi stabilirea unor reguli rigide de 
exploatare a mijloacelor de producţie. Obligaţiile şi interdicțiile erau enumerate foarte 
detaliat (printre altele, interdicţia de a fuma şi chiar de a aduce la serviciu ţigări şi chi- 
brituri), pentru încălcarea lor făptaşul fiind pasibil de pedepse cu închisoarea care pu- 
teau merge de la 3 luni până la 20 de ani, dacă din cauza neglijenţei se ajungea la 
accidente grave. Consiliul de Stat a emis şi un decret cu privire la agricultură, pe baza 


Comunist Român (pe baza informaţiilor Ambasadei RPP de la Bucureşti), D-I-37-83, A MSZ RP, 
p. 3. 

căruia se instituiau contractele - eliminarea acestora în 1956 a constituit unul din pri- 
mele semnale ale liberalizării. Au fost introduse, de asemenea, noi impozite care să 
alimenteze bugetul fiecărui judeţ!. 

În ultimele zile ale lui decembrie a fost dată în exploatare a doua linie de metrou 
din Capitală, dar acest eveniment n-a putut eclipsa tabloul dramatic al situaţiei econo- 
mice a ţării. Economiile şi reformele continuau. De-a lungul întregului an 1982 preţurile 
au crescut mereu. Se pare că, iniţial, autorităţile române ar fi avut de gând să facă o 
singură scumpire, drastică, a articolelor de bază?, dar în cele din urmă s-au hotărât să 
procedeze la majorări lente, care în cursul unui singur an au ajuns totuşi în medie la 
35 %5. În acelaşi timp au fost luate şi alte măsuri de economisire. Pe 31 martie, Plenara 
CC a adoptat un program de producere a energiei şi de dezvoltare a bazei energetice a 
ţării până în anul 1985. Acest program propunea între altele modernizarea producţiei 
de curent electric la centralele pe cărbune. Pe 9 aprilie, cu ocazia unei şedinţe a CPEx, 
s-a decis majorarea exportului în scopul accelerării plăţilor pentru achitarea datoriei 
externe şi a fost recunscută necesitatea de a se limita utilizarea energiei electrice şi a 
materiilor prime în întreprinderile industriale“. 

Dispoziţiile CPEx din 22 iunie erau orientate în altă direcţie şi de altfel s-au dovedit 
chiar mai constrângătoare decât precedentele. Autorităţile au constatat că, mai degrabă 
decât în industrie, economiile de energie ar trebui făcute la consumatorii casnici şi au 
luat decizia de a limita drastic consumul de energie al populaţiei, începând cu data de 
1 iulie. De asemenea, a fost redus până la limită iluminatul stradal. Decizia CPEx din 
22 iunie 1982 a fost foarte dureroasă pentru întreaga populaţie. Cele mai multe amintiri 
neplăcute de pe vremea lui Ceauşescu sunt legate de lipsa căldurii, a apei calde mena- 
jere şi a gazului în locuinţe şi în magazine, respectiv de întunericul de pe străzi. 
Autorităţile au încercat să lanseze aceste măsuri nepopulare sub sloganul „Puneţi-vă o 
haină în plus! "5, ceea ce a iritat şi mai mult populaţia. Pe lângă limitarea pe cale ad- 
ministrativă a utilizării energiei, a fost majorat sensibil şi preţul acesteia — curentul 
electric s-a scumpit cu 30%, iar gazul a ajuns chiar cu 150% mai scump“. 

Alte economii au fost instituite în luna următoare. Chiar de pe 3 iulie CPEx a adoptat, 
iar pe 14 iulie a fost dat publicităţii Programul de alimentaţie ştiinţifică a populației, 
elaborat de Iulian Mincu, un cunoscut specialist al maladiilor aparatului digestiv”. Acest 
program a fost promovat la rândul lui sub deviza luptei împotriva obezității şi a încura- 
jării unui stil de viaţă „raţional şi ştiințific”8. Principiul de bază al acestuia era reducerea 

consumului mediu de hrană în rândul populaţiei de la 3.300 la 2.800-3.000 de calorii/zi. 
Urma o enumerare foarte amănunţită a articolelor de consum în funcţie de sex, vârstă, 
activitatea desfăşurată şi, desigur, recomandări în sensul creşterii producţiei, al mo- 
dului de funcţionare a comerţului interior şi al punctelor de alimentaţie publică, reco- 
mandări privind cercetarea ştiinţifică şi igiena producţiei de alimente!. Nivelul de consum 
al produselor alimentare prevăzut în acest program, teoretic, nu însemna o înrăutăţire 
decisivă a situaţiei populaţiei, însă în practică nici măcar acest program economicos nu 
era realizat, iar procurarea produselor alimentare constituia o problemă tot mai dificilă 
pentru populaţie. În ciuda reglementărilor introduse, mai ales în afara marilor oraşe, 
aprovizionarea era catastrofală, cozile în faţa magazinelor erau uriaşe - iar această stare 
de lucruri s-a menţinut până la căderea lui Ceauşescu. 

Pe data de 3 octombrie Emilian Dobrescu şi-a dat demisia din funcţia de preşedinte 
al Comitetului de Stat al Planificării. Cauza demisiei a fost, după cum chiar el afirma, 
respingerea ideilor sale în ceea ce priveşte reformele economice?. Dându-şi demisia, 
Dobrescu a prezentat conducerii superioare un memoriu exhaustiv care n-a fost nicio- 
dată publicat, în care ataca aspru ideile economice ale echipei Ceauşescu?. Plecarea lui 
Dobrescu, un economist cu experienţă, care-i domina ca nivel de pregătire pe toţi cei- 
lalţi membri ai guvernului, era un semnal că şeful statului se hotărâse să ducă o politică 
economică indiferentă la orice accente critice. Dobrescu a rămas în BP al CPEx până 
în martie 1983, pentru ca, două luni mai târziu, să devină vicepreşedinte al Consiliului 
Naţional pentru Ştiinţă şi Tehnologie, a cărui şefă era Elena Ceauşescu‘. 

Ultima măsură importantă de economisire impusă societăţii a fost introducerea im- 
pozitului suplimentar. În perioada 7-8 octombrie a avut loc Plenara CC în cadrul căreia 
a fost adoptat proiectul de lege (anunţat deja de vreo câteva luni) cu privire la partici- 
parea oamenilor muncii la constituirea fondului de investiţii al întreprinderilor. Într-o 
formă voalată, mascată de formulări despre responsabilitate şi dezvoltare economică, 
oamenilor muncii li se dădea „dreptul” (obligatoriu) să participe cu contribuţii băneşti 
(numite părți sociale), prin care deveneau teoretic coproprietari ai întreprinderii în care 
lucrau. Valoarea „părţilor sociale” nu putea depăşi 30% din valoarea totală a întreprin- 
derii şi urma să fie stabilită de adunarea generală a oamenilor muncii. Practic, acest 
lucru însemna însă pur şi simplu reducerea salariilor cu o parte care era destinată fon- 
durilor de investiţii ale întreprinderilor, fiind oferită în schimb participarea declarativă 
la „partea socială”. 

O anumită parte a populaţiei era afectată şi de decretul Consiliului de Stat din 
22 octombrie 1982. În baza acestui decret, fiecare persoană care părăsea România de- 
finitiv pentru a emigra era obligată să achite, într-o valută convertibilă, cheltuielile 


1. Ibidem, pp. 1-3. 
. http : //romania-on-line.net/whoswho/DobrescuEmilian.htm. 

3. Această informație ne-a fost furnizată de doamna Alina Ilinca, o cercetătoare româncă a 
comunismului. 

4. Membrii CC al PCR..., pp. 218-219. 

5. Notă referitoare la proiectul de lege cu privire la participarea oamenilor muncii din unitățile eco- 
nomice de stat la constituirea fondurilor de dezvoltare economică a întreprinderii, D-I-R-24121-1-82, 
A MSZ RP, pp. 1-3. 

de şcolarizare pentru studiile liceale şi superioare absolvite în RSR!. Prin introducerea 
acestor reglementări statul mai câştiga anumite mijloace financiare, dar multe persoane 
care intenționau să emigreze legal nu erau în măsură să achite sumele respective şi fie 
se hotărau să rămână în ţară, fie treceau graniţa în mod ilegal. Pe de altă parte, acest 
decret a provocat tensiuni în relaţiile diplomatice cu ţările occidentale şi în primul rând 
cu Statele Unite, Israel şi RFG, care erau direct interesate de emigranții români. 

La Conferinţa Naţională a PCR din 16-18 decembrie 1982 s-a luat hotărârea de a se 
introduce încă o reformă - modificarea sistemului de salarizare. Cea mai importantă 
noutate era introducerea aşa-numitei categorii a acordului global — cu alte cuvinte, ni- 
velul salariului era condiţionat de proporţia în care întreprinderea îşi realiza planul. 
Teoretic, nu era o schimbare prea mare în comparaţie cu măsurile adoptate în 1978, 
dar creştea aşa-numita parte variabilă a salariului, cea care ţinea de sitemul de premieri. 
În momentul în care această măsură a devenit operativă, partea variabilă a salariului a 
fost stabilită la 24%, urmând ca în 1985 ea să ajungă la 27%. Pe lângă aceasta, fiecare 
nou-angajat, în primii cinci ani de activitate, avea dreptul doar la jumătate din partea 
variabilă a salariului, iar în cazul în care i se desfăcea contractul de muncă înainte de 
încheierea acestei perioade, era obligat să suporte plata cheltuielilor făcute pentru cali- 
ficarea sa profesională. În textul hotărârii se promitea, de asemenea, majorarea salariilor 
nominale care în primul trimestru al anului 1984 urmau să fie cu 5% mai mari decât 
cele din 19802. În condiţiile în care, de facto, planul nu avea cum să fie realizat, intro- 
ducerea acestor prevederi însemna de fapt scăderea salariului şi tocmai acesta era şi 
rostul „acordului global” până la căderea comunismului. Hotărârea Conferinţei Naţionale 
a PCR a intrat în vigoare pe data de 13 septembrie 1983, sub forma unui decret al 
Consiliului de Stat. 

Toate aceste economii prevăzute pentru achitarea cât mai rapidă a datoriei externe 
însemnau de fapt o scădere drastică a nivelului de trai al populaţiei. În foarte scurt timp, 
românii au devenit poporul cel mai sărac din ţările blocului sovietic, chiar dacă luăm 
în consideraţie faptul că şi celelalte state cu regim comunist treceau în această perioadă 
printr-o uriaşă criză economică. Conducerea României îşi dădea seama că economiile 
impuse erau primite fără cea mai mică bunăvoință de către populaţie - în plus, erau 
greu de explicat şi propagandistic. Din această cauză, se impunea creşterea controlului 
asupra societăţii — pentru că dacă nu s-ar fi procedat aşa, neliniştea, acţiunile disidenţi- 
lor şi chiar grevele (care începuseră deja în anii precedenţi), puteau căpăta dimensiuni 
periculoase pentru autorităţi, cum se întâmplase şi în Polonia. Aşa încât, concomitent 
cu implementarea altor şi altor idei economice, conducerea a sporit mereu caracterul 
represiv al sistemului. 

Nemulţumirile muncitorilor au fost rezolvate relativ repede şi uşor. Legile şi decre- 
tele din decembrie 1981 şi ianuarie 1982 cu privire la intensificarea controlului activi- 
tăţii de producţie în întreprinderi care instituiau pedepse privative de libertate pentru 
dezorganizarea procesului de producţie constituiau un nou şi puternic instrument pus în 
mâna Miliției şi Securităţii împotriva oricăror eventuale încercări de revoltă. În acelaşi 


1. M. Răceanu, Cronologie comentată..., p. 258. 
2. Proiect de program cu privire la noul sistem de salarizare în RSR, D-I-R-2412-4-83, A MSZ RP, 


pp. 1-3. 


STAGNAREA SISTEMULUI 277 


timp, continua procesul de întărire a rolului partidului ca forţă mobilizatoare, dar şi ca 
element de control asupra societăţii. Un pas important în această direcţie a fost făcut 
cu ocazia plenarei lărgite a CC din 1-2 iunie 1982, la care au fost invitate şi câteva sute 
de persoane fără partid. La această plenară, Ceauşescu a dat citire unui lung referat in- 
titulat „Despre stadiul actual al edificării socialismului în ţara noastră, despre proble- 
mele teoretice, ideologice şi despre activitatea politică şi educativă a partidului nostru”!, 
care a fost adoptat ca document programatic al PCR. De o importanţă fundamentală era 
în referat respingerea tezei „dictaturii proletariatului” şi înlocuirea ei cu aceea a exis- 
tenţei „unui stat de democraţie muncitorească, revoluţionară”?. Secretarul general a 
subliniat cu hotărâre în cuvântarea sa necesitatea de a se sprijini în activitatea de partid 
pe sentimentul patriotic, lucru care ar fi trebuit să se manifeste prin sprijinul acordat 
de membrii PCR activităţii aparatului de stat şi, în primul rând, după cum sublinia 
Ceauşescu, organelor de Securitate, procuraturii şi justiţiei. În plus, partidul ar fi urmat 
să fie o parte componentă în dezvoltarea organizaţiilor care veghează la asigurarea secu- 
rităţii şi disciplinei, cum ar fi Gărzile Patriotice, unităţile de pregătire militară a tine- 
retului şi de apărare teritorială, Şoimii Patriei şi altele. În timpul „discuţiilor” asupra 
referatului lui Ceauşescu, proaspăt numitul (pe 21 mai) premier Constantin Dăscălescu 
a accentuat necesitatea de a întări disciplina şi responsabilitatea la toate nivelurile pu- 
terii”. Astfel, partidul urma să fie doar unul dintre elementele care tebuiau să asigure 
stabilitatea ţării prin ajutorul acordat unor instanţe de stat mai specializate. Acest lu- 
cru a fost subliniat în mod elocvent de Ceauşescu la Conferinţa Naţională a PCR din 
16-18 decembrie 1982. Unul dintre capitolele referatului prezentat de el purta chiar ti- 
tlul „Creşterea rolului statului democraţiei muncitoreşti, revoluţionare, în conducerea 
întregii vieţi economico-sociale, conlucrarea armonioasă dintre organele statului şi or- 
ganismele democratice în cadrul sistemului unitar al democraţiei socialiste”€. Era aşadar 
o nouă etapă în reducerea importanţei PCR (numit oficial unul dintre „organismele de- 
mocratice”) şi slăbirea influenţei sale asupra politicii ţării. În acelaşi timp, creştea rolul 
lui ca element ajutător şi de control. Astfel situat, partidului îi venea foarte la îndemână 
să înăbuşe în faşă orice tulburări în rândul muncitorilor - în 1982 a fost vorba oricum 
doar de câteva cazuri sporadices, iar în anii următori ele practic nici n-au existat. În ia- 
nuarie 1983 a fost îmbogăţită semnificativ dotarea Miliției, a Securităţii şi Armatei, 
ceea ce era de natură să mobilizeze forţele de ordine pentru a presta o activitate mai 
eficientă. 


1. Nicolae Ceauşescu, Expunere cu privire la stadiul actual al edificării socialismului în ţara noastră, 
la problemele teoretice, ideologice şi activitatea politică, educativă a partidului prezentată la 
plenara lărgită a Comitetului Central al Partidului Comunist Român 1-2 iunie 1982. Cuvântare la 
încheierea lucrărilor plenarei, Bucureşti, 1982. 

2. A. Pentelescu, „Confiscarea de către Partidul Comunist de guvernământ a atributelor statului român 
în anii 1973-1989”, Analele Sighet, nr. 10, 2003, p. 804. 

3. Notă informativă cu privire la plenara ideologică a CC a PCR (1-2 VI 1982) (pe baza materialelor 
Ambasadei RPP la Bucureşti), D-I-275-82, A MSZ RP, pp. 1-4. 

4. N. Ceauşescu, Raport la Conferinţa Naţională a Partidului Comunist Român 16-18 decembrie 1982, 
Bucureşti, 1982, pp. 41-45. 

5. Pe 13 august 1982, Ambasada RPP informa despre „opriri ale activităţii” în Valea Jiului - Mesaj 
cifrat din Bucureşti 13.08.82, D-I-R-0-2412-2-82, 3, A MSZ RP. 

6. Mesaj cifrat din Bucureşti 9 II 83, D-I-0-392-83, 1, A MSZ RP. 

Cu totul altfel au procedat autorităţile în cazul tulburărilor din sânul categoriei inte- 
lectualilor. Conferinţa Uniunii Scriitorilor organizată în iulie 1981 a dovedit că în acest 
mediu există o mare încărcătură potenţială de revoltă. Nici reglementările care înăspreau 
disciplina în întreprinderi şi nici întărirea rolului de control al partidului nu erau de na- 
tură să calmeze aceste nemulțumiri. În această situaţie, conducerea a hotărât să-i pe- 
depsească exemplar pe unii dintre cei mai activi reprezentanţi ai categoriei intelectualilor 
pentru ca în acest fel să-i sperie pe ceilalţi. În acest scop a fost scoasă la iveală o pro- 
blemă care fusese instrumentată mai înainte şi se aştepta doar momentul când să fie 
„pusă pe rol”. 

Această problemă era legată de activitatea mişcării Meditaţia Transcendentală (MT) 
din România, ceea ce a învăluit întreaga poveste într-o atmosferă de mister, de groază 
şi nebunie!. Mişcarea Meditaţia Transcendentală, înfiinţată de hindusul Mahesh Yoga, 
numit şi Maharishi, a fost adusă în România de Nicolae Stoian. Stoian era inginer şi 
probabil şi agent al Securităţii. În 1969 el a plecat în Algeria şi a refuzat să se mai în- 
toarcă în ţară. Apoi s-a dus în Marea Britanie unde a lucrat la secţia în limba română 
a postului de radio BBC şi s-a însurat cu o cetăţeancă franceză, ceea ce i-a permis să 
obţină cetăţenia acestei ţări. În anii '70 el a intrat în contact cu mişcarea MT, devenind 
elevul lui Mahesh Yogi. Până în 1976 el a constituit un subiect de interes pentru servi- 
ciile de spionaj, dar după aceea dosarul lui a fost închis. Din 1977 a început să vină în 
România ca turist. În aceeaşi perioadă s-a adresat Ambasadei României din Paris pentru 
a obţine aprobarea de a preda la Bucureşti cursuri de „ştiinţa inteligenţei creatoare”. 
Cererea lui Stoian a fost trecută prin mai multe instanţe de decizie, iar în cele din urmă 
Ministerul Sănătăţii a dat aviz pozitiv solicitării sale. 

În decembrie 1977, Stoian împreună cu soţia au sosit la Bucureşti şi au început să 
organizeze şedinţe de MT. La început a stârnit interesul pentru tehnicile de meditaţie 
mai ales în rândul angajaţilor de la Institutul de Proiectare „Carpaţi”, inclusiv al direc- 
torului acestuia, pe care Stoian îl cunoştea încă din anii '60. Cu ajutorul lui a reuşit să 
organizeze o serie de conferinţe referitoare la MT în localul Institutului „Carpaţi” şi în 
incinta spitalului de boli nervoase. Încă de la bun început, la întâlnirile MT luau parte 
doi ofiţeri de Securitate (dar numai unul dintre ei făcea rapoartele de rigoare), aşa încât 
autorităţile erau informate cu exactitate în legătură cu activitatea mişcării. În mai 1978 
Stoian a obţinut din partea Ministerului Educaţiei aprobarea pentru cercetarea ştiinţifică 
a experimentelor MT. Lucrând în baza acestui document, gurul român a convins doi 
cercetători de la Institutul de Cercetări Psihologice şi Pedagogice de pe lângă Academia 
Română de Ştiinţe să efectueze cercetările corespunzătoare. Aceştia le-au efectuat şi au 
întocmit un raport în care recomandau continuarea experienţelor. Tot mai multe per- 
soane din rândul intelectualilor bucureşteni au început să fie interesate de Meditaţia 
Transcendentală. 

Stimulat de aceste succese, în noiembrie 1980, Stoian i-a adresat o scrisoare lui 
Ceauşescu - nota bene, un document asemănător a trimis chiar Mahesh Yogi generalu- 
lui Jaruzelski după declararea stării de război în Polonia - în care propunea introducerea 


1. O descriere mai exactă a problemei Meditaţiei Transcendentale şi o bibliografie pe această temă în 
A. Burakowski, „Mişcarea Meditaţia Transcendentală din România în anii 1976-1982”, Studia 
Polityczne, nr. 17, 2005, pp. 119-152. 

MT în programa de învăţământ la diferite nivele şi acordarea statutului de „disciplină 
oficială” meditaţiei, respectiv promovarea de către stat a tehnicilor sale. La scurt timp 
după aceea Stoian a fost primit la Ministerul Educaţiei, unde s-a întâlnit cu funcţionari 
de rang înalt. Împreună au stabilit ca timp de câteva luni să se desfăşoare un experiment 
oficial MT. Cam în acelaşi interval de timp a început să se răspândescă zvonul că miş- 
carea Meditaţiei Transcendentale se bucură chiar de sprijinul Elenei Ceauşescu. Era 
perioada când MT intrase pe orbita interesului instanţelor superioare ale Securităţii şi 
în primul rând al generalului Nicolae Pleşiţă şi al maiorului Ristea Priboi, care probabil 
presimţeau deja că această poveste poate fi utilizată pentru a-i speria pe intelectuali. 

Între timp vestea despre MT s-a răspândit printre intelectualii bucureşteni, aşa încât 
la experimentele care au avut loc în iunie 1981 în cadrul Institutului de Cercetări 
Psihologice şi Pedagogice s-au înscris multe nume cunoscute, printre alţii pe atunci tâ- 
nărul publicist Andrei Pleşu cu soţia, pictorul Sorin Dumitrescu, sculptorul Ovidiu 
Maitec, muzicianul Gheorghe Zamfir şi filosoful Mihai Şora. Incognito era prezent 
acolo şi maiorul Ristea Priboi, trimis cu misiunea de a culege materiale compromiţă- 
toare. După încheierea experimentelor s-a întocmit un raport în legătură cu desfăşurarea 
lor, raport care a fost înaintat funcţionarilor de la Ministerul Educaţiei. Aceştia au dis- 
pus încheierea definitivă a cercetărilor MT şi au transmis informaţia la CC al PCR. 
Dosarul era închis pentru câteva luni. 

În primăvara şi la începutul verii anului 1981, Stoian a încercat să stârnească inte- 
resul pentru meditaţie printre activiştii UTC, dar n-a reuşit. Ţinea în continuare şedinţe 
de MT cu persoane cunoscute. Între timp Securitatea îşi încheiase activitatea de cule- 
gere de informaţii. În iunie 1981, ministrul Afacerilor Interne George Homoştean a 
primit un raport exact pe tema MT. Dar încă nu exista voinţa politică pentru a da curs 
dosarului. La sfârşitul lunii iulie s-a făcut însă o percheziţie la domiciliul unuia dintre 
principalii colaboratori ai lui Stoian, iar la jumătatea lunii august a fost expulzat din 
ţară chiar gurul Stoian împreună cu soţia sa. 

Dosarul a fost „deblocat” în ianuarie 1982. Mai întâi au început să circule prin 
Bucureşti anonime care-l acuzau pe directorul Institutului de Cercetări Psihologice şi 
Pedagogice că ar fi organizat la locul său de muncă ritualuri parareligioase şi sectare. 
În februarie, în revista lunară Pentru Patrie (editată de Ministerul Afacerilor Interne) 
a apărut un articol prezentat sub formă de denunţ, cu titlul „Pavajul cu intenţii bune” 
referitor la MT. În momentul acela devenise deja clar că în mod sigur vor urma măsuri 
represive. 

Pe 27 aprilie, la şedinţa CPEx, Ceauşescu a eliberat-o pe Aneta Spornic din funcţia 
de ministru al Educaţiei, a dispus dizolvarea Institutului de Cercetări Psihologice şi 
Pedagogice şi luarea de măsuri corespunzătoare pentru lichidarea acelei „periculoase 
secte religioase care a activat cu acordul conducerii Ministerului Educaţiei”. Măsurile 
represive i-au afectat imediat şi pe toţi cei care au avut de-a face la un moment dat 
cu MT. Operația serviciilor speciale îndreptată împotriva MT purta numele de cod 
„Zburătorii”, întrucât umbla zvonul că, în timpul meditaţiei, adepţii MT puteau ajunge 
la starea de levitaţie. Ancheta efectuată de Securitate (interogatorii etc.) nu mai avea 
nici un sens, pentru că listele cu cei care au semnat declaraţii că au luat parte la meditații 
erau deja cunoscute de multă vreme. Ca de obicei, în asemenea situaţii, interogatoriile 

erau efectuate de funcţionari care habar n-aveau despre ce e vorba, fiind convinşi că au 
de-a face cu o activitate de spionaj cu totul ieşită din comun. 

Majoritatea celor amestecați în această poveste au fost daţi afară din posturile pe 
care le deţineau şi trimişi să lucreze pe funcţii care nu necesitau nici un fel de compe- 
tente şi erau prost plătite, uneori chiar în provincie. În plus, învinuiţii au fost daţi afară 
din partid sau au fost suspendaţi din această calitate. Pedepsele aplicate erau exagerate, 
cele mai multe dintre persoanele pedepsite luând parte doar la câteva şedinţe ale MT 
cu ocazia experimentului din ianuarie 1981. „Aceste pedepse au fost absolut nepropor- 
tionale, pentru că noi participaserăm doar la nişte conferinţe şi la demonstraţii de MT” - 
mărturisea Andrei Pleşu în faţa unui informator al Securităţii. Măsurile represive care 
i-au afectat exclusiv pe intelectuali pentru că, chipurile, doar intelectuali frecventaseră 
MT, au provocat panică în sânul elitei culturale de la Bucureşti. „Este ca în 1952” - co- 
menta situaţia un intelectual, sunând-o pe Monica Lovinescu, una dintre figurile de 
frunte ale emigrației române de la Paris. Din cele 371 de persoane care fuseseră pre- 
zente la şedinţele MT, aproape exclusiv intelectuali, majoritatea au fost excluse din 
PCR şi trimise la munci fizice prost plătite. 

Dosarul MT a exercitat o influenţă foarte mare şi asupra atitudinii acelor intelectuali 
care nu fuseseră amestecați direct în povestea respectivă. Se dădea impresia, poate chiar 
pe bună dreptate, că serviciile speciale sunt omniprezente, că denunţul este universal şi 
că autorităţile au o putere nemăsurată. Datorită acestui scandal, conducerea chiar a re- 
uşit să sperie cercurile intelectualilor şi să anihileze astfel pericolul latent care ameninţa 
dinspre partea lor. Dacă înainte, în legătură cu intelectualii, conducerea trebuia să ape- 
leze la tot felul de intrigi complicate, după scandalul cu MT mediile intelectuale au fost 
complet pacificate. 

În 1982, autorităţile au destrămat şi un grup de intelectuali de naţionalitate maghiară 
care edita singura publicaţie ilegală din România, Ellenpontok (Contrapuncte)!. Ea fu- 
sese înfiinţată la Oradea în decembrie 1981 şi îşi propunea să atragă atenţia opiniei pu- 
blice internaţionale asupra problemelor minorităţii maghiare din România. Redactorii 
publicaţiei erau : filosoful Attila Ara-Kovâcs, profesorul de geografie Károly Tóth şi 
poetul Géza Szőcs. Printre colaboratorii revistei se numărau cunoscuţi opozanți, cum 
ar fi László Tőkés. Articole din Ellenpontok erau transmise în Occident, unde erau pu- 
blicate într-una din revistele emigranților români, apoi erau difuzate şi pe lungimile de 
undă ale Europei Libere. În septembrie 1982, în coloanele revistei Ellenpontok a fost 
publicat un program de convieţuire a ungurilor şi românilor în acelaşi stat, program 
care presupunea o anumită autonomie a regiunilor locuite majoritar de maghiari şi o 
mai bună reprezentare a acestora în cadrul autorităţilor centrale. În luna noiembrie a 
aceluiaşi an, redactorii revistei E/lenpontok au fost reţinuţi, iar revista lichidată. În anii 
care au urmat, Ara-Kovâcs, Tóth şi Szőcs au emigrat din România. 

În perioada la care ne referim Ceauşescu a evitat încă un pericol (probabil, într-o 
anumită măsură, imaginat) la adresa poziţiei sale - este vorba de persoanele care pre- 
zentau anumite tendinţe de independenţă şi care-şi permiteau critici la adresa liniei po- 
litice în vigoare. Anii 1981-1982 reprezintă perioada în care au fost schimbaţi o parte 


1. Cf. A. Niculescu, „O cronologie a societăţii...”, p. 156; G. Vincze, A romániai magyar kisebbség 
történeti kronológiája 1944-1989, http : //vincze.adatbank.transindex.ro/index.php. 

dintre activiştii de frunte. Se pare că secretarul general nu avea vreo concepţie generală 
prestabilită în legătură cu schimbările de personal, ci reacţiona doar la situaţii concrete, 
anumite dizgraţii şi numiri lăsând mai degrabă impresia unei zbateri haotice. 

Rotirile de cadre au început în septembrie 1981. Pe 7 septembrie, Virgil Trofin a 
părăsit fotoliul de ministru al Minelor, Petrolului şi Geologiei, ministerul fiind împărţit 
în trei resorturi separate!. În aceeaşi zi, Trofin şi-a pierdut şi postul de vicepremier, 
iar activitatea sa politică a fost analizată la plenara comună a CC al PCR şi a Consiliului 
Suprem de Dezvoltare Economică şi Socială care a avut loc în 25-26 octombrie 1981. 
La acest forum a fost ridicată problema abuzurilor (adică a înaintării unor rapoarte fic- 
tive şi a distrugerii rezervelor de cărbune din cauza modului necorespunzător în care 
erau păstrate) de la Combinatul Minier Oltenia, de care se făcea vinovat Trofin. Plenara 
a decis excluderea lui cu vot de blam din CC. Mai târziu a fost trimis în provincie - de- 
venind director al IAS „Mircea Vodă” din judeţul Călăraşi, la cârma căreia a rămas 
până la moarte (a decedat în împrejurări suspecte), în iunie 19842. Cu ocazia aceleiaşi 
plenare, din componenţa CPEx a fost înlăturat unul dintre cei mai experimentați acti- 
vişti - Leonte Răutu. Acest doctrinar stalinist şi-a pierdut şi funcţia de rector al 
Academiei „Ştefan Gheorghiu” şi a ieşit la pensie. Noul rector al academiei de partid 
a devenit Dumitru Popescu „Dumnezeu”, care a îndeplinit această funcţie (fără a-şi 
pierde însă poziţia din cadrul BP al CPEx) până la căderea sistemului”. 

În aprilie au avut loc festivitățile legate de o sărbătoare destul de ciudată - a 17-a 
aniversare a Congresului al IX-lea al PCR“. Niciodată înainte nu fuseseră sărbătorite 
aniversările acestui eveniment, plus că în 1982 nu cădea o aniversare „rotundă”. Era 
probabil doar o demonstraţie de forţă înainte de următoarele schimbări în conducere. 

Pe 27 aprilie a izbucnit însă un alt scandal - la şedinţa CPEx Ceauşescu a îndepăr- 
tat-o pe Aneta Spornic din fruntea Ministerului (care ţinea de fracțiunea Elenei), precum 
şi pe cei doi adjuncţi ai ei în legătură cu rolul pe care îl avuseseră în problema Meditaţiei 
Transcendentale. După cum urma să se constate, acesta era doar preludiul unor rotații 
de amploare. Tot într-o atmosferă de scandal şi-a părăsit postul şi Alexandru Mărgăritescu, 
şeful departamentului de colaborare economică internaţională din cadrul Ministerului 
Comerţului Exterior. Pe 15 mai 1982, împreună cu miniştrii adjuncţi ai Agriculturii şi 
Industriei Alimentare, el a fost acuzat în cadrul şedinţei CPEx că a fraudat anumite 
sume în valută, că a comis abuzuri în export şi că nu s-a conformat disciplinei financi- 
are în legătură cu investiţiile în străinătate. Mărgăritescu a fost mutat disciplinar ca 
director general al uneia dintre fabricile bucureştene, unde a şi rămas până în 1989. 

La nici o săptămână după aceea s-a creat o mare tensiune. La şedinţa de lucru a CC 
al PCR din 21 mai a fost revocat guvernul condus de Ilie Verdeț şi a fost numit un ca- 
binet nou sub conducerea lui Constantin Dăscălescu. Schimbările în componenţa echipei 
erau destul de importante, deşi o parte din activiştii revocaţi n-au fost totuşi trataţi cu 
foarte multă asprime. Verdeț a devenit vicepreşedinte al Consiliului de Stat - a obţinut 


Enciclopedia de istorie a României, vol. I, p. 156. 
Membrii CC al PCR..., pp. 583-584. 

Ibidem, pp. 480-481, 508-509. 

A.U. Gabanyi, Cultul lui Ceauşescu, pp. 33-40. 

deci o funcţie mai mică, dar a rămas totuşi în cercul persoanelor celor mai importante 
din ţară. Aneta Spornic, „compromisă” de amestecul (de altfel discutabil) în scandalul 
MT!, a părăsit oficial Ministerul Educaţiei şi CPEx, dar a fost numită secretar de stat 
în Comitetul de Stat al Planificării. Ceva mai şifonat a fost Jânos Fazekas, care şi-a 
pierdut postul de vicepremier şi membru în CPEx, ieşind de facto la pensie pe linie 
politică, deşi a rămas în continuare deputat în MAN. Şi Cornel Burtică a fost trecut pe 
linie moartă, el părăsind fotoliul de ministru al Comerţului Exterior şi al Colaborării 
Economice Internaţionale (trebuie să ne amintim că înainte cu doar câteva zile fuseseră 
date în vileag nereguli în resortul său) pentru a fi trecut pe postul de prim-secretar al 
judeţului Prahova. În octombrie 1982 el a preluat funcţia de director al unei fabrici din 
Ploieşti. Şi generalul Ion Ioniţă şi-a pierdut funcţia de vicepremier. Nu mult timp după 
aceea, pe 26 iunie, el a fost trecut în rezervă, iar în decembrie şi-a pierdut şi statutul 
de membru supleant în CPEx, dar el a rămas în continuare deputat în MAN şi membru 
al CC?. Oamenii noi din guvern erau vicepremierul Ludovic Fazekâs şi ministrul 
Educaţiei Ion Teoreanu, care s-au dovedit atât de paşnici, încât au rămas pe posturile 
lor până la căderea lui Ceauşescu. Noul ministru al Comerţului Exterior, Nicolae 
Constantin, n-a rezistat decât până în noiembrie, când a fost înlocuit de Vasile Pungan, 
acesta rămânând în funcţie până în august 1986. În noul guvern au rămas miniştrii de 
bază din fostul cabinet: George Homoştean - la Afacerile Interne, Ştefan Andrei - la 
Afacerile Externe şi Constantin Olteanu - la Apărare”. 

Cel puţin două dintre schimbările operate în componenţa guvernului pot fi conside- 
rate ca fiind conforme cu aşteptările populaţiei. Ca ministru al Educaţiei, Aneta Spornic 
nu fusese prea îndrăgită de intelectuali. La rândul lui, Jânos Fazekas, ca reprezentant 
al minorităţii maghiare în sânul guvernului, era acuzat că tolerează politica de reducere 
a influenţei maghiare în Transilvania şi în general poziţia acestei minorităţi naţionale 
în societate. Ambele personalităţi au fost înlocuite cu funcţionari amorfi, care nu ieşeau 
cu nimic în evidenţă şi puteau fi acceptaţi într-o mai mare măsură de mediul de care 
răspundeau. Acest lucru se vede în mod cu totul deosebit în cazul Anetei Spornic, o 
activistă tipică, cu doctorat la şcoala de partid, care a fost înlocuită de Teoreanu, poate 
departe de a fi un rafinat intelectual, dar care nu se ocupa doar de activitatea de partid, 
ci era, cel puţin teoretic, şi cercetător ştiinţific (în 1962 şi-a susţinut teza de doctorat 
în chimie). 

Componenţa guvernului a rămas în principiu stabilă până în 1985, când au mai fost 
făcute câteva schimbări. Miniştrii de frunte ai acestui cabinet, sau cei mai mulţi dintre 
ei, au rămas în conducerea superioară chiar până în decembrie 1989 - Constantin 
Dăscălescu, Ion Dincă, Ştefan Andrei, Constantin Olteanu au rămas alături de preşe- 
dinte până la sfârşit, chiar dacă nu întotdeauna pe aceleaşi posturi pe care le ocupau în 
mai 1982. 


1. Nu strică să observăm aici că ministrul Transporturilor şi Telecomunicaţiilor, Vasile Bulucea, care 
fusese persoana cel mai sus plasată dintre cei care au avut contacte cu MT (el a permis desfăşurarea 
unei şedinţe de meditaţie în sediul resortului pe care îl conducea), a rămas pe post până în august 
1986, când a fost trimis în judeţul Gorj pe funcţia de prim-secretar, ceea ce însă nu avea nici o 
legătură cu afacerea MT. 

2. Ibidem, pp. 121-122, 256, 335-336, 540-541. 

3. Enciclopedia de istorie a României, vol. I, pp. 156-158. 

Înainte de sfârşitul anului ar mai fi de semnalat un eveniment, de o anvergură mai 
redusă, e adevărat — la Plenara CC din 7-8 octombrie, câţiva activişti din eşalonul se- 
cund au fost acuzaţi de abuzuri. Unul dintre ei, Ovidiu Maitec, şi-a pierdut statutul de 
membru supleant al CC, fiind exclus şi din partid!. Sculptor cunoscut, Maitec a fost 
amestecat în afacerea MT, aşa încât îndepărtarea lui putea fi o consecinţă a scandalului 
respectiv. La aceeaşi plenară Ilie Verdeț a fost transferat de pe postul de vicepreşedinte 
al Consiliului de Stat la Secretariatul CC, însă Virgil Cazacu şi-a pierdut funcţia de 
membru al Secretariatului CC şi a fost transferat în judeţul Prahova, ca prim-secretar?. 
Pe 3 noiembrie, Silviu Curticeanu, unul dintre oamenii cei mai de încredere ai lui 
Ceauşescu, care însă până atunci nu jucase un rol semnificativ, a fost numit şeful 
Cancelariei CC al PCR - funcţie pe care a deținut-o până la căderea regimului. 

Două au fost cauzele principale ale schimbărilor de mari proporţii în domeniul ca- 
drelor de-a lungul anilor 1981 şi 1982. Prima a fost, desigur, dorinţa de a găsi nişte 
„tapi ispăşitori”, idee susţinută de scandalurile care însoțesc căderea unor activişti, mai 
ales în cazul lui Virgil Trofin, care a fost îndepărtat în momentul publicării dispoziţiilor 
referitoare la disciplina în muncă şi care fusese în fruntea resortului responsabil cu pro- 
blemele energetice. Ilie Verdeț, ca preşedinte al Consiliului de Miniştri, a trebuit şi el 
să-şi ia rămas-bun de la funcţia deţinută ; de altfel, el a fost revocat cu puţin timp îna- 
inte de Plenara CC la care Ceauşescu a prezentat referatul despre rolul statului şi al 
guvernului. Alexandru Mărgăritescu, Cornel Burtică şi Aneta Spornic au plecat şi ei ca 
urmare a dării în vileag a unor nereguli săvârşite în resorturile pe care le conduceau 
(în cazul lui Mărgăritescu este vorba de un departament). Aceşti activişti au fost scoşi 
deci „tapi ispăşitori”, eliminarea lor trebuind să fie interpretată ca soluţia definitivă a 
problemei abuzurilor şi îndreptarea generală a situaţiei. 

A doua cauză a fost tendinţa lui Ceauşescu de a se debarasa de persoanele în jurul 
cărora s-ar fi putut cristaliza nemulţumirile din sânul conducerii. Între Ceauşescu şi 
Trofin se ajunsese încă dinainte la diferenţe de idei, lucru amintit printre alţii de 
Alexandru Bârlădeanu”. Cornel Burtică era un carierist destul de capabil şi tocmai de 
aceea putea constitui o ameninţare. Ilie Verdeț nu făcuse faţă grevei minerilor de la 
Lupeni, dar eliminarea lui în 1977 putea fi percepută de populaţie într-un mod nu toc- 
mai favorabil. La fel ca majoritatea dictatorilor, Ceauşescu ţinea minte foarte bine ase- 
menea lucruri, aşa că, mai devreme sau mai târziu, Verdeț trebuia să plătească pentru 
nepriceperea lui — iar momentul scadenţei a sosit în mai 1982, când a fost sacrificat din 
motive politice. Cornel Burtică îşi amintea că eliminarea lui şi a lui Ilie Verdeț, ca şi 
precedenta demisie a lui Emilian Dobrescu, trebuie puse în legătură cu iniţiativa celor 
trei activişti. După cum afirmă Burtică, ei ar fi urmat să publice un proiect de reducere 
a ponderei fondului de acumulare din totalul cheltuielilor statului şi de alocare a unei 
părţi mai consistente pentru bugetul de consum, ceea ce a atras criticile lui Ceauşescu 
şi ale adepților liniei dure din conducere - aşa încât candidaţii la statutul de „tap ispăşitor” 


1. D. Jela, C. Strat, M. Albu, Afacerea Meditaţia Transcendentală, Editura Humanitas, Bucureşti, 
2004, pp. 383-384. 

2. Membrii CCal PCR..., pp. 130-131, 614-615. 

s-au desemnat practic singuri, iar Burtică a plecat de bună voie!. În Ion Ioniţă încă de 
mai mulţi ani Ceauşescu nu mai avea încredere, iar debarcarea lui a survenit în cele 
din urmă concomitent cu anunţarea îngheţării cheltuielilor Armatei, aşa încât aceasta 
era de fapt o lovitură resimţită de întregul corp ofițeresc. După cum se va dovedi mai 
târziu, Ioniţă chiar complota împotriva secretarului general. 

Puțin mai altfel era situaţia Anetei Spornic. Includerea ei în afacerea MT era cusută 
cu aţă albă, dar nu-i mai puţin adevărat că în cursul mandatului ei s-a ajuns la experi- 
mentele meditative desfăşurate cu concursul lucrătorilor ministerului. Scandalul legat 
de MT avea însă în primul rând ca scop să-i sperie pe intelectuali, lucru care s-ar fi 
putut realiza şi fără eliminarea nepopularei Aneta Spornic. Fosta ocupantă a fotoliului 
ministerial de la Educaţie nu reprezenta o forţă în sine, dar aparţinea fracțiunii soţiei 
secretarului general. În cursul anului 1982 circulau zvonuri, bazate de regulă pe anu- 
mite indicii, că Nicolae se temea ca Elena să nu-i devină un concurent în exercitarea 
reală a autorităţii?. Eliminarea Anetei Spornic îi slăbea Elenei poziţia în sânul conducerii. 

Poate că aceluiaşi scop îi servea şi întărirea rolului lui Nicu Ceauşescu. În 1982 a 
răzbit în vârful ierarhiei Poliana Cristescu, iubita oficială, apoi soţia fiului dictatorului. 
Pe 23 februarie ea a devenit secretar al CC al UTC şi preşedintă a Consiliului Elevilor. 
Această funcţie pe linie de învăţământ a îndeplinit-o însă doar până la 14 mai, când a 
fost numită vicepreşedintă a Consiliului Naţional al Organizaţiei Pionierilor. Pe 18 de- 
cembrie, la Conferinţa Naţională a PCR, Poliana Cristescu a fost primită în componenţa 
CC ca membru supleant?. În aceeaşi zi, Nicu Ceauşescu a devenit membru plin al CC 
(anterior fusese doar membru supleant). 

Contactele internaţionale ale României în a doua jumătate a lui 1981 şi în cursul 
anului 1982 au fost subordonate necesităţii de a combate criza economică, de a reduce 
importurile şi de a purta negocieri cu creditorii. Un element suplimentar îl constituia 
situaţia din Polonia, care era de natură să sporească tensiunile dintre ţările blocului so- 
vietic şi ţările occidentale. În perioada respectivă au avut loc doar două vizite impor- 
tante din acest punct de vedere: pe 12-13 februarie a sosit în România secretarul de 
stat american Alexander Haig, iar pe 28 iunie 1982 a efectuat o vizită de trei zile la 
Bucureşti fostul preşedinte al Statelor Unite, Richard Nixon, care a vizitat în aceeaşi 
perioadă şi alte ţări ale blocului sovietic. Haig a discutat cu Ceauşescu şi cu Ştefan 
Andrei probleme de colaborare economică şi situaţia legată de introducerea stării de 
război în Polonia. A fost ridicată şi problema drepturilor omului în România, mai ales 
în contextul emigrației. Şederea la Bucureşti a făcut o impresie descurajantă asupra de- 
legaţiei americane - era prima iarnă în condiţii de economii drastice“. Vizita lui Richard 
Nixon nu a avut un caracter oficial, dar fostul preşedinte american s-a întâlnit cu 
Ceauşescu. Tematica discuţiilor a fost destul de largă şi a inclus şi probleme internați- 
onale (situaţia din Polonia, contactele cu China, dezarmarea), inclusiv relaţiile româ- 
no-americane - Nixon a promis să intervină pe lângă Reagan în legătură cu prelungirea 
clauzei naţiunii celei mai favorizate pentru RSR şi cu achitarea datoriei externe’. 

Relaţiile cu partenerii răsăriteni erau de asemenea subordonate intereselor econo- 
mice. Românii făceau demersuri, mai ales pe lângă sovietici, pentru creşterea volumului 
schimburilor comerciale şi în special al livrărilor de materii prime, dar n-au obţinut 
decât răspunsuri negative!, pentru că şi celelalte ţări comuniste se confruntau cu seri- 
oase dificultăţi economice - în plus, Bucureştiul nu era dispus să facă vreun compromis 
în domeniul politicii externe. Moartea bătrânului Leonid Brejnev în noiembrie 1982 şi 
înlocuirea lui cu nu mai puţin vârstnicul Iuri Andropov a provocat o anumită răceală în 
relaţiile româno-sovietice. 

În acest context s-au strâns şi mai mult legăturile cu China. Între 13-17 aprilie 1982 
Ceauşescu a efectuat deja o a treia vizită în RP Chineză (după care, ca de obicei, a vi- 
zitat şi RPD Coreeană). Această vizită a fost considerată de propaganda românească „o 
etapă calitativ nouă”?, ceea ce era mai degrabă o exagerare. În cursul convorbirilor cu 
chinezii, Ceauşescu a subliniat unitatea de vederi dintre Bucureşti şi Beijing în proble- 
mele internaţionale — era vorba mai ales de afişarea unei anumite distanţe faţă de con- 
flictul dintre Uniunea Sovietică şi Statele Unite, respectiv a independenţei în politica 
internă?. Această concordanţă se reflecta şi în schimburile economice reciproce, care 
în cursul anului 1982 se ridicau la 1,42 miliarde franci elveţieni“. 

O anumită însemnătate, poate mai degrabă psihologică decât politică, a avut şi vizita 
generalului Wojciech Jaruzelski din 4 iunie 1982. Jaruzelski a sosit în România în ca- 
drul unei călătorii prin ţările blocului sovietic cu scopul de a „explica procesele care 
au avut loc în Polonia pe 13 decembrie 1981” şi de a „crea un climat favorabil pentru 
dezvoltarea relaţiilor bilaterale”. Bucureştiul era ultima capitală vizitată de general. 
Potrivit opiniei diplomaților polonezi, delegaţia şi-a atins scopuriles. Gazdele au acordat 
vizitei o importanţă cu totul deosebită. Convorbirile s-au desfăşurat într-o atmosferă de 
înţelegere reciprocă - evoluţia situaţiei din Polonia decurgea în conformitate cu ideile 
lui Ceauşescu (opoziţia fusese pacificată cu ajutorul „propriilor ei arme”), plus că au- 
torităţile poloneze promovau la momentul respectiv o politică apropiată de cea română. 
Ambele părţi au fost de acord în legătură cu necesitatea intensificării relaţiilor de cola- 
borareS. După părerea lucrătorilor Ambasadei RPP prezenţi la convorbiri, Ceauşescu 
era în mod evident angajat emoţional în această vizită. Momentul cel mai „romantic” 
a avut loc la plecarea delegaţiei RPP. Conducătorul român a rămas la aeroport până în 
momentul în care avionul a dispărut din câmpul vizual, după care i-a mărturisit unui 
lucrător al Ambasadei : 


Consider că această întâlnire a fost necesară şi utilă. Mi-am dorit această întâlnire, pentru că 
explicarea problemelor dificile nu numai că ajută la înţelegerea reciprocă, ci şi apropie. Am 
dori ca partidul polonez să restabilească cât mai repede o legătură deplină cu clasa muncitoare. 


Mesaj cifrat din Bucureşti 9.04.1982, D-I-0-1127-82, 1, A MSZ RP. 

Mesaj cifrat din Bucureşti 15.05.1982, D-I-0-1406-82, 5, A MSZ RP. 

Ibidem. 

Ceauşescu s-a declarat de acord şi cu observaţia diplomatului polonez că „întâlnirea 
a fost deosebit de sinceră, aşa cum ar trebui să fie întotdeauna când vorbesc comuniştii 
între ei”l. Această scenă sentimentală de la aeroport scoate foarte bine în evidenţă sen- 
timentele dictatorului - întâlnirea cu Jaruzelski l-a făcut să conştientizeze faptul că nu 
numai el are probleme, ceea ce l-a întărit în convingerea că opţiunea lui a fost cea 
corectă. 

Când Ceauşescu şi-a anunţat decizia de a achita toate datoriile externe, poziţia lui 
s-a consolidat în comparaţie cu anul precedent. Într-un interval de timp destul de scurt, 
el a reuşit să elimine de fapt toate amenințările la adresa autorităţii sale cu excepţia, 
desigur, a amenințării fundamentale pe care o constituia în continuare situaţia catastro- 
fală a economiei. Creditorii occidentali, mulţumiţi de fondurile care le intrau deja în 
conturi, au început să negocieze cu conducerea românească într-o atmosferă cu totul 
diferită, mult mai plăcută. Tulburările sociale fuseseră neutralizate prin măsurile de in- 
tensificare a controlului şi disciplinei, de înspăimântare a intelectualilor şi de reformu- 
lare a rolului partidului. Din conducerea superioară fuseseră eliminaţi activiştii în 
legătură cu care putea exista fie şi numai o umbră de bănuială că ar reprezenta o ame- 
ninţare pentru poziţia lui Ceauşescu. Statul şi clanul familiei dictatorului au intrat astfel 
într-o perioadă de stagnare şi imobilism, întreruptă doar de factori externi. 


Stagnarea - anii 1983-1985 


După anunţarea deciziei de achitare integrală a datoriilor externe (trebuie să subliniem 
încă o dată că acest moment n-a atras suficient atenţia nici a populaţiei, nici a observa- 
torilor) dictatura a intrat într-o fază de imobilism total. Timp de câţiva ani nu s-a în- 
tâmplat nimic deosebit. Teoretic, cel mai important eveniment al acestei perioade - Congresul 
al XIII-lea al PCR - n-a adus nimic în afară de aceeaşi frazeologie schematică, pompos 
înzorzonată şi de lărgirea componenţei CC. Sistemul politic era din ce în ce mai mult 
influenţat de vârsta înaintată a lui Nicolae şi a Elenei Ceauşescu. După schimbările din 
1981-1982, conducătorul român a pus capăt entuziasmului său reformator, ocupându-se 
de menţinerea status quo-ului. Mai târziu, presimţind probabil sfârşitul şi vrând ca nu- 
mele lui să rămână înscris pe veci în istoria ţării, a fost cuprins de înflăcărare pentru 
proiectele nebuneşti de reconstrucţie a centrului Capitalei. În conducerea superioară n-a 
apărut nimeni care să poată stăvili elanul dictatorului. În 1984, un grup de complotişti 
a încercat să organizeze o lovitură de stat pentru a-l răsturna pe Ceauşescu de la putere, 
dar organizatorii lui nu s-au adresat populaţiei şi, după cum se pare, nu aveau nici spri- 
jinul factorilor internaţionali — aşa încât soarta lor era pecetluită de la bun început. Tot 
mai puternic au început să se manifeste şi tendinţele de izolare faţă de lume şi de în- 
chistare într-un naționalism din ce în ce mai îngust. Nemişcarea generală, stagnarea şi 
haosul tot mai accentuat puneau stăpânire atât pe economie, subordonată încă de la în- 
ceput unui singur scop - achitarea datoriei externe —, cât şi, mai târziu, pe proiectele 
de investiţii din Capitală. La toate acestea se adăuga tendinţa de a cultiva o autarhie totală, 


1. Mesaj cifrat din Bucureşti 7.06.82, D-I-R-0-220-7-82, 5, A MSZ RP. 

destul de evidentă şi chiar încurajată administrativ în condiţiile limitării drastice a im- 
porturilor. Nivelul de trai al populaţiei a scăzut, au început să apară fenomene sociale 
negative, ca infracţionalitatea şi alcoolismul, precum şi narcomania. Multe persoane se 
hotărau să plece în străinate ca emigranţi - legal sau, din ce în ce mai frecvent, ilegal 
prin trecerea frauduloasă a frontierei. Străzile oraşelor erau pline de copii fără adăpost; 
era rezultatul neprevăzut al promovării unui spor natural foarte ridicat, fără a ţine cont 
de starea materială a părinţilor. 

Stagnarea şi neputinţa sistemului, la care se adaugă demenţa senilă a autorităţilor 
supreme, corespundeau perfect fenomenelor de aceeaşi factură care aveau loc în între- 
gul bloc sovietic, cu URSS în frunte. Ceauşescu a văzut sicriul lui Brejnev, apoi al lui 
Andropov şi al lui Cernenko. La funeraliile acestora îi stătuseră alături, printre alţii, 
cei mai apropiaţi vecini, Jivkov şi Kádár, care erau şi ei la vârsta senectuţii (primul se 
născuse în 1911, iar celălalt în 1912). Dacă dificultăţile economice şi sociale ale 
României individualizau într-un fel această ţară faţă de ansamblul blocului sovietic, 
acest lucru era valabil numai în ceea ce priveşte dimensiunea fenomenelor respective. 
Toate ţările comuniste europene (inclusiv Iugoslavia şi cu atât mai mult Albania), în 
prima jumătate a anilor 1980, traversau o criză economică atât de profundă, încât părea 
de netrecut. 

Sfârşitul simbolic al stagnării sistemului în blocul sovietic l-a constituit preluarea 
puterii de către Mihail Gorbaciov pe 11 martie 1985. Schimbarea de la Kremlin n-a 
provocat aproape nici o modificare în atitudinea echipei conducătoare româneşti, dar a 
dus la apariţia unei situaţii cu totul noi pe plan internaţional. O situaţie în care, de pe 
o zi pe alta, Ceauşescu îşi pierdea şi ultimele resturi ale respectului de care se bucurase 
odinioară în Occident, iar în blocul sovietic devenea o figură izolată şi blamată. Dar 
politica internă a RSR nu s-a schimbat nici măcar în ultimul moment (nu punem la so- 
coteală, desigur, măruntele corecturi şi rotirile de cadre -— legate printre altele şi de noul 
context internaţional). Aşa încât fenomenele care şi-au făcut apariţia în anii 1983-1985 
n-au făcut decât să se adâncească în perioada finală, ajungând uneori la forme extreme. 

De-a lungul acestei perioade, efortul cel mai mare al autorităţilor se concentra în 
jurul problemelor economice şi în special asupra achitării cât mai grabnice a datoriei 
externe, iar pe termen lung, asupra îmbunătăţirii situaţiei economice a ţării. Bineînţeles 
că în propaganda oficială aceste scopuri erau enumerate în ordine inversă, dar acest lu- 
cru este lipsit de importanţă, pentru că oricum în realitate plata datoriilor se bucura de 
prioritate absolută. 

Principiile de bază ale politicii economice elaborate în 1982 au început să-şi arate 
roadele şi plata datoriilor se făcea aşa cum îşi dorea conducătorul român. În anii 
1983-1984 s-a înregistrat o semnificativă creştere a exportului faţă de import în comer- 
tul cu ţările occidentale, ceea ce i-a adus României devizele necesare achitării credite- 
lor. Valoarea schimburilor comerciale cu Statele Unite (principalul partener occidental 
la vremea respectivă) a scăzut în 1982 la aproape jumătate faţă de anul precedent (adică 
de la 1,11 miliarde la 0,59 miliarde dolari), dar balanţa comercială era pozitivă pentru 
partea românească. În 1983 volumul schimburilor a început să crească, ajungând chiar 
la circa 0,74 miliarde dolari, cu o balanţă care se înclina în mod clar în favoarea 
României (0,18 miliarde dolari import, 0,55 miliarde dolari export). Aceeaşi tendinţă 
a continuat şi în anul următor, când valoarea schimburilor comerciale dintre România 

şi Statele Unite a ajuns la nivelul record de circa 1,22 miliarde dolari (0,25 miliarde 
importuri, faţă de 0,95 miliarde exporturi româneşti). Suma excedentului românesc în 
balanţa comercială pe 1982 se ridica la 1,8 miliarde dolari, în 1983 - la peste 2 mili- 
arde?, la fel şi în anul următor’. Aşa s-au petrecut lucrurile, cu toate că din cauza scă- 
derii tot mai accentuate a calităţii lor, produsele româneşti îşi găseau cu tot mai multă 
greutate achizitori pe piaţa externă. Achitarea creditelor mergea însă mai departe şi la 
sfârşitul anului 1984, potrivit aprecierii Ambasadei RPP, România nu mai datora cre- 
ditorilor externi decât 7,6-7,8 miliarde de dolari“. Din aceste date rezultă că majoritatea 
devizelor obţinute datorită balanței comerciale pozitive erau destinate achitării datoriei 
externe. Judecând lucrurile doar din punctul de vedere al acestui indicator, tratat ca 
prioritate absolută, România a obţinut un' succes economic nemaipomenit, vizibil mai 
ales în comparaţie cu celelalte ţări comuniste, care se scufundau în spirala datoriilor. 
Ceea ce, indiscutabil, a dus la creşterea sentimentului de automulţumire din partea lui 
Ceauşescu, chiar dacă nu putea utiliza un astfel de argument şi în campaniile de propa- 
gandă al căror destinatar era populaţia românească. 

În alte domenii ale economiei domnea însă marasmul şi criza. Cu repeziciune proli- 
fera fenomenul cunoscut deja din anii precedenţi al falsificării datelor economice la nivel 
central. La stabilirea valorii indicatorilor medii de bază (de exemplu, venitul naţional 
sau produsul intern brut) în evaluarea anuală era luată în calcul cifra de plan pe anul în 
curs, după care indicatorului i se aplica o „corecţie” prin umflarea unor date greu de 
verificat (de pildă, producţia agricolă obţinută pe loturile individuale sau în gospodăriile 
ţărăneşti)“. Potrivit lui Cornel Burtică, un adevărat maestru în falsificarea datelor era 
Manea Mănescu. Înăsprirea disciplinei în activitatea întreprinderilor a creat indiscutabil 
dificultăţi în falsificarea datelor la nivel local, şi tocmai de aceea trebuie să presupunem 
că prelucrarea adevărului avea loc la centru şi era o decizie conştientă a conducerii, 
care avea totuşi o imagine exactă asupra situaţiei reale. 

Datele furnizate de autorităţi, chiar şi după retuşuri, arătau clar că ţara întreagă se 
afla în stare de dezagregare. Nici în 1983, nici în 1984, în ramurile cele mai importante 
ale economiei planul n-a fost îndeplinit. În vara lui 1983 România a fost victima unui 
nou cataclism - seceta care, potrivit autorităţilor, a provocat pierderi comparabile doar 
cu cele două serii de inundaţii din anii 19707. Seceta a dus la scăderea drastică a recol- 
tei, ceea ce s-a reflectat foarte dureros pe piaţa internă, în condiţiile în care produsele 
agroindustriale mergeau în mari cantităţi spre export. În plus, s-a întrerupt funcţionarea 
majorităţii centralelor hidroelectrice, al căror aport în producţia de energie se ridica 
la 20%. Acest lucru a provocat şi el scăderea şi mai accentuată a nivelului de trai al 


M. Răceanu, Cronologie comentată..., pp. 253, 260, 267, 272. 

populaţiei. În 1983 s-a realizat însă o creştere importantă a producţiei de cărbune, dar 
cu repercusiuni asupra calităţii acestuia, aşa încât profitul real a fost mult mai scăzut 
decât părea iniţial!. 

Seceta catastrofală, recolta slabă şi administrarea defectuoasă au multiplicat deja 
existentele dificultăţi de aprovizionare. Cel mai rău era cu produsele alimentare de bază. 
Starea pieţei a fost caracterizată cel mai bine de ziariştii occidentali, care spuneau că 
„piaţa produselor alimentare din Polonia este mai bogată şi mai bună decât cea din 
România”?. A scăzut şi nivelul calitativ al produselor existente pe piaţă - după cum 
nota Ambasada RPP, „untul este jumătate margarină, laptele se brânzeşte imediat şi 
n-are nici un gust, aprovizionarea cu pâine este neregulată, iar franzela rareori este 
proaspătă”?. Înrăutăţirea aprovizionării se reflecta negativ atât în confortul celor care 
făceau piaţa, cât şi în condiţiile de igienă: 


Tot mai multe magazine se închid foarte devreme (uneori chiar şi la ora 14.00), produsele 
alimentare nu sunt păstrate întotdeauna în condiţii igienice corespunzătoare, aşa încât se alte- 
rează repede. Nivelul profesional al numerosului personal din magazine (într-un magazin de 
mici dimensiuni, de tip autoservire, unde pe rafturi nu există decât oţet, vin, conserve de le- 
gume şi biscuiţi, reuşesc să „lucreze” într-un schimb 7-8 vânzătoare) este de cele mai multe 
ori necorespunzător. În condiţiile lipsei multor mărfuri, înfloresc mita, cumetria şi comerţul 
pe sub mână; se întâmplă foarte frecvent ca vânzătorul să nu mai dea restul, dacă e vorba 
de mărunţiş, mărfurile sunt dosite în magazii, iar vânzătorul căruia nu-i plac observaţiile cli- 
enţilor, enervat, e în stare să întrerupă vânzarea timp de un sfert de oră. 


Merită să redăm aici şi descrierea a două magazine speciale pentru diplomaţii stră- 
ini, pentru a arăta că, în condiţiile crizei, românii nu mai erau interesaţi nici măcar de 
imaginea lor externă : 


[...] în general aprovizionarea este mai bună, dar sortimentele mai bune de brânzeturi sau 
mezeluri se găsesc doar sporadic, vânzarea zahărului este limitată (2 kg), cafea doar de tip 
nes (în oraş cafea nu se găseşte de nici un fel), la care se adaugă mita şi aroganţa personalului 
[...] toate acestea sunt la ordinea zilei. Practic, din acest tip de magazine se aprovizionează 
numai anumite reprezentanţe diplomatice ale ţărilor socialiste, arabe sau africane. Celelalte 
ambasade îşi fac aprovizionarea cu produse de bază din ţara de origine sau cumpără totul de 
la magazinele pe dolari (1 kg de carne de vită - 10 dol., carne de porc - 8 dol., zahăr - 
1 dol.), create special pentru străini’. 


Această situaţie, aşa cum a fost descrisă, nu se va ameliora până la căderea lui 
Ceauşescu. E adevărat că la Plenara CC din 29-30 iunie a fost adoptat un program vast 
de extindere a suprafeţei cultivate prin irigarea terenurilor care până atunci nu fuseseră 
cultivate$, iar pe 16 ianuarie CPEx hotăra introducerea contractelor obligatorii pentru 


1. Raportul politic al Ambasadei RPP la Bucureşti pe 1983, D-I-19/90, w. 5, A MSZ RP, pp. 2-5. 

loturile individuale în gospodăriile agricole de stat!, dar reformele acestea n-au produs 
efectele scontate. La fel s-a întâmplat şi cu a doua problemă importantă pentru popu- 
laţia României, încălzirea locuinţelor. În octombrie 1983 a fost publicată o directivă 
referitoare la utilizarea energiei în iarna care urma. Motivând seceta care a scos din 
circuit centralele hidroelectrice, autorităţile îşi propuneau scăderea cu 50% a limitelor 
consumului de energie, care şi aşa erau destul de reduse, atât în locuinţele private, cât 
şi în sectorul public, adică în birouri, şcoli, magazine etc. A fost introdusă obliga- 
tivitatea debranşării frigiderelor şi a maşinilor de spălat, precum şi a iluminării fiecărei 
încăperi cu un singur bec. Nerespectarea acestui regim atrăgea amenzi usturătoare, iar 
în cazuri extreme chiar întreruperea completă a alimentării cu gaz sau curent elec- 
tric. Energia electrică economisită în sectorul public urma să fie pusă la dispoziţia 
consumatorilor industriali (în sensul exploatării maşinilor şi utilajelor, nu în scopul în- 
călzirii halelor de producţie, spre exemplu, capitol care era şi el inclus în regimul de 
economisire)?. 

În 1984 situaţia a cunoscut o uşoară îmbunătăţire, în primul rând datorită faptului 
că recolta a fost deosebit de bună şi apoi datorită unei anumite creşteri în industrie, dar 
toate surplusurile apărute astfel au fost destinate exportului, nivelul de trai al populaţiei 
neschimbându-se cu nimic. E adevărat că a fost efectuată majorarea salariului de bază 
de 5% anunţată de mai mult timp, dar ea a fost în multe cazuri anihilată de capcanele 
„acordului global”. În acelaşi timp, au avut loc majorări de preţuri (de cele mai multe 
ori mascate). Peste toate, a început să se facă simţit pentru populaţie planul aprobat 
deja de anul precedent al serviciilor medicale cu plată, care teoretic ar fi trebuit să fie 
opţionale, dar practic erau obligatorii”. 

Pe 26 mai, cu mare pompă, la doi ani după termenul planificat, a fost deschis Canalul 
Dunăre - Marea Neagră“. Acest succes i-a stârnit lui Ceauşescu pofta de a realiza cât 
mai repede şi alte investiţii de acest tip. Deja pe 25 iunie erau inaugurate lucrările la 
„capodopera” conducătorului român - reconstrucţia centrului oraşului Bucureşti. Punctul 
central al noului oraş urma să fie Casa Republicii, cunoscută mai ales sub denumirea 
atribuită mai târziu, aceea de Casa Poporului”. Ideea de a construi acest obiectiv i-a 
venit încă din 1977, în urma cutremurului de pământ, dar timp de şapte ani el a analizat 
care proiect ar fi mai bine să-l realizeze. Ceauşescu se decisese pentru două proiecte ai 
căror autori erau Anca Petrescu şi Cezar Lăzărescu. Ambele versiuni presupuneau con- 
struirea unei lungi artere numite Bulevardul Victoriei Socialismului. În cele din urmă 
a fost adoptată o soluţie care presupunea modificarea concepţiei Ancăi Petrescu, aceasta 
devenind arhitectul-şef al lucrării. Construcţia noului centru al Capitalei era prioritară 

la scara întregii ţări. Ceauşescu îi împingea tot timpul pe ingineri de la spate, lucrătorii 
erau motivaţi inclusiv prin salarii, care erau de câteva ori mai mari decât pe alte şanti- 
ere. Activitatea se desfăşura nonstop, la Casa Republicii şi la Bulevardul Victoria 
Socialismului fiind angajate în jur de o sută de mii de persoane. Realizarea acestui 
proiect s-a dovedit a fi foarte costisitoare, până în 1989 ea constituind o povară serioasă 
pentru economia naţională. 

La Congresul al XIII-lea al PCR (19-23 noiembrie 1984) Ceauşescu a prezentat un 
referat în care efectua o evaluare destul de entuziastă a executării planului şi a întregii 
economii româneşti?. El a prezentat, de asemenea, principiile planului pentru cincinalul 
următor şi liniile generale de dezvoltare a ţării până la sfârşitul secolului XX, afirmând 
printre altele că: 


[...] în anul 2000 România va fi o ţară socialistă multilateral dezvoltată atât din punctul de 
vedere al industriei, agriculturii, învăţământului, ştiinţei şi culturii, cât şi al nivelului general 
de viaţă şi civilizaţie al poporului. Se poate afirma că România va încheia o întreagă epocă 
revoluţionară, realizând condiţiile trecerii la manifestarea tot mai largă în societatea noastră 
a principiilor comuniste de repartiție, de muncă şi de viață’. 


Concluziile situaţiei economice erau prezentate aşadar în aceeaşi atmosferă generală 
a Congresului, trădând o tot mai mare distanţare faţă de realitate. 

În iarna anului 1984 spre 1985 autorităţile şi-au dat seama că sunt necesare şi mai 
multe economii la consumul de energie. Pe 13 ianuarie 1985, CPEx a adoptat încă un 
program de „utilizare raţională” a energiei electrice şi termice. Noile dispoziţii preve- 
deau printre altele închiderea restaurantelor la ora 21.00, organizarea activităţilor cul- 
tural-artistice în aşa fel încât să se consume cât mai puţină energie electrică şi termică, 
precum şi reducerea iluminatului public, al magazinelor şi locuinţelor private cu cel 
puţin 50% faţă de iarna precedentă“. 

În sfera politică, în această perioadă s-a ajuns la un singur eveniment cu adevărat 
important - o încercare de lovitură de stat în octombrie 1984. Toate celelalte, inclusiv 
Congresul al XIII-lea al partidului, nu erau decât copii ale unor scheme elaborate ante- 
rior. Cu toate acestea, poate n-ar fi lipsit de interes să le prezentăm măcar pe scurt. La 
Plenara CC din 23-24 martie 1983 a fost lărgită într-o oarecare măsură şi modificată 
componenţa CPEx ; a fost eliminat, printre alţii, Emilian Dobrescu, care cu acest prilej 
îşi pierdea şi statutul de membru al Biroului Permanent. La aceeaşi plenară Manea 
Mănescu a fost scos din inexistenţa politică în care se afla din momentul revocării sale 
din funcţia de premier în 1979, fiind numit preşedinte al Consiliului Naţional pentru 
Gospodărira Unitară a Fondului Funciar. Această funcţie nu era prea înaltă, dar con- 
stituia pentru Mănescu începutul unei noi cariere care avea să-l conducă până la BP al 


1. M. Petcu, C. Roguski, Ceauşescu : adevăruri din umbră. Convorbiri, Editura Evenimentul Românesc, 
Bucureşti, 2001, pp. 170-175. 

2. N. Ceauşescu, Raport la cel de-al XIII-lea Congres al Partidului Comunist Român, Bucureşti, 

1984, pp. 8-32. 

Ibidem, p. 38. 

4. Istoria României în date..., pp. 717-718. 

CPEx odată cu al XIV-lea Congres al PCR!. Pe 19 mai 1983, unul dintre protejaţii 
Elenei, Eugen Florescu, îşi lua rămas-bun de la comisia pe probleme ideologice, cultu- 
ral-politice şi educative din CC, al cărei membru fusese, fiind transferat în judeţul 
Timiş, unde a preluat funcţia de secretar cu propaganda şi vicepreşedinte al Comitetului 
executiv al Consiliului Popular. Florescu a rămas la Timiş până în 1988, când a fost 
adus din nou la centru?. 

Un alt eveniment, destul de important, a fost consfătuirea legată de problemele mun- 
cii organizatorice şi politico-educative a partidului de la Mangalia, 3-4 august 1983. 
Referatul prezentat de Ceauşescu la această sesiune a intrat în istorie sub denumirea de 
„tezele de la Mangalia”, cu trimiterea de rigoare la „tezele din iulie” (1971). Ideile 
principale ale referatului erau : creşterea generală a disciplinei, preluarea în cadrul acti- 
vităţii comitetelor de partid a tuturor domeniilor vieţii, consolidarea independenţei pa- 
triei, consolidarea unităţii şi a forţei politice a partidului, necesitatea popularizării prin 
cultură şi prin mijloacele de difuzare în masă a unui tip de erou care să poată constitui 
un model pentru tineret. De asemenea, Ceauşescu a criticat relaţiile existente în sânul 
PCR, a vorbit despre dispariţia spiritului revoluţionar la o parte dintre activişti şi des- 
pre conflictul dintre activiştii tineri şi cei mai în vârstă. Ca remediu la aceste probleme, 
secretarul general recomanda intensificarea muncii ideologico-educative?. „Tezele de la 
Mangalia” constituiau deci o reliefare amănunţită a rolului partidului, care de altfel fu- 
sese formulat în urmă cu doar un an la plenara lărgită a CC. Partidul urma să cuprindă 
în activitatea sa de îndrumare şi control toate domeniile vieţii, dar poziţia lui rămânea 
subordonată puterii de stat. 

În următoarele douăsprezece-cincisprezece luni nu s-a întâmplat în principiu nimic 
care să atragă atenţia“. În luna ianuarie au avut loc deja tradiţionalele manifestări festive 
cu ocazia zilelor de naştere ale cuplului conducător - la împlinirea a 66 de ani de către 
Nicolae şi 65 de ani de către Elena, care de data aceasta era prezentată ca o zeitate femi- 
nină, „Femeia-Mamă”5. Cultul personalităţii devenise atât de banal, încât nu mai făcea 
aceeaşi impresie ca odinioară. Viaţa oficială şi mai ales cea de partid se caracterizau 
prin repetarea schemelor existente din anii precedenţi. 

Între timp, în cercurile militare s-a organizat o conspirație ale cărei scopuri erau răs- 
turnarea secretarului general şi, probabil, schimbarea politicii externe a ţării. De mai 
mulţi ani de altfel, în Armată creşteau nemulţumirile provocate de faptul că acest dome- 
niu era în mod evident neglijat de conducerea superioară. Apărarea era domeniul pe 
seama căruia Ceauşescu voia să facă economii de mai mulţi ani, folosind drept paravan 
o întreagă frazeologie despre pace şi despre neutralitatea României faţă de conflictele 
dintre superputeri. Armata era subfinanţată, iar importanţa ei politică era mult mai mică 


1. Membrii CC al PCR..., pp. 387-388. 
. Ibidem, p. 265. 

3. Notă referitoare la consfătuirea politico-ideologică de la Mangalia (3-4.08.1983), D-I-R-24121-3-83, 
A MSZ RP, pp. 1-3. 

4. În raportul pe anul 1984 analiştii Ambasadei RPP scriau: „În anul de care ne ocupăm n-au avut 
loc schimbări semnificative în situaţia sociopolitică şi în starea de spirit a populaţiei României” — 
Raport politic al Ambasadei RPP în Republica Socialistă România pe anul 1984, D-1-20/90, w. 4, 
A MSZ RP, p. 1. 

5. A.U. Gabanyi, Cultul lui Ceauşescu, pp. 94-95. 


STAGNAREA SISTEMULUI 293 


decât în alte ţări din blocul sovietic (spre exemplu, în Polonia) - ceea ce dădea naştere 
unui sentiment de frustrare printre ofiţeri, care se simțeau desconsideraţi. O altă cauză 
a tensiunilor era şi prezenţa activiştilor de partid. Ceauşescu având în cariera lui şi un 
episod militar, n-a avut nici un moment încredere în Armată cât timp s-a aflat la con- 
ducere şi s-a străduit chiar să-şi asigure un control total asupra ei. Pe la începutul anilor '80 
se gândea chiar să obţină gradul de mareşal, dar în cele din urmă a renunţat la idee!. 
O problemă suplimentară o constituia influenţa exercitată de ofiţerii superiori care pe 
timpul lui Dej urmaseră cursuri de specializare în Uniunea Sovietică şi aveau contacte 
cu GRU - o parte dintre ei se aflau încă pe posturi, alţii fuseseră eliberaţi din funcţii, 
dar chiar şi aceştia exercitau încă o anumită influenţă asupra modului de funcţionare a 
Armatei. Printre militari atmosfera s-a înrăutățit după decembrie 1982, când Ceauşescu 
a anunţat - utilizând, desigur, argumentul apărării păcii în lume - înghețarea cheltuie- 
lilor militare. Anunţul a fost primit foarte prost de ofiţeri, situaţie în care, în prima ju- 
mătate a anului 1983, secretarul general a depus eforturi deosebite (prin întâlniri cu 
statul-major, prin orientarea corespunzătoare a tirului propagandei) pentru a linişti lu- 
crurile?. Dar, în ciuda tuturor acestor acţiuni, tocmai în sânul Armatei a apărut cea mai 
mare ameninţare cu care s-a confruntat înainte de 1989. 

Despre încercarea de lovitură de stat din octombrie 1984, din păcate, se ştie foarte 
puţin, iar ceea ce a fost publicat pe această temă se bazează de fapt doar pe amintirile 
celor care au participat la acţiune. Cu toate acestea, putem încerca să reconstituim cele 
mai importante secvenţe ale evenimentelor respective?. Creierul întregii operaţiuni pare 
să fi fost Ion Ioniţă, eliminat în 1982 din guvern şi din CPEx şi trecut în rezervă, dar 
care rămăsese în continuare membru al CC. Un al doilea complotist ar fi fost generalul 
Nicolae Militaru, şi el membru al CC, eliberat în februarie 1984 din funcţia de ministru 
secretar de stat pe care o avea la Ministerul Construcţiilor Industriale. Ambii generali 
îşi făcuseră studiile în URSS, timp în care intraseră în legătură cu militari sovietici, in- 
clusiv cu ofiţeri GRU. E greu de stabilit acum în ce domeniu au fost continuate contac- 
tele respective mai târziu, dar atât Ioniţă, cât şi Militaru se aflau în interiorul sferei de 
interes a contraspionajului românesc. La început cei doi generali acționau independent 
unul de celălalt, dar mai târziu şi-au unit forţele. Ei se străduiau să adune în jurul lor 
nu numai militari retrogradaţi (spre exemplu, fostul general Ştefan Kostyal, care în 1970 
a căzut în dizgrație şi a fost degradat), ci şi activişti care la momentul respectiv se aflau 
pe o linie secundară, dar erau în măsură să asigure sprijinul politic necesar pentru o 
astfel de acţiune. Printre persoanele cu care au vorbit puciştii se aflau Jânos Fazekas şi 
Ion Iliescuf. 

Intenţia complotiştilor era ca lovitura de stat să aibă loc într-un moment în care 
Ceauşescu ar fi plecat în străinătate. Şi a fost ales ca oportun momentul când secretarul 


A.M. Stoenescu, Istoria loviturilor..., pp. 104-107, 426-427. 
Notă, D-I-R-2412-1-83, A MSZ RP, pp. 1-2. 
Cf. D. Deletant, Ceauşescu..., pp. 343-348; Istoria României în date..., pp. 715-716. 
Potrivit controversatului ziarist Vladimir Alexe, Militaru ar fi vorbit cu Iliescu pe tema loviturii 
de stat încă din 1982 în parcul Herăstrău din Capitală. Iliescu ar fi prezentat atunci felul cum vedea 
el schimbarea de putere în România într-o singură propoziţie : „Câţiva militari, un fel de pâr, pâr, 
pâr şi cu asta basta!”, dar nu avem cum să verificăm această informaţie - V. Alexe, România 
secretă, Editura Elit Comentator, Bucureşti, 2004, pp. 220-221. 

general ar fi fost în vizită în RFG, adică în intervalul 15-17 octombrie 1984. Planul 
prevedea arestarea cu ajutorul militarilor din garnizoana Bucureşti a celor mai apropiaţi 
colaboratori ai dictatorului, respectiv Ion Dincă, Tudor Postelnicu, Ion Coman şi Ilie 
Ceauşescu, preluarea controlului asupra televiziunii, iar în caz că s-ar fi ajuns la rezis- 
tenţă armată (complotiştii credeau că măcar o parte din Securitate îl va apăra pe 
Ceauşescu), aceasta ar fi fost anihilată cu ajutorul diviziei mecanizate. 

Doi dintre complotişti, generalii Gheorghe Gomoiu şi Dimitrie Popa, au trădat şi 
i-au destăinuit dictatorului planul acestui puci cu mult înainte de momentul planificat 
pentru începerea operaţiunii. Spre sfârşitul lunii septembrie garnizoana din Capitală a 
fost trimisă la ţară pentru a ajuta la recoltarea porumbului. Kostyal a fost arestat şi apoi 
trimis la Curtea de Argeş cu interdicţia de a părăsi această localitate. Ioniţă şi Militaru 
au fost chemaţi la CC, unde au avut o discuţie „bărbătească” cu Postelnicu şi Bobu, 
care i-au sfătuit să renunţe la activitatea de instigare. Dar n-au fost lichidaţi, cel puţin 
deocamdată, fiind doar scoşi la pensie. Ioniţă a murit în condiţii suspecte (cauza oficială — 
cancer) în iunie 1987. N-a fost înmormântat la cimitirul militar. 

Complotiştii erau prost pregătiţi, nu aveau un sprijin mai larg şi în plus fuseseră tră- 
daţi chiar de colegii lor. Eşecul lor însemna că răsturnarea conducătorului nu va fi un 
lucru uşor. De ce n-au fost pedepsiţi mai aspru ? Se pare că Nicolae Ceauşescu se temea, 
în primul rând, de reacţia factorilor externi (în primul rând a sovieticilor, cu care Ioniţă 
şi Militaru aveau legături), iar în al doilea rând, nu voia să dea amploare acestui inci- 
dent care ar fi putut sugera că poziţia lui nu este atât de sigură pe cât pare. S-a făcut 
tot posibilul ca lucrurile să fie muşamalizate! şi poate tocmai de aceea până acum com- 
plotul n-a putut fi cercetat suficient. 

La puţin timp după încercarea de lovitură de stat a avut loc Congresul al XIII-lea al 
PCR. A fost congresul cel mai lipsit de conţinut din toată perioada cât Ceauşescu a fost 
şeful statului. Totul s-a desfăşurat în ritmul sloganului lansat cu acest prilej şi intonat 
inclusiv de participanţii la Congres : „Ceauşescu reales la al treisprezecelea Congres ! ”. 
De data aceasta lucrările au decurs fără evenimente neprevăzute, aşa cum se întâmplase 
la Congresul precedent cu intervenţia lui Pârvulescu. În timp ce Ceauşescu citea refe- 
ratul principal, el a fost aplaudat de 106 ori, de 45 de ori publicul s-a ridicat în picioare 
şi a scandat lozinci?. O mare parte a referatului citit de conducător a fost centrată pe 
ideea „ridicării conştiinţei socialiste şi a formării omului nou”3, ceea ce însemna că 
problemele ideologice sunt în continuare importante. Celelalte cuvântări au fost extrem 
de schematice atât în formă, cât şi în conţinut. În cele 80 de luări de cuvânt, numele 
conducătorului a fost rostit de 549 de ori, iar al soţiei sale de 113 ori, ceea ce consti- 
tuia un record“. 


1. În sprijinul ideii că autorităţile române erau obligate să trateze puciul eşuat ca pe un secret păzit 
cu străşnicie vine, spre exemplu, faptul că în rapoartele Ambasadei RPP din cadrul Arhivelor MSZ 
RP nu există nici o informaţie pe această temă. 

2. Informare provizorie cu privire la Congresul al XIII-lea al PCR, D-I-R-24121-5-84, A MSZ RP, 
p. 2. 

3. N. Ceauşescu, Raport la cel de-al XIII-lea Congres al Partidului Comunist Român, Bucureşti, 
1984, pp. 56-71. 

4. A. Cioroianu, Ce Ceauşescu qui hante..., p. 254. 

În componenţa organelor supreme ale puterii au fost operate anumite schimbări. A 
fost redus numărul de membri ai BP al CPEx. Acesta era format din : Nicolae Ceauşescu, 
Elena Ceauşescu, Manea Mănescu, Gheorghe Rădulescu, Emil Bobu, Gheorghe Oprea 
şi Ilie Verdeț, care câștigase bunăvoința conducătorului. În schimb a fost lărgită com- 
ponenţa numerică a CPEx la 48 de persoane, dintre care 23 de membri şi 25 de membri 
supleanţi!. A scăzut totuşi numărul de membri plini şi a crescut numărul de membri 
supleanţi. Singurul nou-venit ca membru cu depline puteri în CPEx a fost Miu Dobrescu, 
care până atunci făcuse carieră în cadrul secţiei organizatorice şi de cadre a CC, deşi 
a avut în cursul vieţii şi episoade când a fost „trimis” în provincie ca prim-secretar (la 
Iaşi, Suceava şi în judeţul Dolj)”. Printre nou-veniţii la categoria membri supleanţi din 
CPEx merită menţionat Tudor Postelnicu. CC a fost curăţat de persoanele care au luat 
parte la puci — şi-au pierdut astfel statutul de membru sau membru supleant Ion Ioniţă, 
Nicolae Militaru, János Fazekas şi Ion Iliescu. În locul lor au fost avansați ca membri 
noi, printre alţii, Ilie Ceauşescu şi Poliana Cristescu. În schimb, Nicu Ceauşescu a de- 
venit membru supleant al CPEx (membru plin al CC era deja încă din decembrie 1982). 
Congresul al XIII-lea a constituit aşadar o nouă etapă în anexarea partidului şi statului 
de către familia dictatorului. 

La Congres a fost lărgită şi componenţa CC. Pe listele noului Comitet Central figu- 
rau 446 de persoane, dintre care 265 de membri şi 181 de membri supleanţi. Această 
suplimentare de efectiv a fost provocată, printre altele, de creşterea numerică a PCR - în 
noiembrie 1984 vorbim deja de 3,44 milioane de membri’. Ceea ce însemna că ritmul 
creşterii numerice a partidului nu a scăzut, ci s-a menţinut mai mult sau mai puţin la 
acelaşi nivel din 1965 încoace - la fiecare congres, PCR număra cu circa o jumătate de 
milion mai mulţi membri decât la cel precedent. 

În perioada analizată nu s-a ajuns decât sporadic la manifestări opozante, acestea fiind 
difuzate pe lungimile de undă ale postului de radio Europa Liberă (REL), care de pe la 
începutul anilor '80 şi-a schimbat atitudinea faţă de Ceauşescu, devenind mai degrabă 
critic. Un anumit rol în această schimbare l-a jucat numirea unui nou director al secţiei 
pentru România în persoana fostului disident Vlad Georgescu. Diferitele forme ale opo- 
ziţiei faţă de Ceauşescu erau astfel difuzate mai uşor, iar pe undele Europei Libere 
a început să-şi facă loc o critică aspră şi multilaterală a dictatorului. Semnificativ este 
totuşi faptul că generalii pucişti n-au căutat să ajungă la o înţelegere cu disidenţii despre 
care aflaseră de la Europa Liberă, preferând să caute un sprijin politic în rândurile no- 
menclaturii. Ceea ce dovedeşte că acţiunile opoziţioniste nu se bucurau decât de un ecou 
minor în societate, ele având de altfel în această perioadă în principal o dimensiune 
morală. Cei mai cunoscuţi disidenţi din această perioadă sunt: Doina Cornea - cerce- 
tător ştiinţific la Universitatea „Babeş-Bolyai” din Cluj-Napoca - şi Gheorghe Ursu - 
inginer din Bucureşti. 

Doina Cornea era de origine din Braşov. În 1952 a absolvit Facultatea de Filologie 
Franceză din cadrul Universităţii „Babeş-Bolyai” din Cluj. Între anii 1952 şi 1958 a 


1. N. Ionescu-Gură, „Studiu introductiv...”, pp. 12, 15. 

2. Membrii CCal PCR..., pp. 219-220. 

3. N. Ionescu-Gură, „Studiu introductiv...”, p. 21. 

4. Cf. http: //www.aliantacivica.ro/organizare/doina_cornea.htm; D. Deletant, Ceauşescu..., 
pp. 261-264. 

lucrat ca profesoară de limba franceză la liceul din Zalău. Din 1958 a început să predea 
limba şi literatura franceză la Universitatea „Babeş-Bolyai”. În 1982, prin intermediul 
unor membri ai familiei care locuiau în Franţa, ea trimite mai multe scrisori la Europa 
Liberă. În aceste scrisori, care de facto erau manifeste, ea critica regimul lui Ceauşescu 
de pe poziţii morale, fiind împinsă la acest act de dificultăţile vieţii cotidiene, atât de 
dureros resimţite de populaţie. Ea nu propunea însă un program politic concret. În au- 
gust 1982, Europa Liberă a difuzat conţinutul uneia dintre scrisorile ei cu menţio- 
narea numelui autoarei, deşi ea subliniase faptul că doreşte ca scrisoarea să rămână 
anonimă, ca să evite dificultăţile. Divulgarea identităţii ei a fost probabil rezultatul ac- 
ţiunii agenţilor CIE infiltraţi în cadrul REL, dar nu există dovezi în acest sens. La scurtă 
vreme după emisiunea respectivă la D. Cornea s-au prezentat ofiţerii de Securitate. Pe 
15 septembrie 1983, a fost dată afară de la universitate sub pretext că, împreună cu 
studenţii, comenta texte scrise de Mircea Eliade (cu toate că unele dintre lucrările lui 
fuseseră editate legal în România la începutul anilor '80). Cornea a scris despre toate 
acestea într-o altă scrisoare adresată REL care a fost difuzată în ianuarie 1984. În 
cele din urmă, s-a stabilit un fel de modus vivendi între această disidentă şi autorităţi — 
casa ei aflându-se sub permanenta supraveghere a Securităţii, care îi controla contac- 
tele, dar nu i-a făcut alte necazuri. Această stare de lucruri a durat de fapt până în 
decembrie 1989. 

Cu totul altfel au stat lucrurile în cazul lui Gheorghe Ursu, inginer şi proiectant de 
blocuri, angajat în cadrul Institutului de Proiectare şi Sistematizare a Locuinţelor!. Ca 
şi Goma, Ursu locuia în Drumul Taberei. În afară de activitatea de proiectare a blocu- 
rilor, el se ocupa şi de poezie (în 1970 a publicat placheta Mereu doi) şi scria şi un jur- 
nal „de sertar” în care-şi nota evenimentele importante din viaţa lui, precum şi reflecţii 
legate de situaţia ţării. În cuprinsul acestui jurnal Ursu dădea expresie concepţiilor sale 
explicit anticomuniste, scriind printre altele că N. Ceauşescu ar trebui „lichidat”. În 
decembrie 1984 Ursu a fost denunţat de colaboratorii săi. Securitatea a început o an- 
chetă, jurnalul i-a fost confiscat, fiind utilizat ca dovadă împotriva lui. Pe 21 septembrie 
1985 a fost reţinut sub pretext că ascunde valută străină (în urma percheziţiei, în locu- 
inţa lui au fost găsiţi 16 dolari). A fost trimis în puşcăria de pe Calea Rahovei, în sub- 
terana poreclită Catanga, unde a şi murit pe 17 octombrie în urma torturilor. Cazul lui 
Gheorghe Ursu a devenit cunoscut după căderea comunismului, acest inginer devenind 
unul dintre simbolurile victimelor opresiunii regimului Ceauşescu. După cum se vede, 
în perioada aceasta autorităţile nu se prea temeau de acţiunile disidenţilor, dându-și 
foarte bine seama că de fapt categoriile sociale cărora li se puteau adresa aceştia erau 
deja pacificate. Aşa încât era suficient să-i izoleze pe aceşti puţin numeroşi disidenţi şi 
să-i menţină într-o stare de permanentă nesiguranţă în ceea ce priveşte soarta lor vii- 
toare. Iar pentru a-i înspăimânta pe eventualii imitatori, respectiv pentru a-i identifica 
mai uşor, pe 1 aprilie 1983 a fost dată o lege în virtutea căreia fiecare proprietar al unei 
maşini de scris era obligat ca în fiecare an să meargă la Miliție pentru probe de scris. 
Iar deținerea unei astfel de maşini nu era posibilă, conform legii, decât pe bază de 


1. Cf. L. Hossu-Longin, Memorialul durerii. O istorie care nu se învaţă la şcoală, Editura Humanitas, 
Bucureşti, 2007, pp. 390-403. 

autorizaţie!. Legea privind maşinile de scris era o găselniţă împovărătoare a echipei lui 
Ceauşescu, a cărei semnificaţie consta în principal în a le demonstra intelectualilor că 
Securitatea e peste tot şi poate interveni în orice moment. De reţinut e fapul că autori- 
tăţile n-au optat totuşi pentru uciderea opozanților (cu excepţia lui Ursu) şi nici măcar 
pentru o moarte în condiţii suspecte? — aşa cum s-a întâmplat cu Virgil Trofin, care a 
murit în întreprinderea agricolă al cărei director era, sau cu un fost subordonat al lui 
Pacepa, Teodor Sârbu, care a murit în urma unei explozii în propriul garaj. De altfel, 
amândoi au murit în iunie 1984 (cu alte cuvinte, înainte de încercarea de lovitură de 
stat). Din acest punct de vedere, Trofin şi Sârbu erau consideraţi de autorităţi o ame- 
ninţare mai mare decât opozanţii care se legau de probleme de morală. 

În această perioadă, pe plan internaţional s-a produs o izolare tot mai accentuată a 
României, în principal faţă de blocul sovietic. Pentru echipa lui Ceauşescu, prioritare 
erau în continuare relaţiile cu Statele Unite. Pe acest segment s-a produs chiar o anumită 
apropiere legată de creşterea tensiunii pe linia Washington-Moscova. SUA urmăreau să 
slăbească solidaritatea Tratatului de la Varşovia şi de aceea au început din nou să tra- 
teze preferenţial Bucureştiul, după câţiva ani de răceală diplomatică. Un impuls supli- 
mentar în sensul ameliorării relaţiilor l-a constituit faptul că în 1982 a crescut numărul 
emigranților din România (numărul acestora ajungând la circa 20.000 de persoane), iar 
Ceauşescu anunţase că de la aceşti emigranţi nu va pretinde achitarea cheltuielilor de 
şcolarizare”. O asemenea asigurare a dat şi ministrul Afacerilor Externe al RSR, Ştefan 
Andrei, care a efectuat o vizită oficială în Statele Unite între 16 şi 18 mai 19834. Drept 
pentru care în 1983 a fost din nou prelungită clauza naţiunii celei mai favorizate, deşi 
acest lucru a provocat proteste tot mai mari din partea organizaţiilor care se ocupau cu 
apărarea drepturilor omului. 

Iniţiativa americană de amplasare a rachetelor cu rază medie de acţiune a întâmpinat 
critici din partea României, dar vocea Bucureştiului în această problemă nu avea nici o 
importanţă la forumurile internaţionale, astfel încât ea n-a prejudiciat apropierea româ- 
no-americană. Mai multe animozităţi a provocat publicarea pe 29 iulie 1983, în revista 
Săptămâna, a unor versuri antisemite semnate de poetul naţionalist-comunist Corneliu 
Vadim Tudor - dar nici acest incident n-a deteriorat atmosfera generală pozitivă. Pe 
18 septembrie, vicepreşedintele Statelor Unite George Bush a sosit în România pentru 
o vizită de două zile. Ambasadorul american David B. Funderburk, cunoscut pentru 
atitudinea sa critică faţă de Ceauşescu, s-a străduit să-l convingă pe Bush să nu confere 
acestei vizite o importanţă prea maref, dar n-a fost ascultat. În timpul şederii sale în 
Europa, Bush s-a oprit şi la Budapesta şi Belgrad, motiv pentru care vizita a fost denumită 


1. A. Niculescu, O cronologie a societăţii..., p. 156. 

2. Trebuie să subliniem că implicarea serviciilor speciale în moartea lui Trofin şi a lui Sârbu a rămas 
până astăzi o simplă presupunere şi este absolut posibil să se dovedească la un moment dat că de 
fapt au murit din cauze naturale (Trofin) sau în urma unui accident pe care nu l-a provocat nimeni 
(Sârbu). 

J.F. Harrington, B.J. Courtney, Relaţii româno-americane..., p. 474. 

Ambasada RPP la Washington informează, D-I-R-0-2413-8-83, A MSZ RP. 

J.F. Harrington, B.J. Courtney, Relaţii româno-americane..., p. 485. 

D. Funderburk, Un ambasador american între Departamentul de Stat şi dictatura comunistă din 
România, 1981-1985, trad. de B. Funderburk, Editura Dacon, Constanţa, 1994, pp. 137-138. 

„a celor trei B”. În cursul întâlnirii cu Ceauşescu, vicepreşedintele american a ridicat 
problema emigrației; s-a discutat, de asemenea, despre schimburile comerciale şi de 
tehnologie, respectiv despre situaţia internaţională. Analiştii Ambasadei RPP „nu ex- 
cludeau” posibilitatea ca vizita lui Bush să fi constituit „o parte a unei strategii mai 
ample adoptate cu scopul eventual ca după anul 1985 România să rămână în afara 
Tratatului de la Varşovia”! (în 1985 urma să fie semnată o nouă înţelegere în legătură 
cu prelungirea tratatului). 

Vizita vicepreşedintelui american a dat un impuls apropierii reale dintre cele două 
ţări. Timp de mai bine de un an după acest eveniment, Bucureştiul s-a situat din nou 
pe orbita unui interes deosebit din partea autorităţilor de la Washington. În 1984, după 
cum se ştie, a fost doborât recordul volumului schimburilor comerciale bilaterale. Încă 
de la începutul anului românii s-au mobilizat făcând demersuri pentru o vizită a lui 
Ceauşescu în Statele Unite (potrivit Ambasadei RPP, „în ajunul Congresului”? — adică 
în preziua Congresului al XIII-lea al PCR), dar au primit un răspuns negativ din cauză 
campaniei electorale din SUA. Cu toate acestea, pe 24 mai România a declarat oficial 
că va participa la Jocurile Olimpice de la Los Angeles, boicotate de celelalte ţări din 
blocul sovietic. Olimpiada a avut loc între 28 iulie şi 12 august. Echipa României a ob- 
ţinut 53 de medalii, dintre care 20 de aur, 16 de argint şi 17 de bronz, plasându-se astfel 
pe locul al doilea sau al treilea în clasamentul final. A fost de altfel cel mai bun rezultat 
al reprezentativei României din istoria participării sale la olimpiade. Efectul propagan- 
distic a fost mare - când sportivii din RSR au intrat pe stadion la festivitatea de deschi- 
dere, ei fiind primiţi cu aplauze impresionante?. Relaţiile româno-americane erau tot 
mai strânse. Spre sfârşitul anului, după cum informa Ambasada RPP, americanii s-au 
declarat în cele din urmă de acord cu vizita lui Ceauşescu în cursul anului următor‘. 
După martie 1985 situaţia s-a schimbat însă atât de mult, încât vizita n-a mai avut loc. 

Celălalt important partener occidental a rămas şi în această perioadă Republica 
Federală Germania. În intervalul 1983-1984 au avut loc şase vizite la nivel înalt, inclu- 
siv cea pe care Ceauşescu a efectuat-o în octombrie 1984. Tema principală a negocie- 
rilor între cele două ţări o constituia emigrarea saşilor şi şvabilor români în Germania 
de Vest. Cu ocazia vizitei lui Ceauşescu, această temă a fost accentuată în mod deosebit 
de către gazde, dar conducătorul român a acceptat doar prelungirea înțelegerilor ante- 
rioare — cu alte cuvinte, acordul pentru plecarea unei persoane cu condiţia ca RFG să 
suporte taxa corespunzătoare“. În general, relaţiile cu RFG erau bune, dar treptat ele 
se înrăutăţeau constant, mai ales în domeniul economiei. Cam la fel arătau şi contac- 
tele cu celelalte ţări din Europa de Vest. 

Apropierea de SUA s-a reflectat negativ asupra relaţiilor cu ţările din blocul sovie- 
tic. Spre deosebire de Statele Unite, pentru care această chestiune, după cum ştim, nu 
prea avea importanţă, relaţiile cu Uniunea Sovietică s-au deteriorat în mod simţitor pe 


Mesaj cifrat din Bucureşti 11.10.83, D-I-04173-83, 12, A MSZ RP. 
Mesaj cifrat din Bucureşti 17.02.84, D-I-0576-84, 1, A MSZ RP. 
M. Răceanu, Cronologie comentată..., pp. 268-270. 
Mesaj cifrat din Bucureşti 05.10.84, D-I-03110-84, 3, A MSZ RP. 
Mesaj cifrat din Bucureşti 25 X 84, D-I-03323-84, 7, A MSZ RP, p. 1. 
Raportul politic al Ambasadei RPP în Republica Socialistă România pe 1984, D-I-20/90, w. 4, 
A MSZ RP, p. 9. 

fondul crizei rachetelor cu rază medie de acţiune din Europa. Pe 22 august 1983, 
Ceauşescu a trimis un mesaj adresat în acelaşi timp lui Ronald Reagan şi lui Iuri 
Andropov, în care el propunea renunţarea bilaterală la intenţia de amplasare a unor ra- 
chete cu rază medie de acţiune în Europa, precum şi declararea de către ambele state 
a îngheţării bugetelor militare pe următorii doi ani la nivelul din 1983 şi desfăşurarea 
unor negocieri privind limitarea în continuare a cheltuielilor de înarmare!. 

Acest mesaj era fără îndoială expresia megalomaniei dictatorului român (merită să 
atragem atenţia asupra faptului că el le propunea conducătorilor celor două superputeri 
înghețarea bugetelor militare - cu alte cuvinte, o soluţie pe care chiar el o aplicase în 
România), motiv pentru care a şi fost bagatelizat de americani. Sovieticii în schimb l-au 
tratat altfel, şi anume ca o declaraţie făţişă de ostilitate, poate tocmai din cauză că me- 
sajul venea cu numai o lună înainte de vizita lui Bush la Bucureşti. Simptomatică este 
aici temerea Ambasadei RPP (despre care am vorbit deja) că, datorită sprijinului Statelor 
Unite, RSR ar putea ieşi din Tratatul de la Varşovia. Fără îndoială că un rol important 
l-a jucat în acest caz şi propaganda românească, ce insista neobosit în tot acest timp 
asupra tezelor „antibloc”. De asemenea, Armata României participa tot mai rar la ma- 
nevrele comune?. Pe 13 septembrie, la Bucureşti a sosit mareşalul sovietic Viktor 
Kulikov, comandantul suprem al forţelor armate ale Tratatului de la Varşovia. Vizita a 
durat doar câteva ore, iar Ceauşescu nu a avut timp să se întâlnească cu el pe motiv că 
trebuie să efectueze o vizită în teritoriu. Tensiunea a ajuns la paroxism în decembrie 
1983, când românii au refuzat să participe la consfătuirea de la Moscova a secretarilor 
CC pe probleme ideologice şi internaționale‘. 

La începutul anului 1984 relaţiile româno-sovietice s-au mai ameliorat totuşi. Spre 
sfârşitul lunii ianuarie şi începutul lunii februarie a sosit la Bucureşti ministrul sovietic 
al Afacerilor Externe, Andrei Gromîko. Convorbirile cu Ceauşescu au durat douăspre- 
zece ore şi s-au încheiat cu succes, deşi Gromîko a exprimat anumite îndoieli că acest 
rezultat ar putea fi de durată („Măcar să nu se-ntâmple ca, la trei săptămâni după ce 
am căzut împreună de acord, R.[omânia] s-o ia tot pe drumul ei”5). În comunicatul co- 
mun, vina pentru creşterea tensiunii internaţionale a fost aruncată în spinarea Statelor 
Unite$, ceea ce era o soluţie de compromis. 

La mai putin de două săptămâni după aceea, pe 14 februarie, Ceauşescu s-a dus la 
Moscova pentru înmormântarea lui luri Andropov, unde s-a întâlnit cu Konstantin 
Cernenko, care în scurt timp a prelaut conducerea. Timp de mai bine de un an relaţiile 
României cu URSS au fost corecte - Moscova s-a resemnat cu faptul că Bucureştiul în- 
cearcă să joace rolul unei forţe independente în cadrul Tratatului de la Varşovia, boi- 
cotând anumite acţiuni ale acestuia. În acelaşi timp, în propaganda românească şi în 
luările de cuvânt oficiale ale membrilor conducerii s-a produs o îndulcire evidentă a 
tonului faţă de URSS”. 


Istoria României în date..., p. 706. 

Politica antibloc a României, D-I-R-2412-5-83, A MSZ RP, pp. 1-4. 

Mesaj cifrat din Bucureşti 13.09.1983, D-I-02889-83, 3, A MSZ RP. 

Mesaj cifrat din Bucureşti 7.12.1983, D-1-04853-83, 1, A MSZ RP. 

Mesaj cifrat din Bucureşti 8.02.1984, D-I-0502-84, 1, A MSZ RP, p. 2. 

Tensiunile pe probleme militare şi internaţionale n-au constituit însă piedici în calea 
cooperării economice, care s-a dezvoltat continuu. Creşterea volumului schimburilor 
comerciale a ajuns la 10% în 1983, iar cu ocazia vizitei lui Gromîko la Bucureşti s-a 
stabilit o creştere cu încă 20% pentru anul 19841. Între 3 şi 6 ianuarie 1985 a fost sem- 
nat la Moscova un protocol comercial pe anul care tocmai începea — acesta prevedea o 
creştere a volumului tranzacţiilor comerciale cu încă 17%?. 

Relaţiile cu celelalte ţări din blocul sovietic erau rezultanta relaţiilor cu URSS. 
Singura problemă mai deosebită a fost (în 1983) creşterea tensiunii dintre Bucureşti şi 
Budapesta pe fondul aniversării a 65 de ani de la unirea Transilvaniei cu România 
(1 decembrie 1918). Problema Transilvaniei şi a minorităţii maghiare din RSR consti- 
tuia de mulţi ani obiectul unor controverse - aniversările festive (incluzând între altele 
şi o cuvântare a lui Ceauşescu la Alba Iulia), la care se adăugau demersurile diplomați- 
lor români ca SUA să recunoască Tratatul de la Trianon din 1920 prin care Transilvania 
era retrocedată României, toate acestea înfierbântau şi mai mult atmosfera. Contactele 
pe linie de partid şi de stat între RSR şi RPU erau îngheţate de facto - dar trebuie să 
remarcăm aici că nici înainte nu fuseseră prea intense. Criza rachetelor şi incertitudinea 
care se menținea în legătură cu participarea în continuare a României la Tratatul de la 
Varşovia au provocat o slăbire a contactelor cu celelalte ţări din blocul sovietic - 
Bucureştiul se afla într-o izolare tot mai accentuată printre ţările comuniste. Simbolic 
a fost în acest sens faptul că, în semn de protest împotriva participării sportivilor ro- 
mâni la Jocurile Olimpice de la Los Angeles, Erich Honecker şi Todor Jivkov şi-au 
contramandat vizitele programate la Bucureşti”. 

Relaţiile cu R.P. Chineză, tradiţional bune, se mențineau la acelaşi nivel. Între 5 şi 
10 mai 1983 a venit într-o vizită în România Hu Yaobang, secretarul general al PC 
Chinez, iar pe 27 august 1984 a sosit în RSR preşedintele Chinei, Li Xiannian (Li Sien 
Nien)“. Aceste vizite aveau scopul de a sublinia faptul că Bucureştiul este unul dintre 
principalii parteneri ai Beijingului în Europa. În multe situaţii poziţia României în pro- 
blemele internaţionale se suprapunea cu poziţia Chinei (sau dacă nu, era foarte apropiată 
de aceasta) — inclusiv când era vorba de probleme importante, cum ar fi criza rachetelor 
sau relaţiile chino-sovietice. 


Bilanţ: anii 1975-1985 


Cronologie 


Perioada de stagnare a sistemului politic din România s-a caracterizat printr-o amplifi- 
care a tendinţelor iniţiate anterior. Cele mai importante dintre acestea sunt: criza eco- 
nomică, consolidarea puterii conducătorului, nepotismul şi cultul personalităţii. Pot fi 
distinse în acest cadru câteva etape. 


1. Mesaj cifrat din Bucureşti 8.02.1984, D-I-0502-84, 1, A MSZ RP, p. 1. 

2. Mesaj cifrat din Bucureşti 8.01.1988, D-I-052-85, 1, A MSZ RP. 

3. Mesaj cifrat din Bucureşti 11.09.1984, D-02824-84, 1, A MSZ RP, p. 1. 
4. C. Păiuşan, N.D. Ion, M. Retegan, Regimul communist..., pp. 284, 302. 

e 1975-1976: în aceşti doi ani Ceauşescu s-a ocupat mai ales de administrarea statului 
şi a partidului. Regulile stabilite anterior n-au suferit schimbări prea mari nici în 
politica internă, nici în cea externă. Întrucât situaţia sociopolitică generală era relativ 
stabilă, conducătorul n-a observat semnele de criză. 

e 1977: unan în cursul căruia autorităţile au suferit eşecuri dureroase. Apariţia opo- 
ziţiei politice, ieşirea la iveală a slăbiciunii sistemului în faţa cataclismelor naturale, 
greva minerilor cu greu ţinută în frâu — toate acestea au făcut ca echipa lui Ceauşescu 
să piardă mult din legitimarea socială şi internaţională pe care şi-o făurise. Dar 
echipa de conducere şi-a revenit totuşi din şoc şi a elaborat un program de reforme 
care au fost puse în practică în anii următori. 

e 1978-1981: perioada prăbuşirii totale a economiei naţionale. Reformele, limitate şi 
neizbutite, n-au fost în măsură să frâneze căderea economiei, care era condusă după 
principii eronate. Creşterea preţului la energie pe piaţa mondială a constituit o lovi- 
tură în urma căreia economia românească nu s-a mai putut redresa. Iniţial s-a încer- 
cat reducerea deficitului prin atragerea unor noi credite, dar, în momentul în care 
băncile occidentale şi-au dat seama care este situaţia economică a României, şi această 
posibilitate a fost îngrădită simţitor. Autorităţile au aruncat costurile crizei pe spi- 
narea populaţiei, iar pentru a preveni revoltele au sporit controlul ideologic şi politic 
asupra acesteia. Până la jumătatea anului 1981 a fost vorba însă doar de soluţii pro- 
vizorii, parţiale. 

e 1981-1982: în a doua jumătate a anului 1981 au început o serie de acţiuni având ca 
scop stabilizarea situaţiei socioeconomice şi politice a ţării. Pe de o parte, a fost sporit 
controlul asupra tuturor sferelor vieţii societăţii şi a indivizilor, iar pe de altă parte, 
s-a procedat la înspăimântarea preventivă a unor întregi grupuri sociale. Din con- 
ducerea superioară au fost eliminaţi ultimii activişti în legătură cu care existau temeri 
că ar putea avea alte opinii decât ale secretarului general. Sfârşitul simbolic al aces- 
tei perioade a fost momentul în care Ceauşescu a declarat că intenţionează să achite 
toată datoria externă. 

e 1983-1985: înaceastă etapă sistemul politic a suferit o stagnare completă, Ceauşescu 
însuşi începând să dea semne că a pierdut contactul cu realitatea, lucru care se ma- 
nifesta, spre exemplu, în ideea maniacală de a reconstrui centrul Bucureştiului. În 
acelaşi timp, România era tot mai izolată pe arena internaţională, în ciuda unor ges- 
turi de prietenie din partea anumitor state. Speranţa în trezirea la realitate a condu- 
cerii RSR din letargia în care se afla n-a revenit decât după schimbarea autorităţilor 
de la Kremlin. 


După cum se poate observa cu uşurinţă, în deceniul 1975-1985 s-au succedat trei 
cicluri asemănătoare : administrare - reformă - administrare. De fiecare dată conduce- 
rea pornea de la convingerea că alte reforme nu vor mai fi necesare, convingere mani- 
festată, spre exemplu, în planificarea dezvoltării economice şi sociale până în anul 2000, 
dată care a devenit treptat o obsesie pentru Ceauşescu. Abia reformele începute în anii 
1981-1982 au mers suficient de departe pentru ca modificarea sistemului să nu mai fie 
necesară mai târziu - acesta rămânând în principiu neschimbat până în anul 1989. 


302 DICTATURA LUI NICOLAE CEAUŞESCU (1965-1989) 


Echipa conducătorului 


În acest interval s-au produs schimbări serioase atât în ceea ce priveşte structura de 
personal şi cea socială, cât şi în importanţa echipei conducătorului. Activiştii care şi-au 
păstrat pe toată durata acestui deceniu statutul de colaboratori apropiaţi ai lui Ceauşescu 
au fost destul de puţini: Ilie Verdeț (cu o scurtă pauză), Manea Mănescu (de asemenea 
cu o întrerupere), Dumitru Popescu „Dumnezeu” (trecut şi el vremelnic pe o linie secun- 
dară în 1981), Ştefan Andrei, Emil Bobu. Alţii au fost eliminaţi, uneori într-o atmosferă 
de scandal, cum a fost cazul lui Cornel Burtică sau al lui Virgil Trofin - acesta din 
urmă a şi murit, de altfel, în condiţii suspecte. În locul celor înlăturați au venit alţii 
noi, absolut devotați conducătorului. Cei mai mulţi dintre ei au rămas în jurul lui 
Ceauşescu până în decembrie 1989. Printre ei merită menţionaţi: Tudor Postelnicu, 
Ion Coman, Constantin Olteanu, Constantin Dăscălescu, Ion Dincă şi Silviu Curticeanu. 
O categorie aparte o constituie Aneta Spornic şi Suzana Gâdea, două femei care au înde- 
plinit rolul de „mână dreaptă” a Elenei Ceauşescu. 

Rolul tuturor acestora a scăzut însă constant, lucru de care ei erau, desigur, conşti- 
enţi, dar, după cum se pare, nu aveau cum să se opună acestei tendinţe. În cercul con- 
ducerii superioare au intrat însă tot mai mulţi membri ai familiei lui Nicolae şi a Elenei 
Ceauşescu. Iniţial a fost vorba doar de soţia secretarului general, apoi de fiul acestuia, 
Nicu, şi de fratele dictatorului, Ilie. Dar în acelaşi timp au mai avansat şi alţi membri 
ai clanului (de exemplu, Poliana Cristescu). Aşa încât în sânul conducerii superioare 
s-a conturat un grup şi mai redus de conducere, ceea ce, firesc, a lăsat în inferioritate 
poziţia unor activişti - ca, de exemplu, Constantin Dăscălescu, care era premier şi de 
iure Elena Ceauşescu i-ar fi fost subordonată, îndeplinind funcţia de vicepremier, numai 
că în practică Dăscălescu nu era decât executantul dispoziţiilor lui Nicolae şi ale Elenei 
Ceauşescu. 

Sociologul Adrian Cioroianu consideră că persoanele care au făcut parte din echipa 
conducătorului (spre exemplu, Dăscălescu) erau în fond cei mai mari beneficiari ai în- 
tregului sistem!. Ei nu erau afectaţi de „rotația cadrelor” - principiu aplicat în măsuri 
diferite la eşaloanele inferioare ale ierarhiei -, pentru că funcţiile în jurul cărora se 
„roteau” membrii conducerii superioare aveau aceeaşi importanţă politică. Chiar şi 
Verdeț, când a căzut în dizgrație, pentru o scurtă perioadă, n-a fost degradat complet, 
revenind ceva mai târziu pe o funcţie de rang înalt. Totuşi, ei nu erau grevaţi practic 
de nici o răspundere pentru deciziile pe care oricum, în ochii populaţiei, le lua perechea 
dictatorială. Scandalurile financiare din cauza cărora şi-au pierdut funcţiile Burtică şi 
Trofin n-au fost de fapt decât un pretext, ei fiind eliminaţi din alte motive, şi toţi ştiau 
acest lucru. Membrii echipei erau obligaţi să susţină necondiţionat toate acţiunile con- 
ducătorului, obţinând în schimb un standard material relativ ridicat şi imunitate. O ne- 
plăcere suplimentară, despre care Cioroianu nu mai zice nimic, dar pe care o putem 
deduce din amintirile lor publicate după 1989, era necesitatea de a trăi în tovărăşia lui 
Nicolae şi a Elenei Ceauşescu, tot mai bătrâni, tot mai complexaţi, răutăcioşi şi 
imprevizibili. 


1. A. Cioroianu, Pe umerii lui Marx... pp. 431-432. 

Cu totul diferită era poziţia membrilor de familie ai perechii dictatoriale. E adevărat 
că ei se bucurau de o imunitate absolută, adică mai mare chiar şi decât Curticeanu sau 
Postelnicu, dar asupra lor apăsa totuşi o anumită responsabilitate. Mihaela M. Ceauşescu, 
una dintre rudele dictatorului, a publicat o carte de amintiri (Nu regret, nu mă jelesc, 
nu strig) care începe aşa: „Cine m-o fi pus pe mine să mă nasc în familia Ceauşescu ? 
De atunci au început toate. Şi bunele, şi relele. Şi am avut parte şi de unele, şi de altele 
din plin”!. Acest citat reflectă foarte bine statutul membrilor acestei familii, care, pe 
de o parte, se bucurau de uriaşe înlesniri în carieră şi în principiu nu erau afectaţi de 
dificultăţile vieţii de fiecare zi, dar, pe de altă parte, trebuiau să suporte aversiunea 
populaţiei. 

În deceniul 1975-1985 rolul echipei conducătorului a fost reformulat. Echipa internă, 
compusă din rude, avea ca sarcină să controleze echipa externă, mai puţin sigură din 
punctul de vedere al dictatorului. Membrii familiei îi erau devotați secretarului general 
în orice situaţie — căderea lui Nicolae Ceauşescu însemna pentru ei, în mod automat, şi 
sfârşitul perioadei de dolce vita. Din acest punct de vedere, figura-cheie era Ilie 
Ceauşescu, care în aprilie 1983 a ocupat funcţia de secretar al Consiliului Politic Superior 
al Armatei şi pe aceea de ministru secretar de stat la Apărarea Naţională - preluând 
astfel controlul asupra Armatei, instituţia cea mai puţin loială, după părerea dictatoru- 
lui. Echipa externă nu avea altă misiune decât să execute ordinele şi nu trebuia nici 
măcar să încerce să discute pe tema liniei politice generale. Până în decembrie 1989 
aceste sarcini au fost în principiu îndeplinite. 


Schimbări instituţionale 


De-a lungul anilor 1975-1985 au fost puţine schimbări instituţionale, mai ales la nivelul 
organelor superioare. Singura reformă mai importantă la vârful puterii a fost cea refe- 
ritoare la componenţa BP al CPEx - cu ocazia Congresului al XII-lea din 1979, acesta 
a fost lărgit la cincisprezece persoane, pentru ca la Congresul al XIII-lea să fie redus 
la doar opt persoane. Rolul Biroului Permanent nu s-a schimbat, el rămânând în conti- 
nuare cel mai important organ de decizie. Au fost lărgite în schimb şi CPEx şi CC, dar 
acest lucru era rezultatul firesc al creşterii numerice a efectivului partidului — cu circa 
o jumătate de milion de membri la fiecare cinci ani. 

Reforma cea mai importantă din toată această perioadă au constituit-o limitarea rolu- 
lui partidului şi scoaterea în prim-plan a guvernului ca organul cel mai important al 
puterii executive. Hotărâtoare a fost în acest sens Plenara CC din iunie 1982, când a 
fost formulat în mod explicit principiul subordonării partidului faţă de guvern. PCR 
trebuia să fie organizaţia de masă care mobilizează şi controlează societatea. Calitatea 
de membru de partid nu era legată de vreo opţiune ideologică sau politică, ci era obli- 
gatorie pentru persoanele care doreau să-şi construiască o carieră, oricât de modestă. 
Această situaţie se reflecta la nivel de propagandă în tema recurentă a „creării omului 
nou” ca una din sarcinile fundamentale ale partidului. „Omul nou”, potrivit formulării 

lui Ceauşescu în referatul prezentat la Congresul al XIII-lea, este „constructorul conştient 
al socialismului şi comunismului ”!. 

În acelaşi referat secretarul general enumera instituţiile menite să contribuie la cre- 
area „omului nou”. Era vorba de „organele şi organizaţiile de partid”, Academia „Ştefan 
Gheorghiu”, „organizaţiile de masă şi obşteşti”, „Cântarea României”, UTC, „Şoimii 
Patriei”, FDUS, precum şi mai nou-creata Organizaţie a Democraţiei şi Unităţii Socialiste, 
care însuma, potrivit afirmației secretarului general, „milioane şi milioane de oameni 
ai muncii ce nu sunt membri ai partidului, sub conducerea organizaţiilor de partid”?. 
Partidul avea deci misiunea de a conduce procesul de creare a „omului nou”, dar era 
numai una din numeroasele instituţii chemate să contribuie la această înfăptuire. 

O noutate faţă de perioada precedentă, ca şi faţă de epoca lui Dej, o constituie apa- 
riţia unor instituţii care se ocupă exclusiv de îndoctrinarea şi propagarea cultului per- 
sonalităţii în spaţii care înainte nu erau deservite de vreun serviciu specializat. Este 
vorba despre „Şoimii Patriei”, „Cântarea României” şi „Daciada”. Fiecare dintre aces- 
tea ajungea într-o formă sau alta la majoritatea cetăţenilor, extinzând cultul lui Nicolae, 
apoi şi al Elenei Ceauşescu şi contribuind la formarea „omului nou”. 

Importanţa partidului s-a redus în favoarea altor două instanţe: secretarul general 
al PCR şi guvernul. La drept vorbind, Partidul Comunist Român n-a constituit niciodată 
un forum de discuţii, dar în perioada aceasta rolul său politic se reducea la aplaudarea 
deciziilor luate de Ceauşescu. Ultima încercare de a provoca o discuţie mai largă a fost 
făcută de Constantin Pârvulescu la sfârşitul Congresului al XII-lea. Acest activist a pro- 
cedat în conformitate cu regulile prevăzute în „disciplina de partid” (deşi a luat cuvântul 
fără să se fi înscris pe lista vorbitorilor, el avea acest drept), dar intervenţia lui a fost 
întreruptă într-un mod care nu era absolut deloc conform cu respectivele reguli şi nici 
nu era pe deplin logic (la început Pârvulescu a fost tratat de Securitate aproape ca un 
terorist, dar, după ce a fost scos din clădire, a fost condus foarte paşnic până la domi- 
ciliu) şi în plus fără ca Nicolae Ceauşescu să fi dat vreun ordin explicit în acest sens. 
Partidul s-a privat singur de posibilitatea oricei dezbateri, la urma urmei fără intervenţia 
secretarului general şi în contradicţie cu propriul statut interior. 

Principalele decizii politice se luau în continuare în cadrul CPEx şi în Biroul 
Permanent al acestuia. Importanţa acestor organe nu s-a modificat. A crescut în schimb 
rolul guvernului. Având experienţa anilor precedenţi şi ţinând seama de ceea ce observa 
că se întâmplă la colegii săi din celelalte ţări comuniste, Ceauşescu instala în fruntea 
cabinetului doar oameni lipsiţi de ambiţie şi în care putea avea deplină încredere. De-a 
lungul celor zece ani de care ne ocupăm, funcţia de preşedinte al Consiliului de Miniştri 
a fost deţinută de doar trei activişti: Manea Mănescu, Ilie Verdeț şi Constantin 
Dăscălescu. Nici unul dintre ei nu avea ambiția de a juca un rol politic independent. În 
momentul în care Verdeț a încercat să-şi exprime o simplă părere personală, el a fost 
mutat pe alt post, spunând adio funcţiei de premier. 

Stabilitatea funcţiei de premier nu se reflecta şi la nivelurile inferioare ale ierar- 
hiei guvernamentale. Dacă în anii '60 componenţa numerică a cabinetelor era destul de 

limitată, începând cu 1969 guvernele succesive au devenit tot mai stufoase, cu tot mai 
mulţi viceprim-miniştri şi miniştri. Resorturile, mai ales cele economice, au fost îm- 
părţite în mai multe unităţi specializate. Ca exemplu putem cita aici eliminarea lui Virgil 
Trofin din funcţia de ministru al Minelor, Petrolului şi Geologiei şi crearea a trei re- 
sorturi separate. Frecventele transferuri de competenţă pe probleme economice în cadrul 
guvernului au fost provocate între altele de criza economică - miniştrii erau făcuţi vi- 
novaţi de situaţia respectivă şi trecuţi la alte resorturi. În locul lor erau aduşi alţii, care 
după o vreme erau şi ei transferați. Vinovată era considerată şi structura organizatorică 
proastă, drept pentru care era schimbată, de obicei crescând nivelul de specializare, dar 
se dovedea în continuare că situaţia economică nu se ameliorează. 

Din ce în ce mai supradimensionat, guvernul a câştigat competenţe care anterior re- 
veneau partidului. Acest lucru era valabil mai ales în domeniul economic, unde avizul 
instanţelor de partid era doar consultativ. Organul cel mai important care elabora liniile 
directoare ale politicii economice a ţării - Comitetul de Stat al Planificării - ţinea de 
guvern, şi nu de partid. Ceauşescu, fiind în acelaşi timp secretar general al partidului 
şi preşedinte al ţării, în competențele căruia intra şi aceea de a conduce şedinţele 
Consiliului de Miniştri, se afla deasupra acestei împărțiri. Dar majoritatea celor mai 
importante acte juridice în acest domeniu şi în mod cu totul deosebit cele ce ţineau de 
economie erau elaborate ca decrete prezidenţiale sau ale Consiliului de Stat, şi nu ca 
hotărâri ale CC al PCR. Această tendinţă a căpătat tot mai multă amploare după ce, în 
iunie 1982, Ceauşescu a citit referatul ce redefinea rolul partidului. 

În deceniul 1975-1985 a crescut şi rolul serviciilor speciale în administrarea ţării. 
Un pas important în această direcţie l-au constituit reformele din primul semestru al 
anului 1978. Separarea DSS ca instituţie de sine stătătoare şi trecerea ei de facto sub 
autoritatea directă a lui Ceauşescu, la care se adaugă numirea unor persoane ca Postelnicu, 
toate acestea erau de natură să crească încrederea dictatorului în servicii şi au dus im- 
plicit la creşterea importanţei lor. În întâmpinarea acestei tendinţe venea necesitatea de 
a creşte controlul asupra societăţii, adică exact lucrul pentru care era făcută Securitatea. 
Teoretic, serviciile speciale executau în continuare doar ordinele partidului şi se con- 
formau strategiei elaborate de acesta, dar încă din această perioadă Ceauşescu era deja 
singura persoană care putea stabili o asemenea strategie. Din nou devine semnificativ 
exemplul intervenţiei lui Pârvulescu la Congresul al XII-lea al PCR. Un ofiţer de 
Securitate, acţionând ce-i drept din proprie iniţiativă şi consultându-se doar cu superio- 
rul său, a scos din sală un activist de partid care dorea să facă un lucru prevăzut de 
procedurile legale. Acest lucru a avut loc cu aprobarea generală a tuturor celor prezenţi 
ce reprezentau atât partidul, cât şi statul. Un al doilea exemplu l-au constituit represiu- 
nile la care au fost supuşi participanţii la Meditaţia Transcendentală. Totul a fost pre- 
gătit exclusiv de Securitate, instanţele corespunzătoare de partid nefiind anunţate decât 
în ultimul moment. La recomandarea lui Ceauşescu, mecanismul a fost pus în mişcare 
şi şi-a îndeplinit misiunea. PCR n-a jucat aici decât un rol secundar: membrii de partid 
au fost sancţionaţi pe linie de partid. 

În toată această perioadă serviciile speciale au mai repurtat un succes - Securitatea 
a reuşit să înspăimânte întreaga populaţie. Cu alte metode decât pe vremea lui Dej, în 
perioada 1975-1985 în România aproape că nu existau deţinuţi politici (deşi situaţii de 
acest fel mai existau, dar Goma, Georgescu, Ursu şi alţii ca ei erau cazuri individuale), 

însă impresia de teroare era omniprezentă şi, mai ales pe la începutul anilor '80, la fel 
de puternică. La vremea respectivă, de obicei era suficientă o singură convorbire cu un 
ofiţer - care putea să amenințe cu pierderea locului de muncă sau chiar să nu facă nici 
un fel de ameninţări - pentru ca o anumită persoană să fie readusă la obedienţă. Cea 
mai mare parte a populaţiei împărtăşea părerea răspândită insistent că serviciile speciale 
„ştiu tot”, iar acest lucru era suficient ca să fie evitate eficient orice încercări de re- 
voltă. Acest lucru era valabil inclusiv pentru activiştii de la nivelul cel mai înalt, lucru 
menţionat printre alţii de Corneliu Mănescu, care, după ce a fost eliberat din funcţie, 
a stat o vreme la mănăstire, unde nu se despărţea nici un moment de pistol, tocmai de 
teama unor „făptaşi necunoscuţi”. Fără îndoială, spaima de serviciile speciale care a 
cuprins populaţia a fost facilitată de faptul că multă lume îşi mai amintea represiunile 
de pe vremea lui Dej - amintirea torturilor şi a închisorii (descrise printre altele în Cel 
mai iubit dintre pământeni) făcea ca fiecare nemulţumit să se gândească de mai multe 
ori înainte de a trece la vreo acţiune. 


În context mai larg 


În intervalul 1975-1985 problema cea mai importantă pentru România a fost, fără în- 
doială, economia. Criza economică tot mai acută exercita o influență directă asupra ce- 
lor mai multe decizii care priveau celelalte domenii. Dar din acest punct de vedere 
România nu constituia o excepție. Începând cu a doua jumătate a anilor *70 toate țările 
comuniste se confruntau cu o criză economică din ce în ce mai vizibilă, indiferent dacă 
mai înainte duseseră, aşa cum s-a întâmplat în Polonia, o politică de industrializare for- 
tată ori, după modelul maghiar, au mizat doar pe creşterea consumului. Sistemul eco- 
nomic bazat pe conducerea centralizată s-a dovedit complet incapabil. Statele şi băncile 
occidentale acordau cu tot mai multă reţinere credite noi, iar la un moment dat au înce- 
put să ceară restituirea sumelor acordate, ceea ce adâncea şi mai mult dificultăţile exis- 
tente. România a răspuns însă cu totul altfel decât celelalte ţări - Ceauşescu a fost 
singurul conducător comunist care s-a hotărât să plătească în cel mai scurt timp posibil 
datoriile externe, această problemă devenind pentru el o prioritate absolută. 

Merită să comparăm situaţia RSR cu aceea a RPP, care în prima jumătate a anilor '70 
a dus cam aceeaşi politică economică. În Polonia, programul de industrializare promo- 
vat de echipa lui Gierek s-a caracterizat încă de la bun început prin întârzieri la darea 
în exploatare a obiectivelor de investiţii, ceea ce a provocat obţinerea unor profituri din 
producţie mai mici decât se planificase. Concomitent s-a remarcat tendinţa de creştere 
a costurilor, lucru uşor de înţeles dacă avem în vedere amploarea investiţiilor - la scara 
întregii ţări se construiau în acelaşi timp câteva mii de obiective de mare importanţă. 
În primii trei ani de promovare a unei astfel de politici, consecinţele negative ale 
acestor fenomene încă nu erau totuşi vizibile. În 1974 (exact în acelaşi timp ca şi în 
România) s-au manifestat primele semne de înrăutăţire a aprovizionării pieţei cu unele 
produse alimentare şi industriale. Cererea, care depăşea la momentul respectiv oferta 

s-a menţinut în acest dezechilibru până la sfârşitul comunismului, provocând nu numai 
cozi în faţa magazinelor, ci şi activarea unui sistem de distribuire a bunurilor indepen- 
dent de stat, ceea ce a dus la o falsificare a datelor economice greu de controlat. Şi în 
România piaţa neagră funcţiona la fel, dar, în condiţiile unui control mult mai sever 
exercitat de serviciile speciale şi de Miliție, ea n-a influenţat statisticile oficiale atât de 
mult ca în Polonia. 

Echipa lui Gierek se temea să procedeze la creşterea preţurilor, iar acest lucru a 
destabilizat şi mai mult situaţia pieţei prin creşterea aşa-numitului indice de inflaţie, 
adică a cantităţii de bani care nu au acoperire în mărfuri. Guvernanţii se străduiau să 
menţină lucrurile sub control printr-o inflaţie ascunsă şi prin scăderea calităţii mărfuri- 
lor existente pe piaţă. În 1976, conducerea statului a hotărât totuşi să majoreze preţurile 
produselor alimentare, ceea ce a provocat o explozie a nemulțumirii sociale. Autorităţile 
s-au speriat de consecinţele propriilor decizii şi au anulat majorarea preţurilor, aşa încât 
tendinţele nefavorabile au continuat să se adâncească. 

În plus, din 1975, adică mai devreme decât în România, economia poloneză a înce- 
put să se resimtă din cauza deficitului de materii prime energetice, agravat şi de livrările 
neregulate de cărbune către termocentrale, în asemenea condiţii acestea neputând func- 
ţiona la capacitate maximă. De aici întreruperi în alte ramuri ale economiei, respectiv 
nerealizarea cifrelor de plan la producţia industrială. O altă dificultate care nu se mani- 
festa cu aceeaşi amploare în România a constituit-o creşterea enormă a cheltuielilor 
militare, în anii 1975-1981 acestea ajungând la 14% anual. 

În 1976 a fost înregistrată o slăbire a activităţii economice. Din anul următor, în 
RPP s-a putut observa o accentuare violentă a simptomelor crizei. În 1979, adică exact 
în acelaşi timp ca şi în RSR, criza a devenit un fenomen generalizat. Atunci s-a produs, 
potrivit economiştilor; prăbuşirea totală şi ireversibilă a economiei socialiste în Polonia. 
În cea mai acută formă a ei, această criză a durat până la jumătatea anului 1982. Pră- 
buşirea economică afecta inclusiv agricultura. În anii 1979-1980 s-a înregistrat o scădere 
importantă a producţiei agricole. Şocul următor a fost limitarea importurilor de ma- 
teriale pentru industria produselor alimentare din ţările occidentale. În 1982 autorităţile 
au fost obligate să importe aceleaşi mărfuri din ţările CAER - cu alte cuvinte, agricul- 
torii primeau materiale de calitate mai proastă, ceea ce influenţa negativ productivitatea 
în industria produselor alimentare. 

Din 1975, autorităţile au început să aibă probleme serioase cu plata datoriei externe - 
gradul de afectare a exportului din cauza plăţii datoriilor a crescut în anul respectiv cu 
32%. Acest lucru s-a repercutat în mod negativ asupra economiei naţionale, spre care 
veneau tot mai puţine devize. Din 1978 a scăzut volumul tranzacţiilor comerciale cu 
alte ţări, Polonia fiind tot mai dependentă de livrările din URSS. Mărfurile poloneze 
de slabă calitate, la fel ca mărfurile româneşti de acelaşi nivel calitativ, îşi puteau găsi 
cu tot mai multă greutate cumpărători în Occident. Datoria externă a Poloniei creştea 
foarte repede. În 1980 ea se cifra la circa 24,1 miliarde de dolari sau, raportat la nu- 
mărul de locuitori, mai mult decât înregistra România. Conducerea statului polonez deja 
nu mai era în măsură să achite creditele pe baza unui sistem normal de rate. În 1981, 
ratele pentru plata datoriei externe costau bugetul RPP 10,9 miliarde de dolari — atâta 
trebuia plătit pentru a menţine nivelul de până atunci al schimburilor economice şi con- 
tactele comerciale normale. În martie 1981 conducerea poloneză a anunţat că nu-şi poate 

achita datoriile. Au început negocieri cu creditorii occidentali pentru reeşalonarea plăţii 
datoriilor. Polonezii dădeau asigurări că sunt în stare să însănătoşească economia ţării 
în aşa fel încât în a doua jumătate a anilor '80 să poată achita ratele datoriei pe baza 
excedentului din comerţul exterior. La înţelegere s-a ajuns în luna octombrie 1981, cre- 
ditorii fiind de acord să amâne plata datoriei cu un an, cu obligativitatea ca echipa lui 
Jaruzelski să treacă la reforme serioase. Comisia pentru Reforme Economice a elaborat 
în 1981 un document intitulat „Direcţii de reformă economică”. Pe baza acestui proiect, 
în anii 1981-1982 au fost promulgate acte juridice care urmau să garanteze implemen- 
tarea reformelor până în 1984 şi să asigure astfel ieşirea din criza economică. 

Economia Ungariei, fruntaşă printre ţările din tabăra comunistă, traversa şi ea o 
perioadă de criză în acest interval, o criză din care nu părea să existe ieşire!. Renunţarea 
în 1972 la noul mecanism economic a provocat destabilizare pe piaţa muncii, care a 
fost nevoită să se adapteze la noile condiţii. Acest lucru a agravat sentimentul de nesi- 
guranţă din societate. Creşterea preţurilor pe piaţa mondială a energiei a lovit şi în RPU, 
aşa încât în Ungaria s-a întâmplat exact acelaşi lucru ca şi în România şi Polonia - pro- 
dusele autohtone de calitate din ce în ce mai slabă găseau tot mai greu cumpărători pe 
pieţele occidentale, iar din această cauză creştea mereu şi deficitul în comerţul exterior. 

Pentru a acoperi acest deficit, conducerea maghiară a început să caute credite. Iniţial 
nu era vorba de sume prea mari — în 1971, RPU datora cca 850 de milioane de dolari. 
Anul de cotitură a fost însă 1973, când economiştii de la Banca Naţională Ungară au 
convins conducerea ţării de avantajul creditelor care aduc lichidităţile necesare - aşa 
încât atunci au fost împrumutate cca 4 miliarde de dolari; dar, spre deosebire de 
România şi Polonia, cea mai mare parte din această sumă a fost destinată consumului 
intern şi menţinerii unei aparente prosperităţi a populaţiei. Creditele atrase în anii ur- 
mători au fost utilizate într-o măsură tot mai mare pentru plata datoriilor anterioare. 
Aşa încât în 1979 datoria externă a RPU se ridica la cca 7,3 miliarde de dolari — o sumă 
comparabilă cu datoria statului român, care avea însă cam de două ori mai mulţi 
locuitori. 

Autorităţile au început să-şi dea seama de capcana în care au intrat cam prin 1977 
(deşi primele majorări de preţuri mai substanţiale fuseseră operate deja cu doi ani îna- 
inte). După consultări care au durat destul de mult timp, s-a ajuns la concluzia că sunt 
necesare reforme şi trebuie revenit într-un fel sau altul la noul mecanism economic. În 
februarie 1978, în cadrul şedinţei Biroului Politic s-a luat decizia extinderii sectorului 
economiei private. În acelaşi an, în intervalul 18-20 aprilie a avut loc Plenara CC al 
PMSU, ocazie cu care a fost declarată necesitatea „unei mai bune exploatări a posibili- 
tăţilor interne”. În acelaşi timp, Béla Biszku, partizanul liniei dure, a fost eliminat din 
funcţia de secretar al CC şi scos la pensie. Din cauză că inerția era destul de mare în 
procesul de implementare a deciziilor conducerii din Ungaria, în cele din urmă schim- 
bările propuse la această plenară n-au fost puse în practică decât în prima jumătate a 
anului 1982. Între timp au fost majorate preţurile - cea mai serioasă majorare, ce afecta 
în primul rând produsele alimentare, fiind efectuată în iunie 1979. 


1. Cf. R.L. T6k6s, Hungary's Negotiated Revolution..., pp. 108-116; G. Matolcsy, „Datoriile 
Ungariei”, în M. Schmidt, L.G. Tóth, Dublul aspect al transformărilor din Ungaria 1990-1998, 
Varşovia, 2001, pp. 214-241. 

Când, în cele din urmă, în 1978, au fost operate toate reformele anunţate, situaţia 
economică a ţării tot nu s-a ameliorat semnificativ. Efectul principal al întăririi secto- 
rului privat a fost faptul că toţi cei care doreau - şi au fost mulţi - se puteau angaja pe 
mai multe locuri de muncă, ceea ce a dus la o anumită creştere a nivelului de trai (sau, 
mai bine zis, la frânarea prăbuşirii economice), dar cu preţul multor renunţări şi al unor 
sacrificii enorme la nivelul vieţii private. Plus că totul dădea impresia de provizorat. 
Echipa lui Kâdâr - pentru care, în condiţiile specifice ţărilor comuniste, nivelul supe- 
rior al consumului social reprezenta fundamentul legitimării autorităţii sale — se străduia 
cu orice preţ să-l menţină la aceleaşi cote şi tocmai de aceea a şi ales direcţia opusă faţă 
de colegii români, intrând astfel într-o ameţitoare spirală a datoriilor. În 1990, datoria 
externă a Ungariei se cifra la 21 miliarde de dolari - adică, raportată la numărul de lo- 
cuitori, cam de patru ori mai mult decât datoria României din 1982, când a fost luată 
hotărârea de achitare integrală a acesteia. 

O altă economie comunistă de frunte, cea iugoslavă, s-a cufundat şi ea, în anii '70, 
într-o criză fără ieşire!. După adoptarea, în 1974, a unei noi constituţii care extindea 
autonomia republicilor în cadrul federaţiei, în Iugoslavia au început să se manifeste ten- 
dinţe de birocratizare şi de slăbire a legăturilor economice dintre diferitele regiuni. Au 
crescut de asemenea disproporţiile în ceea ce priveşte nivelul de trai al populațiilor din 
republicile federative. Sistemul economic, care consta într-o îmbinare a planificării de 
tip comunist cu anumite elemente de piaţă liberă, pe de o parte, făcea imposibilă dezvol- 
tarea concurenţei (ceea ce a provocat scăderea cererii externe pentru produsele fabricate 
în RSFI şi, implicit, creşterea deficitului comercial), iar pe de altă parte, exacerba aspi- 
rațiile sociale. Tensiunile au fost calmate prin trimiterea masivă a cetăţenilor iugoslavi 
la lucru în Occident (în 1973, numărul acestora s-a ridicat la 860.000 de persoane), dar 
la un moment dat şi acest procedeu s-a dovedit a fi insuficient. Deosebit de înapoiată 
era agricultura, între altele din cauză că erau favorizate gospodăriile agricole de stat 
deficitare în defavoarea gospodăriilor individuale. 

Conducerea iugoslavă, la fel ca autorităţile române şi poloneze, a promovat în anii '70 
o politică de investiţii forţate, ineficiente din punct de vedere economic şi caracterizate 
printr-o mare risipă. Susținerea acestor investiţii era asigurată din credite externe. 
Datoriile Iugoslaviei au început să crească repede după 1973, când se ridicau deja la 
4 miliarde de dolari. Echipa lui Tito a decis totuşi să atragă în continuare noi credite 
pentru a echilibra pierderile provocate de criza petrolului. În 1980, datoria externă 
ajunsese la 21 de miliarde de dolari şi, exprimată pe cap de locuitor, era cea mai mare 
din toate ţările comuniste. La fel de repede a scăzut şi nivelul de trai. În 1980, venitu- 
rile reale ale populaţiei se situau la acelaşi nivel ca şi cu cinci ani în urmă. Cele mai 
atinse de recesiune erau regiunile cel mai slab dezvoltate - ele erau şi cele care depin- 
deau tot mai mult de ajutorul fondurilor centrale. 

Pe 4 mai 1980 a murit Iosip Broz Tito. Dispariţia conducătorului a aprins conflictele 
între republici, adâncind criza în care se zbătea statul iugoslav. Au luat amploare feno- 
mene care se manifestau şi anterior, precum lipsa mărfurilor pe piaţă şi scăderea rapidă 
a nivelului de trai. Pe lângă acestea, în RSFI se manifestau şi problemele caracteristice 
capitalismului, cum ar fi şomajul. Conducerea se străduia din răsputeri să ascundă atât 


1. Cf. M.J. Zacharias, Comunism, federaţie, naţionalism..., pp. 370-404. 

populaţiei, cât şi statelor occidentale starea în care se găsea ţara, spunând că dificultăţile 
tranzitorii pot fi învinse „prin corecţii şi intervenţii punctuale din partea statului”. Abia 
pe la sfârşitul anului 1981 autorităţile au recunoscut că ţara se află în criză. În august 
1982 a fost înfiinţată o comisie avându-l în frunte pe Sergej Kraigher, preşedintele în 
exerciţiu al RSFI. Ea îşi propunea să elaboreze un plan de ieşire din criză, dar rezuka- 
tul activităţii ei dovedea că nimeni din conducere nu se gândeşte serios la problemele 
economiei. Timp de mai bine de un an, comisia a publicat în câteva volume „Programul 
pe termen lung de stabilizare economică”. Acest document conţinea critica unor ele- 
mente mărunte ale sistemului alături de generalităţi care nu aveau nimic în comun cu 
realitatea, din el lipsind însă exact ceea ce ar fi fost mai important - un program de în- 
sănătoşire a economiei. Lipsa oricăror idei economice pe termen lung a provocat o tot 
mai gravă înglodare în datorii şi o creştere a tensiunilor între naţionalităţile care popu- 
lau RSFI, ceea ce avea să ducă în cele din urmă la dezmembrarea ţării. 

Echipa lui Ceauşescu avea cunoştinţă în mod cert de situaţia economică a celorlalte 
ţări comuniste. În Polonia, în Ungaria şi în Iugoslavia simptome serioase de criză apă- 
ruseră chiar mai devreme decât în România. Cel puţin în Polonia, acestea au îmbrăcat 
forme mult mai îngrijorătoare din punctul de vedere al autorităţilor. Datoriile celor trei 
ţări, exprimate pe cap de locuitor, erau şi ele mult superioare datoriei pe care România 
o înregistra în momentul când a decis achitarea lor integrală. Şi atunci ce l-a determinat 
pe Ceauşescu să ia faţă de iminenta catastrofă economică aceste măsuri diferite de ale 
colegilor săi din celelalte ţări, care teoretic se aflau într-o situaţie mai dificilă? 

De cele mai multe ori, răspunsul scoate în evidenţă dorinţa de a reduce la minimum 
influenţa ţărilor capitaliste asupra politicii interne a României. Se acreditează astfel 
ideea că Nicolae Ceauşescu se temea să nu crească forţa mişcărilor de opoziţie şi a di- 
sidenţilor (care cel puţin în parte beneficiau de ajutorul, nu doar financiar, al Occidentului), 
se temea de haosul care ar fi rezultat din scăderea autorităţii puterii de stat. De aseme- 
nea, el voia să evite obligaţia de a se consulta pe probleme de politică economică şi de 
politică internă cu factori independenţi de el. În acelaşi timp, voia să arate lumii că, 
sub conducerea lui, România este o ţară capabilă să înfăptuiască lucruri pe care celelalte 
ţări nu sunt în stare să le facă (nu era vorba numai de ţările comuniste, ci şi de cele din 
Lumea a Treia, care aveau la rândul lor multe datorii în Occident). 

Toţi aceşti factori au jucat fără îndoială un anumit rol, dar putem risca o afirmaţie 
în sensul că motivul principal care l-a determinat să hotărască plata datoriilor consta în 
cu totul altceva. Ceauşescu nu avea prea multe motive să se teamă de influenţa ţărilor 
capitaliste în România ; dimpotrivă, el s-a străduit să menţină contactele economice cu 
Occidentul până în momentul în care acesta i-a întors definitiv spatele - în 1984, a fost 
atins un nivel record al schimburilor comerciale dintre RSR şi SUA. Slăbirea relaţiilor 
cu celelalte ţări capitaliste s-a produs nu din dorinţa, ci în ciuda intenţiilor conducerii 
româneşti. Echipa lui Ceauşescu nu era deranjată nici măcar de încercările FMI de a 
exercita o influenţă asupra strategiei economice a ţării tocmai în sensul impus de CAER 
în anii '60, lucru care a devenit atunci motiv de creştere a independenţei României în 
interiorul blocului sovietic. De asemenea, e greu de dovedit în ce măsură creditorii oc- 
cidentali ar fi făcut presiuni importante asupra lui Ceauşescu pe probleme de respectare 
a drepturilor omului. Desigur, problema a fost pusă, dar influenţa ei asupra negocieri- 
lor de natură economică şi politică a fost minimă. Ambasadorul SUA la Bucureşti, 

Funderburk, a fost primit şi audiat de Reagan, dar singurul efect al inițiativei ambasa- 
dorului a fost faptul că el n-a mai participat la întrevederea dintre vicepreşedintele Bush 
şi Ceauşescu. Statele Unite — care erau cel mai mare creditor al României, dacă facem 
abstracţie de băncile private - n-aveau nici un interes să scadă autoritatea conducătoru- 
lui român, de aceea el nici nu avea temeri serioase în legătură cu felul în care vor proceda 
(desigur, în afară de teama nebuloasă de „cercurile imperialiste”, caracteristică tuturor 
comuniştilor). 

Se pare că motivul principal pentru care conducerea română s-a hotărât să facă acel 
pas cu consecinţe fatale a fost faptul că vedea în datoriile externe care creşteau văzând 
cu ochii o limitare serioasă a dezvoltării economiei naţionale. Diagnoza situaţiei din 
celelalte ţări socialiste - care sufereau într-un mod şi mai dureros efectele căderii în 
spirala datoriilor - i-a condus probabil pe români tocmai spre această concluzie. Când, 
în anii 1979-1981, datoriile RSR au început să crească vertiginos în ciuda reformei eco- 
nomice, implementată de altfel în acelaşi timp cu cea din RPU, conducerea a făcut 
totul pentru a echilibra balanţa comercială. Cu preţul unor eforturi financiare uriaşe 
şi al limitării drastice a consumului, România a reuşit să obţină excedente chiar 
substanţiale. 

În 1982, România a reuşit să plătească o parte, deşi foarte mică, din credite. Acest 
moment a avut, se pare, o importanţă psihologică deosebită. Brusc se dovedea că RSR 
este în măsură să găsească soluţia unei probleme pe care n-o pot rezolva ţări ca RPU 
şi RSFI, date mereu ca exemplu de succes al economiei socialiste. Intenţia de a plăti 
toate datoriile a fost enunțată de Ceauşescu în decembrie, mai mult ca sigur la puţin 
timp după ce a aflat că gradul de îndatorare anual s-a micşorat. Conştientizarea fap- 
tului că plata parţială a datoriilor a fost posibilă a provocat luarea imediată a deci- 
ziei de achitare integrală a acestora - şi astfel, în intenţia conducerii, în decurs de câţiva 
ani, cel mai mare obstacol în calea dezvoltării în continuare a economiei ţării ar fi 
fost eliminat. O anumită influenţă a avut în cazul de faţă şi uşurinţa cu care RSR a reu- 
şit să-şi reducă din datorii în anul 1982. Bucureştiul era în continuare favorizat de ca- 
pitalele occidentale şi în special de Washington, aşa încât negocierile în legătură cu 
creditele se desfăşurau într-o atmosferă mult mai destinsă decât în cazul altor capitale, 
ca Varşovia sau Budapesta. De un tratament asemănător se bucura şi Belgradul, numai 
că iugoslavii au exploatat acest avantaj doar pentru a atrage în continuare credite, fără 
a efectua nici un fel de reforme. De asemenea, conducerea României, spre deosebire 
de cea a Poloniei, Ungariei sau Iugoslaviei, nu era nevoită să se teamă de vreo revoltă 
legată de scăderea nivelului de trai. După cum s-a dovedit, au fost suficiente câteva 
schimbări juridico-administrative, dublate de înfricoşarea preventivă a intelectua- 
lilor, pentru a ajunge la calmarea spiritelor. Din această perspectivă se vede clar că 
decizia de achitare integrală a datoriei externe se baza în primul rând de argumente 
economice, iar efectele ei negative din punct de vedere social şi politic nu erau decât 
preţul plătit pentru eliminarea acelei poveri care, după părerea conducerii, sufoca viaţa 
economică. 

În 1974, regimul Ceauşescu a intrat într-o fază de stagnare îndelungată care a durat 
până la căderea lui. Puținele reforme îşi propuneau doar cosmetizări ale situaţiei, ele 
neafectând strategia de bază. Sistemul care n-a fost supus unei reforme de sus în jos evo- 
lua, insistând asupra aceloraşi direcţii principale : puterea dictatorială, cultul personalităţii, 

nepotismul, teroarea omniprezentă şi permanenta criză economică. La toate acestea se mai 
adăuga corupţia, existentă şi anterior, dar care între timp s-a generalizat, favorizată de 
reducerea rezervei de bunuri accesibile pe piaţă şi de locuri de muncă în măsură să asigure 
eliberarea de dificultăţile materiale cu care se confruntau cei mai mulţi dintre cetăţeni. 

În momentul în care au apărut simptomele incontestabile ale crizei, Ceauşescu con- 
damna excesele, apoi, sub pretextul unor scandaluri financiare, a trecut la rotirea ca- 
drelor. Mai târziu însă, în condiţiile înrăutăţirii permanente a situaţiei economice, 
dictatorul a renunţat treptat la această retorică, axându-se pe zugrăvirea unei viziuni 
luminoase a viitorului cu anul 2000 ca dată de deschidere a porţilor spre raiul comu- 
nist. Adoptarea unor astfel de premise şi practicarea acestui tip de propagandă erau 
dovezi ale faptului că sistemul nu va fi reformat, iar aceasta este decizia conştientă a 
conducerii. 

În 1974, Ceauşescu s-a rupt de grupul dictatorilor care, în ţările lor, înfăptuiau o 
revoluţie permanentă (grup căruia se considera frecvent că-i aparţine, chiar şi după dis- 
pariţia lui), pentru a se alipi celor care, după ce şi-au eliminat toţi concurenţii, s-au 
mulţumit să deţină pur şi simplu puterea, fără a se mai angaja în alte iniţiative politice 
riscante. Stalin, Hitler, Mussolini, Mao, Hoxha - aceşti dictatori n-au încetat în prin- 
cipiu până la moarte să adapteze sistemele politice din ţările lor. Dar Ceauşescu n-a fă- 
cut parte din această categorie. După Congresul al XI-lea al PCR el s-a simţit mai 
apropiat de vecini ca Tito, Kâdâr sau Jivkov, deşi autoritatea lui se baza pe alte consi- 
derente decât în cazul conducătorilor RPU şi RSFI, în cazul cărora rolul principal îl 
juca mitul, total absent în România, al gospodarului priceput. Dacă în viaţa privată lui 
Kâdâr activul de partid i se adresa tocmai cu acest apelativ: „gospodar” (gazda), în 
schimb lui Ceauşescu subordonații i se adresau cu apelativul „şeful”, un cuvânt care 
nu are nici un fel de conotaţii, nici negative, nici pozitive, el neimplicând altceva decât 
ideea de autoritate. 

Într-o anumită măsură, în deceniul 1975-1985, regimul politic din România se ase- 
măna cel mai mult cu cel din Bulgaria, al lui Todor Jivkov. Asemănarea era foarte vi- 
zibilă, în ciuda unor diferenţe evidente, mai ales în politica externă promovată de cele 
două ţări. Opţiunea prosovietică era unul dintre pilonii principali ai politicii Bulgariei, 
ceea ce constituia un contrast izbitor faţă de independenţa ţipător afişată a României 
faţă de URSS. În acelaşi timp, RPB se străduia permanent să rămână deschisă pentru 
turiştii străini (cărora li se ascundeau cu mult succes orice fenomene negative), mai ales 
pentru cei din ţările socialiste, acest lucru făcând ca Bulgaria să se bucure de o imagine 
pozitivă în rândul cetăţenilor acestor ţări, iar „concediile în Bulgaria” au devenit de-a 
dreptul proverbiale. 

În spatele acestei faţade bine puse la punct (care lipsea României) se ascundea auto- 
ritatea lui Jivkov, la fel de dictatorială şi de absolută ca şi a lui Ceauşescu. Atitudinea 
prosovietică a Bulgariei îşi avea rădăcinile în propriile tradiţii naţionale, cam la fel ca 
şi atitudinea antisovietică a României - cu alte cuvinte, părea o simplă prelungire a 
acestora în condiţiile sistemului comunist. Sub oblăduirea lui Jivkov, naționalismul bul- 
gar a înflorit!. Pe 20 octombrie 1981 RPB a sărbătorit festiv 1.300 de ani de la întemeierea 


1. Cf. J. Vykoukal, B. Litera, M. Tejchman, Východ. Vznik, vývoj a rozpad sovětského bloku 
1944-1989, Praga, 2000, pp. 617-623. 

primului stat bulgar - o aniversare care părea croită să fie sora geamănă a aniversării 
celor 2.050 de ani de la crearea primului „stat dac centralizat”, celebrată cu numai un 
an în urmă în RSR. În Bulgaria însă sărbătoarea a durat mai mult şi s-a desfăşurat pe 
teritoriul întregii ţări - spre exemplu, între 12 şi 22 septembrie, la Veliko Tîrnovo a 
avut loc spectacolul teatral „1.300 de ani de Bulgaria”!. 

Conducerea bulgară a împins naționalismul mai departe chiar decât România ; pe la 
jumătatea anilor '80 a fost inaugurată aşa-numita acţiune de renaştere care consta în 
bulgarizarea forţată a reprezentanţilor minorităţilor naţionale, în primul rând a turcilor, 
care trebuiau să-şi ia nume şi prenume slave. Orice s-ar spune, până în 1988, Ceauşescu 
n-a recurs la asemenea procedee faţă de minoritatea maghiară din România.. 

În RPB a înflorit şi cultul conducătorului, deşi nu la aceleaşi dimensiuni ca în 
România : o manifestare cu totul ieşită din comun a acestuia a constituit-o, în 1981, cea 
de-a 70-a aniversare a naşterii lui Jivkov (printre altele, a fost distins cu medalia „Erou 
al RPB”), eveniment care se suprapunea cu grandioasele festivități legate de aniversarea 
întemeierii statului. Pe 20 octombrie 1980 Praveţ, satul natal al lui Jivkov, obținea ast- 
fel drepturile de oraş, iar în anii următori s-au construit acolo multe blocuri noi, s-a 
turnat asfalt şi chiar s-a înălţat un hotel, luxos pentru vremea respectivă? — la fel cum 
era tratat în România satul Scorniceşti. 

Nici din punct de vedere economic Bulgaria nu se deosebea prea mult de România. 
În ciuda existenţei unei enclave turistice şi a faptului că populaţia nu era obligată să facă 
economii atât de mari, cetăţeanul bulgar mediu nu trăia cu mult mai bine decât cetăţea- 
nul mediu din România. 

Autoritatea conducătorului bulgar era însă limitată din cauza unor influenţe uriaşe, 
din ce în ce mai mari, după cum chiar el îşi dorea, venind dinspre URSS. Jivkov con- 
sidera că slugărnicia aparentă şi efectivă faţă de sovietici, de-a dreptul surprinzătoare 
nu numai în comparaţie cu distanţarea lui Ceauşescu faţă de URSS, ci chiar şi cu cei- 
lalţi şefi comunişti, reprezintă o garanţie a autorităţii sale — şi nu se înşela. Cu toate 
acestea, pericolul de a fi răsturnat de agenţii sovietici (de care dictatorul român se te- 
mea permanent, motiv pentru care se şi străduia ca măcar să-i izoleze) a fost real pe 
tot timpul cât s-a aflat în fruntea ţării. Din acest motiv, autoritatea lui Jivkov a fost mai 
mică decât a lui Ceauşescu, limitată fiind tocmai de această posibilitate. 

Cam pe la jumătatea perioadei la care ne referim, conducerea română s-a confruntat 
cu o problemă care înainte nu constituia motiv de îngrijorare. Este vorba de poziţia şi 
rolul partidului în stat şi în societate, respectiv de relaţia acestuia cu guvernul. Era 
vorba de o chestiune prevăzută în Constituţia adoptată în 1965. Articolul 3 era formulat 
astfel : „În Republica Socialistă România forţa politică conducătoare a întregii societăţi 
este Partidul Comunist Român”?. Prevederi asemănătoare se vor regăsi şi în legile fun- 
damentale ale celorlalte ţări comuniste abia mai târziu. Cu toate acestea, problema era 
preocupantă şi la nivelul celorlalţi conducători. Cel mai bun exemplu în acest sens este 
RPP. Concomitent cu creşterea importanţei armatei şi a generalului Jaruzelski, partidul 
ca organizaţie politică şi-a pierdut din influenţă, aşa încât a urmat o reformulare de 

facto a rolului său. A rămas în continuare principalul creuzet de pregătire a cadrelor, 
dar importanţa lui politică a scăzut considerabil. 

În RSR schimbările s-au petrecut altfel. În primul rând nu există un moment precis 
din care PCR s-a retras de la conducerea efectivă a societăţii. Totul s-a petrecut treptat, 
dacă nu luăm în considerare cele două evenimente care au grăbit acest proces : Congresul 
al XII-lea cu intervenţia lui Pârvulescu şi referatul lui Ceauşescu la plenara din iunie 
1982. Concomitent creştea însă treptat numărul de membri ai partidului. Nu ştim în ce 
măsură conducerea îşi planificase ca la un moment dat toţi cetăţenii adulţi să fie membri 
ai PCR, dar nici nu putem exclude o astfel de posibilitate. Partidul a devenit o organi- 
zaţie de masă, iar adeziunea la această organizaţie a încetat treptat să mai fie legată de 
o anumită opţiune ideologică, respectiv de obţinerea anumitor avantaje ; practicarea unui 
număr tot mai mare de meserii era condiţionată de apartenenţa la PCR. 

Aşa se face că Partidul Comunist Român a devenit asemenea Partidului Naţional 
Fascist Italian (Partito Nazionale Fascista - PNF) din perioada dictaturii lui Benito 
Mussolini. În 1932, PNF a adoptat un nou statut în cuprinsul căruia rolul lui era definit 
ca „miliţie cetăţenească în slujba statului fascist”!. Cam acelaşi tip de mesaj a avut şi 
teza lui Ceauşescu despre „creşterea rolului statului de democraţie populară, revoluţio- 
nară, în conducerea întregii vieţi economico-sociale, şi despre colaborarea armonioasă 
dintre organele statului şi organismele democratice în cadrul sistemului unitar de de- 
mocraţie socialistă” expusă în iunie 1982. 

Asemănarea dintre dictatura lui Ceauşescu şi sistemele fasciste era deseori invocată 
de către criticii de stânga ai regimului său, inclusiv de scriitorul Norman Manea?. Din 
punct de vedere ideologic, se atrăgea atenţia asupra afinităţilor dintre naționalismul co- 
munist şi cel promovat în perioada interbelică de Legiunea Sf. Arhanghel Mihail şi de 
Garda de Fier. De fapt, fasciştii români interbelici în multe cazuri utilizau aceleaşi sin- 
tagme ca şi comuniştii lui Ceauşescu - ne referim în primul rând la „omul nou”, un 
concept care se repeta frecvent printre temele preferate atât în lucrările de tip legionar, 
cât şi în cuvântările secretarului general al PCR. 

Afinităţile ideologice dintre cele două totalitarisme se concretizează într-o anumită 
măsură în opera şi figura lui Constantin Noica, unul dintre cei mai remarcabili filosofi 
români. În tinereţe el a simpatizat cu Garda de Fier, apoi, mai târziu, pe vremea lui Dej, 
a fost urmărit. După preluarea puterii de către Ceauşescu, Noica s-a mutat la Păltiniş, 
o staţiune de munte, unde a întemeiat un fel de şcoală filosofică. În anii '70 şi '80 Noica 
a exercitat o influenţă foarte mare asupra formării elitei intelectuale româneşti — este şi 
perioada în care el şi-a publicat lucrările filosofice. Părerile în ceea ce priveşte persoana 
lui sunt împărţite : unii consideră că în acest fel s-a opus regimului, realizând aşa-nu- 
mita rezistenţă prin cultură, alţii afirmă că opiniile sale nu s-au schimbat fundamental 
din perioada interbelică, armonizându-se cu propaganda oficială (în operele sale Noica 
a criticat de fapt în primul rând democraţia occidentală), lucru pentru care ar trebui să 


i se atribuie statutul de „guru al ceauşismului”3. Mai multă dreptate par a avea cei din 


1. P. Milza, S. Bernstein, Storia del fascismo. Da piazza San Sepolcro a piazzale Loreto, trad. de 
M.G. Meriggi, Milano, 2004, p. 238. 

2. N. Manea, O klownach..., p. 129. 

3. M. Martin, „Cultura română între communism şi naționalism (VII). A fost Noica un «guru al 
ceauşismului» ?”, 22, an XIV, nr. 692, 10-16 iunie 2003. 

urmă. Naționalist încă de la începuturile sale, în probleme ideologice, regimul Ceauşescu 
a deviat în mod firesc în direcţia Gărzii de Fier. Noica fiind reprezentantul cel mai 
strălucit al acestei şcoli de gândire, s-a adaptat la ideologia ceauşistă, ceea ce nu în- 
seamnă, evident, că vreo persoană din conducerea superioară ar fi înţeles ceva din lu- 
crările sale filosofice, de un rafinament intelectual deosebit - pur şi simplu l-au lăsat 
să facă ce vrea şi a fost suficient. 

Partidului Comunist Român i-ar fi fost greu să se asemene structural cu Garda de 
Fier din cauză că aceasta din urmă n-a ajuns niciodată de facto la putere şi, în conse- 
cinţă, n-a elaborat soluţii din această perspectivă. Nu se ştie nici dacă similitudinea din 
punctul de vedere al poziţiei faţă de stat dintre PCR (România) şi PNF (Italia) a fost 
intenţionată - nimic nu ar susţine acest punct de vedere -—, dar lucrurile aşa s-au potri- 
vit. De altfel, atât pentru PNF, cât şi pentru PCR, acest tip de raportare la stat repre- 
zenta de fapt o slăbire care în cele din urmă a dus la dezintegrarea lui. În momentul în 
care conducătorii, Mussolini şi Ceauşescu, au fost înlăturați, practic ambele partide au 
dispărut din viaţa politică. 

În concluzie, în deceniul 1975-1985 conducerea română s-a confruntat cu probleme 
şi dificultăţi foarte asemănătoare cu ale celorlalte ţări comuniste, cea mai importantă 
dintre ele fiind criza economică. Ceauşescu, care în luarea deciziilor avea un câmp de 
manevră mai larg decât alţi conducători ai statelor din blocul sovietic, voia să-şi rezolve 
problemele în felul lui şi aşa a şi făcut. Aceasta a şi fost, de altfel, cauza principală 
pentru care România a început să se deosebească tot mai mult de celelalte ţări din 
CAER. 


CAPITOLUL 4 


Prăbuşirea 


Ultimii patru ani şi jumătate ai dictaturii - adică perioada care convenţional începe 
odată cu preluarea puterii, la Kremlin, de către Mihail Gorbaciov, pe 11 martie 1985, 
şi se termină pe 22 decembrie 1989, în momentul în care Nicolae şi Elena Ceauşescu 
se îmbarcă în elicopterul care i-a scos din Bucureşti - reprezintă povestea prăbuşirii 
totale a sistemului condus de „Geniul Carpaţilor”. Toate tendinţele negative care apă- 
ruseră mai devreme şi care în anii precedenţi căpătaseră dimensiuni nemaiîntâlnite în 
celelalte ţări s-au dezvoltat în continuare, ajungând la forme care frizau absurdul. Au 
scăzut rapid manevrabilitatea sistemului şi eficienţa conducerii, atât la vârful ierarhiei - 
unde tot mai des se făcea simțită vârsta înaintată a conducătorului -, cât şi la baza ei, 
unde ordinele de sus erau adeseori sabotate de responsabili care, când venea vorba de 
răspundere, se spălau pe mâini. În consecinţă, procesul de decizie nu numai că se lun- 
gea la nesfârşit, ci era tot mai greu să evaluezi obiectiv dacă ordinele conducerii au fost 
aplicate corect sau executanţii s-au limitat doar să întocmească un raport optimist. 
Dezinformarea reciprocă a funcţionarilor de la toate nivelurile ierarhiei a ajuns la ase- 
menea valori, încât nimeni nu mai era în stare să dea un diagnostic corect al situaţiei 
ţării. 

În asemenea condiţii, cineva ar putea spune că răsturnarea acestei construcţii ador- 
mite n-ar fi fost decât un joc de copii, dar puţinii opozanți şi disidenţi din partid, chiar 
dacă numărul lor începea să crească, se loveau de apatia de-a dreptul paralizantă a socie- 
tăţii, situaţie care era şi ea în parte o consecinţă a incapacității sistemului şi a descurajării 
populaţiei induse de această incapacitate. Acest aspect s-a evidenţiat clar în decembrie 
1989 pe străzile Timişoarei şi Bucureştiului, când o mână de revoluționari au încercat 
timp de mai multe ore, fără succes, să contamineze cu entuziasmul lor un număr mai 
mare de cetăţeni. Mai înainte el s-a manifestat în faptul că inamicii sistemului nu reu- 
şeau să ajungă cu mesajul lor la grupuri sociale mai largi, aşa încât, până în ianuarie 
1990, ei acționau individual sau în interiorul unui grup restrâns de prieteni foarte 
apropiaţi. 

Noul conducător al URSS avea faima de reformator. Nicolae Ceauşescu, care până 
la acea dată era considerat un partener, deşi nesigur, în cadrul CAER şi al Tratatului 
de la Varşovia, nu corespundea imaginii despre comunism construită de noua echipă de 
la Kremlin. Perestroika urma să fie lansată de Gorbaciov în curând şi, dacă în general 

ea putea fi aplicată, ar fi trebuit să ducă la eliminarea celor mai încăpăţânaţi lideri: 
Ceauşescu, Jivkov, Husâk şi Honecker. Singura modalitate de a se ajunse la un com- 
promis era înlăturarea acestor activişti. 

În cursul lucrărilor Comisiei Senatoriale pentru cercetarea evenimentelor din decem- 
brie 1989 s-a dovedit că printre ofiţerii superiori ai serviciilor speciale române era foarte 
răspândită opinia că Gorbaciov este de fapt un agent american sau britanic şi că el face 
politica Washingtonului!. Nu ştim dacă această opinie era împărtăşită şi de Ceauşescu, 
dar sigur este faptul că, pe măsura trecerii timpului, el devenea tot mai convins că ac- 
ţiunile lui Gorbaciov au ca scop lichidarea sistemului comunist din întreaga lume. 
Suspiciunile sale faţă de sovietici au tot crescut, până au ajuns în cele din urmă la di- 
mensiunile unei duşmănii pe faţă. 

Din punct de vedere cronologic, în România, perioada 1985-1989 poate fi împărţită 
în două etape : moartea regimului şi revoluţia. Prima a durat până la sfârşitul Congresului 
al XIV-lea al PCR, în noiembrie 1989. Atunci s-a renunţat la ultima şansă de a-l înlă- 
tura legal pe Ceauşescu din funcţiile sale de conducere. Un moment de cezură important 
este şi toamna anului 1987, când Ceauşescu a recunoscut că poziţia lui este ameninţată 
şi a efectuat schimbarea şefului Securităţii - pe 3 octombrie această funcţie era părăsită 
de puţin schimbătorul activist Tudor Postelnicu pentru a fi preluată de Iulian Vlad, după 
cum afirmau mai târziu unii dintre subordonații lui: „singurul român profesionist care 
a fost în fruntea aparatului de informaţii şi contrainformaţii al României de la Eugen 
Cristescu încoace”?. În luna următoare a avut loc revolta muncitorilor de la Braşov, 
care însă nici ea n-a activat decât puţini opozanți şi disidenţi. Din martie 1985 până în 
octombrie 1987 putem vorbi aşadar de o stagnare şi o moarte lentă a sistemului, după 
care urmează confruntarea - ascunsă de ochii populaţiei - cu opoziţia anticeauşistă în 
primul rând în cadrul aparatului de partid şi de stat. 

A doua etapă o constituie evenimentele din decembrie 1989, în legătură cu care nici 
până azi nu s-a ajuns la un punct de vedere general acceptat: a fost o revoluţie, o re- 
voltă în interiorul echipei conducătoare sau o diversiune străină. Termenul „revoluţie” 
utilizat în această lucrare nu reprezintă o luare de poziţie în favoarea nici uneia din cele 
trei opţiuni, ci are în vedere doar o anumită caracteristică a tulburărilor din decembrie. 
Această etapă s-a încheiat odată cu epoca Nicolae Ceauşescu, pe 22 decembrie 1989, 
ora 12.06, când cuplul dictatorial a urcat la bordul elicopterului şi a plecat în direcţia 
Snagov. Din acel moment dictatorul a devenit de facto ostatic al Armatei — cu alte cu- 
vinte, al şefului acesteia, generalul Victor Atanasie Stănculescu. Tot ce s-a întâmplat 
în continuare, inclusiv farsa procesului şi executarea lui Nicolae şi a Elenei Ceauşescu 
pe 25 decembrie, este doar un simplu epilog. 

Spre deosebire de anii precedenţi, perioada 1985-1989 (şi mai ales revoluţia în sine) 
este destul de bine analizată în istoriografia română. Deşi într-o măsură ceva mai mică, 
ne referim aici inclusiv la istoria economică. Din păcate, nu se cunoaşte totul, multe 


1. A.M. Stoenescu, Istoria loviturilor... vol. 4 (II), pp. 27-28. La concluzii asemănătoare în privinţa 
lui Gorbaciov a ajuns, spre exemplu, şi Nicolae Mavru, în decembrie 1989 şef al Serviciului de 
Filaj al Securităţii din judeţul Timiş - N. Mavru, Revoluția din stradă. Amintirile fostului şef al 
Serviciului de Filaj şi Investigaţie de la Timişoara, Editura RAO, Bucureşti, 2004, p. 9. 

2. C. Troncotă, Duplicitarii..., p. 156; Eugen Cristescu a fost şeful Serviciului Special de Informaţii 
din perioada mareşalului Ion Antonescu. 

documente nefiind încă puse la dispoziţia cercetătorilor, în ciuda promisiunilor făcute 

de politicienii de diferite culori. Câteva probleme rămân de fapt în continuare în sfera 

prezumţiilor (spre exemplu, ce a făcut Ceauşescu în Iran?) sau constituie obiectul unor 
discuţii aprinse (cum ar fi rolul aşa-numiţilor turişti sovietici - unii cercetători consi- 
deră că ei sunt cheia evenimentelor, alţii pur şi simplu neagă existenţa lor). 

Evenimentele din decembrie 1989 în legătură cu care nu există dubii au fost descrise 
cu precizie, uneori chiar minut cu minut, ele au beneficiat de o multitudine de mono- 
grafii şi lucrări complementare referitoare la acest subiect. În România, această proble- 
matică rămâne şi în prezent subiect de controversă nu numai pentru istorici sau politologi, 
ci şi pentru politicienii activi, exercitând astfel o puternică influenţă asupra vieţii so- 
ciopolitice curente. 

În dezbaterile istorico-politice care au loc inclusiv în prezent în România, diversele 
poziționări pot fi clasificate cam în felul următor!. 

e Versiunea revoluţiei de jos în sus este promovată, pe de o parte, de cercurile apro- 
piate de Ion Iliescu şi de partidul postcomunist (ca exemplu poate fi amintit aici 
Vladimir Tismăneanu), iar pe de altă parte, de persoanele angajate nemijlocit în 
desfăşurarea evenimentelor şi care se pot mândri astfel că au participat la revoluţie 
din proprie iniţiativă şi fără intenţii rele (spre exemplu, Marius Mioc, un istoric din 
Timişoara). Din punct de vedere politic, aceste categorii de persoane se află în con- 
flict, ceea ce nu le împiedică totuşi să susţină aceeaşi versiune a evenimentelor. 
Chiar şi unii istorici neangajaţi în controversele politice curente, cum ar fi cercetă- 
torul britanic Dennis Deletant, susţin această versiune. 

e Versiunea intervenţiei străine în forma ei extremistă este lansată de obicei de foştii 
ofiţeri de la serviciile speciale rămaşi fără ocupaţie din cauza căderii comunismului, 
care adesea împărtăşesc puncte de vedere naţionaliste. Foarte important este faptul 
că tocmai un asemenea punct de vedere a prezentat chiar Nicolae Ceauşescu atât în 
ultimul comunicat dat de el (referitor la moartea generalului Vasile Milea), cât şi în 
cursul procesului de la Târgovişte?. Ca dovadă în susţinerea acestei teze este adusă 
participarea „turiştilor sovietici”, respectiv contactele lui Iliescu, Militaru, Brucan 
şi ale altor membri ai noilor autorităţi cu KGB-ul. În afară de Ceauşescu, primul 
care a invocat această versiune în 1992 a fost colonelul Filip Teodorescu, adjunctul 
de la contrainformaţii, deşi la audierile din faţa Comisiei Senatoriale a spus cu totul 
altceva. Dar nu numai foştii angajaţi ai Securităţii sunt susţinătorii acestei teze - me- 
rită menţionat aici, spre exemplu, emigrantul Radu Portocală. 

e Cea mai răspândită este este însă versiunea revoltei în interiorul taberei aflate la 
putere. Ea apare în două variante. Cel mai frecvent se consideră că totul a început 
de la revolta spontană a populaţiei, după care victoria cucerită prin luptă de 
populaţie a fost preluată de grupul lui Ion Iliescu. Cam aşa a descris lucrurile, spre 
exemplu, Dumitru Mazilu, care a încercat să joace un rol politic important, dar a 


1. Cf. în special R. Cesereanu, Decembrie '89. Deconstrucţia unei revoluţii, Editura Polirom, Iaşi, 
2004. 

2. Din punct de vedere juridic, evenimentele de la Târgovişte cu greu pot fi considerate un proces. 
A fost vorba mai degrabă de un interogatoriu înainte de execuţie instrumentat în scopul compro- 
miterii lui Nicolae şi a Elenei Ceauşescu. Însă efectul difuzării acestui material la televiziune a fost 
cu totul altul. 

fost eliminat. La concluzii asemănătoare a ajuns şi Şerban Săndulescu, membru al 
Comisiei Senatoriale din partea Partidului Naţional-Ţărănesc. Mai rar se merge pe 
ideea existenţei unei conspirații în interiorul organelor de partid, de stat şi din 
Securitate. Conspiratorii, adică grupul lui Iliescu, trebuiau să provoace nişte eveni- 
mente care din exterior să arate ca o revoluţie spontană, după care să preia condu- 
cerea. Această teorie a fost susţinută în 1990 de ziaristul Liviu Vălenaş, iar mai 
târziu a fost preluată, ceea ce ni se pare interesant, de ziariştii occidentali şi în spe- 
cial de cei francezi. 


Aceste teorii apar foarte rar în forma enunțată mai sus, poate cu excepţia primei 
versiuni, care se prezintă destul de des exact aşa, mai ales în monografiile mai gene- 
roase în care revoluţia românească este doar una din temele supuse analizei. Mulţi cer- 
cetători fac o mixtură destul de complicată din aceste trei teorii fundamentale. Tot în 
această direcţie a mers şi raportul întocmit de SRI (Serviciul Român de Informaţii), 
unde era sugerată combinaţia dintre o revoluţie autentică şi o conspirație internă sugerată 
de peste graniţă. Tot la asemenea concluzii a ajuns şi cercetătoarea în emigrație Anneli 
Ute Gabanyi, care afirma că în decembrie 1989 a avut loc o revoltă a populaţiei parţial 
provocată, dar aspectul definitiv al evenimentelor a fost imprimat de grupul lui Iliescu 
şi de „contraelitele comunist-reformatoare din partid, armată şi Securitate”. 


În această privinţă, tezele principale ale prezentei lucrări pot fi rezumate în câteva 
puncte. 


1. Înlăturarea lui Ceauşescu era inevitabilă din cauza foarte puternicelor presiuni ex- 
terne şi interne. Presiunea externă se manifesta în diferite moduri, inclusiv prin ac- 
tivităţi de tip agentural - este vorba de momentul diversiunii străine. 

2. În condiţiile prăbuşirii sistemului comunist în Europa, şi sistemul existent până atunci 
în România devenea imposibil de salvat. Dar nu este sigur că noile autorităţi apărute 
în decembrie 1989 erau conştiente de acest lucru. 

3. O parte din echipa conducătoare îşi dădea seama de inevitabilitatea unor schimbări 
şi se străduia să pregătească cât mai bine sosirea acestora. Afirmația este valabilă 
şi în legătură cu o parte dintre funcţionarii de la niveluri inferioare. Printre membrii 
nomenclaturii superioare existau cel puţin două grupuri care i se opuneau lui 
Ceauşescu, dar care nu colaborau întru totul unul cu celălalt : semnatarii „Scrisorii 
celor şase” şi cei în fruntea cărora se afla Iliescu. Persoana care făcea legătura între 
cele două tabere era Silviu Brucan. 

4. Curentul principal din conducere, reprezentat de Ceauşescu şi de colaboratorii săi 
cei mai apropiaţi, nutrea convingerea că problemele apărute sunt tranzitorii şi că 
nimic nu e în stare să doboare dictatura. O asemenea stare de lucruri era printre al- 
tele consecinţa automistificării în legătură cu situaţia reală din ţară şi din lume. 

5. Cu excepţia câtorva grupuri puţin numeroase la nivelul întregii ţări, populaţia a ră- 
mas pasivă pe tot parcursul revoluţiei, limitându-se doar la a urmări desfăşurarea 
evenimentelor la radio şi mai ales la televizor. 

6. În situaţia unui stat paralizat şi a unei populaţii pasive, iniţiativa a fost preluată de 
o mână de entuziaşti din rândul cărora nu lipseau persoane care mai târziu n-au pu- 
tut fi identificate, lucru care constituie temeiul tezei despre inspiraţia din afară. 

Tocmai ele au provocat primele crize la Iaşi şi Timişoara. Acesta este momentul în 
care intervenţia din afară se suprapune cu revoluţia populară. 

7. Ca urmare a greşelilor evidente săvârşite de autorităţi, scânteia aprinsă la Timişoara 
nu s-a mai stins, ci s-a mutat mai întâi la Bucureşti, apoi şi în alte oraşe. 

8. La Bucureşti au intrat în acţiune şi activiştii care până atunci rămăseseră în umbră. 
În căderea lui Ceauşescu ei îşi vedeau propria şansă şi de aceea au boicotat ordinele 
secretarului general, ceea ce a dus direct la căderea lui. Aici îi avem în vedere mai 
ales pe militari. Este momentul revoltei nomenclaturii. 

9. Când, după eliminarea lui Ceauşescu, s-a creat un vid de putere, pe locul liber s-a 
strecurat imediat echipa lui Ion Iliescu. Acesta se bucura de sprijin internaţional, 
atât dinspre Răsărit, cât şi dinspre Apus, pentru că de o vreme fusese lansat de 
mass-media din străinătate. Acesta este momentul în care intervenţia externă se su- 
prapune cu revolta nomenclaturii. 

10. Cunoscute în societate şi peste hotare, acţionând de mulţi ani în opoziţie, persoane 
ca Doina Cornea, Paul Goma sau Vasile Paraschiv n-au jucat absolut nici un rol în 
evenimentele din decembrie 1989. Singura excepţie o constituie aici Mircea Dinescu, 
care însă, în calitatea lui de disident, s-a făcut cunoscut cu puţin timp înainte de că- 
derea lui Ceauşescu în împrejurări absolut diferite faţă de ceilalţi. Foştii opozanți 
au căpătat importanţă politică abia mai târziu, în momentul în care s-au separat de 
grupul lui Iliescu. Acesta este momentul revoluţiei sociale, populare, blocate de ac- 
tiviştii care au ajuns în frunte în urma revoltei nomenclaturii. 


După cum se poate vedea destul de uşor, aceste teze susţin existenţa tuturor celor 
trei elemente, adică revoluţia populară, revolta în sânul puterii şi intervenţia străină, 
subliniind însă factorul revoltei din sânul aparatului de partid şi de stat ca fiind cel mai 
important prin faptul că a determinat şi într-o anumită măsură a inspirat evenimentele 
inclusiv prin crearea atât în sânul conducerii, cât şi în eşaloanele inferioare ale nomen- 
claturii a unei atmosfere de neîncredere faţă de Ceauşescu. Toate acestea însă n-ar fi 
fost suficiente pentru răsturnarea dictatorului în absenţa unui ajutor din afară, atât poli- 
tic şi prin difuzarea în mass-media, cât şi efectiv nemijlocit (lucru probabil, dar pentru 
care nu există dovezi indiscutabile). 

În martie 1985, plecarea lui Ceauşescu - într-o formă sau alta — era deja previzibilă, 
cel puţin pentru un observator perspicace. România mai avea însă de parcurs un drum 
lung, patru ani şi jumătate de funcţionare a unui sistem care-i împovăra foarte mult pe 
majoritatea locuitorilor ţării. Cel mai rău arăta situaţia economică, chiar şi în compa- 
raţie cu celelalte ţări din blocul sovietic, care se confruntau şi ele cu situaţia unei pră- 
buşiri economice. 


Prăbuşirea economiei 


Istoria economică a României din perioada 1985-1989 este relativ mai bine analizată 
decât perioadele precedente, printre altele ca urmare a faptului că diversele echipe care 
s-au succedat la conducerea României postcomuniste au ţinut să arate în ce stare adusese 

Ceauşescu economia ţării. Tocmai de aceea în 1990 a fost editat un anuar statistic! în 
care s-a încercat să se corecteze, măcar până la un anumit nivel, datele oficiale prezen- 
tate de autorităţile comuniste. Au apărut şi câteva lucrări ştiinţifice mai mult sau mai 
puţin reuşite referitoare la istoria economică a fazei finale a comunismului, dintre care 
merită amintită lucrarea lui Constantin Ionete?. 

„Greşelile cele mai mari ale lui Ceauşescu au fost economice” - afirma Ion Gheorghe 
Maurer într-un interviu cu Lavinia Betea?. Avea probabil dreptate, cel puţin din punctul 
său de vedere, adică acela al unui membru al nomenclaturii superioare. Chiar şi după 
ce a fost înlăturat de la conducere şi din toate funcţiile, Maurer se bucura de privilegii 
şi de un nivel de trai inaccesibile unui cetăţean obişnuit. Şi în situaţii similare se aflau 
alte câteva mii de activişti din elita de partid şi de stat. Până la începutul anilor '80 
Statutul lor material era atât de înalt, încât nu simțeau neajunsurile vieţii din „epoca de 
aur” a lui Ceauşescu. Decizia curajoasă de achitare a datoriilor, combinată cu fenome- 
nul imposibil de stăpânit al dezmembrării economiei naţionale, a făcut însă ca până şi 
ei să fie afectaţi de dificultăţi. Cei care mai aveau posibilitatea să meargă în străinate 
se puteau convinge fără dificultate de faptul că în alte ţări, tot comuniste, nivelul de 
trai general este mult mai ridicat, iar veniturile unui secretar al organizaţiei judeţene 
de partid erau comparabile cu ale unui muncitor cu calificare medie din Occident. În 
1985 şi mai târziu, prăbuşirea economică a RSR era evidentă pentru toţi cetăţenii - ex- 
cepţie făcând doar Nicolae, Elena şi, eventual, Nicu Ceauşescu. 

Economia românească, adusă în anii 1983-1985 în stare de dezmembrare completă, 
se cufunda tot mai mult în criză. În acelaşi timp se generaliza fenomenul falsificării 
datelor economice la nivel central şi la o scară tot mai mare. Dacă în 1986, în urma 
falsificărilor, produsul social a fost „suplimentat” cu 99,2 miliarde de lei, în 1988 acest 
indicator primea în plus 168,3 miliarde de lei. La nivelul aceluiaşi an, venitul naţional 
a fost crescut artificial cu 18%. La fel se întâmpla cu execuţia întregului plan economic. 
La acest capitol, datele cel mai grosolan falsificate au fost publicate în 1987, fiind cu 
aproape 90% mai mari decât rezultatele economice reale, respectiv în 1989, când în 
statisticile oficiale au fost raportate cifre cu peste 300% mai mari decât cele reale?. 
Trebuie să mai adăugăm aici că falsurile intenţionate la nivel central erau operate pe 
baza datelor furnizate de judeţe, unde datele reale erau de asemenea mărite artificial. 
Aşa încât adevărata scară a falsurilor statistice e greu de apreciat. Populaţia de aseme- 
nea era dezinformată în legătură cu creşterea veniturilor reale. Salariile nominale cres- 
cuseră, într-adevăr, dar în paralel fuseseră introduse diferite taxe suplimentare pe lângă 
creşterile de preţuri vizibile şi cele ascunse, aşa încât veniturile reale au scăzut cu câ- 
teva procente la nivelul întregului an 19895. 

Suma de bani din buzunar în nici un caz nu era de altfel compatibilă cu cantitatea 
de mărfuri de pe piaţă. Cozile gigantice, care intraseră în cotidian de pe la sfârşitul 
anilor *70, deveneau tot mai mari. Cel mai rău era toamna, când toată lumea îşi făcea 


1. Anuarul Statistic al României 1990, CNS, Bucureşti, 1990. 
2. C. lonete, Criza de sistem a economiei... 

3. L. Betea, Maurer şi lumea..., p. 267. 

4. C. Ionete, Criza de sistem a economiei..., pp. 19-20. 

5. Ibidem, pp. 24-27. 

provizii pentru iarnă, iar autorităţile anunțau noi programe de economisire a energiei 
electrice şi termice. Aşa se face că la sfârşitul anului 1985 cetăţenii au fost informaţi 
că în cursul iernii care urmează locuinţele vor fi încălzite până la 12°C, dar existau te- 
meri că în realitate va fi şi mai rău. Lumea se înghesuia să-şi facă provizii de produse 
alimentare şi de îmbrăcăminte de iarnă, ceea ce provoca o situaţie deosebit de grea în 
sectorul aprovizionare. În unele regiuni ale ţării a fost introdusă raţionalizarea cărnii la 
0,5 kg/lună de persoană. Starea de spirit a populaţiei s-a înrăutățit şi mai mult în urma 
declaraţiilor lui Ceauşescu la congresul Consiliilor Populare din septembrie - secretarul 
general îşi anunţase intenţia, care de altfel n-a apucat să fie realizată, de a muta la sat 
obligatoriu persoanele care au ieşit la pensie şi de a-i aduce în schimb la oraş pe cei ti- 
neri! Pe 18 octombrie a apărut decretul prezidenţial pe baza căruia au fost instituite 
starea de necesitate şi regimul militarizat în termocentralele pe cărbune?. 

În acelaşi timp continuau industrializarea ţării şi reconstrucţia centrului Capitalei, 
unde erau demolate cartierele istorice, în locul lor fiind construite blocuri comuniste. 
Din când în când erau date în folosinţă noi întreprinderi industriale, dar multe dintre 
acestea funcționau încă de la început cu întreruperi tehnologice provocate de lipsa de 
materii prime, aşa încât nu erau utilizate la capacitatea nominală de producţie. Cea mai 
mare parte a producţiei era destinată exportului, lucru care influenţa pozitiv calitatea ei — 
dar, evident, un cetăţean obişnuit al RSR nu avea acces la astfel de mărfuri. Pe 5 iulie 
1985 CPEx a luat decizia de a regulariza cursul râului Dâmboviţa, care traversează 
Bucureştiul. Lucrările au început în noiembrie 1985 şi au durat până în noiembrie 1987. 
Ideea era ca Dâmboviţa să fie transformată într-un râu important pentru a da impresia 
că Bucureştiul, la fel ca multe alte capitale, este aşezat pe malul unei ape. Malurile 
Dâmboviţei au fost betonate, au fost construite câteva noduri hidrotehnice şi staţii de 
epurare pentru apele uzate (până atunci râul era foarte poluat). Dar cea mai mare in- 
vestiţie a fost construirea unui lac de acumulare în cartierul Crângaşi, cu scopul de a 
suplimenta debitul Dâmboviţei”. Regularizarea acesteia fusese o idee greşită din toate 
punctele de vedere. Din dorinţa de a da impresia că prin capitală curge un râu în toată 
puterea cuvântului, s-a realizat un proiect absolut păgubos din punct de vedere econo- 
mic, iar traseul cursului de apă, creat artificial, nu atrăgea populaţia Bucureştiului la 
plimbare, ca de altfel nici Bulevardul Victoria Socialismului. În decembrie 1985 CPEx 
a mai luat şi decizia de a construi un canal navigabil Bucureşti - Marea Neagră, cu un 
port fluvial în capitală, însă proiectul n-a mai apucat să fie pus în practică. 

În pofida situaţiei dramatice, conducerea se complăcea în sentimentul de automul- 
ţumire. În iulie 1985, cu ocazia aniversării a douăzeci de ani de la Congresul al IX-lea 
al PCR, la Muzeul de Istorie al RSR a fost deschisă o nouă expoziţie, expresie a cultu- 
lui personalităţii, de data aceasta având o puternică tentă economică. Ea a fost intitulată 
„Epoca Ceauşescu - bilanţ de glorioase înfăptuiri socialiste şi de măreţe perspective”. 
Lucru uşor de prevăzut, expoziţia aniversară a devenit în scurt timp una permanentă“. 

Din ce în ce mai evidentă după ce la Kremlin puterea a fost preluată de echipa lui 
Gorbaciov, izolarea internaţională a lui Ceauşescu se reflecta în economia ţării, dar nu 


Mesaj secret din Bucureşti 18.09.85, D-I-R-0-2412-1-85, 1, A MSZ RP, pp. 1-2. 
Istoria României în date..., p. 121. 
Ibidem, pp. 719-721. 
Ibidem, p. 719. 

la scara la care te-ai fi putut aştepta, judecând după declaraţiile politice ale liderilor 
mondiali. O scădere a volumului schimburilor comerciale cu alte ţări s-a înregistrat încă 
din 1985 - cu 5,5%. Dar în anii 1986-1987 volumul comerţului exterior a crescut din 
nou, pentru ca apoi să scadă iarăşi în ultimii doi ani ai acestei perioade. Balanța comer- 
tului exterior era în continuare favorabilă exportului, în 1988 fiind înregistrat chiar re- 
cordul deceniului!. Cu alte cuvinte, situaţia internaţională n-a prejudiciat prea mult 
economia RSR, aşa cum s-ar fi putut crede. Principiul (elaborat cu mulţi ani în urmă) 
potrivit căruia nu există o condiţionare directă între politica internaţională şi relaţiile 
comerciale cu ţările CAER demonstra că este încă în vigoare. Aportul ţărilor din blocul 
sovietic în schimburile comerciale ale României a crescut chiar. În 1983 era de 53%, 
în 1985 de 56%?, iar în 1988 de 60%?. Singurul prejudiciu mai important pentru schim- 
burile comerciale ale RSR a fost abia retragerea de către Statele Unite a clauzei naţiunii 
celei mai favorizate în februarie 1988, dar oricum, iniţial, pierderile înregistrate din 
această cauză n-au fost nici ele chiar atât de mari - românii îşi realizaseră cea mai mare 
parte a schimburilor comerciale planificate pe 1988 înainte de data prevăzută pentru 
retragerea clauzei. 

Deşi până atunci n-au existat sincope, în 1986 au început să apară probleme în res- 
pectarea programului de achitare a datoriei externe, care se ridica în acel moment la 
cca 6 miliarde de dolari. Creditorii externi, conştienţi de situaţia în care se afla econo- 
mia RSR, au început să pună condiţii tot mai greu de îndeplinit, aşa încât partea română 
a început să vorbească despre amânarea unei părţi din plata datoriilor pentru anii urmă- 
torit. Dar problemele au fost totuşi temporare ; achitarea datoriilor reprezenta o prioritate 
absolută şi de aceea, datorită altor şi altor economii, problemele au putut fi depăşite. 

Iarna 1986-1987 a fost una dintre cele mai aspre din ultima sută de anif. Din cauza 
condiţiilor meteorologice nefavorabile, pe 7 februarie 1987, Consiliul de Stat a emis 
un decret care prevedea reducerea cu 20% a utilizării energiei în unităţile neproductive, 
inclusiv cele comunale. Acest lucru a provocat o izbucnire de scurtă durată a nemulţu- 
mirii sociale. În 1987, situaţia economică a continuat să se înrăutăţească. Cu toate 
acestea, marile proiecte ale lui Ceauşescu au fost realizate. Unul dintre ele, poate chiar 
cel mai reuşit, a fost metroul bucureştean. Pe 24 octombrie 1987 a fost deschisă cu 
mare pompă următoarea linie magistrală. Dar staţia Piaţa Romană, care se găsea pe 
acest traseu, iniţial n-a fost totuşi deschisă publicului călător, întrucât secretarul general 
n-a confirmat încheierea lucrărilor, aşa încât existenţa ei a fost provizoriu mascată cu 
panouri”. 

În această perioadă autorităţile recurgeau tot mai frecvent la aplicarea „acordului 
global” în scopul reducerii salariilor în întreprinderi. Reducerile salariale ajungeau astfel 

până la 20-30%. Aceasta a fost una dintre cauzele celui mai mare protest muncitoresc 
după greva minerilor din Valea Jiului. Pe 15 noiembrie 1987, la Braşov s-a ajuns la o 
explozie de mare anvergură a nemulțumirii sociale. 

Confruntându-se cu o puternică criză economică şi cu o stare de spirit în rândul 
populaţiei din ce în ce mai nefavorabilă, amenințând să degenereze în răbufniri imposi- 
bil de controlat, autorităţile s-au hotărât să accelereze ritmul în opera de construire a 
„societăţii socialiste multilateral dezvoltate”. Pasul decisiv pe drumul realizării acestui 
ţel urma să fie aşa-numita sistematizare rurală. Ea consta în proiectul reconstruirii sa- 
telor româneşti după un model comunist - cu alte cuvinte, în distrugerea vechilor case 
şi înălţarea unor blocuri „moderne” în care populaţia era obligată să se mute. Această 
idee apăruse de fapt de prin anii '60, dar în decurs de un deceniu şi ceva ea nu fusese 
implementată decât în puţine localităţi. De pe la începutul anilor '80 acţiunea s-a acce- 
lerat, însă rămânea undeva tot la periferia vieţii economice şi sociale. Tematica siste- 
matizării a apărut în decembrie 1987 la Conferinţa Naţională a PCR, iar la o altă şedinţă, 
de pe 3 martie 1988, Ceauşescu anunţa deja că până în 1990 urma să se încheie prima 
etapă a sistematizării, care consta în elaborarea planurilor de gospodărire a spaţiului 
pentru fiecare localitate. Următoarea etapă urma să se termine în 1995, iar a treia în 
2000, care devenise o obsesie pentru Ceauşescu. Până la sfârşitul secolului XX numărul 
satelor româneşti trebuia să scadă la jumătate, în locul lor urmând să apară peste 500 de 
„centre agroindustriale”. Un astfel de centru era deja în curs de executare în Otopeni, 
lângă Bucureşti, iar secretarul general, care ţinea la ambițiile lui, îl vizita adeseori!. În 
propaganda oficială se demonstra că în acest fel „scade distanţa dintre nivelul de trai 
la ţară faţă de cel de la oraş”. Sistematizarea satelor a provocat un val de proteste în 
lumea întreagă, dar mai ales în Ungaria. Ea a fost însă continuată până la căderea lui 
Ceauşescu cu toate că, în urma intervenţiei diplomaților occidentali, în toamna anului 
1989 ea a fost uşor încetinită - sau cel puţin n-a fost accelerată, ceea ce ar fi putut con- 
stitui un motiv de nemulţumiri?. Mulţi istorici, politicieni şi chiar cetăţeni obişnuiţi 
consideră această operaţiune drept una dintre cele mai mari crime ale dictatorului 
român. 

Sistematizarea satelor era reflectarea transpusă în provincie a reconstruirii centrului 
Capitalei. Cu cât trecea timpul, cu atât Ceauşescu îi grăbea pe ingineri să încheie cât 
mai rapid construcţia Casei Republicii (care în cele din urmă a fost denumită Casa 
Poporului), a Bulevardului Victoria Socialismului şi a întregului centru civic. Nicolae 
şi Elena Ceauşescu vizitau adeseori şantierele, dând indicaţii cu privire la forma finală 
a întregului complex ; pe această temă au apărut multe anecdote şi bancuri. Dar dictato- 
rului nu i-a fost dat să mai trăiască până la încheierea lucrărilor, ca să poată face inau- 
gurarea oficială. În decembrie 1989 mai rămăseseră pur şi simplu câteva luni de lucru 
pentru ca totul să fie încheiat, dar lucrările au fost întrerupte (cu excepţia celor de la 
Casa Poporului, care a fost totuşi finalizată şi în care s-au mutat iniţial camera inferi- 
oară a Parlamentului postcomunist, apoi şi Senatul) - aşa încât, timp de peste zece ani, 
în centrul Capitalei puteau fi văzute clădiri aproape terminate, dar părăsite, unele cu 
macaralele alături, rămase-n nemişcare de la revoluţie. 

În domeniul economiei, ultimii doi ani ai dictaturii s-au scurs sub semnul acestei 
imense investiţii şi al ultimelor rate pentru achitarea datoriei externe. La Plenara CC 
din 12-14 aprilie 1989, Ceauşescu a anunţat solemn că România şi-a plătit în întregime 
datoriile externe. Planul prezentat în decembrie 1982 fusese aşadar realizat la termen. 
În total era vorba de 24 de miliarde de dolari. După comunicarea acestei informaţii, 
MAN a luat o hotărâre care interzicea pe viitor atragerea de către RSR a oricărui tip de 
credite externe. Astfel era realizat țelul principal al politicii economice a ţării din ultimii 
opt ani. Acest succes a fost trâmbiţat de propaganda oficială ; se sublinia că România 
îşi câştigase astfel adevărata independenţă şi suveranitatea economică. Ceauşescu a 
anunţat plin de mândrie că, prin achitarea tuturor datoriilor, RSR va fi în măsură să 
poată acorda credite ţărilor din Lumea a Treia!. 

Achitarea datoriilor - cu alte cuvinte, faptul că ţara s-a debarasat de principala ba- 
rieră, după părerea conducătorilor, în calea dezvoltării - n-a adus totuşi nici un avantaj 
economiei naţionale sau societăţii. Timp de mai mulţi ani economia fusese orientată 
preponderent spre export, iar autorităţile n-au reuşit (sau mai degrabă nici măcar n-au 
încercat) s-o reorienteze pe un făgaş care să permită ridicarea nivelului de trai al popu- 
laţiei. Dimpotrivă, din acest punct de vedere, anul 1989 a fost cea mai rea perioadă din 
toată istoria guvernării lui Ceauşescu. S-a înregistrat o scădere substanţială a tuturor 
indicatorilor economici importanţi (cu excepţia, desigur, a indicatorului falsificării date- 
lor statistice). După atingerea scopului pe care şi-l propuseseră toate acţiunile anilor 
precedenţi, se pare că autorităţile nu aveau nici o idee despre cum va funcţiona econo- 
mia în continuare, lăsând viaţa economică să funcţioneze pur şi simplu din inerție. 
Conducerea era mai interesată, pe de o parte, de realizarea unor idei absurde de tipul 
construirii Casei Poporului sau de sistematizarea satelor, iar pe de altă parte, de pro- 
bleme pur politice - spre exemplu, cum poate fi apărat sistemul şi totodată propria pozi- 
tie în faţa amenințărilor care se acumulau tot mai vizibil. Ultimul act economic al echipei 
lui Ceauşescu - în afară de adoptarea, cu ocazia Congresului al XIV-lea, a unui plan 
de dezvoltare care n-a mai apucat să fie realizat - a fost deja tradiționalul decret al 
Consiliului de Stat din 6 noiembrie 1989 care introducea din nou limitări la consumul 
de energie în cursul iernii care urma?. Dar n-a mai intrat în vigoare din cauza agravării 
bruşte a conflictului politic. 

Situaţia economică pe fondul căreia sistemul condus de Ceauşescu agoniza şi în cele 
din urmă s-a prăbuşit se caracteriza printr-un nivel de trai extrem de modest (şi care 
scădea în continuare) al populaţiei, printr-un haos decizional din ce în ce mai accentuat 
şi prin tot mai frecvente întreruperi ale producţiei din cauza golurilor în aprovizionarea 
cu materii prime şi materiale. În acelaşi timp, salariile erau micşorate arbitrar, iar an- 
gajaţii erau obligaţi să vină la muncă şi în zilele libere, profitându-se de aceste soluţii 
care fuseseră instituite în anii precedenţi. Toate acestea au dus la creşterea tensiunilor 
sociale, dublate de o apatie generală şi de un climat de teroare inspirat de omniprezenţa 
serviciilor speciale. În asemenea condiţii, orice fleac putea declanşa o explozie a ne- 
mulţumirii care se putea tansforma într-o manifestaţie politică. 

Sub semnul lui Gorbaciov : martie 1985 - mai 1987 


Pentru Ceauşescu, primii doi ani după ce Mihail Gorbaciov şi echipa lui de reformatori 
au ajuns la putere s-au scurs sub semnul acestui activist de la Kremlin. Se pare că până 
la vizita lui la Bucureşti din mai 1987 conducătorul sovietic a tot sperat că-l va putea 
convinge pe Ceauşescu să treacă la perestroika şi să renunţe de bunăvoie la funcţia de 
secretar general, transmiţându-i sceptrul puterii altui activist. În România a fost o peri- 
oadă de relativă linişte politică şi de divagaţii libere în rândul membrilor nomenclaturii 
superioare, ca şi al observatorilor politici internaţionali pe tema eventualului urmaş al 
„Geniului din Carpaţi”. La fel ca tuturor celorlalţi conducători încăpăţânaţi din regiune, 
sovieticii i-au acordat lui Ceauşescu în mod clar un timp de gândire. În momentul în 
care Gorbaciov a intrat în scenă, Ceauşescu şi-a pierdut importanţa pentru ţările vestice 
şi în primul rând pentru Statele Unite, devenind un element de prisos, chiar împovără- 
tor, situaţie în care relaţiile României cu capitalele occidentale s-au deteriorat brusc. În 
Situaţia nou-creată opozanţii şi disidenţii au văzut cum le surâde şansa, dar până în 
toamna anului 1987 rolul lor a rămas foarte limitat. 

De la bun început, Ceauşescu a manifestat multă rezervă în legătură cu persoana lui 
Gorbaciov. În 1985, după moartea lui Cernenko, n-a avut loc nici o întâlnire bilaterală 
la nivel înalt. Membrii conducerii româneşti avuseseră însă ocazia să-l cunoască pe noul 
conducător sovietic. Pe 27-28 decembrie, cu un an înainte, avuseseră loc la Moscova 
negocieri între RSR, reprezentată de Ştefan Andrei şi Emil Bobu, şi URSS pe teme eco- 
nomice. Din delegaţia sovietică făcea parte şi Gorbaciov. Fără îndoială că, în momentul 
în care a primit informaţia despre schimbarea conducerii de la Moscova, Ceauşescu s-a 
consultat cu Andrei şi cu Bobu. 

Primele mişcări ale conducătorilor de la Bucureşti după 11 martie indicau faptul că 
Nicolae Ceauşescu a luat hotărârea de a adopta o atitudine de confruntare faţă de URSS 
şi SUA. Pe 25 martie a fost numit un nou ambasador la Washington, Nicolae Gavrilescu, 
un aparatcic devotat secretarului general?. El îl înlocuia pe destul de priceputul diplomat 
Mircea Malița, care avusese multe merite în prelungirea clauzei naţiunii celei mai fa- 
vorizate?. În aceeaşi zi sosea la Bucureşti, pentru o vizită de două zile, generalul ame- 
rican John Vessey, un personaj-cheie în armata Statelor Unite“. Această vizită - efectuată 
trecând peste împotrivirea acerbă a lui David Funderburk, ambasadorul în funcţie al 
SUA în RSR - urma să fie ultimul acord prin care Washingtonul favoriza Bucureştiul. 

Pe 28-29 martie a avut loc o şedinţă a MAN la care au fost efectuate trei mişcări 
importante. Nicolae Ceauşescu a fost ales preşedinte al RSR pentru un nou mandat. 
Apoi a fost numit un nou guvern, tot sub conducerea fostului premier Constantin 
Dăscălescu. Componenţa acestui cabinet nu se deosebea prea mult de a celui precedent, 
dar a crescut numărul de resorturi şi de miniştri“. În plus, MAN a adoptat un apel adresat 

Sovietului Suprem al URSS, Congresului Statelor Unite şi parlamentelor tuturor ţărilor 
europene şi Canadei. În acest apel, românii chemau la pacea mondială, subliniind ne- 
cesitatea dezarmării — cu alte cuvinte, se exprimau teoretic în favoarea soluţiilor care 
fuseseră adoptate de cele două mari puteri!. Realegerea lui Ceauşescu ca preşedinte şi 
instalarea unui nou guvern concomitent cu acest apel însemnau că autorităţile române 
îşi includ ţara în acest proces cu condiţia păstrării actualei conduceri, inclusiv a guver- 
nului şi a unor persoane precum Bobu, Popescu „Dumnezeu” etc. 

Pe 26 aprilie, în urma unor scurte târguieli pe probleme de prestigiu şi a farsei medierii 
din partea lui Erich Honecker şi a lui Egon Krenz, RSR a semnat contractul de prelungire 
a existenţei Tratatului de la Varşovia cu încă 20 de ani?. Ceea ce însemna că răceala dintre 
Bucureşti şi Moscova poate fi învinsă - cel puţin aşa se părea la momentul respectiv. 

Pe 29 aprilie, preşedintele SUA, Ronald Reagan, a acceptat demisia ambasadorului 
Statelor Unite la Bucureşti, David Funderburk, care s-a retras în semn de protest faţă 
de politica americană în ceea ce-l priveşte pe Ceauşescu. Pe 8 mai, Funderburk s-a în- 
tâlnit pentru a-şi lua rămas-bun cu conducătorul român, care i-a reproşat cu această 
ocazie că a acţionat în defavoarea relaţiilor între cele două ţări. Noul ambasador al 
SUA, Roger Kirk, a fost numit de Reagan pe 15 noiembrie”. Demisia lui Funderburk 
era un semnal explicit al deteriorării relaţiilor dintre Bucureşti şi Washington, chiar dacă 
ambasadorul demisionar era unul dintre cei mai mari critici ai lui Ceauşescu din rândul 
politicienilor americani. 

Linia politică prezentată la şedinţa din martie a MAN a fost continuată în lunile ur- 
mătoare. În intervalul 16-18 mai a avut loc Forumul Naţional al Tineretului, în cadrul 
căruia s-a desfăşurat, între altele, şi Congresul al XII-lea al UTC. Nicu Ceauşescu a 
fost reales prim-secretar al CC al UTC, iar Poliana Cristescu a intrat şi ea din nou în 
componenţa Secretariatului CC al UTC. Sărbătoarea tineretului s-a desfăşurat în clima- 
tul tradiţional al cultului personalităţii, fiind amintite printre altele şi „tezele de la 
Mangalia”*. Nu mult după aceea s-a petrecut însă un accident grav care a compromis 
această atmosferă. Pe 15 iunie a avut loc la Ploieşti un spectacol al „Cenaclului Flacăra”, 
dar o parte din tribuna stadionului s-a prăbuşit, publicul a intrat în panică, încercând 
să fugă, ceea ce a făcut ca bilanţul accidentului să fie de cinci morţi şi mulţi răniţi. Un 
alt motiv de scandal l-a constituit acţiunea de salvare în cursul căreia a ieşit la iveală 
caracterul prea puţin „patriotic” al acestui festival ; potrivit scriitorului Norman Manea, 
în tribune au fost găsite „sutiene şi sticle de vodcă, chiloţi şi sticle de vin, bere, şam- 
panie, iarăşi chiloţi şi sutiene şi prezervative”. Accidentul de la Ploieşti a marcat sfâr- 
şitul carierei lui Adrian Păunescuf, în favoarea căruia a intervenit, se pare, însuşi Nicu 
Ceauşescu”, dar mult mai important a fost ecoul social al evenimentului - s-a dovedit 

că autorităţile nu erau capabile să garanteze securitatea nici măcar la spectacolele în- 
chinate cultului lui Ceauşescu, plus că profilul moral al participanţilor la spectacolul 
„Cenaclului Flacăra” era departe de modelele comuniste promovate de UTC. 

Primăvara şi vara anului 1985 au fost dedicate aniversării a douăzeci de ani de la 
Congresul al IX-lea al PCR, care a fost organizată sub lozinca „epoca Ceauşescu” şi 
cuprindea toate elementele tradiţionale - o campanie de presă de mai multe săptămâni, 
spectacole cultural-artistice, mitinguri la locurile de muncă, sesiuni ştiinţifice etc. O 
noutate a constituit-o primirea festivă a lui Nicolae Ceauşescu printre membrii Academiei 
Române, care i-au conferit titlul de preşedinte de onoare al Academiei. La ceremonia 
organizată cu această ocazie, printre vorbitori s-au numărat şi Mircea Malița, nu de 
mult revocat din postul de ambasador la Washington, şi Emilian Dobrescu, un econo- 
mist „certat” cu secretarul general! ; amândoi erau deja membri ai Academiei. La cate- 
goria manifestări aniversare trebuie să mai adăugăm şi deschiderea amintitei expoziţii 
în onoarea cuplului dictatorial, alte şi alte festivități desfăşurându-se pe tot parcursul 
verii, chiar şi sărbătoarea naţională de la 23 august „pierzându-se” în acest noian. 

Între 7 şi 12 octombrie Nicolae şi Elena Ceauşescu au efectuat încă o vizită în China, 
dar călătoria n-a adus rezultate concrete, fiind mai degrabă o subliniere a independenţei 
României faţă de URSS - ea a avut aşadar mai degrabă un caracter de prestigiu. Ca de 
obicei, după încheierea vizitei în R.P. Chineză, cuplul dictatorial a petrecut trei zile în 
RPD Coreeană, cu care România întreținea relaţii din ce în ce mai strânse. 

Spre sfârşitul anului 1985 au fost luate multe decizii de cadre. Tendinţa generală 
care se manifesta la momentul respectiv era transferarea activiştilor cu merite deosebite 
de pe un post pe altul, fără a se putea vorbi de o avansare sau o degradare evidentă. 
Pe 17 octombrie, la o întrunire a CPEx s-a luat hotărârea de a-l pedepsi prin mustrare 
pe ministrul Turismului, Ion Stănescu?, dar el a fost lăsat în funcţie. El a fost învinuit 
că a scăzut numărul de turişti în RSR, lucru care era lipsit de sens, întrucât această 
tendinţă evidentă era consecinţa mai multor factori, între care activitatea ministrului era 
una dintre cele mai nesemnificative. Pe 11 noiembrie, Ştefan Andrei a fost înlăturat de 
la conducerea Ministerului Afacerilor Externe. În locul lui a venit Ilie Văduva, un apa- 
ratcic incolor care de altfel n-a reuşit să se menţină pe post decât zece luni. Andrei a 
fost numit preşedinte al Consiliului Central de Control Muncitoresc, rămânând însă în 
continuare unul dintre oamenii cei mai de încredere ai lui Ceauşescu şi inclusiv membru 
al CPEx. Pe 17 decembrie a fost revocat din funcţia de ministru al Apărării Naţionale 
Constantin Olteanu, care a fost numit însă preşedinte al Consiliului Popular al Capitalei 
şi primar al Bucureştiului. El a fost înlocuit de generalul Vasile Milea, un militar tipic, 
fără studii în URSS, care din 1980 îndeplinise funcţia de şef al Marelui Stat-Major. 
După ce a fost numit ministru, Milea a eliberat postul de la Marele Stat-Major, dar a 
fost numit în CPEX?. Ilie Verdeț şi-a pierdut funcţia de membru al Secretariatului CC, 
dar a fost numit ministru al Minelor. 

Pe 13-14 noiembrie 1985 a avut loc Plenara CC în cursul căreia, în afară de confir- 
marea schimbărilor amintite mai sus, s-a făcut şi o evaluare critică a situaţiei ţării, mai 

ales din punct de vedere economic, criticile afectând inclusiv instanţe de partid şi de 
stat de rang înalt, dar, evident, nu. şi pe cele de rang foarte înalt!. Această plenară, 
desfăşurată pe un ton mult mai puţin optimist decât de obicei, într-un fel a fost o încer- 
care de a demonstra că autorităţile superioare sunt preocupate de problemele societăţii, 
dar şi un răspuns la îndemnul sovietic de a stimula discuţii mai largi în sânul partidului. 
A doua zi după încheierea lucrărilor, adică pe 15 noiembrie, a avut loc sesiunea MAN în 
cadrul căreia a fost adoptat apelul adresat lui Gorbaciov şi Reagan - un document fără 
mare importanţă politică, dar care sublinia linia adoptată în martie. 

Pe 15 decembrie a sosit la Bucureşti, într-o vizită de şase ore, o delegaţie americană 
avându-l în frunte pe secretarul de stat George Shultz. Acesta i-a înmânat lui Ceauşescu 
un mesaj din partea preşedintelui Reagan. Potrivit istoricului Mircea Răceanu, pentru 
RSR aceasta a fost ultima şansă de îmbunătăţire a relaţiilor cu SUA, dar ea a fost iro- 
sită în primul rând din cauză că Nicolae Ceauşescu a înţeles din scrisoarea lui Reagan 
doar ceea ce a vrut el, adică reconfirmarea independenţei României faţă de URSS. El 
a bagatelizat în schimb apelul preşedintelui Statelor Unite de a face schimbări în poli- 
tica internă, inclusiv acordând populaţiei mai multă libertate religioasă. În scrisoarea 
de răspuns pe care conducerea românească a adresat-o pe 7 ianuarie 1986 se atrăgea 
atenţia asupra „anumitor cercuri” din SUA a căror activitate dăunează relaţiilor dintre 
cele două ţări?. Shultz a fost ultimul politician american de acest rang care a efectuat o 
vizită în România înainte de căderea comunismului. 

Situaţia lui Ceauşescu în tabăra comunistă s-a înrăutățit după Congresul al XXVII-lea 
al PCUS, care a avut loc la sfârşitul lui februarie şi începutul lui martie 1986, ocazie 
cu care a fost criticată politica lui Brejnev şi s-a solicitat revenirea la aşa-numitele prin- 
cipii leniniste, inaugurându-se „un proces de adânci transformări”. La lucrările Congresului 
al XX VII-lea fusese prezent şi Ceauşescu, ceea ce a fost perceput ca o încălzire a rela- 
ţiilor româno-sovietice, după un an de relativă răceală. Conducătorul român nu l-a sim- 
patizat niciodată pe Brejnev, dar condamnarea unei perioade care te ducea imediat cu 
gândul la Congresul al XX-lea al PCUS nu putea decât să-i facă o puternică impresie. 
Întâlnirea oficială la nivel înalt a avut loc pe 16 mai 1986 la Moscova”. În afară de 
Ceauşescu, din delegaţia română au mai făcut parte printre alţii : Ion Stoian, Ilie Văduva, 
Ioan Totu, care două luni mai târziu va deveni ministru al Afacerilor Externe, şi Vasile 
Pungan, ministrul Comerţului Exterior, care, la fel ca Văduva, în august urma să-şi 
piardă această funcţie. Convorbirile s-au axat în primul rând pe teme economice, fiind 
semnat între altele un program multianual de dezvoltare a colaborării economice şi teh- 
nico-ştiinţifice până în anul 2000, Programul Progresului Tehnico-Ştiinţific al Ţărilor 
membre CAER până în anul 2000. De asemenea, ambele părţi s-au declarat de acord 
cu intensificarea colaborării economice. Documentele semnate erau totuşi formulate în 
termeni destul de generali, detaliile concrete fiind lăsate pentru mai târziu. Pe probleme 
de politică, Nicolae Ceauşescu a adoptat o atitudine evident lunecoasă faţă de Gorbaciov, 

evitând răspunsul sau răspunzând cu fraze şablon şi trecând la alt subiect. L-a invitat 
însă pe conducătorul sovietic în RSR, acesta răspunzând că vizita respectivă nu poate 
avea loc decât în primăvara anului 1987. Dar vizita lui Ceauşescu la Moscova a primit 
totuşi un răspuns prin vizita la Bucureşti a premierului chinez Zhao Ziyang, care s-a 
aflat în România între 2 şi 6 iulie!. 

Cam în aceeaşi perioadă au început să circule zvonuri şi să se facă speculaţii în le- 
gătură cu eventuala plecare a lui Ceauşescu. Atmosfera acelor zile a fost descrisă în 
amintirile sale de Yosef Govrin, ambasadorul statului Israel la Bucureşti între 1985 şi 
1989. Pe 4 iulie 1986, la sediul ambasadei americane, cu ocazia recepţiei oferite de 
ziua Statelor Unite, el s-a întâlnit cu Mihai Botez - un matematician care timp de peste 
zece ani a funcţionat ca disident moderat (printre altele, el a dat interviuri unor reviste 
din străinătate, spunând că nu e întru totul de acord cu linia oficială) şi avea mult discer- 
nământ în culisele politicii româneşti. Botez i-a spus aşadar că ar fi auzit despre un plan 
de succesiune?. După părerea lui, Ceauşescu ar fi urmat să-şi dea demisia şi să desem- 
neze ca succesor fie pe soţia sa, Elena, fie pe Emil Bobu. După care respectiva persoană 
ar fi urmat să predea puterea în mâinile unui guvern de tehnocraţi în fruntea căruia ar 
fi urmat să stea, „de exemplu, Ion Iliescu”, care „nu este obligatoriu prosovietic”. 
Govrin amintea, de asemenea, că printre militarii români circula vorba că tocmai în 
perioada respectivă la Moscova fusese constituit „un cabinet din umbră” al României’. 
O altă viziune a prezentat în amintirile sale generalul Nicolae Pleşiţă. După părerea lui, 
în anii 1986-1987, la Moscova era luată în calcul o altă variantă: Nicu Ceauşescu - se- 
cretar general al PCR, Nicolae - preşedinte de onoare al partidului şi Elena - preşedinte 
executiv. Funcţia de premier ar fi urmat să fie îndeplinită de Constantin Olteanu“. Nu 
se ştie în ce măsură informaţiile despre existenţa unor planuri de eliminare a lui 
Ceauşescu erau adevărate, dar cert este faptul că în perioada respectivă se discuta pe 
această temă în diferite medii, iar descrierea de mai sus redă în mod veridic atmosfera 
vremii. 

În iulie s-a aniversat în mod tradiţional împlinirea a 21 de ani de la Congresul 
al IX-lea al PCR. La scurtă vreme după aceea, Ceauşescu a operat multe schimbări în 
componenţa guvernului. Pe 26 august, din cabinet a plecat vicepremierul Ion M. Nicolae, 
în locul lui fiind numiţi alţi doi locţiitori ai preşedintelui Consiliului de Miniştri: Cornel 
Pacoste şi Dimitrie Ancuţa. Mai importante însă au fost schimbările deja amintite la 
Ministerul Afacerilor Externe : Ilie Văduva a fost înlocuit de Ioan Totu, care în anii 
precedenţi fusese reprezentantul României la CAER?. 

Pe 15-16 octombrie a sosit la Bucureşti Eduard Şevardnadze, ministrul sovietic al 
Afacerilor Externe. În anii precedenţi, vizitele predecesorului său, Andrei Gromiîko, 

aveau drept consecinţă de obicei încălzirea relaţiilor româno-sovietice. La fel s-a în- 
tâmplat şi de data aceasta. Şevardnadze i-a informat pe partenerii săi de dialog despre 
negocierile sovieto-americane, inclusiv despre summitul de la Reykjavik (10 octombrie), 
ale cărui rezultate au fost apreciate pozitiv de Nicolae Ceauşescu. Conducătorul român 
i-a comunicat oaspetelui sovietic că a luat decizia de a reduce bugetul militar al RSR şi 
a afirmat că ea ar putea fi „un exemplu şi pentru alte popoare”. În cadrul discuţiilor au 
fost evitate problemele spinoase!. 

În toamna anului 1986 au fost desfăşurate două acţiuni care constituiau un semnal 
clar al faptului că persoanele aflate la conducerea României nu trăiesc în realitate. Pe 
14 octombrie, prin decret al Consiliului de Stat, a fost instituit titlul onorific de „Erou 
al Noii Revoluții Agrare”, ce, trei zile mai târziu, printr-o decizie a CPEx şi a Consiliului 
de Stat, îi era acordat lui Ceauşescu, aflat în vizită în judeţul Olt, cu ocazia „Zilei recol- 
tei”. Pe 22 octombrie a avut loc o Plenară a CC al PCR, ocazie cu care Vasile Bărbulescu 
a fost făcut membru al Secretariatului CC. La aceeaşi plenară a fost lansată în mod tri- 
umfal propunerea de reducere cu 5% a bugetului Armatei. Propunerea a fost acceptată 
de CC, dar, probabil pentru a demonstra cât de „democratic” este sistemul, pe această 
temă a fost organizat un referendum, care a avut loc pe 23 noiembrie. Votarea a fost 
organizată la locul de muncă, toţi angajaţii semnând documentele necesare înainte de 
începerea lucrului — de aceea şi rezultatul de 100% voturi favorabile, fără nici un vot 
„împotrivă”, a fost unul record. Rezultatele au fost anunţate pe 4 decembrie şi în cursul 
aceleiaşi zile ele au fost trimise sub forma unui document oficial Adunării Generale a 
ONU’. 

În 1986, în circumstanțe misterioase, a dispărut Vasile Patilineţ, un om care ştia 
multe despre Ceauşescu şi echipa lui. De câțiva ani deja Patilineţ fusese îndepărtat, în 
1980 devenind ambasador la Ankara, unde a şi rămas până la moarte. În cursul vizite- 
lor pe care le-a efectuat în Turcia în acest interval, Ceauşescu nu s-a întâlnit niciodată 
cu ambasadorul român, ceea ce era o încălcare a cutumei diplomatice?. Potrivit unei 
versiuni destul de verosimile propuse de Ionel Gal, un arhivist cu multă vechime al 
Securităţii, la un moment dat Ceauşescu l-a chemat de urgenţă pe Patilineţ la Bucureşti. 
Ambasadorul a pornit spre România cu automobilul, dar înainte de a ieşi din Ankara a 
fost lovit de un camion şi a murit. În comunicatele oficiale a fost însă preferată versiu- 
nea unui atac de cord. La înmormântarea lui Patilineţ au apărut printre alţii Ion Iliescu 
şi Ion Ioniţă“. Totul arată că Patilineţ a fost lichidat la ordinul lui Ceauşescu, chiar dacă, 
bineînţeles, nu există dovezi incontestabile care să confirme această teză. Patilineţ ştia 
prea multe, deci putea deveni o excelentă sursă de informaţii pentru adversarii secreta- 
rului general, plus că, eventual, li se putea alătura acestora pentru a juca astfel un anu- 
mit rol în noua constelație politică. 

În cursul iernii 1986-1987, în câteva oraşe s-a ajuns la revolte ale populaţiei pe fon- 
dul lipsei căldurii în locuinţe şi la locul de muncă şi în general al nivelului de trai foarte 
scăzut. Reacţia autorităţilor a fost destul de blândă, limitându-se în principal la descărcarea 

tensiunilor care au provocat protestele prin intervenţiile verbale ale funcţionarilor şi 
prin „discuţii lămuritoare”. După cum informa Ambasada RPP, „în câteva oraşe au 
apărut inscripţii duşmănoase pe ziduri”!. S-au înregistrat şi cazuri de refuz colectiv de 
a primi salariile micşorate chiar şi cu 50% din cauza „acordului global”?. Pe 16 februa- 
rie 1987, la Iaşi a avut loc o demonstraţie a studenţilor care cereau asigurarea încălzirii 
în cămine şi îmbunătăţirea condiţiilor de viaţă şi de studiu. Cererile lor au fost parţial 
îndeplinite, iar faţă de persoanele care au protestat nu s-au luat măsuri imediate. Ceva 
mai târziu însă cei mai activi dintre participanţii la demonstraţii au fost exmatriculaţi. 
Treptat, protestele au început să capete un caracter politic, deşi principalele revendicări 
rămâneau tot de natură economică. Pe 23 februarie echipa de fotbal a clubului Steaua 
Bucureşti a cucerit Supercupa Europei, învingând în finală pe Dinamo Kiev. După 
această victorie, pe străzile Capitalei a avut loc o scurtă manifestaţie de bucurie, dar 
care n-a căpătat aspecte politice şi s-a desfăşurat în linişte. 

În prima jumătate a anului 1987, relaţiile dintre România şi Statele Unite au început 
să se deterioreze. Pe 6 martie americanii au sistat regimul vamal preferenţial acordat 
României. În perioada 23-26 martie a sosit la Bucureşti o delegaţie de oameni de afa- 
ceri americani. Unul dintre membrii acesteia l-a prevenit pe Ceauşescu, spunând că, 
dacă va continua să ducă aceeaşi politică internă, România poate pierde clauza naţiunii 
celei mai favorizate”. Dar dictatorul a bagatelizat acest avertisment, poate din cauză că 
discuţia cu întreprinzătorii americani avusese loc la puţin timp după o lungă vizită în 
ţări ale Lumii a Treia (9-18 martie - India, Bangladesh, Birmania, Nepal) şi înainte de 
o a doua (28 martie - 3 aprilie: Angola, Zair, Congo). În felul acesta conducerea ro- 
mânească pierdea încă o şansă de a-şi îmbunătăţi relaţiile cu SUA. Pe 30 aprilie, Camera 
Reprezentanţilor a Congresului Statelor Unite a votat suspendarea clauzei naţiunii celei 
mai favorizate pentru RSR, însărcinând în acelaşi timp cancelaria preşedintelui Reagan 
ca, la interval de 60 de zile, să întocmească rapoarte în legătură cu situaţia respectării 
drepturilor omului în această ţară. Ceauşescu a răspuns propunând o deplasare la 
Washington a unui trimis special în persoana lui Manea Mănescu, care, potrivit secre- 
tarului general al PCR, ar fi urmat să se întâlnească cu Reagan sau cel puţin cu vice- 
preşedintele Bush. Americanii au propus însă o întâlnire în cel mai bun caz cu George 
Shultz, care oricum avea o părere proastă despre echipa lui Ceauşescu în urma vizitei 
sale din decembrie la Bucureşti ; această propunere a fost însă respinsă de români. Votul 
de suspendare a clauzei naţiunii celei mai favorizate în Camera Reprezentanţilor marca 
sfârşitul perioadei de indulgență faţă de dictator. Dar în cele din urmă votul Camerei 
Reprezentanţilor a căzut, deoarece în Senat a fost votat un alt text al acestei hotărâri 
care permitea RSR să beneficieze în continuare de clauză”. 

Cel mai important eveniment din prima jumătate a anului 1987 a fost însă vizita, 
aşteptată de atâtea luni, a lui Mihail Gorbaciov în România. Conducătorul sovietic a 
sosit în RSR în perioada 25-27 mai, efectuând cea mai importantă vizită la acest nivel 


1. Informare trimestrială referitoare la anumite aspecte ale situaţiei interne a RSR şi la relaţiile bi- 

din noiembrie 1976, când la Bucureşti venise Brejnev, după o perioadă de mare tensi- 
une în relaţiile bilaterale. Ceauşescu i-a pregătit oaspetelui său o primire cu adevărat 
fastuoasă. Scopul principal al conducătorului român era de a da delegaţiei sovietice im- 
presia că în RSR totul merge cum nu se poate mai bine şi că nu sunt necesare nici 
„transformări profunde”, nici perestroika. În acest scop, cu o săptămână înainte de vi- 
zită, galantarele magazinelor din Capitală au fost umplute cu mărfuri şi au apărut 
chiar produse - cum ar fi carnea - care lipseau de multă vreme’. Sovieticii s-au stră- 
duit în schimb să-i convingă pe români să treacă la reforme după modelul URSS şi al 
celorlalte ţări comuniste. N-ar fi exclus ca Gorbaciov să fi vrut să-l întâlnească în 
România şi pe Ion Iliescu, care încă de pe atunci câştigase în popularitate datorită pos- 
tului de radio Europa Liberă. Se spunea că înaltul demnitar sovietic se împrietenise 
cu Ion Iliescu în perioada studiilor. Numai că acesta fusese trimis dinainte în concediu 
la Timişoara?. 

În prima zi a vizitei sale, Gorbaciov a depus coroane de flori la monumentul ostaşi- 
lor sovietici şi la obeliscul lui Lenin. Apoi au avut loc convorbiri politice, iar Raisa 
Gorbaciov împreună cu Elena Ceauşescu au vizitat o fabrică de confecţii. În ziua ur- 
mătoare a avut loc „întâlnirea prieteniei” cu „reprezentanţii Bucureştiului”, adică în jur 
de cinci mii de activişti de partid şi lucrători ai Securităţii în civil. După care conducă- 
torul sovietic a vizitat întreprinderi industriale şi a asistat la un spectacol la Teatrul 
Naţional, în timp ce Raisa şi Elena vizitau Palatul Pionierilor (este vorba de Palatul 
Cotroceni, actualmente reşedinţa Preşedintelui ; în 1987 se încheiase renovarea palatului, 
distrus în timpul cutremurului din 1977). În cea de-a treia zi a vizitei, delegaţia sovie- 
tică a vizitat Bucureştiul, inclusiv centrul civic, şantierul Casei Poporului, un segment 
al cursului regularizat al Dâmboviţei şi cartiere de locuinţe. Apoi au fost încheiate con- 
vorbirile şi s-a semnat un comunicat comun?. 

După cum îşi aminteşte generalul Ştefan Alexie, care era responsabil din partea 
Securităţii de desfăşurarea vizitei şi asigura măsurile de securitate pentru oaspetele so- 
vietic, Gorbaciov le repeta fără încetare celor pe care îi întâlnea: „Trebuie să faceţi 
perestroika, perestroika este cel mai important lucru pentru dumneavoastră acum, tre- 
buie s-o faceţi! ”î, ceea ce constituia, se pare, mesajul principal al vizitei. Dar acest 
mesaj n-a nimerit pe un teren fertil. Conducerea românească a făcut totul ca sosirea lui 
Gorbaciov să fie interpretată de cetăţenii RSR ca un alt eveniment din ciclul celor de- 
dicate cultului personalităţii şi în acest scop mijloacele de difuzare în masă au făcut tot 
ce trebuia - au trecut sub tăcere aspectele politice ale discursurilor conducătorului so- 
vietic şi au bătut monedă pe cele economice şi de prestigiu, în special pe cele care co- 
respundeau liniei politice generale a echipei lui Ceauşescu. În campania de propagandă 
se sublinia, de asemenea, că Gorbaciov a avut ocazia să cunoască succesele RSR şi mai 

ales „realizările posterioare celui de-al IX-lea Congres al PCR”, care au adus o contri- 
buţie deosebită la „tezaurul de experienţă al socialismului”!. 

Vizita conducătorului sovietic la Bucureşti, ultima din istorie, în ciuda sublinierii 
prieteniei reciproce, a dat ambelor părţi ocazia să conştientizeze faptul că înţelegerea 
nu este posibilă. Ceauşescu s-a făcut că nu înţelege reproşurile lui Gorbaciov, inclusiv 
cele foarte greu de ignorat, cum ar fi „nepotismul”, limitându-se să-i arate conducăto- 
rului de la Kremlin înfăptuirile RSR. La rândul său, la Bucureşti, Gorbaciov nu avea 
cu cine să stea de vorbă. Delegaţia română, aleasă cu cea mai mare grijă, era compusă 
numai şi numai din colaboratorii cei mai apropiaţi ai lui Ceauşescu şi din membrii fami- 
liei acestuia. Iliescu se afla în îndepărtata Timişoară, iar contact direct cu Gorbaciov 
nu aveau decât activiştii cei mai de încredere. După cum menţionează Boris Buzilă, pe 
atunci redactor la ziarul România liberă, conducătorul sovietic a reuşit de câteva ori 
să-i păcălească pe oamenii lui Alexie, a intrat în mulţime şi li s-a adresat direct oame- 
nilor: „De ce tăceţi ?” sau „Să nu-mi spuneţi că toate merg perfect în viaţa voastră, în 
țară, fiindcă n-am să cred! ”, dar nimeni n-a vrut să dialogheze cu el?. Cam cu aceeaşi 
impresie s-a întors acasă şi Vadim Medvedev, unul dintre membrii delegaţiei sovie- 
tice. El a scris că tot ceea ce românii au avut să le spună a fost strigătul entuziast 
„Ceauşescu-Gorbaciov”?. Ceea ce însemna că în mod oficial (la fel ca în Ungaria, de 
exemplu, unde şeful KGB, Vladimir Kriucicov, s-a întâlnit cu reformatorul Imre 
Pozsgay) nu a fost posibilă nici o discuţie cu vreun eventual adept al perestroikăi. Chiar 
dacă ar fi vrut cu adevărat să treacă la schimbări în RSR, conducerea sovietică ar fi 
fost obligată să recurgă la acţiuni cel puţin neoficiale, dacă nu de-a dreptul diversio- 
niste. În schimb Ceauşescu şi-a întărit convingerea că este un adevărat geniu şi că-l 
paşte o posibilă ameninţare din partea URSS. În scurt timp relaţiile dintre cele două ţări 
s-au înrăutățit, ceea ce însemna, dacă mai adăugăm şi suspendarea de către SUA a 
clauzei naţiunii celei mai favorizate, începutul perioadei de izolare totală a RSR pe scena 
internaţională. 


Pregătirile pentru confruntare : iunie-noiembrie 1987 


La doar câteva zile după plecarea delegaţiei sovietice, Ceauşescu a început probabil 
să-şi dea seama că în scurt timp o confruntare va fi inevitabilă. Pe 15 iunie, sub forma 
unei hotărâri a CPEx şi a unui decret al Consiliului de Stat, el şi-a mai conferit o me- 
dalie, de data aceasta cu ocazia aniversării a „25 de ani de la încheierea acţiunii de co- 
lectivizare a agriculturii în România”, la care, după cum se ştie, viitorul secretar general 
a participat într-un mod foarte activ, îndeplinind directivele partidului cu pistolul în 
mână. 

Pe 27 iunie, conducerea României a trecut la atac. În acea zi, agenţia română de 
presă Agerpres a dat un comunicat în care votul în organul legislativ al SUA pe tema 
retragerii clauzei naţiunii celei mai favorizate pentru România era numit „un act ostil 
României, în totală contradicţie cu interesele dezvoltării relaţiilor româno-americane”. 
Declaraţia a fost dată în momentul în care autorităţile române oricum ştiau că această 
clauză va fi prelungită. Dar deja pe 7 iulie Amnesty International a publicat un raport 
pe tema respectării drepturilor omului în România în care se atrăgea atenţia asupra fap- 
tului că opozanţii şi disidenţii sunt urmăriţi. Raportul respectiv a constituit mai târziu 
temeiul acţiunilor administraţiei americane în pertractările ei cu reprezentanţii RSR!. 

Pe 27 iulie a murit la Bucureşti, în circumstanţe neclare, generalul Ion Ioniţă. După 
puciul nereuşit din octombrie 1984, el fusese dat la o parte şi chiar izolat, dar putea 
constitui în continuare o ameninţare. Moartea lui Ioniţă putea avea cauze naturale, deşi 
abia împlinise 60 de ani (era născut în 1924) - dar n-au fost întreprinse cercetări în 
această privinţă ; aşa încât nu se poate afirma cu deplină certitudine că ar fi fost lichi- 
dat. Dar moartea lui i-a fost utilă lui Ceauşescu, pentru că astfel eventualii complotişti 
erau lipsiţi de o figură importantă. 

Pe 3 septembrie, un prim semnal că în RSR se coagulează un nucleu de opoziţie 
împotriva lui Ceauşescu - în International Herald Tribune apare un articol al lui Silviu 
Brucan în care acest propagandist comunist la pensie afirma că, „în 1990, o nouă ge- 
neraţie politică va fi la conducere peste tot în Europa de Est”?. Aceste cuvinte s-au do- 
vedit profetice, cu toate că Brucan nu ajunsese încă să fie prea cunoscut — el urma să 
devină o figură importantă abia câteva luni mai târziu. 

Schimbări mai mari şi pregătiri pentru confruntare au început să se facă în toamna 
anului 1987. În septembrie a început o nouă rotaţie a cadrelor, concepută la scară foarte 
largă, la nivelul cel mai de sus al autorităţilor de partid şi de stat. Începutul schimbări- 
lor l-au constituit, pe 4 septembrie, revocarea ministrului Industriei Chimice, Adrian 
Stoica, redefinirea acestui resort ca Minister al Industriei Chimice şi Petrochimice şi 
numirea în fruntea lui a lui Nicolae M. Ion, care fusese rechemat de pe postul de am- 
basador al României la Moscova. Pe 14 septembrie, au fost eliberaţi din funcţia de vi- 
cepremier Aneta Spornic şi Dimitrie Ancuţa, care fuseseră numiţi abia în 1986, precum 
şi Ion C. Petre. În locul lor au fost aduşi Ştefan Andrei, Ion Constantinescu şi Lina 
Ciobanu. Următoarea serie de schimbări a fost făcută pe 1 octombrie, când Gheorghe 
Petrescu a părăsit postul de vicepremier, iar Ion Bucur a fost numit ambasador la 
Moscova. Dar ce era important urma abia pe 3-5 octombrie. Ministrul Afacerilor Interne, 
George Homoştean, a fost trimis la Hunedoara, unde urma să îndeplinească funcţia de 
vicepreşedinte al Consiliului Popular Judeţean. În locul lui a fost numit Tudor Postelnicu, 
care din martie 1978 se afla în fruntea DSS?. Iulian Vlad a devenit noul şef al servicii- 
lor speciale. Pe 5 octombrie Nicu Ceauşescu a fost revocat din funcţia de prim-secretar 
al CC al UTC şi transferat la Sibiu, pentru a îndeplini funcţia de preşedinte al organi- 
zaţiei judeţene de partid. El a fost înlocuit la UTC de către Ioan Toma, care în acelaşi 
timp devenea şi ministru pentru problemele tineretului. Poliana Cristescu a fost numită 
vicepreşedintă a Consiliului Naţional al Femeilor. 

Trebuie să observăm că plecarea lui Nicu Ceauşescu la Sibiu nu reprezenta o retro- 
gradare şi nici o îndepărtare a lui (aşa cum s-a întâmplat cu trimiterea lui Homoştean 
la Hunedoara), întrucât i-a fost încredinţată funcţia de conducător al unui judeţ consi- 
derat „model” sau „carte de vizită” pentru RSR. La Sibiu, care încă înainte de război 
era un oraş nemţesc şi purta numele Hermannstadt, soseau turiştii străini, inclusiv per- 
sonalităţi cunoscute atrase de posibilitatea de a merge la vânătoare în munţii din apro- 
piere!. Transferul lui Nicu tocmai acolo era pasul următor în încercarea de a-i transmite 
puterea în stat - conducerea organizaţiei de partid de la Sibiu era prima funcţie „seri- 
oasă” exercitată de el. 

Din punctul de vedere al evenimentelor ce aveau să urmeze, mai importantă s-a do- 
vedit a fi numirea lui Iulian Vlad ca şef al serviciilor speciale. De altfel, aceasta a fost 
şi singura schimbare făcută atunci care a mers mai departe decât tradiționala „rotaţie a 
cadrelor”. Avansându-l pe Vlad, în legătură cu care exista încă de la început bănuiala 
că ar putea deveni mai independent decât Postelnicu, Ceauşescu îşi asuma un mare risc 
şi proceda altfel decât până atunci. Aducând la conducerea DSS un profesionist în locul 
unui activist de partid, pe de o parte, sporea eficienţa serviciilor, dar, pe de altă parte, 
reducea din potenţiala lor loialitate. Hotărându-se pentru o asemenea soluţie, conducă- 
torul român trebuia să fie conştient că ameninţarea la adresa autorităţii sale era în creş- 
tere şi tocmai de aceea a optat să lase securitatea sistemului pe mâna unui profesionist. 
Verificat în repetate rânduri, Postelnicu rămânea, ce-i drept, ministru al Afacerilor 
Interne, dar nu mai putea superviza toate deciziile lui Vlad. 

În a doua jumătate a anului 1987 au avut loc primele schimbări majore din cadrul 
blocului sovietic. Pe 23 iulie, reformatorul Kâroly Grósz a devenit premierul RPU. Pe 
27 septembrie era creată prima organizaţie politică din această ţară care nu depindea 
întru totul de autorităţi, Forumul Democratic Maghiar (Magyar Demokrata Fórum). Pe 
17 decembrie, Miloš Jakeš a devenit noul secretar general al CC al PC Cehoslovac, o 
persoană care cu greu putea fi luată drept un reformator, dar care oricum a adus nişte 
schimbări în comparaţie cu perioada precedentă. Perestroika făcea progrese, dar aceasta 
nu era o veste bună pentru conducerea română. 

Ceauşescu era tot mai impermeabil faţă de informaţiile din ţară şi din lume?. Cola- 
boratorii săi cei mai apropiaţi făceau o primă selecţie a materialelor înainte de a le duce 
la cabinetele cuplului Ceauşescu. Strict cenzurate erau mai ales informaţiile referitoare 
la schimbările intervenite în celelalte ţări ale blocului sovietic. Acestea erau trunchiate 
într-o asemenea măsură, încât - după cum afirmă istoricul român Mihai Retegan - „con- 
ducătorul nu cunoştea adevărata scară a diferitelor evenimente care aveau loc în ţările 
socialiste, aşa încât, în asemenea condiţii, deciziile lui erau greşite din start”. Se pare 
că singurul membru al conducerii superioare ce a încercat să-l informeze în mod corect 
pe Ceauşescu în legătură cu evenimentele şi mai ales cu situaţia din interiorul ţării a 
fost Iulian Vlad. Dar la un moment dat şi-a dat seama că Nicolae Ceauşescu nu citea 

informaţiile pe care i le furniza. Secretarul lui personal, Mihai Hârjău, povestea mai 
târziu că de fapt conducătorul se informa doar din serviciile informative ale agenţiilor 
de presă ale ţărilor comuniste: URSS, RPC şi, nu se ştie de ce, RPP!. Din proprie ini- 
ţiativă el s-a izolat de informaţiile care i-ar fi permis să înţeleagă schimbările apărute. 
În asemenea condiţii, era foarte uşor să ia deciziile greşite care au influenţat în mod 
hotărâtor evoluţia ulterioară a evenimentelor. 

În perioada 1-7 noiembrie, o delegaţie română în frunte cu Nicolae Ceauşescu a so- 
sit la Moscova cu ocazia celei de-a 70-a aniversări a Revoluţiei din octombrie. Dar vi- 
zita n-a adus prea multe în dezvoltarea relaţiilor reciproce. În scurt timp, noua echipă 
a trebuit să facă faţă primelor lovituri. În noiembrie 1987, în Statele Unite a apărut 
cartea lui Ion Mihai Pacepa Orizonturi roşii (Red Horizons : Chronicles of a Communist 
Spy Chief). În această lucrare, fostul ofiţer de spionaj descria într-o lumină foarte cri- 
tică regimul lui Ceauşescu. Importanţa politică a acestei cărţi a fost enormă. Ea avea 
două categorii distincte de publicuri-ţintă. Prima o constituiau politicienii occidentali, 
în rândul cărora Orizonturi roşii a devenit foarte repede populară, ceea ce a provocat 
scăderea dramatică a încrederii lor în Ceauşescu. Pacepa descria în mod amănunţit ce 
credea conducătorul român despre diplomaţii occidentali şi cum îi utiliza pentru a-şi 
atinge scopurile. Al doilea grup-ţintă îl constituiau cetăţenii RSR ; la ei, lucrarea lui 
Pacepa a ajuns cu două luni mai târziu, într-un context cu totul schimbat. 

Pe 15 noiembrie a avut loc un eveniment care s-a dovedit a fi un moment de cotitură 
în istoria căderii dictaturii lui Ceauşescu. Prezenta descriere se bazează pe premisa că 
incidentele de la Braşov n-au fost provocate de serviciile speciale. Merită totuşi să po- 
menim Câteva elemente care ar acredita tocmai o astfel de origine a lor. Este şi ideea 
îmbrăţişată de Yosef Govrin, deja amintitul ambasador al Israelului la Bucureşti. El 
afirma că demonstraţia muncitorilor fusese organizată mai devreme, fiind „într-un fel 
inspirată” de vizita lui Gorbaciov. Spre sfârşitul lunii noiembrie Govrin a vorbit cu un 
activist de partid de naţionalitate evreiască şi acesta i-ar fi spus că în timpul tulburărilor 
erau prezenţi „turişti sovietici” care filmau incidentele?. Poate că asemenea opinii erau 
rezultatul activităţii Serviciului „D”, însă nu există dovezi în acest sens, după cum nu 
există nici dovezi ale prezenţei unor cetăţeni sovietici la Braşov în noiembrie 1987. Dar 
a fost totuşi prezent acolo, din motive greu de explicat, un colaborator secret al servi- 
ciului est-german de securitate (Stasi). El fusese trimis acolo cu câteva zile înaintea 
grevei pentru o misiune de şase săptămâni sub pretextul reprezentării uneia dintre în- 
treprinderile din RDG. Mai târziu, el a făcut un raport exact al desfăşurării evenimen- 
telor. De la aceeaşi sursă provine şi informaţia că însuşi Ceauşescu ar fi spus în mod 
explicit la una din şedinţele BP al CPEx, că în cazul revoltei muncitorilor de la Braşov 
un anumit rol au jucat şi „elemente neproletare din exterior”?. Dacă admitem aşadar că 
asemenea convingeri, dominante la unii membri de partid, referitoare la cauzalitatea 
externă a tulburărilor de la Braşov ar fi fost exclusiv rezultatul activităţii Serviciului 
„D”, ar trebui să admitem şi faptul că însuşi Ceauşescu a căzut victimă dezinformării 
răspândite de Securitatea care-i era subordonată. 


1. A.M. Stoenescu, Istoria loviturilor..., vol. 4 (II), pp. 74-75. 
2. Y. Govrin, /sraeli-Romanian Relations..., pp. 65-67. 
3. S. Olaru, G. Herbstritt, Szasi..., pp. 161-162. 

Judecând însă pe baza surselor accesibile până în acest moment, ar trebui să admi- 
tem totuşi teza că totul s-a petrecut spontan, iar agenţii serviciilor secrete prezenţi la 
Braşov n-au făcut decât să asiste la desfăşurarea evenimentelor. Trecând peste problema 
instigării, care în momentul de faţă nu poate fi dovedită, principala cauză a grevei de 
la Braşov a constituit-o situaţia materială dramatic de grea a muncitorilor, agravată şi 
de „acordul global” pe baza căruia muncitorilor li se dădeau salarii din ce în ce mai 
mici. Deja pe 10 noiembrie! la Uzinele „Tractorul” din Braşov a avut loc un scurt pro- 
test în cursul căruia muncitorii cereau salarii mai mari plătite la timp, pentru că încă 
nu-şi primiseră lefurile cuvenite. Directorul l-a informat despre toate acestea pe secre- 
tarul organizaţiei judeţene de partid, Petre Preoteasa, care a promis că va „analiza” 
problema, dar, în afară de faptul că au fost sancţionaţi doi maiştri, nu s-a întâmplat ni- 
mic. Întârzieri în plata salariilor au avut loc şi la Fabrica de autocamioane „Steagul 
Roşu”. Autorităţile au promis solemn că vor achita salariile până pe 12 noiembrie, dar 
n-au reuşit să se ţină de cuvânt. În cele din urmă, pe 14 noiembrie, seara, au fost aduşi 
banii şi angajaţii şi-au primit salariile. Imediat s-a constatat că ele fuseseră reduse cam 
la jumătate din cauza „acordului global”. Aproape în unanimitate, muncitorii au refuzat 
să mai intre la lucru. 

În ziua următoare, pe 15 noiembrie, erau planificate alegeri generale pentru Consiliile 
Populare. Autorităţile tratau această problemă în mod foarte serios şi se străduiau mai 
mult ca de obicei ca totul să decurgă aşa cum trebuie. După cum a informat Ambasada 
RPP, au fost cazuri în care „un singur membru a votat pentru întreaga familie”, în alte 
cazuri urnele au fost deplasate la domiciliu. Spre deosebire de alegerile din anii prece- 
denţi, n-au fost date rezultatele pe judeţe, ci doar cele generale, iar din aceste date re- 
zulta că prezenţa la urne a fost de 99,99%?. Din punctul de vedere al pregătirilor, 
Braşovul nu se deosebea de restul ţării. 

În dimineaţa zilei de 15 noiembrie, muncitorii de la „Steagul Roşu” au început să 
se adune la poarta fabricii, apoi au format un convoi şi au pornit spre centrul oraşului. 
După încercări ineficiente din partea activiştilor de partid şi a primarului oraşului de a 
împiedica demonstraţia, un grup de câteva sute de persoane, strigând lozinci anticomu- 
niste şi anti-Ceauşescu, a sosit în jurul orei 10 în faţa sediului comitetului judeţean de 
partid. Serviciile de ordine deocamdată n-au intervenit, deşi fusese bătut un miliţian 
care se găsea întâmplător pe traseu. Convoiul devenea treptat tot mai mare datorită tre- 
cătorilor care i se alăturau. La comitetul de partid demonstranţii au cerut să vorbească 
cu autorităţile, dar cererea nu le-a fost îndeplinită. Cei mai impulsivi dintre protestatari 
au pătruns în clădire şi au început să arunce pe geam portretele lui Ceauşescu şi alte 
obiecte. Atunci au intrat în acţiune unităţile de Miliție - manifestaţia a fost înăbușită şi 
Chiar în cursul aceleiaşi zile au început arestările efectuate pe baza rapoartelor şi foto- 
grafiilor executate de agenţii Securităţii prezenţi printre demonstranți. 


1. Pentru desfăşurarea evenimentelor din noiembrie 1987 de la Braşov, cf. M. Oprea, S. Olaru, Ziua 
care nu se uită. 15 noiembrie 1987, Braşov, Editura Polirom, laşi, 2002. 
2. Mesaj cifrat din Bucureşti 19.11.87, D-I-R-0-2412-1-87, 2, A MSZ RP. 

Drumul spre decembrie 1989 


Majoritatea celor reţinuţi au fost duşi la Bucureşti pentru interogatorii. Ancheta, dublată 
de torturi brutale, a durat două săptămâni. Acţiunea a fost supervizată de Emil Macri, 
care îşi dovedise capacităţile cu unsprezece ani în urmă, într-o situaţie asemănătoare, 
după greva minerilor din Valea Jiului. La operaţiune a luat parte şi Ristea Priboi, care 
în 1981, incognito, participase la experimentul Meditaţiei Transcendentale!. Autorităţile 
voiau să dovedească exclusiv caracterul huliganic al tulburărilor, aşa încât interogato- 
riile au fost dirijate tocmai în acest sens. La început, probabil la sugestia lui Emil Bobu, 
s-a încercat să se obţină de la arestaţi recunoaşterea faptului că au fost membri ai Gărzii 
de Fier, dar în cele din urmă anchetatorii s-au limitat la a prezenta evenimentele ca 
simple manifestări huliganice. Aceasta a fost şi versiunea prezentată la şedinţele de 
partid convocate în legătură cu tulburările de la Braşov. La astfel de întâlniri s-a cerut 
frecvent pedeapsa cu moartea pentru cei vinovaţi. 

Pe 3 decembrie a avut loc procesul. Cu o zi înainte sosise la Braşov ministrul 
Afacerilor Interne, Tudor Postelnicu, pentru a supraveghea totul personal. Pedepsele 
pentru participanţii la tulburări au fost mai degrabă blânde. Câteva zeci de persoane au 
fost condamnate la pedepse privative de libertate de şase luni până la trei ani, cu exe- 
cutarea pedepsei la locul de muncă. Alţi demonstranți au fost trimişi cu domiciliu forţat 
în alte părţi ale ţării, unde au rămas până în decembrie 1989 sub supravegherea 
Securităţii. Câţiva studenţi care s-au alăturat demonstraţiei muncitoreşti au fost exma- 
triculaţi din facultate. Şi, un lucru foarte important, nici unul dintre ei n-a mai jucat 
vreun rol semnificativ nici în decembrie 1989, nici mai târziu. 

Revolta de la Braşov a fost semnalul de început al unei etape cu totul noi în funcţio- 
narea sistemului comunist din România - atât din punctul de vedere al situaţiei interne, 
cât şi al celei internaţionale. Spre deosebire de evenimentele anterioare asemănătoare, 
desigur, dar la o scară mai redusă (ca de exemplu revolta studenţilor de la Iaşi din fe- 
bruarie 1987), greva de la Braşov a fost foarte larg difuzată în ţară şi în lume. 

Vestea despre aceste incidente a ajuns şi la Radio Europa Liberă, dar abia pe 
17 noiembrie?, moment în care conducerea secţiei române, cu Vlad Georgescu în frunte, 
a decis difuzarea ei imediată. La redacţie au început să sune telefoane din RSR, RSFI 
şi alte ţări, de la români care auziseră ceva în legătură cu acest subiect de la cunoştinţe 
sau rude şi voiau să-şi împărtăşească impresiile. Tema a fost preluată şi de alte redacţii 
şi agenţii de presă, inclusiv de cele sovietice (TASS, Radio Moscova, care emitea şi în 
limba română) şi occidentale. Câteva zile mai târziu, televiziunea italiană a difuzat un 
film de amator, realizat se pare de un turist finlandez care întâmplător se afla atunci la 
Braşov”. În presa franceză au fost prezentate şi fotografii făcute în timpul revoltei şi 


1. Ristea Priboi este unul dintre numeroşii eroi ai acestei cărţi care au făcut carieră şi după căderea 
lui Ceauşescu. În anii 1994-1997 el a îndeplinit funcţia de consilier pe probleme de securitate 
naţională şi de politică externă al Parlamentului român. În anul 2000 a devenit deputat PSD, pentru 
câteva luni aflându-se chiar în fruntea comisiei pentru monitorizarea activităţilor de spionaj - cf. 
G. Crişan, Piramida..., vol. II, p. 328. 

2. Cf. M. Oprea, S. Olaru, Ziua care nu se uită, pp. 168-172, 180-195. 

3. Asupra acestui detaliu a atras atenţia ambasadorul israelian Yosef Govrin, scriind că a auzit de la 
membrii nomenclaturii de partid că de fapt nu era vorba de un turist finlandez, ci de serviciile 

imediat după aceea. În descrierea acestor evenimente predomina în general tendinţa de 
a le exagera - se vorbea, spre exemplu, de zeci de mii de protestatari (când în realitate 
au fost numai câteva sute). Această tendinţă a fost sprijinită în ţară de Serviciul „D”, 
care se străduia să amplifice dimensiunile represiunii, pentru ca astfel să înspăimânte 
populaţia şi să reducă dorinţa de revoltă împotriva autorităților’. Dorinţa de senzaţional 
a mass-mediei occidentale se întâlnea aşadar cu interesele politice ale autorităţilor RSR. 

Datorită demonstraţiei de la Braşov tematica românească a cucerit prima pagină a 
ziarelor, iar despre Ceauşescu a început să se vorbească exclusiv la modul negativ sau 
foarte nefavorabil (era comparat, spre exemplu, cu Kim Ir Sen). Ziariştii occidentali au 
început să viziteze RSR, scriind reportaje în legătură cu nivelul de trai sau cultul per- 
sonalităţii etc. În afară de faptul că atmosfera generală în care se vorbea despre 
Ceauşescu, cel care până nu demult se bucurase de un statut privilegiat, era acum ne- 
gativă, a început să se vorbească şi despre răsturnarea lui iminentă. Caracteristic este 
în acest sens un titlu, unul dintre numeroasele de acelaşi fel, pe care cotidianul italian 
Il Giornale l-a găsit potrivit pentru un articol de analiză a semnificației protestului din 
noiembrie : „Braşov, începutul sfârşitului pentru dictatorul Ceauşescu ? ”?. 

Din rândul protestatarilor de la Braşov nu s-a remarcat nici un lider muncitoresc pe 
măsura unui Lech Watesa ori măcar a lui Constantin Dobre, care devenise destul de 
cunoscut după grevele din Valea Jiului. Dar aceste evenimente au contribuit totuşi la 
lansarea lui Silviu Brucan ca unul dintre principalii adversari ai lui Ceauşescu în cadrul 
Partidului Comunist”. Brucan încercase deja mai dinainte să se facă cunoscut, dar în 
acel moment nu-l ştiau decât persoanele cu adevărat interesate de situaţia RSR. La câ- 
teva zile după 15 noiembrie, după cum îşi aminteşte, i-a invitat în locuinţa lui pe nişte 
ziarişti de la BBC şi de la UPI, cărora le-a înmânat o declaraţie pe care o pregătise din 
timp şi în care arăta că nu este de acord cu politica dusă de conducere din motive, s-ar 
putea spune, de stânga - cu alte cuvinte, el considera că a apărut o criză „în relaţia 
dintre PCR şi clasa muncitoare”?. Iniţiativa lui Brucan s-a bucurat imediat de o primire 
favorabilă în mass-media din Occident. Pe un ton entuziast scriau despre ea ziare im- 
portante de talie mondială cu tentă de stânga: The New York Times, The Independent, 
Le Monde şi altele. Tema fusese preluată şi de agenţiile de presă, respectiv de posturi 
de radio ca Europa Liberă care a început să informeze despre toate iniţiativele acestui 
activist la pensie. 

Din acel moment, Brucan a început să fie solicitat de un mare număr de ziarişti 
străini care-l rugau să comenteze situaţia actuală a RSR5. Reacţia autorităţilor a fost una 
mai degrabă blândă. Brucan a fost chemat pentru o discuţie lămuritoare la CC, după 
care i-a fost aplicată măsura arestului la domiciliu şi a supravegherii. I-au fost totuşi 


speciale sovietice care nu se aflau întâmplător la Braşov - Y. Govrin, /sraeli-Romanian Relations... , 
p. 67. 

1. M. Oprea, Moştenitorii Securităţii..., p. 79. 

2. M. Oprea, S. Olaru, Ziua care nu se uită, p. 40. 

3. Există o interesantă colecţie de documente ale Securităţii în legătură cu activitatea lui Brucan din 
anii 1980 - Dosarul Brucan. Documente ale Direcţiei a III-a Contraspionaj a Departamentului 
Securităţii Statului (1987-1989), Editura Polirom, Iaşi, 2008. 

4. S. Brucan, Generaţia irosită..., pp. 168-169. 

5. S. Brucan, „Am fost un complotist”. 

permise contactele cu presa occidentală şi n-a mai fost tracasat prea mult. La începutul 
lui februarie 1988 însă lui Brucan i-a fost retras arestul la domiciliu. Mai târziu i-au 
fost permise chiar şi călătorii în străinătate, inclusiv o întâlnire cu Gorbaciov. În afară 
de Brucan, în legătură cu evenimentele de la Braşov şi-au mai exprimat părerea şi alţi 
oponenți deja cunoscuţi, ca de exemplu Doina Cornea, dar rolul lor politic a fost mai 
redus, ei nefiind legaţi de partid şi deci neputând forma în cadrul lui un grup potrivnic 
lui Ceauşescu, lucru care era însă aşteptat de toată lumea din partea lui Brucan. Tot 
atunci a reuşit să se lanseze şi Mihai Botez, o persoană situată la punctul de întâlnire a 
partidului cu intelectualitatea şi cu cercurile disidente. A apărut de asemenea, în poto- 
pul diferitelor declaraţii trimise de ascultători la REL, Frontul Salvării Naţionale (FSN), 
ca una dintre organizaţiile care îşi exprimau punctul de vedere în problema revoltei de 
la Braşov, dar acest nume a dispărut în noianul de texte de acelaşi fel. 

În noaptea de 3 spre 4 decembrie, indivizi necunoscuţi au incendiat monumentul lui 
Lenin amplasat în faţa Casei Scânteii, o clădire imensă din perioada stalinistă situată în 
nordul Capitalei. În Casa Scânteii îşi aveau sediul redacţiile multor ziare şi reviste, nu 
numai Scânteia. Tot acolo îşi avea sediul şi Editura Tehnică, al cărei director era pe 
atunci Ion Iliescu. Incendierea monumentului a provocat proteste din partea Ambasadei 
URSS. Ca răspuns, partea română a dat următoarea versiune : fusese planificată reno- 
varea monumentului, iar muncitorii s-au prezentat la lucru dimineaţa devreme ; pentru 
a se încălzi, au făcut un foc din anvelope uzate stropite cu benzină, iar flăcările au cu- 
prins şi monumentul. Potrivit diplomaților occidentali, a fost vorba mai degrabă de un 
protest social care-şi propunea să atragă atenţia sovieticilor asupra situaţiei din RSR!, 
dar analiştii de la Ambasada RPP afirmă că acţiunea ar fi avut un caracter antisovietic 
şi n-ar fi exclus ca ea să fi fost provocată chiar de autorităţi, pentru a face uitată im- 
presia negativă lăsată de evenimentele de la Braşov şi concretizată în manifeste împrăş- 
tiate prin mai multe oraşe şi în faptul că nu departe de monumentul lui Lenin, în 1986, 
a fost incendiată o poartă decorată cu portretele lui Ceauşescu?. Împotriva unei astfel 
de teze pledează faptul că incidentul a fost muşamalizat şi nu mediatizat. În orice caz, 
incendierea statuii lui Lenin era un semnal în plus că situaţia în ţară este foarte 
tensionată. 

În ianuarie 1988, secţia română de la Radio Europa Liberă a început să difuzeze 
fragmente din Orizonturi roşii. În total a fost vorba de douăsprezece astfel de emisiuni’, 
iar pe durata fiecăreia, după cum se lăuda mai târziu chiar Pacepa, „străzile Bucureştiului 
erau aproape pustii”. Pentru populaţia României, ca şi pentru membrii nomenclaturii 
era difuzată însă o altă parte a textului din lucrarea fostului ofiţer de spionaj decât pen- 
tru politicienii occidentali. Ei ştiau perfect că Nicolae Ceauşescu trata Occidentul ca un 
instrument şi-i induce în eroare pe reprezentanţii acestuia în ceea ce priveşte situaţia 
din ţară, aşa încât pentru ei acest lucru nu era surpriză. Românilor le era adresată acea 
parte din Orizonturi roşii care se referea la jocul de forţe în cadrul conducerii ţării. 
Întreaga curte a lui Ceauşescu fusese prezentată la modul negativ, dar figura care trezea 


Mesaj cifrat din Bucureşti, 09.12.87, D-I-R-0-2412-1-87, 5, A MSZ RP. 
Mesaj cifrat din Bucureşti, 07.12.87, D-l-R-0-2412-1-87, 3, A MSZ RP. 
M. Răceanu, Cronologie comentară..., p. 302. 

I.M. Pacepa, Moştenirea Kremlinului..., p. 443. 

cea mai mare aversiune era Elena. Însuşi dictatorul, impulsiv şi cu porniri ucigaşe (ar 
fi fost gata să-şi lichideze toţi adversarii, utilizând materiale radioactive), se situa în 
mod vizibil în umbra acestei femei. O figură pozitivă era în schimb generalul Nicolae 
Militaru, prezentat ca victima maşinaţiilor dictatorului. Pacepa nu ascundea faptul că 
Militaru avea contacte cu spionajul militar sovietic, dar în general el era una dintre pu- 
ţinele figuri pozitive, în afară de el doar Ion Gheorghe Maurer şi Gheorghe Apostol fi- 
ind descrişi tot în culori luminoase. Expunerea cvasinecunoscutului Militaru în contrast 
cu celelalte figuri bine-cunoscute servea în mod evident lansării acestuia în faţa opiniei 
publice. După Brucan, el era a doua figură din viitoarea echipă a lui Iliescu cu care as- 
cultătorii REL se întâlneau în decurs de numai câteva luni. Generalul şi-a dat seama de 
acest lucru: intervenţia lui controversată de la televiziune din ziua de 22 decembrie 
1989 începea cu următoarele cuvinte : „Mulţi dintre dumneavoastră mă cunoaşteţi. Sunt 
generalul-colonel Nicolae Militaru”!. 

Răspunsul regimului a fost proliferarea în continuare a cultului personalităţii, care 
în luna ianuarie a fiecărui an ajungea la un apogeu din cauza zilelor de naştere ale soți- 
lor Ceauşescu. În 1988, festivitățile, îmbogăţite cu o nouă aniversare, aceea a 55 de ani 
de „activitate revoluţionară” a dictatorului, au fost cele mai strălucite din toată istoria 
de până atunci. Dar efectul obţinut a fost contrar celui scontat, pentru că aceste festivi- 
tăţi au provocat o şi mai pronunţată repulsie socială decât de obicei. Ziariştii occidentali 
au descris însă aceste sărbători ca fiind pur şi simplu nişte ciudăţenii. 

Nici nu se stinseseră bine ecourile aniversării zilelor de naştere ale cuplului dictato- 
rial, că din Washington au sosit veşti foarte rele pentru conducătorul român. Pe 5 fe- 
bruarie a sosit la Bucureşti locţiitorul secretarului de stat american John Whitehead. 
Venea probabil într-o „misiune de ultimă şansă”. Trimisul Statelor Unite s-a întâlnit cu 
Ceauşescu şi i-a înmânat o scrisoare din partea lui Reagan, prin care acesta atrăgea 
atenţia asupra nerespectării drepturilor omului în România. Dictatorul a reacţionat foarte 
urât la această scrisoare. Whitehead s-a întâlnit şi cu ministrul Afacerilor Externe, Ioan 
Totu, care a criticat presiunile, în opinia lui nejustificate, asupra României şi l-a infor- 
mat pe american că RSR se lipseşte unilateral de clauza naţiunii celei mai favorizate. 
În timpul vizitei, Whitehead a organizat o recepţie la Ambasada SUA la care, lucru 
interesant, a fost invitat şi Ion Gheorghe Maurer, unul din cei trei eroi pozitivi ai 
Orizonturilor roşii. Maurer nu mai participase din 1974 la astfel de activităţi. La aceeaşi 
recepţie fusese invitat şi Silviu Brucan, dar Securitatea l-a împiedicat să-şi părăsească 
locuinţa?. La câteva zile după plecarea reprezentantului guvernului american, autorită- 
tile române i-au ridicat arestul la domiciliu lui Silviu Brucan”. 

Pe 12 februarie Ceauşescu i-a adresat lui Ronald Reagan o scrisoare în care afirma 
că România se retrage unilateral din clauza naţiunii celei mai favorizate în comerţul cu 
Statele Unite. Drept cauză a acestei decizii dictatorul invoca încercările de presiune 
exercitate asupra ţării sale prin aplicarea amendamentului Jackson-Vanika. El mai sub- 
linia că democraţia existentă în RSR este mult mai bună decât cea din Statele Unite şi, 
în plus, SUA au semnat tratate care garantează integritatea teritorială a României şi, în 

consecinţă, n-au dreptul să vorbească despre statutul minorităţilor naţionale de pe teri- 
toriul României. Pe 26 februarie, guvernul Statelor Unite a abrogat clauza naţiunii celei 
mai favorizate pentru România, începând cu data de 3 iulie. Majoritatea schimburilor 
de mărfuri dintre cele două ţări s-a realizat însă înainte de această dată, aşa încât bilan- 
tul schimburilor comerciale reciproce pe 1988 n-a suferit prea mult ca urmare a retra- 
gerii clauzei!. Din acel moment a început o perioadă foarte rea în relaţiile Bucureştiului 
cu Washingtonul, ceea ce s-a repercutat negativ şi asupra contactelor cu toate celelalte 
state occidentale. Echipa lui Ceauşescu era din ce în ce mai izolată. 

La scurt timp după aceea cuplul dictatorial a efectuat două lungi călătorii prin ţări 
ale Lumii a Treia, călătorii care au fost numite „itinerariul păcii şi prieteniei”. Mai în- 
tâi, între 7 şi 15 martie soţii Ceauşescu au vizitat Ghana, Liberia, Guineea şi Mauritania, 
iar la mai puţin de o lună, în perioada 8-21 aprilie, au plecat în Indonezia, Vietnam şi 
Mongolia. La câteva zile după întoarcerea din călătorii a avut loc o şedinţă a CPEx în 
cadrul căreia secretarul general şi-a prezentat concepţia referitoare la situaţia internați- 
onală şi la necesitatea întăririi rolului ideologiei în activitatea instructiv-educativă. Aceste 
concepţii, prezentate membrilor PCR ca „Programul revoluţionar de muncă al partidului 
şi poporului”, au fost numite mai târziu „tezele din aprilie”?. Ele nu aduceau nimic 
nou, fiind simple repetări ale vechilor scheme prea bine cunoscute. „Programul revo- 
luţionar” a fost apoi studiat la şedinţele de partid. După cum informa Ambasada RPP, 
până la începutul lui august la astfel de şedinţe au participat 8 milioane de cetăţeni, 
dintre care 1,25 milioane au luat cuvântul’. 

Fără îndoială, această nouă repetare după „tezele de la Mangalia” a „tezelor din iu- 
lie” avea drept scop să strângă şi mai mult rândurile şi să concentreze societatea în jurul 
echipei conducătoare, dar ea a fost luată în cel mai bun caz drept o farsă, fiind ignorată 
total de majoritatea populaţiei. „Tezele din aprilie” au constituit o dovadă în plus că 
dictatorul nu înţelegea ce se petrece în jur, fiind convins că e suficient să repete ceea 
ce făcuse cu mai mulţi ani în urmă pentru a obţine acelaşi efect. 

În intervalul 10-14 mai a sosit la Bucureşti Andrei Gromîko, de data aceasta în ca- 
litate de preşedinte al Sovietului Suprem al URSS. El i-a înmânat lui Ceauşescu Ordinul 
„Lenin”. Imediat după ce a renunţat la sprijinul american, conducătorul român a înce- 
put să facă eforturi pentru lărgirea contactelor cu ţările socialiste. Anul 1988 a constituit 
pentru RSR un record la scara deceniului în curs în ceea ce priveşte contactele bilate- 
rale cu ţările din blocul sovietic. Ceauşescu era interesat în primul rând de colaborarea 
comercială şi nici nu se gândea să facă vreun compromis pe probleme ideologice sau 
de politică internă. Aşa încât vizita lui Gromîko n-a schimbat nimic în atitudinea 
dictatorului. 

În cursul lunii iunie s-au înrăutățit însă brusc relaţiile cu RPU. Pe 20-22 mai, în această 
ţară s-au petrecut o serie de evenimente cunoscute sub numele de „puciul aparatului de 
partid”. La conferinţa naţională a partidului, Kádár şi încă patru dintre colaboratorii săi 

au fost eliminaţi din Biroul Politic, iar Károly Grósz, un adept al reformelor, a devenit 
noul secretar general al PMSU, ceea ce anunţa o accelerare a schimbărilor în RPU. Pe 
27 iunie, la Budapesta a avut loc o demonstraţie împotriva îngrădirii drepturilor omului 
în România. Această manifestaţie, sprijinită discret de echipa lui Grósz, a adunat 60.000 de 
persoane!. Conducătorii români aflaseră mai înainte despre intenţiile ungurilor, aşa în- 
cât, în aceeaşi zi, a fost pregătită plenara Consiliului Oamenilor Muncii de Naţionalitate 
Maghiară din RSR şi a Consiliului Oamenilor Muncii de Naţionalitate Germană din 
RSR. Ambele forumuri au elaborat câte o rezoluţie în care condamnau acţiunile „anti- 
româneşti” întreprinse de autorităţile RPU. În ziua următoare a avut loc plenara CC al 
PCR în cursul căreia s-a decis redactarea unei scrisori adresate CC al PMSU şi a fost 
citită o scrisoare semnată de Ceauşescu şi adresată lui Grósz. Ambele epistole reproşau 
conducerii ungare tendinţe şovine şi naţionaliste?. 

Timp de aproape două luni s-a consumat apoi un conflict diplomatic acut, deşi pe 
30 iunie Grósz a afirmat că este gata să meargă în România ca să discute problema mi- 
norităţilor naţionale. Dar autorităţile RSR au dispus închiderea imediată a Consulatului 
RPU de la Cluj, unul dintre cele mai importante oraşe din punctul de vedere al acestei 
minorităţi. Pe data de 1 iulie parlamentul ungar a adresat guvernului român o scrisoare 
prin care cerea încetarea sistematizării satelor. Ca răspuns, Ceauşescu s-a hotărât să-l 
invite pe Grósz în RSR şi i-a propus o întâlnire pe la sfârşitul lui august la Arad, un 
oraş situat în apropierea graniţei cu RPUS. Vizita lui Grósz a avut loc pe 28 august. 
Ambele părţi se făceau că doresc o stingere a conflictului, dar nu s-a ajuns la o înţele- 
gere fermă. Ceauşescu afirma că „s-a convenit ca în relaţiile româno-maghiare să fie 
trecute pe primul plan problemele în legătură cu care punctele de vedere ale ambelor 
părţi sunt identice sau apropiate”. Această rundă în duelul diplomatic dintre Bucureşti 
şi Budapesta s-a desfăşurat aşadar în favoarea lui Ceauşescu, care s-a arătat, pe de o 
parte, ca apărătorul României în faţa radicalismului maghiar, iar pe de altă parte, ca 
omul de stat gata oricând să rezolve problemele pe calea dialogului. 

În august 1988 a fost lansat un alt oponent. Fost cursant al Academiei „Ştefan 
Gheorghiu” şi poet care s-a impus printr-o critică aspră la adresa lui Ceauşescu în tim- 
pul conferinţei scriitorilor din iulie 1981, Mircea Dinescu a fost invitat în URSS ca 
oaspete al Uniunii Scriitorilor Sovietici. Pe 25 august, într-o emisiune la Radio Moscova 
care avea şi un program în limba română, el s-a exprimat pe un ton mai mult decât po- 
zitiv în legătură cu conceptele sovietice de perestroika şi glasnost. După întoarcerea în 
ţară, în cursul lunii septembrie, i-a adunat pe câţiva dintre cunoscuţii săi, printre care 
Andrei Pleşu şi Gabriel Liiceanu (după căderea comunismului aceştia au cunoscut suc- 
cese uluitoare în carieră), respectiv Alexandru Paleologu, un intelectual care pe la în- 
ceputul anilor '60 era informator al serviciilor speciale, iar după căderea comunismului 

a cunoscut şi el succesul în carieră, cu scopul de a elabora un protest împotriva siste- 
matizării satelor. După această întâlnire, toţi participanţii au fost audiaţi de Securitate 
şi informaţi că Dinescu colaborează cu KGB-ul. Aşa încât nu s-a ales nimic de protestul 
colectiv şi poetul a hotărât să acţioneze singur!. 

Pe 4 octombrie Ceauşescu a efectuat o călătorie în URSS. Dar nici această vizită 
n-a adus prea multe, pentru că iarăşi au prevalat divergenţele punctelor de vedere şi 
totul s-a încheiat cu generalităţi de mică importanţă pe tema îmbunătăţirii relaţiilor 
reciproce?. După întoarcerea de la Moscova, conducătorul român a mai vizitat şi 
RP Chineză (14-18 octombrie) şi RPD Coreeană (18-21 octombrie), dar n-a fost vorba 
decât de vizite „de prietenie”, de rutină, care n-au adus accente noi în relaţiile 
bilaterale. 

Între 28 şi 30 noiembrie a avut loc Plenara comună a CC al PCR, a FDUS şi a ce- 
lorlalte organizaţii de masă în cadrul cărora au fost dezbătute „tezele din aprilie”?. 
Conducătorul român nu avea intenţia să se abată nici cu un pas de la linia rigidă pe care 
o adoptase şi s-a hotărât s-o apere până la capăt, lucru despre care îi informa fără înce- 
tare atât pe partenerii internaţionali, cât şi propria populaţie, nomenclatura şi membrii 
conducerii superioare. Ceauşescu s-a hotărât să-şi consolideze poziţia de până acum, 
dar organele puterii acționau cu tot mai puţină fermitate şi mai ales cu tot mai puţină 
consecvență. Securitatea îi urmărea pe oponenți şi pe disidenţi, al căror număr creştea 
odată cu trecerea timpului, desfăşura cu aceştia discuţii de avertizare, din când în când 
„făptaşi necunoscuţi” mai băteau pe câte cineva, dar nu se făceau arestări masive (ca 
în 1958) şi nici măcar acţiuni de înfricoşare mai ample (cum se întâmplase după scan- 
dalul Meditaţiei Transcendentale). Un rol important l-a jucat aici Iulian Vlad, care, 
presimţind probabil sfârşitul iminent al lui Ceauşescu, se străduia, cel puţin aceasta este 
părerea unoraf, să limiteze rolul Securităţii în acţiunile represive. 

În ianuarie 1989 au avut loc tradiţionalele sărbătoriri ocazionate de zilele de naştere 
ale soţilor Ceauşescu, ceea ce însemna că, atât timp cât vor trăi Nicolae şi Elena, nu 
vor fi posibile nici un fel de schimbări. De pe alte poziţii judecau însă câţiva activişti de 
partid pensionari care cunoscuseră vremea lor de glorie pe timpul regimului Gheorghiu-Dej. 
După cum îşi amintea Silviu Brucan (unul dintre aceştia), în aprilie 1988, în parcul 
Herăstrău din Bucureşti (situat în partea de nord a Capitalei, nu departe de Casa Scânteii 
şi de cartierul de vile unde locuiau demnitarii, inclusiv familia Ceauşescu), el s-a întâl- 
nit cu Gheorghe Apostol, care tocmai se întorsese din Brazilia, unde fusese ambasador 
încă din 1983. Ei au ajuns la concluzia că trebuie luate anumite măsuri politice. În ur- 
mătoarele câteva luni ei s-au întâlnit cu alţi doi „veterani”, Constantin Pârvulescu şi 
Alexandru Bârlădeanu, care s-au hotărât să se alăture acestui grup şi au elaborat în scurt 
timp o primă versiune a unui text care a intrat în istorie sub denumirea de „Scrisoarea 
celor şase”5. Această activitate nu putea scăpa atenţiei Securităţii, care îl urmărea ne- 
încetat pe Brucan, în mod aproape sigur pe Pârvulescu (după intervenţia sa la Congresul 

al XII-lea al PCR, pentru că Nicolae Ceauşescu nu ierta niciodată asemenea lucruri) şi 
pe Apostol (după întoarcerea în ţară, el putea deveni periculos, ca unul pe care Dej îl 
desemnase probabil drept succesor), şi poate chiar pe Bârlădeanu (preventiv). A orga- 
niza întâlniri secrete în asemenea condiţii ar fi fost ceva de domeniul miracolului. 
Autorităţile ştiau mai mult ca sigur despre iniţiativa veteranilor din partid, dar nu s-au 
obosit s-o împiedice. 

Spre sfârşitul anului 1988 Silviu Brucan a efectuat fără prea mari dificultăţi câteva 
călătorii în străinătate. A început cu capitalele occidentale, Washington şi Londra, 
unde s-a întâlnit atât cu reprezentanţi ai guvernelor respective, informându-i despre 
iniţiativa sa şi a colegilor săi, cât şi cu ziarişti cărora le-a acordat interviuri. S-a 
dus apoi la Moscova, unde, după cum chiar el povesteşte, dar fără a da o informaţie 
exactă în legătură cu ziua şi făcând doar o aluzie la luna noiembrie 1988, s-a întâlnit 
Chiar cu Gorbaciov cu care s-a întreţinut timp de aproape o oră în legătură cu situaţia 
din România. Brucan a plecat şi la Viena, unde a dat interviuri pentru REL, Vocea 
Americii şi BBC, dar în cursul acestora n-a amintit despre întâlnirea cu liderul Uniunii 
Sovietice!. 

După întoarcerea lui Brucan în ţară, veteranii complotişti s-au hotărât să treacă la 
ofensivă. Grupului iniţial i s-au alăturat acum şi fostul ministru al Afacerilor Externe 
Corneliu Mănescu şi activistul pensionar Grigore Răceanu, care în sine nu însemna prea 
mult, dar avea numeroase cunoştinţe printre nomenclaturişti, mai ales printre cei cu un 
stagiu mai consistent în PCR, plus că avea motive să-l duşmănească din toată inima 
pe Ceauşescu din cauza amintitului denunţ prezentat la Plenara CC al PMR din 1958. 
După cum îşi amintea Corneliu Mănescu, grupul disidenţilor voia să mai coopteze şi 
alţi activişti, printre care probabil pe Ion Gheorghe Maurer (a cărui lipsă din grup era 
foarte vizibilă), dar toţi au refuzat argumentând de cele mai multe ori că pur şi simplu 
le e frică?. Iliescu, după cum spune chiar el, n-a fost avut în vedere, aşa încât nimeni 
nu l-a contactat în această problemă?. În cele din urmă, scrisoarea deschisă adresată lui 
Nicolae Ceauşescu în calitatea lui de preşedinte a fost semnată de şase persoane, în ordi- 
nea următoare: G. Apostol, A. Bârlădeanu, C. Mănescu, C. Pârvulescu, G. Răceanu, 
S. Brucan. 

Între timp, autorităţile RSR au trecut pe moment la acţiuni ofensive. Pe 31 ianuarie 
1989 a fost arestat, sub învinuirea de spionaj în favoarea Statelor Unite, Mircea 
Răceanuf, fiul vitreg al lui Grigore Răceanu şi absolvent, printre altele, al vestitului 
Institut de Stat pentru Relaţii Internaţionale din Moscova (MGIMO). În momentul ares- 
tării, Răceanu era director adjunct la Secţia V (ambele Americi) din Ministerul Afacerilor 
Externe. Pe 14 martie, a doua zi după difuzarea „Scrisorii celor şase” la REL, Scânteia 
insera o informaţie despre eveniment. În zilele de 20-21 iulie 1989 a avut loc procesul 
în urma căruia Răceanu a fost condamnat la moarte pentru trădare de patrie. El a făcut 
recurs, care a fost judecat pe 28 august şi soluţionat negativ. În favoarea lui Răceanu 

a intervenit însuşi preşedintele Statelor Unite, George Bush, care i-a adresat o scrisoare 
lui Ceauşescu, mulţumită căreia pe 19 septembrie pedeapsa lui Răceanu a fost comutată 
în douăzeci de ani de privare de libertate. 

În aceeaşi zi în care a fost reţinut Mircea Răceanu sosea la Bucureşti o delegaţie 
sovietică condusă de Vadim Medvedev. Convorbirile purtate au fost de natură ideolo- 
gică. Potrivit amintirilor lui Medvedev, în repetate rânduri Ceauşescu s-a exprimat critic 
în legătură cu procesele care au loc în URSS şi în alte ţări comuniste, punând „problema 
socialismului”, lucru foarte important, mai presus chiar decât „suveranitatea” fiecărui 
stat în parte - ceea ce era o schimbare de-a dreptul fundamentală în atitudinea lui. 
Afirmăm acest lucru pentru că din august 1968 şi până în momentul respectiv Ceauşescu 
a tot subliniat mereu tocmai suveranitatea, opunându-se încercărilor de a soluţiona pro- 
blemele naţionale la nivelul Kremlinului sau al unor instanţe internaţionale. Pe când în 
convorbirea cu Medvedev conducătorul român propunea tocmai o astfel de întâlnire 
multilaterală la cel mai înalt nivel. Această idee a apărut de fapt şi mai târziu. 

Arestarea ginerelui unuia dintre veteranii complotişti n-a provocat însă încetarea 
acţiunii lor. Scrisoarea transmisă în Occident de ambasadorul Olandei Coen Stork? a 
fost difuzată la secţia română a BBC pe data de 10 martie 1989, după care conţinutul 
ei a fost preluat şi de alte posturi de radio în limba română, inclusiv REL, pe 13 mar- 
tie. De la Congresul al XII-lea al PCR, era prima luare de poziţie a unui grup din partid 
în opoziţie faţă de Ceauşescu. Disidenţii criticau situaţia în care se găsea RSR?, atră- 
gând atenţia asupra nerespectării hotărârilor Actului Final al Conferinţei de la Helsinki, 
asupra neconstituţionalităţii sistematizării satelor şi a legii antiavort. Ei apreciau negativ 
reconstrucţia centrului Capitalei. Creată, în opinia autorilor scrisorii, cu scopul de „a 
apăra ordinea socialistă contra claselor exploatatoare”, Securitatea s-a întors acum îm- 
potriva clasei muncitoare, a vechilor membri de partid şi a intelectualităţii. Veteranii 
din partid mai atrăgeau atenţia şi asupra situaţiei materiale dramatice a populaţiei. Ca 
remediu faţă de problemele actuale, ei îi propuneau lui Ceauşescu: sistarea imediată a 
sistematizării rurale, restabilirea garanţiilor constituţionale pentru libertatea persoanei 
şi încetarea exportului de alimente. Scrisoarea se încheia cu următoarea asigurare: „Din 
momentul în care aceste măsuri vor fi luate, noi suntem gata să participăm într-un spirit 
constructiv la un dialog cu guvernul cu privire la căile şi mijloacele de a depăşi pre- 
zentul impas”. 

Conţinutul „Scrisorii celor şase” cu greu ar putea fi caracterizat drept revoluţionar 
(n-a fost cerută nici măcar înlocuirea lui Ceauşescu), dar acestui document mijloacele 
de informare în masă occidentale i-au acordat o importanţă enormă. În rândul popu- 
laţiei, scrisoarea a fost percepută mai puţin favorabil, între altele şi din cauza faptului 

că persoanele care o semnau se identificau prea mult cu sistemul comunist şi cu regimul 
lui Dej, care nu lăsase amintiri deloc bune. Cu toate acestea, semnatarii „Scrisorii celor 
şase” au fost supuşi unor măsuri represive prin arest la domiciliu, de data aceasta res- 
pectat mult mai riguros decât înainte. 

Importanţa acestui demers al veteranilor din partid a fost potenţată şi de un alt eve- 
niment. În decembrie 1988, Mircea Dinescu a acordat un interviu cotidianului francez 
de stânga Liberation. În acest interviu, poetul a împărtăşit ziariştilor anumite observaţii 
critice la adresa regimului Ceauşescu. Redacţia ziarului a aşteptat însă un moment po- 
trivit pentru publicarea interviului. Acesta s-a ivit pe 17 martie 1989, la o săptămână 
după difuzarea „Scrisorii celor şase” de către BBC. Chiar în aceeaşi zi, Dinescu a fost 
convocat la sediul comitetului local de partid, unde i s-a adus la cunoştinţă că a fost 
eliminat din rândul membrilor de partid. În acelaşi timp i-a fost aplicată măsura arestu- 
lui la domiciliu, menţinută de facto până pe 22 decembrie. Îi era permis în schimb să 
se întâlnească cu diferite persoane, inclusiv cu diplomaţi occidentali. În zilele urmă- 
toare, câţiva reprezentanţi ai lumii culturale şi-au exprimat sprijinul pentru Dinescu, 
printre aceştia numărându-se Andrei Pleşu, fostul „inginer al sufletelor” din vremea 
stalinismului, Geo Bogza, Alexandru Paleologu, eseistul Mihai Şora şi poetul Ştefan 
Augustin Doinaş, care fusese informator al Securităţii!. Ei au redactat o scrisoare adre- 
sată preşedintelui Uniunii Scriitorilor în care-şi exprimau neliniştea faţă de starea lite- 
raturii în România. Autorităţile au reacţionat imediat, dar nu foarte ferm. Toţi semnatarii 
scrisorii, cu excepţia stalinistului Bogza, au primit interdicţie de a mai publica pe teri- 
toriul RSR. Cel mai rău a fost tratat Pleşu, care, ca istoric de artă, pe 5 aprilie a fost 
trimis în provincie, în satul Tescani din judeţul Bacău, unde trebuia să îndeplinească 
funcţia de custode al muzeului local?. Potrivit scriitorului Tudor Octavian, care l-a vi- 
zitat pe Pleşu la Tescani, oaspeţi ai disidentului ar mai fi fost şi Ion Iliescu şi Virgil 
Măgureanu, pe atunci lector la Academia „Ştefan Gheorghiu” (din 1973), iar în anii 
1990-1997 şeful spionajului extern?. 

În februarie 1989, în cadrul Institutului de Economie a Sistemului Socialist de pe 
lângă Academia de Ştiinţe a URSS a fost elaborată o lucrare referitoare la situaţia in- 
ternă a ţărilor din blocul sovietic. În acest document se aprecia că „regimul [românesc] 
încă mai dispune de o anumită rezervă de forţe vitale” şi erau prevăzute două variante 
de evoluţie a situaţiei din RSR. O variantă favorabilă din punctul de vedere al sovieti- 
cilor presupunea că „se va ajunge la schimbări la nivelul autorităţii supreme în stat şi 
ca urmare, în locul lui N. Ceauşescu vor apărea politicieni care gândesc sănătos, capa- 
bili să înţeleagă şi să pună în practică idei ca reforme radicale şi înnoirea socialismu- 
lui”. În varianta numită „intermediară/de impas” era avută în vedere rămânerea lui 
Ceauşescu în continuare la putere, fără schimbarea liniei politice. În cel mai rău caz se 
putea ajunge la o explozie socială şi la apariţia „pericolului întoarcerii spre Occident”?. 


1. După apariţia acestei informaţii (la peste zece ani după căderea comunismului), Dinescu a rupt 
relaţiile cu Doinaş într-un mod foarte hotărât. Vezi R. Andronic, „Gabriel Liiceanu: «Păunescu 
a făcut cât jumătate din Securitate»”, Ziua, 28 noiembrie 2003. 

2. D. Deletant, Ceauşescu..., pp. 281-284. 

3. „Conjuraţii de la Tescani”, Ziua, 25 august 2007. 

4. „Monografie referitoare la situaţia internă din ţările socialiste europene elaborată la Institutul de 
Economie a Sistemului Socialist de pe lângă Academia de Ştiinţe a URSS în februarie 1989”, în 

Ceea ce s-a întâmplat ceva mai târziu a fost un amestec între varianta favorabilă şi cea 
intermediară. În fond, s-a produs o explozie a nemulțumirii sociale, în urma căreia însă 
la putere au ajuns „politicieni cu gândire sănătoasă” care au făcut totul pentru a preveni 
„pericolul întoarcerii spre Occident”. 

Pe 4 aprilie, în semn de protest împotriva încălcării drepturilor omului de către 
echipa lui Ceauşescu, Republica Federală Germania şi-a retras ambasadorul din România!. 
Acest lucru reprezenta accentuarea izolării României pe arena internaţională. Din acel 
moment au încetat practic întâlnirile cu delegaţii din alte ţări, atât de frecvente în cursul 
precedenţilor douăzeci şi ceva de ani şi exploatate invariabil de propagandă ca dovezi 
ale recunoaşterii în lume a geniului conducătorului român. 

Câteva zile mai târziu, autorităţile au iniţiat ultima mare ofensivă propagandistică, 
legată de achitarea datoriei externe anunţată de secretarul general la Plenara CC din 
12-14 aprilie 1989. Subliniind surmontarea dificultăţilor economice şi creşterea inde- 
pendenţei ţării, campania n-a nimerit însă pe un teren favorabil, pentru că situaţia ma- 
terială a populaţiei nu se ameliora, ci se înrăutăţea tot mai mult. Speranţa în ridicarea 
nivelului de trai după plata datoriilor, întreţinută permanent de autorităţi, s-a dovedit o 
nouă păcăleală. 

În următoarele luni nu s-au întâmplat prea multe, deşi echipa conducătoare era asal- 
tată de o avalanşă de fenomene negative. Se înmulţeau protestele oponenților şi disi- 
denţilor, ale instituţiilor internaţionale care luptau pentru respectarea drepturilor omului, 
precum şi ale organizaţiilor politice ale românilor din emigrație. S-a intensificat şi emi- 
graţia ilegală, tot mai multe persoane treceau în RPU şi în RSFI, iar paza de frontieră 
nu era în stare să reducă semnificativ fenomenul. În noiembrie 1989, din RSR a fugit 
astfel gimnasta de renume mondial Nadia Comăneci, ceea ce era un semnal clar că până 
şi cele mai favorizate persoane erau extrem de nemulţumite de nivelul de trai din 
ţară. 

În iulie s-a lansat următorul oponent, care mai târziu a încercat să joace un rol de- 
terminant, dar a fost eliminat de Iliescu. Dumitru Mazilu, pentru că despre el este vorba, 
fusese în anii '60 şi '70 membru al nomenclaturii comuniste superioare, dar pe parcurs 
poziţia lui s-a depreciat. Culmea carierei sale a fost atinsă în perioada 1965-1967, când 
a îndeplinit funcţia de comandant al Şcolii de Securitate de la Băneasa (unitate care n-a 
cunoscut reforme „românizante” decât după 1968)?. Mai târziu a activat în domeniul 
ştiinţific. În 1974 a devenit secretar general al Asociaţiei Române pentru Naţiunile 
Unite. În 1985 ONU i-a recomandat pregătirea unui raport în legătură cu respectarea 
drepturilor omului şi cu situaţia tineretului din RSR. Mazilu a încercat să prezinte acest 
raport la şedinţa uneia dintre comisiile Organizaţiei Naţiunilor Unite în iunie 1987, dar 
autorităţile nu i-au eliberat paşaportul?. Pe 10 iulie 1989, la Geneva, cu ocazia sesiunii 
uneia dintre subcomisiile pentru apărarea drepturilor minorităţilor naţionale, a fost pre- 
zentat totuşi acest raport (mai mult de zece pagini dactilografiate), care a ajuns şi în 


Polska 1986-1989: Koniec systemu, vol. 3: Dokumenty, pp. 233-252. 

1. C. Păiuşan, N.D. Ion, M. Retegan, Regimul comunist..., p. 338. 
M. Pelin, Un veac de spionaj..., p. 181. N-ar fi exclus ca informaţiile referitoare la acest segment 
al biografiei lui Mazilu să fi ajuns la cunoştinţa opiniei publice doar din motivul că, la început, el 
s-a aflat în conflict deschis cu Iliescu. 

3. D. Deletant, Ceauşescu..., pp. 259-261. 

posesia postului de radio Europa Liberă şi a altor posturi de radio occidentale. Mazilu 
şi-a transmis raportul inclusiv Ambasadei RPP, în arhivele MSZ RP păstrându-se o co- 
pie xerox a manuscrisului acestui text (în limba engleză). 

Între timp, în sânul conducerii României s-a cristalizat treptat ideea creării unei 
anumite forme de opoziţie faţă de Gorbaciov şi perestroika lui, la scara întregului bloc 
comunist. Chiar şi Ceauşescu, aşa dezinformat cum era, ştim bine, de colaboratorii săi 
cei mai apropiaţi, probabil îşi dăduse seama în cele din urmă că în ţările socialiste se 
petrec schimbări atât de adânci, încât situaţia devine periculoasă pentru el dacă rămâne 
singur. Pe 4 iunie 1989 a devenit clar că schimbările din ţările comuniste pot merge în 
ambele direcţii, simbolizate prin alegeri parţial libere în RPP şi masacrul studenţilor 
protestatari în RP Chineză. Ceauşescu prefera, evident, soluţia chineză, dar mai mult 
ca sigur nu putea conta pe ajutorul Beijingului (ajutor pe care l-ar fi putut solicita în 
cursul vizitei sale în RP Chineză din noiembrie 1988, deşi aceasta nu este, din păcate, 
decât o ipoteză). 

Ceea ce l-a împins la acţiune a fost faptul că în Polonia misiunea formării unui nou 
guvern i-a fost încredinţată lui Tadeusz Mazowiecki, renunţându-se astfel la principiul 
tradiţional al rolului conducător al PMUP. E greu de spus în ce măsură Ceauşescu era 
corect informat în legătură cu situaţia politică din RPP, dar cu siguranţă şi-a dat seama 
că acest lucru reprezintă o ameninţare gravă la adresa sistemului comunist din această 
tară şi, implicit, din celelalte state ale blocului sovietic?. La şedinţa din 21 august, el 
le-a explicat membrilor CPEx că vrea să-şi exprime sprijinul faţă de forţele conserva- 
toare din PMUP care, „văzând că se bucură de sprijin, fără îndoială vor fi tentate să 
treacă la acţiune” pentru apărarea sistemului comunist. Textul scrisorii adresate parti- 
delor comuniste „frăţeşti” a fost transmis în cursul nopţii de 19 spre 20 august. În acest 
document era criticată evoluţia situaţiei din Polonia, afirmându-se printre altele : 


Partidul Comunist Român şi România ca ţară socialistă nu pot considera acest lucru ca fiind 
exclusiv o problemă internă a Poloniei. Ceea ce se petrece acolo afectează toate ţările socia- 
liste, priveşte soarta socialismului în întreaga lume. [...] Din această cauză conducerea parti- 
dului şi a statului român consideră că partidele noastre, ţările socialiste, statele-membre ale 
Tratatului de la Varşovia trebuie să adopte o poziţie hotărâtă şi să nu permită ca misiunea 
formării guvernului polonez să fie încredinţată conducătorilor „Solidarităţii”. În ciuda rezul- 
tatelor alegerilor, RSR consideră că trebuie luate în consideraţie problemele socialismului şi 
ale clasei muncitoare. 


Este greu de spus totuşi cu certitudine că Nicolae Ceauşescu ar fi propus pe această 
cale o acţiune armată a Tratatului de la Varşovia în RPP după modelul intervenţiei din 
1968 în Cehoslovacia. În mod cert, el revenea la propunerea pe care i-o făcuse în 


1. Notă referitoare la luările de poziţie ale profesorului D. Mazilu în legătură cu Drepturile Omului 
şi ale Tineretului în România, D-I-R-240-2-89, A MSZ RP. 

2. Cf. M. Retegan, România şi doctrina „Sinatra ”... ; C. Moraru, „Stenograma şedinţei Comitetului 
Politic Executiv al CC al PCR din ziua de 21 august, privind evenimentele din Polonia”, Clio 1989, 
2005, nr. 1-2; A. Dudek, Reglamentowana rewolucja. Rozkład dyktatury komunistycznej w Polsce 
1988-1990, Cracovia, 2004, pp. 400-401. Nici în Arhivele MSZ RP, nici în cele ale Secției 
Internaționale a CC al PMUP accesibile în Arhiva de Acte Noi (Archivum Akt Nowych) nu s-au 
păstrat documente în legătură cu această inițiativă a conducerii româneşti. 

ianuarie lui Medvedev, şi anume o întâlnire a conducătorilor pentru a discuta împreună 
problemele internaţionale. Dar iniţiativa românească n-a primit decât răspunsuri nega- 
tive din toate capitalele blocului socialist. Ceea ce însemna că în vara anului 1989 
Ceauşescu rămăsese singurul lider din regiune hotărât să apere comunismul cu orice 
preţ. 

Toamna, evenimentele din Europa Centrală şi de Est au cunoscut brusc un proces 
de accelerare. Pe 10 octombrie, în Ungaria a fost dizolvat PMSU, pe ruinele lui fiind 
construit Partidul Socialist Maghiar (Magyar Szocialista Pârt). Pe 18 octombrie, în 
Polonia au început lucrările „mesei rotunde”. Pe 23 octombrie s-a renunţat la denumi- 
rea RPU, care a fost înlocuită cu Republica Ungară (Magyar Köztársaság). Şi-au dat 
obştescul sfârşit inclusiv regimurile pe care Ceauşescu conta cel mai mult. Între 6 şi 
8 octombrie conducătorul român a sărbătorit împreună cu Erich Honecker a 40-a ani- 
versare a RDG, dar o lună mai târziu, pe 9 noiembrie, Zidul Berlinului cădea, ceea ce 
a constituit sfârşitul simbolic al regimului comunist în Germania. În Cehoslovacia, la 
Praga, pe 17 noiembrie a avut loc o uriaşă demonstraţie, pacificată însă brutal de for- 
tele de ordine, acest eveniment constituind începutul „revoluţiei delicate” (nežná revo- 
luce), numită mai târziu „de catifea” (sametová), care a dus la căderea sistemului 
comunist într-un mod mult mai hotărât decât în alte ţări. În Bulgaria, încercarea lui 
Jivkov de a îmblânzi tonul campaniei naţionaliste antiturceşti n-a adus rezultatele scon- 
tate şi n-a putut opri inevitabilele schimbări. Cu participarea largă a armatei, Jivkov a 
fost înlocuit pe 10 noiembrie cu Petăr Mladenov. Pe 7 decembrie, în Bulgaria era înfi- 
inţat primul partid de opoziţie, Uniunea Forţelor Democratice. 

Spre sfârşitul lunii noiembrie România rămăsese aşadar ultima ţară comunistă euro- 
peană (în afară de Albania) în care sistemul se menținea în continuare neschimbat. Era 
aproape sigur însă că se va întâmpla ceva, cu atât mai mult cu cât asupra RSR, ca ultim 
bastion al socialismului, a început să se concentreze atenţia opiniei publice mondiale. 
Conducătorul român îşi dădea seama de acest lucru, dar s-a hotărât să contracareze 
orice schimbare prin unica metodă pe care o utilizase până atunci - strângerea şi mai 
accentuată a rândurilor. În afară de RP Chineză, el avea ca model şi Cuba, unde un 
adept al lui Gorbaciov, generalul Arnaldo Ochoa, care se acoperise de glorie în luptele 
din Africa, fusese arestat în iunie 1989 şi împuşcat o lună mai târziu. 

Între 20 şi 24 noiembrie 1989 a avut loc Congresul al XIV-lea al PCR. Era şi ultima 
ocazie de a-l elimina pe Ceauşescu pe cale legală, întrucât ca secretar general al parti- 
dului el nu putea fi revocat decât de Congres. În această direcţie mergeau de altfel şi 
intenţiile autorilor celor două scrisori deschise care fuseseră difuzate de Europa Liberă 
pe 27 august, respectiv 8 noiembrie. Ambele fuseseră semnate de Frontul Salvării 
Naţionale (FSN). Nu este încă foarte clar cine a fost autorul şi forţa propulsoare a aces- 
tor scrisori. Silviu Brucan a afirmat că ele au fost scrise de Alexandru Melian, pe atunci 
profesor la Universitatea din Bucureşti. După Brucan, Melian nu întreţinuse contacte 
cu grupul care mai târziu a format „adevăratul” FSN şi că aceasta fusese iniţiativa lui 
personală!. Exact aceeaşi versiune a dat-o şi Ion Iliescu într-un dialog cu Vladimir 
Tismăneanu, deşi afirma că la un moment dat îl cunoscuse pe Melian?. Pe de altă parte, 


1. S. Brucan, Generaţia irosită..., p. 218. 
2. Marele şoc..., p. 182. 

Nicolae Militaru, într-un interviu acordat istoricului britanic Dennis Deletant în 1995, 
afirma că ideea publicării unor astfel de scrisori şi semnarea lor cu sigla FSN îi aparţi- 
nuseră lui Ion Iliescu, iar Melian nu făcuse decât s-o pună în practică!. Ambele versiuni 
par la fel de verosimile şi în acest moment este greu să apreciem cum s-au petrecut de 
fapt lucrurile. În orice caz, în scrisorile difuzate de REL, Frontul Salvării Naţionale îi 
îndemna pe delegaţii la Congresul PCR să nu-l mai aleagă tot pe Ceauşescu secretar 
general, cu alte cuvinte, să-l elimine de la putere în mod legal. 

Pe de altă parte, conducătorul român putea profita, teoretic, de acest eveniment 
pentru a-şi anunţa retragerea de bunăvoie sau a pune la punct farsa unui puci care i-ar 
fi permis să se retragă, lăsând locul fiului său Nicu sau lui Ilie Verdeț. Dar nu s-a în- 
tâmplat aşa - Congresul s-a desfăşurat în aceeaşi atmosferă festivă bine cunoscută de 
atâţia ani, în mijlocul ovaţiilor şi sloganurilor de tipul „Ceauşescu reales la al XIV-lea 
Congres”. În ziua ultimului său Congres, PCR număra deja peste 3,8 milioane de mem- 
bri?. În cele 87 de cuvântări, numele lui Nicolae Ceauşescu a fost rostit de 673 de ori, 
iar al Elenei de 247 de ori, ceea ce reprezenta un record absolut’. În luările de cuvânt 
era subliniat rolul conducător al partidului - aluzie evidentă la ţările vecine, în care 
această formulare fusese eliminată. Cultul personalităţii ajunsese la zenit, aşa încât se- 
cretarul general a fost reales cu unanimitate de voturi de participanţii la Congres. În 
încheiere Ceauşescu a citit un referat, în care chiar din prima frază se făcea trimitere 
la perioada 2000-2010*. El sublinia că, în opinia lui, „cel mai mare succes şi rezultat 
al construcţiei socialismului în România” este „omul nou”. El amintea, de asemenea, 
despre „consolidarea independenţei şi suveranităţii” ţării. Congresul al XIV-lea n-a adus 
nimic nou - a fost un eveniment schematic, plictisitor şi destul de mohorât. Ceauşescu 
pierduse şi ultima şansă de a ieşi din rigiditatea liniei sale politice şi de a iniţia reforme 
care, e adevărat, l-ar fi înlăturat de la putere, dar i-ar fi dat şansa de a-şi salva viaţa şi 
poate chiar şi averea acumulată. 

Încheierea lucrărilor Congresului al XIV-lea (şi ultimul) al PCR a reprezentat înce- 
putul perioadei imediat precedente izbucnirii revoluţiei îndreptate împotriva regimului 
Ceauşescu. Soarta dictatorului era deja hotărâtă - nu mai trebuia decât o ocazie, şi ea 
avea să apară. 


Pierderea puterii: 2-22 decembrie 1989 


Între 2 şi 3 decembrie 1989, în apropierea coastelor Maltei s-a organizat o întâlnire în- 
tre preşedintele american George Bush şi secretarul general al PCUS Mihail Gorbaciov. 
Acest eveniment provoacă între români controverse. Unii consideră că în cursul acestor 
convorbiri s-a ajuns aproape la semnarea sentinţei lui Ceauşescu (de la Ialta pân'la Malta — 


D. Deletant, Ceauşescu..., p. 291. 
. N. Ionescu-Gură, „Studiu introductiv”, p. 21. 
A. Cioroianu, Ce Ceauşescu qui hante..., p. 254. 
„Cuvântarea lui Nicolae Ceauşescu la încheierea lucrărilor Congresului al XIV-lea al PCR din 
24 noiembrie 1989”, în L. Betea, Mentalități şi remanenţe comuniste, Editura Nemira, Bucureşti, 
2005, pp. 273-282. 

aşa datează unii perioada comunistă din România), alţii nu acordă acestei întâlniri o 
importanţă chiar atât de mare, arătând că doar factorii interni au dus la căderea „Geniului 
din Carpaţi”. 

Pe 31 octombrie se anunţase că urmează să aibă loc o întâlnire a conducătorilor 
Statelor Unite şi Uniunii Sovietice la bordul unei nave sovietice de război staționate în 
apropierea Maltei pentru a se discuta chestiuni legate de situaţia politică din lume care 
se schimbă de la o zi la alta!. Bush a fost cel care a ţinut cu orice preţ să se ajungă la 
această întâlnire. Convorbirile s-au referit inclusiv la România, deşi în stenogramele 
publicate nu există prea multe menţiuni la RSR, în afara unui fragment scurt, destul de 
enigmatic. Bush l-a asigurat pe Gorbaciov că „valorile occidentale nu înseamnă absolut 
deloc că am dori să impunem sistemul nostru României, Cehoslovaciei ori RDG-ului”, 
la care acesta din urmă a răspuns la fel de enigmatic: „Pentru noi acest lucru este foarte 
important. Au loc schimbări fundamentale”. După cum consideră mulţi istorici, spre 
exemplu Alex M. Stoenescu, acest fragment însemna că „despre aceste trei ţări se dis- 
cutase fără stenogramă şi că misiunea de a schimba conducerile de acolo revenea Uniunii 
Sovietice”?. O teză formulată chiar atât de categoric poate că nu este întemeiată, dar 
fără îndoială se poate afirma că întâlnirea din apropierea coastelor Maltei a însem- 
nat retragerea definitivă a sprijinului pe care Washingtonul îl acordase conducerii 
României. 

A doua zi după venirea din Malta, Mihail Gorbaciov a luat parte la Moscova la în- 
tâlnirea conducătorilor statelor membre ale Tratatului de la Varşovia. În cursul acestei 
sesiuni conducătorul sovietic a purtat convorbiri destul de ample cu Ceauşescu, steno- 
grama acestora fiind mai târziu publicată de unul dintre membrii Comisiei Senatoriale?. 
La convorbiri au participat de asemenea şefii de guvern ai RSR şi URSS. Ceauşescu 
şi-a reînnoit propunerea (pe care i-o făcuse mai întâi lui Medvedev în luna ianuarie şi 
apoi o reluase în faţa conducătorilor partidelor „frăţeşti” în luna august) de a se orga- 
niza o întâlnire a „partidelor comuniste şi muncitoreşti”, chiar dacă unul dintre acestea, 
PSM din Ungaria, deja se transformase în partid social-democrat. Ceauşescu a amintit 
aici cuvintele lui Lenin: „Oricât de puţini am fi, tot trebuie să ridicăm steagul”. 
Răspunsul lui Gorbaciov a fost un refuz, dar făcut pe un ton îngăduitor. S-a discutat 
apoi despre situaţia politică din celelalte ţări ale blocului sovietic. Ambii vorbitori au 
subliniat realizările socialismului din acele ţări. Apoi au fost abordate probleme bilate- 
rale. După afirmaţia lui Rîjkov că pe 9 ianuarie 1990 a fost planificată o întâlnire CAER, 
Gorbaciov a spus destul de enigmatic, aparent fără să se adreseze cuiva anume: „Veţi 
mai trăi până la 9 ianuarie! ”. După care s-a vorbit destul de mult despre situaţia eco- 
nomică a RSR şi URSS, ca şi despre dezvoltarea relaţiilor comerciale dintre cele două 


1. Cf. „At Historic Crossroads: Documents on the December 1989 Malta Summit”, în The End of 
the Cold War, Cold War International History Project Bulletin, nr. 12-13, 2001, pp. 229-241. 

2. A.M. Stoenescu, Istoria loviturilor..., vol. 4 (II), p. 174. 

3. „Stenograma întâlnirii de lucru a tovarăşului Nicolae Ceauşescu, secretar general al Partidului 
Comunist Român, preşedintele Republicii Socialiste România, cu tovarăşul Mihail Sergheevici 
Gorbaciov, secretar general al Comitetului Central al Partidului Comunist al Uniunii Sovietice, 
preşedintele Sovietului Suprem al URSS, Moscova 4 decembrie 1989”, în Ş. Săndulescu, Decembrie 
'89. Lovitura de stat..., pp. 283-298. 


354 DICTATURA LUI NICOLAE CEAUŞESCU (1965-1989) 


ţări. Partea sovietică a fost de acord să fie organizate şi alte întâlniri bilaterale, fără 
însă a preciza vreo dată anume (deşi Dăscălescu propusese luna februarie). 

Nu se ştie exact cu ce concluzii s-a întors Ceauşescu de la această întâlnire!. La 
plecarea de la Moscova, nimeni dintre sovietici nu l-a însoţit la aeroport?. Imediat după 
ce s-a întors în ţară, el a luat câteva decizii importante al căror scop era să prevină 
eventuale tulburări sociale şi diversiuni străine. Pe 5 decembrie, Consiliul de Stat a 
emis un decret de majorare a burselor pentru studenţi şi elevi şi de acordare a unor 
burse pentru copiii de muncitori şi ţărani cooperatişti, indiferent de veniturile părinți- 
lor’. Această manevră avea drept scop să amelioreze starea de spirit a studenţilor şi 
astfel să reducă potenţialul lor revoluţionar. Dar de fapt decretul n-a schimbat prea 
multe, fiind considerat încă o promisiune fără acoperire. O a doua decizie luată s-a do- 
vedit în schimb de-a dreptul catastrofală prin efectele ei pentru conducător. Pe 11 de- 
cembrie, cu ocazia unei şedinţe a CPEx, s-a luat decizia ca paza de frontieră să treacă 
în subordinea Ministerului Afacerilor Interne (până atunci ea constituise un resort al 
Ministerului Apărării Naţionale)“. Principalul motiv al acestei decizii l-au constituit ra- 
poartele Securităţii, din care reieşea că în ultimele luni se intensificaseră trecerile frau- 
duloase de frontieră şi anume, trebuie să subliniem acest amănunt, în ambele sensuri. 
Încredinţarea comenzii asupra pazei de frontieră fidelului activist Postelnicu era în sine 
o soluţie bună, dar care fusese aplicată prea târziu. Schimbarea subordonării serviciului 
de pază a frontierei a provocat un haos enorm în activitatea lui, reducându-i în mod 
hotărâtor eficienţa. 

Datorită acestei decizii a fost mult uşurată apariţia unui mare număr de aşa-numiţi 
„turişti sovietici”, care au trecut masiv graniţa de nord a RSR. Acest fenomen n-a fost 
suficient cercetat, însăşi existenţa „turiştilor” făcând obiectul unei controverse foarte 
pasionate. Potrivit celor care afirmă că „turiştii sovietici” au constituit un element esen- 
tial în evenimentele din decembrie 1989, un prim astfel de grup ar fi trecut graniţa în 
septembrie cu ocazia vizitei lui Ceauşescu la Iaşi. Valul următor al intrărilor în RSR 
a început pe 9 decembrie şi s-a intensificat de pe 12 decembrie. „Turiştii”, în marea 
lor majoritate tineri, bărbaţi bine făcuţi, veneau cu automobile de tip Lada (au existat 
şi câteva autocare) şi vorbeau, în afară de limba rusă, şi o limbă română stâlcită, ceea 
ce arăta că puteau proveni de pe teritoriul Republicii Sovietice Moldoveneşti. Ei se 
prezentau la punctele de trecere a frontierei de obicei la primele ore ale dimineţii şi in- 
dicau drept ţintă a călătoriei lor Iugoslavia - ceea ce ar putea sugera că, din start, ei 
aveau planificat să ajungă la Timişoara. Punctul de întâlnire al „turiştilor sovietici” se 
afla la Iaşi, unde numai la Hotelul „Unirea” au fost înregistraţi 176 de cetăţeni ai Uniunii 
Sovietice, venind în principal de la Odessa şi de la Mîkolaiv. Cam în aceeaşi perioadă, 
potrivit unor martori - din păcate puţin credibili —, ar fi sosit la Iaşi, independent unul de 
celălalt, Ion Iliescu şi Petre Roman, dar ei n-au confirmat niciodată această informaţie. 


1. Săndulescu consideră că Nicolae Ceauşescu era deja convins că sovieticii vor să-l lichideze. 
Ş. Săndulescu, Decembrie '89. Lovitura de stat..., p. 38. 

S. Nicolaescu, Lupta pentru putere..., p. 572. 

C. Păiuşan, N.D. Ion, M. Retegan, Regimul comunist..., p. 343. 

Ibidem, p. 343. 

Pentru această versiune a evenimentelor, cf. A.M. Stoenescu, Istoria loviturilor..., vol. 4 (I), 
pp. 205-207, 233-244. 

Pe 14 decembrie după-amiază, „turiştii” au început să părăsească Iaşul. În afara oraşu- 
lui s-a format o coloană de autoturisme care se îndrepta spre sud-vest. Ei au făcut o 
haltă mai consistentă la Craiova, dar scopul călătoriei lor era Timişoara. O parte dintre 
ei au intrat în Bucureşti, unde pe 20-22 decembrie au fost văzute persoane care, vorbind 
stricat româneşte, întrebau cum să ajungă în puncte esenţiale ale oraşului. 

Alţi istorici şi diferiţi participanţi la aceste evenimente neagă în mod vehement fap- 
tul că vreun grup organizat de „turişti sovietici” ar fi influenţat în vreun fel desfăşurarea 
revoluţiei! N-ar fi exclus ca unii cetăţeni din URSS să se fi aflat în decembrie 1989 cu 
titlu privat pe teritoriul României, este de asemenea posibil ca ei să se fi deplasat cu 
autoturisme Lada sau chiar cu autocare, dar era vorba de simple excursii care n-aveau 
nimic în comun cu o operaţiune diversionistă. Partizanii tezei despre participarea „tu- 
riştilor sovietici” nu au dovezi incontestabile în apărarea ei. Este adevărat că în apro- 
piere de Craiova serviciile române au împuşcat trei cetăţeni ai Uniunii Sovietice sub 
învinuirea de terorism, dar în urma anchetei ulterioare s-a constatat că asupra sovieti- 
cilor nu s-au găsit decât nişte cuțite lungi şi nici un alt obiect care ar fi putut trăda in- 
tenţia de a desfăşura acţiuni teroriste. Împuşcarea acestor trei bărbaţi este, de altfel, 
singurul fapt incontestabil care demonstrează că cetăţeni din URSS s-au aflat pe terito- 
riul RSR ca turişti - celelalte dovezi bazându-se în principal pe mărturiile şi amintirile 
foştilor ofiţeri ai serviciilor speciale, care, în marea lor majoritate, nu puteau fi de acord 
cu răsturnarea lui Ceauşescu. Apariţia unor indivizi neidentificaţi este confirmată însă 
şi de unii revoluționari autentici. 

Faţă de aceste două versiuni diferite şi de imposibilitatea de a avea acces la arhivele 
care ar putea confirma pe vreuna dintre ele, putem admite că „turiştii sovietici” au 
existat într-adevăr, dar fără a juca un rol determinant în desfăşurarea evenimentelor. 
Au existat prea mulţi martori care au mărturisit că au văzut cetăţeni sovietici cu maşini 
Lada ca să bagatelizăm cu totul acest fenomen ; pe de altă parte însă, revoluționarii cei 
mai angajaţi care au luptat pe baricade, cei datorită cărora mişcarea n-a fost înăbuşită 
în faşă (şi au existat câteva sute de astfel de persoane la scara întregii ţări), au aderat 
mai târziu la diferite asociaţii ale combatanţilor, iar printre ei n-au existat cetăţeni so- 
vietici. E adevărat că au existat şi grupuri neidentificate, dar acestea s-au ocupat mai 
ales de devastarea magazinelor, ceea ce ar putea arăta că nu erau decât simpli huligani. 
Nu putem exclude ipoteza că „turiştii sovietici” ar fi trebuit să intre în acţiune dacă s-ar 
fi dovedit că forţele locale nu sunt în măsură să-l răstoarne pe Ceauşescu, iar serviciile 
de ordine lichidează fără probleme focarele de rezistenţă. Dar lucrurile s-au petrecut 
altfel, şi de aceea „turiştii” s-au limitat la rolul de observatori. Nu este decât o ipoteză, 
dar se pare că este singura acceptabilă în stadiul actual al cercetărilor. 

Evenimentele care au dus nemijlocit la căderea dictatorului au început în două locuri 
şi la două date diferite. Primul s-a desfăşurat pe 14 decembrie, la Iaşi?. În acest oraş 
se ajunsese la revolte încă din anii precedenţi. Datorită situării sale geografice, Iaşul 


1. Pentru această versiune a evenimentelor, cf. M. Mioc, Revoluţia din 1989..., pp. 54-55. Această 
lucrare în întregul ei se ocupă de critica unei disertaţii a lui A.M. Stoenescu, respectiv a viziunii 
asupra istoriei reprezentate de acest autor şi lansate de Marius Tucă. 

2. Cf. C.M. Spiridon, „laşi, 14 decembrie 1989, un început al revoluţiei române”, Analele Sighet, 
nr. 10, 2003, pp. 1005-1020; A.M. Stoenescu, Istoria loviturilor..., vol. 4 (I), pp. 176-249. 

s-a aflat sub o influenţă mai puternică a ideilor provenind din URSS decât restul ţării. 
Acest lucru a devenit vizibil după crearea în Republica Moldovenească a Frontului 
Popular, care cerea printre altele revenirea la alfabetul latin. Un grup deosebit de tur- 
bulent îl constituiau studenţii, care în februarie 1987 deja organizaseră proteste de an- 
vergură. Persoanele care atunci au luat parte la demonstraţii au fost active şi în decembrie 
1989. 

Una dintre figurile de maximă importanţă la Iaşi a fost Dan Petrescu, un intelectual, 
scriitor. În toamna anului 1987 el a plecat într-o călătorie în Occident, unde a acordat 
un interviu ziarului francez Liberation. Acest interviu, cu titlul „Ceauşescu nu este sin- 
gurul vinovat”, a fost publicat chiar în ziua aniversării dictatorului, în ianuarie 1988. 
Cu această ocazie, Petrescu afirma că „este mai uşor să-l ucizi pe Ceauşescu decât să 
schimbi sistemul”, ceea ce mai târziu s-a dovedit a fi un diagnostic foarte exact. În oc- 
tombrie 1989, Petrescu a început o grevă a foamei, cerând ca delegaţii la Congresul 
al XIV-lea al PCR să nu-l mai aleagă pe Ceauşescu secretar general al partidului. 
Petrescu a luat de asemenea legătura cu opozanți din alte oraşe - printre alţii, cu Doina 
Cornea. Securitatea i-a impus şi lui arest la domiciliu, care s-a prelungit practic până 
la 22 decembrie!. Cu toate acestea, el a reuşit să-şi formeze un grup de susţinători care 
cuprindea mai ales intelectuali. Programul lui Petrescu era explicit anticomunist. 

Un alt grup se formase în rândul intelectualilor din domeniul tehnic şi s-a concentrat 
în jurul inginerilor Cassian Maria Spiridon şi Ştefan Prutianu. Ei împărtăşeau ideea de 
a aplica şi în România soluţiile sovietice şi de a forma un front popular progorbaciov. 
O astfel de organizaţie, care se numea Frontul Popular Român, a fost creată pe 27 no- 
iembrie şi în comitetul ei de conducere intrau reprezentanţi ai ambelor grupări disidente. 
Activiştii Frontului au început să împrăştie prin oraş manifeste executate cu ajutorul 
unor matrițe din cauciuc. Manifestele conţineau mesaje adresate tuturor românilor 
(„Către toţi românii de bună credinţă”, cu o variantă: „Către toţi cetăţenii de bună 
credinţă”) şi chemau populaţia la un miting în centrul oraşului, în Piaţa Unirii, pe 
14 decembrie, la ora 16. Primele 50 de exemplare ale acestui manifest chemau popu- 
laţia la ora 18, dar întrucât era iarnă şi la ora respectivă se făcea întuneric, în cele din 
urmă s-a stabilit ora 16 ca început al demonstraţiei. Securitatea nici n-a intervenit la 
drept vorbind, limitându-se să-i urmărească pe principalii activişti ai Frontului. 

Pe 14 decembrie, forţele de ordine erau pregătite. Cu câteva zile mai înainte, la Iaşi 
sosiseră generalii Constantin Olteanu şi Ion Coman, care conduceau personal desfăşu- 
rarea acţiunilor preventive. În Piaţa Unirii au fost amplasate maşini de pompieri, în 
zonă patrulau milițieni şi detaşamente ale Gărzilor Patriotice, iar pe străzile adiacente 
erau parcate camioane înţesate de persoane în civil, dar înarmate cu pistoale automate. 
A fost pus în funcţiune iluminatul public în totalitatea lui, ceea ce la vremea respectivă 
constituia un eveniment. În aceeaşi perioadă a avut loc la Iaşi şi un campionat de karate 
organizat în pripă, aşa încât prin oraş se aflau câteva sute de Karatişti din întreaga ţară. 
Probabil, dacă ar fi fost necesar, ei ar fi putut intra în acţiune de partea forţelor de or- 
dine. În jurul orei 16, în piaţă s-a strâns un grup nu prea mare de oameni, printre care 
se aflau Spiridon şi Prutianu. Ei şi-au putut da repede seama că nu se vor strânge mai 


1. V. Arachelian, În faza dumneavoastră. Revoluţia şi personajele sale, Editura Nemira, Bucureşti, 

mulţi, aşa încât au aşteptat încă o oră, după care s-au împrăştiat. Fiecare persoană din 
cei care s-au prezentat în Piaţa Unirii a fost apoi supusă urmăririi. A doua zi au fost 
arestaţi toţi organizatorii manifestaţiei (care de facto n-a avut loc). Ei au fost reţinuţi 
şi torturați până pe 22 decembrie. Această acţiune a Frontului Popular Român n-a fost 
prezentată prea amplu de presa occidentală. Aşadar prima încercare de amorsare a re- 
voluţiei a fost zădărnicită, iar Olteanu şi Coman s-au întors la Bucureşti cu sentimentul 
datoriei bine îndeplinite. Arestarea celor mai active persoane a făcut ca la Iaşi atmosfera 
să fie destul de liniştită în zilele următoare, când în alte oraşe s-a ajuns la acte de 
violenţă. 

Încercarea nereuşită de a organiza un miting al populaţiei la Iaşi pune sub semnul 
întrebării existenţa „turiştilor sovietici”, care în mod evident nu şi-au făcut apariţia în 
Piaţa Unirii, deşi prezenţa lor ar fi putut salva demonstraţia - care s-ar fi putut termina 
probabil prin lupte de stradă cu utilizarea mijloacelor grele de război, aşa cum s-a în- 
tâmplat la Timişoara. Dar poate că, având în vedere numărul prea redus de demonstranți 
autentici, aceştia s-au hotărât să nu intre în joc, pentru că, fiind superiori numeric, ar 
fi fost mai uşor de identificat. Dintr-un motiv sau altul, pe 14 decembrie nu mai existau — 
potrivit unei versiuni, nici n-au existat vreodată - „turişti sovietici” la Iaşi, iar după o 
altă versiune aceştia ar fi fost deja plecaţi spre Timişoara. 

În ziua următoare a avut loc o altă tentativă de declanşare a revoluţiei din 1989, fără 
nici o legătură personală şi ideologică cu evenimentele de la Iaşi (desigur, în afară de 
sloganul „Jos Ceauşescu ! ”). Tensiunea politică ajunsese deja la zenit, aşa încât ea a 
izbucnit de data aceasta la Timişoara, pe fondul unei probleme locale destul de nesem- 
nificative, legată de expulzarea dintr-o parohie protestantă a unui pastor de naţionalitate 
maghiară, László Tőkés. 

TOkEs s-a născut în anul 1952 la Cluj, ca fiu al unui pastor!. În 1975 a absolvit cursu- 
rile Facultăţii de Teologie Protestantă din oraşul natal. În intervalul 1977-1984 a fost 
pastor în localitatea Dej. În această perioadă, el a publicat în revista samizdat E/lenpontok 
un articol referitor la situaţia minorităţii maghiare din RSR. Din această cauză, în 1984 
a rămas fără serviciu. În 1986 a făcut grevă, cerând să revină la parohie. Cerinţa i-a 
fost îndeplinită, începând cu 1 iunie a aceluiaşi an. 

Pe 1 ianuarie 1987 T6k6s a fost numit de episcopul László Papp al doilea pastor la 
biserica reformată din Timişoara?. Acesta a fost începutul aşa-numitului „scandal 
T6k6s”, întrucât chiar de la început el a intrat în conflict cu episcopul şi cu autorităţile 
de stat, care s-au străduit să-l împingă cât mai departe în provincie, utilizând în acest 
scop mijloace administrative şi clericale. Conflictul s-a agravat în martie 1989, când 
Tőkés a înţeles că episcopul Papp, care colabora strâns cu autorităţile, plănuia să-l mute 
într-o altă parohie, iar demersurile în acest scop erau deja într-o fază avansată. Pastorul 
a apelat mai întâi la autorităţile bisericeşti, obţinând în diverse instanţe rezultate dife- 
rite. În cele din urmă, episcopul Papp a reuşit să impună transferul lui Tőkés în satul 
Mineu din judeţul Sălaj, dar acesta a ignorat decizia superiorului, rămânând în parohia 
lui. În acelaşi timp, autorităţile de stat şicanau parohia respectivă din Timişoara prin 


1. Cf. Stownik biograficzny Europy Srodkowo-Wschodniej XX wieku, red. W. Roszkowski, J. Kofman, 
Varşovia, 2004, pp. 1299-1300. 
2. Cf. M. Mioc, Revoluția, fără mistere..., pp. 10-19. 

controale fiscale. Pe data de 28 mai, postul de radio Kossuth din Budapesta a difuzat 
conţinutul unei scrisori a lui Tőkés adresate episcopului Papp, prin care îi cerea aces- 
tuia ajutorul în scopul organizării unui teatru studenţesc - era primul pas în procesul 
de internaţionalizare a scandalului. Momentul crucial în această problemă s-a dovedit 
difuzarea pe 24 iulie a unui material despre pastorul Tõkés la televiziunea maghiară. 
Două zile mai târziu, telefonul îi era tăiat. Din august, Radio Kossuth a început să in- 
formeze săptămânal audiența în legătură cu evoluţia acestei probleme. În a doua săptă- 
mână a lunii septembrie Securitatea i-a interogat pe membrii capitulului bisericii şi 
familiile acestora probabil cu scopul de a-i înspăimânta. Pe 11 septembrie, televiziunea 
maghiară a difuzat din nou un material, şi mai amplu, în legătură cu Tőkés. 

A doua zi după difuzarea acestei emisiuni a dispărut Ern6 Ujvârossy, supraveghe- 
torul lucrărilor de renovare a bisericii, un cunoscut apropiat al pastorului. Corpul lui 
masacrat a fost găsit două zile mai târziu. Pe 18 septembrie a avut loc înmormântarea 
lui Ujvârossy. Ceremonia s-a transformat într-un protest tăcut al tuturor credincioşilor 
care erau de faţă. Vorbind la mormântul prietenului său, Tõkés a afirmat printre altele : 
„Ucigaşii lui Ernő Ujvârossy se ascund printre noi, în acest cortegiu”, ceea ce era o 
aluzie transparentă la Securitate. De-a lungul următoarelor două luni autorităţile s-au 
străduit să-l dea afară pe pastorul revoltat şi să-i reducă din combativitate făcând per- 
cheziţii prin locuinţele cunoscuţilor săi şi obligându-i să se mute în alte oraşe. Pe 2 no- 
iembrie, indivizi neidentificaţi au încercat să pătrundă în casa lui Tőkés, dar au fost 
respinşi. S-au intensificat şi controalele fiscale. 

La începutul lunii decembrie autorităţile au instituit o adevărată blocadă asupra pa- 
rohiei. Nu erau lăsaţi să intre decât enoriaşii pentru oficierea slujbelor. Concomitent, 
prin oraş au apărut manifeste care îndemnau la răsturnarea lui Ceauşescu. Pe 6 decem- 
brie, parohului i-a fost adus la cunoştinţă faptul că decizia lui de transfer la Mineu este 
irevocabilă. Pe 10 decembrie, în timpul slujbei, T6k6s le-a comunicat enoriaşilor săi 
că urmează să fie evacuat în cursul săptămânii următoare. Pe 15 decembrie, la ora 8.00, 
un grup de enoriaşi s-a strâns în faţa locuinţei pastorului pentru a împiedica executarea 
deciziei, evenimentul transformându-se în al doilea început al revoluţiei române. 

Spre deosebire de ceea ce se întâmplase la Iaşi, în Timişoara, o capitală de provin- 
cie cu tradiţii legate de independenţa Banatului, autorităţile nu s-au pregătit din timp 
pentru o confruntare cu populaţia revoltată. N-au existat nici camioane cu civili înar- 
maţi, nici patrule ale Miliției dublate de Gărzile Patriotice şi nici măcar ceva de calibrul 
unui turneu de karate. Toate acestea au făcut posibilă declanşarea acţiunii de protest — la 
Iaşi, puţinii opozanți nici nu avuseseră loc să se adune, pentru că piaţa era plină de re- 
prezentanţii forţelor de ordine. La Timişoara, autorităţile locale au trebuit să se descurce 
cu forţele proprii, cel puţin până au reuşit să concentreze un număr mai mare de repre- 
zentanţi ai puterii. 

Grupul de iniţiativă din 15 decembrie număra 10-12 persoane, dar mulţimea a înce- 
put să se strângă repede, iar la ora 11.00 dimineaţa, în faţa casei lui Tőkés se aflau deja 
peste o sută de persoane!. Pastorul locuia pe strada Timotei Cipariu, situată nu departe 


1. Pe baza: S. Nicolaescu, Lupta pentru putere..., pp. 54-108; L. Tõkés, D. Porter, The Fall of 
Tyrants : The Incredible Story of One Pastor's Witness, the People of Romania and the Overthrow 
of Ceauşescu, Wheaton, Illinois, 1991, pp. 4-20, 153. 

de Piaţa Maria (actualmente Piaţa Sf. Maria), unul dintre punctele cele mai importante, 
ca intersecţie a căilor de comunicaţie din oraş. După-amiază au apărut şi studenţii ma- 
ghiari şi români. Din acel moment, autorităţile au săvârşit multe greşeli, ceea ce a con- 
stituit una dintre cauzele principale ale răspândirii în întreaga ţară a acţiunilor de protest 
pentru apărarea unui cleric de fapt puţin cunoscut în afara Timişoarei. Primele decizii 
eronate le-a luat Radu Bălan!, de curând numit prim-secretar al Comitetului Judeţean 
al PCR. E greu de spus ce s-ar fi întâmplat dacă el s-ar fi decis încă de la început pen- 
tru utilizarea forţei, dar opţiunea lui pentru modul în care credea că poate rezolva situ- 
aţia n-a făcut decât să sporească tensiunea. La ora 16.00 Bălan s-a prezentat personal 
în faţa casei pastorului ca să se convingă cât de numeroasă este mulţimea. După care 
s-a urcat în maşină şi a plecat. Au apărut şi persoane identificate de cei prezenţi drept 
lucrători ai Securităţii. Ei au rămas în preajma parohiei cam o jumătate de oră, după 
care s-au retras. A fost o mişcare extrem de neconsecventă care a dat curaj protestata- 
rilor. Efectul a fost sporit şi de zvonurile - pe care nu se ştie cine le răspândea - cum 
că o parte a Securităţii ar sprijini discret demonstraţia. La ora 17.00 a apărut la geam 
însuşi László Tőkés, care a îndemnat mulţimea să se împrăştie. El a cerut, de aseme- 
nea, ca un afiş cu acest conţinut să fie pus pe uşa bisericii. Voia probabil să evite esca- 
ladarea conflictului şi astfel s-a delimitat într-o anumită măsură de protest. 

Dar demonstraţia a început să-şi trăiască propria viaţă. Un anumit rol l-a jucat în 
acest sens starea vremii - deşi era mijlocul lunii decembrie, în timpul zilei se menținea 
o temperatură care ajungea la peste 10*C. Pastorul a pierdut controlul asupra mulţimii, 
iar problema lui a devenit un simplu pretext. Dar autorităţile erau în continuare con- 
vinse - şi aceasta a fost o nouă greşeală - că o rezolvare a „scandalului Tőkés”, de 
preferinţă cu utilizarea forţei, va pune cap protestului. În Piaţa Maria a fost trimis se- 
cretarul cu probleme organizatorice al Comitetului Municipal de Partid, care a încercat 
să-i convingă pe cei prezenţi că decizia de evacuare a pastorului a fost retrasă, fără nici 
un rezultat. La faţa locului a venit şi primarul Timişoarei, Petre Moţ, cerându-le pro- 
testatarilor să se împrăştie, dar nici apelul lui n-a fost ascultat, în timpul cuvântării sale 
putând fi auzite fluierături. După plecarea primarului, unii demonstranți au început să 
strige primele sloganuri anti-Ceauşescu. De-a lungul întregii nopţi, în faţa locuinţei lui 
Tőkés au rămas câteva zeci de persoane. În jurul orei 23.00, Radu Bălan, complet dez- 
orientat, l-a sunat pe Emil Bobu şi i-a povestit despre evenimentele de la Timişoara. 

Dimineaţa s-a constatat că forţele de ordine tot nu intervin, aşa încât pentru cei pre- 
zenţi era prima noapte în cursul căreia n-au simţit în nici un fel prezenţa organelor de 
stat. A fost un moment psihologic deosebit de important. Chiar Tőkés spunea că forţele 
de Miliție locale ar fi putut foarte repede şi fără probleme să împrăştie protestul din 


1. Radu Bălan s-a născut pe 24 mai 1936 la Căzăneşti, în judeţul Ialomiţa. La început a făcut carieră 
în cadrul organizaţiei locale UTM din Caransebeş. Din 1964 a început să se ridice spre vârful 
ierarhiei în cadrul organizaţiei de partid a judeţului Timiş. În perioada 1977-1981 a îndeplinit 
funcţia de prim-secretar al Comitetului Municipal PCR din Timişoara, iar din 1981 până în 1982 
a fost prim-secretar în judeţul Hunedoara. În 1982 a devenit membru al CC al PCR, dar în 
administraţia centrală a ajuns abia în iunie 1988, când a devenit preşedintele Comitetului de Stat 
al Planificării şi membru al CPEX. În anul următor şi-a susţinut teza de doctorat. Pe 4 noiembrie 
1989 a fost trimis în provincie, încredinţându-i-se funcţia de prim-secretar al organizaţiei judeţene 
de partid Timiş. Membrii CC al PCR..., pp. 88-89. 

timpul nopţii, dar n-au făcut nimic, ceea ce a dat şi mai multă forţă demonstranţilor. Pe 
16 decembrie, telefonul lui Tőkés, care fusese tăiat încă din septembrie, i-a fost repus în 
funcţiune. Dar independent de acest lucru, vestea despre manifestaţie s-a răspândit printre 
locuitorii capitalei Banatului şi în faţa casei pastorului se aduna tot mai multă lume. 

La ora 10.00 dimineaţa, Ceauşescu l-a sunat pe Bălan şi i-a ordonat ca imediat şi 
necondiţionat să-l evacueze pe pastorul răsculat. Din acel moment, conducerea superi- 
oară de la Bucureşti a dat ordine de pacificare a revoltei prin utilizarea forţei, dar per- 
soanele direct responsabile de executarea lor se străduiau în fel şi chip să nu le ducă la 
îndeplinire ca atare. S-a creat astfel o situaţie în care eşaloanele inferioare sabotau de 
facto ordinele superiorilor. Acesta a fost unul dintre momentele-cheie ale revoluţiei, 
pentru că între ordinele de la Bucureşti şi situaţia concretă de la Timişoara s-a provocat 
astfel o contradicţie tot mai mare, cel puţin până în dimineaţa următoare, când la faţa 
locului a venit echipa lui Emil Macri. Bălan şi activul de partid nu erau singurele auto- 
rităţi la care a apelat Ceauşescu. La ordinul lui Tudor Postelnicu, în toate unităţile sub- 
ordonate Ministerului Afacerilor Interne a fost introdusă „situaţia numărul 2”, adică 
alarma de luptă. 

Între timp însă, la nivelul autorităţilor locale creştea nesiguranța în legătură cu mă- 
surile care urmau să fie luate. Nevrând să-şi asume vreo responsabilitate, Bălan insista 
pe soluţionarea „problemei Tőkés” (care în acel moment devenise absolut secundară) 
pe calea negocierii, în schimb precedentul prim-secretar, Ilie Matei, un activist la fel 
de experimentat, era adeptul executării ordinelor lui Ceauşescu. Discuţiile de această 
natură au redus şi mai mult posibilitatea autorităţilor de a acţiona eficient. La ora 14.00 
muncitorii şi-au încheiat activitatea şi o parte din ei s-au dus în Piaţa Maria, iar centrul 
s-a umplut de lume, pentru că era sâmbătă. Atunci autorităţile au luat din nou o decizie 
eronată. Petre Moţ a trimis la locul demonstraţiei un grup de circa 60-70 de activişti 
sindicali, dar fără ordine precise. Dezorientaţi, sindicaliştii s-au alăturat pur şi simplu 
protestatarilor, ceea ce a dus la creşterea numerică a mulţimii, care a ajuns astfel la câ- 
teva sute de persoane. 

În câteva ore deja numărul demonstranţilor a trecut de o mie. Ei au început să 
oprească tramvaiele şi să strige sloganuri contra lui Ceauşescu. Unii participanţi la 
aceste tulburări şi-au amintit mai târziu că în mulţime puteau fi văzute grupuri mai bine 
organizate, compuse din persoane care „nu arătau a locuitori ai Timişoarei” şi care se 
comportau mai agresiv decât ceilalţi protestatari. S-a început spargerea vitrinelor şi de- 
vastarea magazinelor. Dar nu toţi martorii evenimentelor au afirmat că activităţile aces- 
tor grupuri aveau un caracter provocator sau diversionist; de multe ori se insistă pe 
motivul jafului şi al unui simplu vandalism neorganizat. Interesant este faptul că unele 
dintre obiectele furate au fost regăsite mai târziu la sediul Securităţii din oraş, ceea ce 
poate fi totuşi explicat prin faptul că ele au fost recuperate de la huligani şi lăsate acolo 
în păstrare, aşteptând ca proprietarii lor să vină să le caute. Este însă neîndoielnic fap- 
tul că „turiştii sovietici”, dacă au existat, s-ar fi putut răspândi fără dificultate în mul- 
time, radicalizând comportamentul acesteia. 

În acel moment autorităţile locale au fost puse în faţa unei alternative: fie înăbuşă 
demonstraţia cu brutalitate, fie aşteaptă în speranţa că lumea se va împrăştia de la sine 
sau că Nicolae Ceauşescu va fi răsturnat cât mai repede la Bucureşti, astfel încât Bălan 
şi colegii lui să nu fie traşi la răspundere pentru pasivitatea lor. Ei au ales însă o soluţie 

intermediară, ceea ce era o altă greşeală. În jurul orei 17.30-18.00, pentru înăbuşirea 
demonstraţiei au fost trimişi 80 de milițieni dotați cu bastoane de cauciuc, căşti şi scu- 
turi. Ei au primit în ajutor şi câteva maşini de pompieri. Dacă în Timişoara ar fi existat 
cu adevărat nişte „turişti” bine instruiți şi înarmaţi, lucru ce pare să fie susţinut de ra- 
poartele Securităţii trimise autorităţilor locale, nişte forţe de ordine atât de modeste în 
nici un caz n-ar fi fost în măsură să le facă faţă. Chiar şi fără aportul „turiştilor”, nu- 
mărul milițienilor tot ar fi fost insuficient pentru împrăştierea mulţimii. 

În jurul orei 18.30-19.00, în Piaţa Maria au început luptele care au durat în jur de 
două ore şi s-au soldat cu eşecul forţelor de ordine. Imaginea milițienilor învinşi care 
se retrăgeau le-a dat şi mai mult curaj demonstranţilor. Mulțimea revoltată s-a revărsat 
în tot oraşul, strigând sloganuri contra lui Ceauşescu. Unii dintre manifestanți au înce- 
put să demoleze şi să jefuiască magazinele din centrul oraşului. În luptă au intrat unită- 
tile de pe raza municipiului Timişoara subordonate Ministerului Afacerilor Interne, 
adică Miliția, Securitatea, pompierii şi grănicerii. Ciocnirile haotice au durat până la 
ora 4.40 din dimineaţa zilei de 17 decembrie, au fost arestate circa 180 de persoane, o 
parte dintre acestea fiind supuse unor interogatorii brutale. Dar situaţia în oraş scăpase 
de sub control şi toată lumea îşi dădea seama de acest lucru. 

Pe 16 decembrie, la ora 21.00, generalul Iulian Vlad a convocat o şedinţă a şefilor 
tuturor departamentelor din Securitate, stabilindu-se trimiterea la Timişoara a unui grup 
special care să preia sarcina rezolvării crizei din mâinile autorităţilor locale, care erau 
speriate, inconsecvente şi nesigure. În fruntea acestei echipe a fost desemnat Emil Macri, 
un ofiţer cu multă experienţă în acest gen de operaţii (el a fost prezent în Valea Jiului 
în 1977 şi la Braşov în 1987). Din această echipă mai făcea parte şi Filip Teodorescu, 
şeful-adjunct de la Contrainformaţii, precum şi alţi ofiţeri de la serviciile speciale. Acest 
grup a plecat cu un tren special (de ce n-a fost utilizat un avion sau un elicopter nu se 
ştie) la ora 23.00 către capitala Banatului, unde a ajuns la ora 6.30 dimineaţa. 

Ziua de 17 decembrie s-a dovedit una foarte lungă. La ora 3.00 noaptea, pe baza 
unei hotărâri a Tribunalului Judeţean, László Tőkés a fost evacuat din locuinţa sa. 
Acţiunea a fost executată de organele de Miliție. Pastorul şi-a încărcat mobila într-un 
camion, după care a fost urcat şi el într-o Dacie, şi ambele autovehicule au pornit spre 
Mineu. Când s-a făcut ziuă, în tot oraşul era o tensiune enormă. Era duminică şi lumea 
nu se ducea la muncă. La ora 10.00, în Timişoara au început să intre unităţi militare 
care mărşăluiau pe străzile principale fără a provoca iniţial nici un fel de reacţie din 
partea locuitorilor. Dar această demonstraţie de forţă n-a adus efectul scontat. În acelaşi 
timp, în Piaţa Maria se adunase un grup de circa 4.000 de persoane. Un alt grup a ata- 
cat clădirea Comitetului Judeţean PCR. Bălan l-a informat despre acest lucru pe minis- 
trul Apărării Naţionale, Vasile Milea, iar acesta a ordonat armatei să intre în acţiune. 
La ora 11.00, unităţile aflate în Timişoara au înconjurat sediul Comitetului Judeţean şi 
astfel au început luptele. Soldaţilor li s-a spus că tulburările au fost provocate de agen- 
turi străine. 

În acţiune a intrat şi presa străină, care a internaţionalizat conflictul, exagerândii-i 
dimensiunile. Încă de pe 17 decembrie, televiziunea maghiară vorbea despre manifes- 
taţia a „zeci de mii de unguri” destrămată de Miliţie!. Această temă şi modul în care a 


1. M. Milin (coord.), Timişoara în arhivele „Europei Libere”. 17-20 decembrie 1989, Fundaţia 
Academia Civică, Bucureşti, 1999, p. 55. 

fost ea prezentată au fost preluate şi de alte media, inclusiv de Europa Liberă. Mijloacele 
străine de difuzare în masă au jucat un rol important în falsificarea imaginii evenimen- 
telor, prin faptul că au exagerat până la absurd numărul celor care au luat parte la al- 
tercaţii şi mai târziu al celor ucişi sau răniţi. 

Între timp, la ora 11.00, la Bucureşti a început o şedinţă a CPEx, în cursul căreia 
foarte repede au fost luate decizii concrete. S-a discutat şi despre eventuala convocare 
a unui miting care să-i condamne public pe participanţii la incidentele de la Timişoara. 
La ora 12.00 a fost dat indicativul „Tabela ABC-ANA”, ceea ce însemna întărirea pa- 
zei obiectivelor militare. Tot atunci s-a anunţat că în ziua următoare Ceauşescu va pleca 
înr-o vizită în Iran, programată anterior. La ora 13.30, luptele s-au extins în tot centrul 
oraşului. După o convorbire cu Ceauşescu, la aceeaşi oră, Vasile Milea a dat un comu- 
nicat pentru toată armata în care spunea că situaţia de la Timişoara a devenit gravă şi 
armata trebuie să intre în acţiune. Întrucât echipa lucrătorilor Securităţii cu Macri în 
frunte a eşuat în mod evident, s-a decis trimiterea în capitala Banatului a unei misiuni 
militare. La 15.30 un grup format, printre alţii, din secretarul CC Ion Coman (care 
arătase ce poate pe 14 decembrie la Iaşi), adjuncţii de la Ministerul Apărării Naţionale, 
generalii Ştefan Guşă şi Victor Atanasie Stănculescu, şi alţi câţiva generali, inclusiv 
Mihai Chiţac, comandantul garnizoanei Bucureşti, s-a urcat într-un avion (nu mai era 
vorba de tren) şi a plecat spre Timişoara, unde luptele câştigau tot mai mult teren. 

La ora 14.25 a fost dat indicativul „Radu cel Frumos”, care definea trecerea la sta- 
rea de luptă parţială a tuturor unităţilor militare de pe teritoriul judeţului Timiş. În ace- 
laşi timp, în oraş a fost decretată starea de necesitate. La 15.15, „Radu cel Frumos” a 
fost introdus şi la anumite unităţi care staţionau în Bucureşti. La ora 15.25, la Timişoara 
au fost trase primele focuri cu muniţie de război, fiind ucişi primii demonstranți. La 
ora 17.00, când la aeroport s-au auzit împuşcături, sosea grupul lui Ion Coman. 
Conducerea efectivă a acestuia a fost preluată însă de generalul Ştefan Guşă, care a de- 
cis să se răfuiască sângeros cu rebelii. După o scurtă consfătuire cu Macri, Teodorescu 
şi alţi funcţionari ai Securităţii, au intrat în acţiune. 

La ora 16.30 a fost convocată o altă şedinţă a CPEx. Ca introducere, Ceauşescu i-a 
acuzat pe Vlad şi Milea de incompetenţă şi incapacitatea de a împrăştia demonstraţia, 
provocată, în opinia lui, de serviciile speciale străine. Dar ceilalţi participanţi la şedinţă 
le-au luat totuşi apărarea generalilor. Apoi dictatorul a efectuat o manevră care mai fu- 
sese utilizată în trecut şi de alţi conducători comunişti, printre care Kâdâr. Secretarul 
general al PCR şi-a dat demisia - tocmai ca să fie reales şi în acest fel să se asigure că 
are sprijin şi să-şi consolideze poziţia. N-ar fi exclus nici ca el să se fi gândit că poate 
în conducerea superioară există cineva care, după modelul lui Mladenov, ar vrea să-l 
răstoarne şi să-i ia locul. Dar n-a fost aşa. Toţi cei prezenţi au fost de acord că Nicolae 
Ceauşescu trebuie să rămână în continuare în funcţie şi să soluţioneze problema prin 
utilizarea forţei. După încheierea şedinţei, secretarul general a dat ordin să fie închise 
total graniţele RSR, mai puţin pentru cetăţenii Chinei, Coreei de Nord şi ai Cubei, după 
care s-a dus împreună cu soţia sa pe şantierul Centrului Civic, s-au distanțat de perso- 
nalul de pază suficient de mult ca să nu poată fi auziţi şi timp de aproximativ o jumătate 
de oră s-au sfătuit doar între patru ochi. 

La ora 18.00, „Radu cel Frumos” a devenit operaţional pentru întreaga armată. La 
Timişoara noaptea a fost deosebit de fierbinte - în cursul ciocnirilor au murit 63 de 

persoane, 227 au fost rănite, iar alte circa 800 au fost arestate. În afară de luptele 
populaţiei cu armata, oraşul a fost sistematic devastat şi jefuit de grupuri de indivizi 
neidentificaţi. Cadavrele celor ucişi au fost transportate la morgă. Unele grupuri de lo- 
cuitori încercau să ajungă acolo să-şi caute rudele, dar şi morga era păzită de forţele 
de ordine, care au baricadat intrarea. Pe 18 decembrie, la ora 5.30 dimineaţa, Ion 
Coman i-a telefonat la Bucureşti lui Emil Bobu pentru a-l informa că la Timişoara situ- 
aţia este sub control. 

Liniştit, Ceauşescu a considerat că poate să plece în Iran. La ora 8.30 dimineaţa s-a 
urcat în avion (singur, fără Elena, ceea ce era contrar practicii de până atunci) pe aero- 
portul de la Otopeni şi a aterizat la Teheran la ora 12.00. Conducerea RSR a fost pre- 
luată de Elena Ceauşescu, Emil Bobu şi Manea Mănescu. Nici până astăzi nu se ştie de 
ce a plecat conducătorul român în Iran. Oficial, această vizită nu se deosebea de multe 
altele (ea fusese planificată încă din vară), fiind semnat cu acest prilej un program de 
dezvoltare pe termen lung a colaborării economice, comerciale şi tehnice între cele două 
ţări!. Mai există însă şi ipoteza că Nicolae Ceauşescu a discutat acolo despre un even- 
tual ajutor?, dar nu există dovezi în acest sens. Potrivit unei alte ipoteze, conducătorul 
român ar fi dus cu sine o mare cantitate de aur. Se ştie de asemenea cu certitudine că 
pe 20 decembrie un grup de demnitari iranieni a sosit în România pentru a vizita câteva 
fabrici. Pe 31 decembrie ei au trecut graniţa spre Bulgaria pe la Giurgiu, probabil pentru 
a se întoarce în țară’. 

Interesantă este problema de ce s-a hotărât dictatorul să părăsească ţara tocmai în 
timpul unei crize acute, cea mai mare din toată perioada cât s-a aflat la cârma ţării, pe 
când în 1977, spre exemplu, s-a dus personal în Valea Jiului ca să vorbească cu mine- 
rii. Cea mai credibilă pare ipoteza că el a crezut în două lucruri: în asigurarea lui 
Coman despre pacificarea Timişoarei şi în capacitatea soţiei sale de a controla situaţia. 
Ambele presupuneri s-au dovedit false, iar plecarea în Iran a fost una dintre cele mai 
grave greşeli ale dictatorului. Absența lui Nicolae Ceauşescu şi lăsarea conducerii sta- 
tului pe mâna Elenei, care era urâtă de toată lumea, şi a altor doi activişti incapabili de 
a fi independenţi şi lipsiţi de iniţiativă au uşurat semnificativ sabotarea la nivel local a 
ordinelor venite de la centru. Când secretarul general s-a întors din Iran, situaţia era 
cu totul alta, în principal din cauza incompetenţei echipei rămase în ţară. 

Pe 18 decembrie, organul de presă al UTC, Scânteia tineretului, publica un articol 
care avea aspectul unui ordin cifrat. Persoanele responsabile de această publicaţie spu- 
neau mai târziu că a fost vorba de o simplă glumă, afirmaţii greu de crezut. Articolul, 
intitulat „Câteva sfaturi pentru cei aflaţi în aceste zile la mare”, conţinea indicaţii refe- 
ritoare la modul cum trebuie să faci plajă (în a doua jumătate a lui decembrie !). Acest 
amănunt n-a fost niciodată clarificat, dar putem totuşi bănui că era vorba de un ordin 
adresat celor mai secrete unităţi”, poate tocmai celor care mai târziu, după răsturnarea 
lui Ceauşescu, au acţionat ca „terorişti”. 


1. C. Păiuşan, N.D. Ion, M. Retegan, Regimul comunist..., p. 343. 
2. Ş. Săndulescu, Decembrie '89. Lovitura de stat..., pp. 51-52. 


3. P. Siani-Davies, Revoluţia română din decembrie 1989, trad. de C. Mac, Editura Humanitas, 
Bucureşti, 2006, pp. 103-104. 
4. Ş. Săndulescu, Decembrie '89. Lovitura de stat..., pp. 50-51. 

Între timp, la Timişoara încă de dimineaţă au început să patruleze subunități ale 
Armatei, Miliției, Securităţii şi Gărzilor Patriotice înarmate cu muniţie de război. În 
aceste condiţii, pe străzi nu apăreau decât grupuri mici de demonstranți. La ora 10.00 
dimineaţa forţele de ordine au deschis focul asupra unui astfel de grup şi luptele au în- 
ceput din nou. La Timişoara a sosit Ilie Ceauşescu, care a avut o discuţie foarte serioasă 
cu Coman şi Stănculescu, cărora le-a cerut să înăbuşe cât mai rapid rebeliunea. Luptele 
au fost însă mai puţin sângeroase decât în ziua precedentă - au fost înregistraţi 8 ucişi 
şi 23 de răniţi. Autorităţile voiau să reducă pe cât posibil numărul victimelor. La ora 
15.00 a început acţiunea „Trandafir”, care consta în sustragerea cadavrelor de la morgă 
şi arderea lor în secret. Ordinul acestei acţiuni a fost dat de Elena Ceauşescu de comun 
acord cu Emil Bobu. În cursul nopţii, generalul Ştefan Guşă a convocat o şedinţă a tu- 
turor comandanților de unităţi care luau parte la înăbuşirea răzmeriţei. La această în- 
tâlnire s-a decis reducerea efectivelor subunităţilor care patrulau prin oraş şi schimbarea 
ordinelor în aşa fel încât să se asigure în principal paza obiectivelor, accentul nemaifi- 
ind pus pe acţiuni ofensive împotriva populaţiei. În dimineaţa zilei de 19 decembrie s-a 
constatat o schimbare a caracterului manifestaţiilor de la Timişoara. La ora 7.00 au în- 
ceput greve masive în întreprinderile industriale. În această situaţie, autorităţile locale 
şi în special Radu Bălan şi Petre Moţ au început să negocieze cu muncitorii, cu toate 
că permanent erau semnalate ciocniri violente, iar Ilie Ceauşescu insista ca soldaţii să 
rămână pe străzi şi vizita unităţile militare, încercând să-i convingă pe soldaţi că armata 
se confruntă cu o diversiune străină care trebuie lichidată. Dar mesajul grevelor era 
explicit: angajaţii cereau în primul rând plecarea dictatorului. 

La ora 11.00, Bălan s-a deplasat la Întreprinderea ELBA ca să vorbească cu munci- 
torii. Dar a fost sechestrat de aceştia, la fel ca Verdeț în 1977. La ora 13.50 generalul 
Guşă a dat ordin ca o parte din armată să se retragă din oraş şi în primul rând subuni- 
tăţile de blindate. El a făcut acest lucru din două motive: în primul rând, prea mulţi 
cetăţeni luau parte la demonstraţii şi continuarea atacurilor ar fi provocat o adevărată 
hecatombă ; iar în al doilea rând, în anumite locuri se ajunsese la fraternizarea milita- 
rilor cu populaţia. La ora 14.00 a venit şi Guşă la ELBA. Iniţial generalul a fost primit 
cu ostilitate, între altele din cauza ciocnirilor care avuseseră loc între militari şi munci- 
tori, dar el a reuşit să convingă personalul întreprinderii ca în continuare să-şi desfă- 
şoare protestul în mod paşnic. Pentru prima dată s-au putut auzi atunci vestitele strigăte : 
„Armata e cu noi! ”. În faţa Comisiei Senatoriale, Guşă a declarat că, după ce s-a în- 
tors de la ELBA, i-a explicat lui Coman „că în întreprindere nu sunt huligani, sunt oa- 
meni serioşi”. A fost unul dintre momentele-cheie ale revoluţiei. Guşă, şeful forţelor 
armate şi de facto conducătorul echipei guvernamentale de la Timişoara, a decis sistarea 
represiunii în ciuda directivelor care veneau de la centru. Ca urmare a acestei decizii, 
ziua de 19 decembrie şi noaptea care a urmat au decurs relativ calm, cel puţin în com- 
paraţie cu ziua de 17 decembrie: 8 persoane au fost ucise şi 98 rănite - mai multe decât 
pe 18 decembrie, dar în ziua precedentă la demonstraţii luaseră parte mult mai puţini 
cetăţeni. 

Pe 20 decembrie, la Timişoara a început greva generală în toate întreprinderile in- 
dustriale mai mari. La ora 8.00 a început o demonstraţie paşnică în faţa clădirii 


1. S. Nicolaescu, Lupta pentru putere..., p. 89. 

Consiliului Judeţean. Militarii au fraternizat cu protestatarii, se striga: „Armata e cu 
noi! ”. La ora 11.00, cu acordul lui Milea, Guşă a interzis categoric unităţilor subor- 
donate lui să utilizeze armele şi şi-a dat acordul să lase convoiul de muncitori să treacă 
spre clădirea Consiliului Judeţean şi spre Operă, unde s-a constituit Frontul Democrat 
Român, format în principal din foşti disidenţi şi din persoane care anterior nu fuseseră 
angajate politic. Spre ora 13.00, toată mulţimea a început să spună în cor rugăciunea 
„Tatăl nostru”. La ora 14.00, tot cu aprobarea lui Milea, Guşă a ordonat retragerea 
armatei în cazărmi. La 14.30, pe aeroportul din Timişoara au aterizat Constantin 
Dăscălescu, Emil Bobu şi încă trei miniştri. Au fost întâmpinați de Ion Coman. În ma- 
şină a avut loc următorul dialog : 


[Dăscălescu : ] Unde este Armata? [...] În cazărmi? Ce caută-n cazărmi? De ce nu ne apără ? 
[Coman : ] Pentru că nu se mai poate face nimic. 

[Dăscălescu : ] Aţi scăpat din mână Timişoara! 

[Coman : ] Timişoara este în mâinile timişorenilor!. 


Către ora 16.00, Dăscălescu şi Bobu au apărut la balconul Operei. Manifestanţii i-au 
întâmpinat cu fluierături. În cele din urmă s-a organizat o întâlnire a reprezentanţilor 
puterii cu delegaţii Frontului. Aceştia din urmă le-au înmânat o listă de revendicări re- 
dactată în pripă, printre care figura înlăturarea imediată a lui Ceauşescu şi a guvernului, 
difuzarea în toată ţara, prin televiziune şi radio, a ceea ce se petrece la Timişoara, des- 
chiderea graniţelor şi alegeri libere şi democratice. Lista a fost transmisă şi consulatului 
Iugoslaviei. După eveniment, în piaţa din faţa Operei a început un miting democratic 
cu cântece, concerte etc. În alte oraşe ale judeţului locuitorii au ieşit de asemenea pe 
străzi şi au început să organizeze astfel de manifestații. Acesta a fost sfârşitul sistemului 
comunist în judeţul Timiş. La ora 18.00 a început eliberarea din arest a persoanelor re- 
tinute în cursul incidentelor. Atmosfera sărbătorească s-a menţinut până la înlăturarea 
definitivă a lui Ceauşescu de la putere şi a continuat chiar câteva zile după aceea. Acest 
judeţ s-a distanțat repede din punct de vedere politic de restul ţării, iar urmările acestor 
evenimente pot fi observate acolo şi în prezent. 

Între timp, pe la ora 15.00 s-a întors şi Ceauşescu la Bucureşti. La aeroport, când 
şi-a dat seama de situaţia din ţară, a avut o scurtă cădere nervoasă, dar şi-a revenit re- 
pede şi a preluat iniţiativa?. I-a sunat pe Dăscălescu şi pe Bobu ca să afle care e situaţia 
la Timişoara, apoi a început să scrie un apel adresat naţiunii. L-a prezentat Biroului 
Permanent, pe care l-a convocat de urgenţă, apoi a vorbit puţin cu Manea Mănescu şi 
Ion Dincă în legătură cu necesitatea organizării unei mari adunări populare în faţa se- 
diului CC. Această idee s-a dovedit catastrofală prin urmările pe care le-a antrenat, dar 
venea probabil din dorinţa lui Ceauşescu de a repeta manevra din 21 august 1968. 
Dictatorul era convins că este în continuare la fel de popular printre cetăţeni ca şi atunci, 
şi tocmai de aceea i se părea că aceasta ar fi soluţia cea mai bună. Ceilalţi membri ai 
conducerii superioare nu s-au împotrivit, ceea ce însemna că şi ei trăiau total rupţi de 
realitate. 


1. Ibidem, p. 89. 
2. Cf. A.M. Stoenescu, Istoria loviturilor..., vol. 1, pp. 712-728; S. Nicolaescu, Lupta pentru 
putere..., pp. 116-120. 


366 DICTATURA LUI NICOLAE CEAUŞESCU (1965-1989) 


La ora 19.00, televiziunea şi radioul au difuzat cuvântarea lui Ceauşescu. În apelul 
său către naţiune, secretarul general afirma că „evenimentele grave” de la Timişoara 
„au fost organizate şi declanşate în strânsă legătură cu cercuri reacționare, imperialiste, 
iredentiste, şoviniste şi cu serviciile de spionaj din diferite ţări străine”, ceea ce a făcut 
ca forţele de ordine şi armata să nu reuşească liniştirea situaţiei. El chema la mobiliza- 
rea tuturor cetăţenilor împotriva intervenţiei străine!. 

După discursul de la televizor, secretarul general l-a convocat pe ambasadorul so- 
vietic?. Dar acesta nu se afla în Bucureşti şi reprezentanța diplomatică a Uniunii Sovietice 
a trimis pe unul din diplomaţii prezenţi care îl înlocuia temporar. Cauza convocării o 
constituiau informaţiile pe tema evenimentelor de la Timişoara difuzate de agenţia so- 
vietică de presă TASS. Ceauşescu a protestat în prezenţa diplomatului sovietic împotriva 
felului, în opinia lui neadecvat, în care erau explicate incidentele. Conducătorul român 
a afirmat că în aceste tulburări un amestec au avut serviciile speciale maghiare şi so- 
vietice. În noaptea de 20 spre 21 decembrie, la ora 12.00, ambasadorul RSR la Moscova, 
Ion Bucur, a fost convocat la ministrul adjunct al Afacerilor Externe al URSS, Ivan 
Abojmov, care a cerut ca partea română să prezinte o informare în legătură cu situaţia 
din Timişoara, fără a omite eventualele jertfe umane?. 

Între timp, la ora 20.30 fusese emis decretul prezidenţial pe baza căruia a fost insti- 
tuită starea de necesitate în judeţul Timiş. Ea a intrat în vigoare la ora 23.30. Toate 
unităţile militare ale Miliției şi Gărzilor Patriotice din judeţ trebuiau să fie gata de luptă. 
Acest decret, fără îndoială justificat din punctul de vedere al conducătorului, a fost emis 
evident prea târziu, într-un moment în care aplicarea lui presupunea înăbuşirea cu forţa 
a unei demonstraţii la care luau parte zeci de mii de oameni şi putea duce la un masa- 
cru. Din momentul în care a fost emis decretul, Ion Coman l-a numit pe Victor Atanasie 
Stănculescu şef al comandamentului din judeţul Timiş. Dar Stănculescu a fugit de răs- 
pundere. Şi după cum chiar el îşi aminteşte, imediat după convorbirea cu Coman, s-a 
dus la spitalul militar şi i-a spus comandantului acestuia: „Bagă-mă în pat, fă ce ştii şi 
până la ora 13.00 [a doua zi] să nu mă scoale nimeni! ”. Mai târziu a telefonat de câ- 
teva ori la Milea cerându-i să-l trimită la Bucureşti, dar acesta n-a fost de acord‘. 
Neputând conta pe Stănculescu, Coman a încredinţat comanda generalului Mihai Chiţac. 
După cum îşi amintea Siviu Curticeanu, ieşind din clădirea CC în noaptea de 21 spre 
22 decembrie, Ceauşescu ar fi spus, vorbind singur: „Am să le arăt eu celor de la 
Timişoara ! ”5. 

Din acel moment însă, reprezentanţii autorităţii statului care se aflau la Timişoara 
au început să facă totul pentru a nu permite executarea prevederilor stării de necesitate. 


1. A.M. Stoenescu, Istoria loviturilor..., vol. 1, pp. 713-718. 

2. Cf. ibidem, pp. 718-724. 

3. Information Note from the Romanian Embassy in Moscow to the Ministry of Foreign Affairs. Date : 
12.21.89, Cold War International History Project Virtual Archive, Collection: End of the Cold 
War. 

revoluţiei cu piciorul în ghips. Interviu-fişe pentru un posibil roman, Editura RAO, Bucureşti, 2005, 

La scurt timp după decretul prezidenţial, la Ceauşescu a sunat Ion Coman, afirmând că 
străzile sunt pline de oameni şi pacificarea oraşului ar însemna de fapt un măcel sânge- 
ros. Dar ordinele n-au fost retrase. Între timp, pe 21 decembrie, la ora 3.40, premierul 
Dăscălescu părăsise pe ascuns clădirea Comitetului Judeţean de partid şi s-a întors la 
Bucureşti. Între orele 8.00 şi 11.00, la Timişoara au tot sosit trenuri cu detaşamente de 
Gărzi Patriotice din judeţele Olt, Vâlcea şi Dolj, însumând circa 20.000 de oameni în- 
armaţi cu bâte. Unele dintre aceste trenuri au fost trimise înapoi, imediat ce au ajuns. 
O parte dintre membrii Gărzilor Patriotice au rămas în vagoane, alţii au ieşit în oraş, 
unde au fraternizat cu demonstranţii. La ora 9.00 începuse deja în Piaţa Operei un mi- 
ting la care au participat în jur de 100.000 de persoane. De la balconul Operei a fost 
citit textul Proclamaţiei Frontului Democrat Român, care susţinea între altele: înde- 
părtarea lui Ceauşescu şi organizarea de alegeri libere. La ora 12.00, Coman şi Bălan 
au cerut ca Guşă să aducă în acţiune forţe noi. Dar după ce s-a consultat cu Milea, Guşă 
a refuzat. Tulburarea mitingului de la Bucureşti şi retragerea lui Ceauşescu în clădirea 
CC a dus la dispariţia voinţei de a mai lupta. Trenurile cu detaşamentele Gărzilor 
Patriotice s-au întors acasă, iar armata n-a ieşit din cazărmi. Când vestea despre ce se 
întâmpla în Capitală a ajuns la manifestanți, aceştia au început să strige: „Bucureşti! 
Bucureşti ! ”. Încercarea de înăbuşire prin forţă a revoluţiei de la Timişoara a eşuat din 
cauza boicotării ordinelor secretarului general - lucru posibil în primul rând datorită 
faptului că el a suferit o înfrângere dureroasă în Capitală. 

La Bucureşti, toată noaptea au durat pregătirile pentru marea adunare populară din 
faţa clădirii CC, în acelaşi loc unde, pe 21 august 1968, Ceauşescu şi-a rostit cuvânta- 
rea prin care condamna intervenţia în Cehoslovacia a forţelor Tratatului de la Varşovia. 
Serviciile de ordine au aflat de această decizie abia pe 20 decembrie, la ora 21.001. 
De mai multe săptămâni, la Bucureşti era o atmosferă tensionată, apăreau manifeste 
răspândite de opozanţii care îşi dădeau seama că zilele dictatorului sunt numărate. Veş- 
tile de la Timişoara sporeau şi mai mult tensiunea. Dumitru Mazilu îşi amintea că pe 
17 decembrie, la auzul veştii despre luptele din capitala Banatului, el a început să lu- 
creze la Platforma Program, un document care mai târziu avea să joace un anumit rol?. 
În tot acest timp, din ce în ce mai rupt de realitate, Ceauşescu nu era în stare să-şi dea 
seama că în ochii societăţii este una dintre cele mai detestate două persoane din ţară, 
la această categorie el nefiind întrecut decât de soţia sa. 

De organizarea mitingului s-a ocupat Barbu Petrescu, primarul Capitalei. Încă de la 
început pregătirile s-au desfăşurat sub semnul haosului, provocat printre altele de faptul 
că nu se cunoştea ora exactă când urma să înceapă mitingul. Detaşamentele de Gărzi 
Patriotice fuseseră convocate deja de la ora 2.00 noaptea. La aceeaşi oră au fost infor- 
maţi şi muncitorii de la anumite întreprinderi industriale, cu ordinul de a se îndrepta 
spre centrul oraşului. Personalul de la alte întreprinderi a fost anunţat în cursul orelor 
următoare, aşa încât la ora 6.00 dimineaţa străzile erau pline de lume. Participanţilor 
li s-au distribuit pancarte pe care scria: „Condamnăm cu fermitate trădătorii de ţară”, 
„Să înceteze manifestările şoviniste, iredentiste ale cercurilor străine”, „România a ales 
socialismul, pacea şi progresul” etc. 


1. Cf. ibidem, pp. 118-125; A.M. Stoenescu, Istoria loviturilor..., vol. 2, pp. 207-219. 
2. D. Mazilu, Revoluția furată. Memoriu pentru țara mea, Editura Cozia, Bucureşti, 1991, p. 13. 

Chiar înainte de miting a avut loc o minişedinţă a CPEx, convocată ad-hoc. Prezent 
la această întrunire, Dumitru Popescu „Dumnezeu” îşi aminteşte : 


Joi [pe 21 decembrie] dimineaţa, [la întrunirea CPEx, Ceauşescu] n-a scos nici un cuvânt în 
legătură cu evenimentele de la Timişoara. El ne-a informat doar că a luat decizia să mărească 
salariul minim şi să suplimenteze şi alocaţiile pentru copii. La sfârşitul şedinţei a comunicat 
laconic şi parcă în treacăt: Comitetul Municipal Bucureşti ne invită la o demonstraţie a oa- 
menilor muncii. Am ieşit pe balcon’. 


Scăldată în soare, piaţa din faţa clădirii CC era plină ochi. În mulţime puteau fi vă- 
zute pancarte propagandistice şi portrete cu Nicolae şi Elena Ceauşescu. Mitingul a în- 
ceput la ora 12.00 în strigăte de: „Vom munci şi vom lupta, ţara o vom apăra!” sau 
„Ceauşescu - pace! ”. Au vorbit mai întâi, pe rând, şase „reprezentanţi ai clasei mun- 
citoare” din Capitală (cinci bărbaţi şi o femeie). Fiecare dintre aceştia a condamnat as- 
pru evenimentele de la Timişoara, respectiv „cercurile imperialiste” care se află în 
spatele lor. La ora 12.30 şi-a început cuvântarea secretarul general. Mai întâi a făcut 
urări oamenilor muncii, apoi a mulţumit organizatorilor „acestei manifestări populare”. 

Ceauşescu vorbea doar de un minut, când s-a auzit un sunet ciudat, amplificat de 
megafoane. În acelaşi timp unii participanţi la miting au început să strige înspăimântați. 
Mai mult ca sigur că totul fusese rezultatul unei diversiuni intenţionate ce a provocat 
panică printre cei prezenţi. Dictatorul, complet dezorientat, a încercat să liniştească 
mulţimea repetând de peste zece ori „Alo! ”, „Tovarăşi ! ”, cerând linişte şi bătând în 
microfon. În balconera un haos total, diferite persoane, inclusiv funcţionari ai Securităţii 
cu ochelari fumurii alergau în toate părţile. Unul dintre ei a strigat: „A dat unul cu 
ceva ! ”, ceea ce a încins şi mai mult atmosfera. După cinci minute dezordinea s-a mai 
potolit, cineva a afirmat: „Asta e o provocare”, iar Ceauşescu şi-a reînceput cuvânta- 
rea, întreruptă de strigăte. El a informat că, printr-o decizie a CPEx, de la 1 ianuarie 
1990 salariul minim va fi majorat de la 1.000 la 1.200 de lei, ceea ce a provocat un 
nou val de strigăte, dar era greu de spus dacă vine dintr-un sentiment de mulţumire sau 
de indignare. Secretarul general a mai spus că de această „majorare importantă” vor 
beneficia circa 1,5 milioane de „oameni ai muncii”. În mulţime, cineva a început să 
strige: „Jos Ceauşescu ! ”, ceea ce a fost imediat preluat şi repetat de o parte a celor 
prezenţi. La ora 12.41 lumea a început să părăsească piaţa, deşi teoretic mitingul încă 
nu se terminase. În urma învălmăşelii produse au fost răniţi 15 participanţi. La 12.51 
Ceauşescu a renunţat şi s-a întors în clădirea CC. În piaţă mai rămăseseră circa 15.000 de 
persoane care apoi au început să se împrăştie în dezordine. Prezenţa unui număr atât 
de mare de persoane care umblau de capul lor, fără nici un scop prin Bucureşti, a dat 
posibilitatea puţinilor revoluționari să mobilizeze forţe mai importante. 

Secretarul general a hotărât să se apere?. Imediat după ce s-a retras din balcon, i-a 
chemat pe Milea, Vlad şi Postelnicu, le-a adus la cunoştinţă că preia personal controlul 
asupra forţelor de ordine şi a dispus începerea imediată a represiunii în Capitală. El a 
spus atunci : 


1. D. Popescu, Un fost lider..., p. 379. 

Vom apăra cauza, vom apăra socialismul cu arma în mână pentru că suntem într-un război 
mai greu decât cel împotriva hitlerismului. Deci suntem în stare de război şi nu de necesitate. 
Armata, Internele, Securitatea să-şi facă datoria imediat!. 


La ora 13.30 au avut loc primele ciocniri soldate cu morţi. Demonstranţii au con- 
struit o baricadă pe Bulevardul Magheru, nu departe de Hotelul Intercontinental şi de 
Universitate. Un al doilea câmp de luptă a fost Piaţa Romană, situată la capătul opus 
al Bulevardului Magheru. Ciocniri au mai avut loc şi în alte puncte ale oraşului. La ora 
23.30 Milea a ordonat un atac decisiv asupra baricadei de lângă Intercontinental. Tancuri 
şi transportoare blindate i-au atacat pe protestatari, spărgând baricada, după care sol- 
daţii i-au arestat pe demonstranți. Dar lichidarea acestui focar de rezistenţă n-a schimbat 
cu nimic situaţia. Ciocnirile au durat toată noaptea, ceea ce era foarte important din 
punct de vedere psihologic, deoarece devenea clar că pacificarea oraşului ar putea duce 
la o adevată hecatombă. Dimineaţa, protestatarilor au început să li se alăture masiv 
muncitorii de la întreprinderile industriale din Capitală - cu alte cuvinte, situaţia era 
la fel cu cea din 19 decembrie de la Timişoara, când autorităţile au început să dea 
înapoi. Dar lucrurile nu s-au petrecut fără victime. În cursul nopţii, la Bucureşti au 
murit 49 de persoane şi 463 au fost rănite. Au fost arestaţi 698 de oameni. În dimineaţa 
zilei următoare, până în momentul fugii lui Ceauşescu, au mai murit 33 de persoane, 
au fost rănite alte 101 şi 1.245 de participanţi la incidente au fost arestaţi. Revoluţia de 
la Bucureşti a fost sângeroasă, dar dorinţa de luptă a forţelor de ordine era cu fiecare 
clipă tot mai mică. 

Între timp, la sediul CC al PCR era o atmosferă foarte tensionată. Era evident că 
Nicolae Ceauşescu nu ştia cum să acţioneze în continuare. În jurul orei 17.00 a trimis 
după câteva personalităţi cunoscute ale vieţii culturale, printre care şi Adrian Păunescu, 
pentru ca aceştia să vorbească cu demonstranţii şi să-i convingă să înceteze lupta. Dar 
Păunescu a refuzat să facă acest lucru, ceea ce era un semnal clar că şi el îşi dădea 
seama de sfârşitul sistemului (după căderea dictatorului, se spune că poetul s-a prezentat 
la una dintre ambasadele occidentale cu o geantă plină de bani, cerând azil). La ora 
18.00 Ceauşescu a ţinut o teleconferinţă cu prim-secretarii comitetelor judeţene de par- 
tid. În timpul acestei conferinţe a utilizat expresii care sunau destul de ciudat, care mai 
târziu au fost interpretate de anumiţi cercetători ca anunţul unui fenomen rămas nelă- 
murit până în ziua de azi, acela al „teroriştilor”. Dictatorul spunea cu această 
ocazie : 


Să se constituie grupe de apărare a bunurilor întregului popor, a oraşelor, a socialismului, a 
independenţei şi suveranităţii ţării, bazate pe grupe patriotice, dar cuprinzând pe cei mai buni 
activişti de partid, pe cei mai buni oameni ai muncii din toate domeniile?. 


Evident, nu era vorba aici despre Gărzile Patriotice, ci despre alte unităţi care nu 
fuseseră utilizate niciodată până atunci. Această problemă n-a fost deocamdată lămurită 
suficient. 


1. Apud A.M. Stoenescu, Istoria loviturilor..., vol. 2, p. 311. 
2. Ibidem, p. 289. 

Către ora 20.00 a început o serie de întâlniri ale conducătorului şi soţiei sale cu ac- 
tivişti de frunte. Potrivit unuia dintre martori, Verdeț i-ar fi sugerat lui Ceauşescu să 
renunţe la represiune şi să trimită o delegaţie la baricada de la Intercontinental. Dar se- 
cretarul general nici nu voia să audă de dialog. A creat în schimb un organ absolut ne- 
constituţional, „comandamentul unic”, sub conducerea lui Vasile Milea. În afara acestuia, 
în componenţa „conducerii” mai intrau şi Tudor Postelnicu şi Ion Dincă. După cum s-a 
dovedit mai târziu, în cadrul acestui organ fuseseră numiţi trei dintre cei mai laşi mem- 
bri ai conducerii, dintre care unul s-a sinucis, iar ceilalţi doi, după căderea dictatorului, 
s-au ascuns prin ungherele clădirii CC. 

La ora 21.00, la dictator au sosit copiii lui, Valentin şi Zoe. Puțin mai târziu, la CC 
a sosit vestea că la baricadă au fost ucise câteva persoane. Atunci Ceauşescu a început 
să insiste ca demonstraţia să fie înăbuşită cât mai repede prin utilizarea forţei - aşa se 
explică atacul deja amintit asupra mulţimii de la Intercontinental. Pe la ora 21.30 a avut 
loc o consfătuire între Ceauşescu, Milea, Postelnicu, Vlad, care au hotărât ca luptele 
să continue. Generalul Victor Atanasie Stănculescu a fost adus de la Timişoara la 
Bucureşti. El a sosit pe la ora 2.00, în noaptea de 22 decembrie. Era o greşeală gravă 
din partea lui Ceauşescu. Loialitatea lui Stănculescu fusese oricum pusă sub semnul în- 
trebării încă din seara zilei de 20 decembrie, când a încercat să fugă de răspundere, 
prefăcându-se bolnav. Şi în capitală a procedat la fel. La ora 5.00 era deja la Spitalul 
Militar şi a ordonat medicilor să scornească un motiv pentru care să nu poată merge la 
sediul CC. Şi întrucât medicul cu care vorbise Stănculescu era ortoped, generalul a ieşit 
din spital cu piciorul în ghips. 

Pe 22 decembrie, la ora 2.00 noaptea Ministrul adjunct al Afacerilor Externe al 
Uniunii Sovietice, Abojmov, l-a chemat din nou pe ambasadorul Bucur şi i-a înmânat 
o notă prin care conducerea sovietică se referea în mod foarte negativ la acuzaţiile lui 
Ceauşescu legate de participarea serviciilor URSS la evenimentele de la Timişoara. În 
această notă incidentele erau numite „problemele interne” ale RSR, care ar trebui so- 
luţionate pe cale politică, în aşa fel încât să triumfe „înţelepciunea şi realismul”?. 

La ora 3.00 noaptea devenise clar că situaţia în Bucureşti scăpase de sub control. 
Vasile Milea a suferit atunci o cădere nervoasă care, potrivit confirmărilor ulterioare 
ale martorilor, a constituit cel mai probabil cauza sinuciderii sale, care a survenit câteva 
ore mai târziu. La aceeaşi oră au fost treziţi Nicolae şi Elena Ceauşescu, care îşi petre- 
cuseră noaptea în clădirea CC. La ora 6.30 dictatorul l-a chemat pe Milea, criticându-l 
aspru pentru că nu avea o atitudine suficient de hotărâtă. Două ore mai târziu, la 8.30, 
când la Bucureşti străzile erau pline de muncitori, a avut loc o consfătuire la care au 
participat: Nicolae Ceauşescu, Elena Ceauşescu, Tudor Postelnicu, Ion Dincă, Silviu 
Curticeanu, Iulian Vlad, Constantin Dăscălescu, Emil Bobu şi Vasile Milea?. Acesta 
din urmă a devenit ţinta atacurilor verbale din partea secretarului general. Consfătuirea 


1. D. Săraru, V.A. Stănculescu, Dinu Săraru în dialog..., p. 106. 

2. Telegram from the Romanian Embassy in Moscow to the Ministry of Foreign Affairs (Bucharest) 
(1) Date : 12.22.1989, Cold War International History... 

3. Lista participanţilor la această consfătuire reprezintă în continuare un subiect de controversă pentru 
istorici. Nu s-a păstrat nici o stenogramă (probabil că nici nu s-a făcut un proces-verbal al 
desfăşurării ei), aşa încât nu ne putem baza decât pe relatările şi amintirile martorilor, iar acestea 
sunt contradictorii. 

a durat cam cincisprezece minute. O jumătate de oră mai târziu, Ceauşescu l-a chemat 
din nou pe Milea şi iar l-a certat pentru lipsa lui de hotărâre. După aceea generalul s-a 
dus la etajul şase, în camera 621. Între orele 9.25 şi 9.35 el s-a împuşcat, acest gest 
devenind unul dintre momentele-cheie ale revoluţiei. 

Trebuie să mai adăugăm că există diferite ipoteze în legătură cu moartea lui Vasile 
Milea. În imaginaţia populaţiei, el ar fi fost împuşcat de persoane fidele lui Ceauşescu 
pentru refuzul lui de a da ordin să se tragă în demonstranți. În comunicatul oficial era 
menţionat că el s-a sinucis pentru că trădarea lui ieşise la iveală. Aceste versiuni au fost 
prezentate mai târziu de diferiţi cercetători şi martori ai evenimentelor. Cea mai vero- 
similă pare totuşi teza potrivit căreia Milea pur şi simplu n-a rezistat tensiunii, n-a ştiut 
cum să procedeze în această situaţie şi a ales sinuciderea ca fiind soluţia cea mai 
simplă. 

Ceauşescu a aflat de moartea ministrului Apărării la ora 9.45 şi în câteva zeci de 
minute a luat două decizii cu consecinţe catastrofale. Prima a fost să-i încredinţeze con- 
ducerea Ministerului Apărării lui Victor Atanasie Stănculescu. Dictatorul l-a chemat pe 
general şi la ora 10.30, când acesta a apărut la sediul CC, i-a spus direct: „Preiei co- 
manda! ”. Stănculescu, care în ultimele trei zile încercase deja de două ori să fugă de 
răspundere, de data aceasta a executat ordinul şi a preluat comanda forţelor armate din 
întreaga ţară, inclusiv a celor din Bucureşti. La numai 10 minute după ce fusese numit, 
el a dat ordin ca unităţile din garnizoana Bucureşti să se întoarcă în cazărmi. Armata, 
care în primele zile ale revoluţiei fusese principalul instrument de represiune, îl lăsa 
acum fără putere pe dictator - de unde şi convingerea justă a multor cercetători că acesta 
a fost efectiv elementul principal al schimbărilor din România. 

A doua greşeală a lui Ceauşescu a fost dispoziţia de a se da un comunicat referitor 
la sinuciderea generalului Milea în acelaşi timp cu decretul de introducere a stării de 
necesitate pe tot teritoriul ţării. Comunicatul a început să fie difuzat la radio şi la tele- 
viziune la ora 10.45. Moartea ministrului Apărării Naţionale a fost interpretată de toată 
lumea ca o dovadă a faptului că el s-a opus lui Ceauşescu, lucru care a înfierbântat şi 
mai mult emoția manifestanţilor. Ca urmare a difuzării acestui comunicat, populaţia 
oraşelor a început să coboare masiv în stradă. 

În scurt timp, în faţa sediului CC s-au strâns în jur de 100.000 de oameni. La fel şi 
în faţa clădirii televiziunii. Paza militarizată a acestor obiective a început să se retragă. 
La ora 11.30 Ceauşescu a apărut pentru un moment în balconul CC, încercând încă o 
dată să se adreseze mulţimii, dar a renunţat repede la idee. La ora 11.45 Stănculescu a 
Chemat elicopterele, care au aterizat pe acoperişul clădirii. La ora 12.06 Nicolae şi 
Elena Ceauşescu, în compania lui Emil Bobu şi a lui Manea Mănescu, la ordinul lui 
Stănculescu, au urcat la bordul unuia dintre elicoptere şi au decolat în direcţia Snagov. 
Acesta a fost sfârşitul dictaturii lui Ceauşescu. 


Epilog 


Evenimentele care au avut loc în continuare le vom prezenta doar pe scurt, telegrafic, 
întrucât ele nu mai ţin de perioada care ne interesa. La scurt timp după evacuarea cuplului 

Ceauşescu, la televizor a apărut Mircea Dinescu, care a rostit cuvintele memorabile : 
„Armata din Bucureşti e cu noi, dictatorul a fugit”. Cea mai mare parte a instituţiilor 
specifice comunismului - cum ar fi PCR, MAN, FDUS şi chiar Securitatea - au dispă- 
rut pur şi simplu. Ceea ce nu însemna însă că în România domnea de-acum democraţia. 
Stănculescu i-a încredinţat puterea lui Iliescu, iar acesta a creat primul guvern provizo- 
riu, denumit Consiliul Frontului Salvării Naţionale (FSN), constituit în principal din 
reprezentanţi ai Armatei şi ai serviciilor speciale, precum şi din foşti activişti de partid. 
Un guvern alternativ a încercat să formeze în acelaşi timp şi Ilie Verdeț, dar când a 
apărut în balconul clădirii CC, el a fost fluierat. Iniţial, cele mai importante decizii au 
fost luate de triumviratul : Iliescu, Militaru, Brucan. Potrivit relatărilor lui Iliescu, el 
avea pe atunci în vedere trei scopuri: „reorganizarea democratică a ţării, reorganizarea 
economiei pe baze noi şi deschiderea internaţională a României”!, dar realitatea a do- 
vedit în cele din urmă cu totul altceva. În primii câţiva ani de după răsturnarea lui 
Ceauşescu, în România a funcţionat un sistem denumit de unii „democratură”. FSN s-a 
transformat într-un partid social-democrat postcomunist, compus aproape sută la sută 
din foste cadre ale PCR. Încercările de resuscitare a partidelor democratice din perioada 
antebelică, PNL şi PNȚ, erau torpilate de echipa lui Iliescu, care n-a ezitat să utilizeze 
forţa pentru a impune anumite soluţii. Un moment de cotitură a fost abia anul 1996, 
când la putere a ajuns o coaliţie de grupări rezultate din opoziţia faţă de partidele post- 
comuniste şi care se desprinseseră din curentul principal. 

Preluarea puterii de către CFSN a fost facilitată de apariţia aşa-numiţilor „terorişti” 
care trăgeau în mulţime din locuri ascunse (motivele acţiunii acestor persoane, precum 
şi identitatea celor pe care îi serveau au rămas până astăzi un fenomen neelucidat). 
Demonstranţii şi serviciile de ordine au prins pe teritoriul întregii ţări câteva zeci de 
persoane care însă mai târziu au fost eliberate. Totul pare să indice faptul că teroriştii 
aveau într-un fel legătură cu echipa care a preluat puterea, dar nu există dovezi indis- 
cutabile în acest sens, ci doar unele indicii. O parte a politicienilor afiliaţi acestei echipe, 
cu Silviu Brucan în frunte, au afirmat că teroriştii erau funcţionari ai Securităţii rămaşi 
credincioşi lui Ceauşescu. Tocmai pe baza unei asemenea teze, pe 23 decembrie, auto- 
rităţile FSN au adresat o cerere de ajutor Uniunii Sovietice. Dar nu s-a ajuns totuşi la 
o intervenţie sovietică, lucru care ar fi putut avea consecinţe greu de imaginat. 

Soarta soţilor Ceauşescu după ora 12.06 din 22 decembrie a fost oarecum tragico- 
mică. Potrivit afirmațiilor lui Dinescu difuzate de televiziune, dictatorul ar fi fugit, dar 
această formulare nu corespunde întru totul realităţii. De fapt, lucrurile s-au prezentat 
ca un fel de combinaţie între o retragere în zone mai sigure şi o arestare a cuplului 
prezidenţial din ordinul lui Stănculescu. Tocmai de aceea, formularea cea mai fericită 
ar părea să fie „evacuarea” - un cuvânt suficient de ambiguu. La bordul elicopterului, 
cuplul dictatorial s-a îndreptat mai întâi spre Snagov, de unde Ceauşescu a încercat să 
dea anumite dispoziţii prim-secretarilor de câteva judeţe. În acelaşi timp, comandantul 
unităţii de pază a obiectivului a primit ordinul de a înconjura clădirea ; Ceauşescu a in- 
terpretat acest lucru ca o măsură de creştere a vigilenţei, dar de fapt era vorba de 
arestarea lui. Ceauşescu s-a gândit că Snagovul nu e un loc sigur şi a preferat să 


1. Marele şoc..., p. 186. 

meargă mai departe la Piteşti. Pe Bobu şi Mănescu i-a lăsat la Snagov. Pilotul elicop- 
terului, colonelul Vasile Maluţan, a fost de acord, dar în scurt timp şi-a dat seama că, 
fiind în preajma cuplului Ceauşescu, îşi pune în pericol propria viaţă, aşa încât i-a lăsat 
pur şi simplu pe şoseaua Bucureşti - Târgovişte, în apropiere de Găeşti, permițându-le 
totuşi să ia cu ei nişte pachete cu dolari pregătite din timp. Au oprit o maşină condusă 
de un oarecare doctor Nicolae Decă, acesta promiţându-le că-i duce până la Târgovişte. 
Însă i-a lăsat în orăşelul Văcăreşti, păstrând pentru sine pachetele cu dolari din portba- 
gajul maşinii. Decă s-a dus apoi la primărie, unde a informat autorităţile că Nicolae 
Ceauşescu fuge în direcţia Târgovişte. La scurt timp după revoluţie Decă a plecat în 
Statele Unite, unde a început o „viaţă nouă” cu ajutorul banilor lăsaţi de dictator în 
maşină’. 

Între timp, Nicolae şi Elena Ceauşescu s-au urcat într-o altă maşină şi şi-au conti- 
nuat drumul în direcţia Târgovişte, unde au fost prinşi şi duşi la garnizoana locală, al 
cărei comandant era generalul Andrei Kemenici. Când vestea despre prinderea celor 
doi fugari a ajuns în Capitală, noile autorităţi au început să se gândească cum trebuie 
să procedeze în privinţa lor. Victor Atanasie Stănculescu şi Gelu Voican Voiculescu 
insistau pentru o execuţie cât mai rapidă, pe când Iliescu pare să fi fost adeptul instru- 
mentării unui proces. Stănculescu a hotărât să ia iniţiativa şi în primele ore ale serii de 
24 decembrie i-a transmis lui Kemenici indicativul „recursul la metodă”, ceea ce în- 
semna de fapt ordinul lichidării soţilor Ceauşescu. Când Iliescu a aflat acest lucru, a 
ordonat să li se facă imediat un proces a cărui sentinţă era deja cunoscută. Cel care s-a 
ocupat de proces a fost Stănculescu. După consultări juridice, Consiliul FSN a înfiinţat 
un Tribunal Militar Excepţional în faţa căruia au fost aduşi Nicolae şi Elena Ceauşescu. 
Principalul cap de acuzare era de-a dreptul absurd: omucidere - peste 60.000 de morţi. 
Dar oricum acest lucru n-a avut prea mare importanţă în desfăşurarea procesului. 
Ceauşescu s-a apărat, invocând neconstituţionalitatea Tribunalului şi faptul că, potrivit 
legii, doar MAN îl putea revoca din funcţia de preşedinte. El a reproşat, de asemenea, 
noilor autorităţi că au apărut în urma unui complot sovietic. Dar fără nici un rezultat, 
pentru că sentinţa fusese dată deja înainte de constituirea Tribunalului. Acesta era o 
creaţie absolut neconstituţională, era înfiinţat ad-hoc, dar având în vedere caracterul ei 
revoluţionar, o asemenea soluţie avea o anumită tradiţie şi pe acest temei avea deci le- 
gitimitate. Nicolae şi Elena Ceauşescu au fost împuşcaţi la Târgovişte şi apoi înhumați 
în morminte separate, în cimitirul Ghencea din Capitală. Dictatorul român a rămas acolo 
până în ziua de azi sub o cruce albă cu steaua roşie. La câteva zeci de metri se află şi 
mormântul soţiei sale. 


1. Doctorul Nicolae Decă a fost una dintre cele mai enigmatice figuri ale acelor zile. Unii avansează 
ipoteza că apariţia lui pe şosea n-ar fi fost întâmplătoare şi că el ar fi putut executa o misiune 
secretă la ordinul unor persoane din clanul lui Ceauşescu. Vezi G. Cartianu, Sfârşitul Ceauşeştilor. 
Să mori împuşcat ca un animal sălbatic, Editura Adevărul, Bucureşti, 2010, pp. 205-210 (n-tr.). 

Bilanţ: anii 1985-1989 


Cronologie 


Istoria căderii lui Ceauşescu poate fi etapizată destul de uşor dacă suntem capabili să 

distingem în cursul evenimentelor anumite secvenţe cu caracter determinant pentru soarta 

regimului instituit de el. Din momentul în care funcţia de secretar general al PCUS a 

fost preluată de Mihail Gorbaciov a început un proces care a dus la îndepărtarea şi li- 

chidarea dictatorului român. Scopul principal al politicii sovietice era introducerea pe- 

restroikăi în întregul bloc socialist, ceea ce impunea schimbarea conducătorilor de până 
atunci. Conducerea RSR nu putea să reacționeze decât prin respingere faţă de schimba- 
rea situaţiei, pentru că era prea slabă ca să poată crea o nouă realitate. Singura tentativă 
serioasă a unei astfel de acţiuni - mesajul adresat partidelor „frăţeşti” din 19 august 

1989 - s-a sfârşit printr-un compromis. lată aşadar etapele succesive ale căderii 

dictaturii. 

e Martie 1985 — mai 1987: în această perioadă, conducătorii sovietici se străduiau mai 
ales să-l convingă pe Ceauşescu să introducă perestroika în RSR. Acest lucru ar fi pre- 
supus obligatoriu înlocuirea lui de la conducere, dar totul pare să indice faptul că re- 
prezentanții Uniunii Sovietice încercau în acel moment să rezolve această problemă 
în mod paşnic, pe calea concesiilor şi a negocierilor. La nivelul superior al nomencla- 
turii române circulau diferite versiuni în legătură cu eventualul succesor. Tocmai în 
acest context a început să fie vehiculat în acea perioadă numele lui Ion Iliescu. Această 
etapă se încheie odată cu vizita lui Gorbaciov în România. Conducătorul sovietic s-a 
convins cu ochii lui că aici nu are parteneri de discuţie. 

e Iunie-noiembrie 1987: după vizita nereușită a lui Gorbaciov, toată lumea era convinsă 
că o confruntare devenise inevitabilă. Ceauşescu a efectuat semnificative schimbări de 
cadre, dintre care cea mai importantă a fost trecerea DSS în subordinea lui Iulian Vlad. 
Această etapă se încheie odată cu revolta muncitorilor de la Braşov. 

e Noiembrie 1987 — noiembrie 1989: protestul de la Braşov i-a readus în acțiune pe opo- 
nenții şi disidenții din partid, provocând şi o creştere a interesului opiniei publice 
internaționale față de evenimentele din România. În ciuda lansării insistente a unor 
persoane, în interiorul partidului n-a putut apărea totuşi un grup capabil să ducă la în- 
deplinire o lovitură de stat cu ocazia vreunei şedinţe a CPEx sau a Congresului PCR. 
La începutul lunii decembrie 1989 era clar că se va ajunge la vărsare de sânge. 

e 14-22 decembrie 1989: Revoluţia, definită deseori ca „evenimentele din decembrie” 
din cauza dezacordului în legătură cu cauzele şi desfăşurarea ei, a avut la rândul ei ur- 
mătoarele faze: 

— 14 decembrie: începutul nereuşit de la Iaşi ; 

- 15 decembrie: revolta la scară redusă împotriva unor decizii precis definite ale 
autorităţilor locale de la Timişoara ; 

- 16-17 decembrie: lupte de mare anvergură la Timişoara ; 

- 17 decembrie: fiasco în posibila înlăturare a lui Ceauşescu cu ocazia şedinţei 
CPEx. Dictatorul ameninţă cu demisia, dar obţine sprijinul tuturor celor 
prezenţi ; 

- 18-20 decembrie: valuri succesive de represiuni; autoritatea supremă în ţară 
este exercitată de Elena Ceauşescu ; 

— 19-20 decembrie: victoria revoluţiei de la Timişoara ; 

- 21 decembrie: revoluţia de la Bucureşti, care a început de la un evident sabotaj 
în timpul mitingului din faţa clădirii CC; 

- 22 decembrie: lovitura de stat militară precedată de sinuciderea lui Milea şi în- 
credinţarea comenzii generalului Stănculescu, care a ordonat evacuarea lui 
Ceauşescu din clădirea CC. 


Echipa conducătorului 


În toată această perioadă echipa de conducere a suferit un proces de completă pietrifi- 
care, cu o singură excepţie, dar foarte importantă, şi anume aceea a lui Iulian Vlad, 
care a fost cooptat la vârful puterii pe cu totul alte considerente decât ceilalţi - nu pen- 
tru loialitatea nemărginită datorită căreia s-a remarcat antecesorul său Tudor Postelnicu, 
ci pe baza competenţelor sale, pe care Postelnicu nu le avea. Până în decembrie 1989, 
Vlad a fost de partea lui Ceauşescu, deşi era adeptul unei linii mai blânde. În momentul 
crizei, şeful DSS s-a comportat însă destul de ambiguu : a încercat să scape de răspun- 
dere retrăgând Securitatea pe linia a doua, ceea ce a şi reuşit, principalul instrument al 
represiunii devenind Armata. Un alt colaborator apropiat al lui Ceauşescu care i-a în- 
şelat aşteptările exact în momentul critic a fost Vasile Milea. El n-a putut face faţă ten- 
Siunii şi s-a sinucis, probabil pentru că nu a putut lua decizia pe care a luat-o apoi 
Stănculescu în locul lui. Ceilalţi membri ai echipei i-au rămas fideli conducătorului până 
la sfârşit. Cei mai ataşaţi s-au dovedit Emil Bobu şi Manea Mănescu, care au avut în- 
doielnica onoare de a însoţi cuplul dictatorial în prima parte a zborului cu elicopterul. 
În modul cel mai comic şi-au încheiat socotelile cu dictatura Ion Dincă şi Tudor 
Postelnicu. Amândoi au încercat să se ascundă în clădirea CC, dar au fost găsiţi de re- 
voluţionari : Dincă în patru labe sub un birou, iar Postelnicu, ani în şir şeful serviciilor 
speciale, într-un frigider. Pe toţi patru - Mănescu, Bobu, Postelnicu şi Dincă, Tribunalul 
Militar din Bucureşti i-a condamnat pe 2 februarie 1990 la închisoare pe viaţă şi con- 
fiscarea întregii averi. 

Autorităţile postdecembriste au deschis apoi un proces împotriva membrilor ultimei 
variante a CPEx. Procesul s-a încheiat pe 25 martie 1991, sentinţele limitându-se în 
general la doar câţiva ani de privare de libertate. Cele mai aspre sentinţe le-au primit 
Dumitru Popescu „Dumnezeu” şi Ioan Totu, care au fost condamnaţi la 5 ani şi 6 luni 
de închisoare, iar cele mai blânde: Suzana Gâdea şi Miu Dobrescu, cu câte doi ani 
privare de libertate. Pe 20 aprilie 1992 Tribunalul Suprem a acceptat cererea procura- 
turii, înăsprind semnificativ pedepsele anunţate anterior : Silviu Curticeanu, Ana Mureşan 
şi Ioan Totu au fost condamnaţi la câte 16 ani, Ştefan Andrei, Ludovic Fazekaş, Ion 
Stoian, Gheorghe Oprea, Dumitru Popescu „Dumnezeu” şi alţii la câte 14 ani, Constantin 
Olteanu, Gheorghe Pană, Miu Dobrescu şi alţii la 11 ani, iar Paul Niculescu-Mizil, 
Suzana Gâdea şi alţii la câte 8 ani. A doua zi după darea sentinţei, Ioan Totu s-a sinu- 
cis. Dar în cursul anilor următori sentinţele au fost anulate de facto. Manea Mănescu, 
Constantin Dăscălescu, Tudor Postelnicu, Emil Bobu şi chiar Nicu Ceauşescu au ieşit 

din închisoare pe baza unor certificate medicale. Pe 25 martie 1994, preşedintele Ion 
Iliescu a rezolvat pozitiv cererile individuale ale celor interesați, grațiindu-i pe Ştefan 
Andrei, Silviu Curticeanu, Suzana Gâdea, Ion Stoian şi alții!. 


Schimbări institutionale 


Până în decembrie 1989 n-au fost operate aproape nici un fel de schimbări instituțio- 
nale. Sistemul se scufunda tot mai evident în marasm. Prima şi ultima reformă mai se- 
rioasă a fost trecerea pazei de frontieră din competența Ministerului Apărării Naționale 
în cea a Ministerului Afacerilor Externe, dar această idee n-a fost finalizată, provocând 
doar un imens haos în activitatea grănicerilor. Confruntaţi cu realitatea revoluției, 
Ceauşescu şi colaboratorii săi cei mai apropiați au luat câteva decizii care n-au fost 
sancţionate prin nici un fel de document cu caracter juridic. Trecerea comenzii în com- 
petenţa unor organe compuse din militari, membri de partid şi ofiţeri de Securitate nu 
avea caracter legal. Misterioasele „grupuri de apărare” la care se referea Ceauşescu 
probabil pot fi incluse şi ele în această categorie. 

Perioada 1985-1989 a demonstrat în mod elocvent că instituţiile fundamentale ale 
comunismului românesc erau atât de slabe, încât a fost suficient un şoc mai puternic ca 
să fie desfiinţate complet. Sistemul se baza pe persoana dictatorului, căruia îi erau de 
altfel subordonate majoritatea celor mai importante organizaţii. Eliminarea elementului 
superior a provocat anihilarea imediată a tuturor structurilor dependente de el, care s-au 
dovedit absolut lipsite de conţinut. 


În context mai larg 


Revoluţia română a fost ultimul act al lichidării comunismului în ţările europene care 
făcuseră parte din blocul sovietic (în afară de nucleul acestuia, URSS). Ea a fost şi un 
act deosebit de dramatic - tiranul detestat a fost ucis, iar poporul, teoretic, eliberat. 
N-a fost vorba nici de o revoluţie „negociată”, ca în cazul Ungariei, nici de una „re- 
glementată”, ca în Polonia, nici „de catifea”, ca în Cehoslovacia, ci de una sângeroasă, 
cu multe jertfe umane. În mod paradoxal, pe această cale era promovată la putere una 
dintre cele mai conservatoare echipe din regiune. Noul guvern se sprijinea în cea mai 
mare parte pe cadrele militare. 

O comparaţie interesantă tocmai din acest punct de vedere a făcut Jadwiga Staniszkis 
în lucrarea Postcomunism : 


În Polonia şi în România, „revoluţia de sus în jos” a fost condusă de un segment militaro-bi- 
rocratic [...] Acest lucru o deosebea fundamental de „revoluţia armată” din Uniunea Sovietică, 
dusă împotriva segmentului armată-birocraţie?. 


1. D. Ştefănescu, Cinci ani din istoria României. O cronologie a evenimentelor. Decembrie 1989 — 
decembrie 1994, Editura Maşina de Scris, Bucureşti, 1995, pp. 51, 134, 218-219, 375. 
2. J. Staniszkis, Postkomunizm. Proba opisu, Gdańsk, 2001, p. 75. 

Trebuie totuşi să mai adăugăm că în RPP armata a jucat un rol fundamental în viaţa 
politică, cel puţin în toată perioada anilor '80, pe când în România armata nu se bucura 
de încrederea lui Ceauşescu şi era mereu împinsă pe planul doi. Clamând necesitatea 
„luptei pentru pace”, erau reduse sau îngheţate cheltuielile cu destinaţie militară. Pe 
lângă aceasta, autorităţile se străduiau să-i îndepărteze din funcţiile importante pe ofi- 
terii şcoliţi în Uniunea Sovietică, adeseori mai bine pregătiţi profesional decât cei care 
îi înlocuiau. Acest lucru le provoca frustrări ofiţerilor cu rang superior. Puciul nereuşit 
din 1984 a agravat şi mai mult această situaţie. În îndepărtarea lui Ceauşescu armata 
vedea o şansă şi de aceea a fost favorabilă faţă de activitatea lui Militaru şi a celorlalte 
persoane cu relaţii în Uniunea Sovietică. Deciziile fundamentale din zilele fierbinţi ale 
lui decembrie au fost luate de doi generali: Guşă şi Stănculescu. Primul a pus capăt 
represiunii, iar ultimul a săvârşit de fapt o lovitură de stat, luându-i puterea lui Ceauşescu, 
după care a avut grijă ca acesta să fie lichidat. 

„ Vizual”, dictatorul român şi-a sfârşit guvernarea şi viaţa într-un mod asemănător 
cu Benito Mussolini. Conducătorul italian a luat cuvântul la un miting fascist care a 
avut loc la Teatrul Liric (Teatro Lirico) din Milano în decembrie 1944. Din mai multe 
puncte de vedere, acea adunare aminteşte de Congresul al XIV-lea al PCR şi de mitin- 
gul din 21 decembrie 1989 din faţa clădirii CC. Il Duce, care a rostit cu acel prilej un 
„Discurs despre eliberare” (Discorso della riscossa), era „doar un om obosit, cu faţa 
marcată de înfrângere”!. În aprilie 1945 el a fugit ascuns într-un camion împreună cu 
vechea lui iubită, Claretta Petacci, şi cu cei mai apropiaţi colaboratori, printre care 
Alessandro Pavolini, ultimul secretar al partidului fascist, şi vestitul „comunist în că- 
maşă neagră”, Nicola Bombacci. Dar au fost prinşi de partizani. Trupurile masacrate 
ale fasciştilor au fost spânzurate pe 29 aprilie în Piazzale Loreto din Milano. 

Un alt aspect al schimbării de sistem din România a fost lipsa dialogului şi a „con- 
sensului naţional”, ceva ce s-ar putea compara cu „masa rotundă” a polonezilor. 
Indiferent de aprecierile ulterioare, „masa rotundă” a constituit demersul prin care se 
căuta un consens între grupul care exercita puterea, legitimat prin argumente comuniste, 
şi grupul care se considera reprezentantul societăţii şi al opoziţiei democratice. În 
România, dialogul n-a existat în general. Cea mai bună dovadă au constituit-o în acest 
sens jalnicele încercări ale lui Gorbaciov de a stabili un contact cu activiştii PCR, care-i 
răspundeau cu entuziasm: „Ceauşescu - Gorbaciov! ”, dar nu aveau nimic de spus. 
Nu poate fi numit dialog nici acel proces al cuplului dictatorial. A fost vorba mai de- 
grabă de două monologuri: unul exprimat de Nicolae şi Elena Ceauşescu, iar celălalt 
de Tribunal. Nici Iliescu n-a vorbit cu nimeni, limitându-se la preluarea de sus în jos 
de către FSN a cadrelor şi structurilor PCR. Firave la început, nucleele de opoziţie au 
constituit Grupul pentru Dialog Social, dar nimeni n-a început vreun dialog cu această 
instituţie. Unul dintre sloganurile opoziţiei (Iliescu pentru noi - Ceauşescu număr doi) 
definea în mod clar poziţia noului preşedinte în sistemul creat de el. În aceste condiţii, 
legitimarea echipei decantate în decembrie 1989 s-a realizat în principal prin recunoaş- 
terea ei internaţională şi prin acceptarea noului conducător de către structurile fostului 
Partid Comunist. 


1. S. Colarizi, Storia del novecento italiano. Cent'anni di entusiasmo, di paure, di speranza, Milano, 
2004, p. 294. 

În perioada 1985-1989 s-a remarcat o tendinţă care şi-a pus amprenta pe imaginea 
întregii epoci Ceauşescu, dar despre care se vorbeşte destul de puţin. Este vorba despre 
modul în care se făceau în străinătate informările în legătură cu situaţia din RSR. Politica 
externă promovată de România în acei ani a făcut ca dictatorul să devină un paria atât 
în Răsărit, cât şi în Apus. Consecința firească a acestei situaţii a fost degradarea imagi- 
nii lui Ceauşescu în mass-media şi în ochii opiniei publice mondiale. Şi de fapt situaţia 
catastrofală din RSR din punct de vedere economic, social şi politic a fost prezentată 
într-un mod care scotea la iveală mai ales fenomenele negative. La aceasta se adăuga, 
firesc, setea de senzaţional. Această stare de lucruri a fost favorabilă celorlalte state 
comuniste care, cu Ceauşescu în fundal, căpătau culori pozitive. Dictatorului român i-a 
fost elaborată o „figură” de tiran absolut, cu o minte deosebit de îngustă, ceea ce era 
adevărat într-o anumită măsură, dar el nu se deosebea prea mult de Jivkov, Honecker 
sau alţi conducători din vremea lui. O carte ca Orizonturi roşii putea apărea în legătură 
cu oricare dintre colegii lui Ceauşescu. 

Două au fost consecinţele de importanţă fundamentală ale acestei situaţii. Prima este 
o imagine deformată a evenimentelor de la Timişoara, care a dezinformat total opinia 
publică. Numărul avansat de presă al celor ucişi în acest oraş ajungea uneori la zeci de 
mii de persoane, ceea ce a dus printre altele la ciudatul cap de acuzare formulat împo- 
triva cuplului dictatorial: genocid ; soţilor Ceauşescu li s-au pus în cârcă 60.000 de 
victime. Această acuzaţie a crescut autoritatea Tribunalului şi a noilor autorităţi. 

A doua consecinţă a fost imaginea care se încăpăţânează să persiste despre caracte- 
rul absolut diferit al comunismului în versiunea lui Ceauşescu. Până în ziua de azi, în 
conştiinţa omului obişnuit, dictatura românească apare ca extrem de brutală, sângeroasă 
şi represivă, spre deosebire de cele practicate de „tătucul” Jivkov sau de „gospodarul” 
Kâdâr, ale căror regimuri, în comparaţie cu cel din RSR, păreau foarte suportabile. 
România lui Ceauşescu ar fi fost o ţară în care orice manifestare de independenţă era 
sancţionată cu sentinţe foarte aspre sau chiar cu moartea. O asemenea imagine nu este 
însă adevărată. De-a lungul întregii epoci Ceauşescu, cu excepţia perioadei revoluţiei, 
care a fost totuşi o etapă absolut diferită, în închisori, pe motive politice, se aflau în 
jur de 600 de persoane!, deci relativ puţine, mai ales în comparaţie cu epoca lui Dej, 
când erau înregistraţi aproximativ un milion de deţinuţi politici. Caracterul criminal al 
comunismului din România a constat în faptul că economia a fost adusă în stare de to- 
tală prăbuşire, că populaţia a fost privată aproape total de contactul cu străinătatea, că 
viaţa culturală a fost obligată să se conformeze exigenţelor unei doctrine rigide şi cul- 
tului personalităţii, că legăturile sociale au fost rupte, fiind promovată pasivitatea, că 
spaima era omniprezentă, nu numai spaima de Securitate, ci şi faţă de celelalte organe 
ale statului, spaima faţă de pierderea locului de muncă, spaima faţă de degradarea so- 
cială. 'Toate aceste fenomene, deşi poate nu la aceeaşi intensitate, erau prezente şi în 
celelalte ţări comuniste. Dar au fost crime pentru care soţii Ceauşescu au primit pe- 
deapsa meritată. 


1. Deţinem această informaţie de la istoricul român Marius Oprea. 


Incheiere 


Prăbuşirea dramatică a regimului şi sfârşitul tragicomic al cuplului dictatorial dau 
naştere unei întrebări : de ce tocmai în România a apărut un astfel de sistem, de ce toc- 
mai aici anumite fenomene care în alte ţări n-au fost atât de supărătoare pentru populaţie 
au căpătat forme atât de radicale? La începutul anilor '90, în diferite publicaţii era 
exagerată în rău, cu sau fără intenţie, imaginea standardului de viaţă din România co- 
munistă, erau exagerate în plus crimele, indiscutabile, săvârşite de conducere. Începutul 
simbolic al acestei tendinţe l-au constituit relatările neverosimile despre sutele de mii 
de victime de la Timişoara şi apoi absurda acuzare a lui Ceauşescu de genocid. Un nu- 
măr atât de mare de informaţii false a fost de natură să îngreuneze pentru mult timp 
studiile asupra istoriei anilor 1965-1989. 

Cu toate acestea, problema rămâne actuală, pentru că sistemul creat de Ceauşescu 
a fost într-adevăr, din mai multe puncte de vedere, ieşit din comun în comparaţie cu 
celelalte ţări ale blocului sovietic. Nu putem vorbi însă aici, lucru care se face adeseori, 
despre caracterul absolut aparte al acestuia - Ceauşescu de fapt n-a creat un sistem no- 
vator, ci de foarte multe ori el a copiat soluţiile aplicate în alte părţi. Dar intensitatea 
anumitor fenomene, în special a celor împovărătoare pentru populaţie, a fost în România 
mai mare decât în celelalte ţări ale blocului sovietic. 

La întrebarea : de ce tocmai în România, dictatura comunistă a căpătat acest aspect 
şi nu altul? există câteva răspunsuri posibile. Unii indică faptul că Nicolae Ceauşescu 
pur şi simplu a ştiut să exploateze cu dibăcie anumite trăsături ale caracterului naţional 
al românilor : înclinația pentru formele de guvernare autoritare şi necesitatea de a avea 
conducători puternici. Ca arhetip este dat întotdeauna numele intens mitologizat al lui 
Vlad Ţepeş sau al corespondentului său literar - Dracula. Dar această interpretare este 
totuşi greşită. În tradiţia politică românească au existat neîndoielnic perioade de despo- 
tism, dar acestea sunt legate de stăpânirea străină, cea turcă. Elitele statului independent 
au depus eforturi uriaşe pentru a depăşi acest trecut. Regatul României nu a fost, fireşte, 
lipsit de elemente patologice, dar principala lui problemă a constituit-o nu excesul de 
autoritarism, ci corupţia şi lipsa posibilităţii de a asigura avansul social, lucruri zugră- 
vite printre altele în operele şi în vicisitudinile vieţii scriitorilor naţionali Mihai Eminescu 
şi Ion Luca Caragiale. După primul război mondial, această problemă s-a profilat cu şi 
mai multă pregnanţă, dar regimul politic în România a rămas în continuare democratic. 


380 DICTATURA LUI NICOLAE CEAUŞESCU (1965-1989) 


Lovitura de stat înfăptuită de regele Carol al II-lea a fost grotescă, la fel ca şi regimul 
său. Prima dictatură din istoria statului, rezultat al unei simple întâmplări, a fost gu- 
vernul lui Ion Antonescu. Dar era vreme de război — aşa încât acest regim cu greu ar 
putea fi considerat reprezentativ pentru tradiţia politică românească în întregul ei. Dacă 
există ceva care ar putea fi considerat un caracter naţional, în cazul României acesta ar 
merge în direcţia corupţiei şi nu a dictaturii. Cel puţin aşa arată lucrurile din punct de 
vedere practic. 

O altă interpretare, mult mai serioasă, atrage atenţia asupra neobişnuitei popularităţi 
a atracției pentru autoritarism din gândirea politică românească. Într-adevăr, elemente 
de acest tip pot fi găsite într-un foarte mare număr de lucrări ale filosofilor, poeţilor şi 
scriitorilor români. Cât timp a existat o clasă conducătoare compusă din reprezentanţi 
ai marelui capital şi ai proprietarilor funciari (şi merită să remarcăm aici că, de-a lun- 
gul celor circa o sută de ani de existenţă a unei Românii moderne, puterea a fost exer- 
citată de câteva mari dinastii de politicieni), această clasă n-a permis libera exprimare 
a adepților unor idei fanatice - Eminescu n-a ocupat niciodată vreo funcţie importantă. 
Dar intelectualitatea românească a sprijinit masiv ideile autoritare şi totalitare. Comunismul, 
printre altele şi din cauză că nega cuceririle teritoriale româneşti, nu s-a bucurat de 
sprijin printre intelectuali, care, în marea lor majoritate, şi-ai îndreptat atenţia spre na- 
ţionalismul mistic. Dacă în perioada interbelică PCR număra câteva sute de persoane 
(aproape numai cele mai declasate elemente ale lumpenproletariatului, al cărui repre- 
zentant tipic a fost Ceauşescu), Garda de Fier putea conta pe sprijinul celor mai emi- 
nente inteligenţe, al unor persoane care mai târziu au făcut o uluitoare carieră mondială 
(Emil Cioran, Mircea Eliade), precum şi pe marea masă a intelectualilor. În perioada 
interbelică PCR nu avea în rândurile sale decât doi intelectuali (Herbert Zilber şi Lucrețiu 
Pătrăşcanu), dar şi aceştia erau figuri secundare. Autoritarismul de coloratură naţiona- 
listă era ideea cea mai populară în cercurile intelectuale din perioada interbelică. 

Comunismul impus de sovietici a dus la eliminarea de la putere, apoi la extermina- 
rea elitelor tradiţionale care respingeau extremismul. Singurul reprezentant al acestor 
elite care a supravieţuit epocii comuniste a fost Corneliu Coposu. După 1989, el a jucat 
un rol foarte important, dar înainte n-a avut nici o influenţă asupra vieţii intelectuale şi 
politice a ţării. Elitele fuseseră înlocuite de o mână de activişti comunişti interbelici ; 
ei erau sprijiniți de ofiţeri sovietici şi se bazau pe oameni interesaţi să avanseze repede. 
Această stare de lucruri a durat cam până la jumătatea anilor '60, când consilierii so- 
vietici au fost retraşi, la nivelul mediu al administraţiei au apărut masiv oameni pregătiţi 
deja în şcolile comuniste, iar în viaţa oficială a ţării a fost permis accesul inclusiv al 
reprezentanţilor intelectualităţii interbelice eliberaţi din închisori. 

În această configuraţie, acceptarea liniei naţionaliste a lui Ceauşescu a fost generală. 
În ultima perioadă, când condiţiile de viaţă s-au înrăutățit şi a crescut nemulţumirea 
socială, intelectualitatea românească n-a fost în stare să elaboreze un model unitar de 
opoziţie, nici în interiorul partidului, nici în afara lui. Lipsa criticii lăsa impresia ac- 
ceptării, ceea ce a dat posibilitatea autorităţilor să se cufunde tot mai mult în naţio- 
nal-bolşevism. PCR a realizat în mod pervers anumite scopuri pe care şi le propuneau 
Zelea Codreanu şi Garda de Fier. Ca exemplu, putem cita aici postulatul creării unui 
stat naţional unitar - Ceauşescu şi-a vândut evreii statului Israel, realizând astfel un lu- 
cru pe care n-a reuşit să-l ducă la bun sfârşit nici Codreanu, nici Antonescu, creând o 


ÎNCHEIERE 381 


Românie fără evrei. Cineva care s-ar fi identificat cu idealurile Gărzii de Fier nu-l pu- 
tea condamna pe Ceauşescu. Constantin Noica, filosoful român cel mai renumit care 
trăia în ţară, n-a combătut sistemul. Elevilor săi, el s-a străduit (cu rezultate destul de 
modeste) să le distragă atenţia de la situaţia politică curentă, unele din lucrările sale, 
neîndoielnic excepţionale, fiind consacrate căutării „spiritului românesc” şi stigmatizării 
trăsăturillor negative ale Occidentului. Emigranţii - şi în primul rând Cioran şi Eliade - 
s-au abținut mult timp să aducă orice fel de critică la adresa lui Ceauşescu, chiar şi când 
acesta a dispus dărâmarea părţii istorice a Bucureştiului. Moştenirea Gărzii de Fier a 
împiedicat eficient orice opoziţie a intelectualilor români faţă de nebuneştile idei ale 
autorităţilor. În Apus, Ceauşescu era blamat de intelectualii poststalinişti de factura lui 
Sartre (care în acelaşi timp lăuda regimul lui Fidel Castro), dar acest curent n-a fost 
niciodată popular în sânul intelectualităţii româneşti (poate cu excepţia lui Eugen 
Ionescu), ceea ce slăbea şi mai mult ideologia opoziţiei. 

Nici puţin numeroşii intelectuali de partid nu s-au încumetat să-şi critice conducăto- 
rul. Prioritate absolută are în acest sens Dumitru Popescu „Dumnezeu”, de un cinism 
extrem, mare amator de lux şi de putere pentru putere. Nu se dădea în vânt după 
Ceauşescu, dar ştia foarte bine că orice încercare de împotrivire este în primul rând 
lipsită de sens (exemplul lui Pârvulescu a demonstrat că nimeni nu sprijină un eventual 
disident), iar în al doilea rând absolut nerentabilă pentru că ar însemna să-şi ia adio de 
la bani şi de la poziţie. Din 1981 rectorul Academiei de partid „Ştefan Gheorghiu”, 
Popescu „Dumnezeu” a exercitat o mare influenţă asupra formării cadrelor tinere, pro- 
movând cu certitudine comportamentul oportunist. Puțin numeroşii disidenţi de partid 
care, după multiple îndemnuri primite din diferite direcţii, s-au hotărât în cele din urmă 
să publice „Scrisoarea celor şase” nu erau de fapt decât nişte veterani stalinişti. Şi de 
altfel nici nu aveau ceva de oferit - programul lor consta exclusiv în apelul la încetarea 
anumitor acţiuni negative. La fel de mizeră era, din punct de vedere intelectual, şi 
echipa lui Iliescu, care s-a limitat doar la câteva sloganuri socialiste. Membrul ei cel 
mai abil din punct de vedere intelectual - ministrul Culturii Andrei Pleşu (care era de 
altfel un elev al lui Noica) - a rezistat în guvern mai puţin de doi ani, după care a tre- 
cut într-o aprigă opoziţie. 

Slăbiciunea ideologică a intelectualilor, faptul că erau îmbibaţi de spiritul totalitar, 
indiferent că era vorba de simpatii pentru Garda de Fier sau pentru stalinism, a consti- 
tuit de fapt un element foarte important care i-a permis lui Ceauşescu să-şi realizeze 
fără oprelişti chiar şi cele mai nebuneşti idei. Dictatorul nu avea nici o idee coerentă, 
ci doar imaginaţii ceţoase şi fantasmagorice despre „România anului 2000” sau „socie- 
tatea socialistă multilateral dezvoltată”. Oponenții săi din interiorul partidului nu le 
aveau însă nici măcar pe acestea, fiind în plus compromişi prin trecutul lor stalinist. 
Cei mai renumiţi intelectuali, dacă formulau anumite idei, acestea erau de natură naţi- 
onalistă şi totalitară - cu alte cuvinte, nu foarte diferite de ale lui Ceauşescu. Încercările 
de a crea o platformă mai largă în jurul conceptului de drepturile omului, a căror iniţi- 
ativă a venit din partea unor persoane ca Paul Goma sau Vasile Paraschiv, s-au încheiat 
cu un fiasco total. 

În celelalte ţări comuniste situaţia era diferită. În Iugoslavia, Cehoslovacia, Ungaria 
şi, până la un anumit punct, în Bulgaria, Partidul Comunist a fost mai deschis din punct 
de vedere intelectual, în anumite perioade putându-se desfăşura în aceste ţări discuţii 

ideologice de partid. În schimb în Polonia, până în 1968, partidul a fost destul de viu 
din punct de vedere intelectual (desigur, nu vorbind obiectiv, ci prin comparaţie cu 
România), după această dată rolul de partener de discuţie fiind preluat de intelectuali — 
mai întâi din afara partidului, iar apoi din opoziţie. În România n-au existat niciodată 
discuţii ideologice. Ştefan Foriş şi Lucrețiu Pătrăşcanu au fost ucişi pur şi simplu. Ana 
Pauker, Teohari Georgescu şi Vasile Luca au fost eliminaţi în urma unor pseudodiscuţii 
care constaseră de facto în aducerea la cunoştinţa tuturor a unor denunţuri. O soartă 
asemănătoare au avut şi Iosif Chişinevschi şi Miron Constantinescu. Nici cu Dej n-a dis- 
cutat nimeni, nici înainte de moarte, nici după - Dej a fost blamat, dar el n-a constituit 
tema vreunei reflecţii mai profunde (cu excepţia a două cărţi scrise de Marin Preda - al 
doilea volum al Moromeţilor şi Cel mai iubit dintre pământeni, apreciate de altfel pentru 
valoarea lor literară şi nu pentru conţinutul politic). Cam la fel s-a încheiat şi capito- 
lul Drăghici, aflat în legătură cu precedentul. Încercarea lui Constantin Pârvulescu de 
a declanşa o discuţie — singura de-a lungul întregii istorii a comunismului românesc - a 
fost întreruptă de intervenţia ofiţerilor de Securitate, care nu s-au consultat cu nimeni 
înainte de a lua decizia trecerii la acţiune. Nici cu Ceauşescu n-a discutat nimeni. Totul 
s-a limitat la a-i prezenta nişte acuze stupide. 

În asemenea condiţii, chiar şi cea mai iraţională politică n-a întâmpinat greutăţi din 
partea opoziţiei intelectuale. Un element suplimentar l-a constituit relativa slăbiciune a 
factorilor sovietici care ar fi putut influenţa evoluţia situaţiei din România. „Geniul 
Carpaţilor” se temea de Kremlin, dar nu în aceeaşi măsură ca şefii de stat din celelalte 
ţări comuniste. După cum a demonstrat evoluţia istoriei, Ceauşescu n-a putut fi răstur- 
nat printr-o lovitură de palat instrumentată de Moscova. Conducătorul român a putut 
astfel să-şi realizeze fără impedimente proiectele. Singura restricţie o constituia propria 
lui minte, mintea unui om fără educaţie, care provenea dintr-o familie săracă de la ţară 
şi nu cunoştea o altă viaţă decât cea de partid. Ideile lui economice, aplicate pe spinarea 
întregii societăţi, erau foarte simple. Când a apărut problema datoriilor tot mai mari, 
Ceauşescu a dat dispoziţie să fie plătite cu orice preţ. Când i-a venit ideea de a recon- 
strui centrul Capitalei, a şi trecut la execuţia ei. Pentru el conta numai rezultatul con- 
cret, modul în care era realizat rămânând o problemă secundară. 

Tocmai în aceasta consta cauza cea mai importantă, după părerea mea, care a făcut 
ca România să se deosebească de celelalte ţări comuniste. Ceauşescu lua decizii care 
din punctul lui de vedere păreau raţionale. El a crezut până la capăt în justeţea liniei 
sale şi era convins că sub guvernarea sa românii, în marea lor majoritate, vor cunoaşte 
fericirea. În cercul lui de apropiaţi nu s-a găsit nimeni care să-i spună că se înşală. De-a 
lungul nenumăratelor sale „vizite de lucru” în întreaga ţară, el vedea spectacole regizate 
cu cea mai mare atenţie, fabrici care lucrau în ritm intens, participa la mitinguri de 
susţinere — şi credea în ceea ce vedea. Ceauşescu a fost un fanatic şi fanatic a rămas 
până în ultima clipă. El a murit strigând: „Trăiască Republica Socialistă România, li- 
beră şi independentă! ”. 

Şi alţi actori ai acestei orori care a fost epoca lui Ceauşescu s-au comportat după 
părerea lor în mod raţional. Cei mai apropiaţi colaboratori ai dictatorului erau întot- 
deauna de acord cu el, întreţinându-i astfel ficţiunea în care trăia. Eşaloanele al doilea 
şi al treilea ale ierarhiei de partid se limitau doar să execute ordinele în schimbul unui 
nivel de trai relativ ridicat, dar care scădea mereu, şi al sentimentului că lor nu le 

revine nici o răspundere. Populaţia, înspăimântată de serviciile speciale şi cufundată în 
atmosfera omniprezentă de neîncredere, nu se revolta şi se lăsa antrenată masiv în 
Sistem. 

Dar suma tuturor acestor comportamente raţionale a dus la un rezultat absolut iraţi- 
onal din cauză că Nicolae Ceauşescu, de care depindeau cele mai multe, acţiona raţional 
doar din punctul de vedere al propriei sale viziuni sau al propriilor sale complexe. 
Acestea au fost impuse întregii ţări, pe care au împins-o într-o prăpastie din care România 
nu va putea ieşi probabil decât peste câteva decenii. Cu siguranţă însă că mult mai mult 
va dura mitul lui Nicolae Ceauşescu - dictatorul sângeros care a transformat ţara în 
propria sa moşie, ruptă de restul lumii. 


Biografiile celor mai importanţi 
activişti comunişti români 


Gheorghe Apostol s-a născut în anul 1913 în localitatea Tudor Vladimirescu din judeţul 
Galaţi. Când a început să lucreze la calea ferată, a cunoscut Partidul Comunist, al cărui 
membru a şi devenit în 1934. În cadrul PCR a îndeplinit funcţia de reprezentant al 
Comitetului de Tineret în Blocul pentru Apărarea Libertăţilor Democratice. În 1937 a 
fost condamnat la trei ani de privare de libertate, dar această sentinţă a fost apoi pre- 
lungită. În august 1944, a evadat din închisoare. Din 1946 a fost deputat în MAN. În 
mai 1947 a devenit funcţionar în Ministerul de Finanţe, apoi a lucrat în cadrul comisiei 
pentru simplificarea şi raţionalizarea aparatului de stat, devenind preşedintele Confederaţiei 
Generale a Muncii (inclusiv în 1948). În anii 1952-1954 şi 1961-1967 Gheorghe Apostol 
a fost numit vicepreşedinte al Consiliului de Miniştri, iar din 1953 până în 1954 a fost 
ministru al Agriculturii şi Pădurilor. În mai 1963 a fost distins cu ordinul „Erou al 
Muncii Socialiste”. În intervalul aprilie 1954 - octombrie 1955, când Moscova l-a obli- 
gat pe Dej să instituie conducerea „colectivă”, Apostol a îndeplinit funcţia de prim-se- 
cretar al PMR. În perioada 1965-1969 este membru al CE şi al Prezidiului Permanent 
al CC. În 1969 a fost trecut pe o linie secundară, fiindu-i încredinţată funcţia de direc- 
tor general al Rezervelor de Stat, unde a rămas până în 1975, când a devenit subiectul 
unui scandal de moravuri şi i-au fost temporar retrase funcţiile cele mai importante. În 
intervalul 1977-1988 a devenit ambasador în ţări din America de Sud. În 1989 a semnat 
„Scrisoarea celor şase”. A murit pe 21 august 2010 la Bucureşti (Membrii CC al PCR..., 
pp. 74-75; G. Crişan, Piramida..., vol. I, p. 28). 


Emil Bobu s-a născut în 1927 în localitatea Vârfu Câmpului din judeţul Botoşani. Înainte 
de război a absolvit cele câteva clase ale şcolii primare. A intrat în partid în 1945. La 
început a lucrat la căile ferate din Iaşi, unde a absolvit şi o şcoală profesională, în pa- 
ralel activând în organizaţia de partid. În 1950 a început să lucreze la Ministerul Justiţiei, 
întâi în cadrul procuraturii militare, apoi în cea civilă - la Bucureşti. Între 1953 şi 1958 
a lucrat în cadrul secţiei administrative, apoi al celei organizatorice a CC. În 1965 s-a 
transferat la Suceava, unde a îndeplinit funcţia de prim-secretar al organizaţiei judeţene 
de partid, devenind în acelaşi timp membru al CC. Această funcţie a îndeplinit-o până 
în 1972, când a fost adus din nou la Bucureşti pe funcţia de consilier al secretarului 

general al PCR. Între 1973 şi 1975 Emil Bobu a îndeplinit funcţia de ministru al 
Afacerilor Interne. Din 1974 şi până la sfârşitul comunismului, a fost membru al CPEx 
şi unul dintre cei mai apropiaţi colaboratori ai lui Ceauşescu. A îndeplinit diferite func- 
ţii, printre care aceea de vicepremier în perioada 1980-1982 şi aceea de „eminenţă ce- 
nuşie” a regimului. Deşi nu la fel de spectaculoasă, odată cu el a făcut carieră şi soţia 
lui, Maria. Pe 22 decembrie Emil Bobu a părăsit clădirea CC împreună cu soţii 
Ceauşescu, la bordul elicopterului. După căderea dictaturii el a fost condamnat la în- 
chisoare pe viaţă, comutată mai târziu în câţiva ani privare de libertate (Membrii CC al 
PCR..., pp. 102-103). 


Emil Bodnăraş s-a născut în 1904 în localitatea Câmpulung Moldovenesc din judeţul 
Suceava. În 1927 a terminat şcoala de ofiţeri de artilerie la Timişoara. Dar deja de o 
vreme, adică din 1924, el începuse să aibă contacte cu comuniştii. După absolvirea 
şcolii a devenit ofiţer în armată, unde probabil a desfăşurat o activitate de spionaj în 
favoarea Sovietelor. Potrivit unei alte versiuni, abia în 1932 Emil Bodnăraş a contactat 
OGPU. Dar potrivit ambelor versiuni, în 1932 a fugit în URSS, unde a urmat cursurile 
unei şcoli de spionaj. Spre sfârşitul anului 1933 a fost adus în România, unde destul de 
repede a fost demascat, iar în 1935 a fost condamnat pentru dezertare pe timp de pace 
la zece ani de muncă silnică. Abia în 1940 a intrat formal în PCR. În 1942 a fost elibe- 
rat din închisoare şi a rămas sub supravegherea Siguranţei. În 1944 a participat la răpi- 
rea lui Ştefan Foriş, apoi, împreună cu Iosif Rangheţ şi Constantin Pârvulescu, a format 
un triumvirat de conducere a Partidului Comunist. După ce ţara a fost ocupată de Armata 
Roşie, Bodnăraş s-a ocupat de organizarea grupelor de şoc comuniste, pentru ca apoi 
să ocupe poziţii importante în stat. În 1945 a devenit secretar general al prezidiului 
Consiliului de Miniştri, iar un an mai târziu - subsecretar de stat al Consiliului de 
Miniştri. În cadrul guvernului, s-a ocupat printre altele de reorganizarea serviciilor de 
Securitate. În 1944 devenise membru al CC, iar din 1947 deputat în MAN. Între 1947 
şi 1955 a condus Ministerul Apărării Naţionale. Din 1948 şi până în 1965 a fost mem- 
bru al Biroului Politic. În 1951 a fost înaintat la gradul de general de armată. Între 1954 
şi 1967 a îndeplinit funcţia de vice-preşedinte al Consiliului de Miniştri, iar din 1957 
până în 1959 pe aceea de ministru al Transporturilor şi Telecomunicaţiilor. În 1959 a 
fost distins cu ordinul „Erou al Muncii Socialiste”. În 1967 i s-a încredinţat funcţia de 
vice-preşedinte al Consiliului de Stat, iar în 1969 aceea de membru în Consiliul Apărării. 
În 1965 a devenit membru al CE, iar în 1974 membru al CPEx. Toate aceste funcţii, 
Bodnăraş le-a îndeplinit până la moarte - care a survenit pe 24 ianuarie 1976, la 
Bucureşti. În cercul activiştilor din eşalonul superior erau cunoscute contactele sale 
cu spionajul sovietic, ceea ce nu l-a împiedicat să rămână în conducerea superioară 
de partid practic de-a lungul întregii sale vieţi (Membrii CC al PCR..., pp. 104-105; 
G. Crişan, Piramida..., vol. I, p. 53; M. Pelin, Un veac de spionaj..., pp. 55-56). 


Silviu Brucan s-a născut pe 18 ianuarie 1916 la Bucureşti. Şi-a început cariera în 1944 
ca propagandist în cadrul comitetului PCR din judeţul Ilfov. Pe 23 august 1944, în ziua 
când a fost răsturnat mareşalul Antonescu, Brucan devine redactor-şef adjunct la 
Scânteia. Această funcţie a îndeplinit-o până în 1956. În intervalul 1956-1959 îl găsim 
în SUA ca trimis special al guvernului român, iar din 1959 până în 1961 ca reprezentant 

al României la ONU. Din 1962 până în 1966 a îndeplinit funcţia de vicepreşedinte al 
Televiziunii de stat. După ce a părăsit această funcţie şi până în 1978 a predat un curs 
de ştiinţe sociale la Institutul de Medicină şi Farmacie din Bucureşti. Apoi, timp de 
câţiva ani n-a mai desfăşurat o activitate politică deosebită. În perioada perestroikăi el 
a fost lansat de mass-media din străinătate. A fost şi unul dintre semnatarii „Scrisorii 
celor şase”. Dar anii de aur ai carierei sale urmează abia în perioada postcomunistă — 
iniţial a fost unul dintre principalii politicieni ai FSN, iar mai târziu a devenit un co- 
mentator politic foarte popular. A murit pe 14 septembrie 2006 la Bucureşti (G. Crişan, 
Piramida... vol. I, p. 62). 


Mihai Chiţac s-a născut pe 4 noiembrie 1928 în comuna Suharău din judeţul Botoşani. 
A fost militar de meserie, legat încă de la început de arma chimică. Între anii 1968 şi 
1989 a fost şeful departamentului arme chimice din armată. În 1972 a devenit gene- 
ral-maior, iar în 1984 a fost înaintat la gradul de general-colonel. În intervalul 1988-1989 
a fost comandantul garnizoanei Bucureşti. În decembrie 1989 a fost trimis la Timişoara 
cu sarcina să înăbuşe revolta. După căderea comunismului, timp de circa şase luni a 
îndeplinit funcţia de ministru al Afacerilor Interne. În 1999 a fost condamnat la închi- 
soare pentru participarea la evenimentele din decembrie, dar din cauza recursurilor 
repetate, procesul nu s-a terminat nici în ziua de azi. A murit pe 1 noiembrie 2010 
(G. Crişan, Piramida..., vol. 1, p. 80). 


Ion Coman s-a născut pe 25 martie 1926 în satul Prunaru din judeţul Teleorman. A 
absolvit cursurile şcolii elementare şi apoi ale unei şcoli profesionale, unde a învăţat 
meseria de strungar. În 1945 a devenit membru al UTC şi apoi al partidului, după care 
a participat la cursuri serale de marxism-leninism. În 1949 a absolvit un curs de ofiţeri 
politici pentru armată, în 1954 şi-a absolvit liceul, iar trei ani mai târziu cursurile serale 
ale Universităţii de Marxism-Leninism. Între anii 1959 şi 1962 şi-a continuat studiile 
la Academia Militară Generală. Începuturile carierei sale în partid din anii 1945-1947 
sunt legate de uzina din Bucureşti la care lucra. Din 1947 până în 1948 a îndeplinit 
funcţia de secretar UTM cu probleme organizatorice într-unul din sectoarele Capitalei. 
În 1948 a intrat în Armată, unde a avansat treptat, a trecut în organizaţia UTM a Armatei 
şi apoi în PMR. În anii 1954-1955 a fost şeful direcţiei organizatorice din statul-major 
al armatei antiaeriene. Din 1955 până în 1958 a îndeplinit funcţia de şef al direcţiei po- 
litice al unei arme din cadrul armatei, iar între 1962 şi 1963 — şeful Direcţiei Politice 
Superioare a Armatei. În perioada 1963-1964 a îndeplinit funcţia de şef al Marelui 
Stat-Major. În 1965 a preluat funcţia de adjunct al ministrului Forţelor Armate, pe care 
a îndeplinit-o până în 1973. Din 1974 până în 1976 a fost iarăşi şeful Marelui Stat-Major 
şi prim-adjunct al ministrului Apărării Naţionale. În 1976 a devenit ministrul Apărării 
Naţionale, funcţie pe care a ocupat-o până în 1980. Ion Coman a îndeplinit funcţii im- 
portante şi în afara armatei: din 1969 până în 1976 a fost membru al Consiliului de 
Stat, iar între 1973 şi 1974 — şeful secţiei juridice şi militare a CC al PCR. Din 1979 
a devenit membru al CPEx, iar din 1980 şi al Secretariatului CC, în cadrul căruia răs- 
pundea de problemele militare şi de aplicarea justiţiei, ambele funcţii îndeplinindu-le 
până la căderea regimului. În decembrie 1989 a luat parte activă la înăbuşirea în sânge 

a revoltelor, lucru pentru care a şi fost arestat pe 22 decembrie, iar apoi de mai multe 
ori condamnat la închisoare (Membrii CC al PCR..., pp. 168-169). 


Silviu Curticeanu s-a născut pe 15 octombrie 1933 la Timişoara. A absolvit Facultatea 
de Drept la Universitatea din Cluj, iar în 1967 a obţinut titlul de doctor. În partid a in- 
trat în 1959. Şi-a început cariera în magistratură, ca judecător la Cluj. Între 1965 şi 
1972 a fost şeful Direcţiei de Justiţie Civilă din cadrul Procuraturii Generale, apoi pre- 
şedintele secţiei militare şi de justiţie din cadrul CC. Această funcţie a îndeplinit-o până 
în iulie 1975, când a devenit secretar al Preşedintelui RSR şi în acelaşi timp unul dintre 
oamenii cei mai de încredere ai acestuia. În acelaşi an a intrat şi în Consiliul de Stat, 
unde a activat până în 1982. În 1974 a fost acceptat ca membru supleant, iar în 1979 
ca membru al CC. În 1982 a ocupat funcţia de şef al Cancelariei CC al PCR, urmând 
ca în 1984 să devină membru al Secretariatului CC. Ambele funcţii le-a exercitat până 
la căderea lui Ceauşescu. În România postcomunistă a fost condamnat la închisoare 
(Membrii CC al PCR..., p. 192). 


Constantin Dăscălescu s-a născut pe 2 iulie 1923 în localitatea Breaza din judeţul 
Prahova. Era strungar de meserie, dar imediat după război a intrat în PCR şi a urmat 
o şcoală de partid la Ploieşti. Şi-a început cariera în cadrul organizaţiei locale a PMR 
de la Ploieşti. În intervalul 1959-1962 a studiat în Uniunea Sovietică la Şcoala Superioară 
de Partid a PCUS. În prima jumătate a anilor '60 a activat ca secretar cu probleme orga- 
nizatorice al organizaţiei PMR Galaţi. Din 1965 a devenit membru al CC. Între 1968 
şi 1975 a îndeplinit funcţia de prim-secretar la Galaţi. În Capitală a fost adus pe postul 
de locţiitor al şefului secţiei organizatorice a CC al PCR. După aceea, timp de aproape 
doi ani, a îndeplinit funcţia de şef al Consiliului Naţional al Gospodăriilor Agricole de 
Stat. În martie 1978 a fost primit în CPEX, în Secretariatul CC şi a devenit şeful secţiei 
pe probleme organizatorice a CC al PCR. În mai 1982 a devenit premier şi a îndeplinit 
această funcţie până la căderea lui Ceauşescu. Pe 22 decembrie şi-a dat demisia în mod 
oficial. În România postcomunistă a primit o condamnare la închisoare în urma proce- 
sului foştilor membri ai CPEx. A murit pe 15 mai 2003 la Bucureşti (Membrii CC al 
PCR..., pp. 202-203). 


Ion Dincă s-a născut pe 3 noiembrie 1928 în localitatea Cobia din judeţul Dâmboviţa 
(a circulat însă şi zvonul — dovedit neîntemeiat - că Dincă s-ar trage din Scorniceşti, 
locul naşterii dictatorului). De meserie era strungar. În partid a intrat în 1947 şi nu mult 
timp după aceea a intrat în armată, unde s-a remarcat repede, făcând carieră ca militar 
şi instructor de partid. A absolvit şi câteva şcoli de ofiţeri. În 1969 a devenit membru 
supleant, iar în 1972 - membru cu drepturi depline al CC. În acelaşi an a intrat în com- 
ponenţa Secretariatului CC. În perioada 1972-1973 a îndeplinit funcţia de membru al 
Consiliului de Apărare. După aceea, din 1973 până în 1976 a îndeplinit funcţia de 
prim-secretar în judeţul Argeş. Din 1976 a intrat în componenţa CPEx, rămânând mem- 
bru al acestui -organism până la căderea comunismului. În intervalul 1976-1979 a fost 
prim-secretar al organizaţiei de partid Bucureşti şi primar al Capitalei, funcţie în virtu- 
tea căreia el răspundea de elaborarea planului de reconstruire a oraşului. Din 1979 
până în 1980 a îndeplinit funcţia de vice-premier (iar din aprilie 1980 pe aceea de 

prim-viceprim-ministru). În 1981 a fost distins cu ordinul „Erou al Muncii Socialiste”. 
După căderea comunismului a fost condamnat la închisoare pe viaţă, comutată mai târ- 
ziu în peste zece ani de închisoare, dar de fapt şi-a recăpătat libertatea după numai câţiva 
ani. A murit pe 9 ianuarie 2007 în Bucureşti (Membrii CC al PCR..., pp. 211-212). 


Alexandru Drăghici s-a născut în 1913 în satul Tisău din judeţul Buzău, unde a absol- 
vit şi cele patru clase ale învăţământului primar. Din 1928 a lucrat la căile ferate, iar 
din 1933 a început să ia parte la grevele muncitoreşti. În 1934 a devenit membru al 
PCR. În 1936 a fost condamnat la 9 ani de închisoare, dar a fost eliberat odată cu in- 
trarea armatei sovietice în România. De-a lungul întregii sale cariere politice a fost pu- 
ternic legat de persoana lui Dej. Din octombrie 1945 a devenit membru supleant, iar 
din februarie 1948 membru cu drepturi depline al CC. Tot în 1948 a fost ales deputat 
în MAN. Încă de la începutul regimului comunist în România, Drăghici a activat în 
sectoarele militarizate. La început ca acuzator public pe lângă Tribunalul Special care 
judeca infracțiunile de război, iar apoi a ocupat o funcţie asemănătoare pe lângă 
Tribunalul Popular. În continuare a devenit locţiitor, apoi şef al Secţiei Politice şi 
Administrative a CC al PMR. În 1950 a obţinut gradul de general-maior şi funcţia de 
director al DGSP care, doi ani mai târziu, s-a transformat în DSS. În 1951 a devenit 
adjunct al ministrului, iar în 1952 - ministru al Afacerilor Interne. În 1955 a fost avan- 
sat la gradul de general-colonel. În acelaşi an a intrat în componenţa Biroului Politic. 
Între anii 1957 şi 1965 Drăghici a îndeplinit funcţia de ministru al Afacerilor Interne, 
iar din 1961 până în 1965 şi pe aceea de vicepreşedinte al Consiliului de Miniştri. În 
septembrie 1963 a obţinut ordinul „Erou al Muncii Socialiste”. În 1965 a devenit mem- 
bru al CE, al Prezidiului Permanent şi al Secretariatului CC, pierzând însă funcţia de 
ministru al Afacerilor Interne. Sfârşitul carierei sale a survenit în aprilie 1968, când a 
fost acuzat de „abuzuri” pe care le-ar fi săvârşit pe vremea lui Dej, mai ales în legătură 
cu lichidarea lui Lucrețiu Pătrăşcanu. A fost eliberat din toate funcţiile pe care le avu- 
sese, iar în noiembrie 1968 a fost şi degradat până la nivelul de simplu soldat şi trecut 
în rezervă. După căderea lui Ceauşescu, a încercat să se prezinte ca „victimă a regi- 
mului”, dar încă din 1991 a fugit în Ungaria din cauza procesului în care urma să fie 
şi el judecat. A murit pe 12 decembrie 1993 la Budapesta, cauza directă a morţii sale 
provocând suspiciuni (Membrii CC al PCR..., p. 231; G. Crişan, Piramida, vol. 1, 
pp. 125-126; D. Jela, Lexiconul negru..., pp. 103-105; M. Pelin, Un veac de spio- 
naj..., pp. 104-105). 


Ştefan Guşă s-a născut pe 17 aprilie 1940 în satul Spătaru din judeţul Buzău. Încă de 
la început a făcut carieră în cadrul Armatei, calificându-se ca tanchist la Şcoala Militară 
de la Piteşti. Între anii 1966 şi 1972 şi-a desăvârşit studiile la Academia Militară, după 
care a urmat mai multe cursuri de specializare. Cu ocazia Congresului al XII-lea al 
PCR a fost primit ca membru supleant, iar la Congresul al XIV-lea ca membru cu drep- 
turi depline în CC. Între 1986 şi 1989 a îndeplinit funcţia de adjunct al ministrului 
Apărării Naţionale şi şef al Marelui Stat-Major. În decembrie 1989 a participat activ la 
înăbuşirea revoltei de la Timişoara, dar pe 20 decembrie a luat decizia de a retrage 
trupele în cazărmi. După căderea lui Ceauşescu a fost considerat, cel puţin de o anumită 

parte a populaţiei şi a elitelor politice, unul dintre eroii revoluţiei. A murit pe 28 martie 
1994 la Bucureşti (Membrii CC al PCR..., p. 305). 


George Homoştean s-a născut pe 19 iunie 1923 la Deva. A absolvit Facultatea de Istorie 
a Universităţii „Babeş-Bolyai” din Cluj. În partid a intrat în 1947. La început a activat 
în cadrul unor organizaţii locale de partid din judeţul Hunedoara. În 1950 a devenit in- 
structor la secţia agrară a CC a UTM. În 1953 a lucrat la secţia contacte internaţionale 
a CC al PCR. Din 1958 până în 1965 a fost prim-secretar al organizaţiei de partid Sebeş. 
În 1969 a devenit membru al CC, iar în perioada 1968-1978 a îndeplinit funcţia de 
prim-secretar al organizaţiei judeţene de partid Alba. În septembrie 1978 a fost brusc 
avansat ministru al Afacerilor Interne, funcţie pe care a păstrat-o până în octombrie 
1987, când la fel de brusc a fost luată hotărârea de a i se încredința funcţia de prim-se- 
cretar în judeţul Hunedoara. În aprilie 1989 a devenit ambasador în Cehoslovacia, dar 
a fost revocat la doar câteva zile după căderea lui Ceauşescu. În luna mai a anului 2010 
preşedintele Traian Băsescu voia să-i acorde o medalie dar, în urma numeroaselor cri- 
tici provocate de această iniţiativă, a renunţat (Membrii CC al PCR..., pp. 312-313). 


Ion Iliescu s-a născut pe 3 martie 1930 la Olteniţa, în judeţul Călăraşi. Era fiul unui 
activist PCR din perioada interbelică, Alexandru Iliescu. În august 1944 a intrat în UTC. 
În 1947 a cerut să intre ca voluntar în brigada de muncă „Vasile Roaită” care construia 
o cale ferată în Albania. În acelaşi an a devenit membru al CC al UTM. Între anii 1950 
şi 1954 şi-a făcut studiile la Institutul de Energetică din Moscova. Oficial, s-a înscris 
în PMR abia în 1953. După absolvirea studiilor din URSS, a devenit membru al Biroului 
CC al UTM, iar în 1957 — deputat în MAN. În intervalul 1962-1965 a deţinut funcţia 
de şef al secţiei de învăţământ şi sănătate din Sectorul Propagandă şi Cultură al CC al 
PMR. În iulie 1965 a devenit membru supleant al CC, iar în decembrie 1967 i s-a în- 
credinţat funcţia de prim-secretar al CC al UTC şi ministru al Tineretului. În perioada 
1969-1974 a fost acceptat ca membru supleant în CE, iar între 1974 şi 1979 — ca mem- 
bru al CPEX. În anul 1971, pentru câteva luni, a fost numit membru al Secretariatului 
CC al PCR, dar apoi a fost transferat pe postul de responsabil cu propaganda în judeţul 
Timiş, unde a rămas până în 1974, an în care i s-a încredinţat funcţia de prim-secretar 
la Iaşi. Între 1979 şi 1984 a fost şeful Consiliului Naţional al Apelor, iar din 1984 - di- 
rectorul Editurii Tehnice. În perioada perestroikăi numele lui a fost lansat de mass-me- 
dia din străinătate, vorbindu-se despre el ca despre un eventual succesor al dictatorului. 
În România postcomunistă a devenit figura cea mai importantă de pe scena politică, în- 
deplinind funcţia de preşedinte al ţării pe durata a câteva mandate (Membrii CC al 
PCR..., pp. 322-323). 


Ion Ioniţă s-a născut pe 14 iunie 1924 în satul Mătăsaru din judeţul Dâmboviţa. A ab- 
solvit cursurile şcolii generale din localitatea natală şi apoi ale unei şcoli profesionale 
din Bucureşti. După război a început să simpatizeze cu Partidul Comunist. A absolvit 
cursurile câtorva şcoli de partid şi militare. În 1953 a absolvit cursul pentru coman- 
danţii marilor unităţi militare la Academia Militară „Stalin” din Moscova. În perioada 
1956-1958 a studiat la Academia „Voroşilov”. În Partidul Comunist a intrat în 1945. 
Iniţial a activat în organizaţia UTC a CFR Bucureşti. În 1948 a intrat în armată cu gradul 

de locotenent, avansând apoi în ierarhia militară şi în conducerea politică a armatei. În 
1953-1954 a devenit şeful Direcţiei Cadre a Forţelor Armate, continuând în acelaşi timp 
să lucreze în propagandă. În 1956, timp de zece luni, a fost comandantul forţelor aeri- 
ene, din 1962 până în 1963 - adjunct al ministrului Apărării, din 1966 până în 1972 
ministrul Forţelor Armate, iar între 1972 şi 1976 - ministrul Apărării Naţionale. În 
1974 a devenit membru al CPEx. Numit în 1976 vicepremier, a îndeplinit această func- 
ţie până în 1982, când a pierdut încrederea lui Ceauşescu şi calitatea de membru al 
CPEX. În luna iunie a aceluiaşi an a fost trecut în rezervă. Doi ani mai târziu, a luat 
parte la tentativa nereuşită de puci. A murit pe 27 iulie 1987 în Bucureşti. Cauza ofici- 
ală a decesului a fost cancerul, dar circumstanţele morţii sale au rămas până în ziua de 
azi neclare (Membrii CC al PCR..., pp. 335-336). 


Ion Gheorghe Maurer s-a născut în 1902 la Bucureşti. A absolvit Liceul Militar de la 
Craiova şi apoi Facultatea de Drept a Universităţii din Bucureşti. După ce şi-a terminat 
studiile a lucrat ca procurator în diferite tribunale din provincie, iar din 1928 ca avocat 
la Bucureşti. În 1937 a intrat în PCR. În 1944 a devenit subsecretar de stat la Ministerul 
Comunicaţiilor şi al Lucrărilor Publice, pentru ca un an mai târziu să ajungă membru 
al CC. În 1946 a făcut parte din delegaţia română la Conferinţa de Pace de la Paris. În 
acelaşi an a ajuns deputat. În intervalul noiembrie 1946 - aprilie 1948 a ocupat funcţia 
de subsecretar de stat la Ministerul Industriei şi Comerţului, iar în 1952 a devenit ju- 
decător principal al Tribunalului de Stat de pe lângă Consiliul de Miniştri. Din iulie 
1957 până în ianuarie 1958 a fost ministru al Afacerilor Externe, pentru ca din anul 
1958 până în 1961 să îndeplinească funcţia de preşedinte al Prezidiului MAN. În 1961 
a preluat funcţia de preşedinte al Consiliului de Miniştri. În septembrie 1962 a primit 
ordinul „Erou al Muncii Socialiste”. În 1965 a devenit membru al CE şi al Prezidiului 
Permanent al CC. A fost considerat unul dintre arhitecţii liniei independente a politicii 
naţionale a României. Spre sfârşitul anilor '60 drumul lui a început să fie tot mai diferit 
de acela al lui Ceauşescu. Maurer era considerat un activist mai moderat decât secreta- 
rul general. În 1972 a suferit un grav accident de automobil. În 1974 i-au fost luate 
toate responsabilităţile : mai întâi, în luna martie, a fost revocat din funcţia de preşe- 
dinte al Consiliului de Miniştri, iar în noiembrie, cu ocazia Congresului al XI-lea al 
PCR, a fost eliminat şi din CC. Din acel moment a ieşit la pensie şi n-a mai avut nici 
o iniţiativă politică, nici în perioada comunistă, nici după căderea lui Ceauşescu. A 
murit pe 8 februarie 2000 la Bucureşti (Membrii CC al PCR..., p. 385; G. Crişan, 
Piramida..., vol. 1, p. 216). 


Corneliu Mănescu s-a născut pe 6 februarie 1916 la Ploieşti. Mai întâi a studiat dreptul 
la Universitatea din Bucureşti, dar n-a terminat această facultate. În partid a intrat în 
1944. S-a specializat iniţial în probleme militare. Între 1945 şi 1948 a fost activist al 
secţiei militare de pe lângă Comitetul Judeţean Ilfov, apoi, timp de doi ani, a fost şeful 
direcţiei de organizare şi instruire la Direcţia Politică Superioară a Armatei, după care 
alţi doi ani - şeful Casei Centrale a Armatei. În 1952 a devenit general-maior. Între 
1952 şi 1953 a îndeplinit funcţia de locţiitor, apoi din 1953 până în 1955 pe aceea de 
şef al Direcţiei Politice Superioare a Armatei. Mai târziu s-a recalificat ca economist 
şi apoi a trecut în diplomaţie. Între 1955 şi 1960 a fost vicepreşedinte al Comitetului 


392 DICTATURA LUI NICOLAE CEAUŞESCU (1965-1989) 


de Stat al Planificării, din 1960 până în 1961 - ambasador la Budapesta, iar în perioada 
1961-1972 - ministru al Afacerilor Externe. Este considerat unul dintre arhitecţii 
cursului independent al politicii externe româneşti. Din septembrie 1967 până în sep- 
tembrie 1968 a fost preşedintele celei de-a XXII-a Sesiuni a Adunării Generale a ONU. 
În 1972 a părăsit brusc funcţia de ministru. Câteva luni mai târziu era transferat la FUS, 
unde a rămas până în 1977. Între 1977 şi 1982 a îndeplinit funcţia de ambasador în 
Franţa, iar din 1979 până în 1982 a fost şi reprezentantul RSR la UNESCO. În 1989 a 
fost unul dintre semnatarii „Scrisorii celor şase”, iar după răsturnarea lui Ceauşescu a 
intrat în Consiliul FSN. A murit la Bucureşti pe 26 iunie 2000 (Membrii CC al PCR..., 
pp. 386-387). 


Manea Mănescu s-a născut pe 9 august 1916 la Brăila. Încă înainte de al doilea război 
mondial a absolvit Academia de Comerţ şi Industrie din Bucureşti. În partid a intrat în 
august 1944. Iniţial a fost profesor la Ploieşti, apoi asistent la Academia de Comerţ din 
Bucureşti. Din 1948 a lucrat în cadrul Comitetului de Stat al Planificării, fiind la înce- 
put şeful secţiei cadre, apoi consilier pe probleme de planificare. În 1951 a devenit di- 
rector general al Direcţiei Centrale de Statistică de pe lângă Consiliul de Miniştri, unde 
a lucrat până în 1954, când a devenit pentru câteva luni adjunct al reprezentantului 
României la CAER. Între 1955 şi 1957 a fost ministru de Finanţe. În iunie 1960 a fost 
primit ca membru în CC. În 1962 i s-a acordat ordinul „Erou al Muncii Socialiste”, iar 
în 1966 ordinul „Steaua Republicii Socialiste România” clasa întâi. În 1965, timp de 
câteva luni, a fost şeful secţiei de ştiinţă şi cultură din CC, între anii 1969 şi 1972 în- 
deplinind funcţia de secretar al CC. Din 1969 până în 1974 a fost membru al CE şi 
apoi, până în 1979, membru al CPEX. În intervalul 1972-1974 a îndeplinit funcţia de 
vicepreşedinte al Consiliului de Miniştri şi de preşedinte al Comitetului de Stat al 
Planificării. Din 1974 până în 1975 a fost preşedintele Consiliului de Miniştri, iar în 
perioada 1975-1979 - premier. În 1979 şi-a pierdut într-o anumită măsură încrederea 
lui Ceauşescu şi a fost trecut pe o linie secundară pentru ca, în 1984, să revină în com- 
ponenţa CPEx, al cărui membru a rămas pănă la căderea sistemului. Pe 22 decembrie 
1989 a urcat împreună cu Ceauşescu la bordul elicopterului. În România postcomunistă 
a fost condamnat la închisoare pe viaţă, pedeapsă comutată apoi în câţiva ani de închi- 
soare. A murit pe 27 februarie 2009 (Membrii CC al PCR..., pp. 387-388). 


Paul Niculescu-Mizil s-a născut în 1923 la Bucureşti. În 1945 a aderat la PCR şi şi-a 
terminat studiile la Academia de Comerţ şi Industrie din Capitală, iar un an mai târziu 
a urmat şi o şcoală de partid din judeţul Ilfov. Niculescu-Mizil a fost unul dintre inte- 
lectualii partidului. În cursul anului 1945 a lucrat la ziarul Tinerețea, iar din 1951 a 
fost membru al colectivului de redacţie al publicaţiei marxiste teoretice Lupta de clasă. 
Între anii 1950 şi 1954, a îndeplinit funcţia de rector al Academiei de partid „Ştefan 
Gheorghiu”, din 1955 director adjunct al Institutului de Istorie a PMR, iar din 1954 a 
lucrat în cadrul secţiei propagandă şi agitaţie a CC al PMR, între 1956 şi 1965 fiind 
şeful acestei secţii. În decembrie 1955 a devenit membru al CC. Din 1957 îl găsim de- 
putat în diferite judeţe. În 1961 şi apoi din nou în perioada 1966-1969 a îndeplinit func- 
ţia de preşedinte al Comisiei de Cultură şi Învăţământ din cadrul MAN. În anii 1965-1974 
a fost membru al Prezidiului Permanent al CC. Din 1965 până în 1972 a fost membru 

al Secretariatului CC, iar din 1965 până la căderea regimului - membru mai întâi al 
CE, apoi al CPEX. În perioada 1972-1975 a fost vicepreşedinte al Consiliului de Miniştri, 
iar apoi, până în martie 1981, vicepremier. Din 1978 până în 1981 a ocupat şi funcţia 
de ministru al Finanţelor. După ce a fost revocat din funcţia de vicepremier, a trecut 
în planul doi, până la sfârşitul regimului Ceauşescu fiind preşedinte al Uniunii Centrale 
a Cooperativelor de Consum. După căderea sistemului a fost condamnat la închisoare. 
A murit pe 5 decembrie 2008 (Membrii CC al PCR..., pp. 432-433). 


Cornel Onescu s-a născut în anul 1920 în localitatea Gogoşu din judeţul Dolj. Iniţial a 
fost tipograf la diferite edituri. În partid a intrat în 1942. După război a lucrat în cadrul 
secţiei propagandă a CC al PCR. La fel ca Patilineţ şi Verdeț, Onescu a fost colabora- 
torul lui Ceauşescu la secţia organizatorică a PMR, unde a lucrat începând din 1947. 
În 1959 a devenit prim-secretar în judeţul Teleorman, iar un an mai târziu a fost primit 
în CC, unde i s-a încredinţat funcţia de şef al secţiei cadre. În 1964 a fost distins cu or- 
dinul „Steaua Republicii Populare Române” clasa a doua. Între anii 1965 şi 1972 a în- 
deplinit funcţia de ministru al Afacerilor Interne. Mai târziu, timp de un an, a fost 
adjunctul preşedintelui secţiei cadre a CC, iar din 1973 până în 1978 - prim-secretar 
al judeţului Teleorman. În perioada 1978-1979 a fost vicepreşedintele Comitetului de 
Stat al Planificării, după care a îndeplinit funcţii mai puţin importante. În 1984 nu a 
mai fost inclus pe lista membrilor CC. A murit în 1993 în Bucureşti (Membrii CC al 
PCR..., pp. 440-441). 


Vasile Patilineţ s-a născut în 1923 în oraşul Lupeni din judeţul Hunedoara şi era de 
meserie lăcătuş. În 1940 a devenit membru UTC, iar în 1945 a aderat la PCR. Iniţial 
a activat la nivel local în vestul Transilvaniei (Alba Iulia, Hunedoara, Turnu Severin), 
iar în perioada 1952-1956 a ajuns prim-secretar la Timişoara. Între timp a urmat 
cursurile câtorva şcoli de partid, printre care Academia „Ştefan Gheorghiu”. În 1955 
a fost cooptat ca membru al CC, iar în anul următor a devenit succesorul lui Ceauşescu 
la secţia organizatorică. Din 1961 a fost deputat în MAN. În 1964 a fost decorat cu or- 
dinul „Steaua Republicii Populare Române” clasa a treia. Cu ocazia Congresului al IX-lea 
a fost primit în Secretariatul CC al PMR. El a coordonat activitatea comisiei de reabi- 
litare a lui Lucrețiu Pătrăşcanu. Între anii 1969 şi 1974 a fost membru supleant în CE, 
apoi, până în 1979, membru supleant al CPEx. Din 1969 până în 1972 a fost membru 
în Consiliul Apărării, iar în 1972 a devenit ministru al Silviculturii şi Materialelor de 
Construcţii, funcţie pe care a deținut-o până în 1977, când a devenit ministrul Minelor, 
Petrolului şi Geologiei. A rămas pe acest post până la sfârşitul anului 1979. În ianuarie 
1980 a fost numit ambasador la Ankara. A murit în 1986, îndeplinindu-şi această func- 
ţie. Cauza morţii sale n-a fost elucidată, în versiunea oficială fiind vorba de o combi- 
nație între un accident de maşină şi un infarct (Membrii CC al PCR..., pp. 452-453). 


Dumitru Popescu „Dumnezeu” s-a născut în 1928 la Turnu Măgurele, în judeţul 
Teleorman. În PMR a intrat în anul 1955, a absolvit câteva şcoli de partid, în urma că- 
rora s-a calificat ca economist şi ziarist. Încă înainte de a deveni membru de partid, el 
lucrase ca redactor la revista Contemporanul. Între anii 1956 şi 1960 a fost redactor-şef 
al organului UTC Scânteia tineretului. Din 1960 până în 1962 a fost director general 

al agenţiei române de presă Agerpres. În perioada 1962-1965 a fost vicepreşedinte al 
Biroului Executiv al Comitetului de Stat pentru Cultură şi Artă, iar din 1965 până în 
1968 - redactor-şef la Scânteia unde, având în vedere modul său infatuat de a se com- 
porta, a primit acest pseudonim. Este considerat principalul ideolog al lui Ceauşescu. 
Pe toată durata epocii Ceauşescu, el a îndeplinit funcţii de conducere în instituţii legate 
de cultură şi media, între altele şi funcţia de preşedinte al Consiliului Naţional al 
Radioteleviziunii în 1971 şi apoi între 1976 şi 1978. A luat parte la toate operaţiile de 
propagandă, de multe ori cu rolul de „eminenţă cenuşie”. Din 1969 a fost membru al 
CE, iar din 1974 al CPEx, calitate pe care a deținut-o până la sfârşitul regimului 
Ceauşescu. În 1981 a devenit rectorul Academiei „Ştefan Gheorghiu”, funcţie pe care 
de asemenea a deținut-o până la căderea regimului. În România postcomunistă, a fost 
condamnat în procesul membrilor CPEx, iar după ieşirea din închisoare s-a ocupat cu 
redactarea memoriilor sale, în cuprinsul cărora s-a străduit să demonstreze justeţea op- 
ţiunilor sale din cursul vieţii şi genialitatea propriei persoane (Membrii CC al PCR..., 
pp. 480-481). 


Tudor Postelnicu s-a născut pe 13 noiembrie 1931 în localitatea Proviţa de Sus din ju- 
deţul Prahova. A absolvit câteva clase elementare şi şcoala de cadre a CC a UTM. În 
anii '60 a absolvit şi Şcoala Superioară de Partid „Ştefan Gheorghiu”, iar în 1977 şi-a 
luat doctoratul la Academia de Studii Economice. În partid a intrat în 1953. Iniţial a 
lucrat la Moreni în meseria de strungar, învățată la şcoala profesională; tot acolo a 
aderat şi la UTM. În 1951 a intrat la şcoala de ofiţeri a MAI, dar s-a retras destul de 
repede. În perioada 1954-1959 a devenit membru al Comitetului Regional UTM din 
Ploieşti. În 1959 a avansat, până în 1964 îndeplinind funcţia de adjunct al şefului secţiei 
organizatorice a CC al UTM. Din 1964 până în 1969 a lucrat ca instructor la secţia or- 
ganizatorică a CC al PMR/PCR. Din 1969 până în 1971 a fost secretarul organizaţiei 
de partid din judeţul Olt, iar din 1971 până în 1976 - secretar cu probleme organizato- 
rice în judeţul Brăila. În 1976 a devenit prim-secretar la Buzău. Persoanele care nu-l 
agreau pe Postelnicu, spre exemplu Nicolae Pleşiţă, îl numeau uneori „Prostelnicu”. În 
intervalul 1978-1987 a îndeplinit funcţia de şef al DSS după care, până la sfârşitul re- 
gimului, a fost ministru al Afacerilor Interne. În 1984 a devenit membru supleant al 
CPEx. După căderea lui Ceauşescu a fost condamnat la închisoare pe viaţă, dar, la fel 
ca alţii, a fost eliberat relativ repede (Membrii CC al PCR..., pp. 487-488). 


Leontin Sălăjan provenea dintr-o familie de maghiari. S-a născut în 1913 în satul Santău 
din judeţul Satu Mare. La fel ca mulţi dintre membrii conducerii din vremea respectivă, 
era de meserie lăcătuş. Absolvise şcoala profesională CFR de la Timişoara. În partid a 
intrat în 1939. În perioada războiului a fost secretarul Comitetului Regional de partid 
din Banat. În 1945 a devenit prim-secretar la Satu Mare şi membru al CC al PCR. Apoi 
a fost transferat în administraţia centrală. Între anii 1948 şi 1949 a îndeplinit funcţia de 
adjunct al ministrului Sănătăţii, iar în 1949 pe aceea de ministru al Construcţiilor. În 
1950 a schimbat resortul, fiind numit adjunct al ministrului Forţelor Armate, primind 
gradul de general-maior. În acelaşi an a primit şi funcţia de şef al Marelui Stat-Major. 
Această funcţie a îndeplinit-o până în 1955, când a devenit ministru al Forţelor Armate 
şi membru supleant al Biroului Politic. În 1959 a fost avansat la gradul de general de 

armată. Din 1946 era deputat în MAN. În 1963 a fost distins cu ordinul „Steaua 
Republicii Populare Române” clasa întâi. Din 1965 devine membru al CE, funcţie pe 
care a îndeplinit-o până la moarte, survenită în august 1966. A murit într-un spital din 
Bucureşti, dar cauza morţii sale a rămas neclară (Membrii CC al PCR..., p. 529). 


Victor Atanasie Stănculescu s-a născut pe 10 mai 1928 la Tecuci în judeţul Galaţi. În 
1949 a intrat în armată. A absolvit Academia Militară. În 1981 a devenit adjunct al mi- 
nistrului Apărării Naţionale, îndeplinind această funcţie până la căderea regimului. În 
decembrie 1989 a fost trimis la Timişoara cu scopul de a înăbuși revolta, dar la un mo- 
ment dat a început să evite executarea ordinelor şi a simulat că e bolnav. Pe 22 decem- 
brie, după moartea generalului Vasile Milea, a preluat conducerea armatei şi a dat 
ordinul ca unităţile armatei să înceteze lupta. După căderea comunismului a fost unul 
dintre organizatorii procesului cuplului dictatorial, după care, timp de câţiva ani, a în- 
cele din urmă al Finanţelor. În 1999 a fost condamnat pentru participarea la represiuni, 
dar a făcut recurs şi deocamdată nu sunt semne că procesul s-ar putea încheia în curând 
(suntem la jumătatea anului 2008). În decembrie 2003 soţia sa, Elena, s-a sinucis, men- 
ţionând în scrisoarea de adio ca motiv al gestului ei procesul interminabil al soţului 
(G. Crişan, Piramida..., vol. I, p. 237; D. Jela, Lexiconul negru..., p. 261). 


Ion Stănescu s-a născut pe 23 ianuarie 1929 în satul Gherceşti din judeţul Dolj. În par- 
tid a intrat în anul 1947. Iniţial a activat în cadrul UTM, după care s-a transferat la 
secţia de propagandă a CC al PMR. La începutul anilor '50 a absolvit şcoala de ofiţeri 
politici şi a lucrat la departamentul propagandă al MAI. Între anii 1952 şi 1955 a fost 
Student la Facultatea de Ştiinţe Sociale „Jdanov” de pe lângă CC al PMR. Din 1955 
până în 1958 a lucrat la secţia cadre a CC. În iulie 1965 a devenit membru al CC. 
A îndeplinit funcţiile de prim-secretar al regiunii Oltenia (1964-1967), preşedinte al 
CSS (1968-1972), membru supleant în CE (1969-1974) şi ministru al Afacerilor Interne 
(1972-1973). Apoi a fost trimis pe o linie secundară, din 1974 până în 1977 fiind 
prim-secretar al judeţului Dâmboviţa. Între 1977 şi 1978 a îndeplinit funcţia de vice- 
premier, apoi a lucrat în cadrul Ministerului Construcţiilor Industriale (1978-1979), 
în Ministerul Industriei Chimice (1979-1981), după care, până în 1984, a fost şeful 
Departamentului Construcţii în Străinătate cu rang de ministru. Din 1984 până la căde- 
rea sistemului a îndeplinit funcţia de ministru al Turismului. A murit pe 5 iunie 2010 
(Membrii CC al PCR..., p. 545). 


Chivu Stoica s-a născut în 1908 în localitatea Smeeni din judeţul Buzău. După absol- 
virea şcolii generale şi a celor patru clase de liceu a devenit cazangiu la Uzinele „Griviţa” 
din Bucureşti. În partid a intrat în 1931. Împreună cu Dej a luat parte la grevele din 
1933, lucru pentru care a fost condamnat la doisprezece ani de închisoare, dar în 1943 
pedeapsa a fost comutată în domiciliu forţat. În 1945 a intrat în componenţa CC al PCR 
şi în Biroul Politic, iar un an mai târziu a devenit deputat. În acelaşi an i s-a încredinţat 
funcţia de vicepreşedinte al Confederaţiei Generale a Muncii, iar în anul următor a pre- 
luat funcţia de director al Direcţiei Generale a CER. Între 1949 şi 1955 a fost ministrul 
Industriei Metalurgice şi Chimice. În 1955 a primit funcţia de vicepremier, răspunzând 

de sectorul industriei, iar în anii 1955-1961 a îndeplinit funcţia de preşedinte al Consiliului 
de Miniştri. În august 1958 i s-a acordat ordinul „Erou al Muncii Socialiste”. În peri- 
oada 1961-1965 a fost membru al comisiei MAN însărcinate cu elaborarea unei noi 
Constituţii. Din 1965 până în 1969 a îndeplinit funcţia de membru al CE, iar apoi, până 
în 1974, pe aceea de preşedinte al Comisiei Centrale de Revizie. În 1974 a devenit 
membru supleant în CPEx şi preşedinte al Colegiului Central al Partidului. A murit în 
circumstanţe destul de neclare în locuinţa sa din Bucureşti, pe 17 februarie 1975. Potrivit 
versiunii oficiale el s-ar fi sinucis, dar nu s-a făcut nici un fel de anchetă legată de ca- 
zul lui (Membrii CC al PCR..., pp. 150-151; G. Crişan, Piramida..., vol. I, pp. 80-81). 


Virgil Trofin s-a născut în 1926 în satul Lipovăţ din judeţul Vaslui. De meserie era 
mecanic de locomotivă. În partid a intrat în 1945, când a început să activeze în organi- 
zaţia de tineret. A ocupat diferite funcţii în UTC, organizaţie care mai târziu s-a trans- 
format în UTM. În anii 1950 a absolvit Academia „Ştefan Gheorghiu”. Între 1954 şi 
1956 a fost secretar, iar din 1956 prim-secretar al CC al UTM. Din 1960 a devenit 
membru al CC al PMR. În anul 1964 a fost decorat cu ordinul „Steaua Republicii 
Populare Române”, clasa a doua. Trofin a fost unul dintre subordonații lui Ceauşescu 
la secţia organizatorică, unde a ajuns însă destul de târziu, mai precis abia în 1964. În 
martie 1965 i s-a încredinţat funcţia de şef al secţiei „organizaţii de partid” din cadrul 
CC, apoi a devenit membru al Secretariatului CC al PCR, calitate pe care a deținut-o 
până în 1971. Din 1969 până în 1974 a fost membru al Prezidiului Permanent al CC, 
respectiv al CE şi al Consiliului Apărării. Apoi, până în 1984, a fost membru al CPEx. 
Din 1972 până în 1974 a ocupat atât funcţia de vicepreşedinte al Consiliului de Miniştri, 
cât şi pe aceea de ministru al Comerţului Interior. În anii 1974-1977 a îndeplinit funcţia 
de prim-secretar în judeţul Braşov. În 1977 s-a întors la centru, pentru un an fiind mi- 
nistrul Silviculturii şi al Materialelor de Construcţii. Între 1978-1981 îl găsim vicepre- 
mier şi ministru responsabil de problemele energetice. La Plenara CC din noiembrie 
1981 a fost exclus din CC cu vot de blam şi a fost transferat director la IAS „Mircea 
Vodă” din judeţul Călăraşi, unde a şi murit în 1984 în condiţii neclare (Membrii CC al 
PCR..., pp. 583-584). 


Ilie Verdeț s-a născut în 1925 în localitatea Comăneşti din judeţul Bacău. Înainte de 
război a absolvit şcoala generală ; a urmat meseria de miner. Şi-a completat educaţia 
în şcolile de partid, printre altele prin studii superioare pe lângă CC al PMR şi la 
Academia „Ştefan Gheorghiu”. În PCR a fost primit în 1945 şi treptat a avansat în ierar- 
hia de partid. Şi-a început activitatea la mina Secu în anul 1941. După război a organi- 
zat acolo o celulă de partid, a trecut apoi la activităţi de nivel judeţean, pentru ca în 
1948 să devină directorul acestei mine. Între 1950 şi 1954 a fost membru în biroul 
Comitetului Raional Caransebeş. Din august 1954 până în septembrie 1957 a îndeplinit 
funcţia de adjunct al şefului secţiei organizatorice a CC al PMR. Apoi, timp de un an, 
a fost prim-secretar al Comitetului Regional Hunedoara, iar din decembrie 1958 a în- 
deplinit funţia de adjunct al şefului direcţiei organizatorice a CC al PMR şi de şef al 
secţiei organizaţii de partid a CC al PMR. În această perioadă a devenit unul dintre cei 
mai apropiaţi colaboratori ai lui Ceauşescu, fiind omul lui de încredere. Între 1955 şi 
1960 Verdeț a avut statutul de candidat, în 1960 devenind membru cu drepturi depline 

în CC. Din 1961 este deputat în diferite judeţe. În perioada 1965-1969 a fost membru 
supleant, iar din 1969 până în 1974 membru al CE şi în continuare membru al CPEx 
până în 1986. În acest an a fost exclus din CPEX şi i s-a încredinţat funcţia de şef al 
Comisiei Centrale de Revizie a CC pe care a exercitat-o până la căderea lui Ceauşescu. 
Între anii 1965-1967 a fost vicepreşedinte, iar din 1967 până în 1979 prim-vicepreşe- 
dinte al Consiliului de Miniştri. În 1977, în timpul grevei minerilor din Valea Jiului, a 
fost reţinut de protestatari. În perioada 1978 şi 1979 a fost preşedintele Comitetului de 
Stat al Planificării, iar din 1979 până în 1982 - premier. Pe 22 decembrie 1989 a în- 
cercat să formeze un guvern, dar a fost fluierat de mulţimea adunată în faţa clădirii CC. 
În perioada postcomunistă a devenit şeful Partidului Socialist al Muncii. A murit pe 
20 martie 2001 la Bucureşti (Membrii CC al PCR..., p. 614). 


Iulian Vlad s-a născut pe 23 februarie 1931 în satul Gogoşiţa din judeţul Dolj. Este 
absolvent al unui liceu din oraşul Craiova, al unei şcoli de cadre a CC al UTC, al unei 
şcoli de ofiţeri a MAI, al unui curs de şase luni, în URSS, pentru ofiţerii din serviciile 
speciale, al unei facultăţi de drept şi al unui curs pentru cadrele superioare în cadrul 
Academiei „Ştefan Gheorghiu”. În PCR a intrat în anul 1946. A lucrat mai întâi ca 
profesor de şcoală generală. În partid şi-a început cariera de la organizaţia de tineret 
din mediul rural. A intrat apoi în cadrul armatei şi a ajuns în continuare la direcţia po- 
litică a MAI. Între 1954 şi 1956 a fost numit şef al secţiei de învăţământ de la Direcţia 
Cadre a MAI, iar din anul 1956 până în 1960 - şef al Direcţiei. Din 1960 a trecut la 
Securitate, unde a lucrat la Direcţia Cadre. În perioada 1974-1977 a fost directorul 
şcolii MAI de la Băneasa. Din 1977 până în 1980 a ocupat funcţia de secretar de stat 
în MAI, răspunzând de coordonarea structurilor de contraspionaj. În 1983 a devenit 
adjunctul ministrului Afacerilor Interne, un an mai târziu fiind avansat la gradul de ge- 
neral-colonel. În noiembrie 1984 a devenit membru al CC. În octombrie 1987 a ocupat 
funcţia de secretar de stat la MAI şi pe aceea de şef al Securităţii, ambele funcţii înde- 
plinindu-le până la căderea regimului. La câteva zile după preluarea puterii de către 
noua echipă a fost arestat şi condamnat la mulţi ani de închisoare, dar a fost eliberat 
încă din 1993 (Membrii CC al PCR..., pp. 621-622). 

"Un volum dedicat integral comunismului românesc din perioada lui Nicolae Ceau- 
şescu, o analiză comparată. de tip istoric şi politic realizată de un specialist consacrat în 
istoria comunismului din Europa Centrală şi de Est. Pe baza unei bibliografii vaste şi a 
unor izvoare de o mare di sitate, Adam Burakowski ne oferă nu doar o istorie a 
carte despre puterea absolută al cărei unic scop este 


ta Aa gi peni 


„Cartea lui Adam Burakowski este o carte despre o dictatură şi un dictator, dar nu 
numai. Dictatura lui Nicolae Ceauşescu ne oferă şi o perspectivă de istorie politică, 
alături de explicaţiile necesare privind felul în care a funcţionat regimul ceauşist 


folosindu-se frica, manipularea şi falsul naționalism. Fără Sola cititorul acestei cărţi 


fi răsplătit.” 
va fi răsp! Stejărel Olaru 


„În general se consideră că toate ţările comuniste europene semănau între ele ca două 
picături de apă, întrucât reproduceau acelaşi model — cel sovietic. Dar, cu cât le anali- 
zăm mai atent, cu atât devine mai evident faptul că fiecare dintre ele avea trăsăturile 
sale specifice. Adam Burakowski s-a concentrat pe problematica dictaturii lui Nicolae 
Ceauşescu, întrucât modul de manifestare a acesteia a constituit o excepţie faţă de 
celelalte dictaturi comuniste din Europa, amintind mai degrabă, din anumite puncte de 
vedere, de dictaturile asiatice ale lui Kim Ir Sen şi Mao Zedong sau de Sint i Stalin. 
O lucrare bine documentată, care se citeşte cu multă ușurință, dar şi o lectură atrăgă- 
toare, în ciuda faptului că sfârşitul ne este cunoscut tuturor.” 

Prof. Andrzej Paczkowski 


Mişcarea comunistă românească înainte de al doilea război mondial * Primele două 
decenii de guvernare comunistă în România e Începutul regimului Nicolae Ceauşescu 
e August 1968 — cel mai mare triumf al lui Ceauşescu * Al doilea val de eliminare a 
„baronilor” lui Dej e Apropierea României de China la începutul anilor '70 e Înăsprirea 
cursului — „tezele din iulie” şi „mica revoluţie culturală” e Schimbări în serviciile 
speciale şi fuga lui Ion Mihai Pacepa * Anii 1978-1981: declinul e Sub semnul lui 
Gorbaciov: martie 1985 — mai 1987 e Pierderea puterii: 2-22 decembrie 1989 

